Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË HËNË, 23 DHJETOR 2013


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 11:15)

Rendi i ditës:

1. Raport i Këshillit për Rregulloren, Mandatet dhe Imunitetin “Për verifikimin e mandatit të deputetëve të rinj”.

2. Miratimi i procesverbalit të seancës plenare të datës 16.12.2013.

3. Projektligji “Për disa ndryshime në ligjin nr.8438, datë 28.12.1998 “Për tatimin mbi të ardhurat”, të ndryshuar”. (shumicë e thjeshtë)

-     Pyetje
-
Paraqitje e projektligjit nga nismëtari 

· Shprehet komision i  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

· Diskutime

· Fjala e relatorit të projektligjit 

(Shprehen grupet parlamentare):

· Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

· Votim në parim

4. Projektligji “Për disa ndryshime dhe shtesa në ligjin nr.9975, datë 28.7.2008, “Për taksat kombëtare”, të ndryshuar”.

     (shumicë e thjeshtë)

-     Pyetje
-
Paraqitje e projektligjit nga nismëtari 

· Shprehet komision i  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

· Diskutime

· Fjala e relatorit të projektligjit 

(Shprehen grupet parlamentare):

· Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

· Votim në parim

5. Projektligji “Për disa ndryshime dhe shtesa në ligjin nr. 9920, datë 19.5.2008, “Për procedurat tatimore në Republikën e Shqipërisë”, të ndryshuar”.

    (shumicë e thjeshtë)

 -   Pyetje
-
Paraqitje e projektligjit nga nismëtari 

· Shprehet komision i  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

· Diskutime

· Fjala e relatorit të projektligjit 

(Shprehen grupet parlamentare):

· Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

· Votim në parim

   6. Projektligji “Për disa ndryshime dhe shtesa në ligjin nr.61/2012 “Për akcizat në Republikën e Shqipërisë”, të ndryshuar”.

  (shumicë e thjeshtë)

-  Pyetje
-
Paraqitje e projektligjit nga nismëtari 

· Shprehet komision i  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

· Diskutime

· Fjala e relatorit të projektligjit 


(Shprehen grupet parlamentare):

· Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

· Votim në parim

  7. Projektligji “Për disa ndryshime dhe shtesa në ligjin nr. 9632, datë 30.10.2006 “Për sistemin e taksave vendore”, të ndryshuar”.

   (shumicë e thjeshtë)

 -  Pyetje
-
Paraqitje e projektligjit nga nismëtari 

· Shprehet komision i  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

· Diskutime

· Fjala relatorit të projektligjit 


(Shprehen grupet parlamentare):

· Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

· Votim në parim

8. 
Projektligji “Për disa ndryshime dhe shtesa në ligjin nr.7928, datë 27.4.1995 “Për tatimin mbi vlerën e shtuar”, të ndryshuar”.

     (shumicë e thjeshtë)

 -  Pyetje
-
Paraqitje e projektligjit nga nismëtari 

· Shprehet komision i  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

· Diskutime

· Fjala relatorit të projektligjit 

(Shprehen grupet parlamentare):

· Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

· Votim në parim

  9. Projektligji “Për një ndryshim në ligjin nr.7811, datë 12.4.1994 “Për miratimin me ndryshime të dekretit nr.782, datë  22.2.1994 “Për sistemin fiskal në sektorin e hidrokarbureve (kërkim-prodhim)”.

     (shumicë e thjeshtë)

 -     Pyetje
-
Paraqitje e projektligjit nga nismëtari 

· Shprehet komision i  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

· Diskutime

· Fjala relatorit të projektligjit 


(Shprehen grupet parlamentare):

· Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

· Votim në parim

10. Projektligji “Për disa ndryshime dhe shtesa në ligjin nr.10383, datë 24.2.2011 “Për sigurimin e detyrueshëm të kujdesit shëndetësor në Republikën e Shqipërisë”, të ndryshuar”.

       (shumicë e thjeshtë)

 -     Pyetje
-
Paraqitje e projektligjit nga nismëtari 

· Shprehet komisioni  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala e relatorit të projektligjit 

· Diskutime

· Fjala relatorit të projektligjit 

(Shprehen grupet parlamentare):

· Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

· Votim në parim

11. Projektligji “Për buxhetin e vitit 2014”.

      (shumicë e thjeshtë)

 - Pyetje
-
Paraqitje e projektligjit nga nismëtari 

· Shprehet komision i  përgjegjës për Ekonominë dhe Financat
(Paraqitje e raportit nga kryetari i komisionit)

· Fjala e relatorit të projektligjit 

· Diskutime

· Fjala e relatorit të projektligjit 


(Shprehen grupet parlamentare):

· Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

· Votim në parim

12. Kërkesë e Grupit Parlamentar të Partisë Demokratike “Për 
ngritjen e Komisionit Hetimor të Kuvendit për të kontrolluar zbatimin e legjislacionit në fuqi për administrimin e bazës së të dhënave shtetërore tatimore”.

13. Projektvendim “Për ngritjen e nënkomisionit “Për Çështjet e të Miturve, Barazisë Gjinore dhe Dhunës në Familje në përbëje të Komisionit të Përhershëm për Punën, Çështjet Sociale dhe Shëndetësinë”.

14. Projektvendim “Për një ndryshim në vendimin nr.48/2013 “Për caktimin e përbërjes së Komisioneve të Përhershme të Kuvendit”.

Ilir Meta – Mirëdita!

Hapim seancën plenare.

(Pasi lexon rendin e ditës.)

Sa u takon emrave të deputetëve që do të diskutojnë, do të komunikojmë më pas, pasi kryetarët e grupeve t’i kenë saktësuar përfundimisht pranë shërbimit të seancës.

Fillojmë me çështjen e parë të rendit të ditës: Raport i Këshillit për Rregulloren, Mandatet dhe Imunitetin “Për verifikimin e mandatit të deputetëve të rinj”.

 Ju njoftoj se në mbështetje të nenit 13, pika 5 të Rregullores, në datën 19.12.2013 u mblodh Këshilli për Rregulloren, Mandatin dhe Imunitetet,  për të verifikuar mandatin e deputetëve të zgjedhur me vendimet nr. 841, 843, 844, 845, 846, 847 dhe 848, datë 18.12.2013, të Komisionit Qendror të Zgjedhjeve, si pasojë e dorëheqjes nga mandati i deputetit të ministrave: Gjosha, Veliaj, Naço, Haxhinasto, Harito, Gjermeni dhe Celibashi, si edhe  ndarjes së parakohshme nga jeta të deputetit Sokol Olldashi.

Në emër të këshillit raportin do ta paraqesë deputetja Vasilika Hysi.

(Replikë pa mikrofon me deputetin Sali Berisha.)

Ilir Meta – Dakord. Të mbarojmë procedurën, pastaj mund të shpreheni. Nuk i ndërpritet fjala një zonje, se na krijoni probleme me Aleancën e Grave Deputete.

Vasilika Hysi – Të nderuar kolegë deputetë,

Siç vihet në dukje në raportin e Këshillit për Rregulloren, Mandatin dhe Imunitetet,  anëtarët e Këshillit të Ministrave, përkatësisht deputetët: zoti Nasip Naço, ministër Drejtësie, zoti Erjon Veliaj, ministër i Mirëqenies Sociale dhe Rinisë, zonja Klajda Gjosha, ministre e Integrimit Europian, zonja Eglantina Gjermeni, ministre e Zhvillimit Urban dhe Turizmit, zonja Milena  Harito, ministre e Shtetit për Inovacionin dhe Administratën Publike, zoti Ilirian Celibashi, ministër për Marrëdhëniet me Parlamentin dhe zoti Edmond Haxhinasto, ministër i Transportit dhe Infrastrukturës, kanë depozituar me shkrim në Kuvendin e Shqipërisë, më datën 17 dhjetor 2013, dorëheqjen nga mandati i deputetit. Kërkesa është paraqitur në mbështetje të nenit  nr.71, pika 2, germa “b” e Kushtetutës së Republikës së Shqipërisë, dispozitë e cila parashikon mbarimin e mandatit në rast dorëheqjeje. 

Dorëheqja nga mandati vjen në kuadër të përmbushjes së zotimit politik për shmangien e funksioneve të dyfishta, duke u përqendruar në rolin e  ekzekutivit. Gjithashtu, në datën 20 nëntor 2013, u nda para kohe nga jeta i ndjeri Sokol Olldashi, shpallur deputet me vendimin nr. 759, datë 6 gusht 2013 nga KQZ-ja. Këshilli për Rregulloren, Mandatin dhe Imunitetet, në mbledhjen e tij të datës 19 dhjetor, nën drejtimin e Kryetarit të Kuvendit, zotit Ilir Meta, dhe në mbështetje të nenit 13, pika 5, të Rregullores, shqyrtoi kërkesat që kanë pasur kolegët dhe ka parë një nga një të gjitha vendimet nga nr. 841, 843, 844, 845, 846, 847 dhe nr. 848, datë 18.12.2013. Konkretisht, në mbështetje të nenit nr.164, pika 1, të ligjit nr.1019, datë 29. 12. 2008 “Për Kodin Zgjedhor”, Kuvendi i Shqipërisë, nëpërmjet sekretares së Përgjithshme, zonjës Shtylla, me anën e shkresave  përkatëse ka njoftuar KQZ-në për krijimin e vakancave për shkak të heqjes dorë nga mandati i deputetit dhe krijimi i vakancës pas ndarjes së parakohshme nga jeta e të ndjerit Sokol Olldashi. 

Për shkak të njoftimit të krijimit të vakancave, KQZ-ja është mbledhur dhe ka vendosur t’u japë mandatin e deputetit përkatësisht: zonjës Miranda Rira, zotit Vladimir Kosta, zotit Anduel Xhindi, zonjës Enkeleida Shkreli, zonjës Adelina Rista, zonjës Kledi Mehmetaj, zonjës Ilva Caka dhe zotit Bedri Mihaj. Gjithashtu, Këshillit për Rregulloren, Mandatet dhe Imunitetin, në mbledhjen e tij administroi dorëheqjen e deputetëve, vendimet e marra nga KQZ-ja dhe bëri verifikimin e vlefshmërisë së mandateve të fituara. Unë nuk po lexoj legjislacionin mbi të cilin u mbështet Komisioni i Verifikimit të Mandateve, por po ju përmend vetëm nenin 69, 70 dhe 71 të Kushtetutës, si edhe nenin 164 të Kodit Zgjedhor. Nga verifikimi që iu bë mandateve të fituara dhe krahasimit me legjislacionin e aplikueshëm, rezulton se në vendimet e KQZ-së janë respektuar kërkesat e parashikuara në nenet 69, 70 dhe 71 të Kushtetutës së Republikës së Shqipërisë, të ndryshuar.

Në bazë të procedurës së dhënies së mandatit është respektuar neni 164, pika 2 e ligjit “Për Kodin Zgjedhor”, sipas të cilit mandati i ndërprerë i kalon kandidatit vijues të listës së të njëjtës parti politike, në  zonën zgjedhore përkatëse. Në përjashtim nga ky rregull, kur vakanca i përket një mandati të fituar sipas pikës 6 të nenit 67, ajo plotësohet nga kandidati i parë në listën e gjinisë përkatëse, pavarësisht renditjes në listë. 

Si konkluzion, për deputetët nuk rezulton asnjë paligjshmëri në zgjedhje, që t’i pengojë ata të bëjnë betimin sot në seancë plenare. Për pasojë, zotërinjtë që kanë fituar mandatin e deputetit, në mbështetje të nenit 4, pika 1 e Rregullores së Kuvendit, ftohen në seancë plenare për të bërë betimin, si kusht për të filluar ushtrimin e mandatit të deputetit.

Faleminderit! 

Ilir Meta - Zonja Hysi, faleminderit! 

Në mbështetje të nenit 4, pika 1 e Rregullores, ftoj deputetët e rinj të bëjnë betimin. Unë do të lexoj tekstin e betimit dhe më pas do të ftoj deputetët e rinj  të ngrihen në këmbë dhe të deklarojnë “Betohem!”

Teksti i betimit: “Betohem me nderin tim se do të kryej me ndërgjegje detyrën si deputet i popullit në Kuvend. Do të përfaqësoj denjësisht popullin, do t’i bindem Kushtetutës dhe ligjeve, do të mbroj lirinë dhe pavarësinë e Shqipërisë, do të respektoj dhe do të mbroj të drejtat dhe liritë e shtetasve dhe do të punoj me të gjitha fuqitë e mia për përparimin e Atdheut dhe mirëqenien e popullit tim.”

Ftoj deputetin Vladimir Kosta.

Vladimir Kosta – Betohem.

Ilir Meta - Ftoj deputetin Anduel Xhindi.

Anduel Xhindi – Betohem. 

Ilir Meta - Ftoj deputeten Enkeleida Shkreli.

Enkeleida Shkreli – Betohem.

Ilir Meta - Ftoj deputeten Adelina Rista.

Adelina Rista – Betohem.

Ilir Meta - Ftoj deputeten Klejdi Mehmetaj.

Klejdi Mehmetaj – Betohem.

Ilir Meta  - Ftoj Deputeten Silva Caka.

Silva Caka – Betohem.

Ilir Meta - Ftoj deputeten Miranda Rira.

Miranda Rira – Betohem!

Ilir Meta - Deputeti Bedri Mihaj nuk e ka konfirmuar pjesëmarrjen në këtë seancë. Kjo procedurë do të kryhet në seancën e radhës.

Ju uroj suksese deputeteve dhe deputetëve!

Zoti Berisha, përse e doni fjalën për procedurë? Urdhëroni!
Sali Berisha – Sot ky parlament shkelmoi frymën dhe germën e republikës parlamentare. Në çdo republikë parlamentare të planetit ministrat janë deputetë në tërësinë e tyre, me përjashtime të caktuara. Është e vërtetë se në republikat presidenciale ky rregull nuk ekziston, por Shqipëria në të gjithë kushtetutshmërinë e saj është një republikë parlamentare. Çfarë po ndodh sot? Kjo tragji-komedi filloi me elected PrimeMinister, me kryeministrin e zgjedhur, në një kohë kur në republikat parlamentare kryeministri është vetëm i emëruar dhe rasti më tipik është i këtij kryeministri, që me votat e tij s’mund të jetë kryeministër, por është bërë i tillë me një koalicion normal. Por vetëm i zgjedhur nuk mund të jetë. vazhdon sot me kastrimin e plotë politik të kabinetit dhe shndërrimin e tyre thjesht në zëdhënës të kryekreut. Ky është shkelmim flagrant i Kushtetutës. 

E treta, ky kabinet është kabinet më i madh sesa i Francës, i Gjermanisë, i Spanjës, i Italisë, kabinet më i madh sesa kabinetet e  vendeve që janë dhjetëra herë më të pasura dhe më të mëdha se Shqipëria. Duke u rritur në numër kabineti, rriten edhe shpenzimet e tij. Nga rritja prej 32% e shpenzimeve të kabinetit, shtohen me mbi 20% shpenzimet e Parlamentit, në një kohë kur nuk u jepen pagat invalidëve, nuk u jepet ndihma ekonomike atyre që numërojnë kafshatat, krijohen paga, shtohen pagat milionëshe të zyrtarëve.

Zoti Kryetar, unë do ta mbyll këtë ndërhyrje duke denoncuar marrëveshjen intrigante të dyshes Rama-Meta dhe garantoj shqiptarët se ky akt i sotëm ka në bazë vetëm një intrigë banale të këtyre dy zotërinjve, që përdorin mandatet për të skllavëruar të mandatuarit nga qytetarët, përdorin mandatet për të qëruar hesapet në çdo moment me bashkëpunëtorët e tyre.

Ilir Meta – Po, zoti Tahiri.

Dashamir Tahiri – Të nderuar kolegë,

Të nderuar qytetarë,

U bënë 23 vjet që e ndjekim këtë parlament. Kam katër vjet që dëgjoj me vëmendje këta këtej që flasin për këta këtej dhe kam 100 ditë që dëgjoj këta këtej që po flasin prapë për këta këtej. 

Siç e dini, për çështjen çame nuk është bërë asgjë. Flitet dhe gjithçka mbetet në kuadër të tavolinave. Që ne sot të mos dalim e të bllokojmë foltoren ose të rebelohemi, kërkoj që çështja çame të mos rrijë më në kuadër të tavolinave, siç qëndroi rezoluta 9 vjet, por kërkoj që të krijohet grupi i punës për Traktatin e Miqësisë.

Për sa i përket buxhetit të qeverisë, kërkoj të financohen varrezat e Kllogjerit.

Faleminderit!

Ilir Meta – Faleminderit!

Kalojmë në miratimin e procesverbalit të seancës së kaluar.

Ka vërejtje? Nuk ka.

Miratohet.

Kalojmë te pika tjetër e rendit të ditës, me diskutimin në parim të projektligjeve financiare dhe të projektbuxhetit, për të cilin kemi rënë dakord me kryetarët e grupeve për të vijuar në këtë mënyrë: do të bëhet paraqitja e projektbuxhetit dhe e projektligjeve nga ana e Kryeministrit e më pas nga relatori i Komisionit për Ekonominë dhe Financave, profesor Anastas Angjeli, dhe më pas do të vijojmë me diskutimin në parim për çdo projektligj, sipas kërkesës së Grupit Parlamentar të Partisë Demokratike, e më pas të projektbuxhetit 

Fjalën e ka Kryeministri, zoti Edi Rama.

Edi Rama – Buxheti i vitit 2014 është buxheti i 24-t i Shqipërisë pluraliste. E kur po bëhet një shekull nga ora e bekuar e dhjetorit  ’90, askush nuk mund të thotë se kjo që kemi është Shqipëria Europiane, e ëndrrave dhe e shpresave që ndezën flakën e lirisë në dimrin e fundit të diktaturës. Askush nuk mund të thotë se ky funddimri në vigjiljen e Krishtlindjeve dhe të Vitit të Ri 2014 me 168.574 persona me aftësi të kufizuar, me 108.580 familje në ndihmë ekonomike, që presin prej muajsh pagesën e tyre, kanë ngjyrat  e ëndrrave dhe dritat e shpresave që u ndezën çerek shekulli më parë, në shtegun ku nisi rruga e Shqipërisë Europiane.

Askush nuk mund të thotë se sot, kur Shqipërisë u duhen ende shumë stinë të tjera për t’u futur ne derën e BE-së, ky parlament mund të krenohet për nivelin e sjelljes dhe shkallën e përgjegjshmërisë që ka manifestuar në gjithë këto vite.

Shqipëria ka sot domosdoshmërinë për një fillim të ri. Ky parlament duhet të pushojë së qeni arena e dasisë së egër shoqërore që prej këtu shpërndahet në çdo qytet dhe në çdo vendbanim të Shqipërisë. Shqiptarëve u duhet sot, këtu në Shqipëri, një Kuvend që flet, vendos dhe jeton me ta dhe për ta, kudo që jetojnë, në një kohë ndryshimesh dhe sfidash të jashtëzakonshme globale, kombëtare, ekonomike, sociale e kulturore. Njerëzve të zakonshëm të këtij vendi u duhet sot një shumicë parlamentare që nuk e siguron mbijetesën e vet në pushtet, duke kalëruar mbi kurrizin e tyre, që mjaft është kërrusur nën peshën e vendimeve dhe borxheve të marra në emër të tyre dhe për hesap të një pakice në pushtet. U duhet sot një opozitë parlamentare që nuk e lë bosh vendin e saj si alternativë aktive e qeverisë, për t’u kyçur në llogoren e vjetër të qitjes me baltën e shpifjes, gënjeshtrave, fyerjeve prej ku popullit nuk i ofrohet kurrgjë tjetër veç zinxhirit të së shkuarës.

Pa dyshim, sot shqiptarëve u duhet një qeveri që nuk mendon se si do të zgjidhet përsëri, duke mos trazuar ujërat e ndenjura, nën të cilat gëlojnë mikrobet e korrupsionit dhe gjallojnë kudo ferrat pengmarrës të prapambetjes, por që punon ditë–natë për të bërë zgjedhjet dhe zgjidhjet  e duhura, jo për pushtetin e vet, por për të ardhmen e vendit.

Ne, “Aleanca për Shqipërinë Europiane”, nuk jemi zgjedhur për t’u rizgjedhur me çdo çmim, por për të zgjidhur me çdo kusht këmbën e Shqipërisë nga zinxhiri i padrejtësive, borxheve, papunësisë, korrupsionit, injorancës, dhe për t’i dhënë këtij vendi mundësinë të ecë më shpejt dhe të rilindë si vend, si shtet, si shoqëri europiane. 

Ne nuk jemi zgjedhur që të qeverisim për vete, por t’u kthejmë njerëzve lirinë të mendojnë, punojnë, jetojnë, duke krijuar kushtet që të drejtat e tyre të barabarta të ushtrohen në një mjedis mundësish të barabarta, për të shkolluar fëmijët, për t’u kujdesur për të sëmurët, për të punuar dhe për të fituar sipas meritës. Ne nuk jemi zgjedhur të prodhojmë mjaltë gënjeshtrash për t’i mbajtur njerëzit në llucën e prapambetjes, me gajretin e sukseseve imagjinare, por kemi ardhur në qeveri për të përdorur ilaçin, sado të hidhur të të vërtetave, të një gjendje të hidhur ekonomike dhe sociale dhe morale që u është imponuar shqiptarëve nga keqqeverisja e shumë viteve.

Më lejoni t’u them atyre që nuk u zgjodhën më 23 qershor, të gjithë atyre që më 23 qershor nuk votuan për t’u zgjedhur ne, dhe ne të gjithë së bashku, si njerëz të së njëjtit vend dhe të së njëjtit gjak, si shqiptarë i detyrohemi sot Shqipërisë dhe gjeneratave të tjera një fillim të ri. Një fillim të ri, ku kundërshtitë mes nesh të mos jenë pengesa e vjetër e së djeshmes, por shtysa e re drejt së nesërmes, ku dallimet mes nesh të mos jenë arsyeja për t’i ndenjur me kurriz njëri-tjetrit, por shtysa për t’u ballafaquar hapur, në respekt të njëri-tjetrit, ku rivalitetet mes nesh të mos jenë burim konfliktesh për pushtet, por shumëfishimi i pushtetit tonë të përbashkët mbi fatin e përbashkët të kombit tonë. Kombet, njësoj si njerëzit, duhet me patjetër të vendosin si duhet të sillen me vetveten, si duan të shihen nga të tjerët rreth e rrotull dhe ende më tutje, si duan të gjykohen nga historia. “Si çdo burrë dhe grua, vendet duhet ta vendosin vetë sa të gatshëm janë për rastet që u jep historia” i tha Presidenti Klinton Kongresit Amerikan në adresimin e parë të presidencës së tij historike.

Vendi ynë sot ka nevojë për një drejtim të ri. Unë sot kam privilegjin t’u prezantoj shqiptarëve një plan të ri për t’i dhënë vendit një drejtim të ri. Punësim real, jo rritje e papunësisë; taksim i ndershëm, jo taksë e sheshtë; liri dhe konkurrencë e garantuar për sipërmarrjet, jo monopole dhe dhunim i biznesit të ndershëm; shërbime publike sipas nevojës dhe jo sipas xhepit; zhvillim i qëndrueshëm rural, jo braktisje e fshatit në fatin e vet; mjedis i pastër dhe trashëgimi kulturore e mbrojtur, jo ndotje dhe shkatërrim hap pas hapi; shtet i denjë europian, jo një vend pa shtet, me pasiguri për individët dhe pronën në mes të Europës. Këto vija ndarëse me të shkuarën ishin boshti i zotimit tonë para shqiptarëve si “Aleancë për Shqipërinë Europiane” për të rilindur Shqipërinë duke ecur më shpejt në një drejtim të ri.

Mbi këto vija ndarëse ishin të renditura edhe zotimet për të cilat 1 milion shqiptarë na e besuan ne drejtimin e vendit në kushtet e një krize të thellë të moralit të qeverisjes, të modelit të derisotëm të zhvillimit ekonomik dhe social, të shtetit të gjunjëzuar nga korrupsioni dhe paaftësia për t’u shërbyer qytetarëve. Mbi këto vija ndarëse është ngritur edhe projekti i buxhetit të ri që duke nisur nga 1 janari garanton kthesën e vendit në drejtimin e ri, në drejtimin e duhur, në drejtimin e rimëkëmbjes së ekonomisë, ripërtëritjes së shoqërisë, rivendosjes së demokracisë, ribashkim të Shqipërisë me Europën.

Buxheti i viti 2014 nuk është një buxhet elektoral, siç ishte buxheti i vitit që sapo mbyllet, por është një buxhet i përballjes hapur, sy më sy me krizën ekonomike dhe katrahurën financiare që kemi trashëguar. E megjithatë, ky buxhet është më i madh se buxheti elektoral i këtij viti dhe nuk është një buxhet krize, por një plan i qartë kthese ekonomike dhe sociale.

Buxheti i vitit 2014 nuk është një buxhet elektoral, investimesh për të prerë shirita dhe për të thirrur “përpara, rrugë, rrugë, rrugë”, duke zhytur vendin në borxhe dhe duke e katandisur qeverinë në një “sudepazar”, por është një buxhet i shlyerjes së borxheve ndaj atyre që po lëngojnë dhe po njësoj atyre që po falimentojnë në mirëbesim të qeverisë që iku. E megjithatë, ky buxhet është më i madh se buxheti elektoral i këtij viti, me investime direkte dhe indirekte në ekonomi, të cilat do të rivënë në lëvizje makinën e bllokuar të ekonomisë shqiptare dhe do të garantojnë rifillimin e rrugës së rritjes ekonomike për Shqipërinë dhe për familjet shqiptare.

Buxheti i viti 2014 nuk është një buxhet elektoral sa për të hedhur lumin e zgjedhjeve të radhës me një listë të gjatë shakash të përparimit, siç do ta quante Noli buxhetin e fundit të qeverisë që iku, duke e lënë pas në mëshirën e fatit shërbimet publike sociale, por është një buxhet për të kapërcyer hendekun e madh që qeveria e ikur hapi mes Shqipërisë dhe të ardhmes. 

E megjithatë, ky buxhet është më i madh se buxheti elektoral i këtij viti, në mbështetje të komuniteteve, çdo bashki e komunë, duke nisur nga Bashkia e Tiranës do të ketë vitin e ardhshëm më shumë para nga buxheti sesa ky vit; në mbështetje të arsimit dhe të shëndetësisë, që po ashtu do të kenë më shumë para nga buxheti i këtij shteti sesa ky vit; në mbështetje të njerëzve në nevojë për të cilët jo vetëm do të ketë më shumë para se këtë vit, por nuk do të ketë më mospagesa ndaj invalidëve dhe familjeve në ndihmë ekonomike, që ndryshe nga çdo vit tjetër do të marrin rregullisht çdo muaj lekët që ju takojnë me ligj dhe me zakon.

“Me ose pa vetëdije të gjithë mendojnë për ekonominë. Duke u bashkuar në parti politike ose duke hedhur votën qytetarët tregojnë indirekt dhe qëndrimin e tyre, ndaj elementëve thelbësorë të teorisë ekonomike.” - thotë ekonomisti i njohur Ludvig Von Mises.

 E pra, 1 milion shqiptarë treguan qartësisht qëndrimin mes tyre ndaj taksës së sheshtë, e cila në praktikë i mori frymën shtresës se mesme, dërrmoi biznesin e vogël, varfëroi më shumë më të varfrit dhe taksimit të ndershëm, që do të hyjë në fuqi më 1 janar për t’i dhënë forcë ekonomisë familjare shqiptare dhe për të vënë drejtësi në ndarjen e barrës së taksave mes njerëzve dhe bizneseve të këtij vendi.

Ky buxhet është akti solemn i korrigjimit të padrejtësisë, që detyroi për vite të tëra infermieren të paguante më shumë taksa sesa ministri i Shëndetësisë; mësuesen dhe policin të paguajë më shumë taksa sesa ministrat e tyre; shoferin e kryeministrit të paguante më shumë taksa sesa vetë kryeministri. Kujt s’i vjen për shtat ky akt apo kush e kundërshton këtë akt me argumentet e vjetra të pushtetit të humbur, i kujtoj se këtë akt e kanë firmosur me votë 1 milion shqiptarë dhe ky Kuvend ka thjesht detyrën ta ratifikojë me votën e vet në respekt të popullit sovran.

Me këtë akt korrigjohet, gjithashtu, padrejtësia që detyroi për vite të tëra, furrën e bukës të nxirrte nga arka e vet e mbijetesës më shumë lekë për shtetin sesa një fabrikë çimentoje, nga kontoja e madhe e përfitimeve të veta. Kafenetë e lagjeve të paguanin më shumë taksa sesa hotelet në qendër të Tiranës. Foletë e vetëpunësimit familjar me biznes të vogël të jepnin në buxhetin e shtetit më shumë se çfarë jepte në raport me të ardhurat e veta çdo kompani e madhe.

I kam falënderuar me zemër, me përulësi shqiptarët ditën që na dhanë besimin qeverisë së vendit, por sot në ditën e paraqitjes së buxhetit të parë të “Aleancës për Shqipërisë Europiane”, pas tërë atyre që më kanë parë sytë në librin e shqyer të llogarive të shtetit, dua t’ju përulem shqiptarëve edhe më thellë, sepse duke e mbyllur rrugën e rrënimit me murin e 1 milion votave, të papushtetshmit i dolën zot shtëpisë sonë të përbashkët, Shqipërisë, në orët e fundit përpara shkatërrimit të dytë financiar pas atij të piramidave prej duarve të papërgjegjshme të të pushtetshmëve.

Pa ato 1 milion duar, të cilat i hapën rrugën një politike të re ekonomike dhe financiare që mishërohet sot, në frymën dhe në germën e këtij buxheti kthese dhe rimëkëmbje për Shqipërinë, shtëpia jonë do të përfshihej më herët se vonë nga flakët e borxheve dhe të dhimbjeve të shkaktuar prej një politike të vjetër dhe delirante në pushtet, e cila për pak e hodhi këtë popull për së dyti në një greminë financiare duke zgjedhur qorrazi për së dyti bejtet e gjeneral Rrapushit në vend të ndihmës së FMN-së.

Buxheti i ri u hartua në bashkëpunim të ngushtë me FMN-në dhe me Bankën Botërore, si dhe me ndihmën e paçmuar të një skuadre këshilltarësh botërisht të njohur, e cila asiston qeverinë e re për çështjet ekonomike dhe sociale. Ky buxhet edhe falë marrëveshjes së re me Fondin Monetar Ndërkombëtar është shprehja konkrete e një ndryshimi themelor në kulturën qeverisëse të këtij vendi. Një qeveri e zhytur në borxhe dhe në detyrime ndaj të tjerëve nuk mund të kërkojë nga askush përgjegjësi për detyrimet që burojnë nga marrëdhënia e qytetarit apo sipërmarrjes me shtetin.

Një qeveri që nuk paguan punët dhe shërbimet që merr nga biznesi, duke u sjellë si pushtet informal dhe brutal me biznesin, as mund të ulë informalitetin në ekonomi, as mund të luftojë evazionin fiskal, as mund të garantojë rendin ligjor dhe ekonomik.

Një qeveri që nuk paguan dritat, duke filluar nga kryeministria te ministritë e me radhë institucionet shtetërore, nuk ka sy e faqe t’u thotë të varfërve, qytetarëve të zakonshëm apo bizneseve – “të mos vjedhin dritat dhe të paguajnë rregullisht faturat”. Dhe kur vjen dita që një qeveri jo vetëm të mos i paguajë, por t’ua vjedhë paratë e ndihmës ekonomike dhe të asistencës sociale familjeve në nevojë dhe personave me aftësi të kufizuar, kjo quhet “ditë e zezë”, pas së cilës nuk ka më diell, por vetëm errësirë sociale. E pra, në këtë errësirë e gjetëm ne ngrehinën e qeverisjes dhe nga kjo errësirë e padurueshme, e papranueshme, e pafalshme do të dalim përmes buxhetit të vitit 2014.

Ky buxhet është akti kuptimplotë i fundit të marrëzisë së një kulture qeverisëse turpëruese për vendin, i një etike qeverisëse njollosëse për shoqërinë, i një sjelljeje qeverisëse shkatërruese për ekonominë dhe financat e një vendi. Ky akt kuptimplotë e nxjerr qeverinë në dritën e përgjegjësive të veta. Në këtë buxhet plot 350 milionë dollarë janë shprehje e kësaj përgjegjësie të lartë që qeveria e re merr, duke shlyer një pjesë të konsiderueshme të borxheve të trashëguara për punët dhe për shërbimet e papaguara ndaj kompanive prej qeverisë që iku. Këtu është vendi e momenti për të nënvizuar se e gjithë kjo përgjegjësi merret drejtpërdrejt për të mbështetur kompanitë, pra biznesin e madh dhe për ta nxjerrë sipërmarrjen nga balta ku e la qeveria e vjetër. Kështu, nëse nga njëra anë kompanitë do të paguajnë tatim fitimin jo më 10 %, por 15 % duke nisur nga 1 janari, vendim në konformitet të plotë me premtimin tonë elektoral se kush fiton më shumë do të paguajë më shumë, pra do të rrisin me 60 milionë dollarë kontributin e tyre për buxhetin, nga ana tjetër do të marrin po nga buxheti, 5 herë më shumë, plot 350 milionë dollarë, të cilat as i morën dot ndonjëherë, as kishin për t’i marrë kurrë nëse kultura e vjetër qeverisëse e trajtimit të biznesit si skllav i pushtetit nuk do të ishte përmbysur me votën e 23 qershorit për t’ia lënë vendit kulturës së re të partneritetit me sipërmarrjet.

Duke shlyer këto borxhe të turpshme dhe turpëruese për një qeveri, përveçse vendosim në vend dinjitetin e qeverisë së Republikës së Shqipërisë, ne sigurojmë kthimin në punë me pagesën e prapambetur të mijëra njerëzve të zakonshëm që punojnë në qindra kompani të bllokuara nga ky zinxhir borxhesh. Sigurojmë rifillimin e punës së shumë kompanive dhe lehtësimin e tyre të konsiderueshëm nga laku i kredive që kanë marrë nëpër banka në mirëbesim të qeverisë së ikur.

Sigurojmë po ashtu uljen e kredive të këqija të bankave dhe rifillimin  e kredidhënies së bllokuar jo nga mungesa e likuiditetit, por nga detyrimet zinxhir të biznesit ndaj bankave që hallkën e vet të parë e kanë  te qeveria  e Republikës së Shqipërisë. Po t’u shtojmë këtyre 350 milionë dollarëve, që injektohen në ekonomi, edhe 750 milionë të tjera, të cilat do të hyjnë përmes investimesh dhe projektesh të reja, ne realizojmë me këtë buxhet stimulin më të madh që i është bërë ndonjëherë ekonomisë shqiptare në rrugë direkte nga buxheti prej 1,1 miliardë dollarësh.

Ja pra kjo është marrja e përgjegjësisë reciproke mes biznesit të madh dhe qeverisë, ku të dyja palët kontribuojnë në kthesën e ekonomisë kombëtare familjare, që e kemi projektuar me planin tonë të ri.

Nëse biznesi i madh siguron kështu mbrojtjen  e interesit të vet legjitim, qeveria jonë siguron kthesën, që dua ta përcaktoj këtu me fjalët e një demokrati të madh, presidentit amerikan të paktit të ri social Franklin Rusvelt, i cili në pikënisjen  e rrugëtimit historik për rimëkëmbjen  e ekonomisë nga një krizë dërrmuese tha këto fjalë: “Testi i progresit tonë nuk është nëse do t’i shtojmë më shumë pasurisë së atyre që kanë shumë, por nëse do të sigurojmë sa duhet për ata që kanë tepër pak.”

S’ka dyshim se ne do të bëjmë gjithçka që më të pasurit të mos pengohen të shtojnë pasurinë e tyre, falë bizneseve të tyre, sepse problemi ynë, i të majtës së shekullit të ri, të cilën ne  e mishërojmë me pasion edhe në projektin e buxhetit  e ri, nuk janë të pasurit, por është varfëria. Prandaj ne do t’i përkushtohemi me reforma të thella strukturore dhe zbatim këmbëngulës të tyre, luftës kundër informalitetit, evazionit, luftës kundër pabarazisë në treg dhe në tendera, kundër traditës së ulët të trajtimit të disa biznesmenëve si të nënës dhe të shumicës dërrmuese si të njerkës. E le të jemi deri në fund të vërtetë. Këtë e kam për ata që në emër të biznesit të madh ngritën zërin lart kundër rritjes në 15 % nga 10 % të tatimit të fitimit të tyre. Ajo që ka paguar në fakt deri dje nuk ka qenë as 10 as 15%, por mesatarisht 22%, sepse të shkretët nuk kanë paguar vetëm për shtetin, por edhe për pushtetin, që ju mori shpirtin me gjoba arbitrare dhe me ryshfete të denja vetëm për pushtetet antidemokratike të kastave familjare, siç ishte tipikisht kasta e përzënë me 1 milion vota më 23 qershor.

Pra, shkurt dhe qartë, nëse deri dje paguanin 10% për shtetin dhe mesatarisht 12% për kastën e familjes në pushtet, nga 1 janari do të fitojnë një ulje reale prej 7% të shumës që në fund të vitit iu rezultonte se iu kishte ikur nga xhepi.

Ndërsa së bashku përmes Këshillit Ekonomik Kombëtar, ku biznesi i madh përfaqësohet dhe dëgjohet çdo muaj me një dinjitet dhe nderim që nuk e ka patur kurrë më parë, si dhe përmes mekanizmave të rinj të bashkëpunimit mes qeverisë dhe sipërmarrjes, ne do të punojmë ngushtësisht për të luftuar shfaqjen e korrupsionit dhe të sjelljes tradicionale abuzive të administratës doganore dhe tatimore.

Së bashku, do t’u tregojmë të gjithë abuzuesve se koha e dhunimit psikologjik të biznesit për të nxjerrë nga arka e kompanive paratë për shefin dhe paratë për gjeldetin taksidar ka perënduar. Së bashku do të gozhdojmë çdo dorë që guxon të prekë xhepin e sipërmarrësit dhe do të çojmë përpara ligjit çdo tatimor zullumqar që do të guxojë të hyjë në pronën e  një kompanie si në mallin e babës. Së bashku do të vendosim në piedestalin e respektit shoqëror figurën e sipërmarrësit, që deri dje nuk guxonte as të hapte gojën dhe përjetonte në heshtje, larg kamerave dhe ekraneve, larg vështrimit të atyre që nga larg e shihnin vetëm si mish për top shqyerjen e xhepave dhe dëmtimin e kompanisë nga harbutëria e babëzitur e tatimorëve të pushtetit.

Por e përsëris, prioriteti ynë vleror është të sigurojmë më shumë për ata që kanë më pak dhe për ata që kanë tepër pak. Ky buxhet flet me gjuhën e shifrave për këtë prioritet edhe pse pas zgjedhjeve na mbeti në dorë një listë borxhesh marramendëse nga të katër anët.

Është për të qarë dhe për të qeshur kur dëgjon këta që na e lanë borxhin stratosferik në dorë, të vënë sot kujën opozitare për rritjen e borxheve. Në fakt, ne nuk po e rrisim borxhin, por vetëm po e legalizojmë borxhin që na latë ju, o zengjinë opozitarë. Siç do të legalizojmë dhe lagje të tëra ndërtimesh pa leje, të cilat ju i quajtët mrekullia e 8-të e botës dhe i latë në rrugën e mjerimit, pa letra, pa punë, pa shërbime sociale dhe pa asnjë shërbim publik, madje dhe i shfrytëzuat njerëzit e atyre lagjeve si mish për topin e fushatave tuaja dhe si gjah për gjarprin e korrupsionit tuaj.

Por kjo është mesele tjetër dhe do ta trajtojmë siç duhet, në fillimin e vitit që vjen, ku krahas me fillimin e legalizimeve falas për ata qindra e mijëra njerëz të braktisur nga ju, do të dorëzojmë para ligjit edhe gjahtarët e mishit të tyre.

Të ishte për ju, do ta kishit fshirë një herë e përgjithmonëë nga defteri i detyrimeve tuaja borxhin e turpshëm, ku e futët shtetin me më të dobëtit e këtij vendi, invalidët, paraplegjikët dhe tetraplegjikët dhe me familjet në ndihmë ekonomike. Ua morët njerëzve të shkretë në valën e tërbimit tuaj elektoral, kur ethet e humbjes u kishin zënë sytë dhe ua hoqën edhe cipën e fundit që u kishte mbetur në rrugën tuaj të keqqeverisjes. Ndërkohë që keni humbur pushtetin, ende nuk e keni vënë cipën e parë dhe në vend që t’u kërkoni ndjesë jo vetëm atyre, por mbarë shoqërisë për këtë akt të pashembullt pashpirtësie, bëni hajdutin e kapur me “presh në duar”, që përpëlitet dhe bërtet me të madhe “kapeni hajdutin”, duke drejtuar gishtin drejt nesh si të marrë.

5 miliardë lekë buke ua morët me një dorë 168 mijë e 574 personave me aftësi të kufizuar dhe 108 mijë e 580 familjeve në ndihmë ekonomike. Mazallah se hiqni dorë nga përpjekja juaj e zakonshme për ta budallallepsur këtë popull me gënjeshtra të hatashme. Po vazhdoni me avazin, që ju na i paskëshit lënë lekët për ta, por ne i bëmë shpenzime për luks e për udhëtime. Por çfarë lekësh latë ju? Ato të korrikut, ato të gushtit, ato të shtatorit? Përse na i latë neve, me demek, kur ju vetë ishit në qeveri dhe duhet t’i paguanit muaj për muaj? Jo, more jo! Nuk i paguat, jo se na i latë ne, por se i çuat dëm për rrushin dhe për kumbullat e fushatës suaj elektorale.

Ndërsa ne, që nuk jemi ju e me ju nuk ngjajmë fare edhe pse jemi një gjak, shqiptar njësoj si puna juaj, çojmë në këtë buxhet 13 miliardë më shumë për mirëqenien sociale. 23.5% më shumë se ju në buxhetin tuaj elektoral të vitit 2013, rritja më e madhe që është bërë ndonjëherë për mirëqenien sociale. Por jo për fushatë, por për ata që me këto lekë mbajnë frymën dhe familjen. Për ata që me këto lekë meritojnë të trajnohen për punësim, për ata që me këto lekë kanë të drejtën e shërbimeve sociale në tërësi.

Do t’i rrisim 22% fondet e strehimit krahasuar me këtë vit elektoral. Ndërkohë këtu jemi ende në shqyrtimin e kapitullit të librit të shqyer të llogarive të shtetit mbi strehimin, ku lexohen gjëra dhe borxhe mjaft tronditëse, si çdo kapitull të atij libri në fakt, që e bën njeriun që e lexon të pyesë veten vazhdimisht: ku e gjejnë kurajën këta, të sapokaluarit në opozitë, që të luajnë rolin e qibar - opozitarit, kur deri 100 ditë më parë ia punonin këtij populli si s’ka më keq, 100 herë në ditë?

Ju kam dëgjuar të kapeni këto ditë edhe me çështjen e të përndjekurve, si i mbyturi pas fijes së barit, në fakt, se sa një fije bari e keni të qëndrueshëm atë argumentin tuaj. Në këtë buxhet, fatura për të përndjekurit është 18 milionë dollarë. Ju ngrini zërin dhe thoni se ky vit kishte 30 milionë dollarë. E vërtetë është kjo. Këtu si rrallë herë, në fakt nuk gënjeni. Por edhe kjo si çdo dardhë e politikës suaj, bishtin e ka mbrapa. Vrapuat ta bënit faturën 30 milionë këtë vit, sepse për ju, njësoj si për Suden, njësoj si për Rrapushin, ç’bëri 20 milionë, ç’bëri 30 milionë, kur vjen fjala për ta bërë arkën e shtetit def për çmendimin e fushatës. Por ndërkohë se sa seriozë keni qenë ju me të përndjekurit politikë të komunizmit dhe sa seriozë jemi ne sot e tregojnë shifrat e viteve jo elektorale, ku edhe shfaqet në fakt pamja e vërtetë e raportit të ish-komunistit të fundit në krye të një qeverie demokratike dhe të përvëluarve nga diktatura e tij e dikurshme komuniste. Në 2010-ën 14 milionë dollarë, në 2011-ën 17.5 milionë dollarë, në 2012-ën 17 milionë dollarë. Ndërsa ne në 2014-ën, më shumë se çdo vit juaji elektoral, 18 milionë dollarë për të përndjekurit, pa llogaritur këtu shpërfilljen tuaj përbuzëse që i bëtë njerëzit t’i vënë flakën vetes, se as takim për t’i dëgjuar nuk u dhatë ndonjëherë.

Tani dëgjoni edhe disa shifra të tjera interesante krahasuar me vitin elektoral, pra vitin 2013.

Fondin e mbrojtjes sociale këta e kishin 174 milionë dollarë, ne e çojmë 201 milionë, 15% më shumë.

Fondin e nxitjes së punësimit e kishin vetëm 0,9  milionë dollarë. Ne e çojmë 2.7 milionë, 300% më shumë.

Fondin e Zyrave të Punës e kishin 0.5 milionë dollarë dhe me zyrat e punës bënin ato koncertet “të njohim si funksionon femra”. Ne e çojmë 1.3 milionë, 220% më shumë, sepse ky është buxheti i “Aleancës për Shqipërinë Europiane”, është buxheti i boshtit strategjik të Partisë Socialiste me Lëvizjen Socialiste për Integrim, është buxheti i asaj pale të politikës shqiptare që solidaritetin e ka vlerë të panegociueshme, ndërsa punësimin yll polar në rrugëtimin e vet, sepse ne nuk kemi ardhur në qeveri që të luajmë fushatash, duke e zhytur në borxhe shtëpinë tonë, Shqipërinë, siç zhyt në borxhe një kumarxhi shtëpinë e tij, duke hedhur të ardhmen e fëmijëve të vet në rulet. Sepse ky nuk është buxheti i Sudes, as i Rrapushit, as i Saliut natyrisht, por është buxheti i Shqipërisë, që do të rilindë duke mos ulur rrogat, duke mos prekur pensione, edhe pse e drejta është që pas kaq vitesh kërdi dhe gërdi me paratë e shqiptarëve dhe me librat e shqyer të llogarive të shtetit që na ngecën këta në dorë, nuk do të kishte qenë ndonjë çudi të ishim detyruar nga FMN-ja të ulnim dhe rrogat dhe pensionet,  siç ka ndodhur gjetkë, në vende shumë më të forta se ne.

Ky është një buxhet solidar, sepse çdo shqiptar, çdo familje që bën pjesë në kategorinë e shtresave në nevojë, do të përfitojë drejtpërdrejt para për të subvencionuar 10% të faturës së energjisë, si dhe për të subvencionuar produktet bazë të shportës, që do të thotë për më tepër se për gjitha  shtresat në nevojë, edhe taksa, siç jemi zotuar publikisht, tatimi mbi vlerën e shtuar për energjinë elektrike dhe për produktet bazë të shportës do të bëhet zero.

Janë plot 11 milionë dollarë që do të vihen në dispozicion të këtyre shtresave në nevojë për këto subvencione dhe zotime të marra dhe të mbajtura, të cilat do të lehtësojnë frymëmarrjen e tyre, duke u dhënë mundësinë më në fund të mos i fshihen detyrimit për të paguar dritat, edhe pse ata janë të fundit që mund të kritikohen sot për këtë gjë.

Çdo qytetar dhe familje që rron me një punë të ndershme dhe të paguar me një rrogë deri në 1.3 milionë lekë, nga ky buxhet dhe në një afat kaq të shkurtër sa vetëm 100 ditë dhe me një trashëgimi kaq të rëndë sa ajo e 8 vjetve, do të ketë në xhepin e vet çdo muaj më shumë para reale për konsum, falë uljes së premtuar të taksave për 95% të të punësuarve, madje janë fiks 97% ata që do të përfitojnë nga 1 janari ulje progresive të taksës mbi rrogën e tyre dhe sa më të ulët ta kenë rrogën, aq më shumë do të përfitojnë nga kjo ulje.

I kemi dëgjuar llogaritarët e opozitës sonë se “ata që fitojnë deri në 300 mijë lekë të vjetër nuk do të fitojnë asgjë, sepse taksa e fitimit të tyre është zero”. Harrojnë vetëm një gjë të nderuarit llogaritarë: deri në vitin që po mbyllim, qeveria e vjetër nuk taksonte vetëm rrogën e mbijetesës prej 200 mijë lekësh të vjetër. E mbani mend, vetëm pasi ne shpallëm programin tonë të Rilindjes vitin e shkuar, duke e vendosur në 300 mijë nivelin e pataksueshëm, rendën ta adaptojnë këtë vit siç adaptuan edhe disa gjëra të tjera, në atë rrëmujën e tyre mes “rrugë, rrugë, rrugë”, “përpara, përpara, përpara”, të kapim çfarë të kapim, s’dihet çfarë vjen mbrapa. Mirë bënë. Nga të paktat gjëra të mira që bëri qeveria e vjetër. Po të na kishte dëgjuar më shumë, të na kishte kopjuar më shumë, më shumë gjëra të mira do të kishte bërë.  

Të na kishte dëgjuar për policinë për shembull, të cilën e shpartalloi, siç nuk do ta kishte shpartalluar asnjë armik i këtij vendi dhe e la të zvarritej rrugëve, me ca rroga dhe ca uniforma qesharake, duke ia dorëzuar krimit të rrugës pushtetin mbi hapësirën tonë publike të bashkëjetesës.

Ky buxhet e bën sot 100% realitet qysh në vitin e parë të qeverisjes zotimin tonë se në 4 vjet do të rrisim rrogën për njerëzit e policisë nga 20  deri  25%. Bëjmë kështu me paratë publike investimin më të madh në historinë e Policisë së Shtetit në rritje rrogash dhe në fonde të tjera për rimëkëmbjen e shpejtë të saj, sepse për ne ky është një investim jetik, jo thjesht për policët dhe për familjet e tyre, në të shumtët e herës të varfra, por për çdo pensionist, për çdo prind, për çdo student e nxënës, për çdo sipërmarrës e çdo komunitet që prej vitesh ka nevojën gjithnjë e më ulëritëse për siguri, siguri, siguri, rend, rend, rend, qetësi, qetësi, qetësi.

Falë këtij buxheti, zmbrapsja e krimit nga rruga e qytetarëve dhe nga mjedisi ynë publik dhe privat do të vazhdojë me rezultate të reja dhe të larta, të ndjeshme dita-ditës për çdo qytetar dhe çdo familje të këtij vendi.

Zotimi ynë para shqiptarëve për ta kthyer brenda 300 ditëve plotësisht në krye të detyrës Policinë e Shtetit do të mbahet me dinjitetin më të lartë dhe falë këtij buxheti të parë të ripërtëritjes shoqërore.

“Ç’është kjo taksë zero për biznesin e vogël!”, e ulnin dhe e ngrinin këtë zotim tonin llogaritarët e pushtetit të deridjeshëm. Ku e keni, zotërinj opozitarë të sotëm, taksën e biznesit të vogël? Iku, u fshi nga libri i llogarive të shtetit njëherë e përgjithmonë. Them përgjithmonë se me siguri kur t’ju vijë radha të riktheheni në qeveri, nuk do të keni as mendjen e as liderin që ju mban peng sot e gjithë ditën të kyçur në kullën e vjetër antike të mendjes së tij. Taksa e biznesit të vogël iku me të gjitha stërmundimet administrative të taksimit të dyfishtë, që u rëndoi deri më sot mbi kurriz padrejtësisht dhe në mënyrë antikushtetuese, madje me dy palë letra, me dy palë taksidarë, me dy palë pushtete, qendror dhe vendor, dhe me plot arbitraritete në xhepin e tyre të ngushtë, të gjithë atyre që në Shqipëri janë vetëpunësuar me një biznes të vogël. Nga 1 janari vetëm një kontakt dhe vetëm një taksë, njësoj si për të gjithë  të punësuarit e tjerë, edhe për të vetëpunësuarit me një biznes të vogël, tatimin mbi fitimin. Por edhe kjo taksë, jo 10% siç ishte, por e ulur 25%, pra 7.5% dhe e shoqëruar me uljen e kontributeve të detyrueshme shëndetësore për të vetëpunësuarit në qytet. E kështu, 73 mijë të vetëpunësuarit sot, të regjistruar, të tjerë do të regjistrohen falë këtyre masave, me një biznes të vogël në qytet, plus familjet e tyre, afro 400 mijë njerëz do të përfitojnë drejtpërdrejt nga kjo ulje dhe do të kenë më shumë të ardhura në xhepin e vet për të shpenzuar për familjen dhe për të riinvestuar për folenë e tyre të vetëpunësimit.

Iku edhe taksa e vjetër e sëmundjes, taksa cinike 10% për barna dhe materiale shëndetësore. Vitin e ardhshëm pensionistët, ata që u goditën më shumë nga kjo taksë dhe gjithë njerëzit në nevojë për ilaçe, do të përfitojnë nga ulja e kësaj takse dhe nga barazimi i çmimit të ilaçeve në Shqipëri me çmimin e tyre në vendet e origjinës. Jemi zotuar që nuk do ta lejojmë më që një ilaç të shitet këtu deri dhe 3 herë më shumë se në vendet e origjinës dhe do ta mbajmë këtë zotim.

800 mijë njerëz në grupmoshën 40 deri në 60 vjeç, që është edhe grupmosha më e prekur nga sëmundjet, do të vizitohen falas çdo vit në spital duke filluar nga viti që vjen dhe falë këtij buxheti.

30 mijë gra e vajza do të përfitojnë falas ekzaminimet përgjatë gjithë periudhës së shtatzënisë, gjë që deri më sot nuk ka ndodhur në Shqipëri, për shkak të varfërisë së këtyre grave dhe vajzave që janë nga shtresat në nevojë. Gjithashtu, ato do të përfitojnë falas edhe ekzaminimet për kancerin e gjirit, për të cilin janë shpenzuar shumë para për të bërë festa, madje edhe propagandë parlamentare me muzikë e gjimnastikë në bulevard, por nuk është bërë asgjë kaq konkrete si ky hap i parë dhe i madh që hedhim ne falë këtij buxheti.

Kurse ju, edhe për shëndetësinë, krijuat thjesht një borxh 44 milionë dollarë. Vetëm në QSUT na keni bërë peshqesh 34 milionë dollarë, pa llogaritur aparaturat e prishura dhe mjediset publike të kthyera në pazar për qofte dhe për rroba të vjetra.

Ndërsa në arsim na keni bërë peshqesh një borxh edhe më të madh, sepse natyrisht aty ka pasur edhe më shumë shirita për të prerë, plot 47 milionë dollarë, pa llogaritur këtu se me çfarë cilësie mizerabël janë bërë punimet dhe sa para duhen për t’i pajisur ato ngrehinat që viheshin para kamerave vetëm për shirita dhe që kanë mbetur pas përgjysmë, të papërfunduara.

Por, sidoqoftë, ky buxhet dhe viti 2014 në tërësi shënon edhe pikën e kthesës drejt një transformimi rrënjësor në arsim. Do të punojmë për një zotim që këta e shpotisnin me të madhe, sepse për këta “Shqipëria në moshën e internetit” është thjesht të jesh në Facebook  dhe me në krye liderin e tyre janë bërë së fundi edhe ndotës të mëdhenj të mjedisit social online, siç ishin në qeveri ndotësit më të mëdhenj të këtij vendi, që e katandisët për turpin tuaj deri në një kosh plehrash për plehrat e importit.

Unë e kam fjalën këtu për zotimin e kalimit të mësimdhënies nga dërrasat me shkumësa dhe librat tek tabelat dhe tabletat elektronike. Vitin e ardhshëm do të fillojmë zbatimin e këtij projekti transformues përmes një projekti pilot dhe synojmë që brenda mandatit, në të gjithë nivelin e dytë të sistemit parauniversitar ky zotim të jetë mbajtur në çdo shkollë.

E po ashtu do të fillojmë me mbajtjen e zotimit për futjen e plotë dhe me një standard të ri të sportit në shkollë.

Ndërkohë që, pa dyshim, do të investojmë për të mbyllur me standarde të reja europiane punët që i lanë rrugëve në infrastrukturën shkollore, siç latë rrugëve edhe rrugët që hapët nëpër Shqipëri.

Do t’i mbyllim sigurisht edhe punët me rrugët e lëna rrugëve dhe do të fillojmë të investojmë padyshim në rrugë të reja, duke nisur nga Rruga e Arbrit, që e premtuat sa herë u shfaqët në Dibër për vota dhe e keni lënë tamam siç dini t’i lini vetëm ju punët, më keq se sa kur nuk i bënit fare.  

Me gjithë shtrëngesën e diktuar nga nevoja për të larë borxhet, të cilat në fushën e transportit janë më marramendëset, ky buxhet parashikon 351 milionë dollarë për transportin. Por për herë të parë, 13% e investimeve  në rrjetin rrugor shkon jo për shirita, por për sigurinë rrugore, e cila deri dje kishte vetëm 1% në buxhet. Shembull ulëritës se në ç’duar ishin 8 vjet rresht kur udhëtonin ditën e kur udhëtonin natën qytetarët e këtij vendi, me 1% të buxhetit për transportin që i dedikohej sigurisë rrugore, në një vend që i numëronte të vdekurit dhe vazhdon t’i numërojë të vdekurit sikur të ishte në luftë.

Ky buxhet na garanton investime të qenësishme më të mëdha se në çdo vit tjetër edhe në fushën e bujqësisë, për fshatin e braktisur nga shteti prej kohësh, prej 20 vjetësh, me fokus aty ku jemi zotuar të nisim rilindjen e fshatit: tek ujitja, tek kullimi dhe tek mbrojtja e këtij populli nga përmbytjet.

505 milionë lekë më shumë sesa në vitin elektoral 2013 do të shkojnë në buxhetin e fshatit vitin që vjen. Ndërkohë që 1.9 miliardë lekë nga buxheti, pa llogaritur disa financime që tanimë janë të siguruara apo që janë në rrugën e negocimit nga burime të jashtme, do të shkojnë drejtpërdrejt për bujqësinë dhe nga këto do të ketë drejtpërdrejt subvencione transparente për fermerët. Kemi marrë një zotim shumë të rëndësishëm për fshatin dhe do ta bëjmë zero tatimin për vlerën e shtuar për çdo input bujqësor. Po dua të jem shumë i qartë në këtë pikë. Sot, me instrumentet që këta na kanë lënë në dispozicion, me mekanizmat që mungojnë, me institucionet që janë në ajër dhe me një sistem tërësisht absurd organizimi dhe korruptiv që trashëgojmë në administrim, ka vetën një rrugë: t’i japim paratë në dorë mbrapsht, duke bërë zero çdo taksë mbi inputet, çdokujt që paraqet një faturë.

Në ndërkohë do të fillojmë menjëherë punën për të ndarë naftën për konsum urban apo ndërurban nga nafta që përdoret për prodhim bujqësor. Këtu te nafta e dinë të gjithë shqiptarët, por ne jemi, në radhë të parë, plotësisht të vetëdijshëm se çfarë lufte të madhe duhet të bëjmë për të shkatërruar një rrjet grabitjeje dhe korrupsioni të ndërtuar në kryeministri dhe të shtrirë në të gjitha agjencitë shtetërore që duhej të merreshin me kontrollin dhe me menaxhimin e burimeve të naftës dhe për të shpërbërë sistemin e kapur të shfrytëzimit të kësaj pasurie kombëtare, si të ishte territor ku sundojnë organizata kriminale. Vetëm sa kemi filluar për këtë dhe pa dyshim nuk do të ndalemi, duke ndarë të njomin nga i thati, duke ua lehtësuar rrugën atyre që kanë investuar qindra milionë dollarë në Shqipëri dhe që duhet të negociojnë çdo ditë mbijetesën e tyre në fushën e naftës, me gjithfarë horrash dhe me gjithfarë bandash të veshura me imunitetin që u ka dhënë për 8 vjet, qeveria e këtyre.

Do ta heqim nga ana tjetër, sipas zotimit që kemi marrë në fshat, edhe taksën 10% të transaksionit për tokën bujqësore, që ia vutë në shpinë çdo familjeje, duke i detyruar të paguante taksë kur copa e tokës kalonte nga babai tek djali. Dhe siç e kemi filluar në një zonë pilot në Fier, do të vazhdojmë deri në fund hipotekimin e titujve të pronës mbi tokën bujqësore, bazuar mbi ligjin nr.7501, duke ulur dhjetëfish tarifat e regjistrimit, si dhe duke e çuar shërbimin hipotekor në çdo fshat dhe jo duke i lënë fermerët zvarrë në labirintet e procedurave dhe të pabesive të rrugës së hipotekimit.

Edhe diçka lidhur me pronat, se e di që ju vlon zemra aq shumë, sa për pronat s’keni lënë fjalë pa thënë, s’keni lënë fjalim pa mbajtur, s’keni lënë lot pa derdhur për pronarët dhe, në fakt, nuk keni lënë gur pa luajtur nga themelet e Kushtetutës dhe të ligjit për t’u bërë vetë pronarë të pronave të të tjerëve. 1098 dosje aplikimesh ishin lënë vandak, plot pluhur, këtë vit, pa marrë mundimin të vlerësonit asnjë në 9 muaj. Vetëm dy muajt e fundit u mbyllën me vlerësim 358 dosje.

Si përfundim, kjo është e bukur, nga fondi 300 milionë lekë, që ju vetë kishit përcaktuar, do të përfitojnë këtë vit 50 aplikues, trashëgimtarë ligjorë kuptohet, jo kryeministror, as kuvendor si deri dje, por ka edhe një ndryshim tjetër, se për të njëjtin fond, vitin e shkuar përfituan 17 aplikues më pak. T’ju marrësh njerëzve edhe tokën, t’ju marrësh edhe lekët, këtë vetëm po t’ju njohësh si keni qeverisur ju mund ta shpjegosh. Jeni vërtet të paparë dhe mjerë kush ju ka votuar për të marrë nga ju dëmshpërblimin e burgut komunist, mjerë kush ju ka votuar për të marrë nga ju pronën e konfiskuar nga komunizmi, mjerë kush ka rënë pre e lotëve tuaj të krokodilit për këto shtresa të dërrmuara që i ushqyet çerek shekulli me lugën bosh të fjalimeve antikomuniste dhe i keni lënë sot më zi se ç’i gjetët, sepse atëherë kur i gjetët kishin shpresë, sot nuk kanë më as shpresë.

Në fund fare, duke shkuar në të gjithë këtë listë dhe ka plot borxhe të tjera, por të rendisësh gjithë ato borxhe duhet të rrimë këtu deri natën e Vitit të Ri, po në fund fare, jo për nga rëndësia, një pyetje doja t’jua bëja këtyre, por as ia nuk ia vlen t’ia bësh: Me kulturën ç’patën këta?! Mirë me të tjerat, po kulturën nuk e linit dot pa borxhe? Hytë në borxh për këtë vend e me këtë vend, duke e lënë krejt në mëshirën e fatit trashëgiminë kulturore dhe pasi për 8 vjet e rrënuat një Krujë të tërë, siç nuk arritën ta rrënojnë as ata që 25 vjet rresht bënë çmos për ta marrë, i latë edhe te kultura një milionë e kusur dollarë borxhe dhe shiko s’keni paguar akoma as faturat e qokave të 100 vjetorit të Pavarësisë. Ç’paskëshit qenë për të ngrenë dhe për të pirë! Pas fjalimeve për kombin dhe për albanofobinë, ha e pi dhe ik pa paguar fatura, sikur vuajnë nga faturofobia.

161% do ta rrisim ne me këtë buxhet fondin për mirëmbajtjen e monumenteve të kulturës. Nuk është absolutisht mjaft, por është aq sa nevojitet për të ndaluar rrënimin dhe për ta shmangur zhdukjen e gjurmëve të historisë, që duket se sikur e keni bërë me qëllim, ndërkohë që i keni rrokanisur kokën popullit shqiptar, për historinë, për pellazgjinë, për albanofobinë dhe e keni lënë të zhduket gjurmë pas gjurme atë që na kanë lënë të parët tanë.

Dua t’u kërkoj të gjithëve, çdokujt që më dëgjon sot, të marrë me mend se çfarë kostosh do të kishte në këto kushte moszgjedhja e një drejtimi të ri, se çfarë dënimi do të ishte për Shqipërinë, por edhe për secilin, për çdo familje e sidomos për fëmijët e sotëm dhe të nesërm të këtij vendi, po të vazhdonim ta përdornim të nesërmen si borxh për të sotmen dhe të vazhdonim të ecnim qorrazi drejt ndëshkimit të sigurt, që garanton vazhdimi në këtë rrugë pa rrugë,   rrugë, rrugë, rrugë, pa asnjë rrugë, se çfarë çmimi të pallogaritshëm do të paguanim, ku rruga e vjetër pa rrugë të soste në humnerën e borxheve dhe të moskokëçarjes për të ardhmen nëse sot nuk do të merrnim përsipër çmimin s të kësaj rruge.

Nuk do të jetë një rrugë e lehtë. Ne nuk kemi asnjë iluzion dhe asnjë iluzion nuk duam të krijojmë tek askush, asnjë lindje dhe asnjë rilindje nuk mund të jetë e vërtetë pa sakrifica dhe dhimbje. Do të jetë një rrugë e vështirë, por një rrugë e sigurt. Ne të gjithë si shqiptarë kemi detyrimin ta marrim këtë rrugë. Ashtu sikurse ne këtu, përfaqësuesit e Shqipërisë së sotme, kemi detyrimin jo vetëm të flasim, por të vendosim me vullnetin e fortë dhe me punën me mish e me shpirt që në këtë rrugë, veprat dhe jo fjalët të flasin më fort.

Ky plan i ri për rimëkëmbjen e ekonomisë dhe për ripërtëritjen e shoqërisë as nuk mund t’i kënaqë të gjithë dhe as do t’i japë frytet e veta të gjitha menjëherë. Nuk ka dyshim se askush, pa përjashtim, nuk do të gjejë në këtë plan gjithçka që ka pritur për kaq shumë vite dhe gjithkush mund të gjejë kollaj në të, pjesën e vet të pamjaftueshme apo edhe të papëlqyeshme për të, por, nëse secili e sheh këtë përpjekje të madhe si një të tërë, kjo do të na ndihmojë të gjithëve. Askujt nuk i pëlqejnë taksat. Askujt nuk i pëlqen të paguajë qoftë edhe 10 lekë më shumë në taksën për qarkullimin, paçka se kjo vlen për të pastruar ajrin dhe rritur kujdesin e shtetit për shëndetin dhe mjedisin. Është e natyrshme. Por ne nuk mund të ecim më tutje asnjë ditë tjetër, duke mohuar realitetin dhe duke mbyllur sytë, siç i mbyllën këta, përpara plagëve të rënda të vendit ku jetojmë dhe të ekonomisë me të cilën vendi jeton.

Përgjigjja nëse ky është një plan i mirë ose jo, s’mund të vijë nëse kush ka më shumë sot, pyet çfarë del këtu për mua. Por vetëm nëse të gjithë së bashku pyesim çfarë del në këtë rrugë për ne, sepse vetëm në këtë rrugë, kush ka më shumë sot, s’do ketë më pak nesër dhe kush ka më pak sot, do të ketë më shumë nesër. Ndërsa vetë Shqipëria do të ketë pa dyshim më shumë për të gjithë ne, por, në radhë të parë, për fëmijët tanë dhe fëmijët e fëmijëve tanë, familje më të forta, vende të reja pune, punë që shpërblehen mirë, mirëqeverisje dhe fat më të sigurt në rrugën e saj.

Më lejoni, në fund ta përmbledh me dy fjali gjithë këtë fjalim; Me vetëpërmbajtjen e buxhetit të ri, buxhetit të vitit të parë të qeverisjes që Shqipëria e deshi më 23 qershor, kush e qeverisi Shqipërinë në 8 vjet, e qeverisi për vete, kush do ta qeverisë Shqipërinë në 4 vjetët e ardhshme do ta qeverisë për njerëzit.

Faleminderit!

(Zoti Berisha kërkon fjalën.)

Ilir Meta – Nuk ta ka përmendur emrin, zoti Berisha. Migjithatë, urdhëroni!

Sali Berisha – Zoti bashkëkryetar,

Zonja deputete,

Zotërinj deputetë,

Cilido shqiptar që ndoqi logorenë e pafundme të zotit Rama arrin në të njëjtin përfundim me mesazhet që më thonë se nuk ka psikiatër që e kuron. Më thonë se nuk ka psikiatër që e kuron, sepse në mendjen e tij të sëmurë është e ngulitur një kushtetutë - thotë një zotëri Harizi, dhe ajo kushtetutë i thotë atij: unë dhe bota. Por unë nuk do të ndalem më në ato probleme, por thjesht do t’ju them se pjesa që më neveriti më shumë, se për buxhet nuk fole, ishte pjesa për trashëgiminë kulturore, kur ti i vodhe Gjergji Thimios si një hajdut ordiner ikonat dhe del e flet këtu. Kush e bëri zëvendëskryeministër Peleshin? Korçarët thonë se Peleshin e bëri zëvendëskryeministër i ndjeri Vangjush Mio me pikturat e tij, dhe Koçoja përjargej para nudove të Vangjush Mios. Po e lëmë këtë, se është çështje tjetër. 

Vetëm për buxhetin nuk u fol këtu. Këtu u fol për opozitën. Në mendjen e tij ekziston tmerri e ferri i opozitës dhe nuk foli asgjë për 1 milion të papunë, për të cilët është shprehur me mijëra herë, nuk foli asgjë për 1 milion të varfër, për të cilët është shprehur qindra mijëra herë.

Edhe një herë falënderoj zotin Rama, se nuk bëri gjë tjetër veçse faktoi para shqiptarëve dhe botës se e ka urgjent mjekimin dhe vizitën në një klinikë psikiatrike.

Ilir Meta – Zoti Kryeministër, keni fjalën.

Edi Rama – Sali efendi, zotrote mua më heq mallin e Albert Verrisë në filmin “Koncert në vitin ‘36”. E mban mend atë plakun që nxirrte tym nga mbrapa dhe çonte çingien e vet për të prishur koncertin? A e mban mend Sali efendi? Shyqyr që të kemi, se kujtojmë edhe Albertin e shkretë.

Ilir Meta – Po, zoti Berisha.

Sali Berisha – Je ulur në atë vend, je bërë synet politik. Nuk kam dashur ta them këtë, por le ta mësojnë shqiptarët dhe bota se ata që të bënë synet politik, ata të hoqën edhe forcën e fundit të burrit ty. Ndaj, çfarëdo që të thuash, je krejtësisht bosh. Ajo që paraqite ti këtu ishte mjerim, saqë gjatë gjithë kohës edhe Caci besnik gajasej me ekspozenë tënde.

I nderuar zotëri, mendoj se në logorenë tuaj koporalike faktikisht u tregove shqiptarëve se kartolina që u çon për Vitin e Ri është kartolina e mjerimit, është kartolina e mashtrimit, ndërsa buxheti që paraqite ka vdekur para se të lindë. Dëshmia më e saktë është ekspozeja që i bëre sot atij.

Ilir Meta – Zoti Kryeministër, keni fjalën.

Edi Rama – Sali efendi, unë nuk e dija që je marrë me synete, e dija që je marrë me zemrën. Kjo ishte një surprizë për mua, por ndoshta e  mban mend kur të kanë bërë synet para se të të merrnin në Bllok.

Sali Berisha – Efendi, efendëm, unë thashë synet politik, se për atë tjetrin dihet.

(Diskutime pa mikrofon.)

Ilir Meta – Fjalën e ka relatori i komisionit, zoti Angjeli.

Anastas Angjeli – I nderuar zoti Kryetar i Kuvendit,

I nderuar zoti Kryeministër,

Të nderuar kolegë deputetë,

Me të drejtën për të mbajtur edhe diskutimin tim si deputet dhe për t’i dhënë përgjigje edhe gajasjes, më lejoni që në këtë diskutim, me të drejtën e relatorit për projektligjin për buxhetin e vitit 2104 dhe paketës fiskale që e mbështet atë, t’ju informoj për diskutimet maratonë që janë zhvilluar nga Komisioni për Ekonominë dhe Financat, por edhe nga komisionet e tjera lidhur me përmbajtjen në parim të këtyre projektligjeve.

Komisioni për Ekonominë dhe Financat  në mbështetje të nenit 81 të Rregullores së Kuvendit, në mbledhjet e datave  16, 19, 20 dhe 21 dhjetor 2013 shqyrtoi në parim projektligjin “Për buxhetin e vitit 2014” dhe paketën fiskale të propozuar nga Këshilli i Ministrave. 

Gjatë shqyrtimit të tyre pas një prezantimi të bërë nga Ministri i Financave, përmes një informacioni të zgjeruar për ecurinë e ekonomisë së vendit gjatë vitit aktual, për rezultatet e pritshme deri në përfundim të vitit buxhetor, u dha një panoramë e të gjithë treguesve kryesorë makroekonomikë e fiskalë të parashikuar në këtë projektligj, si dhe ndryshimet e thella që vijnë nga paketa fiskale që e shoqëron atë. U analizuan faktorët kryesorë që kanë ndikuar në rezultatet e arritura gjatë këtij viti, si dhe u prezantuan politikat e reja fiskale që do të ndiqen gjatë vitit të ardhshëm në përputhje me programin e qeverisë për zhvillimet ekonomike e financiare në vend gjatë vitit 2014 dhe  për realizimin e treguesve të parashikuar në këtë  projektligj. 

Komisioni zhvilloi seanca dëgjimore me titullarët kryesorë të disa ministrive, për t’u njohur më në thellësi me aspekte të veçanta të projektbuxhetit dhe paket[s fiskale, transporti, infrastruktura, arsimi, shëndetësia, zhvillimi rural, qeverisja vendore dhe mirëqenia social dhe rendi publik. Nga titullarët e ministrive u prezantuan politikat që do të ndiqen gjatë vitit të ardhshëm në këto fusha, si dhe u dhanë shpjegime për pyetjet e deputetëve. 

Gjithashtu , bazuar në nenin 81, pika 2 e Rregullores së Kuvendit, në një mbledhje të posaçme, Komisioni për Ekonominë dhe Financat shqyrtoi raportet e paraqitura nga komisionet e tjera të përhershme të Kuvendit për vlerësimin në parim të projektligjit për buxhetin e vitit 2014 dhe të paketës fiskale. Në këto raporte pasqyrohet mendimi i mazhorancës pro dhe i opozitës kundër projektligjeve, duke dhënë edhe argumentet respektive. Në disa raporte pasqyrohen kërkesat për ndryshime shpenzimesh në ministri dhe institucione buxhetore të fushës përkatëse të komisioneve, të cilat do të shqyrtohen nga Komisioni për Ekonominë dhe Financat gjatë fazës së diskutimit të projektligjit nen për nen. 

Njëherësh, komisioni, sipas një grafiku të miratuar, do të zhvillojë seancë dëgjimore me faktorët e interesit dhe përfaqësues të institucioneve të pavarura që kanë paraqitur kërkesë.

Të nderuar deputetë,

Projektbuxheti i vitit 2014 mbështetet në zhvillimet e ekonomisë shqiptare gjatë viteve të fundit, rezultatet e arritura dhe ato të pritshme për vitin aktual, në objektivat e parashikuara në kuadrin makroekonomik e fiskal afatmesëm 2014-2016, si dhe në prioritetet e programit të qeverisë për stabilizimin e situatës makroekonomike, për vendosjen e ekuilibrave fiskalë, veçanërisht rivendosjen e kontrollit mbi financat publike në funksion të zhvillimit të mëtejshëm të vendit. Ai mban në konsideratë edhe ndikimin në ekonominë e vendit tonë të faktorëve ndërkombëtarë e rajonalë, zhvillimet në ekonominë globale, veçanërisht situatën në eurozonë etj. Treguesit e tij janë konsultuar me institucionet financiare ndërkombëtare, si me FMN-në dhe Bankën Botërore, dhe konsiderojnë edhe obligimet e vendit tonë ndaj proceseve integruese në Bashkimin Europian. Pra, ky projektbuxhet vjen i mirëkuptuar me FMN dhe ka mbështetjen e një marrëveshjeje të qeverisë me të në pritje për t’u nënshkruar dhe për t’u bërë efektive në fillim të vitit 2014. Sipas kësaj marrëveshjeje, është rënë dakord për hartimin dhe zbatimin e një sërë masash për të siguruar rritje të qëndrueshme ekonomike, për të realizuar reforma të thella strukturore, reformim të sistemit fiskal, formalizimin e mëtejshëm të ekonomisë përmes rritjes së miradministrimit fiskal, shlyerje të borxheve etj. Ky program tre-vjeçar do të financohet nga FMN-ja me rreth 300 milionë euro, me kushte të buta.

Projektligji vjen në përputhje me kërkesat e ligjit nr.9936, datë 26.06.2008 “Për menaxhimin e sistemit buxhetor në Republikën e Shqipërisë”, i ndryshuar.

Për sa i përket debatit të zhvilluar lidhur me respektimin e afatit të paraqitjes së tij në Kuvend, Komisioni konstatoi se ai është i vonuar, duke konsideruar argumentet e paraqitura nga qeveria, të cilat janë:
Vonesat nga qeveria e mëparshme në fillimin e procesit të hartimit dhe diskutimit të projektbuxhetit sipas afateve të përcaktuara në ligj;

Viti 2013 ishte një vit elektoral, i cili u shoqërua me ndryshimin e qeverisjes dhe ajo -së për arritjen e mirëkuptimit për treguesit kryesorë fiskalë të buxhetit të vitit 2014 dhe të paketës fiskale që e mbështet atë.

Komisioni për Ekonominë edhe Financat vlerësoi se projektbuxheti I vitit 2014 është bazuar së pari në zhvillimet ekonomike financiare të viteve të fundit, veçanërisht të vitit 2013. Bazuar në këto fakte konstatohet se deri në fund të vitit 2008 ekonomia shqiptare u zhvillua me ritme të larta, mesatarisht rreth 6 për qind në vit. Që nga mesi i vitit 2009 deri ditët e sotme kemi një rënie të shpejtë të ritmeve të zhvillimit të ekonomisë, duke arritur nivelin 1.6 për qind në vitin 2012 dhe 1.3 për qind është rezultati i pritshëm për këtë vit. Kjo rënie e ritmeve të zhvillimit erdhi si rezultat i një kompleksi faktorësh lidhur me zhvillimet e brendshme ekonomike dhe ato të jashtme. Kriza ekonomike botërore, veçanërisht ajo në eurozonë, goditi disa sektorë të rëndësishëm të ekonomisë (goditjet më të mëdha janë në sektorin e ndërtimit dhe bizneset e lidhura me të), solli rënie të importit dhe vështirësi në eksportin e disa produkteve, si dhe rënie të konsiderueshme të remitancave. Megjithatë, si rrjedhojë kryesisht e ekspozimit të kufizuar financiar në tregjet ndërkombëtare, e ritmeve të rritjes ekonomike të trashëguar nga vitet e mëparshme, si dhe e ndjekjes së disa politikave, rritja ekonomike mbeti minimale, por pozitive. Kjo rritje u shoqërua me mbajtjen e inflacionit në nivele të kontrolluara, por men një rritje të madhe të borxhit publik. 

Gjithashtu, gjatë këtij viti ekonomia e vendit ka vazhduar rënien e shpejtë të ritmeve të rritjes dhe pritet të rezultojë rreth 1.3 për qind në fund të këtij viti. Deficiti buxhetor arriti nivelin 6 për qind të PBB-së, ndërsa borxhi publik rreth 69 për qind të PBB-së.  

Sektorët kryesorë të ekonomisë së vendit, edhe këtë vit ishin ata prodhues, industria, bujqësia dhe ndërtimi. Ritme pozitive patën edhe shërbimet e telekomunikacionit. Sektori i shërbimeve, nga një prej sektorëve kryesorë kontributivë në rritjen ekonomike të viteve të fundit, gjatë këtij viti shënoi rënie.  
Niveli i inflacionit vazhdon të jetë i ulët, 2 për qind, në kufirin e poshtëm objektiv të politikës monetare. Kjo prirje disinflacioniste parashikohet të vazhdojë edhe në periudha afatmesme, si rrjedhojë e rritjes së ngadalshme ekonomike dhe e presioneve të rënies së të ardhurave nga ekonomia e jashtme.

Niveli i kredive bankare u reduktua me 2.2 për qind krahasuar me një vit më parë. Niveli i kredive me probleme arriti 24.2 për qind, duke u rritur me 1.4 pikë përqindje krahasuar me një vit më parë, ndërsa stoku i depozitave bankare u rrit me 1.7 për qind. 

Të ardhurat e buxhetit bazohen në ndryshimet e fundit të bëra  me akt normativ dhe kanë shënuar një tejkalim, i cili pritet t’i bëhet i ditur Kuvendit brenda fundit të vitit.

Rreth 91.5 për qind të të ardhurave të përgjithshme e përbëjnë të ardhurat tatimore. Këto të ardhura u rritën me 2.8 miliardë lekë në krahasim me planin dhe u reduktuan me 7.7 miliardë lekë në krahasim me të njëjtën periudhë të vitit të mëparshëm. 

Të ardhurat nga tatimet dhe doganat përbëjnë 71.6 për qind të të ardhurave të përgjithshme. Ato u realizuan në masën 100.9 për qind. 

Shpenzimet e përgjithshme të buxhetit për periudhën 10-mujore u realizuan në masën 98.3 për qind, me një mosrealizim prej rreth 5.6 miliardë lekësh. 

Kundrejt të njëjtës periudhë të një viti më parë, shpenzimet e përgjithshme të buxhetit rezultojnë rreth 21.3 miliardë lekë ose rreth 7.1 pikë përqindje më shumë.  
Projektligji “Për buxhetin e vitit 2014” u diskutua nga deputetët e Kuvendit në Komisionin për Ekonominë dhe Financat dhe në komisionet e tjera. Gjatë diskutimit deputetët e mazhorancës dhe të opozitës paraqitën vlerësime të ndryshme për politikat e ndjekura këtë vit dhe ato të programuara për vitin e ardhshëm, të reflektuara në treguesit makroekonomikë e fiskalë. 

Deputetët e mazhorancës ishin dhe janë të mendimit se:

Gjatë vitit 2014, bazuar në programin e qeverisë, politikat e reja fiskale të propozuara dhe treguesit kryesorë fiskalë të paraqitura në projektbuxhetin e vitit 2014, garantojnë se vendi ynë do të vazhdojë rritjen ekonomike pozitive, me një rritje reale prej 2 për qindësh dhe rritje nominale prej 3.6 për qindësh. Ky nivel i rritjes ekonomike shënon kthesën nga rënia e shpejtë 3-4 vjeçare të ritmeve të rritjes ekonomike, mbështetet në pritshmëritë për zhvillimet ekonomike në eurozonë, veçanërisht në vendet me të cilat vendi ynë ka bashkëpunim më të gjerë ekonomik, financiar e tregtar, bazohet në pritshmëritë e sjelljes së agjentëve ekonomikë privatë, të konsumatorëvë dhe investitorëvë në ekonominë e vendit tonë, si dhe në pritshmëritë për ndryshimin e kushteve të financimit të ofruara nga sistemi bankar. 

Të ardhurat e përgjithshme të buxhetit për vitin 2014 parashikohen të arrijnë nivelin 26.3 për qind të PBB-së, nga 23.8 për qind që janë në vitin aktual, duke u rritur me 42 miliardë lekë. Rritja e të ardhurave do të mbështetet nga fillimi i një reforme fiskale të thellë përmes paketës së re për ndryshimin e një sërë tatimesh dhe taksash kombëtare e vendore, ku synohet balancimi i trinomit të interesave midis individit, biznesit dhe shtetit, përmes forcimit të disiplinës fiskale, konsolidimit të administratës tatimore, ndryshimit të mentalitetit dhe rritjes së përgjegjshmërisë në përdorimin e fondeve publike, si dhe uljes së nivelit të borxhit publik. Kjo paketë fiskale parashikon një sërë masash, nëpërmjet të cilave do të sigurohet rritja e të ardhurave nga tatimet e doganat me rreth 21.7 miliardë lekë. Në këto të fundit do të ndikojë edhe angazhimi i “Crown Agency” në doganat tona.

Mbështetur në sugjerimet e FMN-së, masat fiskale do të jenë të moderuara që të mos preket rritja ekonomike. FMN-ja sugjeron që programi për këtë çështje të jetë elastik: kur ekonomia shfaqet më e dobët, objektivat fiskale të zbuten; nëse ekonomia ecën më shpejt, objektivat fiskale të rriten. FMN-ja dhe qeveria ranë dakord që baza tatimore të zgjerohet dhe masat fiskale të jenë të drejta, duke i trajtuar të gjithë taksapaguesit njëlloj.
Paketa e re fiskale, e paraqitur nga qeveria që mbështet projektbuxhetin e vitit 2014, bazuar në parimin “Kush përfiton më shumë duhet të kontribuojë më shumë dhe kush përfiton më pak do të kontribuojë më pak”, bazohet në disa elemente dhe instrumente të reja fiskale.

Së pari, ndryshohen normat e tatimit mbi të ardhurat personale nga punësimi, duke kaluar nga taksa e sheshtë prej 10 për qind për pagat mbi 30 mijë lekë në taksën progresive, duke siguruar përfitim  më shumë se 97% e të punësuarve. 

Nga zbatimi i kësaj mase do të sigurohet mbështetja e shtresave në nevojë dhe e shtresave të mesme të popullsisë, pa sulmuar asnjëherë atë çka flitet, pra biznesin e madh. 

 Të gjitha kategoritë e shtresave në nevojë do të marrin subvencion në masën 10 për qind të TVSH-së së paguar për produktet bazë të shportës së mallrave në shumën 1.1 miliardë lekë;

 Fermerët do të kompensohen në masën 20 për qind për vlerën e TVSH-së së paguar për inputet bujqësore;

 Rritja nga 10 në 15 për qind e shkallës së tatimit mbi fitimin për bizneset do të kompensohet me një reformë të thellë rregullatore dhe krijimin e kushteve më të mira për biznesin vendas dhe të huaj dhe përmirësimin e administrimit tatimor;

Pacientët do të përfitojnë prej përjashtimit nga TVSH-ja prej 10 për qind e barnave dhe e shërbimeve shëndetësore, duke mos lejuar spekulimin e çmimeve të ilaçeve në treg.  

Të vetëpunësuarit në qytet nga data 1 janar 2014 do të paguajnë më pak kontribute shëndetësore;

 60 mijë biznese të vogla, duke filluar nga data 1 janar 2014, nuk do të paguajnë më taksën e biznesit të vogël;

Hiqen përjashtimet nga disa taksa në sektorin e hidrokarbureve, të vendosura që prej 20 vjetësh, me efekte të vogla në buxhet;

Ristrukturohet taksa vendore mbi biznesin e vogël, duke u shfuqizuar si taksë vendore dhe duke u trajtuar si tatim mbi fitimin në masën 7.5 për qind nga 10%. Kjo masë përfshin subjektet e biznesit të vogël me xhiro vjetore nga 2-8 milionë lekë, të cilët përfitojnë reduktim të nivelit të taksës.  

Natyrisht rritet niveli për disa taksa, si akciza për cigaret, produktet e duhanit, pijet alkoolike, ndryshohet struktura e taksimit të birrës, rritet taksa e qarkullimit për benzinën dhe gazoilin, duke i përafruar ato me nivelet e rajonit dhe duke ndjekur politika në mbrojtje të mjedisit. 

 Krahas ndikimit të paketës fiskale, rritja e të ardhurave për vitin e ardhshëm mbështetet edhe në politikat për përmirësimin e administrimit tatimor, uljen e shkallës së evazionit fiskal dhe formalizimin e ekonomisë. 

Gjithashtu, shpenzimet e përgjithshme të buxhetit për vitin 2014 parashikohen në nivelin 32.7 për qind të PBB-së, nga 29.9 për qind të planifikuara për vitin 2013, duke u rritur me 54.2 miliardë lekë.  

Shpenzimet kapitale parashikohen në nivelin 6 për qind të PBB-së. Në këtë zë përfshihen edhe pagesat e prapambetura për infrastrukturën në masën 12 miliardë lekë. 

Projektbuxheti i këtij viti si projektbuxheti i parë i qeverisë së re siguron mbështetjen e nevojshme në përputhje me prioritetet e saj me një model tjetër të zhvillimit të ekonomisë dhe me një mentalitet tjetër të administrimit të fondeve publike. Shpenzimet për sektorin e arsimit parashikohen të arrijnë nivelin 2.9 për qind të PBB-së, për shëndetësinë 2.8 për qind të PBB-së, për bujqësinë 0.6 për qind të PBB-së dhe për infrastrukturën, mbështetje të nevojshme sociale për shtresat e popullsisë të ekspozuara ekonomikisht. 

Gjithashtu, siç e theksova, heqja e tatimit mbi vlerën e shtuar për inputet bujqësore është shoqëruar me shtesën e një fondi prej 600 milionë lekësh për kompensimin e fermerëve. 

Nga ana tjetër projektbuxheti siguron mbështetjen e nevojshme në drejtim të forcimit të rendit publik dhe sigurisë në vendin tonë, duke e konsideruar atë një element mjaft të rëndësishëm dhe thelbësor, që krijon kushtet e nevojshme për zbatimin e ligjit nga të gjitha institucionet publike e private, si dhe për ushtrimin e veprimtarisë së biznesit. Për këtë arsye, ai parashikon rritjen e pagave të punonjësve të Policisë së Shtetit, me një efekt total prej 1 miliard lekësh. 

Një ndër masat e parashikuara në projektbuxhet është edhe shlyerja e detyrimeve të papaguara të shtetit ndaj biznesit për punë dhe shërbime publike të kryera, të cilat sipas raportit të kompanisë “Deloitte and Touche”, arrijnë vlerën 24.6 miliardë lekë. Këto janë detyrime për projekte të infrastrukturës, kompani të farmaceutikës, pajisje mjekësore dhe ndërtim shkollash. Gjithashtu, në projektbuxhet parashikohet edhe shlyerja e detyrimeve për  rimbursim të TVSH dhe tatim fitimit dhe në të njëjtën kohë të gjitha detyrimet e tjera të prapambetura sipas një programi të veçantë.

Programi 3-vjeçar me FMN-në parashikon që shlyerja e këtyre detyrimeve të prapambetura të jetë transparente dhe sugjeron që të bëhet një strategji për të mos u krijuar detyrime të reja në të ardhmen dhe për këtë qeveria ka rënë dakord. 

Në këtë program parashikohet që borxhet të shlyhen pa penguar rritjen ekonomike, përkundrazi, shlyerja e tyre do të nxisë zhvillimin ekonomik. Shlyerja e borxheve do të nxisë konsolidimin fiskal dhe do të përmirësojë sistemin bankar për një zinxhir detyrimesh, që palët ia kanë njëra-tjetrës. Këto masa do të ndikojnë në rritjen e likuiditetit të biznesit, në rritjen e investimeve, të kreditimit në ekonomi, në zhvillim dhe në punësim për të ardhmen. 
Garantimi i mirëfunksionimit të institucioneve të pavarura kushtetuese ishte një nga pikat e diskutimit të zhvilluar në komisione. Dhe jo vetëm kaq, por edhe të gjitha këtyre institucioneve të krijuara me ligj të veçantë. Ky është një synim i këtij projektbuxheti dhe e realizon atë. Për këtë arsye, në projektbuxhet parashikohen fondet e nevojshme për funksionimin e mbi 20 institucioneve të pavarura kushtetuese dhe të krijuara me ligj.

Projektbuxheti i vitit 2014 synon vazhdimin e funksionimit më të mirë të pushtetit vendor, i cili parashikohet të arrihet nëpërmjet përmirësimit të administrimit të financave vendore, forcimit të mëtejshëm të autonomisë financiare të pushtetit vendor dhe rritjes së transfertës së pakushtëzuar të buxhetit të shtetit. 

Dy çështje të tjera të rëndësishme, të cilat patën një diskutim të gjatë në Kuvend ishte çështja e deficiti buxhetor dhe e borxhit publik.

Rezultatet e arritura në të ardhurat dhe shpenzimet e përgjithshme janë  reflektuar edhe në deficitin buxhetor, i cili i dakorduar edhe me Fondin Monetar do të arrijë 6.6 për qind të PBB-së në vitin 2014.

Borxhi publik në fund të vitit 2014 pritet të arrijë nivelin 72 për qind deri në 74.8 për qind të PBB-së (përfshirë 35 miliardë lekë që destinohen për shlyerjen e borxhit të vjetër). Sipas strategjisë afatmesme, reduktimi i nivelit të borxhit do të fillojë nga viti 2015 për të arritur në 60 për qind brenda disa vjetësh.

Komisioni përmes deputetëve të mazhorancës vlerësoi punën e bërë nga qeveria për identifikimin dhe certifikimin e borxhit publik dhe atij “të fshehur” deri tani dhe inkurajoi qeverinë për çuarjen deri në fund të procesit të zbardhjes së plotë të këtij fenomeni. Gjithashtu, vlerësoi diskutimet dhe arritjen e marrëveshjes me Fondin Monetar Ndërkombëtar duke e lidhur suksesin dhe dobinë e plotë të saj me nevojën e marrjes së të gjitha masave nga qeveria për zbatimin e masave dhe aksioneve prioritare të përfshira në të, sidomos vazhdimin e stabilitetit makroekonomik, mbajtjen në kontroll të financave publike mbi deficitin dhe borxhin, realizimin e reformave të thella strukturore, vendosjen e ekuilibrave fiskalë përmes reformës fiskale të paraqitur, disiplinën financiare, formalizimin e ekonomisë dhe vazhdimin e reformave rregullatore për përmirësimin dhe lehtësimin e zhvillimit të biznesit vendas dhe të huaj. Komisioni ka mirëpritur sugjerimet në parim për përmirësime në fushën e ambientit, të bujqësisë, në nxitjen e prodhimit dhe të punësimit, sidomos në industrinë e prodhimit me fasonë, disa përmirësime në bërjen më eficiente të fondeve në buxhetin e organeve lokale dhe institucionet e pavarura, disa përmirësime në nene të veçanta të projektligjit, të cilat do të diskutohen dhe në varësi të vendimmarrjes do të reflektohen gjatë diskutimit nen për nen. 

Gjithashtu, komisioni i kërkoi ministrive të linjës, Ministrisë së Financave dhe Ministrisë së Bujqësisë, Zhvillimit Rural dhe Administrimit të Ujërave që brenda muajit prill të paraqesin skemën e subvencionimit të çmimit të karburantit për fermerët në bujqësi, bazuar në principin që ky subvencionim të mbërrijë te fermeri dhe te prodhimi i tij. 

Gjithashtu, në komision deputetët e opozitës shprehën kundërshtime për politikat dhe treguesit e programuar në projektbuxhetin e vitit 2014. Ata ishin të mendimit se niveli i të ardhurave është i ulët krahasuar me kapacitetet e ekonomisë duke krijuar më pak mundësi për investime publike dhe shpenzime të tjera të domosdoshme. Ata kundërshtuan politikat e parashikuara në paketën fiskale që shërojnë projektligjin e buxhetit të vitit 2014, të cilat cenojnë rritjen ekonomike, rëndojnë veprimtarinë e biznesit dhe ulin nivelin e jetesës së qytetarëve. Rritja e të ardhurave në projektbuxhet sipas tyre do të vijë vetëm nga rritja e tatimeve dhe taksave, ndërsa politikat e shpenzimeve u japin prioritet rritjes së shpenzimeve korrente dhe  jo atyre kapitale. Këto politika në të ardhurat dhe shpenzimet, sipas tyre, çojnë në thellimin e deficitit dhe  borxhit. Për këto arsye deputetët e opozitës votuan kundër miratimit në parim të projektligjit për buxhetin e vitit 2014.

Të nderuar deputetë, 

Në përfundim, Komisioni i Ekonomisë dhe i Financave e miratoi projektligjin për buxhetin e vitit 2014 dhe paketën fiskale që e shoqëron atë, në parim, me shumicë votash. Prandaj  unë si relator ju ftoj që t’i votoni ato.

Ilir Meta - Faleminderit!

Atëherë do të  vazhdojmë me diskutimin e projektligjeve në parim. Për projektligjin e parë “Për disa ndryshime në ligjin nr. 8438, datë 28.12.1998 “Për tatimin mbi të ardhurat” të ndryshuar” në emër Grupit të Partisë Socialiste kanë regjistruar emrat: Shkëlqim Cani, Eduard Shalsi, Pandeli Majko, Anastas Angjeli, Ilir Beqja, Fatmir Xhafaj, Saimir Tahiri dhe Erjon Braçe. 

Në emër të Grupit të Partisë Demokratike kanë regjistruar emrat: Arben Ristani, Edi Paloka, Florion Mima, Jorida Tabaku, Liljana Elmazi, Sherefedin Shehu, Sali Berisha dhe Ridvan Bode. 

Fjalën e ka ministri i Financave, zoti Shkëlqim Cani.

Shkëlqim  Cani – Të nderuar deputetë, 

Opozita është e zemëruar me ministrin e Financave, me qeverinë dhe në fakt nuk i vë faj, por i jap të drejtë  për dy arsye. 

Së pari, ka të drejtë, sepse një muaj më parë nga 45 mijë lekë që merrte çdo deputet i opozitës ne i ulëm me 5 mijë lekë vetëm naftë. Ju u zemëruat. Ia hoqëm. 

Së dyti, deputetët e opozitës kanë të drejtë të zemërohen sepse sistemi i taksës progresive, që ne e quajmë të ndershme, ju heq edhe disa para nga xhepi dhe doemos kanë të drejtë të zemërohen, sepse pretendojnë sikur po diskutojnë për hallet e popullit. Në fakt, u dhemb xhepi i tyre për pak lekë që ju heqin. Ne kemi deklaruar solidaritetin dhe do ta zbatojmë atë. 

Një nga kritikat që kemi dëgjuar gjatë këtyre kohëve ka qenë që të jemi më optimistë, por bazuar në realizëm.  Gjërat shkojnë përpara kur optimizmi bazohet në realizëm dhe kështu kemi bërë. Jemi bazuar mbi realizmin dhe japim një paketë, një buxhet optimist. Me optimizmin e tepruar e dimë se ç’na gjen. Gjetëm dy vjet të mbrapshtë, dy realitetet të hidhura; vitet 1997 dhe 2013, ku vendi gjendet përpara faktesh të pakontestueshme që ekonomia ra në mënyrë drastike. Prandaj do të flas me realizëm, duke folur me optimizëm.  

Kur ishim në opozitë paralajmëruam dendur për atë që do të vinte. Thamë se qeveria e ish-ishëve, efendijtë që ikin kur diskutohet buxheti dhe vijnë vetëm sa për të thënë  dy fjalë,  politika e tyre e borxheve qoftë ai i hapuri,  sidomos ai i fshehti, si dhe keqadministrimi i të ardhurave nga pasuritë natyrore po e fuste Shqipërinë në qorrsokak. Ju patëm paralajmëruar shumë qartë. Sot pas 100 ditëve nuk jemi të lumtur që na ka dalë fjala për arsye se shohim një realitet të hidhur që do të ishim shumë cinik të gëzoheshim për të këqijat që i keni bërë vendit. Por nuk kemi se çfarë të bëjmë, kështu e ka kjo punë, ju prishni, ne përveshim mëngët për të ndrequr. Sido që të jetë ne shohim me optimizëm, na ka ardhur buzëqeshja, se e keqja ka kaluar, ekonomia vitin që vjen sheh drejt progresit, drejt më të mirës. 

Por para se të flas për optimizmin e këtij buxheti më lejoni të them dy-tri gjëra se ku është ekonomia e lënë nga dyshja e efendilerëve që mashtruan popullin. 

Së pari, rritja ekonomike është 1,2% ose  6 herë më keq nga ç’ishte në dy dekadat e fundit. Borxhi publik, ai zyrtar, është afro 70% dhe në vlerë absolute është i dyfishuar krahasuar me 8 vjet më parë. Borxhi i fshehur, i padeklaruar ndonjëherë, i fshehur ndaj të gjithë popullit, ndaj opozitës, ndaj Parlamentit, besoj se duhet të jetë pjesë për t’u dënuar dhe kriminale kjo që të fshehësh borxhin dhe jo pa pasoja për ekonominë, kjo është vetëm maja e ajsbergut, ajo që është certifikuar, është 5,5% e PBB-së. Pjesa tjetër mbetet për t’u  certifikuar gjatë vitit 2014. Kreditë e këqija janë 24%, 10 herë më shumë se 8 vjet më parë. Të ardhurat e buxhetit janë 320 miliardë lekë ose keni dhënë komandën “prapa kthehu” 3 vjet më përpara. Të ardhurat janë më pak nga 3 vjet më parë. Kemi humbur 3 vjet në të ardhurat e buxhetit. Por do të hyni në histori me atë që nuk ka ndodhur ndonjëherë, që thesari i shtetit kishte në 16 shtator jo pak, por afro 100 milionë dollarë, me mijëra fatura shërbimesh dhe punimesh të kryera. Ju e latë buxhetin pa para dhe ai nuk kishte mundësi t’i shlyente. 

Ky është realiteti që duhet të ballafaqoheni. Qofshi ju që nuk reagoni ndaj kësaj gjendjeje! Në qoftë se nuk do të ishte ky realitet, ne do të kishim një buxhet me një pamje krejt tjetër,  megjithatë ky është përsëri buxheti më i madh në historinë e Shqipërisë, më i madh nga të gjithë të mëdhenjtë, që i madhi juaj ka thënë këtu në Parlament. Ky është buxheti i kthesës së madhe, buxhet me sytë nga qytetari dhe nga biznesi, është një buxhet që përmbush premtimet në fushatë, në program dhe në qeverinë e koalicionit, pasi u votua në mënyrë plebishitare ky koalicion.  Ky buxhet është buxhet solidar. Ai përmbush disa kërkesa, mbron shtresat në nevojë, nxit punësimin, ul taksat për 97% të të punësuarve, heq taksën e biznesit të vogël dhe ul me 1/4-ën taksën e fitimit të biznesit të vogël. Rrit pagën e policëve dhe pensionet, shlyen 350 milionë dollarë detyrime të prapambetura, borxhet tuaja. Ky buxhet realizon kontrollin shëndetësor falas, ul çmimin e barnave me jo më pak se 10% dhe rikthen shpresën te shqiptarët. Ky është buxhet zhvillues. Ky buxhet vetëm investime të drejtpërdrejta parashikon 72 miliardë lekë, që po t’i shtojmë edhe 350 milionë dollarë ose 35 miliardë të tjera, pra hedh në likuiditet, në treg për 1,1 miliardë dollarë dhe nxit në mënyrë parësore me dyfishin e tempit të rritjes sektorë prioritarë, si: shëndetësi, arsim, bujqësi dhe infrastrukturë.

Pavarësisht nga situata ky nuk është buxhet krize, por buxheti i rritjes ekonomike. Ekonomia fillon startin e rritjes me një rritje jo pak, por nga 1,2-1,3% në 2,1%. Ky buxhet është transformues, kthen modelin nga modeli i vjetër në modelin e ri, se kush fiton më shumë paguan më shumë. Është buxheti më i madh i hartuar deri tani me 455 miliardë lekë kundrejt 405 miliardë lekëve që ishte buxheti i vitit të kaluar, buxhet elektoral. I vjen në ndihmë shtresës në nevojë, lehtëson shtresat e mesme dhe biznesin, gjenerohen të ardhura në total prej 42 miliardë lekë. Ju kujtoj që vetëm të ardhurat nga tatim-taksat janë 40 miliardë lekë. Po ju tregoj se vetëm të ardhurat që do të realizohen nga përmirësimi i administrimit fiskal do të jenë 19 miliardë lekë ose baras me rritjen në 10 vjetët e fundit të të gjitha të ardhurave tuaja. Pra, vetëm nga administrimi fiskal ne realizojmë të ardhura baras me të gjithë rritjen e të ardhurave tuaja. Ky është buxheti i premtimeve të mbajtura. Ai realizon vendosjen e taksimit të ndershëm: kush fiton më pak paguan më pak dhe përfitojnë 97% e të punësuarve, heq taksën e biznesit të vogël dhe i jep ¼ -n e tatim-fitimit po biznesit të vogël, shlyhet një pjesë e mirë e borxheve të qeverisë suaj, të ish-ishave, përfitojnë nga kontributet e detyrueshme shëndetësore, jo pak, por 73 mijë të vetëpunësuarve, hiqet TVSH-ja e barnave dhe e materialeve shëndetësore, realizohet kontroll shëndetësor bazë falas i përvitshëm për grupmoshën 40-62 vjeç, fillohet me dhënien e tabletave për nxënësit e vitit të parë, por rrit taksën e duhanit, cigareve, rrit taksën e pijeve alkoolike.

Ajo që ju kishit shqetësim të madh: buxheti lokal. Mos u shqetësoni! Është një buxhet që merr mjaft para, merr 33 miliardë lekë, ose, po të doni me krahasime, merr 15.6 për qind më shumë nga buxheti juaj elektoral ku keni harxhuar miliona e miliarda për qëllime elektorale. Buxheti është optimist, rikthen punën. Ky buxhet të jep mundësi për reforma në institucione dhe në sektorë prioritarë. Buxheti sheh dhe një aspekt tjetër që ju doni ta lini në harresë, përmirëson në mënyrë të dukshme marrëdhëniet e administratës fiskale me biznesin në luftë kundër informalitetit dhe evazionit fiskal. Është Crown Agents, që ju shqetëson shumë, i cili do të pengojë miqtë tuaj nga evazioni fiskal, nga kontrabanda, do të realizohet bashkëpunim më i gjerë me organet doganore të vendeve të tjera, ndërkohë do të bëhen përmirësime në procedurat e tatim-taksave. Dhe mund t’ju përmend disa prej tyre:

Ndryshe nga sa është bërë deri tani, rimbursohet automatikisht çdo faturë, e cila ka kaluar brenda 60 ditëve nga organet e tatim-taksave. Pra, nuk i lihet më në dorë dikujt ose askujt siç keni bërë duke i futur në pagesat e vonuara TVSH-në dhe tatim-fitimin e parapaguar, por ai paguhet automatikisht nga Thesari.

Së dyti, zgjatet afati, koha kur një biznes ka të drejtë të reagojë ndaj kontrollit arbitrar deri tani nga ana juaj të tatim-taksave, nga 5 ditë bëhet 15 ditë, i lihet një kohë e arsyeshme për t’u ankuar, për të ditur të apelojë. Por njëkohësisht, Drejtoria e Apelimit detyrohet me ligj tashmë që të publikojë të gjitha rastet që ka marrë në analizë dhe të tregojë se si e ka zgjidhur atë. Kjo do të bëjë që të unifikohen rastet dhe të mos trajtohet biznesi si njëri i nënës dhe tjetri i njerkës, siç keni bërë deri tani. Kemi hequr diçka që duket në fakt si paradoksale, që keni vënë gjoba edhe kur dikush gabon në deklaratën e vet i kemi dhënë të drejtën ta rishohë me mirëkuptim. Po kështu, buxhetit lokal tashmë i është hequr kufiri dhe mund të realizojë politikat e veta duke i hequr tavanin prej 10 për qind në tatim-taksat e tyre.

Për kushtet aktuale ne e dimë që Shqipërisë i duhet, biznesit, gjithë qytetarëve i duhet më shumë. Por kjo është mundësia në kushtet aktuale. Ne i japim 1.1 miliardë dollarë biznesit në mënyrë që t’i kthejë në para për investime, për punë publike për të angazhuar popullsinë në punë. Ne vërtet marrim borxh, dhe marrim jo pak, por  marrim 300 milionë dollarë borxhe, i marrim nga FMN-ja, për të shlyer borxhet që na latë ju, borxhet e prapambetura. Por ju kujtoj një gjë: ne i marrim borxhet me 2, maksimumi  me 2.5 për qind. Ndërkohë që borxhi juaj, i imponuar për fushatë elektorale, ishte jo pak, por 12.8 për qind, 5 herë më i shtrenjtë nga borxhi që po marrim ne. Dhe këtu ka pjesë veprimtari kriminale do ta quaja.

Në përfundim të mesazhit unë dua të jem i qartë se qeveria jonë gjykon që populli me këtë buxhet i kthehet punës. Ky buxhet e mundëson këtë. Jemi të bindur se me punë e ndërgjegjshmëri Shqipëria do të ecë më shpejt drejt rrugës së rilindjes.

Faleminderit!

Ilir Meta – Fjalë e vërtetë është! Faleminderit!

Fjalën e ka deputeti Arben Ristani.

Arben Ristani – Ka ditë që në Tiranë qarkullon një thënie: “Po të jesh i ndershëm dhe t’i besosh Edi Ramës, do të thotë që nuk je inteligjent”, “Po të jesh inteligjent dhe t’i besosh Edi Ramës, do të thotë që nuk je i ndershëm”, “Po të jesh i ndershëm dhe inteligjent nuk mund t’i besosh dot kurrë Edi Ramës”. I ndershëm, inteligjent  dhe me besim tek Edi Rama janë tri cilësi që nuk rrinë dot bashkë, sepse duke gënjyer dhe mashtruar ditën për diell Edi Rama po i mbush me dinamit themelet e besimit popullor. Populli vendosi vërtet të ndryshojë qeverisjen e vendit me shpresë se ndryshimi do t’i dilte për mirë. Tendenca e ndryshimit në funksion të të mirës dhe zhvillimit është e natyrshme, por edhe premtimet ishin të bukura, vende-vende shumë të bukura. Në kufijtë e përrallës ishte premtimi yt për shëndetësinë falas, realiteti është se gënjeve. Jo vetëm se shëndetësia nuk do të jetë falas, por të vetëpunësuarit në fshat do të paguajnë 7-8 herë më shumë për sigurimet shëndetësore. Më shumë do të paguajnë edhe ata që kanë paga mbi 96 mijë lekë në muaj. Të besuan njerëzia kur u premtove se do t’u legalizoje pronat falas, aq të besuan sa kushdo që u thoshte se po i gënjeje, iu duke si jashtëtokësor. Realiteti është se gënjeve, jo vetëm gënjeve dhe të interesuarit do të paguajnë deri qindarkën e fundit, por ndërkohë u shtove dhe ankthin e dinamitit. Premtove dëmshpërblim të plotë që në vitin e parë të qeverisjes për të gjithë ish-të burgosurat gra, të gjalla, mbi 70 vjeç dhe ish-të burgosurit politikë burra, të gjallë, mbi 75 vjeç, si dhe dëmshpërblim brenda dy viteve për të gjithë ish-të burgosurit politikë.

Realiteti është se përsëri gënjeve. Vetëm për këtë kategori përfituesish duhen 5 miliardë lekë fond, ndërkohë që 1.8 miliardë që ke parashikuar ti në buxhet e shlyen këtë detyrim për 23 vjet. Gjithsesi, je me diferencë të madhe me qeverinë e kaluar, e cila kishte 3 miliardë në buxhetin e vitit 2013. 

U premtove ish-pronarëve se do t’u kompensoje pronat e pakthyera. Realiteti është se gënjeve. Buxheti yt sot përmban 200 milionë lekë më pak se vlera e alokuar në vitin 2013. Premtove zotëri, se do t’i jepje arsimit financim jo më pak se 5 për qind të prodhimit të brendshëm bruto, por realiteti tregon se përsëri gënjeve. Sipas këtij buxheti po jep më pak se 3 për qind. Premtove 40 milionë dollarë në vit për sistemin e ujitjes dhe  të kullimit. Realiteti është se gënjeve. Një të katërtën e kësaj vlere ke parashikuar në buxhet dhe atë do Zoti e realizon. Me këtë fond mund të çosh ujë deri te sarajet e tua në Dajt, sepse nuk mjafton për të tjerët.

Shumë paske premtuar, zoti rilindas, por dhe shumë paske gënjyer. Habitem kur shoh listën, por le të vazhdojmë më poshtë:

Mbështetje për fshatin ke premtuar, ulje çmimi të naftës me rreth 35 për qind, heqje të akcizës dhe heqje të taksës së qarkullimit bashkë me TVSH-në që zbatohet mbi to. Bëre dhe humor kur premtove, the se nuk mund të trajtoheshin njësoj, si ai që përdorte traktorin në fshat me atë që bridhte me benz në qytet. Realiteti është se përsëri gënjeve. Jo vetëm që nuk parashikon të ulësh apo heqësh, por e rrite çmimin e naftës si për atë me traktor edhe për atë me benz. Por edhe peshkatarët i gënjeve, edhe atyre u the se do t’ua hiqje akcizën dhe taksën e qarkullimit të naftës, në realitet po ua rrit. Pra, të gjithë do të paguajnë më shumë, si ai me traktor, edhe ai me varkë, edhe ai me benz. Premtove se do të ulësh barrën fiskale për shtresat në nevojë. Gënjeshtër me bisht, zoti kryerilindas! Jo që nuk ua ule, por ua rrite çmimin e naftës, cigaret, kafes, birrës, ia dyfishove dhe taksën e banesës. Premtove trajnim brenda 6 muajsh të të gjithë të rinjve nën moshën 25 vjeç që janë punëkërkues dhe trajnim brenda 2 vjetëve të të gjithë  të regjistruarve si punëkërkues. Përsëri gënjeve. Asnjë lek nuk ke parashikuar në buxhetin e rilindjes për këto trajnime. Dyfishin e investimeve publike në infrastrukturën vendore, mirëmbajtje të rrjetit rrugor dhe modernizim të rrjetit hekurudhor ke premtuar, por jo vetëm që nuk ka dyfishin  në buxhetin tënd, por fondet janë edhe më të pakta se në vitin 2013. Premtove dhe gënjeve për përgjysmimin dhe heqjen e TVSH-së për ushqimet jetike të shportës; premtove dhe gënjeve për reduktimin e TVSH-së për energjinë elektrike për familjarët; premtove dhe gënjeve për heqjen e TVSH-së për të gjitha plehrat kimike, farat, fidanët dhe materialin gjenetik shumues që përdoret në blegtori; premtove dhe gënjeve për heqjen e tatim-fitimit në 4 vjetët e para për industritë e reja agropërpunuese dhe lehtësitë fiskale në kostot e ambalazhimit dhe të paketimit; premtove se do të garantosh parashikueshmërinë, se asnjë ligj fiskal nuk do të ketë efekt të menjëhershëm pa i lënë kohë biznesit të përgatitet për ndryshimet. Gënjeve hapur, as u konsultove me biznesin e grupet e interesit, as kohë nuk u le për t’u përgatitur.

Premtove jo me pak bujë dhe mburrje, se do të ulje gradualisht borxhin nëpërmjet kontrollit të deficitit fiskal dhe përshtatjes me rritjen ekonomike, por në realitet borxhin e çove nga 63 për qind në 75 për qind. Sot po na thua që ta kesh borxhin 62 për qind, qenka turp, ta kesh 75 për qind, qenke burrë i mirë.

Ti, ore burrë i mirë, kur ike nga bashkia ke lenë 50 milionë dollarë borxh dhe as sot në qeveri nuk ke ndërmend ta shlyesh. E le qendrën e Tiranës me zorrët jashtë, e le gropën e Hajdin Sejdisë pa mbyllur gjatë  11 vjetëve që ishe kryetar bashkie. 70 për qind të tenderave të bashkisë ia jepje Koços kur ishte atje. Nuk ke lënë grupim të kësaj shoqërie pa gënjyer. Ke gënjyer të rinj dhe të reja, pleq dhe plaka, qytetarë dhe fshatarë, bujq dhe peshkatarë, punëtorë dhe tregtarë. Romancierët për fëmijë në Tiranë dhe më gjerë e kanë gjetur tashmë personazhin e ri, se Pinokut i iku koha. 

Nuk mjaftoi që gënjeve sa deshe, por kërkon të tallesh dhe në mënyrë cinike. Pardje, në mes të Tiranës, në mes të ditës dhe në mes të njerëzve, the se po e rrisim çmimin e naftës në mënyrë që populli të dobësohet, sepse është shëndoshur shumë. Një tjetër nga të tutë tha se po e rrisim çmimin e naftës por ju o popull nuk do ta ndieni, se nafta deri dje ishte me ujë, sot e mbrapa do të jetë pa ujë dhe ia vlen ta rrisësh çmimin. Dhe me të vërtetë të kap një gaz i papërmbajtshëm kur dëgjon këto lloj argumentesh. Keq do t’u bësh njerëzve, do t’ua shtosh varfërinë dhe hallet, por edhe ata do të ta kthejnë kusurin. Që dje u hap fjala në Amerikë e gjetkë, ku ka njerëz obezë, u gjet zgjidhja, thanë, nga një shqiptar, duhet rritur çmimi i naftës që të gjejmë derman nga obeziteti. Ti po që e ke zbuluar zemrën e artiçokës, por një javë pas kësaj pakete fiskale të gjithë do të dobësohen,

Përtej batutës që meriton ky mal gënjeshtrash dhe cinizmi, konkluzioni që del nga studimi i hollësishëm dhe konsultimi i gjerë që Partia Demokratike zhvilloi për këtë buxhet dhe paketë fiskale është se ky është buxheti që do të varfërojë të gjithë shqiptarët dhe do të çojë ekonominë shqiptare me pikiatë drejt pellgut të recensionit. Është e qartë si drita e diellit që ky buxhet dhe kjo paketë fiskale do të cenojë rëndë stabilitetin ekonomik të vendit dhe do të errësojë perspektivën e rritjes ekonomike, do të ulë mirëqenien dhe punësimin dhe do të varrosë me shpejtësi shpresat prosperuese të shqiptarëve.

Përvoja botërore, sidomos ajo amerikane, tregon se krizat financiare nuk duhet të jenë justifikim për rritjen e taksave, sepse rritja e taksave në kushte krize është receta drejt shkatërrimit ekonomik. Deviza e momentit për shqiptarët duhet të jetë: “Stop diskutimit për taksat e reja dhe rritjen e tyre” dhe të fillojmë të mendojmë për të shtuar taksapagues të rinj, që do të thotë të krijojmë vende të reja pune. Që t’i japim Çezarit atë që i takon Çezarit, një premtim e ke mbajtur, e the këtu në këtë foltore: “Ky është vetëm fillimi. Nuk keni parë ende asgjë!” Paske pasur të drejtë! Tani do ta shohin shqiptarët se çfarë dimri vjen prapa. 


Faleminderit!

Ilir Meta – Fjalën e ka deputeti Eduard Shalsi. Përgatitet zoti Edi Paloka. 

Eduard Shalsi – I nderuar zoti kryetar,

Të nderuar deputetë, 

Sot po diskutojmë për buxhetin. Në fakt, po mbaja nja dy shënime gjatë fjalimeve, sigurisht jo të Sali Berishës, por parafolësi foli për Bashkinë e Tiranës (Nuk qenka prezent, qenka larguar). 


Harron se e filluan marrjen e pushtetit në vitin 2005 me prishjen e një vepre publike, me shkatërrimin e Zogut të Zi, ku u shpenzuan plot 1 milion euro nga paratë e taksapaguesve të Tiranës. Në fakt, çështja është në gjyq dhe unë shpresoj që të vijojë ta ndjekë këtë problem, por ju kam parë këto ditë teksa rrekeni të mbroni një godinë të kryetarit tuaj de jure në Vlorë. Ju kam parë të gjithëve, duke përfshirë edhe kryetarin e Grupit Parlamentar...

Avokati i Imamit... 

Zoti Paloka, ju lutem, sepse është bërë shumë qesharake e gjithë kjo historia juaj e mbrojtjes së njëri-tjetrit! Të them të drejtën, mund ta menaxhoni pak më ndryshe këtë situatë dëshpërimi. 

E kuptoni cila është diferenca? U shkatërrua një godinë, për të cilën ishte vjedhur deti. Pati dokumente të falsifikuara, të vdekur të cilët figuronin si firmëtarë. Ndërsa këto ditë kam pyetur për atë Zogun e Zi që e shkatërruat, se me çfarë parash e ndërtuat dhe me çfarë projekti e bëtë? Nuk ka asnjë gjurmë në ministri dhe dikush duhet të përgjigjet nga ju. 

Në qoftë se ke dorë si ish-zëvendëskryeministër, bën mirë të përgjigjesh, sepse sot në Ministrinë e Transporteve nuk ka asnjë gjurmë se kush e ka miratuar projektin, por mbi të gjitha se ku janë gjetur paratë për Zogun e Zi. 

Dakord? 

Pra, imagjinoni se kush flet dhe sinqerisht vazhdoj të çuditem, sepse brenda jush ka disa deputetë që i shoh për herë të parë, të cilët kanë të gjithë të drejtën e Zotit të kenë kundërshti, të mos jenë dakord me këtë buxhet e të ngrenë probleme, por kur shoh ishat që marrin përsipër të flasin, atëherë kjo është... Nuk keni mes jush disa njerëz, të cilët nuk kanë lidhje me këtë të kaluar, do të thosha, të errët, sepse dëgjova që po fliste për pronarët edhe paraardhësi, edhe kryetari de facto i partisë? Po fliste i shqetësuar për rritjen e akcizës. Po fliste i shqetësuar për naftën. Ndërkohë, nga viti 2005, përveçse i ka mashtruar shqiptarët nga mëngjesi deri në darkë, nuk pati kurajën as t’u kërkonte ndjesë. Ca gjëra mund të bëhen, ca gjëra bëhen me kalimin e kohës dhe disa të tjera nuk mund të bëhen. Asnjëherë nuk e kam parë atë, madje kam parë ish-ministrat të kërkojnë llogari që në korrik-gusht të këtij viti për premtime të pambajtura të qeverisë së re. Shikoni se keni ca gjurmë në Facebook-et tuaja, se çfarë thoshit në korrik dhe në gusht për qeverinë e re, ndërkohë që Kryeministër ishte ende Sali Berisha. 

Qenkeni preokupuar shumë në dhjetor për premtimet e pambajtura. Po, i thatë në vitin 2005 fshatarit që nuk do ta blinte naftën më shumë se 400 lekë. Më jepni një deklaratë publike të përgjegjshme të ish-kryeministrit, ku t’i kërkoj ndjesë për shkak të rrethanave, për shkak të pamundësisë që vjen nga dështimi për të ngritur një sistem adekuat për të shpërndarë akcizën. Këtë ju takon juve ta gjeni, por ama nuk ka as edhe një deklaratë të përgjegjshme. Pra, të papërgjegjshëm në qeverisje, tashmë të papërgjegjshëm edhe në opozitë. 

Akciza, po thoshte para disa ditësh, shumë i shqetësuar, e rritur e cigareve, por nuk e di se çfarë thoshte, sepse kam përshtypjen se shpeshherë edhe ai vetë nuk e di çfarë thotë, çfarë flet, për çfarë akcize. Për të gjitha ato oshilacione të jashtëzakonshme gjatë këtyre 8 vjetve të rritjes dhe të uljeve? Ky ishte problemi shqetësues i biznesit, mungesa e parashikueshmërisë dhe këto hopet? Gjatë viteve tuaja në pushtet ligji fiskal u ndryshua mbi 70-80 herë dhe tashmë rrekeni të dilni në mbrojtje të biznesit. Cilit biznes? Atij që i vutë shkelmin në fyt, apo atij që i kërkonit zyrtarisht 10% me taksën e sheshtë, ndërkohë që në realitet shkonte 18-20-25? Për çfarë pronarësh po flisni? Jeni të shqetësuar për kategorinë e pronarëve?! 23 vjet! Fshatarët nuk kanë ende sot e kësaj dite certifikatë pronësie. Kush ka qenë në politikë? Ja, ky personazhi kryetar de facto i partisë, që vjen dhe vazhdon të tallet nga ky podium me shqiptarët, me demek, për premtime të pambajtura të kësaj qeverie vetëm 3-muajshe. 

Të kthehemi të buxheti. Buxheti nuk është thjesht dhe vetëm shifra. Buxheti është politikë. Buxheti është filozofi qeverisje. Unë jam shumë i gëzuar dhe do të shprehja mirënjohjen për ministrin e Financave dhe ekipin e tij, për ministrin e Ekonomisë dhe ekipin e tij, për Komisionin për Ekonominë dhe Financat, si dhe për të gjitha ato komisione, të cilat u përfshinë në një debat të shëndoshë e konstruktiv të buxhetit. Sigurisht, kishte edhe përplasje idesh e filozofish, por sot unë besoj se ky është buxheti më i mirë i mundshëm për shkak të rrethanave, në të cilat u hartua. 

Po, po, edhe për ne ka qenë shqetësim vonesa, por ama, nëse ky buxhet vjen me vonesë në Kuvend, kjo vjen për shkakun tuaj dhe, së paku, duhet të kishit pasur kurajën ta pranonit që dështuat. Problemi nuk është se ky buxhet vjen në fund të dhjetorit apo se ka kaluar afatet e parashikuara në ligj. Problemi është se që nga hartimi i tij, që fillonte në kohën kur ju keni qenë në qeverisje, dhe deri në përfundim, është hartuar në rrethana krejtësisht jo të zakonshme. Unë besoj realisht se ky është një buxhet që do të stabilizojë financat e Shqipërisë. Nuk kemi më tallje me biznesin e vogël ose të madh. Nuk kemi më deklarata butaforike që ky buxhet do të zgjidhë të gjitha problemet e shqiptarëve. 

Merrni dhe shihni se çfarë ka thënë nga kjo foltore ish-kryeministri për 2012-n dhe 2013-n! Është një buxhet që ne besojmë se është realist dhe se do ta fusë Shqipërinë në binarë, sepse e kishit nxjerrë realisht jashtë binarëve. 

Ju kujtohet se çfarë thoshit nëpër komisionet parlamentare dhe në këtë foltore në lidhje me borxhin që i kishit biznesit? “Jo, - thoshit, - nuk u kemi borxhe. Ata thjesht avancojnë me punimet, sepse kanë dëshirë të punojnë më shumë nga sa kërkojmë ne si qeveri.” I mbani mend, apo jo? Apo doni t’jua rikujtojmë? Jo, nuk do të ndodhë me këtë qeveri sikundër ndodhte me ju, me një grup deputetësh. 

Në fakt, mund të flisnim gjatë për të mirat e këtij buxheti, por unë do ta mbyll duke ju thënë se këtu do të jemi. Do të takohemi sërish edhe pas një viti dhe do të shikoni që është buxheti që do të fusë në binarë ekonominë shqiptare. 

Faleminderit!

Ilir Meta – Faleminderit!

Fjalën e ka deputeti Edi Paloka. 

Edi Paloka – Nxitur nga parafolësi, do t’u bëja një propozim të gjithë deputetëve të maxhorancës: është mirë që, meqenëse për këtë buxhet nuk kanë se çfarë të thonë, të paktën për gjëra pozitive, të fillojnë të flasin të gjithë për Zogun e Zi. 

Të dashur qytetarë shqiptarë,

Sot kjo maxhorancë do të kalojë dhe do të miratojë në Kuvend paketën fiskale që ju ka sjellë Rama, disa ligje për taksat dhe tatimet që ju duhet të paguani, që të gjithë ne duhet të paguajmë, një paketë që, pasi të miratohet, do të bëjë që çdo shqiptar pa përjashtim të jetë më i varfër, të ketë më pak para në xhepat e tij dhe të jetojë më keq sesa ka jetuar, sepse do t’i duhet të paguajë më shumë për këta, për qeverinë dhe Ramën, të cilët janë të vetmit që përfitojnë. Do të paguajnë më shumë ata që jetojnë me ndihmë sociale, do të paguajnë më shumë ata që kanë të ardhura deri në 30 mijë lekë të reja, do të paguajnë më shumë edhe ata që kanë të ardhura mbi 30 mijë lekë të reja, do të paguajë më shumë biznesi i vogël dhe i madh. 

Ligji i parë i kësaj pakete ka të bëjë me tatimin mbi të ardhurat. Gjatë fushatës elektorale ka pasur një debat mbi taksën progresive, e quajtur nga Rama, në mënyrë demagogjike, si “taksa e ndershme”. Gjatë fushatës kryetari i Partisë Socialiste foli për një taksë që do t’u binte kokës biznesmenëve të pasur, kapitalistëve, por që do të bënte të përfitonin të varfrit, proletariati. Do të dënoheshin me këtë taksë 5% e shqiptarëve, por do të përfitonin 95% e tyre, e tha edhe sot këtu. Sigurisht, ne ishim kundër edhe variantit të paraqitur nga Rama në fushatë, sepse për filozofinë tonë goditja ndaj biznesit është direkte ndaj punësimit dhe mirëqenies së qytetarëve në përgjithësi. Atëherë, me ne u bashkua edhe LSI-ja, aleat i Ramës. 

E kemi dëgjuar Ramën këto ditë të justifikohet se taksa e tij e ndershme mori votat në 23 qershor, ndaj ai ka detyrim ta mbajë premtimin e dhënë. E tha edhe sot, madje me paturpësi është propaganduar se me ligjin që ka ardhur në parlament nuk do të përfitojnë më vetëm 95% e shqiptarëve, por 97% e tyre. Pra do të dënohen vetëm 3% e tyre. 

Që Kryeministri ynë është profan dhe njeh vetëm aritmetikën e 27 kamionëve të ndarë për 9 batalione, këtë tanimë e dinë të gjithë. Por në këtë rast nuk e bëjmë me ngatërresa aritmetike të Ramës, por thjesht me një përpjekje më shumë për të mashtruar shqiptarët. Siç duket Rama i qëndron asaj shprehjes: “Sa më  i madh të jetë mashtrimi, aq më shumë  e besojnë njerëzit”. Le të shikojmë më konkretisht vetëm disa nga pikat e këtij projektligji.

Është thënë se me këtë projektligj  të gjithë ata shqiptarë që kanë të ardhura më pak se 300  mijë lekë të vjetra, nuk do të tatohen. Këta përbëjnë 56-57% të atyre që sipas Ramës përfitojnë nga ky projektligj. E vërteta e njohur botërisht është se  tatimi mbi të ardhurat deri në 300 mijë lekë të vjetra është hequr nga Sali Berisha. Nuk po e heq  sot Rama. Prandaj ta fusësh  në këtë projektligj si risi, është vetëm një mashtrim dhe blof banal. A e bëri Berisha për efekte elektorale, siç e keni akuzuar, kjo është një çështje tjetër dhe që nuk ju intereson shumë qytetarëve, por fakti është se 56% të shqiptarëve, tatimin mbi të ardhurat ua ka hequr Sali Berisha muaj më përpara. Çfarë u bën, me këtë paketë fiskale Rama edhe këtyre 56%  të qytetarëve që kanë të ardhura deri në 300 mijë lekë? Ashtu si për të gjithë qytetarët e tjerë  shqiptarë, pas miratimit të kësaj pakete fiskale edhe këtyre qytetarëve që presupozohen të jenë më të varfrit në vend, do t’u duhet me të ardhurat që marrin të mos paguajnë më vetëm për  ato që kanë paguar deri tani, por edhe për ato që Rama po u shton me këtë paketë. Do t’u duhet të përballojnë  me  të njëjtën sasi lekësh që kanë pasur, rritjen e çmimit të naftës, rritjen e taksës së shtëpive dhe të dyqaneve për metër katror, rritjen e çmimi të duhanit, të alkoolit, të disa mallrave të tjera konsumi, si edhe rritjen e inflacionit. Këto rritje  të çmimeve dhe të pagesave nuk bien vetëm mbi biznesmenët apo  mbi 3% të shqiptarëve siç përpiqet  të mashtrojë pa sukses kryeministri aktual. Të gjithë e dimë se rritja e çmimit të naftës nuk do të bjerë vetëm mbi tregtarët e naftës apo edhe  vetëm mbi ata që do të përdorin makina, por do të reflektohet në të gjitha  çmimet e konsumit, duke filluar që nga buka. Këtu, sigurisht më të goditurit do të jenë ata me të ardhura më pak se 300 mijë lekë. Te rritja e taksës për banesa, Rama është përpjekur të mashtrojë dhe të fshehë të vërtetën. Është folur sikur vetëm ata që kanë dy shtëpi apo shtëpi në plazh do të paguajnë më shumë, por e vërteta është se me këtë paketë u rritet taksa për metër katror edhe atyre që kanë vetëm një banesë. Kjo e ndërtuar para vitit 1993. Kuptohet që pjesa më e  madhe  e këtij grupi janë po ata, me të ardhura më të pakta.

Me këtë paketë  Rama nuk dënon biznesin, kapitalistët e pasur, ata që “i pinë gjakun popullit”, sipas Ramës, nuk dënon vetëm ata që marrin më shumë, por dënon të gjithë shqiptarët nga ata që jetojnë me ndihmë sociale deri  te ata që me punën e tyre fitojnë shumë. Me këtë paketë dënohen 100% e shqiptarëve, përveç Ramës dhe qeverisë së tij që janë përfituesit e  vetëm.

Unë këtu kam disa skeda për ta bërë më të qartë për qytetarët shqiptarë, se çfarë fitojnë nga kjo që ju ofron Rama. Për ata që kanë të ardhura deri në 300 mijë lekë, duke futur “përfitimin” nga paketa  e Rilindjes dhe humbjet që vijnë nga rritja e  akcizës së duhanit dhe birrës, duke llogaritur një gjysmë pakete për burrat në ditë dhe një birrë në javë. Nga rritja e taksës së banesës, humbja  nga inflacioni, si edhe nga ajo e naftës për ata që marrin të ardhura deri 300 mijë lekë, në fund të llogarisë në vit dalin me 270 mijë lekë humbje. Ata që Rama tha se do të fitojnë një pagë më shumë në fund të vitit, për ata që marrin 400 mijë lekë të ardhura, sipas të gjithë këtyre llogaritjeve do të dalin në fund, jo me një pagë më shumë, por plot 110 mijë lekë  më shumë humbje. Ata që marrin 500 mijë lekë, janë me  200 mijë lekë humbje në fund të vitit. Ata që marrin paga dhe të ardhura deri në 600 mijë lekë, kanë 280 mijë lekë humbje në fund të vitit. Ata që marrin 700 mijë lekë, kanë 360 mijë lekë humbje në fund të vitit. Ata që marrin deri në 800 mijë lekë, kanë 420 mijë lekë humbje në fund të vitit. Ata që marrin 900 mijë lekë, kanë 530 mijë lekë deri në fund të vitit. Ata që marrin një milion lekë, kanë 610 mijë lekë humbje në fund të vitit e kështu me radhë deri te ata që presupozohet se duhet t’u barazohej  TVSH-ja e 10 % me taksën progresive që marrin. Të ardhurat mbi një milion e 300 mijë lekë, në fund të vitit do të kenë plot 102 mijë lekë humbje.

Për këto arsye kjo paketë u mbajt për sa ishte e mundur e fshehtë nga Rama dhe për këto arsye u tentua të kalohej sa më shpejt edhe në parlament. Për këto arsye nuk u pyetën  dhe as nuk u informuan grupet e interesit dhe  qytetarët shqiptarë. Për këto arsye Rama vazhdon të mashtrojë dhe do të vazhdojë të mashtrojë me të tijtë sot e të gjithë ditën. Ta zëmë se demagogjia dhe mashtrimi juaj do të zërë vend sot dhe shqiptarët nuk do të na dëgjojnë ne, por do t’ju besojnë juve, por pas pak muajve kur të fillojnë të shikojnë dhe të numërojnë paratë që ju mbeten në xhep, kur të shikojnë sesa ushqime do të çojnë në shtëpi, çfarë do t’u thoni shqiptarëve? Apo përsëri fajin e ka Saliu. Ky zotëria mund të kërkojë të tallet me njerëzit, siç bëri pak ditë më parë, kur thoshte se Shqiptarët janë trashur shumë, prandaj do t’iu rrisim çmimet që të dobësohen. Është e vërtetë se ky popull duroi për 50 vjet atë që përpiqet t’i ngjasë Rama, por kohët janë ndryshe dhe shqiptarët nuk janë trashur aq sa të lejojnë edhe Ramën të tallet me ta. Enveri pati fat se kur shpërtheu ky popull kishte shkuar në atë botë.  Rama kam frikë se nuk do ta ketë atë fat.

Ju faleminderit!

Ilir Meta – Fjalën e ka deputeti Pandeli Majko. 

Pandeli Majko - I nderuar Kryetar i Kuvendit,

Të nderuar deputetë, diskutimi i projektbuxhetit të vitit 2014 po vjen ashtu siç duhet të ishte. Ai zbarkoi në Kuvend brenda diskutimeve kontroverse, i cili nuk mund të shmangte as acarimin e opozitës dhe as cilësitë oponente të së majtës, të skalitura nga qëndrimi i saj tetëvjeçar në opozitë. Cilësia më pozitive dhe “negative” e këtij buxheti  lidhet me emrin e Fondit Monetar Ndërkombëtar. Delegacioni i këtij institucioni prestigjioz u rikthye në Tiranë me gjuhën e njohur të akullt mbi një krizë financiare, e cila është gatuar më së shumti nga arsyet politike. Pas vitit 1997 është hera e dytë që ndodh kështu dhe sërish përgjegjësit janë të njëjtë. Marrëveshja me FMN-në rikthen financat e Shqipërisë me një status të garantuar të stabilitetit. Ana “negative”  e kësaj historie është rikthimi në “këmishën e forcës”  të ekonomisë së vendit  përkohësisht deri sa të kalohet kjo situatë e vështirë financiare. 

Qeveria  socialiste duket që e ka marrë Shqipërinë në kushte  borxhesh të fshehura, të cilët po dalin si jetimët e dashurisë politike për sukses të pamerituar. Borxhi më ulëritës është ai karshi bizneseve vendase, i cili ende nuk është përfundimtar dhe llogaritet që  për vitin 2014 të shlyhet një shifër që shkon te 350 milionë dollarë. Çuditesh sesi shifrat e borxhit për TVSH-në dhe tatim-fitimin e rimbursueshëm nga një vlerësim paraprak të Ministrisë së Financave shkon në shifrat që ke frikë t’i shkruash apo pagesat e vendimeve gjyqësore për ekzekutim vetëm si fillim shkojnë në shifrën  e 1,2 miliardë lekëve. Pyetja për cilindo që na ndjek sot me pakënaqësinë për  rritje të taksave, dëshiroj t’i bëj një pyetje aspak retorike, a do të ishim sot të detyruar të rrisnim taksat, nëse nuk do të kishim këto borxhe të fshehura? A do të bënim sot edhe humorin e hidhur se taksa të përmirëson shëndetin sikur disa vite më parë qeverisja e dikurshme, të mos nxiste bizneset të merrnin kredi për të përfunduar projekte rrugësh, që nuk  mbulonte  me fondet e buxhetit me shprehjen: “Rregullohemi më vonë”. Rrugët e shtruara me bujë u mbuluan me kreditë e biznesit privat, i cili vrapoi në sportelet e  bankave, jo vetëm për të fituar simpatinë politike të qeveritarëve të djeshëm, por edhe nga presioni i një vendimi qeverie që nuk të lejonte të hyje në tenderin e radhës, pa përfunduar atë që kishe fituar edhe kur ai ishte i pambuluar financiarisht nga ligji dhe nga  buxheti i shtetit. Situata degradoi aq shumë sa besoj se të gjithë e kujtojmë urgjencën me të cilën u ndryshua edhe ligji që kufizonte borxhin publik të Shqipërisë dhe të shqiptarëve. Partia Demokratike si asnjëherë më parë cedoi publikisht nga një  premtim elektoral i shkruar i saj, për të mbajtur borxhin në kufijtë e 50% të Prodhimit të Brendshëm Bruto. Kur demokratët dorëzuan zyrat shifra e pranuar, të paktën  zyrtarisht  e borxhit publik kishte marrë të tatëpjetën e  mbi 60%-shit. Në 100 ditë qeverisje edhe sikur Edi Rama t’i vinte tritolin financave shqiptare, nuk do të kishte mundësi të bënte dëme të natyrave të tilla që sot të bërtitej, përse po ngihen taksat!? 

Nuk kam dalë në podiumin e nderuar të këtij Kuvendi  për të kënduar me sazet e suksesit që duket diku në horizont.

Së pari, e kuptoj që situata është e vështirë dhe zhvillimi ekonomik i një vendi ka edhe aspektin e tij psikologjik dhe mendoj se  opozita ia ka dalë që të mbizotërojë publikun me një fakt, i cili është realisht i vërtetë: ai ka të bëjë me rritjen e taksave që prekin shtresa jo të pakta të shoqërisë shqiptare. Arsyetimi se po ndihmojmë më të varfrit është ngushëllues, por nuk ka të bëjë edhe aq me shpresën. Treni i ekonomisë më të rëndësishme ka lokomotivën dhe jo  vetëm kujdesin për vagonët e tij. Dëshiroj të nënvizoj këtë fakt të fundit për të bërë të qartë se zhvillimi i ekonomisë sonë ka  të bëjë në radhë të parë me trajtimin e klasës së biznesit shqiptarë. Kjo e fundit  jashtë çdo komplimenti mban barrën e zhvillimit të sotëm të vendit shumë më tepër sesa politika dhe kostoja  periodike që ajo prodhon për vendin. Mendoj se nuk është e tepruar t’i themi faleminderit, kësaj elite biznesi ende në formim, pa i futur të gjithë në një kallëp, kjo shtesë që ka pasur një presion të padenjë nga qeverisjet dhe politika për t’u kthyer në vegël elektorale. Parimi kush ka më shumë paguan më shumë, nuk duhet të merret në theksin e gabuar të një  gati “fajësie”  për të cilën duhet të paguash. Të majtën shqiptare nuk e bën të majtë vetëm ky parim. Ka qindra biznese që kanë paguar taksën e gjobës së pashkruar në asnjë ligj, që ishte taksa e bindjeve politike apo e të qenit pranë ish-opozitës. Kjo nuk duhet të harrohet, sepse ende nëpër dyer e administratës vijnë për të trokitur njerëz me vendimet e gjykatave për t’u kthyer në punë. Padyshim që ka nervozizëm, sepse ka pritshmëri të lartë. Ajo është e lidhur me shpresën për të vendosur të drejtën e nëpërkëmbur. Janë qindra specialistë të fushave të ndryshme, të cilët u hodhën në rrugë të madhe vetëm me arsyetimin e bindjeve politike. Në një shtet ligjor, kthimi i tyre në vendin e punës së mohuar nuk ka alternativë. Padyshim që shkarkimet kanë krijuar dhe krijojnë një situatë kaotike në administratë. Keni bërë ironi të hidhur me emërimet e dikurshme që arritën të vendosnin një veteriner aty ku kërkohej një mjek. E majta nuk ka vuajtur asnjëherë për specialistë të aftë dhe shpresoj që gafa të tilla të mos përsëriten. Ndërtimi i administratës është një nga sfidat e vitit 2014 për qeverinë Rama. Është fakt se shumë sektorë të kësaj administrate mbartin njerëz poshtë nivelit mesatar të shoqërisë, të cilët shpesh jo vetëm u nxijnë jetën qytetarëve, që kërkojnë ndihmë, por bëhen edhe protagonistë të diskreditimit të qeverisë me dashje. Administrata ka nevojë për një audit kontrollues të thellë. Një mësues dhe një mjek i mirë janë dhe mbeten të mirë sido që  të jenë bindjet e tyre politike. Jam për një reformë administrative gjatë vitit 2014 që t’u hapë rrugën më të mirëve. Shpresoj që të ecet sa më shpejt në këtë drejtim.

Të nderuar kolegë, me lejoni që si deputet i Njësisë Bashkiake nr. 5 në Tiranë, të shpreh një shqetësim që e kam ndarë me mirëkuptim edhe me Kryeministrin Rama dhe me ministrin e Transportit Haxhinasto. Bëhet fjalë për një nga investimet më të rëndësishme në vazhdim për bashkinë e Tiranës, që është unaza e re e kryeqytetit. Ky investim për vitin 2014 kap vlera të konsiderueshme për kushtet ekonomike  ku ndodhet vendi. Komuniteti i zonës që quhet “kodra e Diellit” që ka banorë të Njësisë Bashkiake nr. 5, ka shprehur një shqetësim të thellë për projektimin e gabuar të unazës, pasi ai nuk parashikon asnjë  mbikalim apo nënkalim për banorët  e saj. Në këto rrethana zona e “kodrës së Diellit” kthehet në një lloj getoje  duke izoluar banorët e saj nga të qenit qytetarë normalë të kryeqytetit. Nuk dua të zgjatem me psherëtima, por kam  kërkuar dhe  propozuar që në buxhetin e vitit 2014 të parashikohet një fond për të kryer projektin shtesë. Jetojmë në kohë të vështira dhe banorët e “kodrës së Diellit” nuk kërkojnë çudira, por vetëm të bëhet e qartë se në buxhet do të parashikohet ky rregullim, pasojë e një projektimi të papërgjegjshëm, që duket se nuk është bërë me duar, por me këmbë. Kur fola me drejtuesit e njësisë bashkiake për problemin e Kodrës së Diellit, më thanë çudinë se ajo nuk është pjesë e bashkisë së Tiranës, por e komunës së Farkës. Këto absurditete, ku unaza e bashkisë kalon nga komuna, janë pjesë e një historie që i ka mbaruar edhe humori. Ndarja e re administrative e Shqipërisë nuk është  tanimë një kërkesë, por një urgjencë. Në vitin 2014, qeveria duhet të përmbyllë një proces historik të ndarjes së re administrative. Kjo ndarje administrative e ka kthyer pazarin e shpërndarjes së fondeve në një fjalë- kryq, ku nuk kupton, për shembull, pse bashkia Maliq me tetë mijë banorë duhet të marrë më pak fonde se komuna Pustec, ish-Liqenas, me katër mijë banorë. Paralelja nuk ka keqdashje, kërkojmë mirëkuptim për këtë, por është pasqyrë simbolike e një trafiku të mirëfilltë politik fondesh, që fshihte dikur faktin se po të votoje për opozitën, nuk kishe shpresë të merrje fonde për investime. 

Ndarja e vjetër administrative e Shqipërisë është kthyer në një kancer të vërtetë administrativ për vendin. Shpresoj në një vendim sa më të shpejtë për ta mbyllur këtë kapitull të paskomunizmit në Shqipëri. Jemi vendi i fundit që ndarjen territoriale e kemi sipas kufijve të ish-kooperativave bujqësore dhe ish- komiteteve ekzekutive. Kjo  nuk do të thotë se duhet  dhe se do të boshatisen zyrat e komunave aktuale, pasi ato do të qëndrojnë për  shërbimet e nevojshme për banorët, sidomos në zonat malore, duke i sjellë ato në standarde evropiane.

Të nderuar kolegë, në botën antike ajo që ndante të sunduarit nga sunduesit ishte aftësia për të lexuar. Elitat kishin aftësi të interpretonin dokumentet. Demokracia dhe vota e sistemit të saj sfidoi parimin e oligarkisë. Për qytetarët që na votojnë rregullisht diskutimi i një projekt- buxheti vë çdo vit në provë aftësinë e atyre që udhëheqin, për të lexuar të ardhmen e kombit. Kjo vetëdije qartëson se kuptimi i asaj që ndodh me buxhetin e një vendi nuk ka vetëm kuptim financiar. Po të ishte kështu, kjo histori do të kishte të bënte vetëm me matematikën dhe jo me politikën. Në ketë kontekst, më e rëndësishme për mua është ndihma që qeveria shqiptare do të japë gjatë vitit 2014 për luginën e Preshevës sesa,  për shembull, taksa e karbonit. Sot, në kuvend, jemi përballë një qeverie, e cila sado që të kritikohet, ka vendosur si parim bazë të financave të vendit pagimin e borxheve të qeverisë së mëparshme. Kjo në çdo rast dhe për çdo pikëpyetje për të ardhmen, ka një kuptim të dorës së parë, ky është një shembull gatishmërie dhe legaliteti shtetëror. 

Jo për kompliment, dëshiroj të vlerësoj ministrat  e financës dhe të ekonomisë që me punën e kryer për këtë buxhet stabilizues morën përsipër rolin e të keqit në publik për një të mirë, që do të duhet kohë për t'u ndier si e tillë. Sot, jashtë çdo rezerve, jam në krah të tyre dhe të kolegëve të mi në qeveri, në këto kohë të vështira. Vota ime është pro këtij projektbuxheti, ajo vlerëson maturinë dhe marrjen e riskut për të vendosur detyrimet në plan të parë. Kjo përgjegjshmëri kolektive e qeverisë "Rama", e përkrahur edhe nga institucionet ndërkombëtare të financave, bëjnë të qartë një seriozitet që e nderon këtë qeveri. Si në çdo familje, të marrësh përsipër të paguash borxhin, është një akt që ka vlerë më të madhe se marrja borxh. Kam besuar dhe besoj se rruga e të nesërmes nuk do të  jetë e lehtë dhe prandaj vlerësoj se me përkushtim dhe punë ajo mund të kthehet në një sukses të merituar. Edhe për këtë arsye vota ime do të jetë pro projektbuxhetit të vitit 2014. 

Ju faleminderit!

Ilir Meta - Faleminderit! Fjalën e ka deputeti Florion Mima, më pas deputeti Anastas Angjeli dhe më pas deputeti Sali Berisha.

Florion Mima- Të nderuar kolegë deputetë,  

"E djallosëm fare", tha para disa ditësh presidenti i Shteteve të Bashkuara të Amerikës. Në fakt, ai i referohej mosprezantimit gjatë 2013-ës të reformës së sigurimeve shëndetësore. "Duhet të kishim treguar më shumë vullnet e këmbëngulje, - vijoi ai, - amerikanët na dhanë besim për këtë, por ne e djallosëm keq".  

Edi Rama, duke pasur frikë se mos detyrohej të bënte të njëjtin pohim, me sa duket këtu ka gjetur këmbënguljen për të gjetur të parën paketë fiskale, që materializon vetëm pak nga premtimet elektorale të Partisë Socialiste, dikur në opozitë. Këtu, me sa duket, është gjetur edhe gurra e frymëzimit për të hartuar të parin buxhet të Edi Ramës si kryeministër. Por ne jetojmë në Shqipëri, një vend krejtësisht tjetër dhe me halle e probleme totalisht të ndryshme nga ato të Obamës. Për hir të së vërtetës, njerëzit prisnin ndonjë kryevepër, meqë buxheti u vonua më shumë se një muaj. Shumica  e tyre thoshin "Hallall, le të marrë kohë sa të dojë, vetëm të nxjerrë nga duart diçka për të qenë, që t'i qeshë buza të gjithëve nga pak." Më në fund paketa fiskale dhe buxheti erdhën. Dhe jo vetëm që nuk i qeshi buza kujt, por të gjithëve u ngriu buzëqeshja në buzë. "E djallosi fare", thotë opozita. "E djallosi fare", thotë biznesi. "E djallosi fare", thonë pensionistët. "E djallosi fare", thonë konsumatorët, fermerët, të sëmurët. "E djallosi fare", thonë edhe një pjesë e deputetëve socialistë në biseda të hapura me pjesën tjetër të deputetëve, "E djallosi fare", thonë të gjithë, përveç kryeministrit, ministrave të tij dhe pjesës tjetër të deputetëve socialistë, të cilët e shfrytëzuan debatin parlamentar nëpër komisione për t'i bërë gjyqin opozitës, për ta kërcënuar atë dhe për të gënjyer popullin se  kjo që po ndodh është pasojë e keqqeverisjes së mëparshme. 

 Edi Rama e di shumë mirë se me të parin buxhet të plotë dhe të parën paketë ka filluar tik-taku i orës së tij, se pas kësaj nuk ka më gisht për të drejtuar tek opozita, se pas kësaj çdo dështim do të jetë i tij dhe vetëm i tij, ndaj është kujdesur që orën e së vërtetës ta shtyjë sa më shumë. "Ç'lidhje ka kjo me buxhetin?" - do të thotë dikush. Sigurisht që ka. Nëse ti vendos ta borxhosh vendin me rreth një miliard dollarë, kur në listën e punëve publike nuk ka një rrugë, një ujësjellës, një spital, një shkollë, që të të mbetet në mend, sigurisht ato para i merr borxh për të garantuar operimin e pandërprerë të funksioneve të shtetit, edhe në rast se të ardhurat nuk performojnë sipas parashikimit. 

E njëjta pikëpyetje që u vu re me aktin normativ të 2013-ës, i cili borxhoi vendin me rreth 250 milionë dollarë vetëm për tre muajt e fundit të vitit. Opozita ju tha të mos nxitoheni, mblidhni të ardhurat se ato aty janë, i gjeneron ekonomia. "Jo,- tha qeveria, - do t'i marrim, se do të shlyejmë borxhet ndaj biznesit. I mori dhe sot kemi dëshminë kontabël se asnjë qindarkë e këtij borxhi nuk u përdor për të shlyer situacionet e papaguara të biznesit. Pra, një miliard dollarë, plot një miliard dollarë, do të shtohet në 2014-ën borxhi mbi shpinë dhe në xhep të çdo shqiptari, për të kënaqur babëzinë qeveritare të socialistëve. Gjithashtu, plot katërqind milionë dollarë të tjera, taksa të reja dhe të vjetra, do të merren më shumë në buxhet, ndërkohë që do të rrinin në xhepat e shqiptarëve për të plotësuar nevojat e tyre për të investuar, për të kursyer, për të konsumuar. Katërqind milion dollarë është afërsisht e gjithë vlera e shtuar që prodhon ekonomia shqiptare në një vit  krahasuar me vitin e mëparshëm. Dhe në vend që shteti të marrë një pjesë simbolike të saj për ta lënë pjesën më të madhe në duart e operatorëve që dinë ta shndërrojnë në vende pune dhe mirëqenie për të gjithë, shteti gllabëron të tërën për ta shndërruar në luks për veten e aspak në të mirë për shoqërinë. Këto katërqind milionë dollarë do të dalin nga kafeja, bileta e urbanit dhe paketa e cigareve e pensionistëve. Atyre, jo vetëm që nuk do t'u rritet  pensioni, por, në të kundërtën, do t'u shtrenjtohet gjithçka. "Do t'u indeksohen pensionet", thotë qeveria, duke harruar se shuma e vënë në buxhet del vetëm për një paketë e gjysmë cigare në muaj. E nëse do të llogarisim edhe akcizën e re  për indeksimin e pensionit, do të duhet ta fusë dorën në xhep pasi qeveria ja  ka lënë thatë dorën e shtrirë. 

Do të dyfishohet dhe taksa e shtëpisë për të cilin paguanin vetëm 15 lekë për metër katror e  nga 1 janari do t'u duhet të paguajnë plot 30 lekë për metër katror. Pensionistët janë tmerruar. Fillimisht nuk besonin, pasi në fushatë kishin dëgjuar tjetër këngë e me të drejtë kishin besuar se do t'u kapte dhëmbi edhe ndonjë çikë mish, por, aha, jo  më që mish nuk ka  për ta, por shteti me pabesinë më të madhe futi dorën në xhepin e vockël të çdo njërit prej tyre për të gllabëruar pjesën që ata duhet të paguajnë për qeverinë, për të cilën kanë votuar. Janë të mashtruar, por janë gjallë. Gjallë do të jenë edhe në zgjedhjet ardhshme. 

Tjetër kategori e më të dobëtëve e më të varfërve, që goditet, është biznesi fare i vogël, ai ambulant, me xhiro fare të vogël, që e mban a s'e mban dot frymën gjallë. Vetëm tetë mijë lekë paguanin në vit me qeverinë e mëparshme, 25 mijë lekë ose plot 300% taksë shtesë do të paguajnë. Edhe kjo kategori ishte përgatitur të mos paguante taksë fare. Kështu u tha në fushatë, kështu u tha edhe para disa ditësh, por jo plot 300% dhe më keq akoma.  Në paçin ndonjë kasolle ku të fusin kokën, do të paguajnë dyfishin e saj. Hileja këtu është se, duke u marrë më shumë para, kanë bërë gati edhe gishtin tregues për t'u thënë të gjithëve se ato para shkojnë për bashkinë që kryesohet nga kundërshtari politik. Janë të mashtruar, por janë gjallë. Gjallë do të jenë edhe në zgjedhjet e ardhshme, ja ashtu duke shitur fara kungulli a ndonjë pako rigon. 

Një tjetër grup që pati shpresa të mëdha janë fermerët e vegjël. U ishte thënë se nafta do të merrej pa akcizë, pra më lirë, farat e fidanët pa taksë, plehrat e pesticidet po ashtu. Do të ngriheshin qendra grumbullimi e ata vetëm do të fitonin. Fërkonin duart të gjorët fermerë me shpresë se dielli që ngroh Tiranën do t'u hidhte edhe atyre ndonjë rreze. Por jo. 

Nafta do të shtrenjtohet nga janari 12 lekë për litër. Taksat nuk u hiqen për asnjë imput. Qeveria thotë se po kërkon skemën, duke harruar se po kërkohet ajo që ka humbur, pra ajo që ka ekzistuar e jo ajo që është thënë për të mashtruar. Por saga e tyre nuk mbaron këtu. Ligji thotë se për ta do të shtrenjtohen edhe kontributet e sigurimeve shëndetësore, 12-13 herë, ndonëse ministri i Shëndetësisë thotë se do ta rregullojmë me vendim qeverie atë që ka djallosur në ligj. Edhe këta janë të mashtruar, por janë gjallë e do të jenë gjallë edhe në zgjedhjet e ardhshme. 

Biznesi i vogël jetoi edhe ai disa muaj me ëndrrën e bukur të zero taksave. Edhe më pas, kur opozita foli dhe sqaroi për gënjeshtrën, përsëri besoi qeverinë, por me më pak entuziazëm. Por tani që mori lapsin dhe bëri llogaritë, hesapet  i thonë të kundërtën. Njëri prej tyre, që bën fotografin e që kurrë nuk ka gënjyer, vjet kishte një xhiro prej tre milion lekësh.  Paguante kuotën fikse 48 mijë lekë në vit dhe rreth 30 mijë lekë si tatim mbi të ardhurat personale dhe ishte i kënaqur me 78 mijë lekë që paguante. Tani, që ia shpjeguan taksën e drejtë, hesapet u përmbysën. Nga tre milionë lekë të ardhura bruto do të zbresë shpenzimet që i ka afërsisht dy, dhe për një milion lekë fitim do të paguajë 7.5 ose 75 mijë lekë, pra ekzaktësisht njësoj. Të të hiqet fare taksa dhe të vazhdosh të paguash njëlloj, kjo ndodh vetëm në Shqipëri. Po i ziu ka dhe një dyqan 30 metra katror për të cilin paguante 6 mijë lekë në vit dhe tani do t'i duhet të paguajë dyfish, pra plot 12 mijë lekë. Po edhe kamionçinën që ka dhe që do t'i kushtojë dhe ajo rreth 15 mijë lekë të reja më shumë në vit. Edhe ai votoi për taksën e drejtë, dhe tani sigurisht që ndihet i mashtruar, por është gjallë, me dinjitet dhe kështu do të jetë edhe në zgjedhjet e ardhshme, madje m'u duk se e pashë edhe në protestën para kryeministrisë. 

Një lider i mençur ka thënë: "Ne jemi zotë vetëm të fjalëve që nuk kemi thënë, por skllevër të atyre që na kanë shpëtuar nga goja". Kjo vlen shumë në kontekstin elektoral buxhetor dhe fiskal shqiptar. Ku është shëndetësia falas? "E keni keqkuptuar, u tha, nuk kemi thënë falas, por kemi thënë që të varfrit nuk do të paguajnë fillimisht, do të heqim regresivitetin që ekziston". Regresiviteti?! Nuk e kishte dëgjuar kush në fushatë. Falas po, atë e mbajnë mend mirë të gjithë, nuk e harrojnë. 

Paketa fiskale heq tavanin për pagat, pra shqiptarët që marrin të ardhura  mbi tavanin e dikurshëm rreth  90 mijë lekë, do të paguajnë të gjithë më shumë për të marrë të gjithë të njëjtin shërbim shëndetësor që merrnin më parë. Pra, falas do të thotë më shtrenjtë, pagesë më e madhe, por, e thënë nga goja e magjistarit, më shumë kontribut, do të thotë më pak free , falas për të gjithë, njëlloj si te borxhi, që thuajse do të shkonte 60 %, por që shkoi 60 nga 62, dhe duket se do të shkojë te 75%, duke marrë shpejtësi, që të bjerë më shpejt, njëlloj si legalizimet falas, ku për të arritur te pagesa zero, shqiptarët duhet të paguajnë për këtë vit plotë 3 milionë dollarë;  njëlloj si me premtimet për fermerët, për administratën, për të përndjekurit, për pronarët, për të gjithë. 

Ai burri i mençur, që ju citova më lart, thotë: "Politika është zotësia për t'u thënë njerëzve se çfarë do të bësh pas një jave, pas një viti dhe po ashtu për t'u thënë në fund  se përse asgjë nga ato që the nuk u bë".  

Zoti Rama, ndiqni këshillat e atij burri të mençur dhe tregojini popullit se përse nuk mbajtët 97 % të premtimeve që duhet të realizoheshin, ndoshta jo që në vitin e parë, por të paktën të fillonin të shtronin shtratin e reformave të premtuara. 

Nga të gjitha çfarë keni thënë keni mbajtur pjesërisht premtimin për prezantimin e sistemit progresiv në Shqipëri, ndonëse shumë larg një sistemi të ndershëm dhe të drejtë taksimi mbi të ardhurat personale dhe po ashtu edhe premtimin për heqjen e TVSH - së së ilaçeve. Të dyja këto masa do të vihen në bankën e së vërtetës dhe do të shikoni që rezultatet do të jenë zhgënjyese. Paketa fiskale dhe buxheti 2014 rrënojnë përfundimisht edhe atë pak autonomi fiskale që ishte arritur në këto 20 vite bashkërisht, të majtë e të djathtë. Nuk ka më taksë vendore mbi biznesin e vogël, nesër, u tha, nuk do të ketë as administratë lokale taksash. Kushtetuta thotë se pushteti vendor i mbledh vetë  të hyrat e tij. Përveçse kur autorizon ndonjë agjent fiskal nuk ka nevojë, thotë ligji. Agjent është administrata tatimore, të cilën as e ka thirrur, as e ka autorizuar kush nga pushteti lokal. Ligji kundërshton haptazi kushtetutën dhe synon të penalizohet bashkia e Tiranës, aty është i gjithë meraku dhe i gjithë marazi. 

Paketa dhe buxheti juaj kanë vendosur tritol në themelet e shtetit, shoqërisë dhe ekonomisë së vendit, ato mbjellin urrejtje, dasi dhe përçarje. Një kolegu im socialist në komision më tha një fjalë: "Po mirë, mor zotëri, po ndonjë pikë të mirë a ka ky buxhet?" dhe sinqerisht u vura në sedër, e lexova dhe rilexova dhe me të vërtete gjeta dy gjera shumë pozitive dhe shkova gjithë dëshirë të nesërmen për t'i konfirmuar që, po, janë dy gjëra të mira, por më ngriu buzëqeshja, sepse të dyja gjërat ishin hequr. 

Ju faleminderit! 

Ilir Meta - Faleminderit, zoti Mima! Fjalën e ka zoti Angjeli.

Anastas Angjeli - I nderuar zoti drejtues i seancës,

Të nderuar deputetë,

Më lejoni që me fillimin e diskutimit të paketës fiskale të bëj një diskutim rreth disa çështjeve, që kanë ngjallur debate jo vetëm këtu në sallën e Kuvendit, por edhe në opinionin publik. Të gjithë ata që na ndjekin dhe për të gjithë ata që janë të interesuar më tepër për debatin që ne po zhvillojmë, ndonjëherë tejet i politizuar, pse jo edhe shterpë, duan të dinë se çfarë do të thotë për ta kjo paketë fiskale. Çfarë do të thotë kjo për qytetarin? Çfarë do të thotë ky projektbuxhet dhe kjo paketë fiskale për faktorët e interesit? Si përkthehen të gjitha këto fjalë të mëdha, që ne themi këtu, në shërbime për plotësimin e interesave dhe kërkesave të tyre? Si përkthehen ato në zhvillimin ekonomik dhe social të vendit? Si përkthehen ato në më pak varfëri dhe më shumë mirëqenie; në më shumë punësim dhe zhvillim për vendin e tyre, për vendin tonë të lodhur jo vetëm nga gati 50 vjet komunizëm, por edhe nga një tranzicion tejet i gjatë dhe i stërmunduar.

Më lejoni të theksoj se kjo paketë e re fiskale, që është paraqitur nga qeveria dhe që mbështet projektbuxhetin e vitit 2014, dhe këtu dua të ndalem në diskutimin dhe sqarimin e parimit që ajo mbështetet dhe që është bërë kaq polemike gjatë gjithë kësaj kohe, që nga fushata e deri më sot këtu në Kuvend, ka parim dhe princip: “Kush përfiton më shumë, duhet të kontribuojë më shumë dhe kush përfiton më pak, duhet të kontribuojë më pak”. Këtu dua të sqaroj dy çështje të rëndësishme:

Çështja e parë, është zbatimi i këtij principi. Pra, zbatimi i principit të mësipërm për ne nuk do të thotë aspak se jemi kundër biznesit të madh, pasi po spekulohet dhe abuzohet me këtë çështje. Nuk do të thotë aspak se ne jemi kundër atyre që quhen të pasur. Jo, ne nuk kemi qenë dhe as nuk jemi kundër tyre, por ky princip që ne zbatojmë na lejon të ndërtojmë dhe të zbatojmë një politikë fiskale, që mbështetet në atë që, ata që përfitojnë më pak, duhet të mbështeten dhe ne, nga ana tjetër, duhet të nxisim ata që fitojnë më shumë që të kontribuojnë më shumë, që të zhvillojnë biznese më të mëdha, të respektojnë ligjin, të zhvillojnë biznese konkurruese dhe të ndershme, duke ndikuar në zhvillimin ekonomik të vendit, në progresin e vendit dhe në punësim.

Një çështje tjetër që dua të sqaroj lidhur me tatimin progresiv, që edhe deputeti parafolës sapo e theksoi, është nëse ky tatim progresiv është zbatuar i plotë dhe në mënyrë të përsosur ose jo. Pra, është një tatim që është vendosur nga ana e qeverisë dhe ka mbështetjen e maxhorancës gjatë gjithë kësaj periudhe, edhe sot, por nuk qenka i plotë. Urdhëroni! Ja ku jemi! Kush ka mendime, ta plotësojë! E rëndësishme është që të bashkohet me filozofinë që kush kontribuon më shumë, të paguajë më shumë.

Duke u nisur nga këto dy momente: nga momenti i principit, ku jemi bazuar për vendosjen e këtij tatimi, si dhe nga fakti që edhe në të ardhmen ndoshta duhet përmirësuar, besoj se janë shumë elemente dhe instrumente të reja fiskalë që sjell kjo paketë bazuar mbi këtë princip. Konkretisht, janë: ndryshimi i normës së tatimit mbi të ardhurat personale nga punësimi, sipas grupimit që i bëhet në nivele të ndryshme të ardhurash, duke kaluar nga një taksë 10% në një taksë tjetër për një grup 13% dhe 23%, por mesatarja e të tria këtyre taksave ndaj të ardhurave nga punësimi nuk e kalon taksën e sheshtë që ishte 10%.

Së dyti, të gjitha kategoritë e shtresave në nevojë do të marrin një subvencion në masën 10% të TVSH-së së paguar për produktet bazë të shportës së mallrave në shumën 1.1 miliard lekë. Fermerët, meqenëse jemi të gjithë të shqetësuar për sektorin e bujqësisë, do të marrin 20% më shumë për vlerën e TVSH-së së paguar për inputet bujqësore. Pacientët do të përfitojnë nga përjashtimi i TVSH-së prej 10% të barnave dhe shërbimeve shëndetësore dhe të gjithë kemi shprehur një shqetësim që ky favor të shkojë me të vërtetë te pacientët dhe jo te biznesi i ilaçeve. Kjo është detyra jonë dhe e institucioneve përkatëse, që, pas kësaj mase kaq lehtësuese dhe favorizuese që bëhet për pacientët, të mos lejojnë spekulime me çmimet e barnave. 

 Heqja dhe përjashtimi nga disa taksa në sektorin e hidrokarbureve të vendosura prej 20 vjetësh jemi të ndërgjegjshëm të gjithë se nuk sjellin përfitim as për ekonominë dhe as për shtetin, veçse për individë të veçantë. Ristrukturohen taksa vendore mbi biznesin e vogël duke u shfuqizuar si taksë vendore dhe duke u trajtuar si një tatim mbi fitimin në masën 7.5%. 

Gjithashtu, po në funksion të këtij parimi të mësipërm, por jo të keqinterpretimit të këtij parimi, paketa sjell rritjen e tatim-fitimit nga 10% në 15% dhe në të njëjtën kohë kërkon kompensimin e diferencës nga 10% në 5% me vazhdimin e reformave rregullatore dhe krijimin e një sërë lehtësive për biznesin, me qëllim që ai në shumë absolute të rrisë fitimin më shumë se sa e rriste me 10%. 

Pa dyshim që rritja e nivelit të taksave për akcizën për cigaret, për produktet e duhanit, për pijet alkoolike, për ndryshimin e strukturës së taksimit të birrës apo edhe rritja e taksimit të qarkullimit për benzinën dhe gazoilin ka ngjallur debat të madh, ndoshta edhe të stërzmadhuar, do të ketë ndikimin e vet në disa çmime të këtyre produkteve, por një gjë është sigurt se ne jetojmë në kushtet e një ekonomie tregu të hapur dhe përafrimi i këtyre çmimeve me nivelet e rajonit, duke ndjekur njëkohësisht ose përdorimin e të ardhurave të përfituara nga këto taksa në dobi të zhvillimit të ekonomisë dhe sidomos duke mos lejuar spekulimin në çmimet në tregjet tona, do të ishte një masë e cila të gjithë paketën fiskale e sjell në një instrument shumë të rëndësishëm mbështetës për gjendjen dhe situatën e çakorduar të financave publike të buxhetit të shtetit dhe veçanërisht të situatës së borxhit publik.

Një çështje tjetër që dua të theksoj në funksion të paketës fiskale dhe jo të buxhetit në përgjithësi, është debati që bëhet për arritjen e një marrëveshjeje me FMN-në. Besoj se kjo marrëveshje është shumë e domosdoshme. Me situatën e krijuar në zhvillimin ekonomik të vendit, me tendencën që kishte zhvillimi ekonomik i vendit 4 vjet më parë, me situatën e krijuar në financat publike, veçanërisht vitin e kaluar, kur u hoq nga ligji tavani i borxhit publik, një diskutim, negocim dhe arritja e një marrëveshjeje është e domosdoshme, sepse sipas kësaj marrëveshjeje do të arrihet hartimi dhe zbatimi i një sërë masave për të siguruar kthesën në buxhetin e shtetit shqiptar, kthesën në situatën e çakorduar të financave publike, reforma strukturore në sistemin financiar, do të thellohen më tej masat për formalizmin e mëtejshëm të ekonomisë për një miradministrim fiskal, do të bëhet një reformë në sigurimet shoqërore në shlyerjen e borxheve, dhe mendoj se këtu qëndron edhe ana pozitive e kësaj marrëveshjeje. 

Shpesh teprohet duke thënë se ky është edhe garanti i zhvillimit të ardhshëm ekonomik. Kjo marrëveshje, që ka arritur qeveria, do të jetë e suksesshme dhe garanti duhet të jemi ne me realizimin e reformave dhe aksioneve prioritare për zhvillimin e mëtejshëm të ekonomisë dhe plotësimin e të gjitha këtyre masave, me qëllim që me këtë buxhet dhe me këtë paketë fiskale të sigurojmë jo vetëm stabilitetin gjatë këtij viti, por ekonomia shqiptare dhe financat publike të marrin kthesën e tyre.

Faleminderit!

(Drejtimin e seancës e merr zoti Dule.)

Vangjel Dule – Faleminderit, zoti Angjeli!

Zoti Sali Berisha, urdhëroni!

Sali Berisha -  I nderuar zoti drejtues i seancës,

Të nderuara zonja deputete dhe zotërinj deputetë,

Të dashur qytetarë dhe qytetare, që ndiqni sot mbledhjen e vendimmarrjes më të rëndësishme për jetën tuaj, për qenien tuaj, për ekonominë tuaj, për punësimin tuaj, për buxhetin tuaj të dytë familjar, shkollimin e fëmijëve, mjekimin e të sëmurëve, përmirësimin ose keqësimin në tërësi të gjendjes suaj, nuk ka dyshim se buxheti, por mbi të gjitha ligjet fiskale janë faktorët që ndikojnë më shumë në jetën ekonomike të familjeve shqiptare, të sipërmarrjeve shqiptare. 

Në këtë kontekst, me dhimbje dhe keqardhje, dua të deklaroj këtu se kjo është një ditë e vërtetë zie, kjo është një ditë e vërtet kobi për sipërmarrjen shqiptare, është një ditë zie për buxhetin e familjeve shqiptare, është një ditë zie për të papunët dhe për ata që janë në ndihmë ekonomike në këtë vend.

Në një akt absolut të papërgjegjshëm, një mendje e sëmurë me zero njohuri ekonomike merr përsipër të paraqesë këtu një model që ekziston, një model që është fermentuar, që është krijuar, që është bazuar në zërat e brendshëm të tij për të rrënuar një model real, një model që në gjithë këto vite bëri që Shqipëria të mbetet nga të paktat vende në Europë që nuk ra në krizë. Kemi të bëjmë me një mendje të sëmurë, do të më falni kur shprehem në këtë mënyrë, jam i bindur se disa prej jush nuk dëshirojnë të dëgjojnë këtë, por është e vërteta ajo që më shtyn dhe asgjë tjetër në mënyrën më absolute. Pse e them këtë gjë? Sepse gjithçka do të them këtu dhe do të them edhe më poshtë, është e firmosur e vulosur nga të gjitha institucionet serioze financiare ndërkombëtare, kurse mendja konspirative u deklaroi shqiptarëve dhe botës me papërgjegjësi absolute, me injorancë totale, se ka zbuluar borxhin e fshehur. Nuk e di kjo mendje se thesari i shtetit shqiptar është gjëja më transparente që ekziston mbi tokë, se thesari i shtetit shqiptar ka të regjistruar çdo qindarkë që hyn dhe del nga financat publike të shtetit, kurse kjo mendje e sëmurë që vrapon si e tërbuar për t’iu vërsulur ekonomisë, ka një vit rresht që bërtet si e çmendur “Borxhi, borxhi, borxhi”. Ka një vit rresht që bërtet si e luajtur për 1 milion të papunë në Shqipëri. Ka një vit rresht që bërtet për katastrofë ekonomike, në një kohë kur Banka Botërore dhe FMN-ja ia kanë përplasur në fytyrë me dhjetëra herë. Po ashtu, Komisioni Europian, IBRD-ja dhe Standard and Poor’s, në mënyrë të përsëritur. Eurobondi shqiptar në Londër përgënjeshtroi këtë marrëzi të një grupi injorantësh të papërgjegjshëm, të cilët kanë shtrirë kthetrat e tyre të zeza në xhepat e shqiptarëve, në vendet e punës së qytetarëve shqiptarë, në bizneset e tyre të ngritura me lumenj djerse, me kurajë dhe guxim të papërshkruar. E bëjnë këtë të bazuar në një model fund e krye të gënjeshtrës. E bëjnë këtë, sepse kryekreu i tyre, në qoftë se ka një gjë në botë që e ofendon, ajo është e vërteta. Ai ofendohet nga e vërteta. Ai ushqehet, fryhet si kaposh vetëm nga gënjeshtrat dhe mashtrimet.

Zonja dhe zotërinj, ju bëj thirrje qytetarëve shqiptarë t’i shikojnë të gjitha deklaratat e misioneve financiare ndërkombëtare. Ato tregojnë se Shqipëria ishte një shembull që i rezistoi krizës, se Shqipëria nuk ra në recesion, përveç mendjes së errët dhe proceseve psikike të një njeriu, që bërtet dhe dëshiron t’i japë mend gjithë botës, që u thotë shqiptarëve se këtë paketë e kemi konsultuar me ekspertët më të mirë të botës, që janë Shkëlqim Cani dhe Arben Ahmetaj, dy defiçitarë absolutë; njëri është mësues anglishteje, unë kam respekt shumë për mësuesit e anglishtes, dhe tjetri ekspert patateje.

Ju po hidhni poshtë një model, i cili garantoi rritje ekonomike, një model i cili trefishoi bizneset në këtë vend, një model i cili trefishoi në kulmin e krizës investimet e huaja. Hedhin poshtë një model, i cili, në kulmin  e krizës, trefishoi eksportet në këtë vend. Hedhin poshtë një model që bëri të mundur 9,2 miliardë dollarë më shumë se qeveria paraardhëse; një model, i cili bëri të mundur asfaltimin e 11 mijë kilometrave rrugë në këtë vend, siç do të thoshte Komisioni Europian: “Shqipëria ka ndërtuar dhe asfaltuar rrugë më shumë se i gjithë rajoni i marrë së bashku”. Hedhin poshtë një model, i cili e solli Shqipërinë nga errësira në moshën dixhitale. Hedhin poshtë një model, i cili bëri të mundur rritjen e rrogave dhe pensioneve me 120%. Hedhin poshtë një model, i cili bëri të mundur ndërtimin dhe rindërtimin e 1300 shkollave dhe objekteve mësimore, mbi 700 ujësjellësve e kanalizimeve. Të gjitha këto të rrafshuara në mendjen e një të sëmuri, për të cilin këto nuk ekzistojnë.

Qytetare dhe qytetarë, kërkoj mirëkuptimin tuaj t’ju tregoj një shembull. Në një moment të caktuar, Presidenti Zhak Shirak ftoi në Paris Vojo Koshtunicën për t’i thënë se ishte mik i Serbisë dhe se interesi më i madh i Serbisë ishte të ndahej nga Kosova. Pak a shumë, Presidenti Shirak i tha atë që i ishte thënë ish-shefit të nacionalizmit serb në vitin 1993, që Serbia duhej të ndahej nga gjylja që i kishte lidhur këmbët, pra nga Kosova. Presidenti Shirak e nderoi shumë atë.  E priti në Elize, i shtroi edhe një drekë të gjatë dhe në fund, pas dy orë bisedimesh, u detyrua të lëshonte një komunikatë: “Bëra gjithçka munda për ta bindur në interesin më të mirë të Serbisë, por ishte krejtësisht e pamundur, pasi zoti Koshtunica mbante në mendje një realitet që nuk ekzistonte dhe çdo gjë e ndërtonte bazuar në atë realitet”. Edhe ky zotëria mban në mendjen e tij një realitet që nuk ekziston dhe do të shkatërrojë një realitet të tërë.

Modelin që sjell e bazon në mjerimin...

(Bie zilja për t’i ndërprerë fjalën)

Mos i bjerë më ziles!

Vangjel Dule –  Zilja bie vetë.

Sali Berisha – Po ua vini satërin të gjitha familjeve shqiptare. Jeni përgjegjës, por ju nuk keni interesa të tjera, përveç interesave personale, prandaj silleni në këtë mënyrë.

Ai bazohet në një model të gënjeshtërt dhe për këtë model të gënjeshtërt guxon, në kulmin e vështirësive aktuale, të rrisë taksat për çdo shqiptar në kohën kur shpalli se 97% e shqiptarëve do të kenë taksa më të ulëta. Sot është katërcipërisht e faktuar se çdo shqiptar do të paguajë nga 8 deri në 23% më shumë në këtë sistem taksa. Me këtë sistem që vendosni ju sot e fshini Shqipërinë nga harta e investimeve të huaja. Me këtë sistem që vendosni ju sot, do të rrisni në mënyrën më progresive papunësinë. Me këtë sistem që po vendosni ju sot, do të falimentoni masivisht me qindra dhe mijëra ndërmarrje. Me këtë sistem....

(Ndërhyrje nga salla)

Ai është aty dhe përfaqëson partinë e tij dhe jo partinë tënde. 

Pse ju vret fjala?

U thoni shqiptarëve: “Po ulim taksat”. Shqiptarët janë sot në gjëmë dhe në zi për aktet tuaja. Pse keni frikë nga fjala? Pse kërkoni hajdutërisht ta kaloni? Jua them këtu se rrugë më rrugë, rrugicë më rrugicë dhe shesh më shesh do të bëhet beteja më e madhe demokratike kundër kësaj pakete.

Qytetare dhe qytetarë, këtyre mashtruesve ordinerë FMN-ja ua dogji letrat në dorë. Tri ditë më parë FMN-ja deklaroi: “Ta provojnë një herë këtë sistem, po nuk u eci, le të kthehen te sistemi i mëparshëm”. Morali i kësaj fraze është se këtë sistem po na e imponojnë, sepse thonë çdo 5 minuta: “Jemi ne. Është pronësia jonë. Është modeli ynë”, dhe u tha shqiptarëve: “Këta insistojnë. Ta provojnë, por më vonë mund të kthehen. Po nuk u eci, do të kthehen në modelin e mëparshëm”. Do të kthehen në modelin e mëparshëm, kur të shkatërrohen me qindra-mijëra vende pune. Do të kthehen në modelin e mëparshëm, kur të rrënohen ekonomitë familjare të shqiptarëve, kur vendi të futet në recesion, kur skenari i Papandreut të lulëzojë anë e kënd këtij vendi.

(Ndërhyrje pa mikrofon)

Ju bëni të kënaqurin, por zemrën e keni blozë nga ky sistem. Keni frikë të takoheni me zgjedhësit tuaj. Nuk keni guxim. Shkoni te zgjedhësit tuaj! Jua numërojnë ata një nga një gënjeshtrat që keni thënë! U thatë fshatarëve se do të hiqnit TVSH-në për inputet. U thatë se do t’u garantoni shërbim shëndetësor falas. U thatë se do t’u ndërtonit tregje e do t’u rrisnit investimet, kurse sot keni përcaktuar 50 % më pak investime në bujqësi. Sot i keni tatuar fshatarët më rëndë se kurrë në historinë e tyre. Sot banesave të dyta dhe atyre të para ‘93-it, u keni dyfishuar taksat. Biznesin e vogël e keni rënduar shumë më tepër. Pra, ju jeni në luftë kundër të gjithëve, në luftë kundër qytetarëve, në luftë fiskale kundër bizneseve, në varfëri dhe mjerim ndaj të gjithëve. Çmimin do ta paguani ju dhe do ta paguani shumë shpejt. 

Ata që ndërtojnë fshehtas pallate dhe vila me para të pista, ata që vrapojnë pas biznesmenëve dhe u kërkojnë t’ua dorëzojnë bizneset në emër të partisë do t’i kenë ditët të numëruara. Me këtë buxhet, ju po mbillni një destabilizim të shpejtë dhe të rëndë të Shqipërisë. Shqiptarët nuk do ta pranojnë kurrë këtë që po u bëni ju.

Vangjel Dule – Për të sqaruar: Zoti Berisha ka konsumuar një pjesë të kohës së vet, kur është i regjistruar edhe për projektligjin e radhës.

Urdhëroni, zoti Ahmetaj për replikë.

Arben Ahmetaj – Zoti Dule, ai nuk ka konsumuar një pjesë të kohës së tij. Ai e ka konsumuar të gjithë kohën e tij.

(Ndërhyrje nga salla)

Ti, zoti Sali efendi, i lexon serbisht të gjitha diplomat dhe historitë  e tua. Ti je njeriu, që me çmimin tënd Nobel në ekonomi, krijove Suden dhe Vehbiun në vitin 1997. Me çmimin tënd Nobel në ekonomi, u le shqiptarëve 720 milionë dollarë borxh.

Në fakt, ti ke një problem serioz, sepse nuk ke bërë paqe me humbjen. Bëj paqe me humbjen, sepse shqiptarët të mundën më 23 qershor dhe të larguan!

 Ky buxhet mbyll një herë e mirë kapitullin tënd, sepse buxheti që iku, kishte firmat e tua, kurse buxheti që vjen ka firmën e qytetarëve shqiptarë. Thuaj çfarë të duash, sepse në këtë orë, 14: 45, këtë zakon ke gjithmonë, kështu që vazhdo!

Vangjel Dule – Po, zoti Berisha.

Sali Bersiha – Zotëri, së pari më duhet të them se kur je efendëm je efendëm. Por keq është kur je me kollare dhe je hanëm, siç është kryetari juaj. Hanëm me kollare, është më keq. 

Së dyti, ai model ekonomik është certifikuar nga FMN-ja, nga Banka Botërore, nga Forbes, nga Standard and Poor’s, nga Moody’s dhe nga KE-ja, kurse modeli juaj filloi të marrë goditjet e para, derisa shumë shpejt do të marrë goditjen e mëshirës, sepse është modeli i padijes dhe i injorancës. Ka që në muajin gusht e deri më sot, që çdo institucion ndërkombëtar ju thotë: “Ju nuk keni program”. Ky nuk është program, por kaos. Për këtë që e bëtë, unë e di që ju asistoi Fondi, por problemi është se ai nuk ishte dakord me shumicën nga këto. Ai borxh që thua ti është pjellë e fantazisë së njerëzve që duan të vjedhin. Pse duan të vjedhin? Sepse në regjistrat e sistemit tatimor janë 780 milionë borxhe të bizneseve ndaj taksapaguesve. Por kjo nuk ju intereson. Juve ju intereson vetëm ai borxh që një herë na thoni se është 120 milionë, pastaj thoni se është 200 milionë, më pas thoni se është 300 milionë, pastaj thoni se është 600 milionë, pastaj na thoni se është 800 milionë, pastaj na thoni se është 1 miliard. Turp! Kjo është e turpshme, sepse borxhi është borxh dhe ai ka një difinision në të gjitha manualet e botës, nuk mund t’i shndërroni kurrë roll over-at në borxh. Vetëm një mendje e sëmurë, difixhitare si jotja, apo ai tjetri, analfabeti në ekonomi, mund t’ia lejojë vetes një gjë të tillë. Roll over-i është roll over, është marrëdhënie fiskale e rregulluar nga Kodi Doganor. Mos u fut në gjëra personale, sepse, po u futët, kryekreut tuaj i del shumë më keq dhe nuk dua të futem në jetën e tij private.

Vangjel Dule – Urdhëroni, zoti Ahmetaj! 

Më pas do ta marrë fjalën zoti Cani për replikë.

Arben Ahmetaj – Sa të duash ti dhe sa të dua unë.


Ke qenë këtu dhe nuk ke lënë njeri të flasë, të paktën tani flet pa radhë e pa leje dhe nuk ka problem. Mirë bën, sepse u kujton shqiptarëve se çfarë ka ikur më 23 qershor. 

Këtë punën e deficitit e ke vetë të qartë, sepse të është dhënë mundësia tri herë të qeverisësh Shqipërinë. Në fakt, kur e ke dorëzuar, një herë e dorëzove flakë, ndërsa herën e dytë e ke dorëzuar siç po e dorëzon tani, por më keq akoma. Megjithatë, po të them një gjë: unë e kuptoj shumë mirë sikletin tënd, e kuptoj shumë mirë pse futesh në gjëra personale (sepse ti futesh, ne nuk futemi asnjëherë), e kuptoj shumë mirë të gjithë bolorinë që bën herë pas here, sepse të ka kapur frika. Jam shumë i sinqertë me ty, të ka kapur frika. Ty të ka kapur frika sepse mendon... E di çfarë mendon? Mendon se si ka mundësi, i lashë me mina gjithandej, i lashë me zjarre gjithandej dhe vetëm në tre muaj kanë prodhuar një buxhet që mban premtimet. I do të gjitha premtimet? Po t’i numëroj një e nga një. Mos u nxito, sepse ke kohë!

Së pari, thamë se do të ulim taksat për 97% të shqiptarëve. Taksa progresive 97% e të punësuarve ju shkarkon ngarkesën fiskale nëpërmjet taksës së sheshtë që ti personalisht ua dhe në kurriz shqiptarëve.

Së dyti, kemi qenë atje, në opozitë, kur të kemi thënë se ti takson sëmundjen. Po, e ke taksuar sëmundjen. Ne vijmë këtu me një premtim të mbajtur, duke e hequr. Sigurisht që ti e ke frikë këtë. Unë e di shumë mirë që ti e ke frikë, sepse çdo njeri që i mbaron koha, në fakt, natyrshëm ka një frikë dhe e kërkon në momentin e fundit, në jetën politike, ta kapë me thonj, ashtu siç e kap në këtë podium.

Së treti, qahesh për biznesin. A e di se çfarë i ke bërë ti biznesit? Ti në tetë vjet e ke shkatërruar biznesin, i ke lënë  borxhe në kurriz dhe i dërgoje të punonin si skllevër pa para. I ke dërguar të punojnë si skllevër pa para dhe i katandise borxhlinj në dyert e bankave. Përveç kësaj, ke katandisur borxhlinj rreshtin e  të gjithë furnitorëve të tyre. Tani thua: “Si ka mundësi, unë i shkatërrova, ndërsa këta jo vetëm që vijnë me përgjegjësi, jo vetëm që i mbështesin, jo vetëm që i pyesin, por do t’i kthejnë mbrapa të gjitha borxhet që u kam lënë?” Pastaj flet për taksën e rritur të tatimfitimit. Bëra një llogari të re duke parë borxhet, 720 milionë, kur të jem atje do të të nxjerr tabelën. Në fakt, nuk është 22, siç tha Kryeministri i vendit, por 25, sepse borxhet që u ke mbajtur janë më të larta akoma.

Çfarë do tjetër? Habitesh edhe me faktin që ne i kthejmë publikut shqiptar 60 milionë dhe biznesit 350 milionë. Nga çfarë ke frikë? Ke frikë nga injektimi më i madh në historinë e Shqipërisë. Po, këtë të vërtetë ti, Sali Berisha, duhet ta përballosh. Ke qenë në këtë vend dhe ke thënë se “ky është buxheti më i madh në historinë e Shqipërisë”. Unë po të them se ky është buxheti më i madh në historinë e Shqipërisë. Është hera e parë në historinë 100-vjeçare...

Zonjë, dëgjoje, se të duhet. Është 1,1 miliard injektim. Këtë nuk i kishe parashikuar, sepse ke lënë mina gjithandej. Ky është buxheti i kthesës dhe ti nuk e përballon dot këtë, sepse është hera e fundit që ty të fshihet firma nga letrat e shtetit. 

Më 1 janar, zoti Sali Berisha, është një buxhet i ri që nuk ka lidhje me firmën tënde dhe nuk ka lidhje as me filozofinë tënde, çka është më e rëndësishmja. Firmën edhe mund ta toleroja, por filozofinë tënde nuk mund ta tolerojnë shqiptarët. Atë që ke bërë, që e ke lënë Shqipërinë me gropa, shqiptarëve ua ke borxh në ndërgjegjen tënde. Ne ju kemi borxh përgjegjësinë. Kur themi se është buxhet i kthesës, mbaron një epokë, Sali Berisha. Kjo është epoka kur ti ke vënë vulën dhe firmën, fatkeqësisht. Kjo që fillon është një epokë e re, ku vulën dhe firmën do ta vënë qytetarët. Ti qesh, qesh nga marazi, unë e di shumë mirë këtë punë. Kur qesh nga marazi, fillon dhe merresh personalisht. Bëje sa të duash, sepse unë jam deputet dhe ministër, që nuk kam pasur dhe nuk kam kurrë frikë nga fyerjet dhe sharjet e tua. E ke bërë zakon pafundësisht, më është bërë kurrizi shollë, por nuk të kam fyer ndonjëherë, nëse do të vazhdosh sigurisht që do të të kthehem. Unë jam këtu në përgjegjësi të shqiptarëve, jo të merrem me ty, por me filozofinë tënde. 

Faleminderit!

Vangjel Dule – Faleminderit, zoti Ahmetaj!

Fjalën e ka zoti Cani për replikë.

Shkëlqim Cani – Zoti Berisha, në fakt, ke merita të mëdha në fushën e ekonomisë dhe, meqë je në majat e shkencës së ekonomisë dhe ke lemerisur të gjithë globin me sukseset e mëdha të ekonomisë në këto 5 vjetët e fundit duke bredhur nga cepi në cep, unë, meqenëse ke qenë kot dhe do të jesh më kot së koti në këtë fushë, nuk do të debatoj me ju për këtë gjë, sepse jam i sigurt që këtu nuk ka burrë nëne që ta del, se ke marrë shkencën e një gjëje që nuk ia ke haberin, kështu që vazhdo fallxhorin, kobësitë, fatkeqësitë dhe të zezat, sepse e dinë shqiptarët, të ka dalë fjala gjithnjë. Çfarë ke parashikuar të ka dalë komplet e kundërta, kështu që neve na shton vetëm virtytet. 

Më bëri përshtypje çështja e borxheve. Luajte pjesën apo the të vërtetën, është puna juaj, por na thatë se çfarë janë këto borxhe. Nuk e dini që shqiptarët janë me borxhe?! Nuk e dini shumën?! Do ta mësoni! Qenka një pus kaq i madh, sa është hapur vetëm fillimi, por do t’i certifikojmë me ndërkombëtarët. Janë dy momente që më tërheqin vëmendje për ju personalisht. A e mbani mend kur para një muaji ju thashë se do të hidheni kundër FMN-së? Dolët kundër FMN-së, nuk ju pëlqeu FMN-ja. Sot, më falni për shprehjen, por u zbythët dukshëm nga FMN-ja, sepse nuk jua mbajti. 

Tani kam një shqetësim tjetër për kolegun që ke në krah, Boden. Kur të dalin shifrat e vërteta të borxhit, a do të ikësh, do ta lësh Boden të dalë me këtë maskaradë borxhi që u ka lënë shqiptarëve (edhe 1 miliard, mos spekuloni ju me shifrën), do t’ia lësh Bodes mbi kurriz të përgjigjet penalisht për këtë? Ju do të bëni sikur nuk dini asgjë për gjithë këto borxhe të vjetra? Këtë fjali donit të thoshit?

Meqë e ke përmendur në fund fare, shumë shkurt, këtë punën e patates,  unë nuk e di nga e ke gjetur, por di që mban në dorë kastravecin, atë mbaj.

Faleminderit!

Vangjel Dule – Zoti Berisha, 2 minuta.

Të përgatitet ministri Beqja.

Sali Berisha – Për sa i përket problemit të taksës së sëmundjes, të dashur qytetarë dhe qytetare, TVSH-ja për ilaçet u hoq absolutisht vetëm për firmat e familjarëve të ministrave dhe nuk do të ketë asnjë ulje çmimesh, por, natyrisht, do të ketë 10% më shumë fitim dhe falsifikime të mëtejshme nga firmat e familjarëve të ministrave të këtij kabineti. Eksperienca juaj me “Hermesin” është tmerrësisht diskredituese. U ke vjedhur taksapaguesve shqiptar, me Albtelekomin 11 milionë euro ...

(Ndërhyrje nga salla.)    

Nuk ka qenë kurrë 30. 

(Ndërhyrje nga salla.)    

Jo, jo është e shkruar në dhjetëra vende. 11 milion nga komisioni parlamentar. Ta mbylli dosjen prokurori militant socialist, u largove dhe u arratise në Rumani (kjo është shumë e njohur), për t’iu fshehur drejtësisë derisa t’u mbyll dosja. Tani je kthyer. Atë menaxherin e “Hermesit” a e dini ku e ka vendosur? Në një nga entet më të rëndësishme energjetike të vendit, që të vazhdojë të vjedhë me të. Është kështu, apo jo? Ku e ke menaxherin? 

Më lejoni edhe një herë të theksoj, po t’i dëgjoni përsëri, del teza ime, mos harroni që unë jam mjek. Këta flasin për mina me sahat, këta flasin për eksplozione, ato ndodhen vetëm në mendjet e sëmura. Ato ndodhen vetëm në mendjet e sëmura, sepse të parët që do të flisnin për kërcënime dhe për rreziqe do të ishin institucionet ndërkombëtare. 

Së fundi, rroftë “Deloitte & Touche”! A mund t’ju bëj një pyetje: pse nuk po e përmendni më? E morën “Deloitte & Touche”, e nxorën borxhin 70 milionë dollarë më të madh se ç’është për t’i shndërruar në bono të PS-së, për të vjedhur, mirëpo oreksi vjen duke ngrënë. Tani nuk është 200 e ca, jo është 300. A e dëgjuat njeriun që kur i humbi thesari, kur e vodhi thesarin me të tjerë, deklaroi 3 muaj prapa se nuk ka pasur banka thesar numizmatik. Pra, pse të vret patatja dhe jo thesari. Të ka mbetur patatja në gojë, sa flas unë ti ngrihesh! Çohu e na thuaj pse deklarove që banka nuk ka pasur thesar. 

Prandaj, të nderuar zotërinj, me kaq lehtësi, sapo fusni dorën në xhepat e shqiptarëve mendohuni një herë, mendoni dy herë, mendoni se ata nuk janë deputetë, se ata nuk janë ministra, mendoni se do të mjeroni, se kjo që po bëhet sot është një gjëmë e zeze për ekonominë shqiptare. Unë nuk them të mbajmë modelin që ishte, ai duhet të përmirësohej dhe kishte nevojë përmirësime, të cilat ne i nisëm dhe ju po trashëgoni disa prej tyre. Tjetër punë se bëheni qesharakë dhe thoni se t’i llogarisim nga janari në janar. Por ju erdhët në pushtet në shtator, ju po të doni merrini edhe ato muaj, sepse unë nuk kam ndonjë të keqe. Por për 54% të rrogëtarëve shqiptarë e hoqëm ne tatimin mbi të ardhurat personale. Për 54% ata që nuk kanë respekt për vete, që pështyjnë mbi veten e tyre, mohojnë çdo gjë, por 54% e të punësuarve në Shqipëri ua hoqi kjo qeveri, e cila nuk e bëri për asnjë arsye tjetër, por për të rritur kompetetivitetin, sikundër hoqëm taksën për ta gjitha materialet e importit. E kthyet sepse doni ta nxirrni Shqipërinë nga harta e investimeve. Sikundër hoqëm detyrimin, vendosëm rimburësimin me ligj dhe filluam të rimburësonim fermerët për makineritë dhe të gjitha imputet bujqësore. E hoqët për t’i mashtruar dhe ndatë urrejtje ndaj tyre. Por ju shtritë dorën edhe te foshnjat e sapolindur. Një ditë po shihja komisionet dhe dëgjova që kishit hequr edhe atë 5 mijë-lekëshin që u jepej nënave të reja,  çifteve të reja për foshnjën e lindur. 

Pra, mendoj se duhet të ndalemi edhe një herë mbi buxhetin dhe mbi paketën fiskale. Duhet të dini një gjë: ju rrisni tatim-fitimin, por largoni investitorët. Ju rrisni taksën e dividentit, por largoni investitorët. Kjo është një garë. Marr shumë mesazhe që thonë: “Po si ka mundësi që ata deputetët socialistë nuk thonë një fjalë për ne?”. Unë kam gjithnjë një përgjigje: në Bruksel, në Uashington, në Tiranë, pra kam një përgjigje kudo që jam: ata kanë vetëm interesa personale dhe nuk kanë interesa të tjera.
Faleminderit!

Vangjel Dule – Fjalën e ka zoti Ahmetaj!

(Reagime nga salla pa mikrofon.)
Zonja ish-Kryetare, nuk mund të jetë replikë e dhënë me tolerancë kur bëhen ato akuza për një koleg dhe atij të mos i jepet e drejta e mbrojtjes. Kjo është elementare. 

(I drejtohet zotit Berisha.)

Arben Ahmetaj – Po pse, ti komandon këtu?!

Po rri, o burrë!

(Reagime pa mikrofon.)
Nuk komandoj unë, por Rregullorja. Pra, ministri flet sa herë të dojë. 

(Reagime nga salla pa mikrofon.)
Fatkeqësisht, po.

FMN-ja, që ti e quajte dëshmitar i rremë, ka nxjerrë një tabelë. Ja ku e ke tabelën: ke 725 milionë dollarë borxhe që u ke lënë shqiptarëve të padeklaruara. “Dëshmitari i rremë” ka nxjerrë një tabelë, që mund të ta japë edhe ish-ministri i Financave, sepse sigurisht që e ka materialin. Ja, ku e ke.

E dyta, do të doja të merresha me ty për këto akuza qesharake, por nuk ka rëndësi fare. Është justifikim kur the: “Po unë doktor jam”. Zotëri, për shkatërrimin e Shqipërisë nuk justifikohesh dot me profesionin. Nuk e justifikon dot veten. Paske qenë doktor ti, prandaj e paske shkatërruar Shqipërinë! Justifikimi është shumë i dobët.

Vangjel Dule – Fjalën e ka zoti Beqja.

Ilir Beqja – I nderuar zoti Dule, 

Të nderuar kolegë deputetë, 

Deputeti parafolës, siç e tha edhe vetë, ka qenë mjek zemre, por sot tregoi se në mjekësi e ka interesin vetëm nga mesi e poshtë, sepse foli vetëm për kastrim dhe për synetllëk. Me sa duket, sot 23 vjet në politikë, në këtë pikë e katandisën. 

Deputeti parafolës tha se kjo qenka një ditë zie. Pra, u tha të gjithë shqiptarëve të punësuar se do të kenë taksa të ulëta, sepse kjo qenka një ditë zie. I zi është shpirti i tij, prandaj është sot kaq në maraz. 

Tha që është ditë zie për biznesin e vogël, të cilit i hiqet taksa e biznesit të vogël dhe i ulet tatim-fitimi, si edhe i ulet me një të tretën edhe kontributi i sigurimit shëndetësor. Është ditë zie, sepse ai këtë ka pritur.

Foli për 1 milion të papunët. Po, 1 milion të papunë janë në Shqipëri. Vetë e thoni. Vetëm 470 mijë njerëz në moshë pune kanë sigurime shëndetësore. Më shumë se 1 milion njerëz mbeten pa kujdes shëndetësor. Prandaj, vitin e ardhshëm do të fillojmë paketën e kontrollit bazë shëndetësor falas për të gjithë shqiptarët nga mosha 40 vjeç deri në 60 vjeç, të siguruar ose të pasiguruar, gra ose burra, në fshat ose në qytet. 

Foli për rrugët e Tokios dhe tha se kanë bërë 11 mijë kilometra. Pra, me rrugën që bëri deri në Tokio, sigurisht që e shkatërroi të gjithë ekonominë shqiptare, sepse donte të priste shirita. Lidhi kontrata pa pasur para. Sipërmarrësit shkuan të merrnin kredi nëpër banka. Bankat menduam se me stemën e Republikës duhet të jenë të sigurta kontratat dhe  u dhanë kredi. Ku jemi sot?! Në vitin 2005 kreditë e këqija ishin 2%, në vitin 2013 kreditë e këqija kanë arritur 25%, pra janë më shumë se 1,3 miliardë dollarë. Kanë futur në krizë ekonominë dhe të gjithë sistemin e kreditimit. Pa dyshim që zinxhiri i borxheve u transferua te furnitorët e çimentos, të hekurit, të karburantit dhe te pagat e të punësuarve. 

Foli këtu për Serbinë. E ka merak këtë punën e Serbisë. Sigurisht, kollovar Serbie! Të paktën ne arritëm pardje ta lidhim kontratën e energjisë me Kosovën, pra arritëm ta fillojmë linjën e interkonjeksionit, që pengonte edhe Kosovën, edhe Shqipërinë për sistemin energjetik. Atij kështu i vinte urdhri nga Serbia. 

Na tha se do të largohen biznesmenët e huaj, se u rrit tatim-fitimi. Besoj se duhet ta ketë fjalën për Fazlliçin. Kështu ka thënë: “Po, e kam mik”. Ai është investitori. Është ky person që në vitin 2005 largoi nga Shqipëria “General Electric”. 

Folën këtu për sedër këta që për 8 vjet rresht kanë miratuar buxhete, por gjatë 8 vjetve rresht i kanë shkelur ato që kanë miratuar. Kanë mbledhur 1,3 miliardë dollarë më pak, aq sa kanë pasur buxhetet e miratuara. Më në fund, të paktën unë jam krenar që jam pjesë e një qeverie, që e riktheu paketën fiskale si një rregull normal në një vend normal, i cili ecën drejt ekonomisë së tregut. Për herë ta parë pas shumë vjetësh paketa fiskale miratohet një herë në vit. Biznesi ka kërkuar parashikueshmëri. Bashkë me buxhetin e shtetit, ju kemi sjellë 9 ligje.  Ta dinë të gjithë se ky do të jetë rregulli fiskal gjatë vitit të ardhshëm në Shqipëri.

Sigurisht që ne kemi premtuar në fushatë elektoralë, pra jemi zotuar në fushatë, tani ja ku jemi. Para 100 ditësh na thoshit se nuk ka program. Sot jeni të merakosur se ky program filloi të realizohet. Pra, filluan të realizohen heqja e taksës së biznesit te vogël, ulja e tatim-fitimit për biznesin e vogël, ulja e kontributeve shëndetësore për të vetëpunësuarit dhe vendosja e taksës së ndershme. Përfitojnë nga taksa e ndershme shumica dërrmuese e të gjithë të punësuarve, sepse me vendosjen e kësaj takse, që nga data 1 janar infermierët në Shqipëri nuk do të paguajnë më 40 mijë lekë të vjetra taksë në muaj, por do të paguajnë 19 mijë. Me këto para që u mbeten infermierëve në Shqipëri, që nga janari, do të kenë praktikisht pagën e 13-të neto. E njëjta gjë vlen edhe për mjekët, të cilët me taksën e ndershme do të kenë një gjysmë page më shumë vitin e ardhshëm. 

Pavarësisht se do të ketë një diskutim më vonë, edhe deputeti parafolës, por edhe deputetë të tjerë të opozitës u morën me TVSH-në e shëndetësisë. Thanë se gjoja do t’u rriten privilegjet disa klientëve të qeverisë aktuale. Kjo është zbardhja e procesverbalit të datës 16 dhjetor 2010, kur u vendos taksa e sëmundjes. Kur u vendos kjo taksë na u tha: “Po vendosim TVSH-në 10% tek ilaçet, sepse kështu do të ulet çmimi i barnave dhe do të luftohet evazioni. Ku jemi pas tre vjetësh? Çfarë ndodhi me kostot në shëndetësi? Në raportimin zyrtar të Institutit të Statistikave, edhe pse unë personalisht vazhdoj të dyshoj se edhe ai e ka fshehur të vërtetën reale, barnat dhe produktet farmaceutike nga viti 2010 deri në vitin 2012  kishin sisteme të ndryshme TVSH-je. Barnat u rritën 9,4%. Shërbimet mjekësore, paramjekësore, dentare u rritën 17,8%. Shërbimet spitalore u rritën 10,8%. Përgjithësisht e gjithë shëndetësia u shtrenjtua 10,7%. Pra, atëherë ishte e pavërtetë, e pasaktë, e gabuar apo gënjeshtërt, por sot nuk ka shumë rëndësi. Rëndësi ka që shqiptarëve ua pakësuat sëmundjen për 3 vjet. Sot, në përmbushje të këtij zotimi programor, nga data 1 janar e vitit 2014 e heqim taksën e sëmundjes. 

Ju mund të qeshni, zoti Mima, por jeni bashkëvuajtës, sepse më 16 dhjetor ministri i Financave tha se çmimet janë më të larta dhe se do të   uleshin, për t’ju thënë se çmimin në diferencën më të madhe e krijonin pikërisht vendet me të ardhura më të larta në studim, se Flori është marrë gjatë me këtë investigim. Ja pra, ishit marrë gjatë. E vutë taksën për ta ulur, por sipas INSTAT-it ajo u rrit.

Së dyti, çmimet u rritën, por tregu nuk u rregullua. Fakti që tregu nuk u rregullua  provohet në datën 11 shtator të vitit 2013, kur drejtori i përgjithshëm i Doganave i drejtohet ministrit: “Gjatë kontrolleve të kryera për eksportet e nisura nga dogana italiane në drejtim të Shqipërisë në vitet 2010-2011-2012 është konstatuar se në praktikat doganore të zhdoganimit subjektet shqiptare kanë deklaruar medikamente të ndryshme me një vlerë më të lartë se vlera e mallit të deklaruar në deklaratat e eksporteve italiane”. Pra, pas tre vjetësh, as tregun nuk e ke rregulluar. Në ditët e fundit të largimit nga 8 vjet në qeverisje ju latë një sistem doganor të kalbur. Këtu është frika. Ju bërtisni për “Crown Agents”, sepse ajo do të fillojë t’jua tregojë të gjitha të palarat dhe paudhësitë që keni bërë për 8 vjet me financat e shtetit.

Sigurisht që ka edhe gjëra të tjera që janë pjesë e rëndësishme e kësaj pakete fiskale. Ne e kemi thënë gjatë fushatës elektorale, e kemi futur edhe në program, se do të ulim taksat për shumicën dërrmuese të shqiptarëve. Kush fiton më shumë, do të paguajë më shumë. Çfarë bëri modeli ekonomik (është zgjedhja juaj) me të cilin ju mburreni? Sipas vlerësimeve zyrtare të Bankës së Shqipërisë, gjatë viteve të zbatimit të taksës së sheshtë, 5% e depozituesve e rritën zotërimin e depozitave në Shqipëri nga 51%  në 58%. Pra, gjithçka që u prodhua në Shqipëri në këto vite shkoi vetëm të një pakicë e vogël depozituesish. Kjo është arsyeja pse them se kush fiton më pak, do të paguajë më pak. Këtë gjë e zbatojmë nga pagat më të ulëta deri në pagat më të larta. Më keni thënë se kështu po godasim shtresën e mesme. Suksesi i modelit tuaj ekonomik, pas 8 vjetësh fanar në ekonominë botërore, në vendin e dytë dhe të tretë pas Gjermanisë dhe Kinës, na solli 7 mijë vetë të cilët do të fillojnë të paguajnë taksa më të larta. Nëse shtresa e mesme në Shqipëri e modelit tuaj është 7 mijë vetë, unë jam krenar që shqiptarët me 1 milion vota e rrëzuan këtë model  dhe po ndërtojnë një model ekonomik të ri shumë më të ndershëm.

Faleminderit!

Vangjel Dule – Faleminderit, zoti Beqja!

 (Reagime nga salla pa mikrofon.)

Përmendja e emrit nuk do të thotë automatikisht replikë. Megjithatë, zoti Mima, urdhëroni!
Florion Mima – Zoti Beqja, me kolegët deputetë në sallë, por edhe me popullin, duhet të tregohemi të ndershëm dhe të drejtë.  Në relacionin e atij projekt-buxheti, me firmën e qeveritarëve, thuhet se viti  2013, krahasuar me vitin 2012, i uli çmimet me 0.4%, e konfirmuar kjo  nga drejtori i përgjithshëm i INSTAT-it. Ajo politikë që filloi në 2012-n  frenoi rritjen gjatë atij viti dhe në vitin 2013 i uli çmimet. Jemi në dhjetor, do të vijmë sërish në dhjetorin tjetër dhe do të jeni në pozicionin që po tentoni të më vini mua sot. Ju duhet të mbroni, se përse çmimet nuk do të jenë ulur. Këtë do ta shohim. Është njësoj si TVSH-ja e arsimit, e cila, kur u vu, i rriti tarifat e shkollimit me 20%, por kur u hoq, nuk i uli çmimet asnjë qindarkë. 

Faleminderit!

Vangjel Dule – Zoti Beqja, për replikë, urdhëroni!

Ilir Beqja – Ju mund të kishit dashur që me vendosjen e TVSH-së barnat të rriteshin 10% çdo vit, dhe po të vazhdonit mandatin tjetër, ato të vazhdonin 300%. Është e thjeshtë për këdo që na dëgjon. Në vitin 2010 në të 365 ditët TVSH-ja ka qenë zero. Në vitin 2012, në të 365 ditët, TVSH-ja ka qenë 10%. Po krahasojmë dy periudha homogjenikisht të ndryshme. Shqiptarët për këtë e bënë zgjedhjen e tyre më 23 qershor.

Vangjel  Dule – Faleminderit, zoti Beqja!

Zonja Tabaku,  urdhëroni!

Jorida Tabaku – I nderuar kryetar i seancës, 

Të nderuar deputetë,

Më vjen keq që kemi një maxhorancë, e cila prej tre muajsh ende diskuton për buxhetin, sikur është në opozitë. Pas gjithë epiteteve, llojeve të frutave, asgjë nuk dëgjuam për buxhetin.

Për të disatën herë në këto 100 ditë, edhe me paketën e re fiskale, edhe me buxhetin, u konfirmua dhe është e qartë që ne kemi filozofi të ndryshme. Ne mendojmë ndryshe dhe ndajmë një vizion të ndryshëm mbi zhvillimin ekonomik, punësimin dhe drejtësinë sociale. Ulja e taksave ka qenë vizioni ynë për një ekonomi më formale dhe për një treg të lirë, ndërkohë që qeveria e re në vizionin, por edhe propagandën e saj, ka ngritur idenë e një takse të  ashtuquajtur të “ndershme”, duke i atribuar padrejtësisht zgjedhjes tonë antonimin. Këto dy vizione, yni dhe i qeverisë, i veshin vetes termin e të drejtës, duke qenë edhe pjesë e dy politikave të ndryshme. Mirëpo, cilido pohim mbi drejtësinë e shpërndarjes së barrës fiskale duhet të ketë një bazë krahasuese, diçka e cila të lidhet me peshën që duhet të paguajë taksapaguesi. Pa asnjë përjashtim, baza krahasuese është ajo e pagës edhe pse, në shikim të parë, mund të na duket e pasaktë. 

Në një pamje të parë, paketa e re fiskale vërteton pikërisht atë që kemi kohë që e themi dhe që sot e vërtetuat. Megjithëse pretendonit se kishit gati një program për zhvillimin ekonomik, keni mbi 3 muaj që tregoni se ju nuk keni asnjë koncept ekonomie, e jo më program për zhvillimin ekonomik të vendit dhe ringritjen e ekonomisë. Cilët janë sektorët që do të stimuloni? A ka një analizë strukturore me avantazhet konkurruese të vendit, për të parë se si do të bëhet konkurruese ekonomia jonë dhe si mundet të vazhdojmë të konkurrojmë në rajon? A jeni lodhur për të pyetur se cilat janë problemet që ka biznesi dhe se si mund ta konsiderojmë atë si bashkëpunëtor dhe jo si armikun e popullit? A e keni vrarë mendjen se si do të reagojë ekonomia nga kjo paketë? Cilat do të jenë efektet në rritjen e çmimeve, të cilat kanë filluar të rriten që sot? A keni konsultuar bizneset se si do të reagojnë ata për investimet e ardhshme dhe planet e tyre për punësim? Nëse duam të vlerësojmë drejtësinë e sistemit tonë fiskal, që po na ofrohet, duhet të kemi parasysh nëse ai reflekton angazhimin tone, për të mundësuar mirëqenien sociale, lirinë, barazinë dhe përgjegjësinë individuale. 

Mendoj që këto duhet të jenë argumentet pro dhe kundër një politike fiskale nga ana e qeverive, dhe jo ideja në duhet të taksohen të varfrit apo të pasurit, duke e ndarë vendin kështu në klasa politike dhe sociale. Debati që ju po mundoheni të paraqisni sot, por edhe në kohën kur ishit në opozitë, është i padrejtë dhe i shmanget tërësisht rëndësisë së vërtetë të taksës dhe moralit të saj, sepse drejtësia në taksim është e lidhur ngushtësisht me drejtësinë e përgjithshme ekonomike dhe sociale, ekzistenca e të cilave mbështet taksimin.

Një paketë fiskale serioze, e para në 12 vjetët e fundit, që sjell rritje taksash, duhet ta kishte bërë këtë. Një paketë fiskale serioze duhej minimumi të bazohej në një analizë të fortë ekonomike sektoriale, analizë stimuluese për të injektuar kapital të ri në ekonomi. Duhej të përpiqej të gjente sektorë të rinj për të shfrytëzuar dhe për të ridimensionuar, duhej të përcaktonte drejtimin nga do të shkonte ekonomia nesër. Ju nuk keni bërë asgjë nga këto. Përkundrazi, paketa juaj në thelb ka informalitetin, përzgjedhjen selektive dhe nxitjen e një ndarjeje klasore, që kishte vite që Shqipëria nuk e përjetonte. 

Por le t’i marrim gjërat me radhë. Kështu le ta qëmtojmë këtë paketë fiskale që, pasi e shpërndatë në qindra variante nën banak, vendosët më në fund ta diskutonit, jashtë çdo limiti kohor dhe ligjor në parlament.  U përpoqët të ishit korrektë me huadhënësit, por harruat të ishit korrektë edhe me taksapaguesit. Rezultati? Një paketë që kinse u mundëson të kursejnë 97% të qytetarëve dhe që  i varfëron 97% të shqiptarëve si kurrë më parë. Nesër Shqipëria do të ketë sistemin më kompleks dhe të çoroditur tatimor në botë. Asnjë nga vendet e ngjashme me Shqipërinë nuk ka një sistem kaq kompleks dhe me limite kaq të larta tatimore. Kështu, do të kemi taksa që variojnë nga 7.5% për bizneset e vogla (ku dhe mes tyre ka një sistem të sheshtë për ato me xhiro nën 2 000 000 lekë), në 15% për korporatat e mesme e të mëdha,  dhe duke vazhduar me 13% dhe  23% për të ardhurat nga paga, të cilat janë thjeshtësisht dhe qartësisht ftesa për evazion për të gjithë ata që bëjnë zgjedhjen e tyre për t’i ardhur rrotull sistemit. Brenda një sistemi kemi 6 tatime të ndryshme.  

Le t’i hedhim një sy dhe të vështrojmë efektin e pritshëm të ndryshimeve në sistemin fiskal dhe impaktin e tyre te biznesi i vogël. Paketa e re na propagandon se i është hequr taksimi biznesit të vogël, kur llogaritet të jetë rreth 80 mijë të tillë, se tanimë ai do të paguajë jo dy taksa, por një. Ndërkohë që biznesi i vogël ka paguar gjithmonë një dhe vetëm një taksë, e cila parapaguhej dhe në fund të vitit bëheshin kuadrimet. Shpjegojani edhe atij që ka qenë kryetar bashkie dhe që duhet ta dinte këtë më mirë se të tjerët. Në grupin e parë përfshihen rreth 20 mijë biznese, të cilët kanë një xhiro deri në 2 milion lekë dhe do kenë një tatim fiks në vlerën 25 mijë lekë të reja në vit. Duke qenë se qeveria kishte si kriter dhe vizion të saj ndershmërinë në taksim, u angazhua që këto 20 mijë biznese të paguajnë më shumë se sa çfarë kanë paguar, sidomos ato biznese me xhiro nën 1.7 milion lekë paguajnë një taksë që shkon deri në 80% më e lartë nga ajo që paguhej.

Grupi i dytë,  që përbëhet nga rreth 60 mijë biznese, nga paketa e re fiskale pritet që të paguajë tatimin  e thjeshtëzuar mbi fitimin në masën 7.5% të fitimit, nga 15% që është norma bazë. Qeveria, e cila ka në vizionin e saj taksën e ndershme dhe drejtësinë, ka qenë e pavëmendshme për ato biznese që sigurojnë një fitim të thjeshtëzuar më të lartë se 20% e xhiros, të cilët do të paguajnë më shumë se çfarë kanë paguar. Pa përmendur që një pjesë e mirë e shpenzimeve që lidhet me aktivitetin konsiderohen shpenzime të panjohura dhe kjo përkthehet në një rritje të taksave. Të dyja këto kategori do të paguajnë më shumë në taksën e pronës dhe të ndërtesës. 

Siç tha me krenari ministri i pushtetit vendor: “Ne po i japim më shumë pushtetit vendor, 1.1 miliardë lekë nga taksa e pronës”. Duke harruar të thotë që këto nuk ia jep ai, këto të ardhura dalin direkt nga xhepat e bizneseve të vogla dhe të qytetarëve të thjeshtë. Vetëm kjo rritje në vetvete bën që çdo përfitim tjetër minimal nga ulja e tatim-fitimit të zerohet. Pa marrë këtu parasysh rritjen e taksës së qarkullimit prej 120 lekësh për litër karburanti, me një ngarkesë fiskale prej 5.6 miliardë lekësh, që e gjitha rëndon mbi bizneset dhe qytetarët. Në një shtet normal rritja e taksës së karbonit do të shkonte e gjitha për ndikimin në mjedis, për rritjen e hapësirave të gjelbra, për komunitetin etj., por duket se kryeministri e ka zgjidhur këtë problem duke përdorur cinizmin mbi shëndetin e qytetarëve. Se sa do të shkojnë këto para për përmirësimin e mjedisit, shqiptarët e kanë shumë të qartë nga eksperienca me taksën e solidaritetit, ku  200 milionë dollarë të mbledhura për Rrugën e Kombit shkuan për financimin e orekseve qeveritare. 

Sikur të mos mjaftonte kjo, në këtë paketë fiskale shfaqet një nga ndryshimet më të mëdha, që ka lidhje me bizneset e mesme dhe korporatat e mëdha: hiqet taksa e sheshtë e tatimit mbi fitimin dhe vendoset një normë taksimi 50% më e lartë (15% nga 10% që ishte). Kjo masë do të ketë një efekt prej 7 miliardë lekësh shtesë në buxhet. Një efekt që drejtpërsëdrejti do të bjerë mbi xhepat e shqiptarëve. E pra, shqetësimi ynë i madh është që largimi arbitrar i sistemit të taksës së sheshtë dhe rritja me 50% e tatim-fitimit, do të pengojë atë rritje sado të vogël që Shqipëria dhe shqiptarët kanë gëzuar tashmë prej 5-6 vjetësh me radhë. Dhe jo vetëm kaq, por do të shkaktojë një efekt negativ mbi ekonominë, që do të thotë: trembje të investitorëve, nxjerrjen e Shqipërisë nga harta e investimeve të huaja; do të thotë trembje jo vetëm e euros, dollarit, por edhe trembje e lekut. Këto janë fjalët që një nga përfaqësuesit e biznesit tha gjatë konsultimeve që ne bëmë gjatë javës së kaluar. 
Falë kësaj politike të re fiskale, biznesi llogarit një rritje çmimesh për këtë periudhë, një reduktim stafi prej 30%, ulje pagash për pjesën tjetër dhe mosmarrjen e asnjë iniciative për investime të ardhshme. E gjithë ngarkesa fiskale prej 70 milionë dollarësh do të dalë e gjitha nga xhepat e shqiptarëve në një formë ose në një tjetër. E shkuara ka treguar se çdo lloj takse direkte ose indirekte përkthehet në rritje çmimesh dhe jo në ulje marzhesh fitimi, se ky mbizotërim i qartë i politikave fiskale ndaj politikave zhvillimore ekonomike veç do të ngurtësojë biznesin shqiptar dhe të huaj dhe do të krijojë vështirësi në rritjen e të ardhurave publike dhe zgjerimin e bazës tatimpaguese, se taksa do të vazhdojnë të paguajnë ata që kanë paguar gjithmonë dhe nuk do të kemi asnjë përmirësim të sistemit, as rritje të miradministrimit, duke rritur konkurrencën e pandershme. Çdo përpjekje për të ngritur një sistem tatimor korrekt e të drejtë për eliminimin e arbitrazheve, dhe çdo përpjekje që u bë për të eliminuar devijimin e të ardhurave dhe kalimin nga grupi më i lartë në atë më të ulët, ju po e shumëzoni me zero. 

Çdo përpjekje për drejtësi në sistem ju po e shumëzoni me zero. Ju qëllimisht po u jepni bizneseve dhe individëve, duke i trajtuar në mënyrë të padrejtë, mundësinë për të lëvizur nga njëra shkallë në tjetrën të secilit prej 6 niveleve tatimore të prezantuara. Ju vetë po krijoni boshllëqe ligjore, që lenë vend për interpretim, u jepni mundësinë bizneseve të ndahen, të fragmentohen dhe copëzohen. Ju me këtë propozim po paralajmëroni disfatën më të madhe që do të përjetojë sistemi fiskal shqiptar. Po paralajmëroni se që në 1 janar askush nuk është i barabartë para ligjit.

Në daljet e pakta publike, pasi nxorët mbi banak atë që qarkulluat nën të, pjesëtarët e qeverisë kanë diskutuar vetëm mbi tatimin mbi të ardhurat, a thua se paketa fiskale fillon dhe përfundon aty. Nga taksimi i ri progresiv qeveria shqiptare llogarit një rënie prej rreth 15 milionë dollarësh në të ardhurat për buxhetin e shtetit dhe ministrat e qeverisë e komentojnë se shumën në fjalë do ta mbulojnë ata nga xhepat e tyre. Propaganda e tabelës së tatimit progresiv na u shoqërua dhe me komentin se e gjithë kjo paketë ishte në shërbim të konsumit dhe konsumatorit. Pretenduat se po mbanit premtimin për të qenë një qeveri për të varfrit, e duke qenë një qeveri e tillë, u përkujdesët që të barazonit taksën që paguhet për banesat e ndërtuara para ’93-shit me ato të rejat. Kështu që banorëve të qytetit të Tiranës, le të themi të njësisë 8, ku ndodhen shtëpitë e ndërtuara vite e vite me parë, do t’u duhet të paguajnë po aq sa ç‘paguajnë banorët e një pallati të ri. Një qytetari me të ardhura rreth 50 000 mijë lekë i dhatë mundësinë të kursente përmes taksës tuaj progresive, dhe i morët nga ana tjetër plot 36 900 lekë të reja në vit.

Ajo që do të shohim të ndodhë në javët e muajt në vijim do të jetë një rikthim në zgjidhjet e vitit 2005, kur lëvizjet  nga i madh në të vogël, nga i punësuar/përfitues page në përfitues dividendi apo qiraje e honorari, do të kthehen në dominante të sistemit, dhe ku ndryshimi ndërmjet të punësuarit që do të tatohet me 23%, pronarit të biznesit që do të tatohet 15% dhe qiradhënësit, që do të tatohet 10%, do të shkaktojnë një padrejtësi sociale dhe ligjore të pakrahasueshme me asnjë vend tjetër.

Po çfarë kemi mbas 1 janarit? Premtime boshe, që 97% e shqiptarëve sot po e shohin që nuk bëhen realitet. Gënjyet 55% të punëmarrësve me paga nën 30 000 lekë, që nuk kanë asnjë përfitim shtesë; gënjyet 80 000 biznese të vogla e të mesme, që çdo vit do të paguajnë mesatarisht 10 për qind më shumë në kosto biznesi e taksa të rritura; gënjyet çdo punëmarrës tjetër në këtë vend, publik e privat, çdokënd që me mund e me djersë ka punuar për t’u bërë elita e këtij vendi; gënjyet bizneset, kur u premtuat tatim të drejtë dhe sot pandershmërinë po e ngrini në sistem. Gënjyet kur premtuat hapjen e vendeve të reja të punës, që me këtë paketë fiskale po i reduktoni. Gënjyet për borxhin, për shpenzimet, për buxhetin social, për të përndjekurit, për pronarët, për këdo.

Por, dukshëm, këto nuk janë koncepte që kanë vlerë për ju. Për ju nuk ka rëndësi se kush krijon punësim, se kush gjeneron të ardhura, se  cilët janë sektorët bazë të ekonomisë dhe se si mundet në periudhë krize Shqipëria të bëhet konkurruese në rajon e më gjerë. Kur proklamonit se ishit përtej së majtës e të djathtës kishit plotësisht të drejtë. Nuk ka asgjë të majtë në këtë që po bëni. Po varfëroni shtresat më të ndjeshme të shoqërisë. Nuk ka asgjë të djathtë, në atë që po bëni, sepse  po ndëshkoni bizneset, intelektualët, forcën vitale të këtij vendi. Për ju nuk ka rëndësi asgjë, për ju ka rëndësi që të pasurohet qeveria  me 220 milionë dollarë nga xhepat e shqiptarëve.

Faleminderit!

Vangjel Dule – Faleminderit, zonja Tabaku!

Zoti Braçe, urdhëroni, për procedurë!

Erjon Braçe – Zoti Dule, ka që në mëngjes që të dyja palët po diskutojnë jo për projektligjin për të cilin po flasin, por po diskutojnë për gjithë paketën fiskale, madje për gjithë buxhetin. E ky tipiku është personi që e ka marrë fjalën dhjetë herë deri tani. Tani, të lutem shumë, në qoftë se kjo histori do të vazhdojë kështu, që të gjithë flasin për gjithçka dhe ne vazhdojmë pastaj sikur medemek respektojmë kërkesën ligj për ligj e të tjera me radhë, kjo është e kotë. Dhe në fund të kësaj vazhdojmë edhe një herë tjetër me buxhetin. Kjo është një histori e kotë dhe nuk po kupton njeri absolutisht asgjë nga kjo histori. Po diskutojmë për ligjin për të ardhurat, për tatimin mbi të ardhurat dhe natyrisht të gjithë e kanë shkelur këtë pikë. Tani urdhëroni, në qoftë se do të flasim për të gjitha ligjet, na thoni që të ndryshojmë dhe të vazhdojmë për të gjitha ligjet bashkë, e natyrisht edhe për buxhetin në parim, sepse kështu nuk mund të vazhdojmë më. 

Vangjel Dule - Një sqarim të vogël. Kryetari i Kuvendit i ezauroi të gjitha përpjekjet që para fillimit të seancës, me qëllim gjetjen e një gjuhe të përbashkët për një procedurë tjetër. Qe e pamundur, dhe kjo nuk është kompetencë e Kryesisë së Kuvendit, por e grupeve parlamentare. Nëse grupet parlamentare vendosin diçka të ndryshme, është e mirëpritur. 

Zoti Xhafaj! 

Fatmir Xhafaj - E qartë dhe e prekshme. Nuk ka më asnjë dyshim. Ky është një buxhet i një ekonomie në krizë. Edhe po nuk e pranoi opozita për të qenë realiste dhe sadopak e ndershme me qytetarët e këtij vendi, edhe po qe se ne deputetët e mazhorancës nuk duam ta themi me zë të lartë, asgjë nuk ndryshon. Vetë qytetarët e ndiejnë përditë në xhepat e tyre, në tryezat e tyre, në shkolla e spitale, apo kur u afrohet dita e pagesë së kësteve të kredive bankare se në çfarë derexheje e keni lënë këtë vend. Bizneset ka kohë që e shohin me frikë të ardhmen, tkurrin investimet, rrudhin numrin e punonjësve, përplasen në dyert e shërbimeve përmbarimore për të mbrojtur kolateralet e tyre, që përfundojnë në ankande qesharake, jo rrallë diskriminuese për to, për efekt të shlyerjes së detyrimeve. 

Ndryshe nga ju, kjo qeveri që në ditët e para të drejtimit të vendit mori një vendim tejet të drejtë e të guximshëm: vendosi të jetë transparente me veten, qytetarët e saj dhe partnerët e saj për sa i takon situatës së trashëguar në nivel borxhi publik. Rezultatet që dolën janë ato që tashmë njihen. Gropa e borxheve është e thellë dhe për shkak të shtrirjes në kohë të këtij borxhi është edhe me mjaft pasoja të rënda. Cilat janë rrugët e daljes nga kjo krizë? Përgjigjet për këto pyetje sigurisht që mund të jenë shumë, alternative, por një gjë është e sigurt: qasja e qeverisjes së djeshme, që prodhoi këtë krizë financiare, nuk është zgjidhja e duhur. Me një sy qorr, me një vesh shurdh dhe me shkopin kërcënues të taksidarëve politikë qeveria e deridjeshme e detyronte biznesin të heshtte, teksat, borxhet e qeverisë ndaj tij shtoheshin përditë e më shumë. Absurdi arriti deri aty sa biznesi u detyrua që borxhin që qeveria kishte ndaj tij ta mbulonte me kredi bankare me interesa aspak të favorshme. Qindra kilometra asfalt i shtruar me paratë e kredive bankare, që në fakt ishin tenderuar me fondet e qeverisë. Por këto fonde sigurisht që nuk mund e nuk duhej të shkonin për zhvillimin e shoqërisë e të ekonomisë, sepse duhej të shkonin për pasurimin eksponencial të kastës së djeshme politike ekonomike. 

Ky buxhet përpiqet të adresojë prioritetet politike të kësaj mazhorance në kushtet e një krize të trashëguar. Kjo qeveri po synon që kredimarrjen të mos e përdorë më si instrument për mbylljen e vrimave të zeza që krijohen nga keqqeverisja, por si instrument zhvillimi. Ne duam që krahas sinjaleve pozitive në fushën e financave publike të japim sinjale po kaq pozitive edhe në jetën institucionale të vendit, të garantojmë biznesin se nuk do të jetë më nën shënjestrën e sjelljes arbitrare dhe korruptive të administratës dhe banditizmit gjyqësor. Të krijojmë një frymë të re në gjirin e institucioneve që ndikojnë drejtpërdrejtë në mbarëvajtjen e ekonomisë, në mënyrë që, kush cenohet në të drejtat e tij të ligjshme, të shkojë e të marrë drejtësi në gjykatë. Ta marrë drejtësinë dhe të mos e blejë atë me para nën dorë, duke i shtuar koston dhe dhunuar moralin biznesit të qytetarëve. 

Ky buxhet e kjo paketë fiskale është përballja e parë serioze që kjo mazhorancë ka me votuesit e saj. Se sa seriozë kemi qenë në premtimet tona elektorale, sot qytetarët kanë rastin ta vërtetojnë duke lexuar shifra, ndërsa nesër duke ndier përmirësimin në ekonominë e tyre private. Në funksion të transparencës së këtij procesi, vetëm Komisioni i Ligjeve në një sërë seancash të tij dhe Nënkomisionit të Ligjeve, bëri të mundur të dëgjoheshin rreth shtatëmbëdhjetë institucione shtetërore kushtetuese të pavarura si dhe rreth katërmbëdhjetë shoqata përfaqësuese të shoqërisë civile e grupeve të interesit. Kuvendi i Shqipërisë përditë e më shumë po përpiqet të kthehet në një institucion të hapur për të gjithë të interesuarit në vendimmarrjen politike, larg frymës së hermetizmit dhe shpërfilljes së kontributeve të ndryshme nga ato që vinin prej zyrave të politikës. 

A ka gjëra që mund të diskutohen? Sigurisht që po. Çdo buxhet ka dhe do të ketë gjithmonë situata që meritojnë diskutim dhe reflektim, dëgjimin e zërave të grupeve të interesit, të qytetarëve e të partnerëve. Sot ndër të tjera po dëgjojmë në medie një debat të madh në lidhje me rritjen e çmimit të karburantit dhe pasojat zinxhir që kjo rritje mund të ketë në artikujt e konsumit dhe në xhepat e përdoruesve të mjeteve motorike. Është e vërtetë se rritja e akcizës për karburantet mund të ketë efekte të ndjeshme, nëse do të lejohet që biznesi i hidrokarbureve t’i shkarkojë te konsumatori nëpërmjet çmimeve spekulative. Qeveria e re ka në dorë të gjitha instrumentet e nevojshme për të bërë që kjo rritje të mos shërbejë për të pasuruar edhe më shumë shtresën e biznesmenëve të hidrokarbureve e të varfërojë edhe më shumë shqiptarin e thjeshtë. E për këtë flet e spekulon pa iu skuqur fytyra edhe opozita e sotme, ndërkohë që qeveria e djeshme, abuzuese, siç e kishte zakon të ta linte në derë, na la në derë një koncesion për ngjyrosjen e hidrokarbureve, një koncesion monopolist në kufijtë e kushtetutshmërisë, një koncesion që do të prodhojë miliona euro të ardhura koncesionare, të cilat do të hiqen nga buxheti i përditshëm i qindra mijë qytetarëve, me ndikim të drejtpërdrejtë në rritjen e çmimeve. 

Qeveria dhe institucionet e saj duhet të ushtrojnë kompetencat ligjore për ta zhbërë këtë situatë monopoliste dhe për të kontrolluar çdo pompë benzine që u merr para qytetarëve e në këmbim i vjedh jo vetëm me lloj-lloj përzierje të benzinës me nënprodukte nafte, por edhe me dhjetë deri njëzet për qind të sasisë që tregojnë mjetet matëse që certifikohen nga institucionet shtetërore. Është absurde të mendosh që vetëm pak kilometra më tutje, në Maqedoni e Mal të Zi, qytetarët shqiptarë të zonave kufitare me to furnizohen me karburant cilësisht më të mirë, me çmime më të lira e me sasi të ndershme. 

Kjo tallje e madhe me njerëzit dhe financat e shtetit duhet të marrë fund një herë e përgjithmonë, preket apo jo konfidencialiteti i hajdutëve të parave të shqiptarëve. Diku nga prilli qeveria që shkoi solli për miratim iniciativën për rritjen e pagave të gjyqtarëve dhe prokurorëve të Republikës. E solli në ditët e fundit të asaj mazhorance dhe duke qenë e bindur se paratë e tenderave elektoralë nuk lejonin që kjo rritje të bëhej menjëherë, efektin financiar e parashikoi ta nisë në janarin e vitit të ardhshëm. 

Ky buxhet që ne diskutojmë sot në parim e ka të parashikuar këtë rritje. Nuk e kemi bërë thjesht e vetëm si një detyrim ligjor, apo qoftë klienteliste, siç kishte qejf t’i konsideronte këto iniciativa qeveria që shkoi. E kemi përmbushur këtë parashikim buxhetor me përgjegjësi dhe ndërgjegje të plotë shtetformuese. Ne duam t’i kthejmë dinjitetin në vend asaj mase gjyqtarësh dhe prokurorësh që nuk bëhen pis me para pushtetarësh apo me klientë gjithfarësh, por që përpiqen të jetojnë e të rritin fëmijët e tyre me ndershmëri dhe duke parë në sy çdo qytetar në sallat e gjyqeve. T’u japim mundësinë atyre gjyqtarëve e prokurorëve të ndershëm që janë në sistem të besojnë tek ai, t’u japim sinjale shprese atyre dhjetëra gjyqtarëve të rinj që sot nuk duan t’i emërojnë në radhët e gjyqësorit kulisa e interesave të ndyra që kanë kapur për fyti sistemin e drejtësisë. T’u japim shpresë se duke punuar me ndershmëri do të kenë mundësinë të ndërtojnë jetën e tyre, duke u bazuar në vlera e në merita dhe jo në servilizëm politik e gjobëvënie ndaj qytetarëve. “Paga të larta” do të thotë gjithashtu mundësi për më tepër përgjegjësi ndaj llogaridhënies publike nga institucionet e shtetit të së drejtës. 

Në këtë buxhet që vjen sot për miratim në këtë sallë, të gjitha institucionet kushtetuese e të pavarura gjejnë rritje të buxhetit të tyre nga viti paraardhës. Kjo mund të vërehet nga shifrat që ju të gjithë keni përpara. Këtë fakt Komisioni i Ligjeve e konstatoi me kënaqësi edhe gjatë zhvillimit të seancave dëgjimore me përfaqësues të këtyre institucioneve. Sigurisht që ka nevoja për më shumë investime. Do të përpiqemi që gjatë shqyrtimit nen për nen të buxhetit të adresojmë sa më shumë nga kërkesat me vend që janë paraqitur gjatë këtyre seancave dëgjimore. Sot buxheti i shtuar i këtyre institucioneve i vendos vetë ata, por edhe këtë sallë, në një tjetër pozitë. Paratë që po u shkojnë këtyre institucioneve në formë pagash e investimesh merren nga financat e çdo shqiptari. Të gjitha këto institucione duhet të mësohen qoftë edhe për këtë shkak, duhet të forcojnë llogaridhënien publike në ushtrimin e detyrave të tyre shtetërore. 

Kuvendi duhet të jetë garant i popullit që na zgjodhi, që në rrugë ligjore dhe kushtetuese t’u kërkojë ushtrimin e kësaj përgjegjësie këtyre institucioneve të sistemit të drejtësisë. Kuvendi i Shqipërisë, komisionet e tij, ne si deputetë duhet të jemi këtu për t’i kërkuar llogari çdo institucioni që e ka për detyrë të funksionojë vetëm në bazë të ligjit, pa marrë parasysh emrin apo shumicën që e ka zgjedhur personin. Çdo veprim që cenon mbarëvajtjen e shtetit të së drejtës, që minon besimin e qytetarëve te sistemi që kemi zgjedhur për qeverisjen e këtij vendi, që shkel vlerat e meritës e të aftësisë, do të kundërshtohet fuqishëm nga kjo mazhorancë, u pëlqen apo jo laraskave që recitojnë pamflete politike a që shkarravitin editorialë sa herë që u dridhet toka e interesave okulte që i mban më këmbë. Ekonomi të shëndoshë e pa një shtet të së drejtës nuk ka e as mund të ketë. Shqipëria duhet të luftojë korrupsionin e të forcojë shtetin e së drejtës. Korrupsioni luftohet nga strukturat e përgjegjshme të shtetit ligjor. Ekonomi të shëndoshë do të kemi atëherë kur shteti i së drejtës të fillojë të funksionojë, kur zyrtarët e tij të jenë të përgjegjshëm se, njësoj si qytetari i thjeshtë, edhe ata përgjigjen sot e gjithë ditën para ligjit, kur nga më i larti zyrtar e deri te komunari në zonën më të humbur të kenë frikë nga ligji sa herë u shkon ndër mend apo detyrohen ta shkelin atë. 

Reformat e thella institucionale ne kemi vullnet t’i çojmë përpara. Nuk kemi as kompleks e as drojë, përkundrazi, kemi përgjegjësi ta adresojmë, nëse është e nevojshme, edhe nevojën e ndryshimeve kushtetuese për të garantuar shtetin e së drejtës si shtyllë kryesore e sistemit, pa të cilin çdo përpjekje për shëndoshjen e ekonomisë do të rezultonte pa suksesin e kërkuar. Faleminderit! 

Vangjel Dule – Faleminderit, zoti Xhafaj! 

Fjalën e ka zonja Elmazi. Përgatitet ministri Tahiri.

Liliana Elmazi - Të nderuar deputetë, 

Të nderuar qytetarë shqiptarë, 

Më në fund qeveria e solli në Kuvend projektin për paketën fiskale dhe atë buxhetore të vitit 2014, edhe pse me shumë vonesë. Kryeministri shpalli më pak taksa për 97% të taksapaguesve, duke përmirësuar me 2% edhe premtimin e tij elektoral: drejtësi, barazi, ndershmëri fiskale, që do të thotë: kush fiton më shumë, do të paguajë më shumë. Në fakt, vazhdon propaganda e fushatës edhe pas njëqind ditëve të qeverisjes socialiste. E gjithë historia e taksës progresive më bëri të kuptoj se “Rilindja” ka probleme konceptuale, të cilat nuk fitohen dot kur ulesh në kolltukun e një qeveritari. Përmendte shpesh kryeministri e “rilindësit” në fushatë taksim progresiv vetëm me një shkallë, por e kuptuan se progresion me një shkallë nuk ka dhe e shtuan në paketë shkallën e dytë. 

Kjo taksë progresive godet hapur atë që quhet “shtresa e mesme”, godet atë që është amortizatori i sistemit ekonomik dhe social. Në fakt, taksa progresive allarilindëse mbron pasanikët miliarderë, por të cilëve nuk u dihet origjina e miliardave, pronave dhe pasurive të tyre, duke i hedhur hi syve të varfërve. Kjo është taksa me kusure për ata që sapo kanë ngritur pak kokën në mirëqenien e tyre - shtresën e mesme. Taksa që dënon suksesin profesional, dënon të talentuarit. Kjo është taksa më e deformuar e të gjitha kohërave. Është taksa më e deformuar konceptualisht dhe më deformuesja që mund të ekzistonte, sepse kjo taksë demotivon ata që dëshirojnë të punojnë, ata që duan të jenë të ndershëm, ata që investojnë mirëqenien përmes punës. Kjo është taksa ndaj atyre që nxitin zhvillimin, dhe kolegët e mi ekonomistë e dinë fare mirë se taksat kanë efekt frenues. Kjo është taksa mbi suksesin, që në të vërtetë do të thotë se është taksa që mbjell dështim. 

Gjatë diskutimit në Komision pyeta ministrin nëse ka ndonjë vend në rajonin tonë që e aplikon këtë taksë. Përgjigjja e tij ishte “jo”, sepse modeli ishte marrë nga Gjermania, nga gjigantja Gjermani, vendi më i zhvilluar në Europë. Më erdhi keq, në fakt, sepse e kuptova se po bënit eksperiment. Dhe i urova fat ministrit, ju uroj fat edhe juve, por më tepër u uroj fat shqiptarëve, që Zoti të mos i braktisë për zhytjen progresivisht në varfëri, që tashmë po ua progresonte fort “Rilindja”. Si po aplikohet në Shqipëri, në fakt, kjo taksë? Është e thjeshtë fare, nuk po aplikohet për të gjitha llojet e të ardhurave, por vetëm për të ardhurat nga pagat dhe për të ardhurat e korporatave. Pra, vetëm për punën dhe jo mbi të gjitha të ardhurat totale, qira, interesa, dividentë, ndërkohë që në Gjermani dhe në vendet e tjera të zhvilluara, andej nga ju e keni marrë modelin, aplikohet mbi totalin e të ardhurave. Në këto kushte, ajo taton më shumë punën, ata që krijojnë të ardhura më shumë nga puna e tyre për shkak të aftësisë dhe të punuarit më shumë, tatohen edhe më shumë talenti, profesionalisti, menaxheri i suksesshëm, specialisti i aftë. Ata që krijojnë të ardhura nga qiratë, interesat e depozitave, dividendët nuk tatohen më shumë. 

Shkurt, kjo taksë mbyt iniciativën për të punuar më shumë, sepse në fund të ditës në shtëpi, të gjithë ata që punojnë më shumë, do të çojnë të njëjtën sasi parash si ai që punon më pak; i talentuari, i suksesshmi, profesionali, sepse ai që është i tillë ndaj dhe tatohet më pak. Kjo taksë taton më shumë bizneset që quhen të mëdha. Në këtë mënyrë ul të ardhurat e bizneseve për t’u riinvestuar, pra, dëmton perspektivën afatmesme dhe afatgjatë të vendit. Duke qenë se me këtë taksë Shqipëria bëhet vendi ballkanik, përveç Greqisë fqinje, me tatim-fitimin më të lartë e vendos Shqipërinë në disavantazh krahasues me vendet fqinje, lidhur me investimet e huaja, por dhe sipërmarrësit shqiptarë janë më të prirur që, në këto kushte, të investojnë në vende ku të krijojnë të ardhura neto më shumë. Pra, do të thotë më pak investime, më pak vende të reja pune, më shumë të papunë, më pak nxitje për të punuar më shumë dhe me ndershmëri. Ogur i zi ky për ekonominë e vendit. 

Nëse shohim fashat ose intervalet e të ardhurave, ku aplikohet taksa progresive, duket që maksimalja e taksës progresive në Shqipëri është te rroga 130 mijë lekë në muaj. Po të bëjmë një llogari të thjeshtë i bie afërsisht 850 euro pak më shumë, që është niveli i asistencës në të gjitha vendet e zhvilluara perëndimore, pra dhe në Gjermani. Pra, i pasuri ynë është baras me atë që jeton me asistencë në këto vende. Besoj e kuptoni se sa e suksesshme mund të jetë kjo taksë. 

Futja e progresivitetit për tatimin mbi të ardhurat jo vetëm që ka efekte negative në buxhet, por në të njëjtën kohë frenon dëshirën për punë, të atyre që dëshirojnë të punojnë më shumë, duke e kthyer kështu në një faktor demotivues pasi nuk ka rëndësi sa shumë punon, por mjafton, nuk e di sesi, e di Rilindja që e ofroi. Në të njëjtën kohë progresiviteti mbi të ardhurat nga pagat do të nxisë, gjithashtu, individët t’i kanalizojnë të ardhurat e tyre në të ardhura të tjera që tatohen më pak, pra në një shumë më të vogël, duke e rikthyer dhe njëherë vendin, në fakt, në atë periudhën e zezë të informalitetit të para vitit 2005. Taksa progresive e aplikuar jo vetëm që do të bëhet pengesë për ardhjen e investitorëve të huaj, por do të nxisë edhe largimin e atyre ekzistues, investitorë vendas ose të huaj qofshin, sepse do ta bëj më pak atraktiv të bërit biznes në Shqipëri, si dhe aftësinë konkurruese të Shqipërisë dhe në rajon. Ajo ka dy ndikime, njëri është mbi të ardhurat e punonjësve me një pagë mujore mbi 130 mijë lekë, aq sa është asistenca në vendet e zhvilluara dhe njëkohësisht ndikon në fitimin e kompanive. Në kushtet kur vendet e tjera të Ballkanit kanë një taksë të sheshtë, kryesisht 10%, madje dhe më të ulët, si Maqedonia që e bëri 9%, tatimfitimi shkon duke u rritur 50%, pra bëhet 15%, që do të thotë të ulen të ardhurat e biznesit, të vlefshme për riinvestim dhe për hapje vendesh të reja pune. Rritja e tatimfitimit, tatimi mbi të ardhurat e korporatave për biznesin e kthen Shqipërinë në vendin me tatimfitimin më të lartë në rajon, duke e vendosur atë në një disavantazh krahasuar me këto vende. Pse duhet një investitor i huaj që të vendosë të investojë në rajonin tonë dhe të zgjedhë Shqipërinë si destinacion të investimit të tij? Unë po pres që ta thotë “Rilindja”. 

Në fakt, paketa fiskale, që ju propozoni, është një paketë që do të rrisë koston e jetesës për 100% të shqiptarëve dhe jo 97% e tyre do të përfitojnë, duke tejkaluar dhe atë që premtuat në fushatë, rrit koston e të bërit biznes për 100% të shqiptarëve. Kjo paketë, përveçse e keqe për ekonominë, është e tillë edhe për shoqërinë. Ajo është kundër prodhimit, kundër investimit, kundër punës, kundër punësimit, kundër dijes, ndershmërisë dhe talentit. Kjo paketë nuk do t’u japë asgjë shqiptarëve, pra për të kursyer. Thjesht dhe vetëm me një dorë atë që ua jep, në formën e taksës progresive, do t’ua marrë me dy duar të tjera, në formën e taksës së konsumit, pse jo dhe të inflacionit. Do të më pëlqente që të dëgjoja Kryeministrin të thoshte pse jo, le të numëronte një mijë e një arsye, që vendoste se ishin të tilla dhe të thoshte: shqiptarë, viti 2014 duhet të na bëjë të shtrëngojmë rripin, por, në fakt, ofroi një taksë, një paketë që konsideron se do të vendosë barazinë. Nuk ka as barazi, as drejtësi, as ndershmëri fiskale në këtë paketë dhe në këtë buxhet që ju ofroni. Në fakt, m’u kujtua një shprehje nga një film i vjetër grek i kohës sime të fëmijërisë, mbase edhe të gjimnazit (ndoshta e kujtojnë edhe moshatarët e mi), që shfaqej edhe në televizionet shqiptare: “Thanas, shtrëngo rripin”. Pra, do të na duhet të kthehemi në Thanas për të shtrënguar rripin. 

Faleminderit!

 Vangjel Dule – Faleminderit, zonja Elmazi!

Fjalën e ka zoti Tahiri.

Sajmir Tahiri - Faleminderit!

Unë shpresoj të më kuptoni, e them me sinqeritet, vështirësinë time për të folur pas zonjës parafolëse. Megjithatë, duhet nisur me një pyetje, që mund të na shërbejë për fjalimet e mëpasshme në këtë seancë të gjatë lidhur me diskutimet për buxhetin.  Kush nga ju, në qoftë se do t’i vinit një titull kësaj seance, do të arrinte t’i vinte një titull që të kuptohej nga shqiptarët? Dakord është buxheti i parë me Sali Berishën në opozitë, me pozicion hibrid kryetar, jo kryetar i një partie pa kryetar, por dje, kur ishte në qeveri, vinte këtu në seancë dhe çfarë nuk thoshte për buxhetin e vet. Jam i sigurt me këtë buxhet në dorë do të vinte këtu dhe do të thoshte se ky është buxheti i bollëkut, më i madhi në histori, madje nga ky buxhet përfiton rajoni. Tani në opozitë, e them me sinqeritet, më vjen keq të dëgjoj ish-Kryeministrin e vendit tim, pavarësisht konsideratave të mia, se sa pak serioz është kur u drejtohet shqiptarëve dhe këtij Parlamenti të nderuar. Se si mund të flasë një ish-Kryeministër, në ditën kur Parlamenti diskuton për buxhetin për ditë zie, unë nuk e di. Akoma më pak e kuptoj sesi mund të kapërcejë ish-Kryeministri nga kastrimi te Shiraku e Kostunica, pastaj te synetllëku, pastaj te FMN-ja, pastaj te çmenduritë e kështu me radhë. 

Do të ishte e mirëpritur besoj për të gjithë ne, në rast se do të kishim sot një diskutim konstruktiv mbi buxhetin, oponencë reale, por pse jo dhe alternativ nga ju. Kush nga ju u shfaq këtu me një alternativë të vetme për këtë buxhet, një alternativë të vetme për t’i thënë qeverisë pse jo edhe maxhorancës: kjo është alternativa jonë që gjykojmë se është më e mirë? Hajdeni ta bisedojmë! Askush. Kjo nuk më duket serioze, për të mos folur pastaj që askush prej jush, ju dëgjova të gjithëve me vëmendje, nuk foli për sigurinë publike, për sigurinë e jetës dhe për sigurinë e pronës. Askush prej jush nuk foli për rendin, për Policinë e Shtetit, për buxhetin e Policisë së Shtetit. Vallë kaq pak ju mundojnë çështjet që kanë të bëjnë me sigurinë? Kaq të vështirë e keni t’i thoni kësaj qeverie: faleminderit, që e rrite buxhetin e Policisë së Shtetit si kurrë më parë në historinë e vendit? 

Unë mbase kam refuzuar me dashje të  ndalem në shifra, por dua t’ju flas për një njeri që ju nuk e njihni, që quhet Festim. Është një oficer policie që rri në shërbim pranë Ministrisë së Punëve të Brendshme, i cili nuk i ka mbushur akoma 40 vjeç dhe ka bashkëshorten e një vajzë, e para pa punë prej shumë vitesh, e dyta pa shkollë dhe pa punë njësoj, për aq vite sa ka jetë. Por sinqerisht e them se nuk e dija që përshëndes sa herë e hyj e dal nga zyra njeriun që ka pritur dhe përcjellë te porta e Ministrisë së Brendshme çdo ministër, thuajse të gjithë të qeverisë që shkoi, që ka një ndër historitë më të dhembshme në punonjësit e Policisë së Shtetit, të atyre që lufta me krimin u ka kursyer jetën, por që lufta me krimin dhe harresa dhe braktisja e qeverisë tuaj u ka lënë vetëm frymën. Festimi është një ndër punonjësit e policisë, që nuk e kurseu masakra në Urën Vajgurore në vitin e çmendurisë, 1997-n. Ndaj shih brenda vetes dhe lutu për veten, doktor! 

Ata që e torturuan në mënyrën më çnjerëzore, që mund të ketë dëgjuar ndonjëherë e që mendoja se ekzistonin vetëm në librat e historisë së Luftës së Dytë Botërore, e braktisën për të vdekur, po të mos donte fati t’i mbante frymën gjallë, por vetëm frymën ama. Dhe sot Festimi vuan ende pasojat në trup jo të pakta dhe lutu, doktor, se paska torturë më të madhe sesa kujtesa e të shkuarës dhe plagët në trup: është tortura e harresës, kur të duhej të mbroje shtetin edhe me çmimin e jetës e kur shteti pas kaq vjetësh nuk duket gjëkundi për ty, duke të vënë në pikëpyetje përsëri jetën, që ta kurseu fati. Shih brenda vetes, doktor, se është tortura e përditshme, por që të vret ngadalë, nga pamjaftueshmëria për të tashmen me pagën e tkurrur ndër vite dhe turpi që të zë,  kur hyn në derën e shtëpisë se të del përpara gruaja dhe fëmija, e nuk ke fjalë si t’i justifikosh as sakrificën që ke bërë vet dhe as sakrificën që ka bërë familja për ty. Ndaj  lutu, doktor! Nga inati për botën e padrejtë të ziliqarëve, të  halldupëve, të makutëve, që ndonjëherë  të bëhen dhe ministra e detyrohesh t’u hapësh derën m’u në themelet e shtetit që t’i mbrojte dhe me  koston e rëndë që askush prej nesh këtu, që çohet në këtë foltore, nuk e paguan kurrë, as e kërcënon kurrë, koston e jetës. Në shtetin ku arroganca e pasurisë është aq e dhunshme, sa ka vrarë përuljen para sakrificës dhe vuajtjes së atyre që ndonjëherë i kemi aq afër sa nuk i shohim dot kurrë, me gjithë vuajtjet e tyre e ku pushteti është mësuar të mbyllë sytë, përballë sakrificash njerëzore siç është dhe kjo, sepse pushteti ka punë të mëdha. 

Pra, shih veten dhe lutu edhe për veten, doktor, që nuk je këtu, por kudo qofsh, se nuk ke më kohë të shohësh e të lutesh  për shqiptarët, as për Festimin që, pikërisht mbi rrobën e policisë, mban peshën e braktisjes dhe të talljes së qeverisë tënde. Nga pamundësia prej frikës që të dikton kërcënimi, se, po ngrite zërin për të drejtën tënde, mund të pushohesh nga puna dhe mund të pushohesh nga dallkauku, që mund të të qëllojë për shef ose akoma më keq, nga dallkauku që të qëllon dhe për ministër. Dhe varfëria të merr peng me tortura të përditshme, që duhet t’i durosh heshtur më shumë sesa torturat që të kursyen jetën dhe t’i hapësh derën çdo ditë, për vite të tëra, ministrit të radhës, me shpresën se mbase një ditë ndoshta kujtohet të të pyesë qoftë dhe për emrin ose me shpresën që mbase një ditë do të marrësh vetë kurajën t’i flasësh. Do Zoti nuk pushohesh nga puna. 

Sot që flasim Festimi jeton me qira, sepse nuk ka shtëpi, merr gjithsej 36 mijë e 999 lekë pagë deri dje me të cilën paguante qiranë, e me çfarë i mbetej duhej të mbante gruan e papunë dhe vajzën e papunë, që nuk ka as shkollë. Nuk paguhet mbi pagë për torturat që dhe sot i kanë lënë pasoja, disa prej të cilave të rënda, sepse nuk është kujtuar njeri as ta konsiderojë këtë kategori, sepse ne që bëmë, në fakt, shumë mirë dhe vazhdojmë e bëjmë të nderojmë policët e rënë në krye të detyrës, i paskemi harruar ndër vite të gjithë bashkë. Të nderojmë ata që jetën e kanë dhuratë të dytë nga Zoti për shkak se i kanë shpëtuar paq vdekjes, po në krye të detyrës ama, dhe Festimi deri dje paguante më shumë taksa sesa ministri, të cilit i hapte derën. Ironia e fatit donte që deri dje t’i hapte derën Flamurit, marr shembull, nuk kam asgjë me të, e madje ta nderonte fodullëkun hipur mbi Benz, për shembull, se nuk kam asgjë me të, duke ditur që edhe shteti paguante më shumë taksa sesa vetë ministri, të cilit i hapte derën, por të paktën, për shembull, sepse nuk kam gjë me të, në këtë rast kishte pak çlirim, se zotëria ministër ia jepte një lloj shpagimi pavarësisht se shpagimi ishte ironik, se Flamuri dhe shpagimin që i jepte e kishte me barsoletat e veta që i bënte për të qeshur dhe policët, por për turp, edhe Policinë e Shtetit. E kështu doktor, shih dhe Flamurin, lutu për vete dhe lutu edhe për Flamurin, se njësoj jeni! Fabul barsoletash të hidhura po njëlloj. 

Por historia e Festimit është vetëm një ndër historitë e trishta të punonjësve të Policisë së Shtetit, sepse nëse ka sot një institucion të braktisur, të keqpërdorur, të tradhtuar, të poshtëruar, kjo është Policia e Shtetit. 

Nuk ka tallje më të pashpirt me ata që nuk gëzojnë as kënaqësinë të ndihen të respektuar për sakrificat e tyre shpeshherë të dhimbshme, që u kërcënojnë jetën dhe shëndetin. Dhe këta janë punonjësit e Policisë së Shtetit, të cilët jo vetëm kaq, por janë edhe të pa trajtuar nga qeveria e deridjeshme. Është tallja dhe harresa që keni bërë ju me punonjësit e Policisë së Shtetit. Mund t’ju duket sikur e bëj për politikë me ironi brenda, por në fakt dua t’ju falënderoj vërtet ju dhe mbi të gjitha kryetarin jo kryetar të partisë suaj pa kryetar, deputetin Sali Berisha. Kaq sa ka folur për Policinë e Shtetit në 100 vjet, nuk ka folur në 8 vjet sa ishte kryeministër, por me një kusht: merrni kurajën  dhe çohuni këtu, sepse kaq sa kemi bërë ne në 100 ditë për Policinë e Shtetit dhe këtë që po bëjmë ne me këtë buxhet për Policinë e Shtetit nuk e keni bërë ju në 8 vjet që qeverisët.

Ju që flisni sot, dhe u flisni shqiptarëve gjoja me përbetime për mirëqenien e tyre, pse nuk dilni këtu të jepni llogari për ato që keni bërë dhe për ato që nuk keni bërë, që na i keni lënë ne, madje dhe pa mirësjelljen minimale që të na i bënit me dije, jo më pastaj me përgjegjësi shtetërore të opozitës për të ndarë barrën e përballjes me qeverinë dhe maxhorancën, se fundja në këtë sallë na bashkon përpjekja jonë e përbashkët për t’u dalë përballë halleve të qytetarëve. Mos vallë mendoni se më 23 qershor me rezultatin që morët i shlyet të gjitha? E keni gabim! Ua them shumë sinqerisht që e keni shumë gabim! Më 23 qershor, me votat që ju  dhanë, shqiptarët ju ndaluan të vazhdonit masakrën që kishit nisur me ekonominë, me korrupsionin, me klientelizmin, me kriminalizimin e policisë dhe, për rrjedhojë, me kriminalizimin e shoqërisë, me nënshtrimin e shtetit ligjor, me çmontimin e drejtësisë, me korsinë preferenciale që kishin biznesmenët tuaj me familjarë e me të gjithë. Pra, shqiptarët më 23 qershor nuk ju dhanë të drejtën të shlyeni përfundimisht me llogarinë që keni ndaj tyre, por më 23 qershor ju ndaluan të vazhdonit masakrën që kishit nisur dhe që e vazhdonit për 8 vjet.

Po sot, që jemi te buxheti i parë i qeverisë që pason qeverisjen tuaj, kush do të përgjigjet. Si ka mundësi, për shembull, që i latë Ministrisë së Brendshme dhe Policisë së Shtetit 26 milionë dollarë borxh? Kush do të çohet këtu ta japë këtë përgjigje? Se shqiptarët nuk e dinin këtë më 23 qershor. Zoti na ruajt po ta dinin dhe këtë, se pale se ç’do t’ju bënin. Po kush do të përgjigjet sot për këtë? 

Si ka mundësi që më 22 janar, një ditë pas 21 janarit të zi, kishit mundësi të mblidhnit qeverinë dhe të miratonit një shpërblim prej 2 milionë dollarësh për grupin e zjarrit në Gardën e Republikës dhe nuk gjetët mundësi të shlyenit borxhet që i keni lënë pas mu në mes të shtetit si lopa ... Po të gjenit mundësi ta bënit pak më të mirë jetën e Festimit, për shembull, ose të kolegëve të tij në Policinë e Shtetit, kaq mundësi nuk e kishit vallë? Kush do të përgjigjet për këtë që nuk keni bërë? Kush do të dalë këtu nga ju tre muaj pasi keni lënë zyrat dhe të japë përgjigje për këtë? 

Si ka mundësi që për 5 vjet me radhë keni miratuar buxhet me mbështetje për fëmijët që lindin dhe po për 5 vjet rresht nuk u keni dhënë asnjë lek? Si ka mundësi që keni ardhur këtu, u keni thënë shqiptarëve, (jam shumë i sigurt, por nuk e kam gjetur dot procesverbalin se nuk jam marrë fare me këtë punë) ish-kryeministri u ka thënë: “Ky buxhet ka mbështetje për fëmijët që lindin sepse ne i vëmë çmim jetës, se për ne ka rëndësi jeta e fëmijëve”, dhe nuk u keni dhënë asnjë lek? Si ka mundësi? Kush mban përgjegjësi për këtë punë? Kush nga ju do të çohet këtu t’u thotë shqiptarëve, familjeve, atyre fëmijëve që kanë lindur, sot janë 5 vjeç, pse nuk kanë marrë asnjë lek? Sepse Saliu del këtu dhe ka kurajën e thotë: “Pse e hoqët?”, kur ne ndërkohë nuk e kemi hequr, pavarësisht se unë personalisht ndaj një mendim tjetër për këtë instrument. Ky, i njëjti njeri që për 5 vjet vinte deklaronte këtu në Parlament dhe nuk e jepte. Si ka mundësi që paskeni pasur lekë që më 22 janar, një ditë pas 21 janarit paskeni pasur lekë për t’i vënë shpërblim vdekjes, me shpërblime për grupin e zjarrit në Gardën e Republikës dhe braktisët me çmimin e borxhit për 5 vjet rresht fëmijët që lindnin? 

Ju keni qenë qeveria e vetme që ka gënjyer edhe të pa lindurit, dhe kështu bëhet tamam i vërtetë proverbi i gallatës, sepse jeni qeveria e vetme që të lë dhe pa barsoleta, sepse edhe barsoletat më të hidhura i keni bërë aq të vërteta sa nuk kemi më me çfarë qeshim. Ju që sot përbetoheni për statusin e nëpunësit civil, për integritetin e administratës publike, për paprekshmërinë e administratës publike, për depolitizimin e administratës publike...

Vangjel Dule – Përfundojeni diskutimin, zoti Ministër!

Saimir Tahiri -  Shumë pak kam, të kërkoj ndjesë, por meqë dëgjova 10 herë Saliun, më lejohet të jap edhe disa përgjigje.

Si ka mundësi që në 8 vjet i keni lënë Ministrisë së Brendshme dhe Policisë së Shtetit 2.2 milionë dollarë borxhe ndaj vendimeve gjyqësore të pashlyera, shumica e të cilave janë dëmshpërblim për ata që keni larguar nga puna? Kush do të përgjigjet për këto? Kaq shpejt u latë ju nga  gjithë këto gjëra që i bëtë për 8 vjet, sa vini këtu, drejtoni dhe gishtin, filloni shani me fjalët “skizofren”, “i çmendur”, “synetllëk”, “kastrim” dhe nuk jepni përgjigje për këto?! Çfarë fytyre keni përballë shqiptarëve që të vini këtu në këtë foltore, në Parlament, të flisni me shqiptarët dhe të mos u thoni se ku  i keni çuar këto para?! Shqiptarët duan përgjigje reale për këto borxhe, përpara se t’ju dëgjojnë ju të flisni për buxhetin e vitit 2014.

Po fondin e emergjencës civile ku e hëngrët deri në maj? Kishit hallin e zgjedhjeve. Po hallin e atyre që përmbyten përsëri në Shkodër (se iku dhe zonja pas zotërisë)? Po hallin e atyre që përmbyten në Lezhë, nuk  e kishit? Po hallin e rrugëve të bllokuara në Veri dhe në Jug nga bora, fshatrave e zonave të tëra që izolohen për shkak të borës, e kishte ndonjëri nga ju, që e harxhuat gjithë fondin e emergjencës civile brenda muajit maj? Si do bëhet në dimër tani? Kush prej jush do të dalë atje dhe t’u thotë shqiptarëve, t’u thotë atyre njerëzve të atyre zonave “Na falni, ne i harxhuam, i hëngrëm gjithë lekët, nuk kemi çfarë të bëjmë. Ishim të papërgjegjshëm. Kemi zënë mend, jemi në opozitë për këtë shkak”?

Si mund t’i harxhonit (se kjo është edhe për habinë time në fakt, kjo është edhe çështje hetimi dhe po vazhdojmë) të gjitha fondet e emergjencës civile brenda muajit maj dhe latë një shtet të tërë me fond total për të përballuar emergjencat civile dhe fatkeqësitë natyrore 560 dollarë? Një familje në rast nevoje i gjeneron 560 dollarë. Ju keni lënë një shtet të tërë për zona të tëra me 560 dollarë. Kush do dalë nga ju këtu t’u përgjigjet shqiptarëve, dhe kjo është burrëri dhe përgjegjësi shtetarësh që vijnë këtu në Parlament me mandat të fituar nga populli, cili nga ju do të dalë këtu dhe të mos bëjë karagjozllëqe me tip synetllëk, kastrim, por të dalë dhe të thotë “Na falni!” dhe t’i shtrojë dorën e bashkëpunimit maxhorancës dhe qeverisjes duke i thënë “Si do të bëjmë?”, “Na keni në dispozicion që të gjejmë paratë dhe të përballemi me emergjencat civile dhe fatkeqësitë natyrore”? Cili nga ju do ta bëjë këtë?

Po rezervat e shtetit kush i boshatisi? Sheqer, vaj, miell, që duheshin për të ndihmuar familjet në rast emergjencash  dhe fatkeqësish natyrore, ku i çuat këto? Kush përgjigjet për këtë?  Kush e hëngri sheqerin, vajin, miellin? Nga shkuan këto? Si ka mundësi që e latë një shtet të tërë si mbas lufte? Ndërkohë nuk kemi mundësi t’u dalim përballë emergjencave dhe fatkeqësive natyrore. 

Kush do të dalë këtu nga ju t’u kthejë përgjigje shqiptarëve?  Fundja të thotë: “Na falni, e bëmë, por bashkë me qeverinë”, dhe ne ua japim këtë mundësi bashkë me qeverinë ne nuk do t’ju lëmë të vdisni kur të izoloheni nga bora. Do Zoti nuk ndodh! Prandaj duhet të lutet doktori. Edhe 5 makina të reja, të shkëlqyera, që i dhuroi Banka Botërore,  kanë 2 vjet që kalben (do Zoti nuk janë prishur), se i latë pa buxhet për shoferët. Kaq makutë dhe kaq të verbër ishit saqë nuk e kishit mendjen as për këtë punë. 

Në ka një gjë që duhet t’jua mbylli gojën realisht dhe jo t’jua mbyllë gojën përballë qeverisë, por t’jua mbyllë gojën përballë qytetarëve, kjo ishte situata skandaloze ku e braktisët Policinë e Shtetit. I vutë si kupolë ca komisarë politikë, që më shpejt bënin pazare me krimin në kurriz të ligjit, tradhtonin kolegët, ndershmërisht ua them, siç tradhtojnë sot njëri-tjetrin, dhe lanë qytetarët në mëshirë të bujarisë së krimit, aty ku krimi mund të ishte dhe bujar. Vratë modelin e zbatimit të ligjit, vratë modelin e respektimit të ligjit, vratë forcën  e zbatimit të ligjit në mënyrë të barabartë për të gjithë dhe vratë mbi të gjitha, pritshmërinë e qytetarëve se vërtet ky vend mund të jetë i sigurt, siç vratë besimin e punonjësve të policisë se realisht mund të mbajë me nder dhe dinjitet përballë familjeve të tyre, në radhë të parë, dhe pastaj përballë shoqërisë, uniformën, krijuat korsinë preferenciale për ca njerëz që i shmangeshin ligjit pse ishin  miqtë, familjarët, shokët, të afërmit, soj e sorollop juaji, që nuk pyeste për ligj, se ishit ju mbi ligjin.

(Ndërhyrje pa mikrofon.)

Ja, ta dëgjosh për herë të katërt se çfarë keni bërë ju me buxhetin. Rrogat e punonjësve të Policisë, sigurisht. Pagat e punonjësve të Policisë në raport me të institucioneve të tjera të administratës publike, nga raporti 1 me 1,8 që ishte në vitin 2003, sot është në raportin 1 me 1,18. Paga e punonjësve civilë në Policinë e Shtetit në krahasim me institucionet e tjera të administratës publike nga 1,65 që ishte në vitin 2003, nga viti 2009 e në vazhdim është 1 me 1. 


Rritja mesatare e pagave ka qenë në raport të zhdrejtë me ndalesat në pagë, ku koeficienti i rritjes reale të pagave ka rënë nga 23% në vitin 2003 në minus 4% në vitin 2013. Ndërkohë koeficientin e ndalesave e keni rritur me 25,6%, nga 16,2% në vitin 2010. Paga e Policisë nuk reflekton as përgjegjësitë për pozicionin e punës, që jua thotë edhe raporti i PAMECA-s: “Paga e një punonjësi të shërbimeve mbështetëse, sanitar në një institucion, është më e lartë se paga e një punonjësi të Patrullës së Përgjithshme në Policinë e Shtetit, ndërsa paga e drejtorit të përgjithshëm të administratës publike, që në disa raste menaxhon deri në 5-7 punonjës, është e njëjtë ose më e lartë se paga e drejtorit të përgjithshëm të Policisë së Shtetit, që menaxhon 9950 raste.

Vangjel Dule – Zoti Ministër, duhet të konkludoni. 

Sajmir Tahiri – Mbarova. 

Paga e punonjësve të Policisë së Shtetit në Republikën e Shqipërisë është më e ulët sesa paga e punonjësve të policisë në çdo vend të rajonit, për të mos llogaritur Bashkimin Europian, sepse jemi shumë larg. Unë habitem se si e keni lejuar ju këtë: rreth 75% e punonjësve të Policisë kanë të ardhura mujore familjare për frymë nën pagën minimale në shkallë vendi. Ndërkohë në vitin 2006, menjëherë sa ka marrë detyrën qeveria e Sali efendiut, buxheti për Policinë e Shtetit ka qenë 0,7% më i ulët sesa buxheti i vitit 2005. Në vitin 2007 e ka ulur edhe më: me 4,4%. Në vitin 2009 e ka ulur edhe më: me 2,4%. Buxheti i vitit 2011 ka qenë 6,3% më i vogël sesa buxheti i vitit 2010. Buxheti i vitit 2012 është 1,8% më i lartë dhe buxheti i vitit 2013 i ka hequr po atë, 1,8% më i vogël. Ndërkohë ky buxhet sot, për të cilin jeni të ftuar të vini ta falënderoni madje, është 14% më i lartë. Buxheti i vitit 2014 është buxheti më i madh në historinë e Ministrisë së Brendshme dhe të Policisë së Shtetit. 

Meqenëse keni kundërshtim për rrogat, inspektori që merrte pagë 39 652 lekë, pas 1 janarit do të marrë 47 214 lekë. Kjo do të thotë që brenda vitit të marrë më shumë se 2 rroga, mbi 84 mijë lekë, pra mbi dy rroga shtesë. 

Ja, pra, të nderuar, ky është buxheti i Policisë së Shtetit. Ky është buxheti i Ministrisë së Brendshme dhe për herë të parë në 23 vjet demokraci, për herë të parë në historinë e Policisë së Shtetit qeveria miraton një buxhet duke parashikuar mbështetjen më të madhe buxhetore dhe financiare për Policinë e Shtetit dhe Ministrinë e Brendshme. Ndaj sot ka disa pyetje që ju peshojnë mbi kokë: jeni dakord me rritjen e rrogave për punonjësit e Policisë së Shtetit? Po, apo jo? Dilni e deklarojeni këtu! Në rast se jeni dakord, votoni “pro” buxhetin e shtetit. Jeni dakord me rritjen e investimeve për Policinë e Shtetit? Në rast se jeni dakord, dilni deklaroni këtu “po” dhe votoni buxhetin e shtetit. Jeni dakord?

Vangjel Dule – Faleminderit, zoti Tahiri!

Fjalën e ka zoti Sherefedin Shehu.

Sajmir Tahiri – E mbarova, ju lutem! 

Jeni dakord me... 

Vangjel Dule – Ju falënderoj! Ka kaluar çdo afat kohor. 

Edhe 30 sekonda, ju lutem!

Sajmir Tahiri – Shkurt fare: jeni dakord me heqjen e taksave për 97% të shqiptarëve? Po, apo jo? Deklarojeni dhe votojeni “pro” buxhetin. Jeni dakord me uljen prej 25% të tatimfitimit për biznesin e vogël? Deklarojeni, jeni dakord apo jo? Ama deklarojeni. Jeni dakord me shlyerjen e borxheve për sipërmarrësit? Deklarojeni, jeni pro apo kundër? 

Do të çoheni të gjithë më këmbë tani? Dakord. 

Jeni dakord për kontrollin shëndetësor falas? Deklarojeni, jeni pro apo kundër? Por të paktën shqiptarët ta dinë qëndrimin tuaj, se nuk po marrim vesh. Në qoftë se jeni dakord, dilni deklarojeni dhe votojeni “pro” buxhetin e shtetit. Ose votojeni kundër. 

Vangjel Dule – Faleminderit, zoti Tahiri!

Fjalën e ka zoti Sherefedin Shehu. Përgatiten përfaqësuesit e grupeve parlamentare sipas radhës:

Partia Republikane, Lëvizja Socialiste për Integrim, Partia Demokratike dhe Partia Socialiste.

Sherefedin Shehu – I nderuar nënkryetar i Kuvendit,

Të nderuar kolegë deputetë, 

Është fatkeqësi e madhe që nga kjo foltore thuhen gënjeshtra, mashtrime, bëhen akuza të pabaza vetëm e vetëm për të mashtruar qytetarët dhe për t’u thënë qytetarëve se “ne kemi ardhur për të sunduar dhe jo për të qeverisur”. 

Ky buxhet është ilustrimi më i mirë i një shteti diktatorial dhe policor, sepse e vetmja politikë sociale është rritja e rrogës së policëve. Ky shtet demonstron më mirë filozofinë komuniste se këtë popull mund ta sundosh më kollaj kur i rrit barrën mbi kurriz, dhe barra tashmë në këtë sistem mund të rritet me tatime, mund të rritet me taksa ose duke e lënë pa i dhënë ndihmën ekonomike, ose pa i paguar asistencën sociale apo atij të paaftit pa i dhënë kafshatën e gojës. 

Sot thuhen ose finalizohen ato të pavërteta të thëna në fushatën elektorale, të thëna në programin e qeverisë, por po thuhen edhe sot në ditën e 101-të, sepse goditja e drejtpërdrejtë dhe më e madhe me këtë paketë fiskale i bëhet biznesit. 50% rriten taksat direkte mbi biznesin dhe i rriten biznesit pikërisht për të sunduar më kollaj. Sundimi mbi biznesin është sundim edhe mbi qytetarët, sepse ata do të mbeten pa punë. Tashmë paratë dhe fitimi i biznesit do të jenë taksa që shkojnë në xhepin e qeveritarëve dhe për të financuar lukset dhe tekat e tyre, sepse kjo paketë është ngritur mbi mashtrimin. 

Dëgjuam sot se i hiqet taksa biznesit të vogël. Po kë mashtroni? Keni mashtruar veten dhe jo qytetarët, se qytetarët nuk ju besojnë, sepse biznesi i vogël me 1 lek xhiro do të paguajë 250 mijë lekë. Pra, me 1 lek xhiro paguan 250 mijë lekë. Ku është taksa zero? Përkundrazi, ju i keni rritur barrën, dhe ia keni rritur barrën atij që nuk ka, sepse me sistemin ekzistues ai që fiton 1 lek do të paguante vetëm 1,5% të këtij leku. Ndërsa ju sot i thoni: “Edhe 1 lek po fitove, do të paguash 250 mijë lekë”. Pra, e shikoni sa të mjerë jeni me këto politika ju që hiqeni sikur po i lehtësoni, që hiqeni sikur do të nxitni biznesin, që hiqeni sikur do të shtoni vendet e punës? Jo, vendet e punës shtohen me politika ekonomike. Vendet e punës shtohen me investime publike. Vendet e punës shtohen me taksa të ulëta. Këtë ligj po e ndërmerrni për të goditur taksën e sheshtë dhe këtë e bëni vetëm për ambicie dhe inate politike, jo se kjo taksë po rëndon qytetarët. 

Në relacionin e qeverisë thuhet se taksa e sheshtë ka pasur rezultate pozitive dhe se të ardhurat nga kjo taksë u rritën nga 1,1% në 2,2% të produktit të brendshëm bruto. Pra, është rritur shumë herë më shpejt sesa vetë rritja ekonomike, prandaj kemi më shumë se 1% rritje kundrejt produktit të brendshëm bruto. Kjo taksë uli informalitetin, sepse u rrit numri i atyre që paguajnë tatim (u rrit numri i tatimpaguesve) dhe njëkohësisht sepse ne vendosëm pagën referuese, por nuk pati nevojë që ta përdornim atë më shumë se dy vjet. Sot numri i të punësuarve dhe niveli i pagave është 90% afër realitetit. 

Ndërkohë ju nuk dëgjuat as institucionet financiare, të cilat ju thanë se më parë duhet të rritni performancën dhe më tej të rishikoni mundësinë e rritjes së të ardhurave. Vërtet e kanë thënë edhe këto institucione se taksa më e drejtë është taksa e sheshtë, sepse ai që fiton 10 herë më shumë, paguan 10 herë më shumë. Por ju spekuloni edhe kur bëni politika fiskale dhe ekonomike. Ju keni rritur taksat 24 miliardë lekë. Këtë e keni shkruar në raportin e buxhetit, por në bazë të kësaj rritjeje të gjithë zhurmën e bëni për atë ulje të padrejtë dhe të pakonsiderueshme që keni bërë për një grup të caktuar për tatimin mbi pagat e tyre. 

Duke e parë më në detaje dhe më në thellësi këtë sistem, natyrisht ky është një sistem që e rrit dhe e thellon padrejtësinë. Ky sistem bazohet në tatimin mbi madhësinë e xhiros dhe jo mbi tatimin në bazë të fitimit, pra jo në atë që fiton biznesi, por në atë se sa e ka volumin e xhiros ekonomike. Padrejtësia duket më qartë diku tjetër: thellon pavarësinë vertikale, sepse ai që ka pak më shumë, paguan shumë më tepër, por më e keqja është pabarazia horizontale, sepse punonjësi do të paguajë më shumë sesa biznesi. Për shembull: një punonjës që ka të ardhura mujore 160 mijë lekë, do të paguajë dyfishin e biznesit të vogël që fiton të njëjtën shumë të ardhurash. Po kështu biznesi i vogël dhe i mesëm me të njëjtin nivel fitimi vetëm për efekt të xhiros, ai që klasifikohet si biznes i mesëm do të paguajë dyfishin e atij që klasifikohet biznes i vogël. Edhe më tej: bizneset e vogla me të njëjtin nivel fitimi dhe page do të paguhen më shumë vetëm për faktin se e kanë xhiron ekonomike më të madhe. Po kështu do të krijohet evazion dhe konkurrencë edhe midis llojeve të të ardhurave, sepse tatoni të ardhurat nga paga, por nuk tatoni dividendin. Pra, pronari dhe aksioneri do të paguhen më pak se i punësuari prej tij. Po kështu rentieri do të paguajë më pak sesa i punësuari. Po kështu qiradhënësi do të paguajë më pak se i punësuari dhe ai që depoziton para në bankë do të paguajë më pak se i punësuari. Pra, ju keni një filozofi të gabuar. Në vend që të rritni pagat, bëni sikur ulni tatimet. Paga është matësi i vërtetë i të ardhurave. 

Rritja e pagës rrit konkurrencën në ekonomi. Rritja e pagave afron nivelin e të ardhurave me atë të Bashkimit Europian. Vërtet ju e keni akuzuar Partinë Demokratike se i rriti tatimin një shtrese apo një grupi të punësuarish, por nuk keni thënë të vërtetën. E vërteta është se Partia Demokratike rriti 10 herë pagën në raport me rritjen e tatimit që i bëri kësaj shtrese. Kjo është e vërteta e tatimit mbi të ardhurat personale. Kthehuni te rritja  e pagës, sepse nëse rritet paga ka hapësirë edhe  për më shumë tatime. Nëse do të rritet paga mesatare e vetmja mbrojtje është paga e patatueshme, ose minimumi i patatueshëm. Ne e bëmë atë në 300 mijë lekë, por po të rritet paga mesatare ky minimum do të vazhdojë të rritet dhe kjo është mbrojtje e vërtetë, sepse është mbrojtja e atyre që marrin më pak në të gjithë grupet shoqërore të cilat janë në marrëdhënie pune. 

Më tej do të thosha se ju po e shisni me zhurmë të madhe dhe po e trumbetoni shumë uljen e taksës që i keni bërë një grupi të popullsisë, por mos harroni se  këtë ulje ia merrni disa herë nëpërmjet taksës së ndërtesës për banim, taksës së karburantit dhe  taksave të tjera të cilat po i rrisni në mënyrë galoponte. Shqiptarët duhet të durojnë. Është ajo që tha Kryeministri: “Prisni, se çfarë do të shihni!”. Ky është vetëm një testim i opinionit, sepse pas kësaj takse do të tatohen qiratë, interesat edhe dividentet, por me këto norma tashmë të rritura.

Vangjel Dule - Faleminderit, zoti Shehu!

 Këtu formalisht mbarojnë diskutimet për projektligjin e parë. Kalojmë te përfaqësuesit e grupeve parlamentare.

Zoti Mediu.

Fatmir Mediu – I nderuar drejtuesi i seancës, 

Të nderuar kolegë deputetë, padyshim që buxheti është një nga momentet më të rëndësishme për një parlament, i cili tregon llojin e qeverisjes dhe raportin që vendos me qytetarët.

Zoti Braçe para dy minutave, më pyeti nëse do të flisja, padyshim që ndonjëherë këtu shikohet se humbet edhe vlera e fjalës. Pastaj kalojmë anash dhe i themi njëri-tjetrin, a të pëlqeu fjalimi im? Flasim për të gjitha, por për atë që kemi përgjegjësinë për të folur, nuk e themi. 

Unë pajtohem me shqetësimin e zotit Braçe dhe jam këtu për të thënë disa mendime të mijat, por nuk mund të dal nga gjykimi i  përgjithshëm për paketën fiskale dhe për buxhetin. 

Do të theksoj që në fillim se në gjykimin tim kjo paketë fiskale është një barrë e  rëndë mbi kurrizin e shqiptarëve dhe të ekonomisë sonë. Është një rrugë drejt padrejtësisë mbi shoqërinë dhe  në veçanti mbi biznesin. Është tendencë e  qartë e  shtimit të kontrollit qeveritar mbi ekonominë dhe liritë tona. Është rruga drejt rritjes së informalitetit dhe evazionit fiskal, kontrollit të ekonomisë dhe të biznesit. Sa më të larta të jenë taksat, aq më i madh është kontrolli i qeverisë, aq më shumë ajo zmadhohet dhe shpenzon  vetëm në dëm të qytetarëve. Ky princip krijon një impakt të drejtpërdrejtë se sa më shumë para t’u merren qytetarëve nga taksat, aq më të limituara janë mundësitë dhe liritë e qytetarëve për të bërë zgjedhjen e tyre. Shpjegimi  është sa i thjeshtë dhe i vjetër. Thomas Jefferson ka thënë se: “Kur qeveria merr paratë prej qytetarëve, nëpërmjet rritjes së taksave ajo ka zvogëluar zgjedhjen e  qytetarëve, po ashtu ka reduktuar edhe lirinë e tyre”. Ka edhe një princip tjetër të një shoqërie demokratike: sa më e madhe të jetë liria, aq më e  madhe është mirëqenia. Liria  e zgjedhjes përcakton dhe standardin e jetës sonë.

Vangjel Dule - Zoti Mediu, më falni një sekondë! 

Të nderuar kolegë, ju lutem  vazhdojini jashtë sallës diskutimet ose  zini vendet!

Po, zoti Mediu.

Fatmir Mediu - Bindja  dhe  veprimi i qeverisë suaj se vetëm ju mund të bëni shpërndarjen e të ardhurave në këtë vend, duke rritur taksat ka vetëm një impak: varfërimin  e shoqërisë shqiptare. Kjo paketë fiskale tregon qartësisht bindjen dhe  veprimin tuaj se qeveria duhet të kontrollojë gjithçka. Keni bindjen se jeni të veshur me autoritetin dhe të drejtën se mund të bëni çdo gjë, se ligji dhe  e drejta janë vetëm ato që pranoni dhe gjykoni ju, se njerëzit janë të paaftë për të gjykuar dhe për të vepruar vetë dhe se ju mund të vendosni për ta, më mirë se ata vetë mund të marrin vendime për veten e tyre. Ju mendoni se pushteti juaj dhe ju personalisht mund të përcaktoni shkallën e lirisë së njerëzve dhe se cilat janë liritë e tyre. Ky është një ndryshim thelbësor në gjykimin që kemi  me njëri-tjetrin, sepse ne  besojmë se liritë nuk janë dhënë nga qeveria. Ajo ka vetëm detyrimin t’i respektojë ato. Qeveria është zgjedhur nga njerëzit, për njerëzit dhe me njerëzit të qeverisë për ta, duke mbledhur ato takas që i kontribuojnë të mirës publike dhe jo që ndan shoqërinë në njerëz që punojnë, prodhojnë dhe punësojnë ndershmërisht dhe në njerëz që duhet të përfitojnë dhe të mos njohin detyrimet e  tyre. 

Çdo shoqëri padyshim është e përbërë edhe nga kontributorët  e saj. Edhe në vendin tonë në krye qëndrojnë ata njerëz, të cilët për këto 23 vjet, duke fituar nga liria vendosën të gjitha energjitë me përpjekje mbinjerëzore në emigracion apo në Shqipëri, me talentin e tyre për të ndërruar ekonominë familjare nëpërmjet biznesit, duke krijuar vende pune, duke zhvilluar ekonominë tonë kombëtare, të mira materiale për veten dhe shoqërinë. Ata kanë qenë dhe janë më shumë se çdo qeveri. Ata kanë qenë shtylla  kurrizore e ekonomisë sonë. Kanë garantuar dhe garantojnë të ardhmen  ekonomike të vendit tonë. Por çfarë po ndodh  paradoksalisht? Ndryshe nga çdo vend tjetër, në vend se ata që prodhojnë më shumë të vlerësohen dhe të respektohen, të  trajtohen me respekt nga shoqëria dhe nga qeveria, këtu ndodh e  kundërta. Me këtë buxhet ata shikohen si problemi dhe e keqja që duhet vetëm të zhvaten. 

Biznesit i ngrihen taksat pa i pyetur. Ata as që  u dëgjuan për kërkesat e tyre. Qeveria nëpërmjet ngritjes së taksave në mënyrë të drejtpërdrejtë u ka futur atyre dorën në xhep për t’i marrë atë që ata vetë e kanë krijuar dhe jo qeveria. Financa, që ata janë shumë të zotë sesa qeveria për ta riinvestuar në ekonomi, për më shumë vende pune dhe të mira materiale për të gjithë shoqërinë, u rrëmbehet pa të drejtë.  Nuk u pyet biznesi, sepse keni një bindje, e cila është absurde, se këta njerëz  konsiderohen të pasur dhe janë problem i shoqërisë sonë. Jo, është krejt e kundërta, por kështu  po krijoni me dashje ose pa dashje një ndarje dhe urrejtje të re klasore. Fitimet dhe jeta e tyre nuk shihen si një mundësi e re, por si një padrejtësi në shoqërinë shqiptare për shkak të mentalitetit  dominues që rrjedh nga e kaluara edhe në këtë sallë të Kuvendit. Ja aty është qeverisja e pasur e cila  mendon për të “varfrit”, duke ju siguruar lëmoshën nëpërmjet taksave që qeveria i merr biznesit, por nuk mund t’u sigurojë atyre punën, duke i garantuar në mënyrë të padiskutueshme vetëm varfërinë. Biznesmenët duhet  që në çdo moment të jetojnë me frikën se qeverisë mund t’i teket të ngrejë përsëri taksat dhe të prishë çdo plan të tyre të investimeve dhe t’u fusë dorën në xhep në çdo kohë. James Merison do të thoshte: “Unë besoj se ka më shumë rrezik kontrolli i lirive të njerëzve për shkak të veprimit të heshtur dhe  gradual të pushtetit sesa nga uzurpimet e  dhunshme dhe të papritura”. 

Ky kontroll mbi liritë dhe mundësitë tona nga ky sistem i taksave dhe kjo sjellje qeverisëse, është padyshim një sjellje e tillë: e frikshme, por le të shkojmë më tej. Cilin gjobit qeveria? Kujt ia merr taksat? Cilin grabit dhe  cilit i rrit taksat? Taksat i rriten atyre që paguajnë, atyre  të cilët janë të regjistruar dhe atyre që respektojnë ligjin dhe detyrimet e tyre, ndërsa pjesa tjetër informale që nuk paguan dhe shmang taksat, që i jep privilegjin vetes, të vazhdojë të mos paguajë dhe të bëjë konkurrencë të pandershme, padyshim që nuk merakoset askush dhe e lë ashtu siç është. Me këtë sistem rritet akoma  më shumë ky lloj infomaliteti. I ndershmi duhet të paguajë, ndërsa i pandershmi duhet të  gëzojë parajsën fiskale. Biznesi shqiptar,  i cili sapo ka filluar të ngrihet dhe të bëhet faktor kyç i ekonomisë sonë, penalizohet në çdo hap të tij dhe shikohet  vetëm si burim për t’i marrë. A nuk ka qenë  ky  edhe mentaliteti social-komunist që ka zotëruar edhe  politikën shqiptare  për këto vite edhe me çështjen e pronës? Pronarit i merrej toka për t’ia dhënë atij që nuk ishte pronar. Pronarit nuk i njihej asnjë e drejtë shpërblimi apo kompensimi, ndërsa atij që e grabiste apo ndërtonte pa leje, shteti duhej të kujdesej që t’ia legalizonte dhe ta bënte të ligjshëm. Qeveria jo vetëm nuk mbron pronën dhe  shenjtërinë e saj, por përkundrazi mbron atë që e rrëmben, sepse pronarët janë të pasurit e vjetër. Janë ata që dinë të respektojnë ligjin, por janë pak vota, ndërsa ata që grabisin, që marrin dhe janë kontingjente politike, duhet t’i respektojmë edhe pse grabisin atë që nuk është  e tyre dhe pse marrin dhe zotërojnë atë që nuk është e tyre. Disa ditë më parë, përfundoi afati i shpërndarjes së fondit  për vitin 2013 nga qeveria Rama që nuk shpërndau asnjë qindarkë. 

E dëgjova Kryeministrin që tha se, kemi bërë kaq dosje. Kur do t’i shpërndajë këto para? Viti buxhetor mbaroi. A do t’i mbartë këto lekë për vitin tjetër buxhetor? Ato 3 milionë dollarë që ishin parashikuar për t’i bërë 6? Nuk ka  asnjë përgjigje për këtë çështje. Buxheti i vitit të ardhshëm parashikon rreth 16 milionë dollarë, për sa u përket të ardhurave nga legalizimi edhe për kompensimin e pronarëve: 13 nga legalizimi dhe 3 milionë nga qeveria për subjekte të shpronësuara. Në fushatën zgjedhore Edi Rama premtoi se do të bënte legalizimet falas. Nga do të sigurohen këto 13 milionë? Legalizimi do të jetë falas. Rezulton, nëse ecim me praktikën e vjetër, legalizohen për vitin e ardhshëm rreth 370 subjekte, sepse mesatarja për çdo individ që legalizon prona përfiton 350 metra katrorë për të cilën afërsisht duhet të paguajë  3500 dollarë. Duke konsideruar se janë rreth 300 mijë subjekte që kanë ndërtuar në tokat e pronarëve pa të drejtë dhe në mënyrë të paligjshme, duke i marrë pronarit të ligjshëm atë nuk  u takon atyre, rezulton se me këto ritme, procesi i legalizimit duhet të  vazhdojë të paktën për 30 vjet, në një kohë që është premtuar nga Edi Rama se, legalizimi do të përfundojë brenda  2 vjetëve dhe pa asnjë pagesë. Në buxhet është parashikuar një fond prej 3 milionë dollarësh për kompensimin e subjekteve të shpronësuara, pronat e të cilëve janë njohur nga Agjencia e Kthimit dhe e Kompensimit të Pronave dhe kanë vite që aplikojnë në këtë agjenci për t’u  kompensuar. Ky fond jo vetëm që nuk i jep zgjidhje problemit, por është edhe tallës. Detyrimi për kompensimin financiar  të pronarëve është rreth 20 miliardë euro, sipas ligjit “Për kthimin dhe kompensimin e pronave”, me këtë ritëm do të duhen rreth 700 vjet për t’i kompensuar financiarisht. Në projektbuxhet nuk janë parashikuar as detyrimet që ka qeveria për shkak të vendimit të Gjykatës së Strasburgut, që vetëm  për vitin  2014 shkojnë rreth 10 milionë dollarë. 

Po  e njëjta sjellje është edhe me të përndjekurit politikë. Absurditeti vazhdon për shkak të demagogjisë së pastër dhe manipuluese, sepse thoni se taksa progresive është  ajo ku të pasurit paguajnë më shumë se të varfrit, ndërsa taksa e sheshtë mbështeste vetëm të pasurit. Nuk është aspak e vërtetë. Aritmetika është shumë e thjeshtë, sepse një biznes që bën 100 milionë të ardhura, duhet të paguajë 10 milionë, ndërsa ai që bën qoftë edhe 10 lekë, duhet të paguajë një lekë, sepse shteti është i të gjithë qytetarëve dhe gjithsecili ka detyrimin për të paguar. Ky është rregulli dhe ky është funksionimi, por ka simplifikuar sistemin e tatimeve në Shqipëri, për të shmangur gropat e zeza të përfitimit dhe të evazionit fiskal. 

Në analizën tuaj që keni bërë në paketën fiskale keni thënës se, është ulur informaliteti për shkak kësaj takse të sheshtë, po ashtu janë shtuar  të ardhurat. Nga ana tjetër thoni se duhet të bëhet një studim. Çfarë studimi duhet për një realitet i cili është i prekshëm? Nuk jam i kënaqur me uljen e informalitetit. Kam bindjen se mund të bëhet akoma më shumë dhe duhet të bëhet akoma më shumë, sepse detyrimi i shtetit është t’i vendosë të gjithë si të barabartë përballë ligjit, por ky sistem progresiv taksash që vendoset, vetëm cenon interesat e atyre që zhvillojnë ekonominë  e këtij vendi, rëndon interesat e tyre dhe për pasojë të të gjithë shoqërisë edhe atyre që janë në pamundësi për të paguar. Kjo është padrejtësia dhe lufta e re klasore që po krijohet këtu, që biznesi i pasur, janë pjesa e keqe  e shoqërisë dhe duhet t’i rrëmbejmë dhe pjesa tjetër qenka e varfër dhe duhet t’i japim një lëmoshë dhe ta lëmë gjithë kohës në varfëri, sepse nuk ka mundësi për t’u krijuar asnjë vend pune. Keni dalë me një parullë të madhe se do të bëjmë 97%  të shqiptarëve, të mos paguajnë taksat. Fitore e madhe! Në kohën e Enverit 100% nuk paguanim  taksat, por e pamë se ku shkuam, për 45 vjet. Shoqëri pa prona dhe pronarë për 45 vjet. Shoqëri e barazisë në varfëri për 45 vjet. A kemi nevojë për eksperimente të tjera? Nuk është eksperiencë e largët, por e afërt. Duhet ta kemi të gjithë në kujtesë dhe të mos i kthehemi, se reminishencat janë po aty. 

Të nderuar zotërinj deputetë, meqenëse nuk dua të tejkaloj kohën, po e mbyll fjalën time me një shprehje të vendosur në Deklaratën e Pavarësisë të Shteteve të Bashkuara të Amerikë që  thotë: “Ne i mbajmë këto të vërteta si të vetëshpjegueshme. Të gjithë njerëzit kanë lindur të barabartë dhe janë veshur nga Krijuesi me të drejta të patjetërsueshme ndërmjet tyre: jeta, liria dhe ndërtimi i lumturisë”. Këto janë detyrime mbi qeverinë. Ajo nuk mund të mbivendoset  mbi këto të drejta. Ajo ka vetëm një detyrim: të respektojë të drejtat, sidomos ato që shtyjnë ekonominë dhe shoqërinë përpara. 

Vangjel Dule – Faleminderit, zoti Mediu!

Fjalën e ka zoti Petrit Vasili, në emër të Grupit Parlamentar të LSI-së.

Petrit Vasili – I nderuar drejtues i seancës,

 Të nderuar kolegë deputetë,

Po shkojmë drejt fundit të këtij projektligjit të parë, ndonëse deri tani nuk besoj se i jemi referuar ligjit në mënyrë konkrete, por diskutimi në përgjithësi ka qenë për paketën fiskale, ku shpeshherë kemi folur edhe për koncepte të tjera, që shkojnë përtej ligjit. Paketa fiskale, ligji konkret, i cili është sot në rendin e ditës, na detyron të kemi një qëndrim që mbi çdo gjë tjetër duhet të na udhëheqë drejt një qëndrimi objektiv e realist. 

Sot maxhoranca vjen me disa iniciativa të njëpasnjëshme, që pasqyrohen në të gjitha ligjet e paraqitura këtu, të cilat janë qëndrim i vërtetë real për një problematikë, e cila kërkon një trajtim të menjëhershëm, të fortë,  përgjigjet e së cilës do të ndihen shpejt në kohë. Ndaj dhe rruga e zgjedhur është pikërisht rruga e e këtyre ndryshimeve, ku në mënyrë të veçantë ligji “Për tatimin mbi të ardhurat” ka dy elemente kryesore. Elementi i parë sjell një lloj proporcionaliteti, i cili i vendos barabar qytetarin, biznesin dhe në përgjithësi të gjithë ata që realizojnë të ardhura në një ekonomi që vuan.

Dhe elementi i dytë, në mënyrë realiste, i jep një përgjigje buxhetit të ardhshëm ose të ardhurave në këtë vend, të cilat krijojnë mundësitë dhe hapësirat për të dalë nga kriza dhe impasi ekonomik. 

Lidhur me diskutimet e eficiencës së njërës ose tjetrës taksë mendojmë se përgjigjet janë të qarta, aplikimi i një takse të caktuar ka krijuar një situatë ekonomike e cila nuk ka nevojë për komente. Kështu që instrumentet e tjera, të cilat referohen si ndryshime në nivel taksash, janë absolutisht logjike në një farë mënyrë, jo një prej zgjidhjeve, por zgjidhja e vetme. Ne, sigurisht, e mbështesim një zgjidhje të tillë, sepse nuk ka hapësira të tjera dhe situata ka rrjedhur në një mënyrë që ka minimizuar mundësitë e zgjedhjeve dhe na detyron të ecim pikërisht në këtë rrugë, e cila  në një moment lulëzimi ekonomik nuk do të kishte qenë e njëjta dhe sigurisht në një moment lulëzimi ekonomik nuk do t’u referoheshim këtyre instrumenteve, por  instrumenteve të tjera. Kështu do të ishte e logjikshme.  Por në momentin e përballjes me situata të borxheve të akumuluara dhe të certifikuara, të nevojës për të pasur një arkë shteti, e cila përballon edhe sfidat, edhe punët e filluara e të lëna në mes, por edhe mjaft ekuilibra sociale, të cilët janë ose tronditur, ose në risk të madh, sigurisht që jemi detyruar të përdorim këto instrumente dhe jo të tjera. 

Natyrshëm i gjithë aksi i përdorur ka ngjyrimin e fortë të një maxhorance me një sens të fortë social, të një maxhorance e cila përfaqëson qartë krahun ideor së cilës i përket dhe filozofinë e majtë  dhe afekton pozitivisht një fashë shumë të madhe të popullsisë, mbi 90%, duke vendosur dhe duke kërkuar një impenjim tjetër të ri të një fashe, e cila mund të përballojë më ndryshe këtë lloj ngarkese të re fiskale e që në këtë moment krijon premisat që dhe ajo të ketë mundësi të ecë përpara më e qetë dhe të krijojë mundësitë e ardhshme për punësim dhe për një lulëzim të një biznesi që në shumë momente të tij ose është i bllokuar, ose funksionon në bazë të kredive për të paguar edhe pagat e punonjësve, ose detyrohet të mbyllet fare. Pra, ne jemi të detyruar të ecim në rrugën pozitive të heqjes së taksës për biznesin e vogël, të uljes së tatimit për bizneset që realizojnë xhiro nga 2 milionë në 8 milionë, duke kalkuluar qartë se një mase shumë të gjerë të shqiptarëve u kemi dhënë një përgjigje pozitive. Natyrshëm, duke bërë të gjitha llogaritë, me të gjitha vështirësitë e mëdha dhe me borxhet e mëdha të papaguara dhe biznesi, i cili në dukje do të paguajë një tatim më të lartë, në fund të fundit përfiton një qetësi të re, fiton një besim, që raporti me shtetin dhe borxhet e tij ka një korrektesë, e cila i mundëson atij ta zhvillojë biznesin më tutje  dhe të përballojë edhe këtë ngarkesë fiskale. Po të heqim të gjitha ngarkesat e tjera, të cilat nuk shkruhen nëpër ligje, tërë funksionimin subjektiv, shpeshherë arbitrar e arrogant të administratës tatimore, taksat në vërtetë në letër ishin 10%, por shkonin dhe shumë më lart se kaq, duke bërë që me gjobat e pavenda, shpeshherë arrogante e arbitrare, të krijohej rreziku për mbylljen e dhjetëra bizneseve të caktuara. 

Ndaj e parë me një sy shumë gjakftohtë dhe duke iu referuar vazhdimisht  ligjit të parë në paketën e sotme, sepse ligjet të tjera do të vazhdojnë me  diskutimin, ka qenë një sugjerim yni miqësor që ne t’i diskutonim në total ligjet e paketës fiskale, megjithatë nuk ka asnjë gjë të keqe që t’i diskutojmë një për një, sepse kemi mundësi kështu që të përballim idetë alternative të njëri-tjetrit. Ne e shikojmë këtë moment si një moment të një zhvillimi pozitiv në drejtim të rinormalizimit të raportit të biznesit dhe qytetarit me financat, këtij raporti të ri, i cili  krijon financa publike të qëndrueshme, një transparencë, e cila, në vend të ngushtimit, mbylljes, izolimit, shkon drejt hapjes e ku secili di qartësisht detyrimet e tij dhe nuk shkon nëpër zyra dhe nuk di se cilat janë detyrimet formale dhe ato informale që e kërcënojnë. 

Njëkohësisht për t’i dhënë një përgjigje të re atij informaliteti, i cili u trumbetua me të madhe në këtë sallë për një grup të vogël që paguajnë dhe mjaft të tjerë që nuk paguajnë, por kjo është trashëgimi  e këtyre viteve qeverisjeje, nuk është trashëgim i krijuaR në këto 3 muaj e që në fund të fundit ka nevojë për një përgjigje përkundrejt atij populizmi që ka ekzistuar në këta vjet e me të cilin është bashkëjetuar, ku kjo pakicë ka vazhduar të paguajë të ashtuquajturin 10% e të tjerët nuk kanë paguar.  Në fund të fundit sfida për të zgjeruar gjithmonë e më shumë bazën e tatimpaguesve dhe uljen drastike të informalitetit është një sfidë që nuk mund t’i shmangemi më,  e cila merr përgjigje me të tërë sistemin e rregullave, i vendosur, i konsakruar jo vetëm me këtë ligj që kemi këtu dhe që është i pari, vazhdoj ta theksoj sepse ne shpesh i ikëm objektit të diskutimit të kësaj çështjeje, por edhe të gjitha ligjeve të tjera, të cilat plotësojnë paketën fiskale e në fund të fundit  japin një pamje të plotë, një qëndrim të ri mbi financat publike tërësisht më të përgjegjshëm racional dhe më së fundi më realist. 

Ne jemi përballur shpeshherë në këtë sallë, për fat të keq, në vitet e fundit me rishikimin negativ të buxhetit, pra jo pozitiv që kanë qenë provë e një mungese realizm. Nuk kemi ndërmend t’ju hyjmë arsyeve, sepse në fund të fundit punët maten me rezultat. Kemi miratuar të tjera buxhete dhe pastaj në mes tëvitit kemi pasur të tjera buxhete nëpër duar, ndaj ky qëndrim i ri realist, me këmbë në tokë, i mbështetur në një paketë po të tillë fiskale, besojmë se është qëndrimi i duhur dhe na kthen në hullitë e një serioziteti, të një shteti që funksionon, përkundrejt një optimizmi dhe një romantizmi aspak real që na çon asgjëkund. Pikërisht për këto arsye tërësisht të qëndrueshme dhe të qenësishme, meqë është dhe momenti i qëndrimit të shprehjes së grupeve, Grupi Parlamentar i LSI-së ka formuluar një qëndrim pozitiv dhe është në mbështetje të paketës fiskale, të cilën do ta demonstrojë dhe me votën e tij. 

Faleminderit!

Vangjel Dule - Faleminderit!

Në emër të Grupit Parlamentar të Partisë Demokratike, fjalën e ka zoti Bode.

Ridvan Bode – I nderuar zoti kryetar i seancës, 

Të nderuara zonja dhe zotërinj kolegë deputetë, 

Më në fund, në këtë seancë plenare mblidhemi për të diskutuar rrëzimin e një sistemi taksash, një koncepti zhvillimor për vendin për të debatuar rreth një projekti, i cili dëmton rëndë perspektivën e zhvillimit ekonomik të vendit, lezionon në mënyrë ekstreme kohezionin aq të domosdoshëm shoqëror për të përballuar situata ekonomike si kjo në të cilën ndodhet ekonomia shqiptare dhe krijon një perspektivë të zymtë, në mos më keq, i jep goditjen fatale ekonomisë sonë, për ta zhytur në honet e recesionit dhe të krizës si shumë ekonomi të tjera. Në fakt ky ishte një akt i pritshëm, pasi prej kohësh qeveritarët aktualë kanë ndërmarrë një fushatë agresive për të denigruar ekonominë e vendit, për të shuar çdo perspektivë që ende qytetarët shqiptarë shohin tek e nesërmja e tyre. Dhe kjo ka pasur një qëllim tërësisht të përcaktuar i cili po demonstrohet edhe sot. 

Qeveria “Rama” e ndodhur për herë të parë me një program të sajin koherent, për t’i dhënë një përgjigje kërkesës së qytetarëve dhe të ekonomisë së vendit, e pamotivuar, e dekurajuar, e pasigurt dhe në mungesë të kapaciteteve për të administruar këtë situatë, kishte marrë ndërkohë vendimin për të vepruar me të dyja duart. Njërën dorë ta zhyste thellë në xhepin e qytetarëve dhe të biznesit dhe dorën tjetër për të boshatisur arkat e bankave përmes një marrjeje  borxhi në parametra të paimagjinueshëm në harkun e 16 muajve, më shumë se një 1,5 milionë miliardë dollarë ose rreth ¼-ën e borxhit publik që ka aktualisht ekonomia e vendit. Rritja me 13% brenda një katërmujori e borxhit publik, nën pretekstin e borxheve të lëna nga qeveria e mëparshme, të cilat sikurse faktohen në atë që janë futur në këtë buxhet nuk zënë më shumë se 2%, dëshmon qëllimin e kësaj qeverie që t’i krijojë “komoditet” vetes së vet për të qeverisur pa program, pa angazhim dhe pa vizion. Dhe në të vërtetë fundi i taksave proporcionale është fillimi i një regresion,i edhe pse taksat rriten në progresivitet një regresioni për ekonominë dhe për qytetarët. 

Tatimi mbi të ardhurat personale, si taksa e parë që po diskutojmë sot, ka në thelbin e tij fatkeqësinë për të qenë tehu i demagogjisë së qeverisë nga njëra anë dhe thelbi i rrënimit të qytetarëve dhe të biznesit nga ana tjetër. Pse e themi këtë? Sepse vetëm kjo taksë do të mjaftonte për të argumentuar se ftohen 100% e qytetarëve shqiptarë të paguajnë një taksë progresivisht të lartë, një vlerë që shkon 240 milionë dollarë në vit, pikërisht në një moment kur të gjithë kemi nevojë për të mbajtur gjallë konsumin e qytetarëve dhe për të nxitur investimin e kapitalit nga biznesi, si të vetmet instrumente për të mos rënë në honet e krizës. Paguajnë të gjithë më shumë. Propaganda qeveritare, në mënyrë të pandershme, të paturpshme, deklaron edhe sot këtu, se përmes taksës progresive do të paguajnë më pak 97% e shqiptarëve dhe do të paguajnë më shumë 3% e shqiptarëve. Kjo është një gënjeshtër me bisht! 

Marrim të punësuarit, taksën e të ardhurave mbi pagat dhe të ardhurat e qytetarëve. Deri në 30 mijë lekë nuk kanë paguar një tatim mbi të ardhurat personale dhe nuk janë pak, por 242 mijë të punësuar,  janë 56.4% e forcave të punës së vendit, që janë përjashtuar nga pagimi i kësaj takse, që mbeten me gisht në gojë nga demagogjia qeveritare, e cila mund të jetë edhe sot, edhe nesër, por pas 1 janarit do të jetë e shuar. 

Kjo kategori njerëzish, 242 mijë të punësuar, 56.4% e tyre nuk fitojnë asgjë nga taksa progresive, përkundrazi ata janë të detyruar të paguajnë më shumë nga taksat që shoqërojnë këtë ligj të parë. Kjo kategori shoqërore do të paguajë një taksë dy herë më të lartë, si taksë për banesën e tij, që do të thotë se në harkun e një viti do të paguajë rreth 15 mijë lekë më shumë. Të gjithë duhanpirësit, meqenëse Kryeministri kujdeset për shëndetin e njerëzve, janë të detyruar të paguajnë pas 1 janarit një çmim 240 lekë më shumë për paketë, që në muaj do të thotë 7200 lekë dhe që në një vit taksat do të jetë rreth 75 mijë lekë, që do të paguhet nga kjo kategori shoqërore.

Të gjitha kategoritë shoqërore do të paguajnë për karburantin 120 lekë për litër më shumë dhe ata që nuk kanë makina, do t’i kenë shpenzimet e transportit publik me një biletë të rritur të paktën 15% më shumë dhe të gjithë ata që deri më sot kanë marrë një pagë deri në 300 mijë lekë nuk do të përfitojnë më rritje page. Vetëm nga mospagimi i atij 100 mijë-lekëshi të vjetër me rastin e fundvitit ndihen të pakësuar në gati gjysmën e pagës së tyre. I vetmi grup me të cilin qeveria bën propagandën dhe demagogjinë e madhe është grupi i të punësuarve me një pagë nga 30 mijë deri në 120 mijë lekë dhe këta janë 43% e të punësuarve, rreth 173 mijë vetë, të cilëve u tundet fleta dhe u thuhet se përfitojnë diçka. Këto përfitime, edhe pse janë qesharake, humbasin në serinë e taksave që vendosin pushtetarët. Ata që kanë pagë deri në 40 mijë lekë  dhe sipas qeverisë përfitojnë në vit 32 mijë e 400 lekë të vjetra, përbëjnë kategorinë e përfituesve më të mëdhenj. 

Nga ana tjetër, vetëm nga inflacioni që parashikohet për shkak të kësaj pakete, për shkak të rritjes së çmimit të karburanteve do të humbasin 19 mijë lekë. Nga taksa e karburanteve do t’u kushtojë më shumë transporti, rreth 14 mijë e 400 lekë, dhe do të paguajnë më shumë për akcizat që ka vendosur qeveria, rreth 10 mijë lekë. Po ashtu, nga rritja e taksës së banesës dhe taksave të tjera të vendosura, pa përmendur duhanin, do të kenë një humbje mesatarisht në muaj prej 975 lekë ose një humbje në tërësinë e vitit prej rreth 12 mijë lekë të rinj. Për këtë kategori dhe për të gjitha kategoritë e të punësuarve nën këtë fashë historia nuk përfundon vetëm me taksat e dyta të vendosura. Të gjithë të punësuarit me pagë mbi 90 mijë lekë do të paguajnë një taksë për shëndetin prej 4.5%-ësh, që bën zero të gjithë përfitimin që vjen nga llogaritë dhe hesapet që bëjnë ministrat mbrapa nesh. Të gjitha këto kategori do të privohen nga e drejta e rritjes së pagës, që e kanë përfituar deri më sot. Unë nuk dua t’u kujtoj arsimtarëve, infermierëve, mjekëve, specialistëve të mesëm të të gjithë aparatit të administratës publike sa është vlera e përfitimit të tyre, por mund t’u them se në harkun e viteve të fundit pagat e këtyre kategorive janë rritur nga 2.3 deri në 2.5 herë.

Vangjel Dule – Zoti Bode, ju lutem, përfundojeni!

Ridvan Bode – Nuk janë vetëm të punësuarit ata që paguajnë taksa të rritura, por janë të gjitha kategoritë. Fermerët për punimin e tokës do të paguajnë një taksë 120 lekë për litër karburanti më shumë. Ata detyrohen të paguajnë një kontribut të sigurimit shoqëror 5 deri në 8 herë më të lartë, edhe pse qeveritarët e kanë kuptuar gafën e këtij propozimi dhe tani po bëjnë përpjekje për ta anuluar. 

Pa përmendur rritjen e përgjithshme të çmimeve që vijnë për shkak të presionit nga rritja e taksës së karburantit dhe taksave të tjera. Të gjithë pensionistët dhe kategoritë e tjera shoqërore në këtë buxhet kanë një rritje zero në të ardhurat e tyre nominale për vitin 2014. Janë në kushtet e humbjes së të ardhurave të tyre për shkak të rritjes së çmimeve dhe presionit të përgjithshëm që bën kjo paketë për të gjitha kategoritë. 

Po biznesi vetë? Sipas këtij ligji vendoset taksa progresive dhe jo proporcionalisht, siç u tha këtu. Vendoset një taksë progresive 15% e tatimit mbi fitimin, ku  biznesi do të paguajë rreth 60 milionë në mënyrë të drejtpërdrejtë. Sipas përllogaritjeve të qeverisë, do të ketë taksa më të mëdha mbi fitimin nga ato që biznesi ka paguar deri më sot dhe që, përkthyer në vende pune, do të thotë rreth 14 mijë vende pune më pak në vitin 2014. 

Rritja e taksave progresive dhe progresiviteti i  taksave në vetvete përbën instrumentin më të “goditur” për të rritur evazionin dhe informalitetin e ekonomisë.

Vangjel Dule – zoti Bode, përfundojeni!

Ridvan Bode – Thelbi i kërkesave të biznesit sot për sot është normalizimi i konkurrencës. Rritja me 50% e taksës në biznesin e madh bën një presion të madh për copëzimin e bizneseve, për rritjen e informalitetit dhe evazionit, bën një presion të madh për një konkurrencë të pandershme pikërisht në fashën e dytë, aty ku realisht biznesi është i vogël. Rritja progresive e taksave në paketë do të thotë një rritje e taksës mbi konsumin e qytetarëve, e barabartë me 14 miliardë lekë ose 140 milionë dollarë dhe një rritje e taksave mbi biznesin prej rreth 120 milionë dollarë. Të dyja së bashku pakësojnë konsumin ose bllokojnë investimet në ekonomi; do të thotë se për vitin 2014 të punësuarit aktualë, rreth 35 mijë, apo ata që presin të punësohen në tregun e punës, do të kenë një përgjigje negative, pasi do të mungojnë fondet për të investuar në ekonominë shqiptare. 

E gjithë kjo paketë godet rëndë perspektivën e ekonomisë shqiptare dhe mjafton të lexoni fabulën që ka bërë vetë qeveria për buxhetin, ku rrit prodhimin e përgjithshëm të vendit me 400 milionë dollarë dhe nga ana tjetër, fut në buxhet 420 milionë dollarë të ardhura shtesë. Kjo do të thotë se ekonomisë dhe konsumatorëve nuk u mbetet asgjë, as që të rrisin konsumin, as të investojnë. De facto qeveria pranon me mënyrën e përllogaritjes dhe shifrat që sjell këtu se ekonomia shqiptare në vitin 2014 do të jetë në recesion.

Faleminderit!

Vangjel Dule – Faleminderit!

Në emër të Grupit Parlamentar të PS-së, zoti Erion Braçe, urdhëroni!

Erion Braçe – Faleminderit, zoti drejtues i seancës!

Të nderuar kolegë deputetë,

Nga e gjithë maratona e nisur në orën 11:00 deri tani kam veçuar tri elemente, që i dëgjoj të përsëriten shpeshherë:

E para, bëhet fakt i kryer, pavarësisht se vendos Kuvendi, se do të rritet taksa e ndërtesave para vitit 1993. Nuk do të rritet taksa e ndërtesave para vitit 1993. E di që po e zhgënjej ish-ministrin, por taksa nuk do të rritet për gjithsecilin prej jush që banoni në shtëpitë e para vitit 1993.

E dyta, po flitet gjithnjë e më tepër se ngarkohet njëqind për qind biznesi. Kjo është tabela dhe ministri e njeh, se ka punuar me të dhe mbi të. Përmbledhësja e gjithë regjistrit të bizneseve në Shqipëri, sipas xhiros dhe përqindjes së tyre (këtë zakon ka ai, ikën gjithmonë sa herë përballet me argumente konkrete), zë të gjithë gamën e bizneseve.

Biznesi që interesohet ish-ministri, që është biznesi “VIP”, i cili përfitoi gjatë politikave të tij dhe tani goditet, është më pak se 1% e të gjithë sipërmarrjes në këtë vend. Është biznesi me xhiro mbi 180 milionë lekë të rinj dhe është më pak se 1% e bizneseve në këtë vend. Për këtë interesohet zotëria. Vetëm për këtë 1%-ësh, kanë 4 orë që flasin këtu. Janë shumë të shqetësuar për 1%-shin. 

Megjithatë ky është programi elektoral i PS-së së Shqipërisë dhe programi i qeverisë së Republikës së Shqipërisë. Kemi dëgjuar që në mëngjes të artikulohen premtime të ndryshme, por asnjërin prej tyre që është i shkruar në këto dy dokumente themelore. Në 8 vjet me radhë duke nisur nga i pari, kryeministri i tyre Sali Berisha, nuk e pashë një herë të vetme të dilte këtu e të tregonte mbajtjen e premtimeve me këto dy dokumente në duar. Asnjëherë! Ato të karakterit fiskal, taksa e tatime që i paguajnë qytetarët e Republikës së Shqipërisë, ato të karakterit buxhetor, ndarjes së të ardhurave, para nga taksat që paguani  në përmbushje të premtimeve elektorale që kishte bërë. E kam bërë unë për të dhe ju kam treguar si premtimet nuk u mbajtën, u harruan njëri pas tjetrit vit për vit. 

Kohët kanë ndryshuar, por unë do të vijoj ta bëj të njëjtën gjë, jo për të sfiduar ish-kryeministrin Berisha, sepse ai ka mbaruar, por për të dhënë llogari para jush, por edhe për të kërkuar llogari në emrin tuaj. Po i marr me radhë duke nisur nga tatimet dhe taksat.

Së pari, ju premtuam në fushatë elektorale se do të ulim tatimet për të ardhurat nga puna duke bërë drejtësi. Këtë premtim po përmbushim sot. Për 177 mijë edukatorë, mësues të shkollës nëntëvjeçare, mësues të shkollës së mesme, pedagogë, sanitarë, punonjës të shëndetit publik, infermierë, mjekë të qendrave shëndetësore, mjekë të familjes, mjekë të spitaleve, mjekë të qendrave spitalore të specializuara, policë të çdo roli, duke nisur nga roli bazë deri në nivelin drejtues, policë të sistemit të burgjeve, zjarrfikës, rojtarë të territorit apo të mjedisit, ushtarakë, nëpunës të çdo niveli në administratën qendrore dhe vendore, por edhe punëtorë apo menaxherë në sektorin privat, ne sot po u ulim tatimet. Për të gjithë ju, që këta nuk ju konsiderojnë shtresë të mesme, por shtresë të ulët, të varfër, ne po ulim tatimet për  rreth 177 000 vetë anë e kënd Shqipërisë, në të gjitha profesionet, për të cilat sapo fola, po u kthejmë afërsisht 20 milionë dollarë në vit, për çdo vit të mandatit tonë. Kush nga ju merr më pak të ardhura, përfiton më shumë nga ulja e tatimit. Secili nga ju që fiton më pak, 30 deri 35 000 lekë në muaj, do të marrë një rrogë mujore më shumë në vit, rrogën e 13-të. Të tjerë si ju, me të ardhura pak më të mëdha, 35 deri në 45 000 lekë, do të marrin gati 80% të një rroge mujore në vit. Të tjerë, me të ardhura edhe pak më shumë, 45 deri në 55 000 lekë, përfitojnë një gjysmë rroge mujore më shumë në vit. Të gjithë të tjerët, nga ky prag deri në pragun e 130 000 lekëve, do të përfitojnë nga 10 deri në 40% të një rroge mujore në vit. 

Për çfarë demagogjie flisni? Këto janë fakte. Ka një tabelë në bazë të të cilës llogaritet tatimi që ju paguani mbi të ardhurat që ju deklaroni dhe këto janë shifrat. Merreni ish-ministrin dhe ish-kryeministrin, vërini përpara çdo kamere dhe mësojuni llogaritë. Natyrisht, këto shifra do t’ju dalin. Ky ishte premtimi, që mbajmë për 177 000 shqiptarë, në të gjithë ata sektorë që përmenda. 

Pak më parë dëgjova edhe një herë tjetër të përsëritet e njëjta histori në bazë të së cilës këta, ai kryeministri dhe ky ish-ministri, ju paskan çliruar nga tatimi për pagat deri në 30 000 lekë. Po kë gënjejnë? Deri në muajin prill taksonin edhe pagën 10 000 lekë. Këtu, në sallën e Kuvendit, unë dhe kolegët e mi deputetë kërkuam që ky prag të shkonte të paktën deri në pagën 25 000 lekë në muaj. E refuzuan dhe erdhën një muaj para fushatës dhe thanë “Tani po ju çlirojmë”, pasi 8 vjet me radhë u kishin marrë edhe qindarkën e fundit, duke u rrjepur edhe lëkurën e fundit. 

Së dyti, premtuam në fushatë se do të tatojmë ndershmërisht fitimet nga sipërmarrja, duke tatuar më shumë  fitimet e mëdha dhe duke bërë drejtësi, kështu e shkruam programin e Partisë Socialiste dhe programin e qeverisë. Këtë premtim po mbajmë sot. Deri dje na kanë akuzuar, pavarësisht se nuk kishim ardhur në pushtet, se nuk po mbanim premtimet. Tani që po i mbajmë, po na akuzojnë pse po i mbajmë premtimet. Po heqim taksën vendore mbi biznesin e vogël, po heqim tatimin 10% mbi të ardhurat personale nga biznesi i vogël. Po vendosim një normë të re, 25% më të vogël, vetëm 7,5 % mbi fitimet e këtij biznesi, sa gjysma e tatimit 15% mbi biznesin e madh dhe korporatat. Ky ishte premtimi që bëmë dhe po e mbajmë, duke bërë drejtësi për 66 000 sipërmarrje të vogla, që do të paguajnë më pak, duke nisur nga furrat e bukës. Kjo do të ketë ndikim edhe në çmimin e bukës, por në rënie, jo në rritje, siç thotë agai. Biznese të vogla me xhiro nga 0 deri në 5 milionë lekë janë 71% e bizneseve, sipas tabelës së ish-ministrit. Bizneset nga 5 deri në 8 milionë lekë zënë 10% të të gjithë totalit të bizneseve, pra vetëm nga kjo taksë përfitojnë 81% e bizneseve në këtë vend. Për çfarë represioni flet ai?

Vazhdojmë më tej. Po vendosim të ndihmojmë direkt krahun e fortë të sipërmarrjes në punësim dhe në eksport, biznesin fason, duke e klasifikuar si biznes të vogël apo duke ngrirë tatimin e fitimit për tre vjet, me kushtin e riinvestimit po në Shqipëri.

Gjithashtu, po heqim dyshemenë e pagës së tatueshme për çdo punëtor të ri, të punësuar në biznesin fason, për 6 muajit e parë të pagës së tij, duke e goditur fort dyshemenë abuzive që i rëndon akoma mbi qafë biznesit fason. Po bëjmë edhe më, po heqim tatimin 10% për çdo prind në fshat, që kërkon të kalojë pronësinë e tokës te djali apo te vajza e tij brenda trungut familjar. I jam lutur, këtu në sallën e Kuvendit, ish-ministrit të Financave dhe ish-kryeministrit që ta hiqnin këtë taksë, sepse ishte e turpshme. E hoqën tatimin 10% vetëm për shitjen e tokës dhe refuzuan ta hiqnin për kalimin e pronësisë së tokës brenda trungut familjar.

Po diskutojmë nivelin e ri të tatimit për më shumë se 200 milionë dollarë, që korporatat e mëdha realizojnë si fitim, e ndajnë si divident dhe e nxjerrin jashtë vendit, duke mbyllur edhe mundësinë e vetme për evazion fiskal.

Pra, po ulim tatimin për të ardhurat nga puna, pra rrogat dhe po përfitojnë mbi 177 000 të punësuar 20 milionë dollarë në vit. Po ulim, gjithashtu, tatimin mbi biznesin e vogël dhe po përfitojnë mbi 70 mijë të tillë. Janë 15 milionë dollarë të tjerë. Po heqim tatimin mbi sëmundjen, shërbimin për ilaçet për pajisjet mjekësore, për ambalazhet e tyre dhe po përfiton kushdo i siguruar ose jo në qytet apo në fshat, madje dhe ata me rroga deri në 30 000 lekë, që duket sikur nuk po përfitojnë asgjë, po të dëgjosh Sali Berishën dhe Ridvan Boden. Pra, të gjithë ata që marrin rroga deri në 30 000 lekë natyrisht që përfitojnë qartësisht nga heqja e tatimit mbi sëmundjen.

Po zhbëjmë sistemin e gjobës, duke rrëzuar rregulla e procedura abuzive të kushtueshme për biznesin, duke i rikthyer atij lirinë dhe duke ulur kostot e sistemit të gjobës. Po reformojmë sistemin dhe po rishpërndajmë barrën e tatimit dhe taksave, duke bërë drejtësi përmes një sistemi progresiv që taton për aq sa fiton. Kjo kushton 180 milionë dollarë, ndërkohë të ardhurat në buxhet do të jenë 400 milionë dollarë më shumë, pa prekur individin, por duke luftuar krimin fiskal dhe pasurinë e paligjshme. Dua të pyes: kur ka ndodhur kjo? Kjo është dosja e mbi 60 ligjeve fiskale në 8 vjet, si këto që po miratojmë sot. Në ligjet e tatimet e taksave që u miratuan në 8 vjet vetëm në një rast nga 60 është ulur një tatim për ju, qytetarët e Republikës së Shqipërisë. Ishte tatimi mbi sigurimin shoqëror, tatimi që paguanit për efekt pensioni, asnjë tjetër. Në 60 akte ligjore që kanë ardhur në parlamentin e Shqipërisë, asnjëri nuk ka qenë në shërbimin tuaj, asnjë nuk ka ulur taksa për ju, vetëm njëri, ky që sapo ju përmenda. Të gjitha kanë qenë në rritje për ju dhe në ulje për korporatat. Ju tatoi më shumë ju dhe i taksoi më pak korporatat. Të gjithëve ju, punëtorë e nëpunës, në vitin 2008, kjo dyshe ju mori 100 milionë dollarë nga rrogat dhe uli pragun e taksueshëm në rrogën 10 000 lekë, që është e barabartë vetëm me një drekë të tyren, pra këtu e uli pragun e taksueshëm dhe nga ana tjetër ju mori 100 milionë dollarë më tepër. Biznesin e madh, biznesin me xhiro mbi 180 milionë lekë, pra atë biznes që është më pak se 1 % e gjithë bizneseve të regjistruara në Regjistrin Kombëtar të Shqipërisë, e tatoi më pak, shumë më pak. Këtë padrejtësi po zhbëjmë ne sot.

Po ashtu, dua të jap një mesazh të qartë edhe për Kryeministrin: Zoti Kryeministër, ne po mbajmë premtimin, por e gjitha duhet të jetë e drejtë dhe e ndershme deri në fund. Nuk mund të jetë e tillë pa detyruar kompanitë nën marrëveshje hidrokarbure, që shfrytëzojnë naftën dhe gazin e nëntokës sonë, të mos paguajnë tatim-fitim. Është e padrejtë dhe e pandershme që ata të mos paguajnë tatim- fitimin. Nuk duhen amnistuar për çka kanë fshehur në këta 8 vjet dhe që nuk e kanë paguar si tatim- fitim. Nëse duam të bëjmë drejtësi për të gjithë, drejtësia duhet të fillojë nga kompanitë koncesionare të naftës dhe të gazit, që po shfrytëzojnë një pasuri të fundme të qytetarëve të Republikës së Shqipërisë, po fryhen e po pasurohen vetë, po shpërndajnë dividentë dhe nuk po paguajnë asnjë qindarkë tatim-fitimi. Prej këtej duhet të nisë drejtësia, me qëllim që të gjithë të tjerët të jenë të detyruar të paguajnë atë që ju garanton ligji.

Faleminderit!

Vangjel Dule – Faleminderit!

Me diskutimin e zotit Braçe përfundojmë diskutimet për projektligjin “Për disa ndryshime në ligjin nr. 8438, datë 28.12.1998 “Për tatimin mbi të ardhurat”, të ndryshuar”.

Vazhdojmë  me diskutimet për projektligjin “Për disa ndryshime dhe shtesa në ligjin nr. 9975, datë 28.07.2008 “Për taksat kombëtare”, të ndryshuar”.

Janë regjistruar për të diskutuar, nga maxhoranca, këta deputetë: Ervin Koçi, Evis Kushi, Majlinda Bufi, Eduard Shalsi, Erion Braçe dhe Arben Ahmetaj, në emër të të grupit. Nga opozita kanë regjistruar emrat: Ridvan Bode, Genc Ruli, Genc Pollo, Gerti Bogdani, Gent Strazimiri, Oerd Bylykbashi dhe Sali Berisha në emër të grupit.

Urdhëroni, zoti Koçi!

Ervin Koçi – Faleminderit!

Më në fund, pas shumë vitesh, kemi një paketë fiskale që vjen bashkë me   buxhetin, paketë që është në ndihmë të shtresës në nevojë, që lehtëson shtresën e mesme dhe mbështet biznesin. Për shkak të situatës së vështirë financiare në të cilën ndodhet vendi, të trashëguar nga qeveria e mëparshme dhe qëllimit të qeverisë  për uljen e nivelit të borxhit publik për një periudhe afatmesme, është ndërhyrë me kujdes në taksa e tatime, për të qenë pranë shtresave në nevojë,  si dhe për të përmirësuar treguesit makroekonomikë për vendosjen e stabilitetit financiar, duke marrë në konsideratë edhe plotësimin e kërkesave të biznesit.

Paketa fiskale, përveç konsultimeve te vazhdueshme me FMN-në, ka marrë në konsideratë edhe propozimet e Bankës Botërore, duke u bazuar edhe në praktikat më të mira të vendeve te BE-së dhe atyre të rajonit. 

Paketa fiskale pasqyron filozofinë e qeverisë së re, një filozofi krejt e ndryshme nga ajo e pushtetit te djeshëm dhe opozitës së sotme. Paketa është e plotë dhe e orientuar nga qytetari dhe grupet e interesit, ndryshe nga më parë, kur ligjet fiskale ndryshoheshin disa herë në vit për interes të pushtetit dhe klientëve të tij.

Opozita e sotme flet për varfëri, por duhet t’i kujtohet mirë se kur ishte në pushtet vendosi taksën e varfërisë, taksën e sheshtë 10%, duke rënduar shtresat në nevojë dhe ato të mesme, kurse paketa jona fiskale, falë taksimit të ndershëm, ul taksat për 97% të të punësuarve. Si rezultat i uljes së taksave, mesatarisht çdo shqiptar që paguhet deri në 130 mijë lekë në muaj, do të kursejë përafërsisht 30 mijë lekë të reja në vit.
Opozita e sotme, që flet për shëndetësinë, nuk mund të ketë  harruar që vendosi taksën e sëmundjes 10%, në ilaçe dhe shërbimet shëndetësore, duke rritur ndjeshëm çmimet e tyre. Paketa fiskale heq këtë taksë në ilaçe dhe në shërbimet shëndetësore, duke iu gjendur pranë atyre më në nevojë dhe duke bërë të mundur që asnjë ilaç i importuar të mos shitet në Shqipëri më shtrenjtë se në vendet e prodhimit. Përmes këtij projektligji për taksat kombëtare do të hiqet taksa e ambalazhimit të mallrave që të do përdoren për shërbimin mjekësor, si ambulant për barrën mjekësore apo shishet për mbajtjen e serumit, gjakut dhe barna mjekësore, të cilat do të ulin më tej koston e shërbimit mjekësor.  

Opozita e sotme, përpara dy vjetësh, me shumë dëshirë miratoi një ligj që do të rriste pagesën e kontributeve shëndetësore për të vetëpunësuarit. Paketa fiskale vendos parimin e taksimit të ndershëm edhe në pagesën e kontributeve shëndetësore. Falë parimit se kush fiton më pak, paguan më pak, 73 mijë të vetëpunësuar në Shqipëri, do të paguajnë më pak kontribute shëndetësore, duke shfuqizuar edhe disa nene të ligjit të qeverisë së mëparshme, që ngarkonte një barrë shumë të rëndë për ta.
Opozita e sotme, që flet sot për  të varfrit, duhet ta ketë në memorien e saj që për 8 vjet nuk u kujtua asnjëherë për ta,  kurse paketa fiskale është ne funksion të një buxheti solidar, duke rishpërndarë të ardhurat te shtresat e varfra. Çdo shqiptar, që bën pjesë në kategorinë e shtresave në nevojë, do të përfitojë subvencion 10% për energjinë e paguar, si dhe për produktet bazë të konsumit, si sheqerin, orizin, vajin apo produkte të tjera të shportës. Ky subvencion do të mbulohet plotësisht nga buxheti i shtetit në vlerën 11 milionë dollarë.

Paketa fiskale reflekton premtimin e qeverisë për të mbrojtur me çdo kusht mjedisin dhe për të shmangur qarkullimin e panevojshëm të makinave. Për këtë arsye kemi vendosur që taksa e qarkullimit të rritet me 10 lekë për litër. Pavarësisht rritjes së kësaj takse, ndryshimi i çmimit të naftës do të jetë minimal, ndërkohë që efekti në çmimet e mallrave apo të shërbimeve, apo edhe në furrat e bukës do të ketë efektin zero. Falë taksës së qarkullimit dhe taksës së karbonit, përfitimet në shëndetësi dhe në mjedis do të jenë më të prekshme për të gjithë shqiptarët.      
Opozita e sotme, që po mundohet të  shfaqet në media shumë dashamirëse  me biznesin, nuk mund të ketë harruar se, kur ishte në pushtet për vite me radhë, i mori  frymën dhe e ka çuar këtë komunitet në kufijtë e mbijetesës. Paketa fiskale parashikon që nga 1 janari do të heqë taksën e biznesit të vogël, si dhe do të ulë me 25% tatimin e fitimin për të. Nga kjo masë përfitojnë më shumë se 60 mijë biznese të vogla, dhe kjo ka si qëllim të nxisë sipërmarrësit e rinj, ku do të krijohen edhe mundësi reale për hapjen e vendeve të reja të punës. Në paketën fiskale janë pasqyruar shumë kërkesa të biznesit, si: afati për të kundërshtuar rezultatet e kontrollit tatimor, që është zgjatur nga 5 ditë në 15 ditë, duke i dhënë më shumë kohë tatimpaguesit; biznesit i jepet më shumë mundësi që të përdorë garancinë bankare në vend të pagesës së plotë të detyrimit tatimor, për të apeluar një kontroll apo vlerësim tatimor biznesi; publikimi i të gjitha vendimeve të Drejtorisë së Apelimit Tatimor, që deri tani për çështje të njëjta ka dhënë edhe vendime të ndryshme në funksion të transparencës dhe trajtimit të barabartë i biznesit; rimbursimi i TVSH-së për tatimpaguesit do të kalojë nga administrata tatimore te sistemi i thesarit, dhe kjo do të bëhet brenda 60 ditëve, duke respektuar radhën e kërkesave të tatimpaguesve dhe jo sipas dëshirës së radhës; do të hiqen gjobat që duhej të paguanin më parë tatimpaguesit në rastet e ndryshimit të deklaratës fillestare. Paketa zgjidh dhe konfliktet e krijuar ndër vite midis sektorit bankar dhe administratës tatimore, duke vepruar në përputhje me praktikat dhe standardet europiane. Edhe pse është një paketë fiskale, e ndërtuar në një kohë të vështirë për ekonominë e vendit, ajo ofron një sistem të ri taksimi, që do të rikthejë ekonominë kombëtare familjare, frymën që kishte mbetur në vend. Paketa ndihmon rritjen ekonomike të vendit për vitin 2014 dhe krijon bazën e një buxheti solidar për përmirësimin e shërbimeve jetike për qytetarët. 

Ju faleminderit!

Vangjel Dule – Faleminderit, zoti Koçi!

Fjalën e ka zoti Bode. 

Ridvan Bode – I nderuar drejtues i seancës,

Të nderuar kolegë deputetë,

Këtu të gjithë po thonë se sa e mirë është taksa progresive, se është taksë e drejtë, kur është taksa më e padrejtë; se është taksë e ndershme, kur është taksa më e pandershme. Nuk na thonë një gjë (të paktën një diskutant mund ta përmendte) se ne banojmë në një rajon dhe si i tillë kemi edhe konkurrencën tonë të brendshme. Le të na tregojnë një vend të rajonit tonë që ka sistemin e taksave progresive. U bë 15% tatimfitimi, nuk u bë kiameti! Le të na thonë sa e kanë fqinjët tanë këtë lloj takse, e kanë nën 10%. Nga ky moment ne kemi dalë jashtë kontekstit rajonal, kemi humbur garën e konkurrencës me ta, kemi trembur investitorët dhe kemi krijuar të gjithë zinxhirin e pasojave që vijnë prej kësaj: rënien e investimeve, rënien e konsumit, rritjen e papunësisë dhe të varfërisë në tërësi. 

Ndërhyrja në këtë sistem është tërësisht e padobishme. Po ashtu (si puna e Kristofor Kolombit më indianët, që u jepte pasqyrat dhe u merrte floririn) thonë: “Shikoni sa bukur po e bëjmë sistemin, këtyre që janë të pasur do t’u marrim shpirtin, gëzohuni o popull!”. Në të vërtetë të gjithë e dinë se për biznesin brendapërbrenda ekonomisë, pasi humbin konkurrencën me fqinjët dhe me rivalët, nuk ka rëndësi sa është taksa, rëndësi ka ta paguajnë të gjithë, sepse biznesi taksën e mbart te çmimi. Taksat, në fund të fundit, i paguan konsumatori, qytetari, ndërsa biznesi është agjenti që i mbledh nëpërmjet çmimeve dhe ia paguan shtetit. E gjithë kjo ngrehinë bazohet në një zero. 

Ligji që po diskutojmë, ai “Për taksat kombëtare”, ka në thelb rritjen me 10 lekë për litër të taksës mbi qarkullimin e automjeteve, që do të thotë të taksës mbi karburantet. Kjo taksë për naftën dhe benzinën nga 7 lekë që ka qenë deri sot bëhet 17 lekë për litër. Çfarë implikacionesh sjell kjo? Të përgjithshme: rritje çmimesh, rritje kostosh dhe humbje kompetiviteti. Nga kjo taksë që vendoset (10 lekë është, jo ndonjë gjë e madhe), në vit paguhet 84 milionë dollarë, që do të merren, në fund të fundit, nga xhepi i qytetarëve. Të jemi të lumtur se po paguajmë 84 milionë dollarë më shumë nga vendosja e kësaj takse! 

Për sarkazëm dhe për moralin që ka Kryeministri ynë, u tha qytetarëve: “Lëvizni pak më shumë më këmbë, se jeni bërë obezë, jeni shumë të shëndoshë!”. Në fakt, kjo taksë nuk është vetëm për ata që lëvizin me makina apo më këmbë, sepse me të njëjtën logjikë do t’u thoshte atyre që transportojnë, biznesit të vogël, apo atyre që transportojnë mallrat me makina dhe që përdorin karburant: “Bëni disa transporte në kurriz, ngarkohuni, se jeni obezë!”. Me të njëjtën logjikë do t’u thoshte fermerëve në fshat, bujqve: “Tërhiqeni vetë plugun për të punuar tokën, se jeni bërë shumë obezë!”. Taksa mbi karburantet është taksë mbi energjetikën, me gjithë sistemin, është zemra e ekonomisë. Të taksosh ekonominë me një rritje 2,4 herë nga taksa ekzistuese, realisht do të thotë të kesh guxim të marri. Kjo taksë sigurisht që prek të gjitha kategoritë, edhe ata që lëvizin me urban dhe do të paguajnë një çmim më të lartë. Në qoftë se rritja e taksës në raport me çmimin është 7 apo 10% e çmimit, sigurisht që çmimet e shërbimeve në treg kanë një efekt multiplikator, që do ta rritin shumë më tej dhe shumë më tepër. Do të jetë preteksti për të pasur një rritje të çmimeve në treg. Nuk ndodh që të prekësh naftën dhe të mos kesh kosto dhe çmime të rritura në mënyrë konstante në treg. Pikërisht se janë taksat e larta mbi karburantin, Kryeministri në programin e tij ka shkruar: “Do të ulim koston e karburanteve me 30% për fermerët që në 100 ditët e para. Do të rimbursojmë TVSH-në dhe të gjitha taksat e tjera që paguhem mbi imputet bujqësore”. Çfarë ndodh? Me këtë taksë sigurisht që fermerëve u rritet kostoja edhe me 13 milionë dollarë më shumë vetëm për ata që punojnë tokën. Pra, 13 milionë dollarë për punimin e tokës më shumë për fermerët. Ndërkohë për këtë dhe për të gjitha taksat që paguajnë fermerët programohen 6 milionë dollarë. 35% ka thënë zoti Rama, ndërsa me këtë efekti i akcizave dhe i taksave të tjera mbi karburantin shkon 42%, që për sasinë që konsumon bujqësia do të thotë 42 milionë dollarë. Vetëm kjo kosto, shto edhe 1,3 TVSH-në e imputeve, i thonë 56 milionë dollarë. Kryeministri vendos në buxhet vetëm 6 milionë dollarë për rimbursimet, 50 të tjerat i ka në kurriz fermeri. Gjashtë milionë dollarë për 350 mijë familje, siç thotë Kryeministri, u bie nga 1500 lekë. T’u thuash se “po ju jap 1500 lekë për t’ju rimbursuar taksat etj.”, është një mashtrim, kur vetëm kjo taksë që vendose tani është 1500 lekë të reja në vit. 

Prandaj, të nderuar kolegë deputetë, sado që të fshiheni pas gishtit, ju thoni shifrat tuaja, ndërsa ne po mundohemi t’i sqarojmë njerëzit. Kjo nuk mbaron këtu, sepse fjalët tona thuhen dhe mbeten këtu, ne do të ballafaqohemi shumë shpet. Po të keni kurajë, pas 5-6 muajsh dalim bashkë dhe shkojmë të takojmë qytetarët e t’i pyesim sa përfituan nga taksa juaj progresive, sa u rritën çmimet nga këto marifetet e tjera që po bëni me sistemin e taksave të tjera, sa vende pune do të hapen, sa investime ka bërë kapitali. Ju vazhdoni të mburreni se po goditni kapitalin. Kjo është e gjitha një lojë. Ju me këto ligje thoni: “Poshtë kapitalizmi, por rrofshin kapitalistët!”, sepse kapitalistëve ua latë 10%, ndërsa gjithë pjesën tjetër që mbartet te konsumatori, tek individi, e keni rritur në mënyrë progresive. Ky është thelbi.

(Drejtimin e seancës e merr zoti Meta.)

Ilir Meta – Fjalën e ka deputetja Evis Kushi. Të përgatitet Genc Ruli.

Evis Kushi – Faleminderit, zoti Kryetar!

Të nderuar kolegë deputetë, 

Sot po diskutojmë paketën fiskale dhe projektbuxhetin e vitit 2014, por, fatkeqësisht, opozita, në vend që të japë një kontribut me sugjerime konkrete, konstruktive, vazhdon të bëjë demagogji dhe dezinformon opinionin publik rreth atij që është, pa dyshim, buxheti i rimëkëmbjes së ekonomisë shqiptare. Është fyerje për inteligjencën e çdo shqiptari të thuash se po rriten taksat, gjë të cilën opozita e ka bërë gjatë gjithë kësaj jave në komisionet parlamentare, por edhe në medie. Shqiptarët e votuan masivisht taksën progresive më 23 qershor, sepse kjo është taksa e ndershme, sepse ata që fitojnë më pak duhet dhe do të paguajnë më pak. Qeveria e re e mbajti premtimin e dhënë që në vitin e parë të mandatit, që në paketën e parë fiskle, duke mundësuar që më shumë se 97% e të punësuarve në Shqipëri të paguajnë më pak taksa. Po ashtu nuk është e ndershme të thuash se po rritet borxhi. Për cilin borxh e keni fjalën, kolegë opozitarë? Për borxhin që e morët me interes 12,8%, ndërkohë që qeveria e sotme po e merr vetëm me 2%, aq më keq atë që fshehët, duke ia lënë mbi supe qeverisë së re? E keni fjalën për borxhin që i keni biznesit privat, duke e rrënuar atë nga dita në ditë? E keni fjalën për miliardat e faturave të papaguara, për rrugë, ilaçe, shkolla të ndërtuara, dreka dhe darka nëpër restorante? 

Tani papritur u kujtuat të kujdeseni për biznesin, që e latë në baltë gjatë gjithë këtyre vjetve të qeverisjes suaj. Duke kundërshtuar me forcë buxhetin që u jep atyre hakun që u takon, 35 miliardë lekë vetëm në vitin e parë, sot ju po e lini përsëri në baltë atë. Po kundërshtoni buxhetin që u jep atyre paratë që ju ua mbajtët padrejtësisht, duke i shkatërruar dhe falimentuar. Po kundërshtoni buxhetin që u jep bizneseve mundësinë për t’u rimëkëmbur dhe të rikuperojnë dëmin e pallogaritshëm që i shkaktuat ju, dëm për të cilin, fatkeqësisht, ende nuk kam dëgjuar asnjë ndjesë nga ana juaj. Përveç kësaj është e papranueshme edhe propaganda e zakonshme e qeverisë së kaluar, që përsërit të njëjtin refren të arritjeve të saj të mëdha në buxhetet e tyre të mëparshme, madje edhe nën efektet e krizës ekonomike globale. Sigurisht që efektet negative të krizës globale janë të qarta dhe mirëkuptohen nga të gjithë ne, por ato që ne nuk mund t’i mirëkuptojmë, madje i dënojmë ashpër, janë efektet negative që vijnë nga mungesa e përgjegjshmërisë, keqmenaxhimi, paaftësia dhe, akoma më keq, nga abuzimi, nga vjedhjet dhe korrupsioni. 

Për të bërë një krahasim, para një muaji ne diskutuam këtu në parlament buxhetin faktit të vitit 2012, i cili dëshmoi qartë faktin se qeveria e kaluar, apo individë të caktuar brenda saj të veshur me pushtet, kanë shkelur ligjin me dhjetëra herë, kanë falsifikuar shifrat, kanë abuzuar me një mungesë të theksuar përgjegjshmërie dhe respekti për misionin e rëndësishëm dhe detyrimet ndaj Shqipërisë e shqiptarëve. Në fakt, sidomos në administratën tatimore dhe doganore, është abuzuar shumë, duke lejuar keqadministrimin dhe korrupsionin. Sipas të dhënave nga Ministria e Financave, gjatë vitit 2012 kjo administratë ka arritur rekordin e vjedhjeve dhe të falsifikimeve të bëra ndonjëherë, të cilat po denoncohen në prokurori në mënyrë të vazhdueshme. Ndërkohë tani që qeveria e re propozon një paketë të re fiskale me masa dhe reforma konkrete të rëndësishme për t’i thënë “stop!” kësaj praktike të dëmshme dhe antiligjore, madje tregohet e hapur, duke bërë transparent çdo hap të sajin, çdo nismë, çdo përpjekje për të dalë nga gropa e errët ku e fundosi qeveria e kaluar, opozita e sotme nuk bën gjë tjetër veçse ngre akuza të paargumentuara dhe paragjykuese, duke mos qenë aspak konstruktive për të dhënë kontribut pozitiv në procesin e rimëkëmbjes së ekonomisë. Të gjithë hapat e ndërmarrë nga qeveria gjatë këtyre 100 ditëve të para dëshmojnë këmbënguljen dhe seriozitetin e saj jo vetëm për të marrë një kthesë rrënjësore për ekonominë dhe financat e vendit, por edhe për të luftuar plagën tepër të rëndë të korrupsionit që ka zaptuar pothuaj të gjitha institucionet shtetërore në Shqipëri, gjë që tashmë është konstatuar edhe nga institucionet ndërkombëtare. Për fat mirë, qeveria e re ka një qasje krejt të ndryshme ndaj korrupsionit. Kjo reflektohet edhe në këtë paketë fiskale dhe në këtë buxhet. Ajo i ka shpallur luftë të hapur dhe pa kompromis dhe po e tregon këtë çdo ditë duke denoncuar afera korruptive dhe raste abuzimesh në administratën shtetërore doganore, tatimore apo në çdo zyrë tjetër të shtetit që përballet çdo ditë qoftë me qytetarët, qoftë me sipërmarrjen. Gjatë muajve të fundit numri i rasteve të denoncimeve është rritur ndjeshëm. Këtë sigurisht që nuk e theksoj me krenari për të treguar punën serioze të qeverisë, por me keqardhjen e thellë për këtë situatë të dhimbshme, ku shumë funksionarë grabitin si munden dhe sa munden në zyrat e shtetit dhe në emër të shtetit. Sigurisht që në këtë betejë qeveria nuk lufton vetëm me armën e ndëshkimit, por ajo po bën përpjekje maksimale për të gjetur rrugët apo mënyrat më efiçente për ta parandaluar, sepse motoja jonë në këtë luftë nuk është thjesht të luftojmë korrupsionin, por mbi të gjitha të ndryshojmë dhe të modernizojmë në përgjithësi sistemin dhe institucionet për të mos lejuar asnjë shteg apo hapësirë të mundshme që e nxit atë.

Paketa e re fiskale përmban më së miri këtë politikë të re në shumë sektorë. Ajo përmban reforma të thella, konkrete dhe drastike, që jo vetëm luftojnë korrupsionin, por i bëjnë këta sektorë më efiçentë dhe rimëkëmbin në përgjithësi ekonominë e vendit për të siguruar standarde të larta dhe të krahasueshme me shtetet e BE-së, ku ne aspirojmë të anëtarësohemi. 

Të dashur qytetarë, 

Koha do të tregojë se ky buxhet do ta lehtësojë ndjeshëm jetën tuaj, pasi u vjen në ndihmë shtresave në nevojë, lehtëson shtresën e mesme dhe mbështet biznesin në masë të konsiderueshme. 

Ashtu siç ju premtuam dhe siç premtoi qeveria që në fillim, buxheti i ri heq TVSH-në për ilaçet dhe shërbimet shëndetësore, duke e ulur çmimin e tyre. Ky buxhet mbështet biznesin e vogël duke hequr taksën e biznesit të vogël dhe duke ulur tatimfitimin në 7,5 %. Buxheti rrit pagat e policëve me 25%, duke mundësuar më shumë rend dhe siguri për zbatimin e ligjit në të gjitha institucionet shtetërore ose private, si dhe duke mundësuar më shumë siguri për ushtrimin e biznesit. Ky buxhet mbështet rininë, personat me aftësi të kufizuar, bujqësinë, arsimin, punësimin, vetëpunësimin etj. Ky është buxheti i rimëkëmbjes ekonomike dhe i transformimit të gjithanshëm, është një buxhet zhvillimi, që do të mundësojë rilindjen e votuar nga shqiptarët më 23 qershor.

Faleminderit!

Ilir Meta – Faleminderit!

Fjalën e ka deputeti Genc Ruli. 


Genc Ruli – I nderuar zoti Kryetar,

Të nderuar deputetë, 

Do të përpiqem që atë gjykim dhe vlerësim që japin mbi impaktin e kësaj pakete fiskale të kësaj politike buxhetore, dokumenti i parë i zbatimit të programit të kësaj qeverie, ta shoh më të përqendruar nën ndikimet e drejtpërdrejta pozitive apo negative (në qoftë se do të kishim edhe pozitivë) që ajo ka mbi një pjesë të ekonomisë sonë, mbi ekonominë rurale, mbi një pjesë të popullatës sonë, mbi popullatën që jeton në zonën rurale. Është ndarë gjerësisht mendimi edhe në nivele politike, shkencore dhe profesionale, por edhe në nivele të afshit të fushatës, se rigjallërimi i bujqësisë, i fermës bujqësorë dhe i tërë zonës rurale është jetik për këtë vend. Është me rëndësi të madhe ekonomike dhe sociale, sepse atje jeton ende 48% e popullatës, por, çka është edhe më e vështirë, në formulat ekonomike ekziston ende 50% e fuqisë punëtore të vendit në këto zona. Zona rurale sot është edhe një lloj amortizatori, sepse është përthithësja më e madhe emigracionit, që po na kthehet nga kriza në vendet fqinje.
Bujqësia, për fatin tonë, në 10-vjeçarin e fundit është futur në dinamikën e një rritjeje të pandërprerë. Mund të them se vetëm gjatë viteve 2006-2012 rritja mesatare e sektorit të bujqësisë ka qenë 4,5% në vit. Madje në vitet e krizës, po t’i shohim pas 2010-s, ka vazhduar dhe është i vetmi sektor që mban ende një rritje prej 3% në vit. Është një sektor që së fundi u fut në zinxhirin e balancës tregtare me jashtë nëpërmjet eksporteve, që vetëm në 5 vjetët e fundit janë rritur tri herë. Pra, nuk ka pasur asnjë marrëzi apo gabim në gjykimin e rëndësisë që ka ky sektor ekonomik, madje ka qenë një garë mes forcave politike në fushatën e fundit se kush do të përbetohej apo se kush do të premtonte më shumë ndihma për këtë sektor. Në premtimet për sektorin e bujqësisë keni qenë më lart. Ishit gati partia agrare numër një e vendit në premtimet për këtë sektor, por nga premtimet deri te realizimet... Sot po flasim për një program që ka të bëjë me realizime, me buxhetin dhe me ligjet fiskale që miratohen sot, në mos nesër. 

Po jua përmend, pavarësisht se e keni alergji të përmenden, se cilat kanë qenë angazhimet ose premtimet lidhur me sektorin rural, me ekonominë bujqësore, me fermën dhe me fermerin. 

Po e nis me reduktimin e TVSH-së për farat (ne e lamë me një ligj që e reduktonte totalisht, sigurisht me formulën e drejtë, së cilës ju i qëndroni, asaj të rimbursimit, përndryshe asgjë nuk shkon te fshatari, po e përdore duke hequr TVSH-në), e cila, nga shifra buxhetore që na ka ardhur, është në masën 20%. Nuk është reduktim i ndjeshëm, sikurse thuhet në programin e qeverisë. E ndjeshmja fillon diku te 50-përqindëshi. 


Po marr fjalë të thëna konkretisht në programin tuaj. “Furnizimi i naftës pa akcizë”. Debat i madh disavjeçar. Faktikisht kishim disa sinkrone edhe te lajmet në disa medie gjatë këtyre ditëve, ku premtimi shkonte më shumë se kaq, pra jo vetëm do të hiqej, por do të hiqej edhe taksa e qarkullimit. Është ajo taksë që me ligjin që po diskutojmë ne tani e shtojmë 12 lekë për litër. “Brenda katër vjetësh do të çojmë ujin në çdo parcelë të Shqipërisë. Për këtë do të vëmë 160 milionë dollarë.” As 560 milionë dollarë nuk dalin për ta çuar ujin në çdo parcelë. Duhet ta dini mirë se në Shqipëri, por as në të gjithë botën, se jo e gjitha ajo që quhet “tokë” vaditet. Pra, nuk keni për ta çuar dot. Është edhe shprehje e gabuar profesionale. Për më tepër, nuk bëni dot gjë me 160 milionë. Duhen minimumi 560 milionë dollarë. 


Keni thënë se do ta pesëfishoni financimin publik për zhvillimin rural. Nuk do të prisja që ju ta pesëfishonit që vitin e parë. Nuk hyj në këtë absurd, por doja të thosha se edhe ky është një objekt që keni vendosur. Në qoftë se vë zero vitin e parë, si do ta pesëfishosh për katër vjet? Të paktën duhet ta fillonit me dyfishim në vitin e parë, me trefishim në vitin e dytë dhe në fund të vitit të katërt do ta kishit pesëfishuar. Pra, çfarë jep ky program masash dhe çfarë i jep ky buxhet sektorit bujqësor, fermës, fermerit dhe popullatës fshatare? Sigurisht që në këtë zonë nuk ka vetëm ferma bujqësore, por edhe aktivitete të tjera jobujqësore. Është biznesi i vogël, madje me xhiro nën 2 milionë lekë në vit. Ky biznes i vogël për zonën rurale është i madh relativisht, me xhiro nga 2 milionë deri në 8 milionë. Gjithashtu kemi edhe biznesin e madh, ku hyjnë serrat e mëdha, fabrikat që përpunojnë produktet ushqimore, atë që ne e quajmë “agrobiznes”, qendrat e grumbullimit dhe qendrat frigoriferike deri në përpunimin e lëndëve të para, të drurit apo të mineraleve, që janë kryesisht në zona rurale dhe punësojnë banorët e kësaj zone. Me sistemin e taksave që ju vini, me sistemin e taksave që ndërtohet sipas parimit, sepse duhet mbajtur slogani i fushatës, “Po jap disa lehtësira me lugë”, kjo, nëpërmjet taksave të qarkullimit, që janë akciza, tatimi i qarkullimit mbi naftën etj., po ju merret me garuzhde. Asnjë prej këtyre bizneseve jo vetëm që nuk ka gjendje neutrale që të dalë pas një viti, me aq taksa sa paguante para një viti, por i bie që, nga familja e deri tek organizimi i saj në formën e biznesit, të gjithë të paguajnë më shumë se ç’kanë paguar një vit më parë, ose më mirë në vitin që po mbyllim. 

Biznesi i madh që lidhet më shumë me zonën rurale, që është edhe mbyllje e ciklit bujqësor, është agroindustria. Kjo e fundit ka karakteristikë një gjë: ka sipërfaqe të mëdha ndërtimi, kapanonesh, për vetë natyrën e aktivitetit që bën. Përnjëherë, përveç rritjes së tatimfitimit me 50%, i vihet një taksë që pikërisht në këto momente, kur ajo është një industri ende foshnjore, por e ndërtuar mirë, sepse direkt që sot është konkurruese në eksportet tona të pakta. Kjo industri merr taksën e dyfishimit të vlerës së godinës, si një goditje të parë që ia japin, dhe është një nga industritë më sakrifikueset në të gjitha llojet e industrive që kemi, me aksesin më të paktë në kredi, me investime që vijnë kryesisht nga fitimi i vetë pronarit, kurse ne shkojmë dhe i vëmë një çengel tjetër në fyt kësaj industrie. Sigurisht që keni dëshiruar t’i rritnit taksat, por mund të kishit parë hartën e shtrirjes së tyre më me kujdes. Për më tepër kur zonën rurale e keni përcaktuar, me të drejtë, gjatë fjalëve tuaja si të rëndësishme, por duhet ta kishit treguar sot me këtë dokument ta parë se është zona më e rëndësishme. 

Për sa u përket rimbursimeve që jepen aktualisht, faktikisht në buxhetin e Ministrisë së Bujqësisë, Zhvillimit Rural dhe të Ujërave ka një fond shtesë, i vetmi, prej 600 milionë lekësh që jepet për të bërë rimbursimin e TVSH-së së inputeve. Nuk e thoni shprehimisht, por besoj duke përfshirë edhe naftën. Kalkulimi shifrës të jep atë... 

(I drejtohet zotit Braçe.) 

Do të biesh në kontradiktë me veten. 

Pra, a e mbulon kjo vërtet rimbursimin e ndjeshëm të inputeve, kostoja kryesore që ka fermeri ynë? Po ta shohim (është një e dhënë nga Ministria e Financave, jona dhe juaja, në këtë pikë kanë mbetur njëlloj), vlera totale vjetore e TVSH-së së inputeve, kryesisht fara, fidanë, plehra kimike, pesticide etj., është 1,4-1,5 miliard në vit. 20% e kësaj që mbulohen janë rreth 300 milionë. Pra, nga 600 milionë që kemi dhënë për rimbursimet, 300 milionë janë për këtë, kurse 300 milionë të tjera mbeten për naftën. Sa është akciza e naftës si vlerë që përdor bujqësia? Bujqësia përdor në rastin më të vogël 40 mijë tonë në vit naftë. Pra, vlera e akcizës për këtë konsum do të ishte 1 miliard e 480 milionë lekë. Atëherë, me 300-milionëshin që qeveria ka alokuar për rimbursim, sa mbulohet nga kjo? 20%. Bajagi sikur ta kishim marrë këtë 20%. U rrit një gjë që nuk është rimbursuar, u rrit taksa e qarkullimit. Kjo taksë për 40 mijë tonë naftë është 480 milionë. Pra, ti i rimburosn 300 milionë, por i merr nëpërmjet rritjes së taksës 480 milionë. Fshatarësia jonë do të paguajë 180 milionë lekë më shumë vetëm për naftën këtë vit.


Dua të them edhe diçka tjetër, sepse Kryeministri ynë ka edhe një huq, që është shprehje e oratorisë, që pikërisht për gjërat që nuk i njeh dhe nuk i di fare flet më me patetizëm dhe me pasion se për çdo gjë tjetër. Tha se e kishin rritur 50% buxhetin për investime direkte në bujqësi. Zakonisht të tilla quhen ato për sistemin e ujitjes dhe të kullimit. 10% janë rritur formalisht. Janë me letrat e Ministrisë suaj të Financës. Ky 10-përqindëshi për ne që e njohim financën dhe e dimë se si ndërtohet buxheti ka një hile të bukur: është i gjithi kostoja e brendshme, pra çfarë shteti vë në një projekt që e ka me një kreditor, që në rastin tonë është Banka Botërore. Ai projekt, ndërhyrja në 14 diga, është shumë i rëndësishëm. Kaq sa i është dhënë atij nga buxheti i shtetit, ai ka koston e brendshme. 

Asnjë vepër e re në ujitje e në kullim. Mbrojtja nga erozioni nuk do të bëhet këtë vit me buxhet. Kemi propozuar ne në komision, inshalla e kanë rritur akoma më shumë, por prapë do të thosha se kurrë nuk është 50%, sa tha Kryeministri ynë. Flet me pasion për gjëra që s’i di. Përmendi këtu diçka që duket e parëndësishme. Dhe vërtet: në këtë zallamahi taksash që keni bërë ju, që kishit vënë 10 për qind tatim kur babai ia transferonte tokën të birit!... Por s’e keni kuptuar se ajo taksë nuk ka aspak efekt fiskal. Ajo është pjesë e reformës së konsolidimit të tokës. Ferma jonë e vogël, me një mesatare prej 1.2 hektarësh, ka edhe një të keqe të dytë: ky 1.2 hektar është i ndarë në katër parcela. Që fshatari ta konsolidojë fermën, t’i afrojë parcelat në një, kjo është diçka që bëhet në formën e transaksioneve, që fshatarët kanë filluar t’i bëjnë duke i shitur njëri-tjetrit parcelat që të bashkojnë parcelën e tyre. Dhe ne, duke e ditur që ata e bënin për këtë qëllim, ua hoqëm 10-përqindëshin, ndërsa 10-përqindëshi, falja e tokës së babës tek i biri do të thotë ta fragmentosh tokën në njëzet thela. Ju qofshi me këtë mendësi për reformën e tokës, se as keni kuptuar gjë. Do të ishte e pabesueshme dhe vërtet nuk e prisja që, duke pasur të ardhura shtesë për vitin 2014, dyzet e katër miliardë lekë, keni rritur stokun e borxhit nga shtatori deri sot me 1.2 miliard dollarë. Po si ore, të paktën 20 milionë dollarë nuk i çuat te bujqësia për këtë vit? Në këtë mënyrë do të jepnit dëshminë e parë, por edhe urtinë, e madje dhe intrigën pragmatiste politike, po ta kishit! Atje keni 50% të elektoratit, aty është pjesa e ekonomisë që çdo qindarkë që i jep shteti sot, ta kthen në rritje ekonomike nesër. Ishte i madh përbetimi që bëtë për bujqësinë gjatë fushatës, por po aq i madh është mashtrimi që po bëni ndaj bujqësisë sot, që miratoni të parim këtë buxhet, me të cilin viheni në provë. 

Ilir Meta – Fjalën e ka deputetja Majlinda Bufi. Të përgatiten Gerti Bogdani dhe Genc Pollo.

Majlinda Bufi - I nderuar drejtues i seancës,
Të nderuar kolegë, Fjalët më të shumta të thëna në këtë seancë të sotme janë “buxheti”, “të ardhurat”, “shpenzimet”, “taksat” dhe “tarifat”.

Sigurisht, kur flitet dhe diskutohet për buxhetin dhe për paketën fiskale, normale është kjo gjë, këto terma përfshihen në të. Janë thënë po kaq fjalë edhe në komisione sa këtu, nga parafolës kolegë opozitarë apo dhe nga kolegë të tjerë. Këto ditë shqiptarët kanë dëgjuar akuza e fjalë pa mbarim. Po dëgjojnë se po u qahet halli, po mendohet shumë për ta, thua se në tetë vjet që kaluan keni bërë po të njëjtën gjë, keni menduar po për ta. Dhe çfarë keni bërë? 

Po e nisim që kur erdhët. E mbani mend, të dashur kolegë opozitarë, kur erdhët në pushtet në 2005? Karta e luftës kundër korrupsionit ishte fjala e ditës. “Luftë pa kufi me duar të pastra”, - thoshit. Dhe ja ku jemi pas tetë vjetve, mjaft të shohim ç’ndodh në sistemin gjyqësor. Shqiptarët po e shohin çdo ditë të zbardhur mediatikisht skenarin e duarve të pastra. 

Po sistemi arsimor? Rinia shqiptare sot është dhe duhet të jetë “shumë e lumtur”, se ndihet mirë me një diplomë në xhep, por kurrkund nuk sheh dritë dhe mundësi për punësim. Të lumtur duhet të jenë të gjithë shqiptaret, sepse besoj statistikisht jemi ndër vendet e para që për numër banorësh kemi numrin më të lartë të universiteteve.

E çfarë duhet të përmendim më parë, të përmendim rritjen ekonomike, performancën e administratës apo zbatueshmërinë e ligjeve? 

Janë thënë shumë, por prapë mbetet ende për t’u thënë. 100 ditë kaluan dhe ne nuk do të merremi më me çfarë keni bërë ju dhe çfarë na latë si trashëgim. Sot jemi në ditën kur fjalët janë konkrete, me shifra të përcaktuara specifikisht. 

Është shumë e qartë se çdo parti apo koalicion, edhe si ky yni qoftë, vjen për të qeverisur me një program të qartë. Dhe sigurisht që për të realizuar këtë program, ato që gjatë fushatës u folën si premtime, normalisht duhen instrumentet ligjore dhe financiare, që bëjnë të mundur realizimin dhe kthimin e premtimeve në realitet. A nuk janë kjo paketë dhe ky buxhet instrumentet me të cilat do të realizohet ky program?

Besoj ndajmë të njëjtin mendim se nuk mund të kemi të njëjtin program dhe të njëjta premtime. Pse jemi të ndryshëm, ndaj na votuan shqiptarët. Sigurisht pse jemi të ndryshëm vendosëm të faktojmë borxhin real që ju u latë jo vetëm bizneseve. A e mbani mend, të nderuar ekspertë opozitarë të financave? Në komision nuk iu përgjigjët dot pyetjes se sa ishte borxhi real. Besoj se edhe tani nuk i përgjigjeni dot. Vetëm tani pas skanimit të situatës nga “Deloit & Touch” kemi një rezultat real të borxhit, që vetëm pjesa që do të shlyhet më 2014 është 390 milionë dollarë. Si duhet të veprojmë? Ashtu siç keni vepruar deri më tani, të vazhdojmë me projekte e investime të reja pa shlyer më parë ato në vazhdim? Jo. Ky nuk është parimi i punës së kësaj qeverie dhe shqiptarët duhet ta dinë mirë këtë argument. Të vijmë te biznesi, i vogël apo i madh qoftë ai.

A nuk ishte premtim dhe është pjesë e programit të kësaj mazhorance krijimi i një klime ndryshe ndaj kësaj pjese të shoqërisë? Unë besoj fort se cilido sipërmarrës apo biznesmen që na dëgjon tani, apo edhe një pjesë e mirë e kolegëve këtu brenda nesh, ndan me mua të njëjtin mendim se është shumë e rëndësishme të kemi barazi, ndershmëri dhe korrektësi përpara ligjit, t’i themi “stop!” favorizimit dhe klientelizmit prej pushtetit, mjaft me procedura të pafundme dhe të panevojshme përpara dyerve të zyrave dhe fytyrave të punonjësve të korruptuar. A nuk ishte premtim dhe është pjesë e programit qeverisës heqja e taksës së biznesit të vogël? Me shifrat dhe efektet që do të sjellë ky veprim unë ju ftoj të merremi më pas, kur ky efekt të jetë i dukshëm. 

Meqenëse ju, të nderuar kolegë të opozitës, shqetësoheni kaq shumë për këtë pjesë të shoqërisë, unë mendoj se këtu duhet të ndiheni mirë. Çdo të thotë kjo? Që në xhepat e pronarëve të biznesit të vogël dhe të të vetëpunësuarve së bashku do të hyjnë 32 milionë dollarë në një vit. 20 milionë dollarë që vijnë nga heqja e taksës dhe 12 milionë dollarë nga efekti i uljes prej 2,5% të tatimit mbi fitimin. 

Po me biznesin e madh? Edhe pse nga studimi dhe krahasimi i bërë me vendet e rajonit, por edhe më gjerë, jemi përsëri shumë ulët në nivelin e taksës mbi tatimfitimin, unë besoj se fitimi më i madh janë lehtësitë e krijuara në menaxhimin dhe mënyrën e apelimit, që është më në fund një frymëmarrje dhe procedurë transparente në respekt të trajtimit të kësaj pjese si partner me shtetin dhe qeverinë. Për këtë vit të ri fiskal reforma do të përqendrohet në futjen e rregullave transparente të vlerësimit dhe mbledhjes së tatimit mbi të ardhurat personale, TVSH-së dhe tatimit mbi fitimin, duke u nisur nga fakti se këto tatime gjenerojnë çekuilibrime të shumta ekonomike kur nuk zbatohen drejt, ashtu siç janë programuar të zbatohen.

Nuk dua të përsëris dhe të flas për taksën progresive mbi të ardhurat personale në shifra konkrete, ato janë bërë të dukshme edhe mediatikisht tashmë. Unë dua të pyes shqiptarët në masën më të madhe, po kryesisht ju drejtohem mësuesve, infermierëve, policëve e të tjerëve të kësaj kategorie referuar pagës së tyre: a jeni të bindur mbi përfitimin real që keni nga aplikimi i kësaj takse? A nuk mendoni se më në fund ka ardhur koha kur çdo njeri duhet të taksohet sipas mundësisë reale që krijon me të ardhurat e veta? 

Unë besoj se kjo pjesë, edhe pse ndoshta jo shumë e qartë sot për këtë, pikërisht prej spekulimit që kjo opozitë bën edhe këtu, në fund të vitit që vjen do ta falënderojë këtë qeveri për zbatimin e kësaj takse. Por do ta falënderojë edhe ajo pjesë e të sëmurëve që kanë nevojë për trajtim me ilaçe dhe shërbim spitalor, sepse me heqjen e TVSH-së për një grup të gjerë barnash do të ketë më shumë buxhet për ta dhe sigurisht shërbimi do të jetë me cilësor.

Dhe në fund nuk mund të jemi të njëjtë edhe për mënyrën si e sheh kjo mazhorancë stabilitetin makroekonomik të vendit nëpërmjet këtij buxheti: vënien nën kontroll të borxhit publik dhe ndërtimin e strategjisë për uljen e tij. 

Ky buxhet i këtij viti të ri është fillimi i një programi afatmesëm dhe synohet që në vitin 2018 borxhi publik të ulet në 60 %. 

Buxheti vendos disiplinë në financat publike, duke bërë të mundur rimbursimet, gjithashtu dhe transparencën, që kontratat e lidhura të hidhen në sistemin e Thesarit. 

Buxheti bën të mundur rikthimin e punës dhe rihapjen e kantiereve të punës nëpërmjet kryerjes së investimeve në një masë prej 72 miliardë lekësh, nga të cilat 6 miliardë lekë i takojnë fondit të zhvillimit të infrastrukturës rurale. 

Buxheti mbështet në masë të konsiderueshme shtresat në nevojë, duke zgjidhur diferencat e trashëguara në fonde për ndihmë ekonomike dhe pjesën e shoqërisë me paaftësi. 

Nuk mund të jemi njëlloj edhe në rritjen ekonomike reale që ky buxhet parashikon në këtë vit të ri financiar: nga 1.2 % në fund të këtij viti që po mbyllim. në 2% në fund të vitit që vjen. 

Faleminderit!

Ilir Meta – Fjalën e ka deputeti Gerti Bogdani, përgatitet zoti Shalsi .

Gerti Bogdani - I nderuar zoti Kryetar,

Të nderuar kolegë, 

Të nderuar qytetarë shqiptarë, 

Para se të flas për projektligjin që po diskutojmë, më duhet të ndalem në dy pika në lidhje me sa tha kolegia parafolëse, se ky buxhet paraqet një klimë ndryshe ndaj biznesit shqiptar sot, qoftë i vogël, i mesëm apo i madh. Vërtet është klimë ndryshe, sepse biznesi sot nuk u pyet, nuk u thirr asnjëherë në tryezat e rrumbullakëta për t’ u pyetur për paketën fiskale, aq më tepër për buxhetin e vitit 2014, për më tepër që të gjitha dhomat e tregtisë që funksionojnë në Shqipëri e kanë kundërshtuar në unison këtë paketë fiskale dhe i kanë kërkuar qeverisë që ta ndryshojë, sepse i dëmton ato, dëmton qytetarët shqiptarë. Gjithashtu tha edhe diçka shumë interesante: tha se “nuk jemi shumë të bindur për taksën progresive dhe jo shumëkush e di se çfarë është”. Për këtë gjë jam dakord: as Kryeministri dhe as ministri i Financave nuk janë shumë të qartë për taksën progresive. U desh një vit derisa të vinin te kjo paketë fiskale. Shkelën të gjitha afatet, të gjitha parashikimet ligjore derisa e sollën paketën fiskale sot në parlament. Dhe në një pikë jam shumë dakord: patjetër pas një viti le t’i pyesim buxhetorët shqiptarë, t’i pyesim të punësuarit shqiptarë nëse ishin më mirë me taksën e vjetër, apo do të jenë më mirë pas një viti. Kam përshtypjen se përgjigjja nuk do t’ju pëlqejë, megjithatë le të kthehemi te pika e rendit të ditës. 

Besoj se të gjithë e kemi parë, apo të paktën e kemi dëgjuar talljen e fundit që bëri Kryeministri përpara qytetarëve shqiptarë kur tha se, po të rritë akcizën për karburantin, rritet çmimi i naftës, por kjo do të thotë se mund të ecim më shumë më këmbë e t’i përdorim më pak automjetet tona, më pak veturat dhe të ecim më këmbë, sepse kjo i bën mirë shëndetit (!). Tallje si për nga përmasa, ashtu dhe për nga logjika e çmendur. Jam kurioz të di: ky Kryeministër, që u kërkon qytetarëve shqiptarë të ecin më këmbë e të mos përdorin makinat, sot me çfarë ka ardhur në këtë seancë, me makinë, më këmbë apo mbi gomarin e fushatës si Nastradini? Them “si Nastradini” sepse përralla të tilla vetëm ai mund t’i tregojë dhe vetëm ai mund t’i besojë. Sepse kur thotë se çmimi i naftës nuk ndikon në çmimet e tjera, kjo është një përrallë që çdo qytetar shqiptar arrin ta kuptojë. Kjo mund të ketë dy shpjegime dhe dy arsye: ose Kryeministri merr vesh nga ekonomia, financat dhe matematika dhe këtë rritje taksash e bën me vetëdije të plotë dhe gënjen kur thotë se çmimet e tjera nuk ndikohen, ose vërtet beson se rritja e çmimit të naftës nuk ndikon fare në rritjen e çmimeve të tjera në ekonominë shqiptare, gjë që do të thotë se nuk merr vesh as nga financat, as nga ekonomia dhe as nga matematika e thjeshtë. Sepse një gjë është e sigurt: rritja e akcizës së karburanteve me 100 lekë do të rrisë direkt çmimin e naftës për litër me 100 lekë. Kjo do të thotë se duke filluar që nga 1 janari i vitit 2014, pra pas më pak se dy javë një litër naftë në treg do të jetë 200 lekë e më shumë. Po ashtu një litër benzinë. Kjo rritje, ndryshe nga sa thotë Kryeministri ynë, rrit në mënyrë të drejtpërdrejtë kostot dhe shpenzimet e qytetarëve shqiptarë, të 400 mijë qytetarëve shqiptarë që sot janë pronarë automjetesh, të mbi 90 mijë qytetarëve shqiptarë që janë pronarë kamionësh, motoçikletash apo traktorësh. Rritja e çmimit të naftës rrit direkt koston e fermerit, ose ky i fundit duhet t’i futet parmendës, meqenëse i bën mirë për shëndetin, siç thotë Kryeministri. Rrit direkt koston e transportit urban e ndërurban. Le të marrim një shembull: një student nga Durrësi që vjen çdo ditë në Tiranë, do të paguajë më shumë nga ç’paguante deri dje, apo duhet t’ia fusë më vrap të lehtë, sepse i bën mirë shëndetit, siç thotë Kryeministri. Rrit direkt koston e shërbimit të taksive në qytet, rrit direkt koston për emigrantët shqiptarë që udhëtojnë me traget për të vizituar familjet e tyre gjatë festave. Apo mos vallë këta të fundit duhet ta marrin me not? 

Këtë barrë do ta ndiejë direkt edhe biznesi i vogël, i mesëm apo i madh qoftë ai. Le të marrim si shembull një biznes të vogël, biznes të cilin Kryeministri e gënjen duke i thënë se do t’ia bëjë taksën zero. I gënjeu në fushatë dhe po i gënjen edhe sot me këtë paketë fiskale dhe me këtë buxhet. Le të marrim si shembull një biznes që fiton 10 milion lekë në vit. Me uljen e tatim-fitimit nga 10% në 7.5%, i bie të kursejë 250 mijë lekë në vit, por me rritjen e akcizës së naftës, nëse ky biznes konsumon 6 litra në ditë, ose 2400 litra në vit, i bie të paguajë 240 mijë lekë në vit, shto këtu edhe TVSH-në, 288  mijë lekë. Pra, në fund të vitit paguan shumë më tepër sesa kursen nga ulja e taksës. Taksa zero dhe lehtësimi i biznesit është një mashtrim i pastër. Konsumatori dhe qytetarët shqiptarë do të ndjejnë këtë barrë në ekonominë e familjeve të tyre dhe jetesën e tyre, sepse rritja e çmimit të naftës do të ndikojë në çdo shërbim që ata do të marrim, pasi çdo hallkë e ekonomisë dhe industrisë varet nga çmimi i një litri naftë. Kjo barë krijohet as për 5% dhe as për 95%, por për 100% të qytetarëve shqiptarë. 

Ky Kryeministër nuk ka as konceptin bazë të funksionimit të ekonomisë dhe as nuk e vret mendjen se po i dëmton qytetarët shqiptarë. Problemi qëndron edhe në faktin se ky Kryeministër ka folur në ajër dhe ka gënjyer për një Shqipëri të rrënuar, ndërkohë që e vërteta është ndryshe. Me këtë buxhet ai është duke e çuar drejt rrënimit ekonominë e qytetarëve shqiptarë, se përrallën se 5%  i tyre do të paguajë për 95% shqiptarët nuk do ta besojnë më nga 1 janari i virit që ven, se nga kjo datë të gjithë dëmtonte. Ai mund të ketë nostalgji për rrugët e Tiranës ku më shumë shihje karroca me kuaj, se makina tek-tuk. Kjo ishte koha e Enverit për ata që e mbajnë mend, por kjo nuk mund të ndodhë në një ekonomi tregu. Ekonominë nuk mund ta çojmë përpara me këtë filozofi. 

Të nderuar kolegë, besoj se e mbani mend shprehjen e një kolegu të maxhorancës sot, dikur në opozitë me ne, por edhe në opozitë me kryetarin e vet, kur thoshte: “Ju lutem, mos i flisni shoferit të autobusit!”. Kam përshtypjen se kur  Kryeministri deklaroi se ekonomia shqiptare është një kthesë të madhe dhe të vërtetë edhe ju të gjithë po thoni: “Aman, ju lutem mos i flisni shoferit tashmë që është në kthesë, se është akoma edhe më e rrezikshme!” Kjo është e kuptueshme, por ç’faj kanë shqiptarët, që doni t’ua vështirësoni jetën, përfshi këtu edhe ata që ju kanë votuar juve më 23 qershor, të mashtruar nga përralla e rilindjes?

Ju faleminderit!

Ilir Meta – Fjalën e ka zoti Eduard Shalsi.

Eduard Shalsi -  I nderuar Kryetar,

Të nderuar kolegë deputetë,

Po të kisha konstatuar se përfaqësuesit e opozitës sot do të bënin një diskutim real dhe me këmbë në tokë në lidhje me buxhetin, do ta kisha tërhequr këtë diskutim, por po shoh se vazhdon demagogjia turbulluese. Madje, sot i kam parë sa të hutuar dhe të trazuar, po aq edhe të trembur. Nuk e di se nga u vjen trembja, por ndoshta nga lajmet e fundit. Vetëm pak ditë më parë pamë se si një mit i tyre në pushtetin vendor u shkërmoq. Një njeri që nuk e meritonte të ishte as punonjës i rëndomtë i administratës dhe jo më të imagjinohej se do të ishte në krye të një bashkie. E keni prezantuar si një model suksesi, ndërkohë që vetëm dy ditë më parë shqiptarët panë dhe dëgjuan se çfarë përfaqësonte ky model familjar drejtimi në bashki.

Keni arsye të jeni të trazuar dhe të trembur, sepse një erë e re po fryn për Shqipërinë. Dëgjova me shumë vëmendje shumë prej diskutimeve tuaja dhe m’u kujtuan shumë gjera që kanë ndodhur gjatë këtyre tetë vjetëve tuaja. Keni zgjedhur që mbrojtësit tuaj më të flaktë të jenë ish-kryeministri dhe ish-ministrat. Pikërisht personat që duhet të jepnin llogari përpara shqiptarëve për këtë katastrofë që i shkaktuan vendit, por edhe partisë suaj. 

Vazhdoni me këtë model dhe nxirrni përpara njerëzit që duhet të jepnin sot llogari. Jeni të shqetësuar për naftën, për akuzat, për legalizimet, dhe të përndjekurit, por me fjalë. I harruat se si pak muaj më parë këtu pranë parlamentit i zinit me dru ish-të përndjekurit; harruat se kur ata protestonin, madje kishin hyrë edhe në një grevë urie, ju i anatemonit, i fyenit me gjithfarë lloj fjalësh. 

Gjatë muajit tetor dhe nëntor kemi pasur në Komisionin e Veprimtarive Prodhuese mjaft kontakte me grupe të ndryshme sipërmarrësish apo shoqatash dhe na treguan historinë e pullave fiskale. Ju që shqetësoheni kaq shumë sot për bizneset, dua t’ju rikujtoj historinë e pullave fiskale: 20 euro paguanin për cigaret dhe po e njëjta kompani në vende të tjera harxhonte vetëm 2 dollarë. Rrekeshit t’u shpjegonit shqiptarëve, se Shqipëria është e vogël, kompania ka kosto të larta. Ndërkohë, vetëm në Kosovën fqinje, me të njëjtën popullsi, pak a shumë harxhohej 10 herë më pak. 

Ju vazhdoni t’u tregoni shqiptarëve se shqetësoheni për biznesin. Për cilin biznes shqetësoheni ju? Po. Është e vërtetë që jeni shqetësuar, por jeni shqetësuar për disa biznese rreth e rrotull familjes, ato që majmët në kurriz të shqiptarëve gjatë gjithë këtyre  kohërave. Fondi i mbrojtjes sociale është rritur me 15%, punësimi po nxitet me një fond prej 300% më shumë nga ai që latë ju. Zyrat e punës kanë në dispozicion 220% më shumë nga ç’u dhatë ju. Ju harroni se si shpenzonit miliona euro për reklama. I mbani mend denoncimet tona vite më parë dhe në vazhdimësi, kur i kërkonim Ministrisë së Mbrojtjes, të Brendshme dhe të Kulturës se për çfarë shërbejnë këto reklama? Ishte koha kur i shisnit shqiptarëve mizerjen ekonomike për mrekullinë ekonomike. Ja ku jemi sot me miliona euro të shpenzuara për reklamat.  

Në vend të vinit sot kokulur para shqiptarëve dhe të bënit një diskutim në të drejtën tuaj dhe të kritikonit buxhetin,  por përpara se të fillonit të flisnit, u keni një borxh të madh shqiptarëve dhe ndaj do të ishit të besueshëm nëse rast se do t’u kërkonit një ndjesë të madhe shqiptarëve. Shihni se çfarë ka thënë ish-kryeministri në vitin 2012,  për atë buxhet që sot, dy vjet më pas, e pranojnë se është buxhet krize! Shihni se çfarë ka thënë në janar, në maj, në qershor dhe dhjetor, kur i tregonte Shqipërisë mrekullinë e tij ekonomike! Kemi dëgjuar shumë gjëra të thëna sot. Aq të vogla janë ato gjëra që mund të bëjnë sens, sa nuk i mbaj mend, me thënë të drejtën. Po naftën e fermerëve e harruat? Çfarë bëtë ju në 8 vjet për këtë naftë që po ju shqetëson kaq shumë, përveçse e rritët shumë herë më tepër. I vutë shkelmin në fyt fermerëve. Nuk doni ta kuptoni apo jeni kaq të papërgjegjshëm. 

Për 8 vjet me radhë i mashtruat shqiptarët për legalizimet. Ku i keni?  Çfarë legalizimesh bëtë? Apo legalizuar shtesat pa leje të një pjese prej jush. Këtu nuk dua t’ju fus të gjithëve në një kallëp. Ka deputetë të rinj, për të cilët nuk kam ç’të them. Por e kam me ish-ministrat dhe sidomos me një pjesë të atyre që impononin mbrojtjen e politikave qeveritare, pa e ditur se çfarë thoshin. Mësojeni se viti 2014 është një vit që do të kthejë stabilitetin në Shqipëri! Jeni të shqetësuar për borxhet? Keni marrë para mbi 12% interesa vjetore, ndërkohë që shikoni se si ka operuar kjo qeveri me përgjegjshmëri. 

Kur fillon e flet ish-kryeministri juaj për FMN-në, si mund t’i lejoni vetës të dëgjoni talljen që u bën shqiptarëve. Shihni sa kontradiktor është qëndrimi për FMN-në. Ka arsye të shqetësohet dhe të trazohet, sepse mallkoi dhe shau, por sot bilancet janë të qarta; borxhet tuaja janë të qarta dhe siç e thotë ministri vetëm një pjesë ka dalë në sipërfaqe dhe më shumë ka për të dalë. Këtyre bizneseve që rrekeni t’i kontaktoni, çfarë u thoni për  borxhet që u keni lënë atyre kompanive, që kur i ftonit, u thoshit se nuk i paguanit dot se bënin punë shumë më tepër nga ç’ju kërkonit ju. Po sot, çfarë ju thoni?  

Deviza juaj është e qartë: keni zgjedhur të talleni me shqiptarët edhe sot në opozitë, si atëherë në qeveri. Por mos harroni, se do të jenë ata që do të tallen me ju, sikundër u tallën si asnjëherë tjetër në datën 23 qershor!

Faleminderit!

Ilir Meta – Faleminderit!

Fjalën e ka deputeti Gent Strazimiri.

Gent Strazimiri - Faleminderit, zoti Kryetar!

100 ditë qeverie të Sude hanëmit në këtë vend, duket sikur janë  rivënie në skenë e filmave më mediokër të realizmit socialist, duke filluar nga partizani Meke, te “Zonja nga Qyteti” dhe tani, me sa duket, po shfaqet filmi “Përballimi”. Kemi dhe shokun Martin këtu, që thotë se plani 2-vjeçar do të sjellë begatinë. Foli këtu për buxhet jo si gjithmonë, bëri një hartim, foli për errësirë sociale dhe për dritën sociale, që u pritka të vijë. E quajti kërdi qeverisjen e Sali Berishës, errësirë sociale në një vend ku rritej pensioni çdo gjashtë muaj, herë 7 mijë lekë, herë 10 mijë lekë, herë 12 mijë lekë dhe ku i kishit gati të gjithë anëtarët e organizatës bazë, pensionistët që kanë harruar të vdesin, nuk e kuptoj se pse, duke u thënë nëpër radha njerëzve: e more ç’na bëri, se 5 mijë lekë na e rriti. Nga 5 mijë lekë çdo gjashtë muaj, pensionet u dyfishuan. Errësirë sociale, kërdi sociale. Invalidët, gjithashtu, kanë njohur vetëm rritje, gati dyfishim, përkrahja sociale po ashtu, rrogat e mjekëve, të infermierëve, rrogat e policëve në vitin 2008 janë rritur 28%. 


Tani presim të dalim në dritën sociale, nga e cila do të duhej të përfitonin rreth 640 mijë individë, kryesisht të pjesës më të prekshme, më vurnerabël, nga pikëpamja sociale, në një qeveri socialiste. Ky shkon dhe i takon për t’u shpjeguar paketën dhe ditët e lumtura që do të vijnë dhe konstaton që janë obezë, në një vend me uri, në një vend me 1 milion të papunë, në një vend të pashpresë. Ju thotë ecni në këmbë se ju bën më mirë. Kriza e Saliut i paska dhjamur. 

Të drejtat sociale. Sipas prezantimit që u bë këtu dhe me hartimet e përgatitura nga sektori i propagandës i Partisë Socialiste, një pjesë e mirë juaja foli me shumë optimizëm për ditët e mira që na presin, Ka një mekanizëm shumë interesant që Saliu, Ridvan Bode dhe asnjë prej këtyre kolegëve të mi, ish-ministra, nuk e bëri gjatë kohës së kërdisë sociale. Rritja e taksave është sekreti. Ta quash robin hudizëm, nuk është, sepse t’ua marrësh të pasurve dhe t’ua japësh të varfërve bën një sens, të vjetër shumë, sa përralla e Robin Hudit, të provuar dhe të stërprovuar, por as kjo nuk është. Po ua merrni të pasurve, po shkatërroni të mesmit dhe do të çoni për bukën e gojës edhe të varfrit. Ky këtu tha se duke rritur taksat dhe tatimet, duke rritur çmimin e naftës, që sigurisht do të sjellë rritjen e çmimit të bukës së miellit, të makaronave, të vezëve dhe të çdolloj produkti, sepse, sigurisht, nafta, karburanti është artikulli më sensitiv në treg dhe në çmime, pra, duke u rritur të gjitha taksat dhe tatimet, veçanërisht të pasurve, të pasurit do të na e shtokan pasurinë. Eureka! Dorën  në xhep të të pasurve sa do ky dhe të pasurve do t’u shtohet pasuria. Ndërsa më të varfërve, duke mos ua rritur as rrogat dhe as pensionet, asnjë cent në 3 vjetët e ardhshme, do t’u shtohet fuqia për t’u përballur me varfërinë. Është për të qarë dhe për të qeshur, tha Sude Hanëmi,  në rolin e Kryeministrit.

 Në 8 vjet errësira sociale kishte një borxh shumë alarmant, 60%. U tha të gjithë shqiptarëve se nga sa u bien të paguajnë për frymë. Jashtëzakonisht i rrezikshëm borxhi. Drita sociale sjell një borxh 74%. Shqiptarët duhet të jenë të lumtur që kanë një borxh tashmë jo pak, por 14 pikë më të lartë sa ai borxhi alarmant, 60%-shi. 

Do të thoni të mos abuzojmë. Sigurisht që jo. Pa borxhe asnjë ekonomi private ose familjare, asnjë ekonomi shtetërore nuk shkon. Po për çfarë merret borxhi është problemi. Kur borxhi ishte 60%, domethënë 14 pikë përqindje më i vogël se ky që keni sot dhe e shpallni me krenari, u investua për të bërë disa rrugë. T’i shkosh në shtëpi tjetrit e ta pyesësh: a je me borxhe? Si e ke situatën ekonomike? Për Zotin thotë ai, borxhe kam, kam kredi në bankë, por kam ndërtuar këtë dyqanin, kam ndërtuar këtë fabrikën, ja ku i kam lekët. Paratë e mia janë prapë, preken me dorë, prodhojnë pasuri. Në qoftë se shkon tek tjetri dhe të thotë se 74% të mundësive të veta teorike i ka borxh dhe këto i përdor për të ngrënë bukë, kjo nuk mund të quhet dritë sociale. Do t’jua thoshte çdo kryefamiljar, në secilin prej cepave të Shqipërisë. Kjo është aritmetikë e thjeshtë. Keni marrë, në emër të të varfërve, 14% më shumë borxh për t’u dhënë bukën. Keni marrë 1 miliard dollarë në 3 vjet. Këtu dikush tha se keni marrëveshje me FMN-në, por marrëveshjen asnjë nuk ka parë deri më sot. E keni bërë natën si në 1941-n, kur themeluat partinë, por ne marrëveshje nuk kemi parë akoma. 

Dimë, dhe këtë e konfirmoni dhe ju, që janë marrë 1 miliard dollarë, që do të paguhen në 3 vjet, shumë mirë, në emër të të varfërve. 640 mijë është numri. Në qoftë se ky borxh do të kalonte në emër të të varfërve, secili prej tyre do të mund t’ju thoshte sot, si pensionist, si paraplegjik, si tetraplegjik, si persona që marrin përkrahje sociale që, me një aritmetikë të thjeshtë, 1 miliard dollarë, për 640 mijë veta, i bie 1562 dollarë secilit në vit. Kjo do të thotë 44 dollarë në muaj shtesë. Asnjë cent nuk ua keni shtuar. Borxhin e keni marrë në emër të tyre. Këtu dikush foli përpara dhe tha se është shtuar fatura me kaq dhe me aq. Në errësirën sociale të Saliut, situata financiare e vlerësuar nga “MOODS”-is “Standard and Poors”, “Finçi” ishte B plus. Në kulmin e krizës nuk lëvizte plusi. Ishit të pakënaqur. Një krizë e thellë, 1 milion të papunë, këtu nuk jetohet. 

Tani dolëm në dritën sociale. Vlerësimin e fundit “MOODS”-i, “Finç”-i, “Standard and Poors” e kanë sjellë më 19 nëntor të këtij viti. Të parafundit e kishin në qershor dhe vazhdonte të ishte B plus. Në dritën sociale, pas 60 ditë qeverisjeje iku plusi. Por ne duhet të jemi më të lumtur, po vjen drita sociale. Nuk është këtu ky ministri, që nxori një tabelë ku tregonte që FMN-ja na e paska certifikuar këtë borxh, që këta herë thonë se është 100 milionë, herë 200 milionë, herë 300 milionë, herë 780 milionë tha ky sot. Po mirë more, zotëri, a ishte kjo FMN-ja që ka nxjerrë atë dokumentin zyrtar të Fabricio Sakomannit, ministrit të Financave të Italisë, që ka fotografuar situatën ekonomike shqiptare, përfshirë dhe borxhin brenda në shtator? Në tetor ju ka ardhur me postë, ditën kur ministri i Financave ka qenë në Ëashington për negociatat me FMN-në, këto që na ndritën. 

Suksesi me të ardhurat. Thoni që çupat kanë mbledhur 4 miliardë lekë më shumë, kanë punuar dhe e gjitha këtë shumë, 4 miliardë lekë, plus 0,9 të tjera do t’ua çoni të varfërve invalidëve, paraplegjikëve, tetraplegjikëve, që paskan qenë fatura të papaguara. Aferim, por duhet t’u thoni pak këtyre njerëzve që plani që u keni caktuar çupave është 38,7 miliardë lekë më i vogël se ai që mblidhte Ridvan Bode. Kjo do të thotë se të gjithëve këtyre që po thoni se po u jepni para shtesë, nuk u keni dhënë 4 miliardë shtesë. Ju keni borxh dhe 34,7 miliardë lekë të tjera, nga ato që mblidhte Ridvan Bode. 

Ju folët këtu për faturë për ish-pronarët, për ish-të persekutuarit. Ky është një dëm të cilën kjo shoqëri vazhdon ta paguajë, pavarësisht se kush e bëri dëmin. Dëm i shkaktuar nga baballarët tuaj dhe nga disa prej jush, që jeni këtu dhe që kurrë nuk ka për t’i dalë fatura deri në fund. U përpoqëm, por gjetët ca spiunë sigurimi që thanë se nuk jemi të kënaqur, dogjën dhe shokun për para, tani qofshin të kënaqur në marrshin një cent. 

Meqë e nisëm me filmin “Përballimi”, të paktën shoku Martin në një nga ato skenat kur shikon që  shkruhet: “Plani dy-vjeçar do të sjellë begatinë”, sigurisht, ka socializëm aty, por ka dhe një fije realizëm, i thotë dikujt që ka në krahë: çfarë janë këto budallallëqe që shkruani. Ky as këtë nuk e thotë. Ky nuk është as realist, as socialist, por është thjesht një ndërzim i Sudes me diçka të ngjashme me një  Sude, por përsëri as kjo nuk është. T’ju them të drejtën edhe Sudja në ato premtimet e veta herë pas here, faturat i paguante, por ky nuk i paguan faturat e veta. Kështu që besoj se është rasti që me shumë sinqeritet t’i kërkoj ndjesë zonjës Hasude Kadëna për krahasimin fyes që  bëra me këtë hanëmen këtu, që emrin do t’ia gjejmë më vonë. 

Faleminderit!

Ilir Meta – Fjalën e ka zoti Bylykbashi.

Oerd Bylykbashi – I nderuar zoti kryetar, 

Të nderuar kolegë, 

Tre  muaj më parë debatuam për herë të parë programin e qeverisë Rama. Paralajmëruam se qeveria nuk kishte program, se premtimet e saj elektorale ishin tretur ose ishin shëmbëlltyra të turbullta të atyre premtimeve të bëra në qershor, pa u skuqur faqja. Paralajmëruam se me atë mandat, që po merrte Edi Rama bashkë me Ilir Metën, askush nuk mund t’i kërkonte llogari kësaj qeverie, sepse ajo të dërrmonte, kështu tha Kryeministri. Në fakt, atëherë nuk llogaritëm edhe tritolin, edhe policinë që do të përdoreshin për të frikësuar këdo që do të guxojë të kërkojë të drejtat  ose të kërkojë llogari. Në tre muaj Edi Rama shpartalloi konsensusin politik me aktin normativ antikushtetues për nëpunësin civil. Largoi nga puna mijëra nëpunës, ktheu policinë në instrument politik, shkatërroi prona të ligjshme me tritol dhe buldozer, prishi kontrata të ligjshme koncesionesh dhe mbylli biznese, rrënoi financat publike, duke marrë borxh qindra milionë dollarë për shpenzime qeveritare dhe sikur të mos mjaftonte, si qershia mbi tortë, desh na solli dhe armët kimike të Asadit. Pra, me gjithë këto zullume në vetëm tre muaj Rama na solli në buzë të greminës. 

Sot me këtë paketë fiskale dhe me këtë buxhet, me taksat që po u ngarkon në shpinë shqiptarëve po u thotë që këtu në buzë të greminës bëni dhe një hap përpara. Por duke i gënjyer shqiptarët, ndërkohë që i sheh në kokërr të syrit, ai u thotë që hapin final ta bëjnë drejt e në greminën e krizës ekonomike, që ky Kryeministër po u hap nën këmbë për vitin 2014 e më pas. Propaganda e pacipë e Ramës, e njëjtë me atë të Enver Hoxhës në 1945-n: ai që fiton më shumë duhet të paguajë më shumë dhe ai që fiton më pak duhet të paguajë më pak, për veshët e shumë njerëzve mund të tingëllojë ëmbël, por shpesh edhe gënjeshtrat më të rrezikshme janë shumë të ëmbla, njësoj si ato të komunistëve dhe nazistëve që premtuan se të gjithë do të hani me lugë floriri. 

Në fushatë ky Kryeministër premtoi taksën progresive. U tremb nga reagimi negativ dhe e quajti taksë të ndershme. Ky është mashtrim ordiner dhe unë dua t’ua ilustroj shqiptarëve me një shembull të thjeshtë. Një profesionist rrogëtar, një pronar i një biznesi të vogël dhe pronari i një biznesi të madh, janë të tre miq. Cili mendoni se paguan më shumë? Po të dëgjosh Ramën, profesionisti rrogëtar është ai më pak i avantazhuari dhe më pas në radhë vjen biznesmeni i vogël dhe pastaj biznesmeni i madh. Ky i fundit fiton më shumë, duhet të paguajë më shumë. Po ta shohim nëse është kështu, profesionisti rrogëtar paguhet 160 mijë lekë të reja në muaj dhe në fund të vitit ai merr 1 milion e 920 mijë lekë. Për Ramën ky rrogëtar duhet të paguhet një pjesë me zero për qind, një pjesë me 13% dhe një pjesë me 23%. Dhe në fund të vitit ky njeri paguan 238 mijë lekë të reja në vit. Biznesmeni i vogël ka xhiron të certifikuar 8 milionë lekë dhe në fund të vitit fitimi i tij është 1 milion e 920 mijë lekë, ekzakt sa profesionisti që merr vetëm rrogë. Duke qenë se Edi Rama e ka premtuar që taksën e tij do ta bëjë 7,5%, në fund të vitit ky person do të paguajë vetëm 144 mijë lekë të reja. Pra, më pak sesa ai me pagë. Në fund biznesmeni i madh, që e ka xhiron 8 milionë e 100 mijë lekë të reja në vit, pra vetëm 100 mijë lekë më shumë sesa biznesmeni i vogël, por kualifikohet si biznes i madh, edhe ky në fund të vitit qëllon që merr fiton 1 milion e 920 milionë lekë, njësoj sa dy të tjerët, dy shokët e vetë. Por Rama ka vendosur që këtë pasanikun ta shtrydhë deri në fund, t’i marrë 15% nga ky fitim dhe ky do të paguajë 288 milionë lekë. 

Edhe njëherë për ta përmbledhur: për të njëjtat të ardhura, 1 milion e 920 mijë lekë të të tre këtyre individëve, por për burime të ndryshme të krijimit të të ardhurave të tyre, biznesi i vogël pagë ose biznesi i madh këta paguajnë: biznesmeni i madh 288 mijë lekë, rrogëtari 238 mijë lekë dhe biznesmeni i vogël 144 mijë lekë. Se ku shkon llogaria, përpiquni ta bëni vetë! Pra, për të njëjtat të ardhura kjo taksë e drejtë ose progresive e këtij Kryeministrit tonë, rrogëtarit i merr 94 mijë e 800 lekë më shumë sesa biznesit të vogël dhe vetëm 5 mijë lekë më pak në vit sesa biznesit të madh. Ku është drejtësia e taksës progresive që thotë Kryeministri? Për të njëjtat të ardhura tatohen ndryshe. Të tre miqtë më 1 janar do të ulen të pinë kafen më shtrenjtë se më 31 dhjetor, sepse Kryeministri e rriti taksën e kafes. Dhe pasi të mos i ketë dhënë karar drejtësisë së kësaj takse progresive të Ramës, do të tallen dhe me maraz me pyetjen sharlatane që bënte një ministër:  “Po sa litra naftë blihen me 5 mijë lekë të reja?” Në fakt ata përgjigjen e kanë: deri më 31 dhjetor blinin 27 litra naftë, nga data 1 janar blejnë vetëm 25 litra. Plot 2 litra më pak për 5 mijë lekë të reja. Kjo sepse Kryeministri e rriti me 12 lekë për litër taksën. Sa mirë që ky ministri, që bëri këtë pyetjen sharlatane, nuk është në tavolinë duke pirë kafe me këta të tre, se ia tregonin paq këta se si ishte llogaria.

Pra, taksa e drejtë e Ramës vetëm drejtësi nuk ka. Por Rama insistoi edhe dje me rastin e 100 ditëve të para të dështimit: “Taksa e sheshtë ishte vjedhje”, kështu tha ai përsëri. Në fakt, edhe familjarët e tij thonë që, kur është i bindur, ai nuk tërhiqet, por shkon deri në fund. E pra, sa mirë që edhe Kryeministri nuk ishte ulur me këta tre miqtë në kafene dhe t’u shpjegonte drejtësinë e taksës së tij apo se karburanti më i shtrenjtë bën mirë për zemrën, sepse do t’ia shpjegonin me shuplaka, kjo është gjuha që kupton Kryeministri, se me taksën e sheshtë të Sali Berishës ata të tre do të paguanin njësoj për të njëjtin fitim, vetëm 192 mijë lekë të reja në vit. Të tre njësoj. Jo me atë shkallë ndryshimi që ju përmendët. 

Konkluzioni është shumë i thjeshtë: kjo është taksa e progresionit të zhdrejtë dhe e pabarazisë. Me fjalë të thjeshta, në qershor, kur premtoi, dhe në shtator, kur mori mandatin, Edi Rama i mashtroi shqiptarët. Kjo paketë fiskale vendos sot këmbëkryq mes shqiptarëve pabarazinë fiskale dhe atë sociale. Persona me të ardhura të njëjta, vetëm se kanë zgjedhur të fitojnë të ardhurat e tyre me burime të ndryshme, diskriminohen. Zotërinj, kjo është antikushtetuese! 

A mbyllet këtu gënjeshtra e Kryeministrit? Sigurisht që jo. U tha shqiptarëve se do t’u jepte shëndetësinë falas, se shërbimin shëndetësor do ta blinte shteti dhe shqiptarëve do t’ua jepte falas. Kjo është në program e shkruar. Tha se do hiqte kontributin shëndetësor dhe  se paratë do t’i merrte nga taksimi i përgjithshëm. Gënjeshtër edhe kësaj radhe! Jo vetëm që kontributin shëndetësor shqiptarët do të vazhdojnë ta paguajnë, por do ta paguajnë edhe më shtrenjtë, sepse u hoq tavani tashmë. Dhe kjo do të jetë më shtrenjtë edhe në qytet, edhe në fshat. Por ka gjëra për të cilat Kryeministri ynë e mban llafin. Kontributi, që do të paguajmë më shtrenjtë se në kohën e qeverisë “Berisha”, do t’i shtohet premtimit se paratë për shërbimin shëndetësor do t’i marrë nga taksimi i përgjithshëm. Dhe kështu më vonë, më 1 janar 2014, litri i karburantit do të jetë 12 lekë më shtrenjtë dhe me siguri të gjithë ne nga viti që vjen do ta paguajmë një litër karburant të paktën 2 mijë lekë të vjetra.

Sipas Kryeministrit qenkemi dhjamosur, se edhe bukën shkojmë e blejmë me makinë. Por për ne ka menduar vetë Kryeministri, sepse po na shtrenjton karburantin që të ecim më shumë, të tresim ca yndyrnat dhe kështu të ulet rreziku i sëmundjeve kardiovaskulare. Dhe kjo do të bëhet e gjitha në mënyrë natyrale. Pra, kjo qenka shëndetësia falas e Kryeministrit dhe e ministrave të tij, se tjetër gjë në këtë buxhet nuk pamë.

Të nderuar shqiptarë, e përsëris: falas, për Kryeministrin, do të thotë më shumë kontribute nga pagat tona për sigurim shëndetësor dhe karburant më i shtrenjtë që ne të mos sëmuremi.

Në përfundim, nuk mbahet mend një shtrenjtim i tillë i karburantit me taksa siç bëhet me këtë ligj. Deri më sot çmimin e karburantit e ka rritur bursa. Në fakt kjo është përgjigje edhe për atë ministrin që bën pyetje sharlatane. Nga 1 janari karburantin e rrit Edi Rama me taksë.

Zoti Kryeministër, nuk ka shqiptar që nuk skuqet nga marazi kur ti tallesh me ta dhe u thua se këtë rritje të taksës na e bën për arsye shëndetësore apo për ambientin. Taksë më shkatërrimtare për ekonominë nuk mund të ketë. 100 për qind e shqiptarëve do të preket nga kjo taksë dhe do të varfërohet. Asnjë nuk bën dallim, sepse jo vetëm ata që kanë makinë për punë, për familjen apo për kohën e lirë do ta paguajnë këtë taksë, por edhe ata që përdorin mjetet publike do të paguajnë më shtrenjtë dhe po ashtu do të paguajmë të gjithë në çdo çmim të produkteve ushqimore dhe joushqimore, sepse nuk do të mbetet çmim pa u rritur.

Kjo taksë do t’i rrisë kostot biznesit të madh dhe atij të vogël, dhe bujqëve të vetëpunësuar, ndryshe nga ajo gënjeshtër që paraqet Kryeministri. Të gjithë këta do ta shkarkojnë taksën e tyre te konsumatori final dhe ata që do ta vuajnë më shumë janë të varfrit, ata që nuk marrin asgjë, ata që e kanë pagën vetëm 30 mijë lekë apo qoftë dhe biznesi i vogël ambulant apo jo, të cilëve Kryeministri u thotë se po u hiqka taksën. Por nëse çmimet rriten, fuqia blerëse bie. Ato biznese që nuk do të arrijnë të shkarkojnë kostot e kësaj takse të re, të pasurisë së dyfishuar, do të falimentojnë. Kështu, mijëra vetë do të humbasin vendet e punës dhe më pak vetë do të blejnë  mallra.

Zotërinj, ky është spirali i një krize të thellë, dhe kjo është ajo gremina që i përmenda në fillim zotit Kryeministër, por me siguri ai po mendon me vete si ujku tek ajo përralla “Ujku dhe kau”: “Kujtojnë se jam piktor”. Në fakt, të gjithë shqiptarët e dinë se Kryeministri ynë është vetëm një mashtrues.

Faleminderit!

Ilir Meta – Fjalën e ka kryetari i Komisionit të Ekonomisë, zoti Erion Braçe.

Erion Braçe – I nderuar zoti Kryetar,

Të nderuar kolegë,

Natyrisht, pas kaq orësh, diskutimi po kalon në absurd. Dëgjova dikë këtu që thotë dhe po e përsërit vazhdimisht duke sjellë si argument rritjen e shpenzimeve të çdo familjeje apo të çdo të punësuari se po rritet akciza e kafesë. Në asnjë nga 8 projektligjet që janë paraqitur këtu nuk ka rritje apo që të parashihet që rritja e akcizës së kafesë. Aty i keni aktet, mund t’i merrni dhe t’i shihni. Deputetit Berisha dua t’i them që ta ndryshojë deklaratën e tij për rritjen e akcizës së kafesë. Po nuk e ndryshoi ai, nuk e ndryshon askush tjetër.

E dyta, një tjetër tha se profesionistët në këtë vend paguhen me 160 mijë lekë të reja rrogë në muaj. Nuk e di, mbase është edhe kështu. Por kjo është një pjesë vazhdimisht edhe më e vogël, përndryshe më duhet të pyes: po mësuesit çfarë janë, nuk janë profesionistë, që marrin më pak rrogë sesa këta dhe natyrisht përfitojnë nga taksimi ynë progresiv? Po mjekët çfarë janë, nuk janë profesionistë, që marrin më pak rrogë sesa kaq dhe përfitojnë nga tatimi progresiv? Po të gjithë ata që punojnë në sektorë të rëndësishëm të rendit dhe të sigurisë publike, të mbrojtjes, dhe në administratë publike, po të doni edhe në institucione të tjera private, që marrin më pak rrogë se kaq, çfarë janë, nuk janë specialistë? Edhe ata të gjithë përfitojnë nga tatimi ynë progresiv.

Një tjetër deputet i vuri në peshore të gjithë, si sipërmarrësin e vogël, që mezi bën deri në 2 milionë lekë të reja xhiro në vit, ashtu edhe specialistin që merr rrogë për 8 orë 160 mijë lekë të reja në muaj. Nuk mund të vihen në kandar. Natyrisht, ne do të vazhdojmë të mbrojmë pikërisht atë biznesmenin e vogël, atë sipërmarrësin e vogël, për ta ndihmuar që të paguajë më pak dhe të rrisë aktivitetin e tij.

Në fund dua të them se ka një kufi përtej të cilit mund të përdorin çfarëdolloj argumenti, çfarëdolloj emërtimi, specialist, nëpunës, etj., etj, me radhë, por ka një limit, që është rroga e deputetit; ajo është diku te 150-155 mijë lekë të reja në muaj dhe natyrisht ne nuk mund ta ngremë pragun për veten tonë, sepse do të hynim të gjithë në konflikt interesi thjesht për të mbrojtur atë specialistin, por për të përfituar deputeti dhe çdo funksionar tjetër politik i administratës. Jo, deputetët do të paguajnë më shumë. Ministrat do të paguajnë më shumë. Të gjithë funksionarët politikë do të paguajnë më shumë në të gjitha nivelet e administratës. Natyrisht, kjo pagë prek edhe pjesën tjetër, edhe ata që paguhen me 160 mijë lekë të reja.

Po e përsëris: retorika që po përdoret këtu ka të bëjë me të voglin, por në fakt, ka parasysh të madhin. Për atë është i gjithë diskutimi, për atë që fiton shumë. Ua thashë edhe pak më parë, nuk është halli as i bujkut, as i fshatarit, as i atij që shëtit me urbanin e Tiranës apo përdor urbanin në çdo rreth tjetër të Shqipërisë, por është halli i atyre të mëdhenjve. Do të vijmë te ligjet e tjera dhe do ta shikoni që nuk bëhet fjalë për taksën e apartamenteve të para vitit 1993, por bëhet fjalë për taksën e të gjithë atyre të tjerëve që kanë sipërfaqe të mëdha dhe që i kanë vënë në përdorim me qira apo edhe më gjerë për shërbime të tjera të mëdha tregtare. 

Megjithatë, të vijmë te nafta. Sapo dëgjova që çmimin e naftës në këtë vend e ka rritur bursa. Po, ashtu është. Çmimi i naftës rritet në bursë. Por më duhet të pohoj se këtu në Shqipëri çmimin e naftës e ka rritur edhe tjetërkush, e rriti ai që e mori akcizën e naftës nga 18 lekë dhe e çoi 37 lekë për litër, e rriti ai që vuri taksën e karbonit 5 lekë për litër, e rriti ai që vendosi për herë të parë në këtë vend taksë qarkullimi mbi litrin e naftës, në fillim  5 lekë në mes të vitit dhe pastaj në janar 7 lekë të tjera. E mbani mend të gjithë ish-ministrin e Financave kur erdhi këtu dhe na argumentoi vendosjen e taksës së qarkullimit. Doli dhe na tha se është e padrejtë që të ketë një taksë qarkullimi fikse, për të gjithë njësoj, si për ata me cilindratë të madhe të makinës, si për ata me cilindratë të vogël të makinës, si për ata që e përdorin makinën për të gjuajtur te blloku, si për ata të tjerët që e përdorin makinën thjesht dhe vetëm kur kanë hall apo hall pune. Pra, do të bëjmë drejtësi, tha ish-ministri i Financave atëherë, dhe përnjëherë e shtoi 5 lekë për litër në mes të vitit dhe pastaj 7 lekë për litër në janar. I vuri ai.

Sot vijmë pikërisht te projektligji dhe na thuhet se për shkak të rritjes së taksës për qarkullimin do të rritet buka. Jo, nuk do të rritet çmimi i bukës, në asnjë prej furrave të bukës, si në ato që punojnë me energji elektrike, ashtu edhe në ato të tjerat që punojnë me hidrokarbure.

Që të jemi të ndershëm dhe t’i themi gjërat deri në fund, në vitin 2008, kur ndryshoi ligji për akcizën, doli një VKM me numër 1158 që i referohej pikërisht atij ligji dhe që përcaktonte normativat për çdo sektor ku do të rimbursohej akciza e naftës apo e hidrokarbureve të tjera që do të përdoreshin në të. Në datën 1 tetor të vitit 2012 doli ligji i ri për akcizat, dhe natyrisht doli dhe VKM-ja e re me numër 612, që bënte të njëjtën gjë, ligjëronte rimbursimin e akcizës për secilën nga industritë respektive për vlerën e faturës që do të paraqitej. 

Ky është aneksi, është në fuqi ende. Sipas këtij aneksi thuhet qartë: përpunim qumështi, sterilizim, pasterizim, rimbursohet akciza për sasinë nga 26 deri në 32 litër për një ton prodhim. 100 për qind vlera e akcizës së rimbursuar, 37 lekë për litër. Vazhdon me prodhim ëmbëlsirash, pastaj me prodhim birre, pastaj me prodhim pijesh alkoolike, pastaj, dhe këtu kam në vëmendje atë që tha zoti Ruli, përpunim fruta-perime, agropërpunimi është pjesa e fundit për fermerin. Edhe këtu rimbursohet 26 deri në 32 litra mazut ose solar për një ton prodhim, sipas faturës. Pastaj është edhe prodhimi i vajit, rimbursohet 26 deri në 32 litra mazut dhe 24 deri në 29 litra solar, 37 lekë për litër, edhe këtu për secilin që paraqet faturë. Pastaj vijmë te prodhimi i bukës, për pjekje thuhet, 45 deri në 50 litra gazoil, 42 deri në 53 litra mazut, 39 deri në 48 litra solar për çdo një ton prodhim, edhe kjo sipas faturës, 37 lekë për litër rimbursim. Për të vazhduar me industrinë, këtu është prodhim tullash dhe tjegullash me pjekje termike, prodhim çimentoje, riciklim i plastikës, qelqit dhe natyrisht edhe materialesh të përziera po përsëri nga riciklimi. Edhe këtu rimbursohet sipas kartës teknologjike ose 4 kilogram solar për 1 kuintal produkt final.

Pra, sipas vendimeve që janë në fuqi dhe që ne nuk i kemi prekur,   akciza për të cilën flisni do të rimbursohet 37 lekë për litër. Pra, kjo pjesë është e gjitha e paprekur dhe përfshin edhe prodhimin bujqësor, atë që vjen nga serrat. Është shumë e rëndësishme që këtë ta dëgjojë çdo bujk, kudo që është, veçanërisht ata që merren me serra. Duhet të jetë i qartë gjithsecili prej tyre që me paraqitjen e faturës për çdo 1 ton prodhim i rimbursohet gjithë vlera e plota e akcizës dhe nuk rimbursohet atje ku tha zoti Ruli, te pjesa e buxhetit të Ministrisë së Shëndetësisë, por rimbursohet në çdo degë doganore; atje paraqitet fatura bashkë me faturën e prodhimit dhe natyrisht kthehen mbrapsht  37 lekë për çdo litër hidrokarbure të përdorur.

Atëherë, për çfarë flasim? Patjetër, për sa kohë që kemi një taksë qarkullimi që rritet me 10 lekë, natyrisht që do të ketë rritje të çmimit të hidrokarbureve. Pa diskutim që do të ketë rritje të çmimit të hidrokarbureve, për më tepër kur Shqipëria ka vendosur një regjim që është skandaloz: prodhon 1,2 milionë tonë naftë nga vendburimet dhe importon 460 mijë tonë të tjera për nevoja konsumi, me një bilanc tërësisht të zhbalancuar, që natyrisht i kushton shumë buxhetit të shtetit. Ashtu si në anën tjetër, Shqipëria ka vendosur një regjim edhe më kriminal. Ka vendosur atë sistemin e koncesionit të ngjyrosjes së hidrokarbureve, i cili i merr 3 lekë/litër çdo shqiptari që na dëgjon këtu dhe natyrisht nuk i çon ato në arkën e shtetit, por në arkën e një privati të vetëm. Në qoftë se ka një gjë për të cilën duhet të kritikohet Kryeministri, është pikërisht kjo: vonesa në prishjen e këtij koncesioni që u merr shqiptarëve 3 lekë/litri për xhepin e një njeriu të vetëm, që është tërësisht klient i qeverisë së shkuar. 3 lekë/litër qoftë për benzinën, qoftë për naftën ua marrin pikërisht ata. Këtë duhet të dinë të gjithë. 

Në qoftë se ka një kërkesë sot, jo vetëm nga unë, por nga i gjithë grupi i deputetëve të maxhorancës, është pikërisht kjo: prishja e koncesionit të markimit të karburanteve dhe vendosja në standard, në detyrim, e ngjyrosjes së karburanteve jo duke i çuar paratë në xhepat e një sipërmarrësi të vetëm, por nga qytetari te sipërmarrësi, dhe kurrë te shteti. Ai i arkëton, ai i fiton, ndërkohë që ju të gjithë paguani. Kjo është kostoja që kemi marrë nga ajo qeveri dhe natyrisht kjo kosto duhet zhbërë, me qëllim që në xhepat e qytetarëve shqiptarë të mbeten më shumë para, kurse në xhepat e atij sipërmarrësi të mos derdhet asnjë qindarkë në mënyrë abuzive, thjesht dhe vetëm për shkak të klientelës së qeverisë së mëparshme. 


Faleminderit!

Ilir Meta – Fjalën e ka zoti Halimi, në emër të Grupit të Partisë Demokratike.

Eduard Halimi – Zoti kryetar,

Të nderuar kolegë, 

Pak ditë më parë shqiptarët u vunë në dijeni se Kryeministri kishte hartuar dhe miratuar një paketë fiskale përfshirë edhe këtë projektligj. Askush nuk dinte gjë për këtë paketë deri një ditë para miratimit, pa asnjë konsultim me biznesin, pa asnjë konsultim me qytetarët, pa asnjë konsultim me shoqatat e pushtetit lokal, madje as me vetë grupin e tij parlamentar, të cilit ia shpjegoi vetëm dy ditë më parë. Kryeministri e kishte menduar vetë, e kishte shkruar vetë, e kishte miratuar, e firmosi dhe e solli në Kuvend. Kjo nuk ka fare nevojë as për anonçim, as për demagogji, për aq kohë sa gjithë këto ditë kanë dalë me radhë të gjithë: qytetarët, Dhoma e Tregtisë, bizneset, shoqatat, me një zë, se as janë konsultuar dhe as pyetur. Vetëm kur opozita filloi të informonte dhe të dëgjonte publikun, Kryeministri u kujtua se duhej konsultim dhe filloi të dilte te qytetarët. Jo për t’u kërkuar mendim, pyetur, konsultuar, siç e kërkon kultura e ligjbërjes në çdo vend demokratik, kur merren vendime të rëndësishme, jo për të bërë llogaritë e shqiptarëve, siç i takon, por për t’u treguar atyre me humor llogaritë. Por nëse kjo paketë dhe këto llogari ishin kaq të mira, pse të gjithë qytetarët shqiptarë janë frikësuar? Çfarë kanë që nuk e kuptojnë Kryeministrin? Pse tremben kur Kryeministri u thotë që nga janari do u bëkan më të pasur? Se po t’i rrjepin këta 3%, 97% të tjerë u bëkan të kamur? Përse nuk e besojnë këtë broçkull të Kryeministrit? Pse janë trembur shqiptarët nga kjo paketë? Pse sa herë që ky i mendon vetë gjërat dhe nuk i konsulton me qytetarët, ata tremben dhe frikësohen për të ardhmen e tyre? 

Ndërkohë, Kryeministri del dhe premton se me këtë paketë ata që fitojnë më shumë, do të paguajnë më shumë, këta 3%, dhe ata që fitojnë më pak, pra 97%-shi, do të fitojnë më shumë. Atëherë, përse këta 97% janë trembur kaq shumë nga Kryeministri? Pse kur del Kryeministri dhe thotë se: “Nuk përmbyset bota, po u rrit karburanti me 120 lekë”, ata nuk e besojnë dhe frikësohen? Pse nuk e besojnë Kryeministrin kur u thotë se rritja e karburantit bëhet për të ulur obezitetin? Përsëri ata nuk qetësohen, madje axhitohen edhe më shumë. 

Kryeministri u thotë se po e rrit me 200 lekë paketën e cigareve, sepse duhet t’u shpallim luftë atyre që e pinë dhe se kjo bëhet pikërisht për të mbrojtur shëndetin e tyre, por përsëri qytetarët frikësohen dhe axhitohen edhe më shumë. 

Kryeministri thotë se po rriten taksat për pijet energjike, që të mbrojmë të rinjtë tanë që të mos t’i konsumojnë ato. Por përsëri të rinjtë frikësohen dhe axhitohen. Pse nuk e besojnë Kryeministrin kur thotë se po e rrit taksën e banesave vetëm për ata që kanë vila në det? Përsëri ata shqetësohen dhe janë ata që kanë apartamente, sepse e dinë dhe e lexojnë e zeza mbi të bardhë se dyfishohet taksa për të gjithë ata që kanë apartamente, edhe ata që kanë një apartament 60 metra katrorë, që e kanë shtëpi të parë, u dyfishohet taksa për shtëpinë e parë dhe katërfishohet për shtëpinë e dytë. Pse kur Kryeministri i thotë biznesit të vogël se po ul taksën me 2%, ata ndihen edhe më keq? Ka një konkluzion për të gjitha këto pyetje: Ky projektligj dhe kjo paketë i ka tmerruar shqiptarët. Pa dyshim, ka mërzitur edhe Kryeministrin, sepse ne shqiptarët nuk po e kuptojmë dot liderin tonë të madhërishëm, madje as nuk e meritojmë fare atë. Por e vërteta e thjeshtë dhe aspak ironike është se kjo mënyrë qeverisjeje, në fakt, është arbitraritet dhe i çon thikën në kockë popullit, qytetarëve, ndaj edhe qytetarët janë të frikësuar. 

Por a ka gjë më të rëndësishme për qytetarët sot se sa ekonomia e vendit? A ka gjë më të rëndësishme për çdo qytetar që na dëgjon sot se sa të dijë sa taksa do të paguajë më pak, sa lekë më shumë do të kursejë gjatë vitit të ardhshëm? A ka gjë më të rëndësishme për biznesin se sa të dijë sa taksa do të paguajë vitin e ardhshëm? A ka gjë më të rëndësishme për rininë që të dijë sot sa vende të reja pune do të hapen vitin e ardhshëm? Prandaj vijmë sot në ballafaqimin e ditës së të vërtetës me qytetarët. Arritja e parë e kësaj qeverie, në këtë ballafaqim me qytetarët, është se i ka trembur ata deri në palcë për të ardhmen e tyre. 

Që Rama nuk merr vesh nga ekonomia, nuk kishim shumë dyshime. Si opozitar, shumë gjëra edhe i faleshin, por që Kryeministri të dilte para qytetarëve,  bizneseve dhe t’i gënjente sy më sy, kjo nuk falet. 

Kryeministri, siç e pamë të gjithë, shkoi te një biznes i vogël dhe ia bëri me laps dhe letër një zonje këtë llogari. Dëgjojeni çfarë i tha zonjës: “Sa e ke xhiron?” “1 milionë e 300 mijë,” i tha zonja.  “Ti pra, je e biznesit të vogël. Ti nuk do të paguash dy herë, edhe qeverinë, edhe pushtetin vendor si në kohën e Saliut. Do të paguash vetëm një herë. Dakord?”  “Dakord”, i tha ajo. 

Nuk do të parapaguash, tha, siç bënte Saliu, por do të paguash në fund. Do të matim xhiron, pastaj do të parapaguash në fund, jo tani. “Ti, - i tha, teksa mori lapsin dhe letrën dhe i bëri llogaritë, - do të paguash 7,5% të xhiros, pra  kaq” dhe i shënoi 345 mijë lekë. “Letrën mbaje, - i tha. - Kjo është llogaria. Po të erdhi njeri, i thuaj ma ka shkruar Kryeministri.” Kjo kronikë doli në të gjitha mediat dhe të nesërmen të gjitha bizneset e lexuan këtë që tha Kryeministri, por edhe pas kësaj bizneset u frikësuan më shumë. Kryeministri nuk e di as vetë se çfarë ka shkruar dhe ka firmosur, as çfarë ka sjellë në këtë projektligj. Pse? 

E para, biznese nën 2 milionë, që ishte edhe ky i zonjës që takoi Kryeministri, e ka tatimin fiks. Pra, 250 mijë lekë. Ndërsa ai i tha: “Ke 345 mijë lekë.” Këtë projektligj e ka sjellë këtu me shkrim e zeza mbi të bardhë, por nuk e ka lexuar atë që ka shkruar. Rama gënjeu, ndaj tremben qytetarët. 

E dyta, Rama u tha: “Nuk do t’jua marr parapagim”, por gënjen sërish. Do t’u marrë sërish parapagim dhe e ka të shkruar të zezën mbi të bardhë. Hapeni dhe lexojeni nenin 15 të projektligjit “Për taksat vendore”. I gënjeu sërish. 

E treta, ai tha: “Saliu jua ka marrë dy herë tatimet, si nga qeveria dhe pushteti lokal.” Por për atë që merr vesh nga ekonomia çështja është e thjeshtë: bëhej parapagimi në 2013-ën, siç do të bëhet në 2014-ën, bëhet në fund llogaria dhe paguanin 10%. Tani, sipas Ramës, do të paguajnë 7,5%. I gënjeu sërish. 

Rama nuk i tha fare zonjës sa do të paguante më shumë, sepse taksa e dyqanit ku ishte ajo zonja do të dyfishohej, sepse do të rritet qiraja. Sa do të humbiste nga rritja e karburantit me 120 lekë? Sa do të humbiste nga rritja me 200 lekë e paketës së cigares dhe sa lekë do t’i ngeleshin asaj, burrit të saj dhe fëmijëve në vitin e ardhshëm? Por ai i fshehu të tria këto çështje dhe me laps e letër gënjeu për të tria, pa qenë nevoja fare. Votat nuk i duhen tani, por ai kështu di ta bëjë punën, duke gënjyer. 

Ja pra, të dashur kolegë, ndaj edhe frikësohen qytetarët, sepse ai gënjen ditën për diell, edhe me letër, edhe me shkrim; edhe në lagje, edhe kur të vjen në shtëpi; edhe kur shkon në dyqan, gënjen, edhe kur bën mediume, përsëri të gënjen. Ndaj nuk e besojnë se ky projektligj shkon në 97% në të mirë të qytetarëve. 

Arritja e dytë, gjithmonë në të mirë të qytetarëve shqiptarë, në të mirë të popullit, është se do të rritet tatimi dhe taksa për shtëpitë e para po e po, por për dyqanet po e po, por edhe për shtëpitë e dyta. Se si mund të jetë kjo në favor të 97% të shqiptarëve, vetëm ky e di. 

I gënjeu Rama, i gënjyen edhe këta mbrapa. Doli një nga këta zëdhënësit në një televizion të Durrësit dhe tha: “Durrsakët e vjetër nuk do të paguajnë fare taksa, do të paguajnë vetëm ata tiranasit që po u zënë detin juve.” I gënjeu ditën me diell. Durrsakët e vjetër do të paguajnë dyfish për shtëpitë e para që ata kanë. Do të paguajnë katërfish për shtëpitë e dyta, jo ata që kanë vila; do të paguajnë edhe për ato që u ka lënë baba, edhe për ato që ua kanë dhënë me sipërmarrje ose me ndërtim. Të gjithë do të paguajnë. 

Arritja e tretë e madhe është ajo e shkatërrimeve bazë që u bëhen qytetarëve shqiptarë nëpërmjet shërbimeve. Kush ua jep shërbimet bazë qytetarëve shqiptarë? Shërbimet bazë ua jep pushteti lokal pikërisht duke i mbledhur të gjitha paratë Rama dhe duke ua dhënë cave të nënës e cave të njerkës, sigurisht do të diskriminojë të gjitha bashkitë që janë kundër Ramës. Diskriminon ato komuna dhe bashki të cilat nuk i ka udhëheqësi ynë i madhërishëm, sepse janë të opozitës. Kush përfiton në këtë rast? Përfitojnë qytetarët shqiptarë, ata 97%? Nuk përfitojnë fare. Përkundrazi, dëmtohen edhe më shumë. Dëmtohen, sepse do t’u preket ajo që është më themelorja, do t’u preken shërbimet që ata marrin nga pushteti vendor. Do t’u preken shërbimet bazë, furnizimi me ujë, pastrimi dhe të gjitha shërbimet e tjera që marrin nga pushteti lokal. 

Nga kjo paketë fiskale jo vetëm që nuk fitojnë 97% e shqiptarëve, por shqiptarët duhet të paguajnë një më një më shumë se gjatë vitit 2013. Asgjë të mirë nuk kanë qytetarët shqiptarë përveçse do të paguajnë më shumë taksa, do të shpenzojnë më shumë dhe do të fitojnë shumë e shumë më pak. Kjo është e vërteta dhe nëse ata nuk e ndalojnë Kryeministrin kjo do të bëhet realitet. Ndaj ne jemi me qytetarët dhe kundër kësaj pakete.

Faleminderit!

Ilir Meta – Fjalën e ka zoti Berisha në emër të grupit të Partisë Demokratike. Apo nuk do të flisni?

Sali Berisha – Ju lutem, zoti Kryetar, një material për ju!

Nuk ka shërbim parlamenti ose të paktën, meqenëse nuk ka screen në parlament, urdhëroni!

Kryeministri Meta, më gjeni urgjent thesarin! Ja, ku e ke thesarin. 

Ilir Meta – Kësaj i thonë të bësh Research, apo jo? 

Sali Berisha – Të nderuar zotërinj deputetë,

E nisa me këtë shkrim të atij muaji dhe viti në të cilin shqiptarëve, si asnjë kombi tjetër, iu vodh thesari numizmatik nën kujdesin e Guvernatorit Shkëlqim Cani.  Pasi humbi thesari, guvernatori Shkëlqim Cani u deklaroi shqiptarëve se Banka e Shtetit nuk ka pasur thesar, paçka se tre muaj më parë e kishte raportuar në raportin e Bankës së Shtetit praninë e thesarit në vlerën dhe sasinë e caktuar. 

Atëherë, a mund të imagjinoni ju sesi mund t’i besohet këtij njeriu që vjen këtu me paketën fiskale më të papërgjegjshme, këtij ministri Financash, që në çdo tri fjali pyet punonjësit se çfarë do të thotë kjo ose ajo?

Absolutisht po. Ky ministër i Financave, për arsye të caktuara, mbikëqyret nga një  siç është ministri i Ekonomisë, i diplomuar “Shumë mirë” për mësues në gjuhën angleze. Le të flasim këtu për kohën kur të kërkonte drejt kur të kërkonte drejtësia dhe fshiheshe në Rumani.

Të kam gjetur në Rumani. Më pyetën: “A t’i japim azil politik?” U thashë: “Lëreni, se nuk merret njeri me të”. Ishin miqtë e mi në pushtet.

(Ndërprerje pa mikrofon.)

Sipas teorisë së fundit të Malcolm Gladwell: “Asgjë nuk vjen  nga hiçi. Gjithçka lind nga një bacground i caktuar”. Kjo paketë fiskale lind nga injoranca totale ekonomike e Kryeministrit të vendit, për të mos thënë edhe më keq, nga energjia e tij shpirtërore negative. Ka tre muaj që ka prodhuar energji negative në këtë vend, më shumë se  në të gjithë Ballkanin, më shumë  se në të gjithë Europën. Vjen nga injoranca dhe ndryshku fatal i ministrit të  Financave dhe ministrit të Ekonomisë, dy heronjtë e ditës së Edi Ramës. 

Unë jam këtu për të denoncuar një akt të papërgjegjshëm me të cilin ju prekni çdo qytetar shqiptar, nga fëmija, foshnja  akoma në barkun e nënës dhe deri te i moshuari i këtij kombi. Kjo është rritja  e çmimit të naftës. Ju sot vendosni për një rritje të madhe të çmimit të naftës, në një kohë  kur çmimi i naftës me këtë rrije do të kapë çatinë  e  botës. Ju rrisni çmimin e naftës në një kohë kur studimet më serioze në botë kanë gjetur se në Shtetet e Bashkuara të Amerikës në 12 recesionet e shekullit të fundit, 11 prej tyre kanë pasur në themel rritjen e çmimit të naftës. Ju rrisni çmimin e naftës me një akt cinizmi ekstrem, pasi u keni deklaruar shqiptarëve se do të ulni  taksat për 97%  të tyre. Ju rrisni çmimin e naftës për të rritur kostot për njësi prodhimi në çdo sektor të jetës prodhuese të vendit, që është universalisht e njohur. Ju rrisni çmimin e naftës për të rritur me çdo kusht dhe çdo çmim inflacionin nëpërmjet rritjes së përgjithshme të çmimeve. 

Ju do e përdorni këtë platformë sot në mënyrë barbare për të desinformuar qytetarët. Nuk ka mazuti dhe solari taksë mbi qarkullimin. Ju dilni këtu dhe i përmendni qytetarit mazutin dhe solarin. Ju dilni përpara shqiptarëve për të vënë si maskë vendimet e  qeverisë sime, por nuk keni lidhje me to. Pse me ato të  mbroheni ju? Atyre po u vini kazmën. Vura re një ditë një deputet, lexonte këtu nga fillimi deri në fund raportin e Keltis Krujës, sot lexojnë vendimin e
qeverisë sime. A po bëni qeveri ju apo jo? Si e keni hallin? Shqipëria  po shikon nga  ju vetëm negativitete. 

Ju rrisni çmimin e naftës. Ai është çmimi që ndikon më shumë se çdo gjë tjetër në çmimin e ushqimeve. Ju  u premtuat shqiptarëve se do të ulni dhe do të hiqni TVSH-në për pesë ushqimet bazë: bukën, vajin, vezën, qumështin e kështu me radhë. A ishte ky premtim apo jo? Kurse sot nuk lëvizni një qindarkë, përkundrazi me çmimin e naftës ju rrisni ndjeshëm çmimin e të gjitha produkteve. Kompensimin kujt ia besoni? Ia besoni një njeriu që  pasi vodhi paratë e “Mjaft”-it, ndërtoi dy vila. Vodhi kompjuterin e financave të “Mjaft”-it. Dhe tha: “Më vodhën kompjuterin”. E di vetë ai. Një për vete dhe një për të shoqen, pa firmosur asnjë ditë në bordero. Pa paguar asnjë qindarkë në sistemin tatimor të shtetit. Ky  ministër i mjerimit social tani merr përsipër rimbursimin e TVSH-së, rimbursimin e kafshatës. Ky është një cinizëm ekstrem. Ju rrisni çmimin e naftës, gjë që do të ndryshojë strukturën totale të ekonomisë shqiptare. Kupola e biznesmenëve tuaj nuk flet. Ajo është task free nga gjithçka, por ata e dinë mirë se kjo është një lëvizje fatale për ekonominë. Ata e dinë mirë se sot e tutje çdo investitor do të mendojë të investojë me konsum sa më të paktë nafte. Po e dini se çfarë do të thotë kjo? Kjo do të thotë punësim sa më të paktë. Kjo është e faktuar. Ju rrisni çmimin e naftës, por ky çmim nuk kthehet më mbrapa. Historiku i viteve të fundit, dëshmon se çmimi i naftës nuk  bie më. Përse nuk bie? Ai që quhet  “Easy oil” është larguar nga skena. Naftë ka, por me kosto të lartë nxjerrjeje. Prandaj ju shënoni një rekord të ri.  Më thoni një shqiptar që nuk preket nga rritja  e çmimit të naftës! Apo tani nxorët teorinë  e fitness-sit, kushërirë. 

Kemi të bëjmë me një qeveri familjare. Tri vetë nga një familje vetëm në Shqipëri mund të gjesh në qeveri dhe jo tjetërkund.

(Ndërprerje pa mikrofon.)

T’i bëre luftë deri në minutën e fundit për t’u bërë ministër, por ta mori Çuçi. Blendi për Blendi. Lëre atë muhabet, sepse e  dinë të gjithë. Ty mirë ta bëri. Unë nuk kam asnjë hall. Unë qaj hallin se janë tre vetë nga një familje në qeveri dhe kjo nuk më pëlqen se është qeveria shqiptare.

Me këtë rritje ju nuk i thoni dot një qytetari shqiptar se nuk  janë rritur taksat. Po çfarë ndodh me këtë rritje? Njerëzit do të shpenzojnë më shumë për naftën në mënyrë shproporcionale. Me këtë rritje ju kërcënoni bankat, sepse ulni fuqinë paguese të kredive. Me këtë rritje ju i çoni ato drejt falimentimit. E gjithë paketa fiskale ka një anë të zezë në raport me bankat. Ata që kanë marrë kredi në bankë, kanë marrë për të investuar në një  sistem fiskal të sheshtë 10%. Kthimin e kanë bazuar në një sistem fiskal. Ju papritmas rrisni 50% tatim-fitimin. Ju papritur rrisni 15-23% tatimin mbi të ardhurat personale. Ju papritmas rrisnin 8% çmimin e naftës. Si do të paguhen këto  kredi? A e kuptoni se me shpejtësi ju do të thelloni kreditë  e këqija në këtë vend?

Zotërinj, çështjet janë shumë të rëndësishme.

A e kuptoni se do ta çoni ekonominë  drejt falimentimit? Ata që bëjnë pallate fshehtas me para të vjedhura, nuk kanë interes të dëgjojnë, por unë do të vazhdoj të eci drejt të vërtetave  në mënyrë të pandalshme.

(Ndërprerje pa mikrofon.)

Ti je denoncuar disa herë, por mezi ke shpëtuar. Ti nuk ke gojë të flasësh.

I nderuar zotëri, këtu në parlament janë dy-tre persona, të cilët bëjnë rrugaçin dhe faqeziun duke më ndërprerë fjalën.

Ju lutem shumë, t’i jepet fund kësaj gjëje!

Ilir Meta – Ju lutem qetësi! Respektoni kohën, zoti Berisha!

Sali Berisha - Këta që bëjnë ata që thashë, duhet t’i disiplinoni. Ne jemi  këtu për të thënë mendime të kundërta, kurse këta që flasin kështu janë shokët e krimit. 

Një nga shkaqet e mosmarrjes së statusit është ky që flet mbrapa si çakall. Është i vetmi ministër që ju vra  tjetri në krah tek fliste në një aksion. Ai është i lidhur këmbë e kokë me  krimin dhe kontrabandën. Prandaj flet këtu se i duhen dekorata nga shefi i tij. Ai duhet të mbrohet nga shefi i tij për këto lidhje që ka, pro kjo nuk është rruga. Rruga është të dëgjojmë njëri-tjetrin dhe të respektojmë parlamentin.

Zotërinj, thoni se  ata që marrin më shumë, paguajnë më shumë dhe ata që marrin më pak, të paguajnë më pak. A mund të  bëj një llogaritje të thjeshtë para jush? Rasti i një punonjësi që merr 130 mijë lekë dhe që ju në të gjitha fjalimet e  kryekreut keni deklaruar në fushatën elektorale se do të përjashtohet nga çdo taksë. Lexoni të gjitha premtimet e tij! 

(Ndërprerje pa mikrofon.)

Nëse duan të dëgjojmë, le të dëgjojmë! Nëse duan të përgënjeshtrojmë duke mashtruar, ja ku i kam në i-Pad-in tim të gjitha të dhënat. Sapo të ulem,  do të tregoj se nuk kam mashtruar, por kam thënë të vërtetën. Keni deklaruar disa herë se ata që kanë rrogën 130 mijë lekë, nuk do të kenë asnjë taksë. Ju e keni memorien e shkurtër. Ju kaloni nëpër gjemba dhe bëma, po t’i mbani mend, ju rrokulliseni rrugës. 

Çfarë ndodh me atë që merr 130 mijë lekë sot? Ai  merr në vit 1560 mijë lekë. Ai paguan sot 156 mijë lekë taksë. Kush është ky? Është një menaxher. Një punonjës i lartë në zyrat tuaja. Është një punonjës në bankat e  vendit, në sipërmarrjet e  vendit. Ju i merrni atij 156 mijë lekë. Çfarë ndodh me biznesin e vogël? Biznesi i vogël  realizon deri në tetë milion xhiro. Me një fitim prej  19,5%. Tatim-fitimi  bën që ky të paguajë jo 156 mijë lekë, por 117 mijë lekë. Kjo është barazia juaj? Kjo do të thotë se çdo menaxher, çdo ekspert i lartë, të dalë dhe të bëjë një biznes të vogël dhe të shohë detyrën e tij, paguan më pak për të  njëjtën sasi që merr. Sa e vratë ju biznesin e madh me këtë taksë? Një biznes i madh që merr vetëm 100 mijë lekë më shumë se 8 milion. Pra, vetëm 100 mijë lekë. Ky biznes në fund të vitit realizon rreth 1milion e 556 mijë lekë. Paguan tatim-fitimin për 100 mijë lekë më shumë, paguan tatim-fitimin 234 mijë lekë. Kjo është drejtësia dhe barazia juaj. 

Zoti Kryetar, mendoj se kjo rritje taksash duhet të anulohet, sepse ka krijuar një tronditje të madhe te qytetarët shqiptarë. 

Duke e përfunduar, dua t’ju them se kryekreu juaj ka 8 ditë që u thotë shqiptarëve se nafta gjatë 8 vjetëve është rritur aq dhe kaq. I them këtij zotërisë se nuk ka njohuritë më elementare. “Gota derdhet kur mbushet plot”. Në doktrinën e sociologjisë ka një libër “Tiping point”. “Tiping point” është momenti kur ndryshimet e vogla graduale japin ndryshime të mëdha përmbysëse dhe shqiptarët kësaj i thonë “gota derdhet kur mbushet plot”. Ndaj dhe mos luani me çmimin e naftës. Uleni, sepse keni premtuar uljen e tij për dhjetëra e dhjetëra sektorë. Lëreni fitness-in, sepse shqiptarët kanë 4 herë më pak vetura se gjermanët, austriakët, francezët dhe britanikët. Në këtë rrugë që jeni, ju shumë shpejt do të nxirrni teorinë tjetër, atë të dy vakteve : “Mos hani mëngjes ose darkë, që të mos shëndosheni”! Këto nuk janë serioze, këto janë cinizma. Në një vend të lirë, qytetarët e lirë dinë të kujdesen për veten e tyre. Ndaj ky sistem i taksave kombëtare është sistem i taksave antikombëtare, është sistem antinjerëzor dhe antishqiptar.

Faleminderit!

Ilir Meta – Faleminderit!

Në emër të Grupit Parlamentar të PS-së, zoti Taulant Balla, urdhëroni!

Taulant Balla – Zoti deputet, nëse do të bënim një analizë tërësisht historike të këtyre 23 vjetëve, ajo që bie në sy është se sa herë që largohet nga pushteti Sali efendiu, lë pas vetëm rrënim. Në vitin 1997 Shqipëria trashëgoi ekonominë e Sudes dhe të Vehbiut. Në vitin 2013 Shqipëria arriti në ekonominë e Xhozefinës dhe të Sali efendiut. Bëni mirë që uleni të dy bashkë se na kujtoni Suden dhe Vehbiun, sepse situata ekonomike është njësoj e rëndë. Si për ironi të fatit, ata që deri dje shkatërruan financat e vendit edhe atëherë, edhe tani, sulmojnë FMN-në. Akuzohet FMN-ja si dëshmitar i rremë, po nga këta që thoshin atëherë: “Lëreni FMN, se ne kemi Suden, mos shkoni pas FMN-së, po vraponi pas Vehbiut”!   FMN-ja edhe sot po sulmohet nga Sali efendiu, sepse marrëveshja e qeverisë me FMN-në shkatërroi përfundimisht ëndrrën e sëmurë të Saliut për falimentimin e ekonomisë shqiptare. 

Sali efendiu e di shumë mirë se në çfarë gjendje ishte ekonomia deri në mes të muajit shtator. E di shumë mirë se sot ky buxhet dhe marrëveshja me FMN-në janë ilaçet e vetme të ekonomisë shqiptare, por ai e ka mendjen tek ëndrra e tij e sëmurë e falimentimit të ekonomisë. Vetëm një i sëmurë, që shpreson në ëndrra të tilla të sëmura mund t’u thoshte njerëzve të tij nën zë se po linte pas një ekonomi të rrënuar. Vetëm një i sëmurë, me ëndrra të tilla të sëmura, mund të shpresonte rikthimin e shpejtë në pushtet nga shpërthimi i minave të ekonomisë që kishte krijuar vetë.

E zhyte ekonominë në borxhe, e çove biznesin drejt falimentimit dhe tani ankohesh se qenka rritur borxhi për shkak të borxheve që ti le. Si ka mundësi që merr guximin dhe akuzon qeverinë e re për rritje borxhi, kur borxhi i këtij vendi e ka emrin Sali. Qeveria e shkuar do të mbahet mend si qeveria e faturave të papaguara. Kryeministri i qeverisë së shkuar e ka emrin “Sali borxhi”. Si mund të ankoheni ju për borxhin që e rritët vetë?

Sot është momenti që t’u flasim hapur qytetarëve shqiptarë. Kryetari de facto i PD-së, sepse ai de jure as që merr vesh nga këto gjëra, na është acaruar shumë për tri çështje:

E para, për taksimin progresiv, sepse nuk duron dot që ata që paguhen më pak të paguajnë më pak taksa dhe ata që paguhen më shumë të paguajnë më shumë taksa. Nuk e duroni dot ju këtë! Është acaruar edhe për iniciativën e Qeverisë në kuadër të paketës antimafie për konfiskimin e pasurive të vëna përmes korrupsionit. Madje te kjo e dyta nuk pranoni as të diskutoni. Nxeheni, lini sallat e mbledhjeve të komisioneve, sepse e keni merakun tek ato pasuri që keni vendosur në këta 8 vjet në pushtet. Mirë te paketa antikorrupsion ju kuptojmë se keni shqetësim për pasuritë, po me taksimin e ndershëm progresiv çfarë keni?

Prandaj ne u flasim hapur qytetarëve dhe u themi se përmes kësaj pakete fiskale ne garantojmë që cilitdo që paguhet me një pagë 350 mijë lekë të vjetra në muaj, do t’i japim edhe pagën e 13-të. Kjo paketë fiskale bën pikërisht këtë gjë, ata që paguhen me rrogat më të vogla në administratën e shtetit, përmes kësaj pakete fiskale, për herë të parë, pas këtyre viteve, marrin edhe rrogën e 13-të. 

Partia Demokratike nuk është e shqetësuar sot as për infermierët, as për mësuesit, as për punonjësit e policisë që bëjnë pjesë në këtë fashë pagash. Këta kanë merak tjetër. Meraku i këtyre janë të ardhurat e asaj profesoreshës që paguhet 12 milionë lekë në muaj. 144 milionë lekë në vit merr profesoresha e familjes dhe sigurisht, tani, me taksën e re progresive, nuk do të paguajë më 10%, por do të paguajë 15%, ku gjysmat e atyre që i merr para për firmën, që kur i pati lëshuar baba firmat për universitete, do t’i paguajë në shtet.

Keni edhe një hall tjetër sot, por këtë nuk jua zgjidhim dot: hallin e pijeve energjike. Aty ju ka ngelur mendja. Do të paguajë edhe Red Bull-i akcizë. Ku e keni Ridvanin? Nuk shtyhet më kështu. Ato që janë cilësuar si pjesë përbërëse e mallrave të akcizës në 8 vjet të qeverisjes suaj nuk u kujtuat një herë që të taksohen dhe aty të vendoset akcizë, në mënyrë që të rriten të ardhurat dhe këto të ardhura të përdoren për qendra shëndetësore, spitale. Madje sot sollët edhe një propozim, realisht i turpshëm për PD-në.

Pas 23 vjetësh, deputetët e PD-së kërkojnë që limiti i taksimit 10% të shkojë te paga e deputetit. Po turp, nuk keni, që ne, deputetët e Kuvendit të Shqipërisë të vendosim pagën tonë si pagë reference për 10%-in? Jo, ne do të taksohemi më shumë se ç’jemi taksuar deri më sot. Buxheti ynë ul taksat për 97% të shqiptarëve.

Falë këtij taksimi të ndershëm, të gjithë punonjësit në publik apo privat, do të kursejnë më shumë para në fund të muajit si rezultat i uljes së taksave për 97% të nëpunësve. Mesatarisht, çdo shqiptar që paguhet deri në 130 mijë lekë në muaj do të kursejë afërsisht 30 mijë lekë të rinj në vit. Taksimi i ndershëm parashikon zero taksa për çdo shqiptar me rrogë deri në 30 mijë lekë në vit, ose thënë ndryshe zero taksa për 56% të të punësuarve.

Taksimi i ndershëm parashikon ulje taksash për çdo shqiptar me rrogë deri në 130 mijë lekë në vit. Nuk e bëjmë siç thoni ju 155 mijë lekë, sepse ne nuk duam që deputetët të përfitojmë nga kjo taksë, ose thënë ndryshe për 41% të të punësuarve, të cilët do të paguajnë 13% taksa të shumës mbi 30 mijë lekë. Ata që kanë rrogën mbi 130 mijë lekë në muaj, do të kontribuojnë përmes taksave në mënyrë progresive, ose më saktë 13 mijë lekë plus 23% të shumës mbi 130 mijë lekë. Këta që sot ankohen se paketa e re fiskale dëmton biznesin, janë ata që deri në muajin shtator të këtij viti e kishin robëruar biznesin me taksën më të rëndë. Ka pasur taksa e taksa, por për taksë korrupsioni do të mbaheni mend vetëm ju në historinë e gjithë këtyre viteve.

Taksën e korrupsionit këta e kishin me emra të tjerë. Në të shumtën e rasteve ajo që njihet me emër quhet TVSH. Këta kishin taksa me emra të koduar. Njëra taksë e kishte emrin SAL. Tjetra e kishte emrin ZEN, tjetra GIT, VAN, XHOZ, MUL, BEN. Apo e harruat? E harruat atë 3%-shin që Gita i vuri atij biznesmenit? Apo harruat për taksat e Xhozit? 750 mijë milje fluturime me avion në gjithë botën. Po çfarë takse ishte kjo? Taksë që u faturohej qytetarëve shqiptarë, që ish-kryetarja e Kuvendit të mos linte vend në botë pa vizituar në diplomacinë parlamentare që nuk ia pamë asnjëherë hairin.

Po këto taksat e tjera? Taksa Mul? Kjo nuk ishte TVSH, ishte taksë tjetër. Çdo makinë në kryeqytet që parkohej gabim, paguhej taksa Mul 50 mijë lekë.

E pra, ne po e shpëtojmë biznesin nga taksimi më i rëndë, ai i korrupsionit. Po e shpëtojmë biznesin nga taksat e Mulit, të Gitës, të Zenit, të Xhozit, të Vanit dhe të tjerëve me radhë.

Edhe pse buxheti i ri aplikon taksën progresive duke ndikuar te biznesi i madh, ishte premtim që e kishim bërë gjatë fushatës zgjedhore dhe po e mbajmë. Garantimi i shlyerjes së borxheve ndaj biznesit të madh prej 350 milionë dollarësh injekton lekë në ekonomi duke i dhënë avantazhe të dukshme biznesit të madh. Shteti i merr biznesit të madh vetëm 60 milionë dollarë prej taksave. Ndërkohë në vitin e parë të qeverisjes sonë, sepse qeverisja jonë fillon me buxhet më 1 janar 2014, ne japim 350 milionë dollarë duke shlyer borxhet që kishit lënë ju.

Shlyerja e borxhit të qeverisë ndaj sipërmarrjes private rihap kantieret e punës, shton investimet dhe rikthen njerëzit në punë. Faturat e borxheve që qeveria do të shlyejë në vitin 2014 ndaj sipërmarrjes private, për punë apo shërbime të kryera gjatë qeverisjes suaj, por të papaguara, do të jetë 350 milionë dollarë.

Ne do të shtojmë 100 milionë dollarë investime në projekte të qeverisjes vendore, si dhe 665 milionë dollarë investime të tjera. Buxheti i vitit 2014 është tashmë buxheti më i madh, por edhe buxheti që injekton në ekonomi plot 1,1 miliard dollarë. Buxheti i vitit 2014 për mirëqenien sociale dhe rininë pëson edhe ky një rritje prej 23,5%, ose 13 miliardë lekë më shumë.

Jeni të shqetësuar, ju shikoj, sepse faktet janë kokëforta. Harruat që nuk paguanit as pensionet e invaliditetit, as ndihmë ekonomike dhe, nga ana tjetër, harxhonit para pa fund për klanin e qeverisë suaj. Paratë e ndihmës ekonomike, paratë për pensionin e invaliditetit u përdorën gjatë fushatës, por edhe përpara saj për makijazhin televiziv në ekranin e qeverisë. 274 fatura dreka e darkash pa paguar në Ministrinë e Jashtme, nga koha e Lul Bashës deri tek Aldo Bumçi. Ndërkohë që Saliu nuk ka paguar as drekën e 100- Vjetorit të Pavarësisë. Borxhi për të cilin bërtet Sali Berisha është borxhi i faturave të papaguara.

Buxheti i ri mundëson jo vetëm stabilizimin e situatës, por edhe përmbushjen e prioriteteve për të mbuluar nevojat e 168,574 personave me aftësi të kufizuar dhe invalidëve të punës. Falë buxhetit të vitit 2014, 108,580 familje do të mbështeten përmes skemës së ndihmës ekonomike. Buxheti 2014 është buxheti i kthesës ekonomike dhe financiare të vendit.

Familjeve të pastreha ne u themi sot se do t’i rrisim 22% fondet e strehimit. Por ndërkohë jemi duke shqyrtuar edhe këtë kapitull të zi të historisë tuaj në pushtet, një kapitull që do fillojë të zbardhet në janar, kur do të dalë se paratë nuk janë dhënë për të pastrehët, por që ofiqarë të qeverisë që kanë ndërtuar vila në bregdet.

Nuk dua të zgjatem më shumë për këtë, sepse është ende në shqyrtim. Është pak, por e sigurt se shqiptarët, ata që janë të pastrehë, ata që janë nxjerrë me dhunë nga shtëpitë e pronarëve, që me të drejtë, duhet të gëzojnë më në fund shtëpinë e tyre, sepse janë lënë rrugëve si të pastrehë, do të shohin shumë shpejt rezultatet e atyre që vazhdojnë të hetohen.

Hidhini një sy listës së trajtimit të të pastrehëve në bashkinë e Lulzim Bashës! Luli dha kredi për të pastrehë për zëdhënësen e vet, Esmeraldën. Ç’t'i bëjmë, e ka merak atë. Dha kredi edhe për Agim Llupon, njeriun që shkrehu armën e Saliut më 21 Janar 2011. Nuk e di pse ju shqetëson një kredi për zëdhënësen! Qoftë e pastrehë zëdhënësja. Por ka edhe të pastrehë të tjerë që meritojnë përpara zëdhënëses ta marrin një kredi për strehim këtu në Tiranë dhe para se t’i japësh një kredi zëdhënëses apo Agim Llupos, duhet t’ua japësh atyre.

Investimet e mëdha ne do t'i bëjmë në bujqësi, gjithashtu, në agropërpunim, si dhe në pikat e grumbullimit, që garantojnë blerjen e prodhimit bujqësor. Buxheti 2014 parashikon 1,9 miliardë lekë më shumë në bujqësi, krahasuar me vitin tuaj zgjedhor 2013. Ky buxhet garanton 700 milionë lekë më shumë në subvencione për fermerin, si edhe 505 milionë lekë më shumë investime në sistemet e ujitjes, kullimit dhe mbrojtjes nga përmbytjet.

Zonja dhe Zotërinj deputetë,

Të nderuar qytetarë shqiptarë,

Sot, 101 ditë pas marrjes së frenave të qeverisjes në dorë, Qeveria e re i ka dhënë fund rënies drejt greminës ekonomike e financiare dhe ka arritur të çmontojë minat me sahat që do të plasnin njëra pas tjetrës duke hedhur në erë të ardhmen, njësoj si në vitet e mbrapshta të  Sudes e të Vehbiut.

Faleminderit!

Ilir Meta- Faleminderit! 

Përfundon diskutimi në parim për këtë çështje. Pesë minuta pushim dhe rifillojmë me aktin e betimit të deputetit të ri të Partisë Demokratike, zotit Bedri Mihaj.

 

(Pas pushimit)

Ilir Meta – Atëherë, rifillojmë me aktin e betimit të deputetit të ri të PD-së, zotit Bedri Mihaj.

Në bazë të Rregullores, unë do të lexoj tekstin e betimit dhe më pas e ftoj deputetin e ri të ngrihet në këmbë dhe të deklarojë: “Betohem”.

“Betohem me nderin tim se do të kryej me ndërgjegje detyrën si deputet i popullit në Kuvend. Do të përfaqësoj denjësisht popullin. Do t’i bindem Kushtetutës dhe ligjeve. Do të mbroj lirinë dhe pavarësinë e Shqipërisë. Do të respektoj dhe do të mbroj të drejtat e liritë e shtetasve dhe do të punoj me të gjitha fuqitë e mia për përparimin e atdheut dhe për mirëqenien e popullit tim”. 

Bedri Mihaj – Betohem!

Ilir Meta – Faleminderit!

Urime!

Atëherë, përpara se të kalojmë te projektligji “Për disa ndryshime dhe shtesa në ligjin nr. 9920 “Për procedurat tatimore në Republikën e Shqipërisë” të ndryshuar”, ju kujtoj se, ndërkohë që zoti Berisha përshkon distancën për replikën, të përgatiten, në emër të maxhorancës deputetët: Arben Ahmetaj, Gentian Bejko, Rakip Suli, Fatmir Toçi dhe zoti Erion Braçe, në emër të grupit. Nga opozita deputetët: Bedri Hoxha, Keltis Kruja, Roland Keta, Gjovalin Bzheta dhe Ardjan Turku. 

Po, zoti Berisha.

Sali Berisha – Zonja deputete dhe zotërinj deputetë,

Të nderuara qytetare dhe qytetarë,

Siç patë dhe konstatuat vetë, Edvin Kristaq Rama, ky burracak që ka frikë nga hija e tij, ky njeri i anktheve dhe maktheve dhe me probleme të thella psikike, nuk flet vetë këtu. 

(Ndërhyrje nga salla)

E kanë mjekuar miqtë e mi.

Nuk flet vetë këtu, por shërbehet me njerëz të dënuar nga gjykatat për shpifje, me trafikantë droge dhe prostitucioni, të skeduar për trafiqe. Po të jesh burrë, duhet të dalësh këtu dhe të flasësh, por problemi yt është se ti ke tmerr nga vetja jote. Gjatë gjithë karrierës tënde. zotëri, je ...

(Ndërhyrje nga salla)

Unë të thashë: “Synet politik, Edvin efendëm, synet politik”, sepse Edvin hanëm je i mirë.

Nuk ka synet për variantin e dytë, sepse ti e ke hallin gjithmonë tek ai syneti fizik, por nuk bëhesh dot ashtu. Çfarë të të bëjnë ty synet?

Pra, vazhdojmë se nuk është sallë syneti këtu. 

Ilir Meta – Ju lutem edhe12 sekonda.

Sali Berisha – Unë tani sapo fillova.

Pra, je shërbyer gjithë jetën me lidhje krimi, duke filluar nga dita e parë në bashki, me bandën e Kavajës, duke vazhduar më tej me bandën e Lushnjës, “Hakmarrje për drejtësi”, duke vazhduar më tej me Dajtin e Shullazin. Nuk ka bandë që nuk të ka futur në xhep sa herë ka dashur.

Ti je zyrtari më i lidhur me bandat, sepse ti je i poseduar nga frika të tmerrshme, të brendshme. Prandaj sot këtu, ditën e debatit, ti nxjerr dy njerëz që janë dënuar disa herë nga gjykatat e vendit. Nxjerr njerëz që janë të skeduar për trafiqe droge dhe prostitucioni, njerëz që janë ndaluar në kufijtë e vendeve fqinje si trafikantë prostitutash. Nxjerr njerëz mbi të cilët rëndojnë akuza shumë të rënda. Nuk është kjo ....

Ilir Meta – Keni kohë që e keni kaluar kohën e replikës.

Sali Berisha – Të lutem, unë po i flas me respekt tani.

Ilir Meta – Nuk përdoren këto fjalë për respekt.

Sali Berisha – Unë po zbërthej se çfarë ndodh.

Ilir Meta – Zoti Rama ka folur dy orë sot dhe nuk ju ka përmendur asnjëherë. Nëse keni diçka me zotin Balla, përmendni emrin e tij. Nuk keni pse përmendni emrin e zotit Rama.

Sali Berisha - Unë nuk kam asgjë. Ai është i dënuar 2 herë nga gjykata si shpifës ordiner, i skeduar me Fatos Gjurën dhe të tjerë dhe me grupin Hoxha që e çuan në Itali tani së fundi. Unë nuk kam gjë me atë. Ai ka me ata. Ne kemi vetëm me Ramën, i cili vjen në parlament dhe ikën i tmerruar. U çon sms dhe ndërsen këta langoj dhe mendon se do të merremi me ta. Ne nuk merremi me ta. Ne do të merremi me zotin Rama, që është problemi madhor i këtij vendi, i cili u rrit 100% taksat shqiptarëve dhe u thotë: “Duhet të dobësoheni”, u rrit 100% taksat shqiptarëve dhe u thotë: “Po ua ulim 97%”. Ai i shkelmoi të gjitha premtimet me të cilat vodhi votat, duke thënë : “Kalova lumin, hiqmani kalin”. Këto janë...

(Ndërhyrje pa mikrofon)

A ke zgjedhës ti, apo jo? Ai u premtoi zgjedhësve të tu se do të heqë akcizën e naftës.

(Ndërhyrje pa mikrofon)

Ilir Meta – Zoti Berisha, ju lutem! Po përsërisni për herë të pestë të njëjtin fjalim. Ju keni kaluar kohën e replikës prej kohësh.

Sali Berisha – Nuk e kam kaluar, sepse ma kanë ndërprerë fjalën 30 herë. Nuk më lënë të bëj replikë. Ju përpiqeni të vini rregull, kurse këta ngrihen të gjithë. Prandaj, edhe një herë kërkoj nga kryekreu juaj të bëhet burrë dhe të dalë, të çlirohet nga komplekset, që nuk çlirohet dot kurrë dhe jo të shërbehet me ordinerë, që janë dënuar nga drejtësia disa herë dhe të mbrojë paketën e tij fiskale me të cilën po mjeron shqiptarët si askush tjetër. 

(Ndërhyrje pa mikrofon)

Ty të kanë bërë synet politik.

Ilir Meta – Zoti Berisha, dua t’ju njoftoj se asnjë televizion nuk po transmeton live.
Sali Berisha – Mbaj shënim atë që të them unë! Nuk ta them pa qëllim “synet politik”. Për atë fizikun, nuk bëhet. Nuk është puna jote ajo. Është punë burrash. Prandaj, dil vetë më mirë dhe mos ikë nga frika! Unë t’i studioj të gjitha lëvizjet. Ti vuan nga komplekse të tmerrshme, prandaj...

(Ndërhyrje pa mikrofon) 

Të japin zemër ata që janë si ti.

Rruga është që t’i dalësh zot vetes dhe të thuash ato që mendon.

Ilir Meta – Po, zonja Topalli.

Jozefina Topalli – Tetë vjet rresht, kam dëgjuar këtu 3 persona dhe nuk u kam kthyer përgjigje, sepse kam qenë e sigurt se nuk kanë qenë fjalët e tyre. Ato, që këta deputetë nxirrnin nga goja, ishin vetëm leximi i mesazheve që u dërgonte ky që është këtu mbrapa. 

Dua t’ju them një gjë: diplomacia parlamentare është një koncept i ri dhe i panjohur për shqiptarët, i ri edhe për vendet e tjera europiane dhe përtej Europës. Kam bërë 44 vizita zyrtare. Po aq, ndoshta dhe më shumë, konferenca ndërkombëtare. Vizitat zyrtare ju i konsideroni rrugë. Përmes këtyre vizitave zyrtare u bë e mundur që brenda një viti 27 parlamente të Europës të ratifikonin Marrëveshjen e MSA-së, ndërkohë që fqinjët tanë nuk e kishin ratifikuar as për 3 vjet e gjysmë.

 Për shkak të diplomacisë parlamentare dhe të lidhjeve të forta miqësore që kam pasur në Europë dhe përtej Europës, u bë e mundur që të ratifikohet Marrëveshja e NATO-s, që bëri të mundur që Shqipëria të bëhet anëtare dhe të ulet në tryezë me fuqitë më të mëdha të botës. Për shkak të diplomacisë parlamentare dhe të punës e të reformave që janë kaluar në këtë parlament, në atë moment kur bëhej mbledhja e Komisionit të Jashtëm në Parlamentin Europian, ju, bashkë me atë, që e quan Shqipërinë kriminale dhe ne kriminelë, hajdutë e të korruptuar, bënit çdo përpjekje që të votohej kundër liberalizimit të vizave.

Bashkë me stafin tim dhe kolegët e mi, kemi ndenjur deri pas mesnate me e-maile, me telefonata dhe me lidhje me kryetarët e parlamentit, me çdo anëtar të Komisionit të Jashtëm dhe për një votë e kemi kaluar. Mbajeni mend, sepse nuk jua kam thënë kurrë dhe as kam për t’jua përsëritur më: në qoftë se nuk do të kalonte në atë moment, kushedi sa do të shtyhej përsëri liberalizimi i vizave. Për shkak të liberalizimit të vizave, të dashur kolegë, askush kur kaloni në kufi nuk ju shikon se çfarë koke keni, çfarë fytyre keni apo me çfarë trafikantësh kaloni, por ju shikojnë pasaportën dhe ju kaloni si të nderuar. Ky është mëkati i Jozefina Topallit.

(Ndërhyrje nga salla)

Po të kishe qenë burrë ti, e lexoje vetë e jo t’ua jepje të tjerëve. Po të kishe qenë burrë, do të çoheshe në këmbë dhe do t’i rreshtoje të gjitha, por ti nuk je burrë. Ti nuk je për Kryeministër. Të të vijë turp!
Ilir Meta – Fjalën e ka zoti Gentian Bejko.

(Ndërhyrje nga salla)

Ju kam dëgjuar me shumë vëmendje. Ju ftoj të ruani qetësinë, sepse kush bërtet, nuk do të thotë se ka të drejtë.

Po, zoti Bejko.

Gentian Bejko – I nderuar Kryetar,

Të nderuar kolegë deputetë,

Të nderuar qytetarë shqiptarë, 

Pas 100 ditë qeverisjeje, sot qeveria e Aleancës për të Ardhmen Europiane konkretizon një pjesë të programit të prezantuar dhe të pranuar nga shumica e shqiptarëve.

Erdhëm deri këtu, duke ju premtuar një shtet të drejtë, të përgjegjshëm dhe social, duke iu përgjigjur thirrjes dhe nevojës suaj për më tepër shërbime dhe cilësi më të mirë. Erdhëm këtu duke ju premtuar transparencë, luftë kundër korrupsionit, politika të përgjegjshme të administratës fiskale dhe financave publike, edukim më të mirë, menaxhim më të mirë të territorit, përmirësim dhe mbështetje të sektorit të bujqësisë, të lënë në mëshirë të fatit gjatë gjithë kësaj kohe. 

Erdhëm këtu duke marrë përsipër kostot e keqmenaxhimit prej qeverisë që kaloi dhe përpara fillimit të punës sonë premtuam transparencë mbi financat publike dhe mbështetje të institucioneve të njohura të financave të shtetit. Ne premtuam përmirësimin e shërbimeve dhe të klimës së biznesit, gjë që kjo seri projektligjesh të paketës fiskale e mundëson; përmirësimin e marrëdhënieve midis administratës fiskale dhe biznesit, duke luftuar evazionin fiskal në themel të reformave fiskale të propozuara; përmirësimin e legjislacionit për të lehtësuar procedurat e administrimit të taksave dhe tatimeve, që është pjesë e rëndësishme e ndryshimeve të propozuara në paketën fiskale, siç është ai i kalimit të rimbursimit të TVSH-së në sistemin e thesarit, apo zgjatja e kohës kur një biznes ka të drejtë të reagojë ndaj kontrollit nga 5 në 15 ditë; detyrimin e Drejtorisë së Apelimit për të bërë publike rastet që trajton, për t’i dhënë mundësi biznesit të korrigjojë deklaratat e veta tatimore, në mënyrë që të shmangë penalitetet. 

Për sa më sipër, do të lehtësohen procedurat burokratike në favor të biznesit, i mbytur jo vetëm nga borxhet, por edhe nga hallkat e ngatërruara të sistemit, i cili në vetvete ka nevojë të reformohet. Çdo element i prezantuar në paketën fiskale dhe i pasqyruar më pas në politikat e shpenzimeve të buxhetit 2014 është në përputhje të plotë me programin qeverisës të koalicionit “Aleanca për të Ardhmen Europiane”. 

Me këtë projektbuxhet bëhet realitet një nga angazhimet më të rëndësishme për administrimin e territorit: vendosja e sigurisë në të gjithë territorin e Shqipërisë me rritjen e buxhetit të Policisë së Shtetit, për pasojë rritjen e pagave me 25%. Kjo do të krijojnë rritjen e efektshmërisë për parandalimin e krimit dhe abuzimit. 

Ne kemi premtuar mbështetje për fuqizimin e pushtetit vendor dhe procesin e decentralizimit, funksionet e rritjes së efikasitetit të qeverisjes vendore dhe përmirësimin e shërbimeve të saj. Buxheti vendor i parashikuar nëpërmjet transfertës së pakushtëzuar është rritur me 15,6% më shumë se ajo që parashikonte qeveria e mëparshme. Përveç kësaj njësive vendore u krijohen mundësitë për të gjeneruar dhe administruar më mirë të ardhurat e tyre prej taksës së banesës apo nëpërmjet heqjes së limitimit të nivelit të tarifave vendore. 

Ne kemi premtuar miradministrim dhe efiçencë në përdorimin e fondeve publike si në nivel qendror, ashtu dhe lokal. Për këtë arsye brenda 100 ditëve të para të qeverisjes ka nisur procesi për përgatitjen e reformës territoriale administrative, e cila do të mundësojë që taksat tona të mos copëzohen në thërrime, në 370 njësi vendore, ku mbi 60% e tyre nuk u ofron dot asgjë qytetarëve të tyre. 

Një tjetër pikë e rëndësishme e këtij projektbuxheti është ajo që ka qenë motoja kryesore programit tonë elektoral: kush fiton më shumë, paguan më shumë; kush fiton më pak, paguan edhe më pak. Nëpërmjet paketës së ligjeve të propozuara në buxhetin e 2014-s 97% e popullsisë përfiton drejtpërsëdrejti. 

Likuidimi i borxheve është sfida e jashtëzakonshme e këtij buxheti, ai i krijon frymëmarrje biznesit dhe për pasojë mundësohet çlirimi i ekonomisë. 350 milionë lekë fonde për llogari të atyre borxheve prej qeverisjes së dikurshme. Këta që na qeverisnin para 100 ditëve jo vetëm që e mbytën vendin në borxhe, por paturpësisht i fshehën ato, duke i kaluar të gjitha limitet kushtetuese. Akoma dhe më keq, sot bërtasin dhe ulërijnë se qeveria po merr borxh, atë borxh që të paktën tre vjetët e fundit Banka Botërore, FMN-ja dhe institucione të tjera ndërkombëtare kanë kërkuar me ngulm që të bëhet publik, si kusht për të negociuar çdo lloj mbështetje të qeverisë shqiptare. 

Taksa për biznesin e vogël hiqet për të gjithë ata që kanë një xhiro nga 2 deri në 8 milionë lekë. Jo vetëm kaq, edhe tatimi i tyre mbi fitimin bëhet 7,5%. Për grupin tjetër të biznesit, atë nën 2 milionë, kjo taksë shkon 25 mijë lekë në vit. Ja edhe një tjetër angazhim i mbajtur, që do të lehtësojë barrën fiskale të kësaj kategorie biznesi, e cila mban më këmbë ekonominë e vendit, por siç ishte trajtuar deri tani mezi merrte frymë, sepse në shumë raste nëpërmjet mekanizmave të shtuar fiskalë e detyronte të funksiononte në informalitet. Me mundësitë dhe lehtësitë që krijohen biznesi i vogël jo vetëm që do të stabilizohet, por do të fuqizohet dhe do të gjenerojë më shumë të ardhura për ekonominë familjare, njëkohësisht edhe për ekonominë e vendit, duke vazhduar të jetë një ndër kontribuesit kryesorë në punësimin e shqiptarëve, një tjetër plagë e lënë gangrenë nga qeveria e kaluar.

Meqë po flasim për punësimin, buxheti i vitit 2014 parashikon një rritje prej 300% të fondeve për nxitjen e punësimit krahasuar me atë të vitit 2013, nga 90 në 271 milionë më shumë, që do të shkojnë në nxitjen e punësimit të të rinjve, të grave, vajzave dhe shtresave në nevojë.

Të nderuar kolegë deputetë,

Të dashur shqiptarë, 

Sot me këtë paketë fiskale dhe këtë buxhet qeveria vjen përpara nesh me instrumentin që do të mundësojë jo vetëm përballimin e situatës financiare të vendit, por krijon mundësinë që ekonomia shqiptare të fillojë rritjen e saj. Sfida jonë, e të gjithëve ne këtu, është të ndryshojmë kulturën e ngulitur në vite në mentalitetin shqiptar, pikërisht prej keqadministrimit dhe sjelljes arbitrare të administratës tatimore. Si individi, ashtu dhe biznesi e konsiderojnë shtetin si vjedhës dhe përfitues në kurriz të tyre, ku taksat nuk shihen si një instrument për t’u mundësuar të gjithëve një mjedis më të mirë, për të zhvilluar dhe nxitur biznesin apo për të marrë shërbime të nevojshme, por si mekanizëm për të zhvatur dhe për t’i bërë presion individit apo, edhe më keq, biznesit. 

Ne kemi ardhur këtu për të premtuar drejtësi dhe mundësi të barabarta për të gjithë. Sistemi i taksave që ne propozojmë synon ta ndërtojë ngadalë këtë mundësi.

Ne besojmë se njerëzit që na kuptuan dhe na ndoqën pas kur ofruam alternativën tonë të mundësive, të ndërtimit dhe modernizimit të shtetit, e kuptojnë se paketa fiskale që ofrojmë sot si për individin, ashtu dhe për biznesin është instrumenti për të bërë të mundur që shteti të funksionojë dhe për të ofruar mjedisin e premtuar për shërbimet ndaj qytetarit dhe biznesit. Ne besojmë se vetëm në këtë mënyrë, me seriozitet dhe përgjegjshmëri, transparencë dhe drejtësi do t’i bëjmë shqiptarët të fillojnë të besojnë te qeveria dhe shteti i tyre.

Ju faleminderit!

Ilir Meta – Fjalën e ka deputeti Bedri Hoxha.

Të përgatitet deputeti Keltis Kruja.

Bedri Hoxha – I nderuar Kryetar,

Të nderuar kolegë deputetë,

Paketa e re fiskale e propozuar nga qeveria “Rama” për vitin 2014 vjen në parlament pa asnjë konsultim paraprak me biznesin e vogël, biznesin e madh, vendas dhe të huaj, shoqatat e bashkive dhe të komunave, me ish-të përndjekurit politikë, ish-pronarët dhe grupet shoqërore të interesave në nevojë. 

Ky konsultim me grupet e interesit nuk mund të jetë çështje dëshire e Kryeministrit, por një detyrim ligjor i tij dhe një standard demokratik, tashmë i konsoliduar në raport me qytetarët. 

Opozita prej kohësh është shprehur publikisht para qytetarëve shqiptarë se kjo vonesë e paraqitjes së paketës fiskale, në shkelje të ligjit dhe Kushtetutës, ka një qëllim të vetëm: minimizimin e kohës së debatit në Kuvendin e Shqipërisë dhe llogaridhënies së qeverisë para qytetarëve. Kjo emergjencë e paraqitjes së ligjeve më të rëndësishme, siç është paketa fiskale dhe projektbuxheti i vitit 2014, apo ligjet e mëparshme, si akti normativ për nëpunësin civil, tashmë i rrëzuar nga Gjykata Kushtetuese, dhe akti normativ për rritjen e borxhit dhe uljen e planit të të ardhurave në dogana dhe tatime, janë një kambanë alarmi për të gjithë shqiptarët. Mungesa e transparencës, arbitrariteti i qeverisë në raport me ligjin, sjellja prej bajraktari e Kryeministrit në raport me ligjin dhe qytetarët nuk kanë bërë gjë tjetër në këto 100 ditë veçse kanë rritur varfërinë e qytetarëve, kryesisht të familjeve që trajtohen me asistencë sociale, të invalidëve të punës, pensionistëve etj.

Biznesi vendas dhe i huaj tashmë ndihet i terrorizuar nga sjellja brutale e kësaj mazhorance. Paligjshmëria është njëra anë e medaljes, nga ana tjetër kjo paketë fiskale dhe ky buxhet i kësaj qeverie rrit taksat për të gjithë shqiptarët. Kjo mazhorancë është e vetmja në Europë që nuk krijon asnjë lehtësi për biznesin dhe asnjë stimul nxitës për ekonominë në kohë krize. Sipërmarrja e lirë nuk do të ketë mundësi zhvillimi, mundësi për zgjerimin e kapitalit dhe të investimeve, pasi rritja e taksave do ta privojë në konsolidimin e saj dhe për pasojë nuk do të kemi shtim të vendeve të punës, madje në të shumtën e rasteve reduktim të tyre. Ky qëndrim nuk është vetëm këndvështrim i opozitës, por edhe i dhomave të tregtisë, si përfaqësues të biznesit vendas dhe të huaj. Qëndrimi i Dhomës Amerikane të Tregtisë dhe i Dhomës Britanike ishte mjaft i qartë: ato u shprehën se “jemi të zhgënjyer nga Kryeministri Rama, pasi na kishte premtuar se do të konsultohej me ne, por nuk e bëri një gjë të tillë”. Pra, Kryeministri i ka gënjyer. Ata shprehën shqetësimin e tyre se kjo paketë fiskale do të stimulojë evazionin dhe nuk do të tërheqë investitorët e huaj, madje do të jetë një premisë për largimin e tyre nga vendi.

Pjesë tjetër e paketës së re fiskale është edhe projektligji “Për disa ndryshime dhe shtesa në ligjin nr. 9632, datë 30.10.2006 «Për sistemin e taksave vendore», i ndryshuara”. Qeveria këto ditë ka trumbetuar me të madhe se biznesit të vogël po i hiqen të gjitha taksat, gjë që nuk është e vërtetë. Me ndryshimet e reja është propozuar heqja e taksës së biznesit të vogël dhe e tatimit mbi të ardhurat personale të biznesit të vogël. Taksa e re që vendoset është quajtur “tatim i thjeshtuar mbi fitimin e biznesit të vogël”. Në masën 7,5% për subjektet me qarkullim nga 2 deri në 8 milionë lekë në vit, bizneset me qarkullim nga zero deri në 2 milionë lekë do të paguajnë 25 mijë lekë në vit. “Nderi” tjetër që qeveria i bën biznesit të vogël është rritja e taksës mbi ndërtesën ku ata ushtrojnë aktivitetin e tyre: nga 200 lekë për metër katror që ishte, tani bëhet 400. Të njëjtën rritje pësojnë edhe taksat mbi banesat e qytetarëve, ata do të paguajnë dyfishin e shumës që paguanin deri më sot për shtëpitë e para, ndërsa të gjithë ata që disponojnë më shumë se një shtëpi do të paguajnë katër herë më shumë, ose 400 lekë për metër katror. Ndërtesat e ndërtuara para vitit 1993 do të taksohen me ligjin e ri njëlloj si banesat e tjera, pra nuk do të kemi një taksë më të reduktuar, edhe pse në to jetojmë familjet me më shumë probleme ekonomike. 

Në pamje të parë duket se biznesi i vogël do të jetë i fituar, pasi tatimi i fitimit do të ulet nga 10 në 7,5%. E vërteta qëndron krejt ndryshe, pasi rritja e taksës mbi ndërtesën, rritja e kostos së transportit, rritja e vlerës së sigurimit shoqëror dhe shëndetësor, efekti i rritjes së tatimit të fitimit mbi 50% të biznesit do të ketë efekt në rritjen e çmimit për mallrat që tregton biznesi i vogël. Të gjithë këta faktorë ekonomikë nuk do ta lehtësojnë biznesin e vogël, por do ta shtrëngojnë barrën fiskale edhe mbi të dhe do ta çojnë drejt rrënimit. 

Ndryshimi ligjor që propozon qeveria për mbledhjen e taksave nga administrata qendrore tatimore do të përkeqësojë nivelin e të ardhurave në komuna dhe bashki. Historia ka treguar se me decentralizimin e këtyre kompetencave ka pasur një rritje të ndjeshme në mbledhjen e taksave kur janë administruar nga pushteti vendor. Shqiptarët mbajnë mend betejën që bënte me qeverinë zoti Rama në kohën kur ishte kryetar i Bashkisë së Tiranës. Me të drejtë kërkonte mbledhjen dhe administrimin e taksave vendore, e drejtë kjo që iu dha. Po ju, zoti Rama, doni të zhbëni edhe këtë arritje të qeverisjes lokale, vetëm se doni të vini nën kontroll edhe biznesin e vogël. Këtu qëllimet janë të pastra politike. Me këtë hap që ju po ndërmerrni, zoti Kryeministër, po shkelni Kartën Europiane të Autonomisë Vendore, e ratifikuar nga parlamenti i Shqipërisë në vitin 1999. Po shkelmoni një nga parimet e Europës, pjesë e së cilës aspirojnë të jenë edhe shqiptarët: decentralizimin. Me këto veprime të qeverisë po dëshmohet se marrja e statusit të vendit kandidat nuk është më në axhendën e saj. 

Komunat dhe bashkitë në vitin e ardhshëm do të gjenden përballë vështirësive të pashmangshme në hartimin e buxheteve të tyre, pasi do të jenë të varura plotësisht nga qeveria qendrore. Në këtë paketë fiskale dhe në këtë buxhet qeveria nuk ka llogaritur të ardhurat e munguara në buxhetet e njësive vendore nga mosrealizimet e mundshme në mbledhjen e taksës së biznesit të vogël, ndaj qytetarët do të kenë më pak shërbime në njësitë e tyre vendore. Ngrohja dhe shërbimet e tjera në shkolla do të jenë problematike. 

Paketa e re fiskale dhe politika e këtij kryeministri do të përkeqësojnë ekonominë e vendit dhe do të rritin evazionin fiskal. Kjo paketë nuk përmbush asnjë nga premtimet elektorale të kësaj mazhorance. Ky sistem taksimi është kundër investimeve të huaja, kundër vendeve të reja të punës, kundër rritjes së prodhimit, kundër uljes së çmimeve dhe pro varfërimit të shqiptarëve. Do të përmend vetëm një pjesë të vogël të premtimeve të zotit Rama para 23 qershorit: “Ne refuzojmë që sot në çdo kile bukë shqiptarët të paguajnë 20% taksë, në çdo kokërr vezë familjet shqiptare të paguajnë 20%, për çdo gotë qumësht që u japin fëmijëve të paguajnë 20% taksë. Ne do t’i bëjmë zero këto taksa dhe do ta ulim në 6% taksën e faturës së energjisë elektrike.” 

Ju, zoti Rama, jo vetëm që nuk i hiqini këto taksa, por vetëm po i rritni ato. Shqiptarët e kanë kuptuar tashmë se ju i keni gënjyer dhe për këtë do të merrni reston prej tyre. 

Ju, zoti Rama, thatë se ky buxhet është fundi i marrëzisë. Jo, ky buxhet është marrëzia juaj e fundit. 

Faleminderit!

Ilir Meta – Faleminderit!

Fjalën e ka deputeti Keltis Kruja. 

Keltis Kruja – I nderuar Kryetar,

Të nderuar kolegë,

Më vjen keq që sot më duhet të diskutoj për ndryshime në ligjin “Për taksat vendore” në një kah që besoj se e kishim lënë pas kohë më parë. Kemi më shumë se dy dekada që kemi investuar mendje, energji dhe para në fushën e decentralizimit. Sot çfarë po bëjmë? Kthehemi pas më shumë se 20 vjet më parë, në fillimet e këtij procesi, madje bëjmë më keq se kaq, sepse fyejmë të gjithë të zgjedhurit e administratës vendore, bashkë me ta edhe ata që i kanë besuar me votën e tyre, duke u thënë apriori se nuk janë të aftë për asgjë, se nuk janë të aftë të ushtrojnë detyrën e tyre dhe se nuk janë të aftë të mbledhin të ardhurat e tyre. Për këtë, në fakt, do të mendojë “vëllai i madh”, “zemërgjeri”, “shpirtdhembshuri”. Do t’i mbledhë dhe do t’jua sjellë llokum në gojë, që ju vetëm t’i shijoni e të mos lodheni fare. A është kjo politika që duhet të ndjekim me njësitë vendore dhe me kapacitetet njerëzore që drejtojnë këto njësi sot? Kurrsesi jo. Decentralizmi administrativ dhe fiskal i plotë është rruga e vetme që duhet ndjekur për të pasur një pushtet vendor sa më pranë dhe sa më të lidhur me qytetarin. Qeveria sot, në mënyrë krejt të njëanshme, pa u konsultuar me asnjë nga shoqatat që përfaqësojnë të zgjedhurit vendorë, kërkon të bëjë krejtësisht të kundërtën. Më mirë të themi kërkon të zhbëjë të gjitha ato që janë arritur në këta 20 vjet në fushën e decentralizimit të kompetencave të vendimmarrjes dhe kërkon që me një ligj të tillë të krijojë një varësi të paprinciptë të pushtetit vendor nga qeveria dhe nga Kryeministri personalisht. E kam thënë edhe më parë, e jo vetëm unë, se ky kryeministër dhe kjo qeveri po sillen sikur jeta e kësaj shoqërie nuk ka qenë e rregulluar më parë me rregulla, norma e ligje, që kanë funksionuar edhe pa këta pushtetarë, të cilët duan të qeverisin të udhëhequr nga sindroma e vitit zero. 

Cila është skema që qeveria po na e servir sot si shpikje të madhe? Njësitë vendore do të përcaktojnë listën e subjekteve që ushtrojnë biznes të vogël në territorin administrativ të tyre. Drejtoritë rajonale të tatimeve, sipas kësaj liste të hartuar nga njësitë vendore, do të mbledhin detyrimet tatimore që u lindin këtyre subjekteve sipas ligjit. Sapo të mblidhen këto, do të përcillen në Drejtorinë e Përgjithshme të Tatimeve, e cila me shpejtësi do t’i kalojë përsëri te njësitë vendore. Pra, i gjithë procesi fillon e mbaron te njësia vendore, vetëm se rruga që do të ndiqet do të komplikohet me një ecejake të pakuptimtë, e cila përveçse zgjat kohën e mbledhjes së taksave vendore do të vonojë edhe realizmin e të ardhurave prej tyre, rrjedhimisht do të ulë edhe efiçencën e përdorimit të këtyre të ardhurave. Në gjuhën popullore është si të kapësh veshin e djathë me dorën e majtë. Kjo nuk është gjë tjetër veçse t’i hapësh rrugë një performance të dobët të mbledhjes së të ardhurave, nuk është gjë tjetër veçse të ndryshosh ligje ose politika vetëm për të hënë “bëj reforma”, ose pak më keq akoma, vetëm për të zhbërë ato që nuk i ke bërë vetë. Tamam si ai fëmija i llastuar, që qan e mërzitet kur thuhen fjalë të mira për shokët. E gjitha kjo bëhet edhe nën justifikimin e një realizimi më të mirë të të ardhurave, ndërkohë që të zotët e punës, shoqatat e të zgjedhurve vendorë, nuk janë ankuar asnjëherë se nuk i realizojnë dot. Përkundrazi, Kryeministri dhe qeveria e tij as nuk e panë fare të arsyeshme t’i diskutojnë ndryshimet e ligjit për taksat vendore me ta. Me alibinë e uljes së taksës për biznesin e vogël po krijohet një mekanizëm që është shumë i rrezikshëm për mirëfunksionimin e demokracisë vendore. 

Çfarë do të ndodhë me atë që proklamohet si ulje e madhe e taksës për biznesin e vogël? Do të sjell një shembull, i cili ilustron fare qartë spekulimin infantil të Kryeministrit me këtë argument, por edhe cinizmin krejt të pavend të tij me këtë shtresë të biznesit, që, në fakt, thjesht dhe vetëm siguron jetesën duke ushtruar këtë aktivitet. Po marr si shembull një biznes të vogël ambulant që operon në Bashkinë e Tiranës ose në atë të Durrësit dhe realizon një xhiro vjetore deri në 2 milionë lekë. Deri më sot ato paguanin një taksë prej 8 mijë lekësh të reja në vit, sipas kategorizimeve që përcakton ligji. Ndërkohë, me hyrjen në fuqi të paketës së re fiskale, nuk do të ketë kategorizime të tilla dhe të gjitha këto biznese do të paguajnë pa dallim një taksë vjetore prej 25 mijë lekësh. Pra, kjo kategori biznesi jo vetëm nuk përfiton, por penalizohet me 17 mijë lekë në vit vetëm nga aplikimi i taksës mbi biznesin e vogël, sipas paketës së re fiskale. Po të marrim parasysh këtu edhe rritjen me të paktën 120 lekë për litër të çmimit të karburantit si rezultat i rritjes së taksës së qarkullimit, duke llogaritur një konsum mesatar rreth 100 litra në muaj, na del se shpenzimet shtohen edhe me 14400 lekë në vit. E thënë në mënyrë të përmbledhur, pa llogaritur rritjen e kostos së shërbimeve të tjera, ky lloj aktiviteti jo vetëm nuk lehtësohet nga barra fiskale, por përkundrazi, do të ketë një humbje vjetore prej të paktën 31400 lekë. 

E mora këtë shembull për të thënë se e gjithë filozofia mbi të cilën po mbështeten këto ndryshime nuk udhëhiqet nga ajo çka përfitojnë bizneset apo qytetarët, madje në të kundërt, të gjitha këto ndryshime po udhëhiqen nga dëshira e sëmurë për të kontrolluar shpejt e shpejt çdo gjë e gjithçka, edhe pse të vetmit që nuk përfitojnë këtu janë qytetarët. 

Përqendrimi i mbledhjes së taksave të biznesit të vogël jo vetëm do të dëmtojë në mënyrë të pakthyeshme të zgjedhurit dhe administratat vendore dhe besimin në to, por do të krijojë në mënyrë të pashmangshme një apati e një mungesë interesi për të kryer detyrën edhe tek administrata qendrore dhe do të minojë në mënyrë përfundimtare bashkëpunimin mes pushtetit qendror dhe atij vendor, duke e kthyer këtë marrëdhënie në pre të humorit të Kryeministrit apo të deleguarve të tij. Arsyetimi se mbledhja nga administrata vendore e këtyre taksave ka rritur abuzivizimin në lidhje me deklarimin apo me realizimin e tyre është një arsyetim për të cilin më së paku duhet të mbajë përgjegjësi vetë Kryeministri, i cili deri para dy vjetësh ishte kryetar i Bashkisë së Tiranës, më tej edhe zëvendëskryeministri, i cili deri para dy muajve drejtonte Bashkinë e Korçës. 

Qasja e Kryeministrit në kohën kur drejtonte bashkinë e kryeqytetit lidhur me këtë çështje ishte krejt tjetër. Pra, ndërkohë që ishte kryetar bashkie e kërkonte me ngulm decentralizmin fiskal deri në Kongresin Europian për Pushtetin Lokal, sot i duket sikur kjo është një e drejtë e njësive vendore, që e kufizon pushtetin e tij personal; ndërkohë që, kur ishte kryetar bashkie, vendimin për mbledhjen e taksave të biznesit të vogël nga njësitë vendore e vlerësonte si arritje dhe si një hap para drejt pavarësisë dhe mirëqeverisjes, sot kryetar qeverie shkel mbi çdo gjë që ka thënë vetëm nga egoja që ka për pushtet të pakufizuar personal; ndërkohë që atëherë nxori në protestë të gjithë kryetarët e njësive vendore të majta për një kufizim që qeveria i bëri nivelit të taksave që mund të vendosin qeveritë vendore, sot ua merr fare edhe të drejtën për të mbledhur taksat e tyre; ndërkohë që për këtë projekt janë investuar kapacitete të pafund monetare e njerëzore, ekspertiza e konsulenca e partnerëve tanë, si USAID-i dhe BE-ja, papritmas Kryeministri thotë se ky model nuk është më i suksesshëm, sepse nuk është ai kryetar bashkie. Kjo është politika që do të ndjekë Kryeministri për njësitë vendore. Tashmë është e qartë dhe tejet e lexueshme edhe deviza e tij “kush nuk është nën hyqmin tim, më mirë të mos jetë fare”. Kjo është dhe do të jeta filozofia që do të udhëheqë Kryeministrin në marrëdhëniet me pushtetin vendor. Kjo është dhe do të jetë sjellja e një individi që nuk njeh asnjë pushtet tjetër përveç pushtetit të tij. Kjo është, në fund të fundit, ajo që shumë herë e kemi përkufizuar si tentativë për të shtënë në dorë të gjitha pushtetet. Ky është në finale njeriu të cilit shqiptarët i besuan demokracinë e tyre. Tashmë po shohim përditë e më shumë se si kazma e tij ngulet thellë në themelet e kësaj demokracie, por unë kam bindjen e plotë se shqiptarët nuk do të lejojnë kurrë që një individ i tillë t’u vërë kazmën ëndrrave dhe shpresave të tyre.

Faleminderit!

Ilir Meta – Faleminderit!

Fjalën e ka ministri i Mjedisit, zoti Lefter Koka. Përgatiten Roland Keta dhe Gjovalin Bzhetaj. 

Lefter Koka – I nderuar Kryetar,

Të nderuar zotërinj deputetë, 

Qeveria trashëgoi një gjendje të vështirë ekonomike nga keqadministrimi i taksave dhe shumë më keq nga abuzimi me pronat e shqiptarëve. Ndihem keq sot kur mendoj se të ardhurat që kanë koncesionet e dhëna nga ju në portin e Durrësit janë të barabarta me buxhetin e Ministrisë së Mjedisit. Pra, nuk mjafton dhurata që u keni bërë duke abuzuar me pronat e këtij populli të varfër, por shqetësoheni se do të paguajnë 5% më shumë tatimfitim kompanitë tuaja. 

Me shumë pompozitet e me koncerte që vetëm “Bushi i portit” dinte t’i bënte, inauguruat investime të bëra me kredi të marra nga institucione të ndryshme financiare, rreth 25 milionë euro, por pa përfunduar mirë investimet nuk i lanë të gëzohen durrsakët. Ua rrëmbyet ato, siç thonë vetë durrsakët: “Na e mori gjermani kalatën lindore”.

Kur porti administrohej nga shteti, punonin mijëra durrsakë dhe për të shkarkuar ose për të ngarkuar një ton kushtonte vetëm 5800 lekë të vjetra. Porti merrte 70% të kësaj shume, pra merrte 4060 lekë. Agjencitë që kishin të punësuara më mijëra punëtorë, merrnin 1740 lekë për ton, në total porti merrte 3,5 milionë tonë, të barabarta këto me 14 miliardë lekë. Agjencitë durrsake, ku punonin me mijëra durrsakë, merrnin 9,1 miliardë lekë. “Pse duhej t’ia jepte ‘Bushi’ gjermanit koncesionin? - pyesin durrsakët. - Pse tani që i blenë vinçat e rinj?”, pyetje për të cilën akoma nuk e kanë marrë përgjigje. Gjermani u tregua i pamëshirshëm, se hoqi qindra durrsakë nga puna dhe e ngriti çmimin nga 5800 lekë në 7 mijë lekë për ton. Në shenjë mirënjohje “Bushi” tha: “Unë do t’i paguaj portit vetëm përqindjen, pra vetëm 770 lekë të vjetra. Pra, 3 milionë e 500 mijë tonë për 770 lekë, bëjnë 2 milionë e 695 mijë euro. Pra, nga 14 miliardë porti merr më pak se 3 miliardë. Thënë me pak fjalë, kjo është një vjedhje dhe ky është një turp. 

Shumë kohë kaloi. Zgjedhjet po afronin. Një tjetër “gjermano-laçian” na mori terminalin, edhe ky i sapopërfunduar, një investim edhe ky i bërë me kredi. “Gjermano-laçiani” tani u merr përafërsisht 800 mijë pasagjerëve që kalojnë në terminalin e Durrësit 4 euro për person. 1 milion e 547 mijë euro i merr koncesioni dhe 1 milion e 610 mijë euro (në këtë rast “Bushi” nuk është treguar aq tolerant) i merr porti. Pra, merr përafërsisht 51%.

E keqja nuk kishte të sosur. “Na e mori austriaku mirëmbajtjen, thonë durrsakët. - Kur ishim ne, punonin 120 veta dhe paguheshin përafërsisht 700 milionë lekë të vjetra.” Kur e mori austriaku, tashmë me vinça dhe me pajisje të reja, kushton 1,2 miliard lekë dhe punojnë vetëm 20 njerëz. 

Erdhi koha që iu sos durimi durrsakëve. Atëherë “Bushi” bujar u tha se “do t’jua jap në formë shpërblimi mirëmbajtjen e linjës elektrike, mirëmbajtjen hidraulike dhe prapavijën për kontributin që keni dhënë në parti”. Thënë shkurt, nga kjo histori doli i pakënaqur vetëm Shiti me orkestrën e vet, sepse koncertet nuk u dhuruan, si në rastet e tjera, por u bënë me tender të hapur. Në total këta zotërinj u marrin apo u vjedhin shqiptarëve afërsisht 20,4 miliardë lekë. 

Mora shkas dhe ndihesha i shqetësuar sepse rastësisht kjo shifër koinçidon me buxhetin e Ministrisë së Mjedisit, ku punojnë jo pak, por 1300 njerëz, dhe kryejnë të gjitha shërbimet operative të këtij institucioni. 

Po ndalem pak te taksa e qarkullimit. Shqetësimi real nuk është ajo çka ngre sot opozita. Po t’i referohemi një kamioni, i cili niset me 30 tonë nga Bulqiza për në Durrës duhen mesatarisht 100 litra naftë dhe këtë po e merr në sistem dhe e kthen po në sistem, për t’ua rikthyer qytetarëve shqiptarë, kjo është përafërsisht 10 mijë lekë të vjetra. Për atë çka i merr gjermani, është përafërsisht 180 mijë lekë për një kamion. 

Nuk është kjo taksa e cila i rëndon shqiptarët. Unë mendoj se duhet parë gjetkë problemi. Sot që ne flasim, janë mijëra kamionë, të cilëve nuk u soset halli vetëm në portin e Durrësit, kur duhet të paguajnë taksën tek austriaku dhe laçiani, por duhet të paguajnë edhe në Itali 18 euro për ton, sepse kemi një marrëveshje dhe jemi i vetmi vend në Europë që paguajmë taksë peshe në shtetin italian dhe ju garantoj se jo pa qëllim, eksponentë të veçantë të kësaj opozite deri dje kanë pasur marrëveshje me kompani maqedonase dhe është një turp i vërtetë, që kamionistët tanë janë nga më të diskriminuarit. 

Unë mendoj se kjo ekonomi kishte dhe ka nevojë të orientohet drejt disa rregullave loje. Unë besoj se rregullat e lojës sapo janë vendosur. Sigurisht, nuk është e lehtë. Unë do të ndalem pak te Ministria e Mjedisit, e cila ka një buxhet modest, por po ju garantoj se kemi vullnet të fortë për të kryer në mënyrë sa më të devotshme atë çka ka primare kjo ministri: mbrojtjen e mjedisit, sepse ashtu siç u la buxheti, u la edhe gjendja e mjedisit shqiptar, ku ka mijëra impiante përpunimi në shtretërit e lumenjve, ku ka mijëra gurore në Krujë dhe shumë elemente të tjera, sepse për pyjet tashmë as që mund të flasim. Ndaj unë do t’ju uroja, minimalisht, nëse nuk kërkoni ndjesë, të bëheni palë e asaj çka na latë, për ta kthyer ekonominë në një bazë të shëndoshë!

Faleminderit!

Ilir Meta – Fjalën e ka zoti Roland Keta.

Roland Keta – I nderuar Kryetar,

Të nderuar kolegë deputetë,

Ka rreth një javë që po diskutohet në komisione parlamentare paketa fiskale e vitit 2014 dhe sot na sillet në parlament për miratim projektligji “Për disa ndryshime dhe shtesa në ligjin “Për procedurat tatimore në sistemimin e taksave vendore””.

Ndryshimi që paraqitet në këtë ligj është vazhdimi i shkeljes së Kushtetutës dhe ligjit të qeverisjes vendore të vitit 2000, i miratuar nga qeverisja socialiste dhe i përkrahur edhe nga autoritetet lokale dhe rajonale europiane. Opozita ka rreth 10 ditë që e ka kundërshtuar këtë ligj dhe ky është misioni i saj: kundërshtimi i çdo akti ligjor që prek interesat e qytetarëve shqiptarë.

Është hera e parë që sillet paketa fiskale dhe na lihen në dispozicion për diskutim vetëm 10 ditë. Nuk realizuat asnjë tryezë me grupet e interesit, nuk dëgjuat zërin e fermerëve, të bujqve, të biznesit të vogël, të dhomave të tregtisë, brenda dhe jashtë. Është hera e parë që nuk merrni mendimin e pushtetit vendor, ku nuk janë pak, por 373 njësi vendore, zërin e 12 qarqeve. Ju deklaroni se keni vendosur me FMN-në dhe Bankën Botërore. Shqiptarët janë pro FMN-së dhe Bankës Botërore, por populli ju ka votuar për ta qeverisur dhe kërkon të dëgjohet zëri i tij, kur preken interesat ekonomike të familjeve shqiptare.

Nga eksperienca e 10 vjetëve si kryetar i një bashkie të vogël, di se ne kemi miratuar 10 paketa fiskale vendore me këshilla bashkiake, në shumicën e rasteve edhe të PS-së dhe asnjë paketë fiskale nuk është miratuar pa pasur kohën e mjaftueshme dhe jo pak, por deri në 30 ditë, për të informuar të gjitha institucionet, partitë politike, biznesin e vogël. Mendoj se kështu kanë vepruar të gjitha bashkitë, të majta dhe të djathta. Në 8 vjet qeverisje të PD-së pushteti vendor informohej që në nëntor për paketën e pakushtëzuar dhe ndryshimet në paketën fiskale paraprake. Ju harroni se me këtë vonesë të paketës fiskale u keni mohuar këshillave vendore hartimin e paketës fiskale vendore. Ju ndërhyni tek të ardhurat e tyre. Kjo ka sjellë një ngërç dhe mosrealizim në kohë të shërbimeve të përditshme të qytetarëve; mosshërbim në kohë ndaj kopshteve dhe çerdheve, ndaj pastrimit të qytetit dhe shumë shërbimeve të tjera.

Të nderuar qeveritarë, me të drejtë ju bëj pyetjen: a i keni informuar autoritetet lokale, europiane dhe rajonale, për heqjen e kompetencave të pushtetit vendor? Sigurisht që përgjigja juaj është: “Jo”.

E kuptojmë që ju keni në plan t’i ktheni njësitë vendore në zyra vendore. Kjo duket çdo javë dhe çdo muaj në paligjshmërinë tuaj. Po u hiqni të drejtat e tyre për taksat vendore, po shkelni ligjin mineral, ku pushteti vendor merrte 25%, të miratuar nga qeveria demokratike në vitin 2012. Për rentën minerare ju deklaroni se ajo do t’u alokohet njësive vendore pas kërkesës së tyre dhe do të përfitojnë 80% të mineralit, pasi renta barazohet me tansfertën e pakushtëzuar.

Pushteti vendor nuk e fiton rentën, pasi sasia e saj është më e vogël se transferta dhe premtimi në këtë rast është zero. Në fushatë premtuat marrjen e rentës dhe sot ndodh ndryshe. Ai është ligj dhe njësitë vendore duhet ta marrin. Po ndërhyni edhe te transferta e pakushtëzuar për limitin, për personelin administrativ; vendosjen e kushtëzimit për shoqëritë sh.a. Ujësjellës-Kanalizime, duke bllokuar transfertën për mospagesën e energjisë elektrike. Ju harroni se sh.a. ujësjellësit janë disa njësi vendore aksionere, si rrjedhojë do të ketë ngërçe të vendimeve të këshillave vendore, që janë të pavarura nga njëra-tjetra. 

Kush jeni ju që i jepni lëmoshë pushtetit vendor? A e kuptoni se po e ktheni qeverisjen, që çdo gjë të varet nga Komiteti Qendror i Partisë?

Të nderuar deputetë, ndoshta çdo qeveri mund ta rishikonte një ligj për pushtetin vendor, por jo ta ktheni atë në patericë të qeverisë. Kjo është e papranueshme për qeverinë tuaj, pasi Kryeministri ka qenë për vite të tëra kryetar i Bashkisë së Tiranës dhe na kujtohen përpjekjet për decentralizim, për 5 vjet në qeverisjen e PD-së dhe 6 vjet atë të PS-së. 

Zoti Kryeministër, qytetarët dhe njësitë vendore presin shumë nga ju, për ta dërguar pushtetin tek ata. Dërgojeni pushtetin në bazë, sepse kemi eksperienca të hidhura nga sistemi komunist! Ju ua keni rritur me 1% njësive vendore transfertën e pakushtëzuar. Kjo rritje e pretenduar është e papërfillshme, po të kihet parasysh se çdo projektbuxhet vendos në shumicën e transfertës, në mënyrë të gabuar, sasinë e të ardhurave për kompensimin e tatimit të thjeshtuar mbi fitimin për biznesin e vogël.

Ju deklaroni se të ardhurat nga taksat dhe tarifat vendore parashikohen të jenë 13.2% më të larta se ato të vitit 2013, kur në fakt të ardhurat janë ulur me 7% nga planifikimi i buxhetit të vitit 2013. Ju abuzoni me buxhetet vendore, se nuk jeni transparent me fondin e zhvillimit të rajoneve. Nuk bëhet e qartë se cilat janë projektet e nisura, rrugët, ujësjellsat, shkollat në bashki e komuna. Nuk dihet në do të financohen.

Ju harroni se rritja e tatimeve në mënyrë direkte dhe indirekte do të ndikojë në rritjen e çmimeve të mallrave dhe shërbimeve që përdorin njësitë vendore, të cilat nuk janë parashikuar në buxhetet vendore. Kështu do të ndikojë çmimi i karburantit, ushqimet për çerdhet dhe kopshtet, pastrimi dhe mirëmbajtja e rrugëve, mirëmbajtja e shkollave dhe konvikteve, atje ku ka. 

Është e pamundur të rrish indiferent, kur sheh se çfarë është bërë deri më sot për decentralizimin e pushtetit vendor. Ky akt i heqjes së administrimit të taksës së biznesit të vogël të njësive vendore kthen skenat korruptive të qeverisjes suaj të para vitit 2005. Ju po hidhni poshtë të gjitha rekomandimet e Kongresit Europian të Autoriteteve Lokale e Rajonale të vitit 2006, kjo është antikushtetuese politikisht dhe institucionalisht korruptive. Kjo që po bëni sot është kthim mbrapa i decentralizimit fiskal dhe pengon shërbimin ndaj komuniteteve vendore, si rezultat i shtimit të hallkave të zinxhirit burokratik dhe largimit të shërbimit nga qytetarët e saj, siç janë: përcaktimi real i bazës së taksës, mbledhja nga pushteti vendor të taksave, të përcaktimit të së drejtës së përdorimit nga këshillat vendore, sipas prioriteteve dhe miradministrimit të tyre, evazionit fiskal. Ky ligj shkurton afërsisht rreth 1500 vende punë në njësitë vendore. 

Ju deklaroni se keni hequr taksën e biznesit të vogël dhe e zëvendësoni atë me tatim-fitimin. Në të vërtetë kjo është një rritje evidente e taksave që duhet të paguajnë të gjitha ato biznese, që sigurojnë një fitim të thjeshtuar, më të lartë se 20% e xhiros. Keni vendosur një taksë fikse për bizneset me xhiro deri në 2 milion lekë në masën e 25 mijë lekëve në vit. Duket fare qartë se për rreth 20 mijë tatim-pagues taksa e vendosur është më e madhe nga sa paguhej deri më sot, me 1.5% të xhiros. 

Të gjitha bizneset me xhiro prej 1.7 milionë lekësh paguajnë taksa që shkojnë deri në 80% më të larta nga ajo që paguhej më parë. Ju dyfishoni taksën e ndërtesës nga 2 në 4 dollarë për metër katror. Ju s’keni kompetencat e këshillave vendore për taksat e përkohshme nga shfuqizimi i kësaj takse dhe ulni ndjeshëm nivelin e të ardhurave.

Vetëm në Bashkinë e Bulqizës ulet niveli i të ardhurave nga kjo taksë 6-7 milionë lekë të reja. Mendoni se sa ulje do të ketë në 373 njësi vendore dhe në buxhetet e tyre. Ju vazhdoni të mos hartoni ligjin e planifikimit të territorit. 

Të nderuar kolegë të maxhorancës, ju s’duhet ta votoni këtë ligj, pasi ky ligj nuk është konsultuar me pushtetin vendor, nuk u jep zhvillim ekonomik bashkive dhe komunave, largon shërbimin ndaj qytetarëve, cenon autonominë lokale.

Faleminderit!

Ilir Meta – Faleminderit!

Fjala është për deputetin Bzheta.

Gjovalin Bzheta – Të nderuar kolegë deputetë,

Sot po diskutojmë projektligjin më të rëndësishëm të vitit, projektbuxhetin. Duke u nisur edhe nga situate ekonomike e vendit dhe rajonit, ky projektligj merr rëndësi edhe më të madhe. Por, kur analizon se sa seriozë keni qenë gjatë 100-ditshit tuaj qeverisës, veçanërisht me financat e vendit, papërgjegjshmërinë tuaj qeverisëse, çdo gjë që sillni në këtë sallë të tremb në lidhje me ardhmërinë e vendit. Me mënyrën si i trajtoni hallet dhe problemet e vendit, konspiracioni si i sillni gjërat, koha e pamjaftueshme për një diskutim të gjerë, konspiracioni për armët kimike, mënyra si sillni ligjin më jetësor të vendit, projektbuxhetin, jeni jo vetëm larg nesh si opozitë, por edhe larg mediave dhe grupeve të interesit.

Me vonesën prej gati një muaji e gjysmë sillni në Parlament këtë projektbuxhet, afat ky që s’ka justifikim dhe është në shkelje me ligjin, siç është shkelje e përmasave të mëdha e ligjit për buxhetimin marrja e borxhit për shpenzime operative. Tek rrekeni që rritjen e taksave t’ua paraqisni shqiptarëve si bekim apo mirësi tuajën, deri edhe shpëtim kombëtar, ju ofendoni inteligjencën e të gjithë shqiptarëve, ku gjysma e tyre është me shkollë të lartë. E dini se elektorati i sotëm është i qartë politikisht dhe ekonomikisht dhe nuk e ha sapunin që servirni ju për djathë. 

Ata e dinë që transporti i mallrave apo i shërbimeve është thuajse zëri më i rëndësishëm i kostos së çdo prodhimi dhe shërbimi. Rritja e karburantit me 12% do të rrisë koston e mallrave dhe shërbimeve dhe ju rrekeni t’u mbushni mendjen se do të jetë bekim për 95% të popullsisë, në një kohë që çmimi ka shkuar gati 2000 lekë litri, ende pa u miratuar buxheti. Mungesa e theksuar e seriozitetit në lidhje me përcaktimin e treguesve jetikë kur ishit dje në opozitë dhe gjatë 100-ditëshit tuaj lë shumë për të dëshiruar dhe shumë më shumë për t’ju besuar juve. Gjatë fushatës suaj të gjatë elektorale thatë se papunësia kap shifrat e 1 milionë të papunëve. Kur erdhët në qeverisje, papunësia doli jo aq sa thatë ju, por 12.8%, apo 142 mijë vetë, sa ç’thoshim ne në pozitë. 

Kur ishit në opozitë, thoshit se borxhi kalonte 100% të PBB-së, ndërsa tani raportuat zyrtarisht 64%, sa raportonim ne. Dje në opozitë përmendnit rritje ekonomike negative, domethënë sikur ishim në krizë, tani zyrtarisht raportoni me shkrim për një rritje ekonomike 1.6% për vitin e kaluar dhe 1.9% për vitin që sapo mbyllëm. Përsëri aq sa thoshim ne, institucionet tona dhe ato të huaja. Pas raportimit përfundimtar të kompanisë së auditit Deloitte, doli që borxhi ndaj kompanive ishte 5 herë më i vogël se ajo që deklaruat ju gjatë fushatës, 3 herë më i vogël kur erdhët në qeveri. 

 Ne ju thamë dje se borxhi ndaj punëve publike ishte 100 milionë euro, plus faturës normale të firmave që ju ndihmuan ju në fushatën elektorale, doli rreth 24,6 miliardë lekë dhe për këtë shtrembërim të vogël të shifrave Deloitte rastësisht fitoi të drejtat e kontrollit tatimor të biznesit të madh. 

Si përfundim të kësaj paranteze të joseriozitetit tuaj permanent mbi financat dhe ekonominë kombëtare duhet të përmend përkëdhelitë që i bëni ju taksës progresive në vazhdimësi, gjatë fushatës e deri më sot. E quani taksë e drejtë, taksë e ndershmërisë, si dhe taksë e bekuar për 97% të shqiptarëve, madje dje në opozitë trumbetuat me të madhe ngritjen në piedestal të sipërmarrjes private. Por kjo paketë fiskale që ofroni ju thotë diçka tjetër për sipërmarrjen, flet për perspektivë të zymtë ekonomike. Për 100 ditë qeverisje ju keni marrë 240 milionë dollarë borxh në tregun e brendshëm, nga të cilat 100 milionë dollarë për luks qeveritar dhe së fundi për 3 vjetët në vazhdim 300 milionë euro, duke e çuar borxhin në një kufi të panjohur më parë. 

Duke u hedhur një sy të thjeshtë të gjitha veprimeve të mësipërme, të papërgjegjshme për ekonominë e një vendi, me kaq pak kohë dhe pa marrë konsultën e nevojshme në situata kaq pranë krizës, si opozitar të bën jo thjesht të jesh skeptik, ose kundërshtues i këtij buxheti, por të ndiesh keqardhje për mendësinë që keni si qeveri për ardhmërinë ekonomike të Shqipërisë, keqardhje për mungesë të madhe serioziteti për çështje kaq serioze. 

Në paketën fiskale të ofruar nga qeveria nuk fiton asnjë kategori, segment biznesi ose shoqëror. Me këtë paketë fiskale humbin të gjithë shqiptarët, cilido që merr një rrogë mujore 300 mijë deri në 1 milion e 300 mijë lekë, pavarësisht se do të paguajë më pak krahasuar me taksën 10%. Por rrogat nuk do të rriten për vitin 2014, inflacioni minimal do të jetë 2% dhe rrjedhimisht rroga do të vlejë më pak, pra 2% më pak. Rroga 300 mijë lekë do të vlejë 6 mijë lekë më pak, rroga 400 mijë do të vlejë 8 mijë lekë më pak, rroga 600 mijë lekë do të vlejë 12 mijë lekë më pak, e kështu me radhë. Zyrtarët që udhëtojnë me automjetet e veta private minimalisht do të shpenzojnë 100 litra në muaj, plus 100 lekë më shumë për çdo litër, plus 20 lekë më shumë për TVSH-në dhe totali del 12 mijë lekë më shumë në muaj. Ata që nuk kanë automjetet e tyre do të udhëtojnë me bileta më të shtrenjta, 120 lekë për 30 ditë, vajtje-ardhje nga puna, e cila shkon 7200 lekë bileta në muaj më shumë për transportin, plus akcizën e kafesë, të alkoolit, të duhanit, plus 200% taksë për metër katror të shtëpisë. Pra, si konkluzion, të gjithë do të marrin më pak se më parë. 

Keqardhje më e madhe më vjen për 3% të të punësuarve, që do të paguajnë një normë fitimi historike 23% taksim page, ata që kanë rrogë 1 milion e 300 mijë lekë në muaj, ekonomistët, juristët, avokatët më të mirë të vendit, më të aftët, janë ata që kanë kaluar pjesën më të bukur të rinisë duke studiuar, duke u aftësuar shkencërisht dhe jo duke blerë diploma si disa këtu. Është e sigurt se kjo pjesë e nderuar e shoqërisë, fatkeqësisht, nuk është e pasur, sepse janë kreditorë nëpër banka dhe paguajnë këstin e shtëpisë në kohë, madje shumica kanë marrë kredi edhe për studime, duke u besuar aftësive të tyre, kanë blerë makina të reja te koncesionarët, kanë marrë kredi për t’u shkolluar nëpër universitetet më të mira të botës, të sigurt se do i shpërblejnë me vlerësimin e punës që do të kryejnë. Ky është një taksim mbi meritën, mbi elitën, mbi pjesën më të ndershme të vendit, është taksim mbi ndërgjegjen kombëtare, pasi ata janë dhe tatimpaguesit më korrektë dhe më civilë të vendit. 

Një biznes i vogël që fiton 10 milionë lekë të vjetra në vit do të paguajë jo më 1 milion tatim-fitim, por 215 mijë lekë më pak, gjithmonë sipas projektbuxhetit. Por një biznes në ditë harxhon 6 mijë lekë karburant, minimalisht 200 litra në muaj, 2 mijë e 400 litra në vit për transportin ose për furnizim. Pra, 240 mijë lekë më shumë nga akciza e shtuar plus 48 mijë lekë. Edhe TVSH-në mbi akcizën plus 2 mijë lekë shtesë të tatimit për metër katror dyqan 200%, plus efektin e taksave të tjera që rriten si ajo e sigurimeve shëndetësore. 

Si përfundim, duke i mbledhur këto shtesa del se kjo kategori e trumbetuar me të madhe si gjoja përfituesi më i madh nga paketa fiskale, del se është më e mashtruara. Një batërdi e madhe propagandistike, është bërë për heqjen e 10% të TVSH-së së ilaçeve. Vërtet është hequr TVSH-ja në blerje, por edhe fondi përkatës i subvencionimit të Instituteve të Sigurimeve Shoqërore do të pakësohet me vlerën ekuivalente 10%. Qeveria e kaluar e vuri TVSH-në 10% dhe rriti fondin kompensues të Institutit të Sigurimeve Shoqërore. Qeveria e sotme heq TVSH-në me 10%, heq po aq dhe fondin kompensues të sigurimeve. Domethënë shumë zhurmë për asgjë në lidhje me premtimin e madh për shëndetësi falas, pasi do të jetë po në ato nivele që ishte te qeveria e kaluar. 

Do taksohen 200% edhe ajo kategori që ka një shtëpi të dytë dhe kjo është një pjesë prej 200 mijë vetash në të gjithë Republikën. Qeveria mburret se ka ulur taksat tek të gjithë të vetëpunësuarit për kontributet e sigurimeve shëndetësore. I gjithë përfitimi është 37 lekë në muaj. Por ç’është më e pandershme për këtë kategori është rritja e taksës mbi gjysmën e popullsisë, që janë fermerët, të cilët barazohen me të vetëpunësuarit. Deri tani fermerët e zonës fushore paguanin 280 lekë në muaj, ata të zonës malore 168 lekë në muaj. Tani e mbrapa do të paguajnë më tepër në vit, nga 12 mijë e 168 lekë në 13 mijë e 512 lekë. Fermerëve jo vetëm nuk iu hoq akciza e karburantit dhe e inputeve, por iu rrit taksa e shëndetit dhe taksa prej 120 lekë e karburanteve, e cila rrit me 10% koston e transportit dhe të prodhimeve bujqësore, që do të thotë 10% më pak të ardhura për çdo çmim, 10% më i madh çmimi në treg i prodhimeve bujqësore. Qeveria për të gjithë fermerët ka programuar një fond prej 600 milionë lekësh subvencion, por efekti i vetëm i TVSH-së së inputeve bujqësore do të jetë 1,3 miliardë lekë, pa harruar efektin negativ të akcizës dhe taksës së re të karburantit me një efekt 12 miliardë lekësh vetëm për fermerët, që përbëjnë gjysmën e popullsisë tonë. 

Si përfundim, asnjë kategori nuk përfiton nga kjo paketë. Kjo është një paketë sipas parimit: t’i jep me një dorë dhe t’i merr me të dyja duart.

Ilir Meta - Faleminderit!

Fjalën e ka zoti Turku, në emër të Grupit Parlamentar të Partisë Demokratike. 

Ardjan Turku – Zoti Kryetar,

Të nderuar kolegë deputetë, 

Në këtë pikë të rendit të ditës ne jemi duke diskutuar për procedurat tatimore të këtij ligji të rëndësishëm, pjesë e paketës fiskale për vitin buxhetor 2014. Natyrisht, në emër të grupit tonë parlamentar do të parashtroj disa nga konsideratat tona lidhur me shifrat që ne shohim dhe që lidhen kryesisht me probleme të pushtetit lokal. Konstatojmë se janë përdorur disa teknikalitete, me qëllim që shifrat në adresë të pushtetit lokal të paraqiten më të zbukuruara, të paraqitet një qëndrim i qeverisë si mbështetëse me fonde shumë të shtuara në përqindje, deri në dyshifrore, por edhe si dëshmi e thellimit të decentralizimit, dhe rritjes së respektimit të autonomisë vendore.

Shkurtimisht, doja të thosha se për buxhetin vendor 2014 shuma totale rezulton e shprehur me miliona dollarë, në rreth 330 milionë dollarë, nga të cilat granti i pakushtëzuar është 131 milionë dollarë dhe të ardhurat nga taksat kombëtare, nga taksat e ndara, 140 milionë dollarë, që së bashku shkojnë diku në 271 milionë dollarë. Çfarë ka ndodhur? 

Për aq sa shohim dhe llogarisim ne, i bie që financime të Fondit Shqiptar të Zhvillimit i janë bashkangjitur buxhetit vendor, gjë që nuk ka ndodhur në vitet e kaluara. Transferta e pakushtëzuar bashkë me të ardhurat e pushtetit vendor, të gjitha, kanë qenë bashkë dhe asnjë herë fondet e Fondit Shqiptar të Zhvillimit nuk janë llogaritur bashkë me to dhe shifra nuk është fryrë deri në këtë masë. 

Një tjetër element që i referohemi për buxhetin vendor është pikërisht pritshmëria e vitit 2013, ajo pritshmëri që është korrigjuar me aktin tuaj normativ të para 2 muajve. Në këto kushte rezulton se 12,9% është realisht shifra e rritjes së këtij buxheti në total. Lidhur me transfertën e pakushtëzuar dihet se paketa fiskale tashmë e ka cenuar, sepse është hequr 1,5%-shi dhe është një gjë e mirë për biznesin e vogël si taksë që i takonte pushtetit lokal. Nga ana tjetër është fashëzuar mbi bazën e taksës progresive pjesa e 10%-shit në 250 mijë për bizneset nga zero në 2 milionë lekë xhiro vjetore dhe në 7,5% për bizneset e vogla me xhiro nga 2 milionë deri në 8 milionë. Në këto kushte e gjithë kjo masë duhej të kompensohej. Dikur, në vitet e mëparshme, ajo nuk llogaritej si pjesë e buxhetit lokal, si transfertë e pakushtëzuar, përllogaritej si e ardhur që mblidhej nga vetë pushteti vendor. Tashmë, duke u transferuar, konsiderohet sikur transferta e pakushtëzuar është rritur me 8%. Në fakt, asnjë lek më tepër nuk futet në buxhetin e njësive vendore. 

Një tjetër element që doja të evidentoja është pikërisht trefishimi i sasisë së parave që mendohet se do të futen në njësitë e qeverisjes vendore, në ato që në territoret e tyre kanë pasuri të tilla të shfrytëzueshme, si nafta ose gazi ose pasuri të tjera minerare. Në fakt, te taksat kombëtare kjo rritje parashikohet jo trefish, por vetëm 14%. Kështu që nuk ka se si të ndodhë ajo shifra e rritjes me 3-fish në buxhetet vendore e ardhura nga renta e këtyre pasurive.


Të nderuar kolegë, 

Buxheti i shtetit ka një aneks të quajtur aneksi 3, i cili në rastin e projektbuxhetit tuaj mungon. Ai ka të bëjë me administrimin e Fondit të Zhvillimit të Rajoneve. Kjo mungesë në këtë draft është shkelje e rëndë e rregullave dhe e detajimeve të paraqitjes së buxhetit në Parlament. Mosparaqitja e tij është sa paaftësi planifikimi, aq edhe krijim mundësish përdorimi pa rregulla, pa kritere, me klientelizëm, me mungesë standardesh tashmë të vendosura e të konsoliduara dhe mbi të gjitha me mungesë transparence. Mosparaqitja e aneksit 3 e bën të paqartë, të pasigurt, për të mos thënë të pamundur të dimë nëse do të financohen punimet në dhjetëra e qindra bashki e komuna, punime të nisura dhe që kërkojnë fazën e dytë ose punime të reja. Nëse të gjithë kanë bindjen se do të kemi rritje të çmimeve si pasojë e politikave fiskale buxhetore të kësaj maxhorance, rritja e tatimeve në mënyrë direkte ose indirekte nuk do të kursejë rritjen e çmimeve të mallrave dhe të shërbimeve që ofrojnë njësitë e qeverisjes vendore, për të cilat nuk janë parashikuar rritje fondesh në buxhetet vendore. Kështu, do të ndikojë çmimi i karburantit, i ushqimeve për çerdhet dhe kopshtet, çmimet për mirëmbajtjen e shkollave e konvikteve, çmimet për pastrimin e mirëmbajtjen e rrugëve etj. Kjo situatë, si edhe për tregun privat, do të ndikojë në mënyrë të drejtpërdrejtë në dhënien e shërbimeve qytetarëve pranë bashkive ose komunave duke sjellë tkurrjen ose rënien cilësore të tyre.

Klientelizmi politik u vu në dukje, u evidentua edhe nga kolegët e mi parafolës, ku rezultojnë se bashki të tilla të drejtuara nga e majta, si Gjirokastra, Berati, Saranda, Durrësi, Kavaja, Elbasani, Pogradeci, Bulqiza, Tepelena, Selenica, përfitojnë një rritje të transfertës nga 10% në 20%, ndërkohë disa të tjera, të djathta, 1%, 2% ose 3%. 

Ndërkohë ky është një zbatim i deformuar i formulës, është diçka që askush nuk ka të drejtë ta bëjë dhe përbën një ndërhyrje të rëndë në shpërndarjen e të ardhurave buxhetore, si dhe shkelje të rëndë ligjore. Nëse do të flisnim për tatim-fitimin dhe për biznesin, më përpara do të doja të evidentoja diçka tjetër. Përtej këtyre, nga shikimi i të gjithë paketës që ka ardhur këtu, nuk gjej dot në asnjë vend, në asnjë faqe, një tjetër tregues, pikërisht një tregues që i takon pushtetit lokal. Ky është tregues, i cili as në relacionet shpjeguese nuk gjendet. Bëhet fjalë për rekomandimin e vitit 2005, rekomandimin e Këshillit të Ministrave të Bashkimit Europian në muajin janar. Ai ka të bëjë me domosdoshmërinë e kalkulimit dhe të bërjes publike të raportit midis të ardhurave lokale dhe GDP-së. Kjo shifër nuk dihet aktualisht, nuk e lexojmë, nuk e gjejmë, ose nuk shkruhet. Por duhet të ishte tashmë në dokumentet tona, për aq kohë sa kemi nënshkruar kartën e autonomisë lokale dhe aspirojmë integrimin në Bashkimin Europian. 

I kërkojmë ministrit të Financave dhe ministrit të Pushtetit Vendor të na japë shifrën e buxhetit lokal, të paktën në takimet e ardhshme në komisionet parlamentare, kur të diskutojmë nen se sa është përqindja e buxhetit lokal në raport me GDP-në dhe se sa është kjo përqindje në raport me vendet e tjera të rajonit. Akti më flagrant dhe që lidhet drejtpërdrejt me ndryshimin në procedurat tatimore të këtij projektligji që po diskutojmë është thyerja skandaloze e Kartës Evropiane të Autoriteteve Lokale e Rajonale, shkatërrimi, demontimi i punës së palodhur, të kontributeve, të projekteve më shumë se 10-vjeçare të Bashkimit Europian, bashkëpunimit austriak, bashkëpunimit zviceran, asistencës holandeze, por kryesisht USAID-it, për konsolidimin e sistemit tatimor në nivel vendor, duke rrëmbyer administrimin e taksës së biznesit të vogël apo teknikisht e quajtur mbledhja e tatimit të thjeshtuar mbi fitimin për biznesin, duke e kaluar atë nga niveli vendor në nivel qendror.

Është e pamundur të pranosh të rrish indiferent apo të neglizhosh që një gjë e tillë të ndodhë tashmë me këtë paketë fiskale dhe me këtë projektbuxhet. Në fakt, ky kalim që ndodhi në vitin 2007 i dha fund klientelizmit politik në marrëdhëniet pushtet qendror - pushtet lokal, i dha fund asfiksimit me instrumente publike të pavarësisë apo autonomisë vendore. Me këtë hap që kërkon të vendosë ky projektbuxhet ne rikthehemi në skemat e qeverisjes së mëparshme të vitit 1998-2005. Është një rikthim mbrapa i reformës së decentralizimit fiskal dhe pengesë në realizimin e shërbimeve sa më të shpejta nga njësitë vendore për komunitetin si rezultat i shtimit të hallkave të zinxhirit burokratik dhe largimit të shërbimeve nga qytetarët. 

Kujtoj luftën që është bërë në mandatin e pushtetit lokal, flas për periudhën 2003-2007, të të zgjedhurve lokale, në kuadrin e luftës për decentralizim dhe autonomi vendore. Kryeflamurtari i atëhershëm ishte Kryeministri i sotëm, zoti Rama, kryetar i Bashkisë së Tiranës, por dhe ne të tjerët, kryetarë vendorë në atë kohë, disa prej nesh janë tashmë këtu në këtë sallë të Parlamentit, edhe ne nuk mbeteshim mbrapa tok me zotin Rama. Kujtoj takimet dhe debatet, që nga komisionet parlamentare, nga hotel “Tirana” deri te hotel “Rogner” dhe “Sheratoni”, ku të gjithë ne mbronim të drejtën tonë të pushtetit lokal mbi mbledhjen e taksave tona. Kjo bëhej jo për modë, por si kërkim i së drejtës, jo si dhuratë, por si diçka që na takonte. Ne e kërkonim sepse ndërmjet të tjerash donim të krijonim hapësira me anë të ligjit për të ndërtuar politika lokale fiskale ndaj biznesit, ne e kërkonim sepse kishte mospërputhje të mëdha midis numrit të bizneseve të vogla që paguanin taksa dhe tarifa lokale në bashki me ato që regjistronte dhe licenconte Drejtoria Rajonale e Tatim-Taksave, dukshëm lejoheshin bizneset pa licencë, pra që nuk derdhnin detyrimet lokale. Ne i kërkonim në atë kohë sepse edhe numri i tyre dhe të dhënat asnjëherë nuk na viheshin në dispozicion, sepse të ardhurat na vonoheshin derisa bëheshin të papërdorshme nga ana jonë, sepse bizneset mërziteshin nga dublimi i trupave kontrollore të nivelit lokal nga njëra anë dhe të nivelit qendror nga ana tjetër, e kërkonim sepse shumë herë ndërhyrjet, mosrealizimet kishin prapavijë politike, e kërkonim sepse përgjegjësinë për suksesin apo mosrealizimet duhet ta merrte ai, të cilit i takonin të ardhurat, në rastin konkret pushtetit lokal, e kërkonim sepse pushteti qendror asnjëherë nuk mbante përgjegjësi dhe nuk jepte llogari për të dëmtuarit, dhe i dëmtuari ishte pushteti lokal.

Dhe sot qeveria me këtë ndryshim ligjor shkakton probleme në disfavor të buxheteve vendore, kalon database-t e taksave vendore në drejtoritë e përgjithshme të tatim-taksave, shton personelin e këtyre drejtorive qendrore me punonjës tatimorë me pagë më të lartë se ato vendorë, shton kohën për evidentimin e realizimit të të ardhurave nga kjo taksë për rakordim me degët e Thesarit dhe hartimin e autorizimit për përdorimin e të ardhurave, krijon vonesa në rakordimin e përcaktuar në projektligj, një herë në 6 muaj, sidomos kur rastet e animimeve, që ligji i procedurave tatimore i parashikon brenda 30 ditësh, duke penalizuar sidomos edhe njësitë e qeverisjes vendore.

Edhe atyre që mendojnë se dixhitalizimi i sotëm ka zgjidhur tashmë këtë problem, u them se nuk është e vërtetë, sepse ky dixhitalizim apo sistemi për aq kohë sa askush nuk fut duart në të, jep saktë atë apo ato të dhëna që futen në sistem, por sigurisht sistemi nuk garanton se çfarë ndodh jashtë tij. Ai nuk ndalon dhe as pasqyron të dhënat e një biznesi të vogël që tatimori qendror e lë të punojë pa u licencuar, nuk garanton përdorimin e faturave gjatë ditëve të punës etj., etj.

Për të gjitha këto më tmerron edhe mendimi se si ish-kryetari që luftoi bashkërisht me kryetarë të majtë dhe të djathtë, pa anësi politike, për decentralizimin, e shkatërruan këtë arritje me një të rënë të lapsit.

Të nderuar deputetë,

Për ta mbyllur, ju ftoj që ta ndreqim menjëherë sot këtë gafë të qeverisë, duke ua lënë të drejtën e mbledhjes së kësaj takse të biznesit të vogël, atyre që u takon, njësive vendore.

Faleminderit!

Ilir Meta – Në emër të Grupit Parlamentar të Partisë Socialiste, fjalën e ka deputeti Erion Braçe.

Erion Braçe – I nderuar Kryetar,

Të nderuar kolegë,

Natyrisht do të më duhet përsëri të them që ky diskutim e ka humbur komplet sensin, aq sa, as kolegët këtu në sallë, as qytetarët që e kanë pasur durimin deri tani të na dëgjojnë, nuk po kuptojnë se për çfarë diskutohet dhe çfarë thuhet.

Ligji për të cilin më duhet të jap opinionin e Grupit Parlamentar të Partisë Socialiste nuk ka të bëjë fare me buxhetin e pushtetit vendor, as me grantin e kushtëzuar, as me grantin e pakushtëzuar, për të cilin dëgjuat të flitet këtu. Ligji ka të bëjë me procedurat tatimore dhe i adresohet pothuajse të gjithë biznesit të vogël, të madh, VIP, korporatave etj. Jemi në pikën kur duhet të verifikojmë një tjetër premtim tonin, të maxhorancës sonë, votuar më 23 qershor. U premtuam në fushatë sipërmarrësve disa gjëra të qenësishme për ta dhe mbi të gjitha për lirinë e tyre ekonomike. Me ta dua të komunikoj tani, edhe në emër të deputetëve të maxhorancës, për të verifikuar një më një ato angazhime që kemi marrë përballë tyre, qoftë në fushatë elektorale, qoftë edhe në programin e qeverisë. E bëj këtë me atë pjesën e ndershme, me atë pjesën që është jashtë klientelës, ishte jashtë klientelës dhe mbeti jashtë klientelës dhe që kërkon thjesht dhe vetëm të konkurrojë ndershmërisht dhe të fitojë ndershmërisht në treg, kurse për ata të tjerët, që bëhen pjesë e tavolinave partiake, nuk kam ndonjë mesazh sot, le të vazhdojnë të rrinë atje ku janë. 

U premtuam gjithë biznesmenëve të ndershëm në fushatë elektorale, sipërmarrësve të vegjël dhe të mëdhenj, se do të rikthejmë lirinë e sipërmarrjes, do t’u heqim taksën e korrupsionit, arrogancën dhe dhunën që e shoqëron pikërisht atë. Kështu e shkruam në programin e qeverisë, këtë premtim po mbajmë sot. Me këtë ligj që kemi përpara vendosim një normë të re për të gjithë ata që duan t’i drejtohen apelimit. Deri më sot ata duhet të paguanin para cash, të nxirrnin nga buxhetet e tyre, buxhetet e sipërmarrjes, para për vlerën e detyrimit, para për vlerën e gjobës dhe interesat mbi të, që të fitonin të drejtën për të kërkuar apelim. Ne po bëjmë një gjë komplet tjetër, thjesht dhe vetëm po shtojmë të drejtën e një garancie bankare për gjithsecilin prej tyre për t’iu drejtuar apelimit. Pra, nga paratë cash që ju kërkonte ajo qeveri për të drejtën e apelimit, po kërkojmë thjesht dhe vetëm një garanci bankare dhe vetëm për vlerën e detyrimit, pa gjobat dhe pa interesat. Ky është një hap për t’u përshëndetur.

Në anën tjetër, ka pasur një afat për kundërshtimin e kontrollit tatimor. Ka qenë 5 ditë në kohën e asaj qeverie, po e bëjmë 15 ditë, për t’i krijuar mundësi çdo sipërmarrësi që gjendet në hall, sepse vihet përballë ligjit fiskal në rastin kur e shkel atë, që të ketë mundësinë e mjaftueshme të paktën 15 ditë për t’iu drejtuar organeve që parashikon ligji për të kundërshtuar kontrollin tatimor.

Nga ana tjetër, po vendosim një rregull të ri për rimbursimin e tatimit mbi vlerën e shtuar. Problemin më të madh që ka hasur i gjithë biznesi, një radhë të gjatë prej 3-4 vitesh ku janë rreshtuar që të gjithë dhe që është kthyer në një objekt tërësor korrupsioni, ku edhe për radhën duhet të paguash, po vendosim një afat të ri për kontrollin e kësaj teprice kreditore edhe për rimbursimin e TVSH-së, edhe për tatim-fitimin, dhe natyrisht po e bëjmë rimbursimin e TVSH-së automatik nga sistemi i Thesarit, në bazë të rregullit “Kush hyn i pari, del i pari”, dhe jo në bazë të rregullit “Kush njeh ministrin, kush njeh kryeministrin, kush njeh zëvendësministrin, kush njeh drejtorin, merr përfitimin i pari”.

Në fund, po hedhim disa hapa të tjerë përpara edhe në drejtim të formalizimit të ekonomisë. Në qoftë se deri më sot lejoheshin transaksione me vlerë deri në 3 milionë lekë para cash në dorë, natyrisht që duam ta përgjysmojmë këtë shumë me qëllim që t’i orientojmë edhe bizneset e vogla përkundrejt transaksioneve bankare. Pra, po e ulim në 1.5 milionë lekë vlerën e transaksionit me para në dorë dhe për çdo shumë mbi këtë t’i drejtoheni drejtpërdrejt bankave.

Pasi ju thamë këto dhe disa të tjera që do t’i shqyrtojmë në Komisionin e Ekonomisë dhe që kanë të bëjnë drejtpërdrejt me lehtësime të tjera në procedurat për të eliminuar deri në fund arbitraritetin, dua t’ju pyes: 10 për qind tatim mbi fitimin keni paguar deri sot si barrë më e vogël stimuluese për biznesin tuaj? Po ju pyes të gjithëve që keni mundësi të na dëgjoni tani, aq e keni paguar tatim-fitimin, 10 për qind? Sistemi i gjobvënies bëri që ju të paguani shumë më tepër sesa kaq, sistemi i gjobvënies pa maskë, por me fytyrën e shtetit, ju rriti tatimin mbi 10 për qind, gjobë për tatimin, gjobë që tatimin t’ua caktonin më të vogël, gjobë që deklarimin fillestar të mos e kontrollonin, gjobë që kontrolli të mos u trokiste në derë apo t’u trokiste rrallë e më rrallë, gjobë që gjoba të ishte më e vogël, gjobë që apeli të ndodhte shpejt dhe pro jush, gjobë që detyrimi, gjobat, interesat, të gjitha njëherësh të mos pengonin apelimin, gjobë që të merrnit shpejt dhe pa radhë paratë tuaja nga tatimi i fitimit i marrë më shumë parapagim prej qeverisë së atëhershme, gjobë që të merrnit paratë tuaja të nënshkruara nëpër kontrata, të cilat i kishit materializuar në investime publike, rrugë dhe shkolla në një skemë tërësore të shtetëzimit të parave tuaja private me urdhër nga qeveria. 

Pas këtyre dua t’ju pyes përsëri: 10 për qind tatim paguanit? 15 për qind tatim paguanit? Ku mbi 25 për qind dhe vetëm në marrëdhënie me tatimet, se ka edhe më gjoba të tjera që ju vendosen përditë, ju ishin vendosur dhe i kishit aty të stivuara, njëra pas tjetrës dhe prisnit radhën të gjenit klientin e radhës në qeverinë e atëhershme për të shpëtuar prej tyre. Ju paguanit, ata merrnin. 

Po vendosim sot që këtë sistem ta shembim. Këtë ju premtuam dhe këtë po bëjmë. Përmes kësaj synojmë të rikthejmë lirinë dhe konkurrencën në treg, përmes kësaj po synojmë të kalojmë në hapin tjetër të eliminimit të monopoleve në treg. Fola pak më parë për atë monopolin e ngjyrosjes së karburantit, nuk mora përgjigje. Nuk flet njeri këtu, madje e gjithë seanca është sjellë e tillë që ju të mos dëgjoni, të mos merrni vesh fare se çfarë rritet dhe çfarë ulet, çfarë do të paguani ju dhe çfarë do të marrë qeveria dhe si do t’a rishpërndajë qeveria, do t’a rikthejë tek ju, por mbi të gjitha, e gjithë seanca është bërë e tillë që të mos merret asnjëherë përgjigje për ato që kanë rënduar mbi kurrizin tuaj. 

Thashë: koncesioni i ngjyrosjes së karburantit, është një monopol i pastër përmes të cilit ju detyrojnë të paguani 3 lekë për litër të gjithë ju, sipërmarrësve të hidrokarbureve, që pastaj mbartet te çdo qytetar i Republikës së Shqipërisë dhe që nuk shkon në arkën e shtetit por shkon thjesht dhe vetëm në xhepat e një sipërmarrësi.

Po i pyes këtu ish-qeveritarët: a dinë t’ju thonë emrin e sipërmarrësit që merret me këtë punë, apo jo? E kanë detyrim. 10 milionë dollarë ikin në vit vetëm për këtë koncesion. I paguani ju të gjithë. 

Është koncesioni tjetër, koncesioni i pullave fiskale, edhe ai monopol i pastër, edhe ai me tarifa dramatikisht të larta, edhe ai në kurriz të të gjithë qytetarëve të Republikës së Shqipërisë. Duke linçuar gjithë pjesën tjetër të biznesit që merret me mallrat e akcizës, edhe ai merr 15 milionë dollarë në vit, që dalin nga ju dhe nuk shkojnë në arkën e shtetit, por shkojnë vetëm në xhepat e një biznesmeni, vetëm në xhepat e një sipërmarrësi. 

Po i pyes ish-qeveritarët, e dini emri i kujt është te ky sipërmarrës? E keni detyrim sepse u merrni qytetarëve të Republikës së Shqipërisë 15 milionë dollarë në një vit vetëm për koncesionin e pullave fiskale dhe më vini këtu dhe më flisni pastaj për akcizën e cigareve. Po për çfarë akcizë cigaresh flisni kur merrni 15 milionë dollarë në vit vetëm për një sipërmarrës?

Si thatë qëparë, “ata fakirët që pinë duhan”? E njëjta gjë është me koncesionin e skanimit në portin e Durrësit. Foli pak më parë ministri Koka këtu dhe jua bëri fare të qartë se çfarë i keni bërë portit të Durrësit dhe çfarë ndodh në të dhe se si i keni koncesionuar në monopol të pastër të gjitha shërbimet brenda portit të Durrësit, të gjitha me kosto mbi qytetarët e Republikës së Shqipërisë. Shtuat edhe të fundit, një muaj para zgjedhjeve...

(Kryetari i Kuvendit i kujton se po i mbaron koha e diskutimit.)

E mbarova. Një muaj para zgjedhjeve, 15 milionë dollarë të tjerë tarifë ekskluzive monopol për t’u paguar për çdo deklaratë doganore me vlerë mbi një mijë euro, përfshirë edhe deklaratat e emigrantëve, që vijnë tani për festa. 15 milionë dollarë dhe shkojnë rreth 40 milionë dollarë taksa të drejtpërdrejta që ua merrni qytetarëve të Republikës së Shqipërisë dhe që nuk shkojnë fare në arkën e shtetit. E përjashtojnë arkën e shtetit. E refuzojnë arkën e shtetit. Shkojnë vetëm në xhepat e një biznesmeni dhe po ju pyes për herë të tretë: e dini emrin e biznesmenit që merret me koncesionin e skanimit në të gjitha pikat doganore të Shqipërisë? Përgjigjuni! Përgjigjuni, në qoftë se doni të jeni transparentë përpara qytetarëve dhe t’ju besojnë, keni kohën e mjaftueshme! Në të kundërt jua them unë se kush është biznesmeni. 

(Zoti Berisha kërkon fjalën.)

Ilir Meta – Nuk jua përmendi emrin! Ç’lidhje ka qeveria? Përmendi vetëm fjalën “biznesmen”. Meqenëse është ndier i përmendur, ka të drejtën e replikës. 

Sali Berisha – Të nderuara zonja deputete,

Të nderuar zotërinj deputetë,

Zoti bashkëkryetar i mazhorancës, 

Të dashur qytetarë dhe qytetare, 

Kjo që po ndodh me këtë ligj është një atentat i rëndë i statusit dhe i demokracisë, i ligjeve, i Kushtetutës dhe vendimeve të Gjykatës Kushtetuese të vendit. Është një hap tjetër, një digë tjetër që i vendoset këtij vendi në rrugën e integrimit. Kjo është një gjë jashtëzakonisht e papërgjegjshme dhe e turpshme. 

Të nderuar zotërinj, nuk ka kurrë decentralizim pa decentralizim fiskal. Në vend që të ecni drejt Europës, ju ecni drejt Koresë së Veriut, në vend që të shkojmë drejt standardeve dhe detyrimeve kontraktuale që kemi me Europën, me Kartën Europiane të Autonomisë Lokale dhe Rajonale. Ndoshta e kam gabim, pas vitit 2009, ose më parë, kur ne kemi qenë në pushtet, shoqata e të zgjedhurve socialistë kërkoi me insistim një takim dhe e mirëpritëm. Paraqitëm kërkesat për decentralizim dhe i sollëm ligjet në komision. Ju i refuzuat për arsyet tuaja. Tani kaloni në të kundërtën, u hiqni taksëmbledhjen pushteteve vendore, se doni të jeni “Big Brother” për të vjedhur dhe për të rrjepur më shumë. 

Ky është një akt shumë i rëndë dhe unë kërkoj që të reflektoni mbi të. Të mos e pengojmë integrimin, të mos e pengojmë statusin, të mos e ndëshkojmë në këtë mënyrë, sepse ky është një akt shumë, shumë i rëndë. Ju nuk mund t’u merrni qeverive vendore autoritetin e tyre mbi fiskalitetin e vendit. Përkundrazi, detyrë e këtij parlamenti është t’i shtojë ato. Përkundrazi, detyrë e këtij parlamenti është ta thellojë këtë decentralizim, të thellojë edhe taksa të tjera. 

 Zoti Kryetar, do ta mbyll me dy fjalë.

Unë i thashë dy-tri gjëra kryekreut tuaj dhe jam këtu për të diskutuar për buxhetin, por dua t’i them këtu. Ka shumë gjëra të tjera që mund t’i them, dhe e vërteta është se ai as nuk skuqet, as nuk zverdhet. Me njerëzit me të cilët shërbehet ai këtu në parlament, i ka shtërnicë me dosje. Zotëria që foli në atë mënyrë, në regjistrin e gjendjes civile vetëm para 8 muajsh është paditur në prokurori nga një i sëmurë me AIDS se ka tentuar ta përdhunojë. 

Po, zonjë, po, je mjeke. Ta jap unë dosjen, madje vij ta lexoj këtu, po deshe. Dhe atë e merr Edi Rama, e përdor si leckë, e keqshfrytëzon për të nxjerrë regjistër për të përmendur emra fëmijësh, njerëzish. Po i them Edi Ramës: hiq dorë nga kjo, se ajo që mund të të them unë ty pastaj do të jetë fundi yt! Do të jetë shumë herë më e rëndë! Mos u shërbe me njerëz të atillë ordinerë. Mos i përdor ato dosje. Përkundrazi, çoje e vizitoje, se mund të përhapë AIDS-in. Çoje vizitoje, se kjo që them unë është deponim në prokurori. Se kjo që them unë është deponim në polici dhe cilido që e vë në dyshim, unë e lexoj këtu para jush. 

Ilir Meta – Kalojmë te projektligji “Për disa ndryshime dhe shtesa në ligjin nr.61/2012 «Për akcizat në Republikën e Shqipërisë», i ndryshuar”. Janë regjistruar deputetët Eleina Qirici, Gjergj Papa, Mesila Doda dhe Sherefedin Shehu, ndërsa nga Partia Socialiste zoti Ervin Koçi dhe zoti Omer Mamo.

Fjalën e ka zonja Eleina Qirici, përgatitet zoti Gjergj Papa dhe zonja Mesila Doda. 

Eleina Qirici – Të nderuar kolegë deputetë,

Nuk ka asnjë arsye që shkelja e paligjshme e afateve për të konsultuar buxhetin nga ana e qeverisë ta shtyjë këtë Kuvend drejt paligjshmërisë. Secilin prej nesh shqiptarët e kanë votuar pikërisht për të zgjidhur hallet dhe problemet e tyre, por kurrsesi për të firmosur rrënimin e tyre. Dhuratat e fundvitit për këtë qeveri janë tmerre për xhepat e shqiptarëve. Kjo qeveri kërkon të zbatojë paketën fiskale që ajo e quan “paketa e mbajtjes së premtimeve”. Por premtime ndaj kujt? Ndaj shqiptarëve jo e jo. Ndaj investitorëve të huaj jo e jo. Ndoshta premtime të mbajtura ndaj vetes. Po kujt i drejtohet kjo paketë fiskale? 

Thuhet se së pari u drejtohet të gjithë shqiptarëve, ku thuhet se 97% e tyre përfitojnë. Por rreth 56% nuk përfitojnë ato të ashtuquajtura “të mira qeveritare”. E pra, ku është ky 97-përqindëshi? 

Së dyti, janë bizneset që fitojnë. Pa iu marrë mendim për paketën në tërësi dhe për rritjen e çmimit të naftës në veçanti, fakti që po i çudit bizneset është se, kur kjo maxhorancë ishte në opozitë, i premtonte biznesit se asgjë nuk do të vendosej pa u konsultuar më parë me ta, por nuk kaloi shumë dhe jo vetëm nuk u konsultua, por e rëndoi biznesin në të gjitha drejtimet. 

Në programin qeverisës për politikën fiskale thuhej se kjo politikë do të kishte në fokus hapjen e perspektivave të reja për investime nga sektori privat, madje vazhdon: “Objektivat do të orientohen në nxitjen e investimeve të brendshme dhe të huaja në zhvillimin e vendit.” Po kur nuk u diskutua me biznesin kjo paketë fiskale, a u dëgjua më pas zëri i tij? Sigurisht që jo. Vazhdon edhe më. Për politikat ekonomike e financiare në programin qeverisës thuhet: “Qeveria do të zhvillojë biznesin, madje do të vendoset një dialog i përhershëm me komunitetin e sipërmarrjes vendase dhe të huaj.” 

Në fakt, këto dy javë treguan se nuk ishte vendosur asnjë dialog me biznesin, aq më pak me investitorët. Po të dëgjojmë qytetarët që përdornin transportin publik, ata shprehin qartë frikën dhe pasigurinë ekonomike, sepse rritja e çmimit të naftës do t’u rëndojë së tepërmi atyre, pasi do të lëviznin me një transport publik, por me një biletë më të shtrenjtë, pa harruar se kategoria e njerëzve që nuk preken nga taksimi i pagës e përdor shumë këtë transport. Mos edhe këta duhet të lëvizin më këmbë për arsye shëndeti? Po për studentët dhe shpenzimet e familjeve të tyre a keni menduar, zotërinj qeveritarë? Ata duhet të udhëtojnë nga vendbanimi i tyre drejt universiteteve për të vazhduar studimet, por tashmë me një biletë më të shtrenjtë furgoni dhe familjet e tyre duhet të shtrëngojnë rripin dhe të kursejnë për të paguar biletat më të shtrenjta. Apo edhe studentët ndoshta janë obezë dhe duhet të bëjnë edhe ata disa kilometra më këmbë? Ky është argumenti më i pakuptimtë dhe tallës për të shpjeguar rritjen e çmimit të naftës. 

Të gjitha familjet shqiptare në vitin 2014 do të jenë përballë uljes së konsumit të tyre për një jetë më të shtrenjtë, a thua se shqiptarët këtë do të donin. Mjafton të përmendim të gjithë ata që marrin një pagë prej 30 mijë lekësh. Nuk është vetëm humbja që fitohet nga inflacioni prej 10400, po t’i shtojmë edhe transportin urban që ata përdorin, një humbje tjetër prej 7200. Po t’i shtojmë edhe humbjen nga rritja e akcizës së duhanit apo edhe të birrës, sadopak t’i përdornin, do të arrijmë në një përfundim: në një humbje shumë të rëndë në vit: 27100 lekë të rinj. Ndoshta mund të duket pak, por të mos harrojmë se janë të gjitha ato kategori njerëzish që e kanë pagën e tyre 30 mijë lekë. Pra, këta jo vetëm nuk përfitojnë nga taksa progresive, por përkundrazi, humbasin nga kjo taksë. 

Vetë investitorët janë shprehur të trembur nga paketa fiskale, sepse ajo e bën Shqipërinë edhe më pak tërheqëse për investimet e huaja. Kjo papërgjegjshmëri e qeverisë krijon klimë pasigurie për çdo investitor të huaj, sepse ai që është prezent në Shqipëri largon edhe çdo investitor që po e merr në konsideratë ardhjen e tij në Shqipëri, pa harruar faktin se këta investitorë kanë një numër të konsiderueshëm punonjësish.

Paketa fiskale që është prezantuar nuk është as politika e pretenduar e lehtësimit masiv të shtresave në nevojë, të taksapaguesve shqiptarë, as politikë antikrizë, aq më pak një përgjigje ndaj krizës. Kompanitë e hidrokarbureve që kërkojnë dhe nxjerrin naftë në vendin tonë, nuk do të favorizohen më nga përjashtimet e TVSH-së. Të mos harrojmë se efekti i vlerësuar në buxhet është 1,5 miliard lekë, duke pasur parasysh shitjen në tregun vendas të kompanive hidrokarbure. 

Për të vazhduar me rrugën e mashtrimeve, a do të ketë rimbursim edhe për rritjen e çmimit të naftës? Po të ishte kështu, më me leverdi do t’i dilte hesapi kësaj qeverie të mos i bënte këto rritje galopante, sesa të përdorte të ashtuquajturin rimbursim për çmim nafte. Kështu as zotërinjtë qeveritarë nuk do të ishin lodhur të gjenin mashtrimin e radhës ndaj shqiptarëve me këtë paketë fiskale, ndërkohë që ka faturë financiare edhe për gjetjen e mashtrimit. E çfarë u bë më mirë? Përkundrazi, çdo gjë më keq dhe bilanci i çdo familjeje shqiptare do të jetë në minus. 

Po për bizneset dhe shërbimin që janë biznese turistike keni menduar? Po të shohim premtimin elektoral se 11 mijë vende të reja pune do të krijohen nga mbështetja e zhvillimit të turizmit, në programin qeverisës thuhet se turizmi do të jetë sektor prioritar për zbutjen e varfërisë. Cili është efekti që sjell paketa fiskale dhe rritja e të gjitha akcizave? Së pari, biznesi turistik nuk do të jetë më biznes. Pa prit të kemi më pas edhe industri turistike, sepse ai do të rëndohej nga të gjitha taksat, aq më tepër kur nuk ka çfarë të mbajë më nga fitimi i vet për ta përdorur për investime, kur dihet që biznesi turistik e merr shumë kohë më vonë fitimin nga investimet. Ato që ka investuar gjatë këtyre viteve, ai nuk do t’i shlyejë dot, sepse numri i turistëve shqiptarë, që përbën pjesën më dominuese të turizmit, do të ulej ndjeshëm. Dhe kjo kalon në faktin e dytë. Turisti shqiptar, ai që preferonte të kalonte pushimet në Shqipëri, nuk do të bëjë fare pushime ose do të qëndrojë më pak ditë, sepse ka shumë pak kursime. Ose edhe aspak, pasi vetëm shpenzimet e vitit për naftën e rritur nuk do ta lënë më të bëjë pushime, si më parë. Po të shtojmë edhe shpenzimet e karburantit për të shkuar në vendin e pushimit, do të rritet ndjeshëm kostoja e pushimeve turistike. 

Së treti, operatorët turistikë do të ulin ndjeshëm punën e tyre, po tashmë jo më si pasojë e ndikimit të krizës globale, por si pasojë e moskursyerjes dot të pushimeve turistike. Këta operatorë do të goditen direkt edhe për të sjellë turistë të huaj, sepse po përcjellim tek turistët e huaj imazhin e një vendi që nuk ka stabilitet ekonomik dhe të një qeverie që nuk po i ndihmon bizneset turistike me paketën fiskale, por po vendos përsëri rrënimin e tyre. 

Së katërti, biznesi turistik nuk e mban dot veten, sepse të paktën vetëm me rritjen e akcizave ai duhet të rrisë çmimet, por kështu i largon fare turistët dhe falimenton. Ose të mbajë ato çmime dhe të jetë me humbje, por përsëri falimenton. Mjafton të shikojmë xhirot e këtij biznesi. Edhe sikur të ketë një fitim prej një milion lekësh në vit, 800 mijë apo 500 mijë lekë në vit, në të tria rastet ai do të ketë një humbje përkatësisht 15 mijë në rastin e fitimit prej një milion, 11600 në rastin e fitimit 800 mijë dhe 9900 mijë lekë, të reja gjithmonë, në rastin e fitimit 500 mijë. Pra, kjo paketë u kundërvihet në të njëjtën kohë bar-kafeve, duke i çuar drejt falimentimit të pashmangshëm. Vërtet ulet taksa e biznesit nga 10 në 7,5%, por rëndohen taksat e tjera. Çfarë do të thotë kjo për bizneset? Falimentim total. Pronari ose duhet të mbyllë biznesin e tij, ose duhet të punojë familjarisht në të, por do të pushojë punonjësit që ka. Mendoni se sa biznese të këtij lloji janë edhe pranë qendrave të banuara. Kemi një mungesë totale transparence nga ana e qeverisë, por edhe një mungesë komunikimi. Kjo është shumë shqetësuese. 

Kalojmë te rritja e akcizës së cigareve me argumentin se do të pakësohet konsumi i tyre. Po çfarë ndodh? Ndonëse rritja e akcizës për duhanin akoma nuk është miratuar, tregtarët e kanë vënë atë në zbatim, pra kanë rritur çmimet e paketave të cigareve. Në projektin e qeverisë ishte premtuar një rritje çmimi prej 12%, por abuzimi që po bëhet është gati trefish. Qeveria duhet të marrë urgjentisht masa për këtë situatë. Ajo që të çudit më shumë është fakti se qeveria nuk po i dëgjon fare shqetësimet e grupeve të interesit. Ekzistojnë dy paralajmërime shumë serioze për qeverinë e tanishme: një nga biznesi dhe një nga politika. Biznesi i madh është aleat i kapitalizmit, ku paratë e mbetura në fund të ditës në xhep janë shumë më të rëndësishme sesa argumentet false për rritje të akcizës, por kujdes, sepse presioni i bizneseve nga deklaratat politike, që nuk po dëgjohen nga qeveria, do të zbresë në veprime konkrete me kapitalet e tyre. Bizneset po i çon drejt falimentimit, pa menduar për të gjithë ata shqiptarë që do të mbeten pa punë. Për këta të fundit qeveria duhet të ketë shumë kujdes. Ajo duhet të stepet, të vetëpërmbahet dhe të mos luajë më me ekzistencën e bizneseve, duke zbatuar këtë politikë fiskale dhe këtë paketë të kundërshtuar tashmë nga të gjithë. Përveç faktit se paketa ishte me vonesë dhe e pakonsultuar me biznesin dhe me investitorët e huaj, duhet të kemi parasysh se mos vallë kjo është një matës i reagimit shqiptar. Kjo qeveri e pa reagimin e qytetarëve me armët kimike, por një reagim tjetër do ta kthente atë mbrapa dhe do ta largonte nga qeverisja shumë më shpejt sesa mendohet.

Kolegë të mazhorancës, ata që e përgatitën paketën fiskale nuk dëgjuan asnjë grup interesi. Nuk morën parasysh faktin se nga rritja e akcizës kemi dy të këqija të mëdha: të gjithë shqiptarëve u bie fuqia blerëse, frenohet biznesi dhe largohen investimet e huaja, prandaj, para se të jetë vonë, votoni për shqiptarët dhe jo kundër tyre, sepse revolta e tyre mund t’ju zhvendosë në një drejtim tjetër.

Ju faleminderit!

Ilir Meta – Fjalën e ka zoti Gjergj Papa.

Gjergj Papa – Faleminderit, zoti Kryetar i Kuvendit!

Të nderuar, kolegë deputetë, projektligji “Për disa ndryshime dhe shtesa në ligjin «Për akcizat në Republikën e Shqipërisë», i ndryshuar” vjen në Kuvend për të miratuar rritjen e nivelit të akcizës për një grup të gjerë produktesh, por kryesisht për cigaret, duhanin e dredhur, birrën dhe pijet alkoolike. Akcizat rriten pothuajse për të gjitha mallrat e akcizueshme, por impaktin më të rëndë ato do ta japin te rreth një milion konsumues të produkteve të duhanit, të cilët do të paguajnë rreth 50 milionë dollarë në vit më shumë për shkak të rritjes së akcizës nga 70 në 90 lekë për paketë. Rritja programohet të vazhdojë edhe në tre vjetët e ardhshëm. Pjesa duhanpirëse e popullsisë vitin e parë do të paguajë në ditë 200 lekë të vjetra më shumë për paketë ose dyfishin për duhanin e hapur dhe në vitet në vazhdim nga 100 mijë lekë për çdo vit. Kjo do të thotë se do të paguajnë një taksë vjetore shtesë nga 75-120 mijë lekë në vit. Ndonëse rritja e akcizës për produktet e duhanit është ende një propozim, tregtarët duket se e kanë vënë atë në zbatim, duke rritur që tani çmimet e paketave të cigareve. Ky spekulim po rrëndon rëndë që tani xhepat e qytetarëve. Pavarësisht se ka pasur produkte të cigareve, të importuesit ose të shitësit, rritja është bërë për të gjitha kategoritë nga importuesi, magazinuesi, tregtari i shumicës, ashtu sikurse dhe te pikat e pakicës. Pjesa më e madhe e popullsisë nuk ka mundësi të tjera vetëm për zbavitje modeste, për shembull: një kafe pranë punës ose te kafeneja e lagjes dhe mbrëmjet shpesh i kalojnë nëpër lokale duke parë ndonjë ndeshje futbolli dhe duke pirë ndonjë gotë birrë. Po sa do t’u duhet të shpenzojnë më shumë për shkak të rritjes së akcizës? Le ta bëjnë vetë llogarinë dhe ta zbresin nga përfitimi i taksës ose të heqin dorë edhe nga këto zbavitje. 

Taksa kombëtare më e rëndë dhe që do të rëndojë xhepin e çdo qytetari pa përjashtim është ajo mbi qarkullimin, e cila do të rritet me 120 lekë për litër, duke i marrë çdo shqiptari nga xhepi direkt një shumë të barabartë në nivel kombëtar me 70 milionë dollarë, si çmimi më i shtrenjtë i karburantit, ose rreth 200-400 milionë dollarë më shumë se çmimet e shtrenjtuara të biletave të transportit të pasagjerëve apo të mallrave që transportin e kanë pjesë të çmimeve përfundimtare të tyre. Çfarë përfitojnë 97% e të punësuarve? Shumë më pak nga sa do të humbasin si rezultat i taksës së dyfishuar të shtëpisë, si rezultat i rritjes së akcizës për produktet e duhanit, si rezultat i rritjes me 120 lekë të taksës për karburantet, pra edhe i çmimit të tyre. Rritja me 7% e çmimit të karburanteve vetëm nga rritja e taksës së qarkullimit do të rrisë të gjitha çmimet e mallrave dhe të shërbimeve në një nivel edhe më të lartë. 

Është premtuar heqje apo përgjysmim i TVSH-së për ushqimet më jetike të shportës bazë të konsumit dhe reduktimi i ndjeshëm i TVSH-së për furnizimin me energji elektrike për të gjithë konsumatorët familjarë. Planifikohen 1,1 miliard lekë si kompensim vetëm për shtresat për nevojë. Ky është një tjetër mashtrim i madh i qeverisë. Me këtë paketë fiskale nuk përfitojnë 97% e shqiptarëve, por ndëshkohen dhe u pakësohen 100% të ardhurat. Me këtë projekt të gjithë shqiptarët do të paguajnë më shumë. Do të paguajnë një taksë 10% më të lartë për transportin, rreth 12% më të lartë për duhanin, rreth 5% më të lartë për të gjitha mallrat e konsumit nga rritja e taksës mbi karburantet apo bartjen e taksës progresive të kompanive dhe të biznesit mbi çmimin e mallrave. Efektet do të jenë të përshkallëzuara progresivisht në rritje në kurriz të të gjitha shtresave të shoqërisë. 

Ky është buxheti që varfëron të gjithë shqiptarët, përfshirë ata që në mënyrë shumë cinike ky buxhet u jep me një lugë kafeje në formën e taksimit progresiv të pagës dhe ua merr me lugë të madhe nëpërmjet rritjes dramatike të taksave të tjera të konsumit, mosindeksimit të inflacionit dhe instrumenteve të tjera. Po jap një shembull: një i punësuar me pagën 40 mijë lekë përfiton nga taksa progresive 32400 lekë të reja në vit, por, nga ana tjetër, humbet nga inflacioni i konsideruar 4 për qind 19200 lekë; humbet nga taksa e qarkullimit 14400 lekë, nga rritja e akcizës së duhanit dhe e birrës 10 mijë lekë, nga rritja e taksës së banesës së parë 500 lekë. Humbja në total është 44100 lekë. Efektin neto, përfitimi minus humbje, është 11700 lekë. Të gjithë të punësuarit nuk do të kenë asnjë rritje të nivelit të pagave, të paktën për një periudhë 3-vjeçare, pavarësisht nga rritja e çmimeve në treg. Rrogat nuk do të rriten në vitin 2014 dhe me inflacionin minimal 2% rroga do të vlejë 2% më pak. 

Ata që jetojnë me pensionet, duhet të paguajnë më shumë për taksat e rritura për naftën dhe për shumë mallra të tjera të konsumit. Pensionistët duhet të shtrëngojnë rripin, sepse buxheti i paraqitur jo vetëm që rrit taksat për naftën dhe mallrat e tjera të konsumit, por nuk garantohet as indeksimi i pensioneve. Ata janë shtresa e parë e lënë në harresë. Më e keqja është se edhe në planet për rishikimin e pensioneve qeveria ka folur vetëm për përfitimet e atyre që dalin në pension dhe jo për pensionistët ekzistues. Ata që vërtet besuan për shëndetësi falas, kanë tani në dorë jo vetëm provën e mashtrimit, por edhe faturën e mashtrimit. 

Në këtë buxhet rritet pa kufi niveli i pagesës mbi të cilën paguhen sigurimet shëndetësore. Trefishohen kontributet e të vetëpunësuarve në qytet dhe 10-fishohen ato të fermerëve në fshat. Më me pasoja do të jetë taksa e karburanteve për fermerët. Ku shkuan premtimet e bujshme të programit të qeverisë se do të zbatohet programi i furnizimit me naftë pa akcizë për bujqësinë dhe për aktivitetet rurale të ngjashme si dhe heqja e taksës së qarkullimi të naftës për bujqësinë dhe për peshkimin? Në fakt, për fermerët nuk do të ketë heqje të akcizës së naftës për punimet bujqësore. Nuk do të ketë heqje të taksës së qarkullimit për karburantin që përdoret nga mjetet e mekanikës bujqësore, por përkundrazi, do të ketë rritje me 120 lekë për litër. Nuk do të ketë rimbursim për naftën që përdoret në bujqësi. Rritja e taksës dhe për pasojë rritja e çmimit të karburanteve për bujqësinë rrit me 10% koston e punimit dhe të shërbimeve bujqësore, si dhe koston e transportit të mallrave të tyre. Kjo do të thotë 10% më pak të ardhura për ta, ose një çmim 10% më i lartë në treg për të përballuar ekstra taksat e qeverisë, duke ulur ndjeshëm konkurrencën në treg të prodhimeve tona bujqësore. 

Qeveria për të gjithë fermerët ka programuar një fond vetëm prej 600 milionë lekësh si subvencion të imputeve bujqësore: për fara, plehra, pesticide, ushqime për blegtorinë e kështu me radhë. Efekti i vetëm i TVSH-së i përllogaritur nga qeveria është rreth 1,4 miliard lekë. Pra, mbulohet vetëm 40% e tatimit të vlerës së shtuar të imputeve bujqësore. Po akciza e karburanteve dhe taksa e re 120-lekëshe e karburanteve që kanë një efekt prej mbi 12 miliardë lekësh? Vetëm për sektorin bujqësor një familje fermere përfiton nga transferta buxhetore për rimbursim të TVSH-së 2 mijë lekë të reja në vit, por nga ana tjetër humbet nga taksa e qarkullimit për përdorim bujqësor dhe personal 4 mijë lekë, nga rritja sigurimeve shëndetësore 13 mijë lekë, nga rritja e akcizës së duhanit dhe e birrës 4 mijë lekë, nga rritja e taksës së banesës së parë 500 mijë lekë. Humbja në total është 21500 lekë. Efekti neto është minus 19500 lekë. 

Fondet e planifikuara për Ministrinë e Bujqësisë për ujitjen dhe kullimin janë krejt të pamjaftueshme, madje edhe për situata emergjente. Në programin elektoral dhe njëkohësisht të qeverisë socialiste thuhet se do të investohen 160 milionë dollarë për të rimëkëmbur sistemin e ujitjes dhe të kullimit brenda një periudhe 4-vjeçare. Kryeministri e përmendi edhe sot në Kuvend si prioritet ujitjen dhe kullimin e tokave bujqësore, por planifikimi për këtë vit për ujitjen dhe kullimin vetëm një milion dollarë nga 160 milionë dollarë të premtuar është shumë më pak për të realizuar këtë premtim të bujshëm, që tani duket shumë larg. “Do të pesëfishojmë financimin publik për skemat mbështetëse të bujqësisë”, - ka qenë një tjetër premtim i bujshëm i Partisë Socialiste, por, në fakt, financimi për skemat mbështetëse të bujqësisë për vitin 2014 është po ai i vitit 2013. Ja, pra, këto janë pasojat e rritjes së akcizave dhe të taksave të tjera për qytetarët shqiptarë. Për këtë arsye unë shprehem kundër miratimit të kësaj pakete fiskale.

Ilir Meta - Po, zoti Paloka.

Edi Paloka - Zoti Kryetar, unë kërkoj pesë minuta pushim për një mbledhje të grupit.

Ilir Meta - Dakord. 15 minuta pushim. Pas 15 minutash vazhdojmë seancën.

Ju faleminderit! 

(Pas pushimit)

Ilir Meta - Fjalën e ka deputetja Mesila Doda. Përgatitet deputeti Omer Mamo.

Mesila Doda - Faleminderit zoti kryetar!

Të nderuara zonja deputete dhe zotërinj deputet, 

Meqenëse jemi para vigjiljes së Krishtlindjeve do të doja t'u uroja të gjithëve gëzuar dhe ta nisja me një gazmore që qarkullon këto ditë nëpër rrjetet sociale. Thuhet që një fëmijë i vogël kërkonte një dhuratë krishtlindje. I shkruan babagjyshit dhe i thotë, -Të lutem Babagjysh,më jep 20 mijë lekë që të blejë një lodër. E merr postieri letrën dhe e çon në Kryeministri, te Kryeministri. Kryeministri e merr i dërgon 10 mije lekë se mendon do t’i mjaftojnë sa për të blerë një lodër. E merr përsëri djali i vogël dhe kur e shikon që ishte gjysma e sasisë që i kishte kërkuar, i kthen përgjigje,- Babagjysh, mos ma nis më me qeveri se këto t’i vjedhin gjysmat e lekëve. 

Kështu besoj se kjo është filozofia me të cilin është ndërtuar ky buxhet që sot na keni sjellë, të nderuar kolegë përveç faktit që mënyra se si nisi ky buxhet është fort i çuditshëm sepse nisi në një bashkëbisedim nga liqeni me pensionistë me shtresat e varfra, por nisi mbas e kishit miratuar. Pra nuk nisi duke respektuar rregullat e transparencës që do të duhej t’i përfshinit përpara ardhjes së këtij buxheti. Përpara miratimit të tij në qeveri arritët që t’i shpjegonit pensionistëve se si do ti rëndonit me taksa, të papunëve, atyre që merrnin ndihmën ekonomike, sesi taksat do të rëndonin përgjatë vitit në treguesit ekonomik të jetës së tyre. Dhe sigurisht edhe shtresave të mesme dhe atyre më të larta te popullsisë, pra investitorëve sesi do të rëndoheshin me taksa dhe sesi i gjithë sistemi ekonomik do të kishte një rëndesë të pazakontë.

 Ky ligj që keni sjelle sot, ligji për akcizën është një ligj që ka të gjithë logjikën e paketës fiskale. Në fakt dhe ato kanë të bëjnë me shtimin e barrës fiskale, kanë të bëjnë me një transparencë që nuk ekziston dhe një rezultat 

që çon në më pak lekë në xhepat e shqiptarëve dhe më shumë lek në arkën e shtetit, vetëm nga ato që paguajnë personat në gjendje më të vështirë ekonomike dhe ato me të ardhura mesatare. Për çdo kafe që do të pinë, për çdo gotë verë që do të konsumojnë për çdo cigare që do të pinë për çdo biletë autobusi që do të presin për sa herë që do të përdorin makinën e tyre shqiptarët do të duhet që të rikujtojnë se do i ndajnë bashkë me ju. Për çdo paketë cigare që do të hapin dhe që do të shtohet me fiks 200 lekë, pensionistët do të duhet të rikujtojnë që do e ndajnë me çimin dhe shokun e çimit për cdo shishe birrë që do të hapin duhet të qerasin edhe Çimin edhe shokun e Çimit. Por shtimi i akcizës nuk do të përfundojë këtu. Ju thatë se kishit hallin e njerëzve dhe cigarja bën dëm. Edhe unë besoj se cigarja bën dëm, po shkoni dhe shpjegojani pensionistëve që kanë nga 60 vjet që pinë cigare dhe thojini që duhet ta lënë, thojini që ashtu siç deklaronte njeri prej tyre atyre që e pinë kafen vetëm në tavolina se nuk kanë mundësi që të qerasin dhe shokun që kanë në tavolinë, thoni se duhet të japë një kafe qeverisë së Çimit dhe shokut të Çimit dhe thojini që edhe shtesat e vogla të pensionit që bënim dikur që dhe na akuzonit se ishin krejt të pamjaftueshme, sepse bënin vetëm për pesë kile mollë ose për gjysmë kile mish, pra na akuzonit se ishin shtesa të vogla, dhe ajo nuk do të ndodhë. Për gjatë gjithë viteve të ardhshme qytetarët të republikës së Shqipërisë nuk duhet të harrojnë se nuk do të kenë asnjë shtesë në pension asnjë shtesë në rrogë. 

 Ju keni bërë një deklaratë dikur në këtë parlament kur keni deklaruar se shtesat në nevojë do të ishin prioriteti jua dhe në fakt kështu është. Dallimi në mes të majtës e të djathtës ju duhet të përkrahni shtresat në nevojë ne do të duhej të përkrahnim lëvizjen e kapitalit të madh rregullat e tregut, rregullat e një ekonomie tregu sot që ju nuk po bëni në fakt as këtë ju nuk keni parashikuar, asnjë zë të rritjes së ndihmës ekonomike, asnjë përfitim nga taksa progresive, apo kompensime te tjera për këtë kategori, apo për pensionistët. Përkundrazi vetëm nga rritja e sigurimeve shëndetësore taksës së banesës së parë të atyre ndërtesave që janë ndërtuar përpara vitit 93 dhe nga një përllogaritje minimale e rritjes së duhanit karburantit dhe produkteve të tjera, të gjithë ata që marrin ndihmë ekonomike do të humbin 9 mijë e shtatëqind e dyzet lekë ose, thënë ndryshe, 97 mijë e katërqind lekë për gjatë vitit. Kjo është ndihma që u jepni kësaj shtrese që do të duhej të ishte në objektivin tuaj parësor. Jeni të majtë duhet t’i dilnit zot kësaj shtrese. Ky duhej të ishte dhe dallimi ynë ideologjik sot, dallim në të cilin ne do të përkrahnim kapitalin. Sot ky dallim ka përfunduar në absurd, sepse ato që ju po rëndoni me reformën fiskale që keni ndërmarrë, janë shtresat varfra dhe të mesme. 

 Merrni rastin e një specialisti të administratës, rroga mujore është rreth 50 mijë lekë taksa progresive që ju keni parashikuar i kursen fiks 28 mijë e tetëqind lekë për gjatë gjithë vitit ndërsa humbja nga rritja e taksës akcizës, inflacionit i nxjerr fiks 48 mijë e nëntëqind lekë pra njëzet mijë e njëqind lekë më pak për këtë shtresë që u deklarua se do të përfitonte nga qeveria juaj Shtimi i akcizës në fakt nuk ka impakt vetëm në ato produkte që shumë shpesh i themi se janë produkte luksi, pasi janë produkte të cilat mund t’i llogarisni si opsionale sepse edhe mund ta lënë kafen, mund ta lënë edhe cigaren pensionistët, po ashtu dhe të rinjtë, po ashtu dhe të rriturit. Por kjo do të sjellë pasoja në rritjen e të gjithë çmimeve dhe shërbimeve dhe do të këtë impakt padyshim në të gjithë ekonominë e vendit. 

Sot kemi studentë që përdorin transportin interurban, dhe e përdorin për të shkuar nga qytetet ku banojnë në qytetet ku kanë universitetin. Ato do ta ndjejnë jo pak por me 30 % rritjen te çmimit të biletës. Kjo nuk është e vetmja kategori që preket, paçka se ka një vëmendje shumë të veçantë për shkak të sensibilitetit që ka mosha. Transporti urban që ata përdorin, apo që përdorin të gjithë qytetarët e tjerë të Shqipërisë, pritet të dyfishojë çmimin e biletave të transportit brenda qytetit dhe ky është fillimi i krijimit të një problemi të ri social. Në mënyrë zinxhir do të fillojnë të rriten të gjithë produktet e tjera, produkti i bukës i zarzavateve, produktet e mishit e qumështit, sepse lënda djegëse është element rregullator, thelbësor në ekonominë tonë dhe të çdo vendi tjetër të zhvilluar. Tek shëtitja tek liqeni në fakt u deklarua se nuk behej qameti nëse obezët ecin në këmbë. Mu kujtua koha para nja njëzet vitesh kur thuhej se makinat ishin jashtë ligjit, se vetëm Enveri e shpura e vet mundet akoma t’i përdornin, pasi quheshin zakone borgjeze dhe se duhej të përdornim të gjithë atë që na kishte dhënë zoti, pra vetëm transportin tonë. 

Reforma që sjell sot kjo paketë krijon absolutisht një hendek të fortë në mënyrën e jetesës, në çmime në pagesa dhe në barrë fiskale. Pasojat që sjell janë jo të lehta. Cilësia e jetës do të bie rrokapjekthi në këtë vend ndërsa çmimet mund të ngrihen vertikalisht dhe pa asnjë lloj logjike tregu. Kjo është vetëm për faktin se qeveria juaj ka vendosur që shpullaxhinjve të tyre, votuesve tanë t’i japin jo pak mbrapsht, por 30 % më shumë shuplaka atyre që ju kanë votuar. 

Ky lloj taksimi që sot po merrni nuk është gjë tjetër veç aksion kusarie. Por është një aksion kaq i madh kusarie sa çdo kriminel ordiner do e kishte ëndërr ta realizonte. Ky fakt është shumë interesante, shteti e quan kriminal çdo akt vjedhje të vogël, çdo xhepist të vogël kur këto akte i bën shteti nuk konsiderohen më vjedhje, por bëhen legjitime sepse u vihet emri taksim. 

Sot shqiptarët duhet të dinë rrezikun drejt të cilit po rend ekonomia e tyre. Ne flasim për ato që quhen shifra të vogla dhe nuk kuptojmë që në fakt këto shifrat e vogla janë të llogaritura deri në qindarka në buxhetet familjare. Rritja e akcizave, të nderuar zotërinj nuk është një çështje teknike, është një çështje politike, është një çështje e cila do të rëndojë, jo vetëm në jetën e shqiptarëve, por do të sjellë pasoja të pariparueshme në ekonominë tonë Ky është hap me një impakt të fortë social, është një projekt politik më përmasa shkatërruese. Do të kemi një ulje të fuqisë blerëse në muajt në vazhdim. Do të kemi shtim të psikozës së frikës për investitorët. Sot nuk do ta harrojmë që e gjithë sfida e vendeve në zhvillim është rritja e investimeve. Me rritjen që po i bëni taksave e keni të pamundur që të shtoni vëllimin e investimeve. Në mënyrë të pashmangshme ky vend po shkon drejt një krize ekonomike të thellë që rrezikon. Vendet fqinje e kanë kaluar këtë moment. E kanë kaluar para disa vitesh. Sot ne duhet të evitojmë rënien në krizën më të thellë ekonomike dhe politike që ka parë ky vend. Pranvera e ardhshme do të sjellë një stinë të re politike. Ashtu siç e keni thënë dhe ju, do të jetë një dimër shumë i gjatë, por nëse vazhdoni dhe në se ky buxhet do të kalojë sot, pranvera do të sjellë një skenë krejt të re politike. 

Një brez i ri është brezi i armeve , atyre që ditën të protestonin jashtë politikës sonë, jashtë politikës suaj po rritet. Dhe nëse vazhdoni me këtë ritëm do t’i japin jetë një antipolitike në këtë vend. 

Unë besoj se politika e sotme duhet të jetë e përgjegjshme dhe ftohet ta shpëtojë këtë vend. Të gjithë ne bashke, unë besoj se mund t’i vëmë fre marrëzisë dhe të shpëtojmë edhe ekonominë, edhe politikën. Ju lutem mos i jepni një vulë të tillë politikës në këtë vend. 

Faleminderit !

Ilir Meta – Faleminderit! Fjalën e ka deputeti Omer Mamo. 

Omer Mamo - Faleminderit! 

I nderuar zoti Kryetar,

Të nderuar kolegë, 

Projektbuxheti që qeveria ka paraqitur sot për diskutim dhe debatim gjithashtu edhe paketa e re fiskale që e shoqëron atë, ka një problem shumë të madh i cili në vitet e fundit u mendua se u evitua. Unë si deputet, por kam marrë edhe mendimet e deputetëve nga opozita dhe mazhoranca gjykoj se koha në të cilën u paraqit ky projektligj është shumë e vonuar. Ne realisht nuk kemi kohën e duhur dhe as nuk kemi marrë shpjegimin e duhur për të analizuar debatuar dhe mbase edhe korrigjuar detajet e projektit tuaj. Jam dakord që i takon mazhorancës që edhe në ligjin për buxhetin e ri të viti 2014 të punojë me zbatimin e programit që u votua ne këtë Kuvend, por mendoj se është në të mirën e të gjithëve , është në të mirën e vendit që e edhe zëri i atyre nuk që nuk e votuan këtë mazhorancë të dëgjohet. Unë kam disa vërejtje të cilat duhet të merren parasysh sa më shpejt në projektbuxhetin e vitit 2014. 

Kam parë me vëmendje që ju keni planifikuar për sistemin shëndetësor. Në buxhet planifikohen sistemet në disa spitale synohen uljet e çmimit të barnave nëpërmjet heqjes së TVSH-së prej një prillit të vitit që vjen, por ajo që unë shoh se mungon është një rritje investimeve për të forcuar qendrat shëndetësore. Jam i sigurt që ju e dini më mirë se unë gjendjen në zonat rurale dhe ato malore, në këto zona nuk ka fare shërbime shëndetësore nuk ka mjek familje, nuk ka asnjë mami. Banorët e tyre duhet të udhëtojnë dhjetëra kilometra për të bërë edhe një vizitë të thjeshtë . Ju thoni se kjo vizitë do të jetë falas. Të mendosh se duhet të udhëtosh me të sëmuret në krah me mjete të ndryshme, të mbash rradhën në të gjithë spitalet e vendit ku duhet të paguash në dorë dhe nuk ka as ilaçe, shëndetësia nuk rezulton aspak falas. Ju do të thoni se sapo erdhët në krye të qeverisë dhe këto reforma kërkojnë kohë. 

Të nderuar kolegë, duhet kohë, por sa kohe kanë në dispozicion për të pritur të sëmurët? 

Të nderuar kolegë, zona nga vi unë është një zonë ku naftëtarët kanë lënë jetën dhe shëndetin e tyre në industrinë e naftës. Aktualisht në Fier, Patos, Zharrës dhe në të gjithë zonën naftëmbajtëse numri i sëmundjeve profesionale për shkak të naftës është shumë i madh. Ky fenomen nuk ka prekur vetëm ata që kanë punuar afër puseve, por edhe fëmijët e personat që nuk kanë lidhje me naftën. Kjo e fundit për shkak të ndotjes së ambienteve dhe alarmante për të është se mjedisi e ka shkatërruar atë vend. 

Ju të nderuar anëtarë të kësaj qeverie, në buxhet dhe në paketën fiskale shkruani: Elimino nga përjashtimi i disa taksave kompani naftënxjerrëse. Vetëm nga vendosja e TVSH-së në këtë sektor do të fitohet 1,5 miliard lekë dhe shifrat plus në buxhetin e shtetit janë edhe më të mëdha me lëvizjet e tjera që do të bëni në këtë drejtim. Ajo që unë do të doja lexoja e të dëgjoja prej jush është se ju do të angazhoheshit për rehabilitimin e ambientit në zonat e shkatërruara nga operacionet e nxjerrjes së naftës. Sa nga këto fonde që do t’i shtoheshin buxhetit do të shkojnë për të përmirësuar jetën e banorë ve të zonës naftëmbajtës? Deri kur kjo pasuri e rrallë nëntokësore do të kthehet në mallkim për ta? Në atë vend nuk jetojnë vetëm votuesit e mi, jetojnë edhe votuesit tuaj dhe ju si qeveri keni detyrë të kujdeseni për shëndetin e të gjithëve.

Çdo ditë takon njerëz në këtë zonë të helmuar nga karboni në gjak, për shkak të naftës. Ajo që është më e rëndësishme, për të cilën nuk po gjej aspak zgjidhje, është se nuk mjafton varfëria, papunësia, ndotja alarmante e ambientit, por nuk iu ndahen as tërmetet që nuk janë të shkaktuara aspak nga Zoti, por, siç thonë edhe vetë naftëtarët me përvojë shumëvjeçare, shkaktohen nga operacionet që zhvillon në terren kompania kanadeze “Bankers”. 

Rastësisht mësova se ju sot do të diskutoni dhe do të vendosni disa çmime vlerësimi për kompanitë që operojnë në Shqipëri. Në listë është edhe kompania “Bankers”. Më thoni ju nëse është e vërtetë ose jo. Ndërkohë që në terren vijon një hetim për shkaqet e dëmtimit masiv të banesave, ju diskutoni për çmimet. Mijëra familje prej shumë vjetësh kanë lidhur jetën me industrinë e naftës, që në vend të sillte mirëqenie për banorët zonës, po sjell vetëm probleme.

Në buxhetin tuaj nuk pashë asnjë shifër në lidhje me punësimin e banorëve të zonës. Bëhet fjalë për kompaninë “Albpetrol”, bëhet fjalë për të paktën 800 naftëtarë që po përfundojnë rrugëve. Shumë prej tyre edhe në prag të pensionit nuk do të përfitojnë asgjë sipas ligjit, për pagat, që kompania u detyrohet atyre. Pagat e tyre për ministrat këtu në Tiranë janë thjesht shifra, pluse apo minuse dhe disa zero, kurse për banorët e zonës naftëmbajtëse janë ushqim, shkollë për fëmijët dhe ilaçe. Pra, me pak fjalë janë jetesa e tyre.

Kompania “Albpetrol” është në një gjendje skandaloze dhe më të rëndë se ç’ishte para nisjes së procesit të privatizimit. Cila është strategjia juaj për të ringjallur industrinë e naftës dhe për të hapur vende të reja pune?

Kjo industri nuk duhet lënë më të zvarritet pa krijuar një të ardhur kombëtare plus dhe pa iu rikthyer banorëve një kompensim. Ajo naftë është pronë kombëtare, por nga operacionet për nxjerrjen e saj janë ata banorë që dëmtohen rëndë. Në buxhet nuk ka asnjë shifër në lidhje me zgjidhjen e mundshme të kësaj padrejtësie. 

Zonja dhe zotërinj të kabinetit qeverisës, çështja e fundit që dua të diskutoj nga kjo foltore lidhet me origjinën time. Unë jam përfaqësues i një force politike, i Partisë Drejtësi, Integrim dhe Unitet, e cila ka marrë përsipër të mbrojë amanetin e të parëve tanë, që dhjetëra vjet më parë u dëbuan nga tokat dhe shtëpitë e trevës së Çamërisë. Si çam dhe si deputet do të doja që sot në buxhetin e Ministrisë së Kulturës apo të cilësdo ministri, të shikoja se ju, të nderuar anëtarë të kabinetit qeveritar, keni menduar të bëni diçka në nderim të mijëra e mijëra viktimave të genocidit grek, që na dëboi nga shtëpitë tona në Çamëri. Ne, me kontributet e qeverisë së kaluar, nisëm projektin e ndërtimit të një varreze monumentale në Kllogjër, në vendin ku prehen eshtrat e prindërve, gjyshërve dhe të afërmve tanë që u vranë dhe u masakruan. Ne duam që në këtë vend të kemi mundësi të nderojmë siç duhet viktimat e pjesës më të vuajtur të kombit dhe sot kërkoj që qeveria të gjejë mundësinë dhe financimin për ndërtimin e monumenteve të varrezës në kujtim të të parëve tanë.

Zoti Kryeministër, dua t’ju sjell në mendje deklarimin tuaj për çështjen çame dhe nëse ju vërtet doni të bëni një hap në këtë drejtim, niseni nga Kllogjëri. 

Të nderuara zonja dhe zotërinj ministra,

Të nderuar deputetë, ju keni parë që fqinjët tanë të Jugut kanë mundësi të vijnë në tokën tonë e të nderojnë të rënët e tyre në Luftën e Dytë Botërore. Varrezat monumentale greke janë ngritur në Jug të vendit dhe kjo ma bën edhe më të fortë shqetësimin që kam në këtë drejtim. Jeni ende në kohë që ta realizoni këtë detyrim elementar që u kemi atyre njerëzve të mirë. Në këtë qershor, në përvjetorin e genocidit më të tmerrshëm që ka njohur Europa pas Luftës së Dytë Botërore, ne duhet të shkojmë të gjithë bashkë në Kllogjër dhe të nderojmë të afërmit tanë pasi të jetë ndërtuar kjo varrezë monumentale.

Faleminderit!

Ilir Meta – Faleminderit!

Zoti Sherefedin Shehu, në emër të grupit parlamentar, urdhëroni!

Sherefedin Shehu – I nderuar zoti Kryetar,

Të nderuar kolegë deputetë,

Në këtë orë të vonë duhet t’u kërkojmë ndjesë qytetarëve, të cilëve po përpiqemi t’u tregojmë atë që ata e dinë më mirë se ne. Të gjithë e shikojnë se kjo paketë do të rrisë barrën mbi kurrizin e tyre. Siç po e shikojmë edhe në këto orë të vona, qeveria po përpiqet t’u mbushë mendjen se po ul taksat. Si qëndron e vërteta? Qeveria mashtron duke thënë se po heqin taksën e biznesit të vogël, por në fakt ka hequr vetëm emrin, sepse ata që kanë një xhiro deri në 20 milionë lekë janë të detyruar të paguajnë 250 mijë lekë taksa. Këtë e bëjnë edhe kur nuk kanë fitim nga biznesi i tyre. Deri më sot ata vërtet paguajnë 1.5% të xhiros, por vetëm nëse do të kenë fitim, përndryshe paratë e paguara u kthehen mbrapsht. Sot paguajnë nëse kanë fitim, nesër do të paguajnë 250 mijë lekë edhe kur nuk fitojnë asnjë lekë.

Mashtrimi më i madh është me grupin me xhiro nga 20 deri në 80 milionë lekë. Qeveria thotë se ishte 10% dhe do ta bëjë 7.5%. Çfarë ka bërë në të vërtetë? Qeveria thotë se do të paguajnë 7.5%, por fitimin do t’ua llogarisë ajo, pasi ka vënë një listë të gjatë shpenzimesh që nuk ua njeh. Pra, qeveria ul normën e tatimit, por u imponon një tatim të llogaritur mbi atë që marrin bizneset.

Problemi më i madh është akciza, sepse është taksa mbi konsumin. Akciza është taksë që e paguan edhe fëmija, edhe i rrituri, edhe i moshuari. Ironia më e madhe është kur qeveria thotë: “Po ngre taksat, sepse qeveria që iku na la shumë borxhe.” Ju po çirreni kot, sepse nuk ju kemi lënë asnjë lekë borxh, sepse arka e shtetit në mbrëmje është zero dhe mbushet në mëngjes, sepse më parë krijohen borxhe dhe pastaj paguhen. Ju e rishikuat buxhetin dhe e rritët deficitin me 40 miliardë lekë dhe thatë se po e rrisni për të paguar borxhet. Më thoni: sa lekë borxhe keni paguar deri tani për bizneset? Atëherë, pse e morët këtë borxh? Ku i çuat paratë? Sot po thoni se ka borxhe të fshehta. Në fakt ju po gënjeni veten, sepse askush nuk ju beson. Nuk ishte e nevojshme ta merrnit atë kompani. Se cila është arsyeja atë e dini vetëm ju. Thatë se ishin 24 miliardë lekë borxhe dhe ne ju kishim thënë. Ato ishin të regjistruara në thesar. Kontratat njihen, detyrimet ishin të njohura, vetëm se pagesa do të bëhej sipas radhës.

Po rrisni taksat në një moment krejt të papërshtatshëm. Ju thoni se rritja ekomomike është e ulët dhe se ekonomia është e dobët. Çfarë duhet bërë në këtë moment? Ekonomia duhet stimuluar. Çfarë po bëni ju? Ju po rrisni taksat, ju po shtoni barrën. Ju në vend që t’u jepni frymëmarrje bizneseve, po ua zini frymën duke shtuar barrën e tatimeve dhe duke pakësuar investimet në ekonomi. 

Pra, jemi në një moment kur taksat nuk duhen rritur; jemi në një moment kur ekonomia e vendit ka nevojë për politika nxitëse. Kjo qeveri ka për detyrë t’u provojë qytetarëve se është e aftë të qeverisë, se ky sistem nuk prodhon më të ardhura, atëherë mund të diskutojë edhe alternativën e rritjes së taksave. 

Çfarë po u japim qytetarëve me rritjen e taksave? U japim një buxhet, siç e thashë, me investime të ulura, u japim një buxhet që nuk ka asnjë projekt të ri, u japim një buxhet që rrit paratë vetëm për qeverinë. 

Akcizat prekin shumë mallra dhe produkte. Kostoja e tyre do të jetë 7.5 miliardë lekë. Cigaret do të bëhen më të shtrenjtat në rajon. Me këtë gjë ju jo vetëm që do të rrisni barrën e qytetarëve, por do të shtoni edhe kontrabandën.

Pra, ju po i hapni rrugë kthimit të kontrabandës së cigareve në vend. Njëkohësisht, ju ankoheni dhe keni inate me disa investitorë në fushën e hidrokarbureve dhe për inat të tyre po hiqni ato përfitime që e kanë gjallëruar këtë industri. 

Kryeministri deklaroi se 10 lekë nga rritja e taksës për naftën nuk krijon apokalips. Kryeministri, jo pa dashje, nuk tha se ky 10-lekësh është për çdo litër karburant. Pra, të dashur qytetarë 10 lekë plus 2 lekë nga tatimi i vlerës së shtuar, pra, 120 lekë për çdo litër karburant do të rritet si rezultat i kësaj takse që do të vendosë kjo qeveri. Ky 10-lekësh, që për Kryeministrin është i parëndësishëm, për ekonominë e vendit është barrë e rëndë, sepse ky 10 lekësh është 60 milionë dollarë në kurrizin e shqiptarëve. Këtë rritje do ta ndiejnë të gjithë, sepse nafta vërtet është në çmimin e makinës, që thotë Kryeministri, por është edhe në çmimin e traktorit, sepse edhe traktori punon me naftë; është edhe në çmimin e bukës, sepse edhe furrat e bukës punojnë me naftë; është edhe në biletën e autobusit, sepse autobusi punon me naftë; është edhe te lojërat ku shkojnë fëmijët, sepse duke rritur çmimin e naftës do të preket buxheti i familjes. 

Ndaj dua t’ju them se duhet ta shikoni seriozisht këtë çështje. Keni bërë një buxhet që, përveç të tjerave, talleni edhe me shtresat në nevojë. Për këto shtresa keni vënë 1 miliard lekë. Pse? Ju thoni për kompensimin e çmimeve. Cilat çmime, ato që janë kompensuar dhe shtuar herë pas here në buxhetin e pensioneve, në buxhetin e ndihmës ekonomike dhe në buxhetin e të paaftëve? Ju jeni mësuar të qeverisni me parulla. Duke vënë 1 miliard lekë, mendoni se do t’i gënjeni qytetarët. Unë ju them: shtoni ndihmën ekonomike, shtoni mbështetjen për të varfrit dhe mos bëni demagogji me varfërinë e qytetarëve! Pra, ju u thoni qytetarëve “Shtrëngoni rripin” kur, në fakt, rripin duhet ta shtrëngojë qeveria. 

Në fund, i them Kryeministri që vërtet unë dhe shumë qytetarë kemi filluar të ecin në këmbë, po jo për t’u dobësuar, por për të kursyer.

Faleminderit!

(Drejtimin e seancës e merr zoti Dule.)

Vangjed Dule – Faleminderit, zoti Shehu!

Fjalën e ka zoti Koçi, në emër të Grupit Parlamentar të PS-së! 

Ervin Koçi – Faleminderit!
Pas shumë vitesh kemi një buxhet realist, që mbështetet te parimi i solidaritetit, me një sistem të ri taksimi që do të rikthejë ekonominë kombëtare, familjare në binarët e një rrugëtimi shprese për t’u bashkuar me dinjitet në shtëpinë europiane.

Buxheti ynë nuk është një buxhet krize, siç thotë opozita e krizës, por një buxhet kthese dhe rimëkëmbje ekonomike. Ai është buxheti i rritjes ekonomike, që rrit rrogat e policëve, rrit pensionet, rrit të ardhurat për 97% të të punësuarve përmes uljes së taksave. Si buxheti i parë i qeverisë së re, ai është ndërtuar duke marrë parasysh situatën e rëndë ekonomike e financiare, të trashëguar nga qeveria e mëparshme. Kemi trashëguar një katrahurë financiare, një piramidë borxhesh të pafundme, një administratë shtetërore tërësisht të papërgjegjshme dhe të korruptuar, një mjedis biznesi mbytës dhe klientelist, si dhe një nivel të lartë varfërie. Vetëm borxhet, sipas kontratave për punë dhe punësimeve publike, janë 246 milionë dollarë, kur vetë Ministria e Financave kishte miliona dollarë borxhe të pashlyera. Borxhet midis kompanive në sistemin energjetik janë 1 miliard dollarë. Borxhi i keq në banka është 25% të kredive. Raporti më i keq në Europë. Ne gjetëm një shtet të gjunjëzuar ekonomikisht, por nëpërmjet veprimeve të 100 ditëve dhe buxhetit të vitit 2014, kemi arritur të bëjmë zgjidhjen e duhur për rimëkëmbjen e ekonomisë kombëtare, familjare të njerëzve të zakonshëm. Synimi i propozimit të projektligjit për akcizën është rishikimi i niveleve të akcizës për një grup të gjerë produktesh, konkretisht: cigareve, birrës, pijeve alkoolike, si dhe ndryshime të tjera ligjore që ndihmojnë administrimin më efektiv të akcizës.

Komisioni i Ekonomisë vlerësoi se pijet energjike, si produkte që përmbajnë kafeinë dhe element kimik që dëmtojnë shëndetin, duhet të jenë objekt i akcizës. Të ardhurat shtesë, që do të sigurohen rreth 4 milionë dollarë, do t’i rikthehen përsëri biznesit, duke ofruar iniciativa fiskale për të. Opozita e sotme flet për kostot e larta në bujqësi, por për 8 vjet jo vetëm e harroi, por e rrënoi fermerin me rritje taksash. Kurse paketa fiskale heq taksën e transaksionit 10% brenda trungut familjar, pasi deri tani fermeri paguante taksë, kur babai ia dhuronte të birit ose e fitonte me akt trashëgimie. Do të jenë mbi 6 milionë dollarë për të subvencionuar fermerin në prodhim, duke i rikthyer vlerën e tatimit të vlerës së shtuar 20% çdo fermeri që paraqet një faturë blerjeje imputi bujqësor. Është për t’u vlerësuar mbështetja që Komisioni i Ekonomisë i dha angazhimit të ministrit të Financave dhe ministrit të Bujqësisë që, brenda një periudhe 6 mujore, të paraqesin skemën e heqjes së akcizës dhe taksës së qarkullimit për bujqësinë, duke filluar me përmirësimin e procedurave për fermerët që kanë sera që të përfitojnë subvencionim më të shpejtë.

Opozita na akuzon për rritjen e taksave, që do të bëhen pengesë për zhvillimin ekonomik apo rritjes së mirëqenies qytetare. Sipas opozitës, rritja nga 10% në 15% e tatimfitimit është mbyllja e portës për investitorët e huaj apo dhe vendas. Kjo deklaratë është thjesht për të krijuar turbullira në opinionin publik dhe në komunitetin e biznesit, sepse deri tani përvoja e investimeve të huaja ka treguar se taksat nuk janë elementi kryesor për ardhjen e investimeve, aq më pak kur rritja e tatimfitimit është mesatarisht vetëm sa 0,2% e xhiros vjetore të një biznesi. Një investitor i huaj vjen kur ka klimë pozitive për biznesin, kur ka procedura të thjeshtuara, vjen nga kostoja e ulët e fuqisë punëtore dhe kualifikimi i tyre, nga zhvillimi i infrastrukturës rrugore, energjetike ose edhe nga pozicioni gjeografik. Ai stepet të vijë kur familjarët e pushtetarëve kërkojnë ryshfet 3% të investimit dhe kur je vendi më i korruptuar i Europës. Për shembull, Rumania që ka e tatimfitimin për një kohë të gjatë 16% dhe ka një kosto më të lartë të fuqisë punëtore si vendi ynë, është një shembull pozitiv sesi klima e përshtatshme ndaj biznesit krijon avantazhe për investime të huaja në vend. Edhe pse taksa progresive ndikon te biznesi i madh, garantimi i shlyerjes së borxheve ndaj biznesit të madh prej 350 milionë dollarësh injekton para në ekonomi, duke i dhënë avantazhe të dukshme biznesit të madh. Shteti i merr biznesit të madh vetëm 60 milionë dollarë prej taksave, ndërkohë që i kthen mbrapsht 350 milionë dollarë, duke shlyer borxhet e prapambetura. Biznesi nuk do të ketë vetëm lehtësira në procedurat tatimore, por edhe mbështetje të madhe financiare si asnjë herë tjetër në këta 23 vjet, edhe pse në një situatë kritike për vendin. Mbi 1,1 miliardë dollarë do të jenë për biznesin ose 27% e buxhetit të shtetit, ku 780 milionë dollarë do të jenë kantiere pune dhe mbi 350 milionë dollarë do të jetë shlyerja e detyrimeve të prapambetura. Ky stimul do të rimëkëmbë biznesin dhe do të hapen me mijëra vende pune. 

Opozita deklaron se paketa fiskale rrit akcizën e cigares, të duhanit, të pijeve alkoolike dhe energjike, duke u hequr si dashamirëse e duhanxhinjve, e pijedashësve dhe pa diskutim të lidhur shpirtërisht me pijet energjike. I kujtoj opozitës së sotme se në vitin 2005 akciza e naftës ishte vetëm 18 lekë për litër, sot është 37 lekë për litër. Nuk kishte taksë qarkullimi, sot është 7 lekë për litër. Nuk ishte taksa e karbonit, sot është 5 lekë për litër. Pra, për 8 vjet keni rritur me 31 lekë bashkë me TVSH-në 37,2 lekë naftën dhe sot na gjykoni pse e kemi rritur me 10 lekë, që ka një destinacion të qartë se ku do të shkojnë këto të ardhura. Akciza e cigares është rritur nga 30 lekë në 70 lekë dhe për pijet alkoolike akciza është rritur disa herë. Është e vërtetë se rritja e akcizave rrit të ardhurat në buxhet me 40 milionë dollarë dhe të ardhurat do të rriten edhe nga parimi se kush fiton më shumë, patjetër do të paguajë më shumë. Po këto para do t’u shpërndahen shtresave në nevojë dhe do të shkojnë në përmirësimin e shërbimeve apo në sektorë prioritarë të ekonomisë

 Por ju opozita e sotme nuk mund të flisni për rritje taksash që shkojnë në buxhetin e shtetit, sepse ju u vendosët taksa qytetarëve për xhepat e klientëve të pushtetit. Ishit ju që votuat dhe mbrojtët me zell koncesionin e pullave të akcizës me efekt financiar mbi 20 milionë dollarë në vit. Ishit ju që votuat dhe mbrojtët me zell koncesionin për skanimin e automjeteve në dogana, me efekt te qytetarët 20 milionë dollarë në vit. Ishit ju që miratuat koncesionin ngjyrosës të karburanteve, me fakt financiar 15 milionë dollarë në vit apo edhe dhurimin e lotarisë kombëtare. Me votën tuaj, për interes të pushtetit të djeshëm që drejtojnë opozitën e sotme, po u grabisni shqiptarëve mbi 60 milionë dollarë në vit jo për të varfrit, as për të përmirësuar shërbimet jetike, por për pasurimin tuaj dhe të klientëve tuaj.

Zoti Braçe, ju bëri një pyetje: cilat janë bizneset që i kanë këto koncesione? Ne duam përgjigje. Ky është ndryshimi midis filozofive tona. Ju e përdorët kartonin dhe votën për klientët e pushtetit tuaj. Maxhoranca e re, qeveria që do ta shikojë Shqipërinë në Europë, po i përdor taksat për t’ua rikthyer qytetarëve me prioritet shtresat në nevojë.

Faleminderit!

Vangjel Dule – Faleminderit, zoti Koçi!

Këtu mbarojnë edhe diskutimet në lidhje me projektligjin “Për disa ndryshime dhe shtesa në ligjin nr. 61 të vitit 2012 “Për akcizat në Republikën e Shqipërisë”, të ndryshuar.

Kalojmë në projektligjin “Për disa ndryshime dhe shtesa në ligjin nr. 9632 datë 30.10.2006 “Për sistemin e taksave vendore të ndryshuar”. 

Janë regjistruar për të diskutuar: zonja Topali, zotërinjtë Boçi, Cara, Veliaj, Dushaj, Bzheta, Patosi dhe Peleshi. Ndërsa në emër të grupeve parlamentare: zoti Halimi në emër të Grupit Parlamentar të PD-së dhe zoti Fino në emër të Grupit Parlamentar të PS-së.

Zoti Berisha, përse e doni fjalën? Urdhëroni!

Sali Berisha – Në qoftë se ju këtu trilloni për qeverinë e mëparshme, unë në çdo fjalë do t’jua nxjerr gënjeshtrat në shesh. Që nga viti 2012 është hequr çdolloj detyrimi për trashëgiminë dhe transaksionet e saj. Tetë muaj më parë u hoq 10%-shi mbi tokën bujqësore. Por ju tani, a jeni në qeveri, apo në opozitë? Juve ju falej kur ishit në opozitë, sepse nuk i dinit gjërat dhe tani trilloni në mënyrë të paimagjinueshme.

 Së fundi, zoti kryesues i seancës, mendoj se, unë e mendoj se këta i ka kapur kompleksi i fajit, sepse kanë marrë me qindra mesazhe nga zgjedhësit e tyre për këtë batërdi që po bëjnë sot ndaj tyre. Heshtnin që të gjithë, nuk diskutojnë dhe nuk mbrojnë dot asnjë nga këto akte makabre që janë në parlament. Kjo nuk ka ndodhur në 23 vjet histori të parlamentit pluralist. Nuk ka ndodhur kurrë që një maxhorancë të ulë kokën, të fshihet pas karrigeve, bankave të këtij parlamenti dhe të mos u dalë dot zot akteve që rëndojnë aq shumë mbi qytetarët. 

Unë e marr këtë si fazën e parë të një procesi dhe uroj që kjo barrë e rëndë, ky mesazh i zi, që u niset mbarë qytetarëve shqiptarë, kjo kartolinë e shëmtuar në prag të Krishtlindjeve dhe të Vitit të Ri të mbetet brenda mureve të kësaj salle të parlamentit dhe të mos gjejë jetë. Nuk ka sesi ta shpjegoj ndryshe heshtjen e varrit të shumë deputetëve. Këtu diskuton vetëm opozita dhe ju nuk jeni të zotët dhe nuk guxoni të thoni asnjë fjalë. Ne bëmë një mbledhje, bëni edhe ju një mbledhje, dhe ndoshta arrini të realizoni se po veproni në kundërshtim flagrant me interesat e zgjedhësve tuaj. 

A kuptoni se po i mjeroni shqiptarët në prag të Krishtlindjeve, në prag të Vitit të Ri, me një rritje të çmimeve, duke filluar nga Viti i Ri? A e kuptoni ju se çfarë do të thotë që mijëra e mijëra familjeve u ka shkuar sharra në kockë dhe i lini në mëshirë të njeriut që ka vjedhur kompjuterin e tij. Ku është? Ja ku erdhi. Por a lihen në mëshirë të këtij ata? Ky do t’ju paguajë TVSH-në e energjisë.

Unë ju përgëzoj ju që nuk po diskutoni. Unë ju përgëzoj ju ka kapur kompleksi i fajit, por uroj që ju të votoni kundër kësaj pakete.

Vangjel Dule – Fillojmë me diskutimet për sistemin e taksave vendore.

Fjalën e ka zonja Topalli.

Jozefina Topalli – Në çdo seancë plenare kam përsëritur fjalët e ekonomistit reformator që, në gusht kur ju e thirrët, ju tha se do të dështoni me 95%. Nuk e kam thënë dhe nuk e kam përsëritur nga gëzimi se ju do të dështoni, por si një kujtesë e një vëmendjeje që të dëgjonit njeriun që e reformoi vendin e tij e që ju të mos riskoni vendin tonë. Në këtë sallë, me radhë të gjithë nga opozita ju kanë thënë se ju nuk keni program. Premtimet tuaja janë antiglobaliste. Janë mashtrime dhe kjo të çon në skenarin e Papandreut. Ju e dinit, por edhe donit, është shumë e rëndë kjo që them, se përndryshe kjo paketë fiskale sot nuk do të vinte këtu. Ata që ju besuan ju të dyve, nuk e dinin ndaj dhe ju votuan. Jam e sigurt se kur ne ju ftonim që të mos e çoni vendin në recesion, ata mund të kenë qenë mosbesues, kritikë, skeptikë ndoshta ndaj nesh. Por kjo politikanin nuk mund ta pengojë që të thotë të vërtetën, ta përsërisë atë çdo ditë, çdo orë, në çdo seancë. Para një muaji, kur sollët aktin normativ, ndryshimin e buxhetit, na latë pa fjalë. Vendosët të mos mblidhni apo të zhdukni 240 milionë dollarë dhe në të njëjtën kohë të merrnit borxh 240 milionë dollarë të tjerë për të paguar borxhet e biznesit, thatë në atë kohë. Me një firmë, gjëja e parë, hapët një gropë financiare 500 milionë dollarë.

E dyta, investimet u ndaluan.

E treta, harxhuat dhe shpërdoruat dhe nuk ua paguat të varfërve as ndihmën ekonomike dhe as asistencën sociale.

E katërta, e rritët borxhin aq sa ne nuk e kishim rritur në 8 vjet rresht, në kulmin e krizës globale. 

E pesta, biznesin nuk e paguat, edhe pse gënjyet se borxhin e parë e morët për ta. Në dy muajt e fundit deri tani keni gënjyer 7 herë vetëm për shifrën e shlyerjes së biznesit. Një ditë gënjeni se është 300 milionë dollarë, pastaj 450 milionë dollarë, më pas 600 milionë dollarë, keni vajtur deri në 900 milionë dollarë, jeni kthyer te 750 milionë dollarë. “Deloitte”-i juaj u thotë se janë 240 milionë dollarë, ndërsa në buxhet keni caktuar 350 milionë dollarë, por në realitet pa shlyer janë vetëm 120 milionë dollarë. 

Si mund të mendojë një kryeministër për buxhetin e familjes së qytetarëve kur para shqiptarëve me zë e figurë gënjen për borxhin nga 100 deri në 900 milionë dollarë? Çfarë mund të thuhet kur një muaj më parë mori 240 milionë dollarë për të shlyer borxhin e biznesit, sepse vetëm atë përmendi, dhe atij nuk i jepni asnjë lek? Tani thoni se merrni përsëri borxh për të njëjtën gjë. Përsëri gënjeni. Po ky ligj, kjo paketë që kemi përpara, është premtim i thyer? Më 23 qershor Kryeministri premtoi shërbim mjekësor falas, ilaçe falas dhe kontribute falas. Po kjo paketë që kemi përpara çfarë thotë? Krejt e kundërta, pra jo vetëm që nuk do të jetë falas, por nuk do të jetë as aq sa ishte, sepse sigurimet shoqërore do të rriten disa herë, ndërsa në fshat do të rriten pesë herë, por edhe për çdo të vetëpunësuar.

Të dashur banorë që jetoni në fshat, që gjatë këtyre viteve nuk keni paguar taksa as për tokën, as për shëndetin, që nga 1 janari ju do të paguani 5 herë më shumë kontribute shëndetësore, sikur të mos mjaftonte rritja e çmimit të naftës, sikur të mos mjaftonte rritja e çmimit të punimit të tokës, rritja e çmimit të farërave, rritja e çmimit të transportit, rritja e çmimit të ushqimeve, rritja e çmimit të ngrohjes, rritja e çmimit të bukës, rritja e çmimit të perimeve, rritja e çmimit të jetës. Duket se jeni të destinuar që, sapo gjërat të fillojnë të ecin mbarë për ju, me rrugë të reja, me shkolla të reja, me drita, me subvencionime për rritjen e prodhimit, të makinerive, me ujësjellës, me argjinatura, ju do të ktheheni edhe një herë mbrapa. “Shëndetësi falas”, - premtoi Kryeministri. Gënjeshtër! Vetëm ky ligj 10-fishon kontributin shëndetësor për në qytet, duke ua “falur” më shumë rrogën, të ardhurat modeste tuajat! Ky ligj heq tavanin për ju dhe bën rritje universale, jo mbrojtje universale. Duke u kthyer përsëri te fshati, me ju banorë të fshatit Kryeministri vepron me një tallje nga më shpirtzezat. Çfarë premtoi Kryeministri për zgjedhjet e 23 qershorit për fermerët, bujqësinë dhe blegtorinë? 

1. “Do të pesëfishojmë financimin publik për mbështetjen e bujqësisë.” Hapni letrat dhe shikoni aty. Gënjeni, shifra është zero. 

2. “Do të keni një ministri të posaçme të zhvillimit rural.” Përralla!

3. “Do të pesëfishojmë financimin për blegtorinë.” Zero me bisht! 

4. “Do të çojmë ujë në çdo metër tokë bujqësore.”. Asnjë lek!

5. “Do t’i japim 160 milionë dollarë fshatit vetëm për ujin në parcelë.” Gënjeshtër me bisht! 

6. “Do të ulim 35% çmimin e naftës.” No comment! E ka rritur 135%.

Për 50% të popullsisë që jeton në fshat gjërat do të shkojnë më keq, jeta do të bëhet më e vështirë, taksat do të rriten dhe ju, të dashur banorë, do të paguani si kurrë më parë. 
Për shtresën e mesme, që është garancia e stabilitetit social-ekonomik, ju të nderuar specialistë, ekspertë, pedagogë, teknicienë, inxhinierë, profesorë, drejtorë, ekonomistë, menaxherë dhe nëpunës jeni viktima e suksesit tuaj. Studimet, puna dhe karriera juaj do të ndëshkohen. Zotësia, puna dhe talenti, sipas këtij ekipi të ulur pas meje, nuk do të paguhet siç e meritoni. “Edhe ju duhet të shtrëngoni rripat dhe të rrini urtë aty ku jeni”, - thotë Kryeministri me paketën që ka sjellë sot në parlament.

Sipas këtij ligji, ju ish-të persekutuar, që Kryeministri ju premtoi dëmshpërblimin në vitin e parë të qeverisjes për të gjithë ish-të burgosurit, gra mbi 70 vjeç dhe burra mbi 75 vjeç, dëmshpërblimin brenda dy vjetve të të gjithë ish-të burgosurve me 24 euro në ditë, natyrisht nuk zhgënjeheni, sepse s’ jeni zhgënjyer ndonjëherë. Po ju pseudo, që dogjët shokët për para, ku jeni?

Për sa u përket ish-pronarëve fondi është në zhdukje, nga 40 milionë dollarë në një vit që jepte qeveria e mëparshme, sot a do të arrini te 3 milionë dollarë? Por pashpirtësia, përbuzja e kësaj pakete do të varfërojë dhe mjerojë më shumë nga të gjithë fukaranë, të pambrojturin, të sëmurin, më të dobëtin. Aty ku halli është më i madh, aty padrejtësia do të bëhet edhe më egër. Aty ku shteti duhet të gjendet, ai ndëshkon edhe më fort. Aty ku diskutohet për bukën e gojës, aty cinizmi nuk ka kufi. 

Ju, të dashur mësues dhe infermierë, ju që ende nuk ju kanë hequr nga puna, ka ikur koha që u rritnin rrogat, jua dyfishonin ato. Përkundrazi, tani do të hiqni më shumë nga rroga juaj për t’ia rikthyer shtetit nëpërmjet taksave. As për ju pensionistë nuk ka më rritje pensionesh, sepse edhe për ju do të rriten çmimet e ushqimeve dhe hallet, edhe pse keni punuar një jetë për këtë vend. Të gjithë do të humbisni, të gjithë do të merrni më pak dhe do të jepni më shumë. Kjo është vërtet paketa e të pashpirtit. Por shqiptarët nuk janë skllevër, që t’i nënshtrosh dhe t’i lidhësh për bukën e gojës, siç shpreson Kryeministri. Me bukën e gojës dhe dinjitetin e tyre nuk mund të tallesh si me armët kimike. Me inteligjencën dhe mençurinë e tyre nuk luan dot më siç luajte më 23 qershor. Secili prej projekteve të kësaj pakete është dhimbje për çdo familje, për çdo të ri, të moshuar, burrë, grua, biznes, nëpunës, krijues, fermer, qytetarë, fshatarë. Ku po e çoni vendin, zoti Kryeministër? Buxheti familjar është thyer me këtë paketë, ndërsa buxheti dhe shteti është i zhytur. Po kush është ky që vendos për jetën tuaj, për fatin tuaj dhe të fëmijëve tuaj? Në cilin vend të botës mund të rritet mosha e pensionit për gratë dhe burrat 5 vjet njëherësh? Një vit e rriti Sarkozia dhe e gjithë Franca u ngrit më këmbë në sheshe. Në cilin vend rritet taksa dhe borxhi njëherësh në këto përmasa? Vetëm për njërën qytetarët mbushin rrugët. Çfarë janë armët kimike përballë kësaj pakete? Po kush është ky kryeministër, që ju fut dorën në xhep, ju zbret nga makina, ju heq kafen, ju heq birrën, ju heq vaktin e bukës, ju fut në borxh dhe ju thotë se kështu do të jeni më të shëndetshëm?! Më pas ju thotë: “Gëzuar rritjen e taksave 1 milion herë!”. Në cilin vend një kryeministër do të thoshte pas kësaj: “Hajt, se nuk shembet Shqipëria!”? 

Çfarë do të ndodhte në një vend demokratik, nëse kryeministri do të fyente qytetarët e tij, siç po bën çdo ditë kryeministri ynë? Çfarë do të ndodhte në një vend demokratik, nëse kryeministri i blinte votat me 2 mijë lekë? Në cilin vend të lirë kryeministri ditën e tij të parë në parlament do të guxonte të kërcënonte opozitën e vendit me fjalët “prit, prit, se nuk keni parë ende asgjë”? Kjo nuk ishte për opozitën, por për qytetarët e thjeshtë. Ku ndodh që kryeministri të urdhërojë heqjen e portretit të Presidentit, të ndryshojë simbolet e kombit, të vendosë kodin e heshtjes në kundërshtim me Kushtetutën dhe konventën perëndimore? A njihni ju një kryeministër si ky, që thotë se vendi nuk ka nevojë për ligje dhe për reforma? A do të guxonte kryeministri në ndonjë vend që të heshtte dhe të fshihej kur qytetarët t’i kërkonin dy fjalë për armë kimike? A dini një kryeministër që për një çështje globale të sigurisë të mashtrojë dy muaj rresht fuqitë e botës dhe vetëm gjysmë ore para vendimit përfundimtar t’i tradhtojë dhe t’u thotë “jo”? 

Kryeministri flet në emër të çdo qytetari, të majtë dhe të djathë. Po a jemi të gjithë ne shqiptarët të pabesë dhe mashtrues? Nëse nuk jemi, dhe nuk jemi, kë përfaqëson ky? Po nëse nuk përfaqëson as të majtë, as të djathtë, si mund të qëndrojë në atë karrige ky zotëri? A i bëni pyetje vetes se pse Merkel, Kameron dhe Rupe dolën dhe folën rresht, si kurrë më parë, për rastin në fjalë? Në cilin vend të botës qeverisja e re fillon me tritol, me zëvendësimin e shtetit të së drejtës me shtet policor, me dënime kolektive, me papërgjegjshmëri të frikshme ekonomike, që e çojnë vendin në zgrip? A jemi ne një shoqëri e civilizuar? A jemi ne njerëz të mendimit të lirë? A mund të pranojë një qenie e lirë një sjellje të ligë si kjo e kësaj pakete fiskale dhe e këtij buxheti që e çon vendin në zgrip? A nuk jemi ne shqiptarët populli që kemi më të afërt se kushdo tjetër kujtimin mizor të lavazhit të trurit, mor zotërinj deputetë? A nuk ka propaganda e mashtrimit zyrtar sot pamjen, shijen, erën dhe fytyrën e fashizmit, si ky që ishte këtu përpara? 

Unë ju falënderoj që nuk flisni më dhe nuk mbroni më as këtë paketë fiskale, as këtë buxhet.

Faleminderit!
Vangjel Dule – Faleminderit, zonja Topalli!

Fjalën e ka ministri Veliaj.

Erion Veliaj – Për ish-kryeministrin nuk kam ndonjë batutë. Kishe 8 vjet, kishe prokurorinë e policinë dhe mund t’i kontrolloje vilat, kompjuterat, por mbete vhajerist tërë jetën, duke parë nga vrima e çelësit se çfarë bëjnë të tjerët. Në fakt, kjo është zgjidhja jote, por është si ai parimi se mund ta nxjerrësh njeriun nga ferri, por nuk mund ta nxjerrësh ferrin nga njeriu, dhe ti ferrin e ke brenda, kështu që nuk ke çfarë të bësh. 

Duke qenë se është darkë dhe shumica e njerëzve janë shtrirë e po shohin këtë debat për të bërë sens, shohin një karagjoz që e kishte 8 vjet në dorë të fliste seriozisht dhe po mundohen të bëjnë sens çfarë po ndodh. 

Më 20 dhjetor OKB-ja deklaroi javën e solidaritetit. Ideja është që kombet të bëhen më solidarë me njëri-tjetrin. Teksa ne flasim për buxhetin, ideja është të bëjmë një buxhet solidar dhe si opozita, ashtu dhe qeveria të flasim për temat e solidaritetit. Mënyra se si e kuptoj unë solidaritetin është që, nëse ke një punë, kjo të jetë e ndershme dhe ti të taksohesh në mënyrë të ndershme. Nëse puna jote prodhon pak para, duhet të paguash pak taksa; nëse puna jote prodhon shumë para dhe je bekuar me të ardhura të mira, duhet të kontribuosh diçka më shumë për të qenë solidar. Nëse nuk e ke një punë, është detyra e qeverisë të të ndihmojë që ti ta kesh një punë dhe të jetosh me dinjitet. Nëse nuk e gjen një punë, është detyra e qeverisë, edhe e shoqërisë, që të vërë disa para mënjanë për ndihmë ekonomike ose për nevoja të tjera, që ti të mund të jetosh me dinjitet. 

Teksa ne diskutojmë këtë buxhet, pyetja shtrohet: çfarë është ajo që e bën Shqipërinë më të mirë, çfarë është ajo që i bën shqiptarët më të mirë? Në Shqipëri ka milionerë që paguajnë një përqindje më të vogël se milionat e njerëzve që i kanë pagat më të vogla. Unë nuk kam nevojë për ulje taksash dhe kam përshtypjen se të gjithë në këtë sallë nuk kemi nevojë për ulje taksash. Çështja është se ata që na shohin nga televizori kanë nevojë për ulje taksash, sepse hyjnë te 97-përqindëshi i njerëzve që do të përfitojnë nga ulja e taksave. Pashë disa njerëz që kishin një habi shumë të madhe për këtë propozim. Ku është habia? Para një viti në program thamë se këtë gjë do të bëjmë, në fushatë thamë se këtë do të bëjmë, në programin e qeverisë thamë se këtë do të bëjmë, në buxhet këtë bëmë. Ku është habia e madhe?! Në fakt, është gënjeshtër, sepse po bëjmë më shumë sesa premtuam. Premtuam se 95% do të përfitonin nga ulja e taksave, por po përfitojnë 97%. Me të drejtë, janë në opozitë, ankohen dhe thonë se “nuk e duam këtë buxhet”. 

Cila është alternativa juaj? Nuk ju pëlqen ky buxhet? Çfarë propozoni ju, që invalidët të paguajnë taksa që të ndërtohen autostradat dhe portet, që pensionistët t’i mbajnë këto barra?! Sigurisht, ata që fitojnë më shumë, do të kontribuojnë pak më shumë. Gjyshet nuk e përdorin portin e Durrësit aq shumë sa një biznesmen që çon kromin e tij, prandaj gjyshet do të paguajnë më pak dhe biznesmeni më shumë. Invalidët nuk i përdorin autostradat, sepse shumica e tyre as nuk i kanë të aksesueshme ndërtesat kryesore të vendit. Sigurisht që invalidët do të paguajnë më pak dhe ata që përdorin autostradat dhe bëjnë tregti lart e poshtë çdo ditë do të paguajnë diçka më shumë. Është më se e natyrshme, sepse asetet e këtij vendi, që janë ndërtuar me paratë e të gjithëve, edhe të atyre që sot janë në pension, janë paguar nga të gjithë, po përdoren edhe nga disa njerëz - bravo ju qoftë!- që sot janë mirë nga gjendja ekonomike dhe po bëjnë biznes në mënyrë të suksesshme në Shqipëri. Përsëri lind pyetja: cila është alternativa juaj? Nuk ju pëlqen një normë takse, por çfarë propozoni, taksën që na çoi në një katastrofë debitore?

Filluan dëgjesat për buxhetin dhe të gjitha grupet parlamentare po interesoheshin. Partia Socialiste kaloi kohë me pensionistët, me fëmijët, me invalidët, me njerëzit me aftësi të kufizuara, me gratë, me grupet vulnerabël, më ata njerëz që marrin ndihmë ekonomike. Edhe Partia Demokratike bëri 4 dëgjesa. Dëgjesën e parë e bëri me biznesin, pastaj bëri dëgjesën e dytë përsëri me biznesin, pastaj bëri dëgjesën e tretë përsëri më biznesin, pastaj bëri dëgjesën e katërt përsëri me biznesin. Janë insistues për të qenë partia e 3-përqindëshit të popullsisë. Të mos jua prishim këtë dëshirë, por për ne është detyrë të mendojmë edhe për 97% të tjerët, sepse në Shqipëri nuk jetojnë vetëm biznesmenë. Është anormale për një parti që, sa la pushtetin pas 8 vjetësh, të konsultohet vetëm me biznesin. Patjetër që ne kemi një lajm të mirë për biznesin: do të marrin 350 milionë dollarë kesh. Pyeteni sot çdo biznesmen: “Do taksë 10% dhe të marrësh zero, sepse 10% e zeros është zero, apo do taksë 15% e të marrësh 350 milionë, por t’i kthesh publikut diçka mbrapsht, sepse kështu funksionon Shqipëria solidare dhe kjo është e mirë për Shqipërinë?” 

Partia e 3-përqindëshit të popullsisë mund të ankohet. Ju thoni se nuk do ta votoni buxhetin, ç’do të thotë kjo? Do të thotë që të mos paguajmë pensionet, se ju teket juve? Do të thotë se nuk do të paguajmë invalidët, se kështu ju teket juve? Do të thotë se nuk do të heqim tarifat e arsimit profesional? Qeveria juaj “solidare” çarxhonte 200 mijë lekë për kurs parukerie. Këto ishin incentiva për të filluar punë në Shqipëri, për t’u bërë parkukiere dhe për t’i paguar Saliut 200 mijë lekë kurs parukerie në shtet. Ja, kjo është Shqipëria solidare e Saliut, po kjo nuk është gjë e mirë për Shqipërinë tonë.

Unë kandidova në qarkun e Gjirokastrës, që është lënë pas dore për 8 vjet. Unë e di se çfarë është e mirë për atë qark. Gjoni në Tepelenë ka 8 vjet që mban vullnetarisht, pa asnjë lek nga Saliu, një qendër për fëmijët me aftësi të kufizuara. Ky buxhet është lajm i mirë për Gjonin, sepse 15 familjet e atyre invalidëve do të marrin pagesat e prapambetura. Gjoni në Tepelenë është një superburrë dhe ka një superqendër. Do të të vijë turp kur ta tregoj se kush është dhe se çfarë pune të admirueshme bën. 

Ky buxhet do të jetë një lajm i mirë për Marianën, e cila ka një jetimore dhe mban 15 fëmijë, sepse ka rritur me 30% financimin tonë për institucione si ai që mban Mariana. Shteti i Saliut nuk ua dha kurrë ato pagesa. 

Ky buxhet do të jetë një lajm i mirë për Arianitin, që drejton azilin e pleqve në Gjirokastër, sepse kemi rritur buxhetin për të gjitha institucionet tona dhe njerëzit që nuk kanë mundësi kërkojnë solidaritet nga shteti që t’i mbajë në ditët e tyre të fatkeqësisë. 

Meqë ra fjala për banesat sociale, a keni bërë një inventar se sa banesa sociale janë marrë nga grupi juaj parlamentar? Nuk ka problem, se ne do të shkojmë në prokurori për të gjitha banesat sociale që keni marrë ju. Di t’ju them se u keni dhënë 100 kredi këshilltarëve, zëvendësministrave, shefave të kabinetit, sekretarëve të përgjithshëm. Nuk do të jetë e largët dita kur të gjithë këta të shkojnë në prokurori, sepse, kur njerëzit rrinë në rrugë, banesat sociale nga 100 në muaj, për 48 muaj bëjnë 4800 apartamente, që janë për stafin e tyre dhe për disa prej atyre që, pasi kanë qenë këshilltarë, janë bërë deputetë.

Mirë që i vodhët banesat sociale, por nuk doni të paguani as taksat. Më vjen shumë keq. Ju që keni vjedhur banesat sociale, jo vetëm që do të paguani taksë, por do të ktheni mbrapsht banesat, që aty të shkojnë njerëz që realisht kanë nevojë. 

Dëgjova zonjën që foli për të përndjekurit politikë. Le të flasim me fakte dhe të mos bëjmë politikë. Në vitin 2008 (ta dinë këta që medemek përfaqësojnë të përndjekurit politikë) buxheti ka qenë 10 milionë dollarë; në vitin 2010 buxheti ka qenë 14 milionë dollarë; në vitin 2011 buxheti ka qenë 17,5 milionë dollarë; në vitin 2012 buxheti ka qenë 17 milionë dollarë; ne në vitin 2014 e kemi bërë 18 milionë dollarë. 

(Reagime pa mikrofon nga salla.)

E di pse bërtasin? Kur ka pasur zgjedhje, në vitin 2009 dhe 2013, është dhënë një bonus, por nuk i ndihmoi. Buxheti ynë për të përndjekurit, që ju i latë në rrugë (unë i kam përditë në zyrë, mos kini merak për këtë), është 18 milionë dollarë dhe është buxheti më i lartë i një viti joelektoral nga një parti që nuk është parti e djathtë, që nuk ka gënjyer për të marrë ato vota dhe që nuk e ka përdorur fushatën për votat e tyre.

Le të flasim me fakte. Buxheti i aftësisë së kufizuar ishte 174 milionë dollarë, në vitin 2014 u bë 201 milionë dollarë. Ky është buxheti më solidar në Republikën e Shqipërisë në 23 vjet. E kemi rritur 15,5% për të paguar borxhet tuaja, që thoni se nuk i latë. 

Tani të flasim pak për borxhet. Ja ku e keni: në korrik 2013 Spiro Ksera i shkruan Ridvan Bodes menjëherë pas zgjedhjeve: “Më mbaruan lekët”, kurse Saliu thotë se i la lekët. Pyetja është: në qoftë se i le, pse rrije si hajvan? Mund t’i kishe dhënë në korrik. Pse nuk i dhe në gusht? Pse nuk i dhe shtator? I paske pasur lekët, por nuk i ke dhënë? Jazëk të qoftë! I paske privuar njerëzit nga buka e gojës duke i pasur lekët. E vërteta është se nuk i le lekët. Këtu kanë të drejtë Ridvani me Kserën, kurse ti dole përsëri gënjeshtar. 

Flasim për buxhetin e institucioneve të kujdesit social. 1063 shqiptarë nuk e kanë luksin të kenë makinat me të cilat ju vini në parlament. Disa prej tyre u duhet të jetojnë në rezidencat që ka qeveria shqiptare për ta. Kjo do të thotë se unë banoj te rruga “Hoxha Tahsim”, në një pallat në kat të shtatë, ku më njeh e gjithë lagjja dhe e dinë që nuk kam dy vila. Kështu që merreni edhe Saliun dhe me vojarizmin tuaj shikoni në çdo vrimë çelësi, por qenin e ngordhur keni për të gjetur. 230 milionë lekë ka qenë fondi për institucionet e kujdesit social, është bërë 300 milionë lekë. E kemi rritur me 30%. Mund të vijë dita që edhe Saliun ta braktisin të gjithë, azilet i kemi në mënyrë perfekte dhe më të financuara sesa kur i la Saliu. 

Fondi i nxitjes së punësimit ka qenë 90 milionë lekë, ka shkuar në 270 milionë lekë. I vetmi shqetësim që kanë pasur këta ka qenë ku do të punonin djali dhe vajza e Saliut dhe fondi i punësimit për këtë është përdorur, se nuk u bëhej vonë për të tjerët. E kemi rritur 300% fondin e punësimit, me qëllim që çdo vajzë dhe çdo djalë, pavarësisht se si e ka mbiemrin, pavarësisht se i kujt është, pavarësisht nga vjen, të ketë shansin të jetë i suksesshëm, edhe si Shkëlzeni, në qoftë se është i aftë. 

Fondi për zyrat e punës dhe formimin profesional. Për formimin profesional këta u kërkonin njerëzve të paguanin 200 mijë lekë për kurs flokësh. Ne e kemi bërë zero. Fondi ka qenë 59 milionë lekë, e kemi çuar 130 milionë lekë, pra është rritur 220%. 

Në fund fare dua të them se kemi rritur fondin për rininë. Kjo fushë ishte lënë pas dore për një kohë të gjatë. E kemi rritur 20% këtë fond, sepse ne besojmë se përveç kulturës që transmetohet në parlament, të rinjtë kanë nevojë edhe të argëtohen, kanë nevojë për qendra rinore, ku debatojnë dhe thonë ndoshta gjëra më të mençura se ç’thuhen ndonjëherë në këtë parlament. Besoj se e ardhmja është e rinisë. Pavarësisht se sot kemi në parlament deputeten më të re, deputeti më i vjetër po mundohet të tmerrojë çdo të ri që i futet kësaj rruge. Unë jam shumë krenar sot që kemi një buxhet për rininë dhe që i përgjigjet ambicies dhe pasionit që ka rinia shqiptare për t’u ndarë një herë e mirë nga këta të vjetrit, të cilët janë bërë për azil pleqsh.

Faleminderit!

Vangjel Dule – Fjalën e ka zoti Luçiano Boçi.

(Reagime pa mikrofon nga salla.)

Zoti Berisha, keni fjalën për procedurë.

Sali Berisha – I nderuar zoti Dule,

Kjo viktima nuk është me dosje, por është me shtrat. Kaq kam për të. Orientimi seksual nuk mund të bëhet asnjëherë dhe nuk duhet të bëhet shkak i qëndrimeve të tilla të pafytyra, i shpifjeve dhe i trillimeve. Ajo është një privatësi e vetme. Ky foli për parukierët, por nuk foli për liftin-un që bën çdo tri javë. Me cilat para, ku i merr dhe për llogari të kujt e bën?

Në qoftë se Rama përdor ata kudo me të cilët ndan shtratin, ai është i humbur përgjithmonë. Kjo është universalisht e njohur. 

Nuk merrem unë më intimitetet e të tjerëve. Vazhdo sa të duash, sepse ligjin e kam bërë unë për ju. Duhet të më jesh mirënjohës, përndryshe të kapte policia. Ligjin e kam bërë të mirë dhe u kam qëndruar parimeve demokratike. 

(Reagime nga salla.)

Koçoja e di mirë këtë punë. Orientimin unë nuk e quaj gjë turpi, por angazhim në betejë. 

Çështja e mashtrimit. Çfarë po ndodh këtu, të dashur qytetarë dhe qytetare? Krahas aktit të rritjes së taksave për 100% të shqiptarëve, këtu njerëz të papërgjegjshëm, cinikë deri në ligësi ekstreme, ju thonë nga kjo platformë se po ulin taksat për 97% të shqiptarëve. Në qoftë se quhet ulje taksash rritja me 120 lekë për litrin e naftës, shqiptarë, çdonjëri prej jush do ta paguajë nga xhepi këtë. Në qoftë se quhet ulje taksash dyfishimi i akcizës së duhanit, dyfishimi i akcizës së kafesë, çdonjëri prej jush do ta paguajë nga xhepi për Edi Ramën kafen dopio. Në qoftë se quhet ulje taksash për 340 mijë familje shqiptare që kanë më shumë se një banesë dyfishimi i taksave për të, ju do ta paguani për Edi Ramën. Në qoftë se quhet ulje taksash dyfishimi i taksave për shtëpitë para vitit 1993, që i kanë 67% e shqiptarëve, kjo përbën një cinizëm ekstrem të njerëzve që jetojnë në vila dhe zhgërryhen në vaska floriri. Në qoftë se quhet ulje taksash...

(Reagime pa mikrofon nga salla.)

Tani përfundoi mashtrimi juaj dhe jemi në orën e së vërtetës. E di si jeni ju tani? Ju fshiheni prapa këtij 99-shit, por tani është ora e së vërtetës. 

Në qoftë se quhet ulje taksash për 99% të shqiptarëve ulja e tatimfitimit nga 10% në 7%...

Vangjel Dule – Zoti Berisha, duhet të përfundoni.

Sali Berisha – Qytetarë dhe qytetare, këta mendojnë se u hedhin njerëzve trutë e gomarit, por ju jeni njerëz të mençur. Cili prej jush në fshat e paguan taksën mbi të ardhurat personale? Asnjë. Cili nga ju studentë, shkollarë, prej 700 mijë vetash, e paguan këtë taksë? Asnjë prej jush. Cili nga ju pensionistë, mbi 580 mijë veta, e paguan këtë taksë? Asnjë prej jush. Sa paguani ju rrogëtarë? Të gjithë atyre që e kishin rrogën nën 30 mijë lekë. ishte qeveria ime që ua hoqi atë. Sigurisht që reforma fiskale ishte një vazhdimësi, por ne e bëmë Shqipërinë një prej vendeve me ngarkesën fiskale më të ulët. Pse e ulni taksën për 160 mijë punonjës, mendoni se këta janë 3 milionë shqiptarë? Kujt ia shisni me këtë primitivizëm? Jeni të neveritshëm! Po adoptoni çdo ditë mashtrime dhe gënjeshtra. Ju nuk po bëni asgjë tjetër veçse po mashtroni shqiptarët. Kreu juaj, kryekreu juaj, në një proces të tmerrshëm psikik, mashtroi Shtetet e Bashkuara, Rusinë, mashtroi OKB-në, mashtroi botën dhe tani nuk ju duken asgjë këto. Ju që i quani të parëndësishme këto…

Vangjel Dule - Zoti Berisha, ju lutem përfundoni!
Zoti Berisha - Në një akt skizoik ai do të sulmonte Bashkimin Europian, sepse refuzoi statusin, dhe do të merrte për përgjigje, të paprecedent në histori, reagimin e Angela Merkelit, David Kameronit, Mark Rutes dhe si kundërpërgjigje po fliste dje gjysmë ore përsëri për t’i dhënë leksione Europës. Kujtohuni, more, se ç’po bëni, se në këtë mënyrë vetëm sa e çoni vendin drejt një destabilizimi madhor. Mos mendoni se shqiptarët janë të gatshëm të sakrifikojnë për ju miqësinë dhe bashkëpunimin njëzetetrevjeçar me vendet e lira. Mos mendoni se shqiptarët janë të gatshëm të sakrifikojnë atë pak mirëqenie që kanë krijuar me lumenj djerse gjatë këtyre 23 vjetve, që t’ua grabitni ju me taksa. Mos mendoni se shqiptarët do të pajtohen me këtë buxhet. Ç’është ky buxhet, more? Ky është buxheti i katastrofës. Kurrë ndonjëherë ky vend s’ka guxuar të marrë një milion dollarë në vit. Ky është krim i shëmtuar! Ju po e shndërroni këtë buxhet të qeverisë, këtë buxhet të shtetit në piramidën publike më të madhe të Europës. Ju do të mjeroni më çdo shqiptar. Bëhuni të përgjegjshëm! Nuk i kaloni këto me hajdutë çizmesh, me njerëz që vjedhin kompjuterin e tyre pasi kanë vjedhur financat e “Mjaftit” dhe kanë ndërtuar vila për veten dhe gruan… 

(Replikon me një deputet që flet pa mikrofon.) I di mirë ti, mor mashtrues! Gruaja jote doli e u tha shqiptarëve…

Vangjel Dule - Zoti Berisha, ju lutem përfundoni! Keni ezauruar çdo mundësi tolerance. Ju lutem konkludoni!
Sali Berisha - Ky është një njeri!…

Vangjel Dule - Zoti Berisha, ju lutem konkludoni!

Sali Berisha - Një minutë, zotëri. Kur shtëpia e zonjës u përmend në të gjitha mediet e vendit, zonja doli e tha: “Ma kanë dhuruar prindërit, e kam dhuratë nga prindërit.” Por ti, mor i pafytyrë, ti mendon se lajmet e këqija shuhen me kalimin e kohës?! Jo mor, jo, bëhen më të rënda, sepse nuk jam unë që kam shpifur vilën e sat shoqeje! Është media ajo që ka nxjerrë vilën e saj. Edhe pse nuk ka firmosur një ditë në bordero, doli dhe tha: “Ma kanë dhuruar prindërit.” Po kaq i pafytyrë bëhesh ti?! Mendon se vilat mund t’i fusësh në xhep?! Ti s’fut dot asgjë. Ti je një hajdut ordiner, që ke zënë postin e ministrit dhe në rastin e parë vodhe ndihmat, vodhe pagesat për invalidët dhe ndihmën ekonomike! Ti je ky dhe, si i tillë, je zgjedhur në krye të piramidës socialiste. Erdhe nga hiçi dhe u bëre kryetar i tyre. Këtu mund të lehësh, mund të flasësh, mund të thuash çdo gjë, sepse në fakt ti je një hiç, një mashtrues ordiner, një njeri pa diplomë, një njeri që ka bredhur rrugëve dhe vetëm bredh, ndërsa tani vjen këtu dhe mendon se kompjuteri i vjedhur i financave, mendon se vila për të cilën është shkruar!…

Vangjel Dule - Zoti Berisha, ju lutem përfundoni! Zoti Berisha ju lutem përfundoni, ju lutem përfundoni! 

Sali Berisha - Mos mashtroni shqiptarët! Duhet të skuqeni. Duhet të dridheni. Duhet të ndieni keqardhjen më të madhe për këtë kob të zi që po ju bëni njëqind për qind shqiptarëve në taksa, për këtë rritje të taksave, për këtë varfëri, për këtë shndërrim… 

(Replikon me një deputet në sallë.) 

Do të ndërtosh pallate? Vazhdo pallatet, vazhdo pallatet! 

Vangjel Dule - Ju lutem, zoti Berisha, përfundoni! Zoti Berisha, mbaroni! Ju lutem teknika… Nuk ka mundësi! Nuk ka asnjë lloj mundësie! Ju lutem konkludoni! Zotërinj deputetë, ju lutem, mbani qetësi!

Sali Berisha - Jam këtu për të mbrojtur të vërtetën dhe vetëm të vërtetën…

Vangjel Dule - Zoti Berisha, përfundoni! Zoti Berisha, përfundoni! Mos më detyroni të mbyll mikrofonin! Ju lutem konkludoni!

Sali Berisha - Keni frikë nga fjala ime ju? Trondituni, sepse po bëni gjëmën, po i shndërroni financat publike në një megapiramidë që do t’u kushtojë shumë shtrenjtë shqiptarëve. Trondituni, sepse po kryeni krim të shëmtuar duke rritur taksat dhe doni të lani duart si Pilati duke u thënë shqiptarëve se “po ulim taksat”. Kur ka ndodhur kjo? Trondituni, sepse keni angazhuar një skuadër sharësish profesionistë si puna e këtij dhe e atij, që janë të implikuar në dhjetëra afera... Pra, nuk mund të bëhet kështu buxheti. Dilni si burrat dhe u thoni shqiptarëve për të zezën që po u po bëni! Mendoni ju se nuk e dinë ata? Që të gjithë e dinë. S’ka shqiptar sot që e pranon këtë rritje taksash, ndaj, zoti Dule, mendoj se në lidhje me parafolësin duhet të mblidhet kryesia dhe të marrë… (Ndërhyjnë njëherësh disa deputetë nga salla.)

Vangjel Dule - Të nderuar kolegë! Do t’ju lutesha që te kemi të gjithë parasysh se jemi pas një dite shumë të gjatë dhe do të vazhdojë një natë ndoshta më e gjatë diskutimesh. Ajo çka kërkohet prej të gjithëve është të respektojmë kohën, të respektojmë njëri-tjetrin, të respektojmë sallën ku gjendemi dhe institucionin, mbi të gjitha të respektojmë me të thënat dhe qëndrimet tona ata që na ndjekin nga ekranet e televizorëve. Ju lutem shumë! Zoti Veliaj e ka fjalën.

Erion Veliaj - Faleminderit, i dashur kryetar i seancës! 

Unë kam pasur një pyetje që më ka munduar për një kohë shumë të gjatë dhe më vjen mirë që erdhi koha që unë ta bëj pyetjen time. Për një njeri që di gjithçka, për një njeri që njeh gjithkënd, për një njeri që u futet të gjithëve te vrima e çelësit, për një njeri që ka dosje për të gjithë, për një njeri që ka pasur SHIK-un në dorë, për një njeri që ka pasur policinë në dorë, për një njeri që ka pasur prokurorinë në dorë, unë kam vetëm një pyetje: si ka mundësi që nuk e njohe baxhanakun tënd që të vdiq në Gërdec? Çfarë burri je? Ti që di gjithçka… Po si qesh?! Po si qesh?! Po si qesh?! Po si s’ke turp që qesh?! Ti që di gjithçka, që u futesh të gjithëve në krevat, poshtë fustanit, poshtë brekëve, nuk e dije se kishe baxhanakun aty nën hi?! Po si mund të jesh kaq i pashpirt?! Po si mund të zgërdhihesh pasi thua lloj-lloj çudirash?! Po si s’ke turp?! Ke thyer çdo kod, merresh me gratë e të gjithë njerëzve. Askush këtu, askush, as armiku yt më i betuar nuk merret me gruan tënde. E di pse? Sepse edhe një fëmijë ka më shumë dinjitet se ti. Edhe çdo rojë këtu ka më shumë dinjitet se ti. Dhe çdo kopshtar ka më shumë dinjitet se ti. Dhe çdo njeri që punon te bari dhe çdo sanitare ka më shumë dinjitet se ti. Prandaj ka ardhur koha që këta njerëz edhe të taksohen më pak, edhe të kenë më shumë dinjitet. Dhe sa më shumë që del këtu, aq më shumë ua konfirmon shqiptarëve se më 23 qershor bënë zgjedhjen e duhur dhe aq më shumë mallkojnë veten ata që gabimisht të votuan ty. Faleminderit!

Vangjel Dule - Atëherë, fjalën e ka zoti Luçiano Boçi. Përgatitet zoti Igli Cara. Më fal, zoti Ruçi! Zoti kryetar i grupit të Partisë Socialiste, më falni! Edhe Kryetari, edhe Kryeministri do të jenë këtu për të ndjekur punimet e për të marrë pjesë. 

Gramoz Ruçi - Të nderuar kolegë deputetë... 

Vangjel Dule - A ka mundësi të jeni të vëmendshëm ndaj folësit? 

Gramoz Ruçi - Të nderuar deputetë, 

Nuk kisha ndër mend të merrja fjalën, aq më pak pas zoti Berisha, sepse kam bërë një betim që atë ditë që ra nga kali. Sipas traditës së shqiptarit, ka një shprehje të urtë populli shqiptar, që thotë se, kur ai ngordh, nuk i hiqen potkonjtë. Por nga mëngjesi e deri tani e ka marrë fjalën nja dhjetë herë. E ka marrë fjalën nja dhjetë herë dhe ka folur këtu për synetllëqe, ka folur për efendillëqe, ka folur për hanëmllëqe, ka folur për flirte, ka folur për shtretër, ka bërë shpifje, ka bërë mallkime, ka folur për gratë e kundërshtarëve, për fëmijët e kundërshtarëve, madje një kundërshtari, kur kaloi aty, i tha: “Këto që the, do t’i lajë familja jote.” Dhe në fund e mbyll duke thënë gjatë gjithë kohës se ky buxhet është katastrofik. Pikërisht këtu fillon problemi. Pse fillon këtu problemi? Se ky njeri nuk do që populli shqiptar të marrë vesh të vërtetën. Me gjithë vështirësitë e vërteta ekonomike të situatës në të cilën ne erdhëm në pushtet, ky nuk mund të lejojë që elektorati shqiptar, që publiku shqiptar të marrë vesh se kemi të bëjmë me një buxhet realist, se kemi të bëjmë me një buxhet të vërtetë, se kemi të bëjmë me një buxhet që merr mbi vete përgjegjësi, se kemi të bëjmë me një buxhet që u qëndron strikt mbi shtatëdhjetë për qind të premtimeve për të cilat ky publik votoi. Bën zhurmuesin që nga mëngjesi e do të vazhdojë deri nesër në mëngjes që këto gjëra të mos merren vesh dhe populli të merret me ato që thashë më përpara. Së dyti, ky buxhet, me gjithë vështirësitë, në thelbin e tij ka optimizëm. Do ta gjallërojë ekonominë, do ta rrisë ekonominë, me gjithë vështirësitë në të cilat ndodhemi. Ky nuk mund ta durojë që ky buxhet rivendos stabilitetin ekonomik. Ky nuk mund ta durojë që pas ikjes së tij nga qeveria, që e la vendin me një borxh galopant e me krizë ekonomike, ky të jetë buxheti më i madh në njëzet e tre vjet demokraci. Nuk mund ta durojë këtë, nuk mund ta gëlltisë. Ky nuk mund ta durojë që ky buxhet të vendosë disiplinë financiare, sepse ky i la në katrahurë rregullat dhe disiplinën financiare. Ky nuk mund ta durojë faktin që kjo mazhorancë e pruri përsëri FMN-në, ndërkohë që ai më 1996-n e përzuri FMN-në, të njëjtën gjë bëri edhe më 2008-n. Pas kaq vjetësh ky buxhet është edhe i konsultuar, edhe i miratuar nga FMN-ja, por mbi të gjitha i mbështetur financiarisht nga FMN-ja dhe Banka Botërore. Kjo e tërbon. Dhe ishte kjo arsyeja që në konferencën e shtypit dhe në komentet në rrjetet sociale iu sul FMN-së si armikut të klasës. I shpalli armiq ata që ishin si institucion. Ky nuk mund ta durojë, që ky buxhet u jep përgjigje të gjithë borxhlinjve të qeverisjes së këtij njeriu. Kjo është arsyeja pse tërbohet, sepse ky do t’i lajë ata borxhlinj, me qëllim që ata t’ risjellin në pushtet. Si rezultat i mosshlyerjes së borxheve të tij, ky nuk mund të durojë që sektorët prioritarë, si: arsimi, shëndetësia, bujqësia, infrastruktura, të kenë rritje. Le të thotë se në cilin vit të qeverisjes së tij buxheti për arsimin ka qenë 2.9% të PBB-së; në cilin vit të qeverisjes së tij buxheti për shëndetësinë arrij 2.8%; në cilin vit të qeverisjes së tij investimet për bujqësinë u rritën me 0.65 më shumë se në 2013-n. Infrastruktura, që ka qenë kali i betejës së tij, rritet me 4%! Ky s’mund të durojë që ky buxhet të mbështesë shtresat në nevojë dhe ata njerëz që ishin me ndihmë ekonomike, me aftësi të kufizuara dhe që kanë 6 muaj që s’marrin dot asnjë koroman. 

Përfundimisht, ky buxhet jep përgjigje në fund të vitit edhe për prapambetjen 6-mujore që kaloi. Ky s’mund të durojë që biznesi i vogël të trajtohet siç duhet dhe me një taksim zero. Ky s’mund të durojë aplikimin e taksës progresive, ku fitojnë pikërisht ata që marrin më pak. 


Janë 3700 mjekë në Shqipëri që marrin mesatarisht 650 mijë lekë në muaj, taksoheshim me 10%-shin tënd, pra me 650 lekë; tashmë me këtë taksë, nuk do të paguajnë 650, por 450 lekë, dhe, shumëzuar me çdo muaj, çdo mjek do të paguajë 230 mijë lekë më pak. Llogaria është e thjeshtë.

 Ky nuk mund të durojë që arsimtarët në shkollën e mesme, që mesatarisht marrin 590 mijë lekë, dhe paguanin 590 lekë në muaj me 10%-shin tënd, tani do të paguajnë 380 lekë, që, shumëzuar për 12 muaj, del 250 mijë lekë më pak brenda një viti. Këtë ti nuk do që ta marrin vesh mësuesit. 

A është e vërtetë që infermierët marrin mesatarisht 420.000 lekë dhe çdo muaj paguanin 42000 lekë, kurse tani do të paguajnë vetëm 16000 lekë, dhe si rezultat i aplikimit të kësaj takse progresive, në vit do të fitojnë 31 mijë lekë? Ti nuk do që ata ta marrin vesh këtë. 

A është e vërtetë që sanitarët, që marrin 310 mijë lekë në muaj, me 10%-shin tënd paguanin 30 mijë lekë në muaj, tani do të paguajnë vetëm vetëm 9500 lekë dhe do të fitojnë brenda vitit 350 mijë lekë të vjetra? Kështu mund të vazhdoja pambarimisht. Ai njeri, që ka qenë në dy poste të larta, të Presidentit dhe të Kryeministrit, dhe që, ka ikur nga pushteti, kërkon do të bëjë zhurmuesin, shpifësin, që publiku të mos marrë vesh të vërtetën e këtij buxheti. Kjo është fatkeqësia e klasës suaj politike. Sot publiku na gjykon edhe ju edhe ne. Ai na ka gjykuar në 2013-n, do të na gjykojnë përsëri në 2017-n, por nuk është normale që një personalitet i tillë, që ka qeverisur vendin për kaq shumë vjet, të bëjë zhurmuesin, shkatërruesin, shpifësin, arrogantin dhe shkelësin e të gjitha procedurave parlamentare.

Megjithëse predikoni se jeni kryedemokrati i këtij vendi, në asnjë vend demokratik nuk zhvillohet kështu debati për Kuvendin, por ka rregulla strikte, ka norma, ka Rregullore dhe demokraci, në çdo vend të botës është forca e ligjit, rregulli dhe disiplina, si për ty edhe për mua. Kam 13 orë që rri aty dhe nuk kam folur asnjëherë, për të respektuar demokracinë parlamentare. Ç’jeni ju, që jeni jashtë këtyre rregullave? Në të kemi lënë dhe përsëri do të të lemë, por kjo ka një masë dhe një kufi. Mos na detyroni që të kërkojmë zbatimin strikt të Rregullores edhe për ju!

Faleminderit! 

Vangjel Dule – Faleminderit, zoti Ruçi!

Zoti Berisha, ju lutem, respektoni 2 minutat e replikës! 

Sali Berisha – Do t’i përgjigjem jo një replike, por të gjitha replikave që ai bëri në fjalën e tij, të cilën e bazoi kryekëput tek unë.

Vangjel Dule – Zoti Berisha, keni folur sa gjithë të tjerët së bashku!

Sali Berisha – Zoti Dule, nuk kërkoj asnjëherë asnjë gjë jashtë Rregullores. 

Dua t’i them këtij zotërisë se edhe tani bëri gabim që foli, sepse është në fajësi të plotë, sepse po i rrit taksat çdo shqiptari, sepse shembulli që solli me mjekun është një hipokrizi e tmerrshme. Mjeku kishte rrogën 220 mijë lekë dhe ne e rritëm rrogën në 600 e ca mijë lekë. Ku është zoti Ziçishti? Ta thotë këtu! Ku janë mjekët e tjerë? Të flasin! Është e vërtetë që paguajnë 10%-shin, por mbas 10%-shit u ngeleshin 11 rroga në vit, më shumë se ato që merrnin para taksës së sheshtë. Infermieres i mbeteshin 11 rroga në vit, se ato që merrte para taksës së sheshtë; mësuesit i mbeteshin 11 rroga në vit. Kjo është në Shqipërinë reale dhe jo në Shqipërinë e fantazisë së sëmurë. 


Zotërinj, nuk e kam përzënë kurrë FMN-në nga Shqipëria. Ajo iku vetë në 2007-n, si rezultat i suksesit ekonomik të Shqipërisë dhe Shqipëria kaloi në artikullin 4. FMN-ja, për të gjithë shqiptarët që dinë ta lexojnë, ju dha juve faturën që meritoni. Në kanalin tuaj televiziv, ju u deklaroni shqiptarëve se kjo paketë do të provohet. Pra, nëse nuk shkon, do të kthehemi te paketa tjetër e mëparshme. Kjo do të thotë se FMN-ja s’ka qenë dakord, por i jeni imponuar. Kurrë ndonjëherë në historinë e këtij vendi nuk janë marrë 1 miliard euro borxh në një vit. Kjo është katastrofë. Kemi ndërtuar Rrugën e Kombit dhe tunelin e Elbasanit; 10 mijë kilometra rrugë, 1300 shkolla. Maksimumi i borxhit vjetor ka qenë 500 e ca milionë dollarë. A e dini ju se vitin që vjen do të detyroheni të shkoni aty ku thotë FMN-ja, te një borxh 85%? Ky është skenari i Papandreut për Shqipërinë. Nuk besoj se ky është sabotim i qëllimshëm, por besoj se një mendje e sëmurë operon mbi një realitet që nuk ekziston në këtë vend. Ju e merrni thjeshtë. Por unë do ngrihem këtu sa herë të më lejojë Rregullorja, për të mbrojtur të drejtat e qytetarëve shqiptarë.

Vangjel Dule – Faleminderit, zoti Berisha!

Fjala është për zotin Boçi.

Luçiano Boçi –I nderuar drejtues i seancës, 

Të nderuar deputetë,

Midis ndërtesës së Kryesisë së Kuvendit dhe Presidencës, në një lulishte, ka një kafe të madhe, ku shkojnë shumë njerëz, të të gjitha shtresave. Na ka qëlluar edhe neve të jemi klientë. Lajmërimi i saj këtyre ditëve ishte i thjeshtë, pak i çuditshëm, por me një senc origjinal biznesi dhe pasqyrë e një realiteti të hidhur që po na troket te dera. Jo se është pragu i Vitit të Ri, por sepse kemi në prag një qeveri të re dhe të pangopur. Letra bënte me dije se kafja e mëngjesit deri në orën 9 kushtonte 500 lekë të vjetra. Më të shpejtët mund të përfitonin. Lum si ata që do të gjenin vend, sepse pas rënies së gongut duhet të paguajë dyfishin! Por kjo s’është asgjë po të mendosh se pas daulles zhurmëmadhe të guvernës së ndritur, nga sot, po e njëjta kafe, në të njëjtin vend, do t’ju kushtojë qejflinjve të saj, siç janë të gjithë shqiptarët, katërfishin ose më shumë. 

Një karburant në dalje të Elbasanit, me të marrë vesh rritjen e akcizës së karburantit, me inteligjencë nxori tabelën: “Kush blen këtu ditën e diel, përfiton 50 lekë të vjetra më pak për litër”. Merrni me mend trafikun e rënduar nga radha e makinave këtë të diel, për të cilin nuk janë fajtorë qytetarët, por qeveritarët e naftës së rritur! Në këtë moshë, falë kësaj pakete fiskale, mësova diçka të padëgjuar më parë. Për shoqërinë tonë, krahas pijanecëve, të cilëve duhet t’ju rrisim teken, që të edukohen dhe transformohen në dijedashës, paska edhe pijanecë të pijeve energjike, për të cilët penalizimi është i njëjtë. Këta pijanecë të këtij tipi janë kryesisht adoleshentët dhe të rinjtë, të gjithë pa të ardhura në xhep, ndërsa për duhanpirësit, si qytetarë të pandershëm, nuk mjaftojnë gjobat e ndalimeve. Këtyre, duhet t’u biesh me çmim kokës, që t’u vijnë mendë e kokës, sipas paketës. Aq më tepër, që, sipas rilindësve, tani njerëzit e pinë duhanin vetëm për qejf, pasi nuk kanë më halle, kanë zero halle, sepse të gjitha po ua zgjidh Rama si me magji me taksën e tij progresive, me të cilën po shtrydh ballistët e pasur dhe po ua jep fukarenjve. Humori i hidhur i kësaj pakete fiskale nuk mbaron këtu. Në tërësinë e saj, ajo i hap udhë mënyrës më të padrejtë dhe abuzuese që një pushtet përdor për të siguruar të ardhurat e tij, të cilat i drejton në krijimin e favoreve të klientelave personale. 

Paketa fiskale në tërësinë e saj godet rëndë sipërmarrjen, paralizon investimet, fut në ngërç biznesin e vogël, bllokon çdo hapësirë punësimi, mbyt çdo iniciativë private, kurorëzon varfërinë, i hap udhë fshehjes së të ardhurave dhe mosdeklarimit të pasurisë reale. Drejtohet dukshëm kundër interesit qytetar dhe synimit për të përmirësuar cilësinë e jetës. 

Kjo paketë penalizon financiarisht biznesin e madh, mashtron biznesin e vogël, tallet me pensionistët, nëpërkëmb shtresat në vështirësi ekonomike, luan fjalëkryqe, duke fshehur pasojat negative të të ardhurave të shtresës së mesme. Kjo paketë u nxjerr gjuhën, për t’u marrë erzin, atyre që investuan vite jete dhe të ardhurat e familjeve për të arritur një standard normal pagash në sektorin privat. Nuk konsideron fare se ekzistojnë ata që janë në kërkim të një pune, si e drejta më normale dhe hyjnore e çdo individi, shton problematikën e banorëve të fshatit, duke u rritur atyre jo vetëm çmimet, por edhe kontributet. Dhe ajo e mirë për të cilën bërtitet fort tani nuk u vjen nga kjo paketë, por fermerëve ua bëri dhuratë Sali Berisha, kur u hoqi TVSH-në e makinerive dhe inputeve bujqësore. 

Paketa fiskale e Ramës ligjëron rënien e njëpasnjëshme të premtimeve të bujshme me flamurin e të cilave e me ca blerje nën dhe mbi dorë erdhi në pushtet, si ato për energjinë elektrike, TVSH-në e së cilës Rama do ta bënte 6%, për heqjen e plotë të TVSH-së të mallrave të shportës, për biznesin e vogël, tatim-fitimin e të cilit do ta bënte 5% nga 10% dhe jo 7,5%, për përkrahjen e biznesit të madh, i cili sot gjendet në darën e vjeljes dhe të dhunës psikologjike, si armiku më i madh i shoqërisë shqiptare të post-diktaturës, për legalizimet falas, që nuk i kap më as pamja e dylbisë, për dëmshpërblime të shpejta ndaj ish-pronarëve dhe ish-të persekutuarve, të cilët Rama as i ka futur në refene dhe as i ka shënuar në defter. Ndërsa shëndetësia falas i përket tashmë ëndrrës së një nate vere. 

Ndërkohë për të manipuluar opinionin, për këtë dështim të paralajmëruar, sillet si argument heqja e TVSH-së, 10% e barnave, aplikimi i së cilës gjatë qeverisjes së PD-së kishte si funksion, pikërisht kontrollin mbi to dhe çmimin e tyre, pasi PD-ja jepte kompensim financiar për këtë përqindje. Askush nga teoricienët ekonomikë të Ramës nuk mund të japë fakte se kjo TVSH ndikon në rritjen e çmimeve. Ndërkohë, sipas të gjitha indicieve, moskontrolli nëpërmjet TVSH-së do të nxjerrë jashtë kontrollit çdo çmim, i cili, krahasuar me origjinën, do të jetë si nata me ditën.

Pensionistëve, të papunëve dhe atyre që marrin ndihmë ekonomike, të gjithëve do t’u duhet të mendohen mirë para se sëmundja t’u vijë si mysafir i keq. Ngrefosja më qesharake e Ramës është kur rreket të argumentojë drejtësinë dhe të mirën e taksës progresive, së cilës i ka vënë edhe epitetin absurd, e ndershme, sipas parimit: kush fiton më shumë, do të paguajë më shumë! Këtu Rama bën sikur harron se, ai që fiton më shumë, është ai që punon më shumë. Ky në fakt është kriteri kryesor i vlerësimit në rendin që jetojmë. Pra, vlerësimi i punës që shqiptarët kërkojnë jo lëmoshë nga qeveria e Ramës, por punësim për të rinjtë, punësim për ata që kanë vite që nuk e kanë shijuar të qenit në punë, punësim për vajzat, punësim për gratë. Por goditja që merr biznesi i madh me normën e re të taksimit, në total 25%, bllokon çdo hapësirë për vende pune, largon investimet, ngrin hyrjen e kapitaleve të reja, bën që kapitalet ekzistuese të transferohen në vendet fqinje, ku tatimi i fitimit mbetet i ulët 9% ose 10%. Krekosja më e pakuptimtë është përcaktimi pompoz, se nga taksimi progresiv përfitojnë 97% e shqiptarëve. Por cilët shqiptarë, zoti Rama, sepse, sipas deklaratave tuaja, në Shqipëri ka 1 milion të papunë? Nga cila taksë përfitojnë këta që nuk kanë asnjë të ardhur, të cilët ju i fusni te fantazia e 97%-shit, përveçse do t’u duhet të paguajnë dyfish për shtëpinë, të udhëtojnë dhe të blejnë gjithçka më shtrenjtë, si: bukën, vajin, sheqerin, sepse kjo paketë rrit karburantin që shoqëron patjetër të gjitha mallrat dhe taksat dytësore. Pra, e thënë shkurt, nga këta 1 milion të cilëve nuk u jep asgjë, ti kërkon të nxjerrësh para dhe jo të dhurosh para sipas shprehjes: “dhjam nga pleshti”. Pra, zdrypi pak nga përfitimi këta 1 milion shqiptarë dhe pas kësaj hiq nga kjo llogari dhe atë përqindje që marrin paga nën 300 mijë, sepse qeverisja e PD-së i përjashtoi nga taksat para formulimit të kësaj pakete, që në prill të vitit 2013. Të mbetën gjithsej ata të cilët ti bën sikur i do më shumë se të gjithë: nëpunësit, arsimtarët dhe rrogëtarët e tjerë, të cilëve kërkon t’ua shesësh sapunin për djathë, duke u mbushur mendjen që përfitojnë një gjysmë page në vit. Me dashje Rama nuk u thotë se paga e tyre është e paindeksuar, pra që humbasin automatikisht më shumë se 4% të saj. Nuk u thotë se makina do t’u kushtojë më shumë, ushqimet më shumë, veshjet më shumë, kafet më shumë, pasi të tjerat, si: alkooli e duhani i ka futur tashmë te shfaqjet e huaja. Dhe në fund nuk guxon të shprehë të vërtetën lakuriqe, që do t’u mbesin më pak para në xhep krahasuar me një muaj më parë. Po kështu do t’i ndodhë dhe biznesit të vogël, kujdesi gjoja ndaj të cilit në këtë paketë përkthehet në çmime shumice më të larta, në rënie të fuqisë blerëse, në taksim ndërtese dyfish, në shpenzime ditore për veten dhe familjen të pa dyfishuara. Prandaj, për të gjitha këto paudhësi, kjo paketë ka merituar tashmë refuzimin qytetar sikurse meriton sot refuzimin parlamentar.

Dhe në fund dua të shtoj diçka të vogël. Komshiu im, një socialist i thekur, i respektuar, i ndershëm, jo pa qesëndi tek po vija sot m’u drejtua: “E pe Ramën, bravo i qoftë! Plakut tim nuk ia hoqën rakinë, kafen dhe duhanin as Enver Hoxha, as unë, as nipat as mbesat. Ndërsa ai po, e shtriu barkas në fund të jetës së tij.” 

Faleminderit!

Vangjel Dule – Faleminderit, zoti Boçi!

Fjalën e ka zoti Ndoka për procedurë.

Nard Ndoka - Faleminderit!

Sapo ka kaluar ora 12 e natës dhe të gjithë kemi përpara një festë, Krishtlindjet. Besoj se do të ketë një lloj mirëkuptimi për këto diskutime të cilat e kanë kaluar masën në njëfarë mënyre. Pra, duhet të ketë një lloj reflektimi e tolerance nga të gjithë dhe miratimi i buxhetit të jetë në datën 26 dhjetor, pas festës zyrtare të Krishtlindjeve, për faktin se shqiptarët presin një dhuratë më të mirë nga ky buxhet. Vetë deputetët në shenjë mirëkuptimi duhet t’i zbusin tonet dhe debatet e diskutimeve që të vazhdojmë me qetësi. Besoj se jemi i vetmi parlament në Europë që punojmë ditën e Krishtlindjeve, pastaj paragjykohemi edhe për ftesën e munguar. Kështu që nga të gjitha krahët e politikës duhet të japim një sinjal mirëkuptimi, duke e diskutuar me kryetarët e grupeve parlamentare që kjo seancë të mbyllet dhe të vazhdojë në datën 26 dhjetor. 

Faleminderit!

Vangjel Dule – Faleminderit, zoti Ndoka!

Propozimi juaj është i mirëpritur për racionalizim të diskutimeve, por seanca nuk mund të ndërpritet. Ajo që mund të bëhet është të racionalizohen diskutimet dhe të shmangen përsëritjet. Seanca do të përfundojë. 

Faleminderit!

Fjalën e ka zoti Cara.

Igli Cara - Faleminderit!

Të nderuar kolegë deputetë, 

100 ditë më parë, kur në këtë sallë u diskutua programi i qeverisë Rama, ne e kuptuam se shqiptarët ishin gënjyer. Ne e kuptuam që Rama kryetar partie dhe Kryeministër nuk kishte program; ne e kuptuam që, nën kapakun e kuq të programit të qeverisë, kishte veç qëllime; ne e kuptuam që askush nga shkruesit e atij programi nuk na sqaronte se çfarë do të bëhet, si do të bëhet, kur do të bëhet, sa do të kushtojë dhe çfarë rezultatesh impakte do të japë; ne e kuptuam që Rilindja ishte veç në ngjyrë, dhe ngjyrat e saj shpejt do të veniteshin jo prej kohës dhe konsumit që ajo sjell, por nga paaftësia dhe papërgjegjshmëria. Këtë detyrë kanë ministrat socialistë dhe LSI-të të na e sqarojnë. Ne e kuptuam që dimri jo ky i stinës, por i financave po na priste. Por ajo që me të vërtetë nuk e kuptuam është pse paketa fiskale duhej të vonohej kaq gjatë, nuk e kuptuam pse diskutimi për të duhej të bëhej me vrap, nën presionin e fundvitit dhe, për më tepër, nuk e kuptuam pse Kryeministri duhet t’i gënjente kaq fort shqiptarët. 

Por sot përtej shpullave, që Rama mendon se kemi marrë përballë gjithë presionit përbaltës, që përpiqet çdo ditë të bëjë, ne e kuptuam se nuk mund të premtonim atë çka nuk mundnim. Ne e kuptuam që nuk mund t’i gënjenim shqiptarët me lugën bosh. Qeveria Rama duket se ka vendosur të përdorë dy instrumente, borxhin publik që kërkon ta çojë në 74,8%; të gjithë e kujtojmë sesi kolegët socialistë e ngrinin zërin deri në ulëritje, kur ne i afroheshim 60%-shit, dhe një pakete fiskale bazuar në taksën progresive, që të dyja në këndvështrimin tonë, në mënyrën sesi paraqiten dhe si do të përdoren, nuk do të kenë asnjë impuls pozitiv mbi ekonominë shqiptare dhe për më tepër do të përshpejtojnë rënien në greminë të saj. Për argument përdori FMN-në, konsultimet dhe kam frikë se pas një viti do ta përdorë si alibi për rrënimin ekonomik. 

Të nderuar deputetë, 

Në paketën fiskale që vjen për miratim një zë të veçantë zë ky ligj që po diskutojmë për sistemin e taksave vendore të ndryshuar, ku do të përpiqem të trajtoj disa propozime të sjella nga qeveria.

Së pari, në dukje pozitive bizneset e vogla, me xhiro vjetore nga zero deri në 2 milionë, tatohen fiks 25 mijë lekë në vit, ndërkohë, bizneset e vogla, mbi xhiron vjetore nga 2 milionë deri në 8 milionë, do të tatohen 7,5% të fitimit. Gjithashtu, në këtë paketë vihet re se në vitin që vjen taksat në nivel lokal, pra ato të biznesit të vogël do të administrohen nga administrata tatimore qendrore dhe këtu mbetet e paqartë se çfarë bëhet me administratën lokale tatimore, shkrihet apo mbahet, sepse është luks që të paguajmë dy administrata. 

Pra, ju kolegë socialistë, që në fushatë keni premtuar gjatë gjithë kohës mbështetje dhe taksë zero për biznesin e vogël, me këtë ligj po mundoheni të tregoni se po e mbushni nga një xhep këtë biznes, por nuk tregoni që po e boshatisni fare nga xhepi tjetër, sepse ky biznes nuk është i shkëputur nga ambienti ekonomik shqiptar dhe është më se e kuptueshme që mbi to ndikon fakti që inflacioni është 2%, që ju keni rritur naftën 12 lekë për litër, që keni rritur akcizën për cigaret dhe kafen dhe, mbi të gjitha, rrisni po brenda këtij ligji ndjeshëm taksën e pronës qoftë për banesat, qoftë për ambientet e biznesit, të cilat e theksoj që dyfishohen. 

Së pari, taksa për shtëpinë e parë, nga 15 lekë për metër katror propozohet 30 lekë, çka nuk mund të kalojë pa u theksuar. Ju kërkoni t’i barazoni shtëpitë e ndërtuara para viteve `90, me shtëpitë dhe pallatet e reja, aq më shumë me vilat. Kjo rritje do të jetë në fshat dhe në qytet.

Së dyti, taksa për ambientet e biznesit shkon, nga 200 lekë, në 400 lekë për metër katror. Konkretisht, do t’ju jap një shembull: një ambient, një biznes, që ka 50 metra katrorë për 400 do të paguajë 200 mijë lekë në vit. Po të jetë 100 metra i bie të shkojë 400 mijë lekë. 

Kemi karburantin që minimumi një biznes harxhon 150 litra në muaj dhe e ka koston vjetore 22 mijë lekë të reja ose 220 mijë lekë të vjetra, pa llogaritur rritjen e çmimeve për çdo produkt dhe për rrjedhojë rritje çmimi dhe rënie konsumi. Një kilogram kafe do të rritet me 200 lekë. Kjo ka filluar, dhe po të pyesni bizneset është rritur që tani 200 lekë për kilogram, që do të thotë për një biznes, një bar që konsumon 50 kilogramë, i bie që taksa të jetë 100 mijë lekë më shumë në muaj. Të gjitha këto rritje nuk do të paguhen nga alienët, por nga xhepat e qytetarëve shqiptarë. Nga taksat vendore nuk është se vuan vetëm biznesi i vogël, sepse mënyra sesi është konceptuar, ky ligj sjell një shqetësim serioz edhe për biznesin e madh. 

Dua t’ju kujtoj firmat e ndërtimit, pa harruar vështirësitë që ka ky sektor prej vitesh, për të gjitha apartamentet e pashitura, por të regjistruara në hipotekë, që duhet të taksohen me 400 lekë për metër katror, e theksoj të regjistruara në hipotekë, por të pashitura. Duke pasur në konsideratë se çfarë ndodh me numrin dhe me metrat katrorë të apartamenteve prej kohësh të pashitura, është e lehtë për të kuptuar se çfarë do të ndodhë me këtë biznes. 

Do të dëshiroja të trajtoja në veçanti biznesin e masonëve, jo vetëm të qarkut të Durrësit, që është kontribuesi më i madh në punësimin e grave, konkurrueshmërinë e fortë me vendet fqinje dhe Ballkanin, për shkak të marrëdhënieve kontraktuale me furnitorët e tyre, vështirësitë që kanë. Ata kanë ambiente relativisht të mëdha, ose të blera që shkojnë nga 1 mijë metër katrorë deri në 5 mijë, gjë që do të thotë se me këtë taksim që ju keni bërë, ata duhet të paguajnë nga 4 milionë lekë të vjetra, rasti më i pakët, në 20 milionë lekë të vjetra në vit. Po kush e di si punojnë në tregun europian këto biznese, vështirësitë që këto vite kanë krijuar në marrëdhëniet me furnitorët problemet me partneritetin e tyre, e kanë më të qartë se ka pak hapësirë me këto eksperimente alla Rama me ta, shto dhe faktin se prej ditësh në Durrës ka shumë probleme dhe me furnizimin me energji elektrike, shto rritjen e çmimit të naftës për këtë biznes, rritjen e tatimit mbi fitimin që ju e keni bërë 50% më shumë. 

Një propozim i ri është që çdo 6 muaj hotelet duhet të paraqesin te administrata tatimore për miratim çmimet e fjetjes 5 për qind. Natyrisht ka një problem shumë të madh në mbledhjen e taksës së hoteleve dhe bie dakord me qeverinë që problemi ekziston, por dëshiroj të theksoj se ky është një problem plotësisht i administrimit të pushtetit lokal dhe kryesisht i kryetarëve socialistë. Për shembull, në qytetin e Durrësit në vitin 2011 hotelet e kanë paguar këtë taksë 38 mijë dollarë, ndërkohë themi që kanë qenë 1.5 milionë turistë, dhe i bie sikur nga një dollar të kishin paguar do të ishte minimumi 1.5 milionë të ardhura. Mjafton kjo shifër për të kuptuar që Rama dhe administrata e kryetarëve të tij ka ndikuar në këtë informalitet të ekonomisë.

Këto të dhëna thërrasin fort Ramën dhe ministrat e tij të lënë shown mediatik dhe krahas goditjes së evazionit fiskal, të krijuar nga “klientelizmi i qeverisjes sonë”, të cilën e kam shumë për zemër, të ndezin dritat e alarmit për pushtetet lokale. Të luftosh evazionin dhe të bësh shtetin nuk do të thotë të godasësh vetëm bizneset që konsiderohen si klientelë e PD-së, se jam i sigurt se Rama, Dako dhe kryetarë të tjerë socialistë kudo, kanë më tepër klientë dhe mbështetës të fushatave se ka pasur PD-ja në 8 vjet.

Të gjithë në këtë sallë, por edhe ata që na dëgjojnë, e dinë mirë që biznesi i vogël është votuesi i drejtpërdrejtë dhe shumë lehtë i verifikueshëm, mjafton t’ju theksoj se 40 për qind e biznesit të vogël në Durrës është informal, për të kuptuar jo vetëm rezultatet e zgjedhjeve, por edhe për të sqaruar Ramën dhe Canin, përfshirë edhe ministrin e Pushtetit Vendor që këtu është hapësira nga ku mund të gjenerohen të ardhurat, dhe jo rruga që ju keni zgjedhur dhe që në fakt është një variant ala Ra-Meta, ku ndëshkojnë formalët dhe lënë të livadhisin informalët.

Rama dhe qeveria e tij do të na tregojë vullnetin për të bërë shtet, për të formalizuar ekonominë dhe, mbi të gjitha, të tregojnë moral, përgjegjshmëri politike dhe publike, por për këtë nuk shërben kjo paketë fiskale, mjafton formalizimi i biznesit të vogël dhe mbledhja e taksës së pronës, që të ardhurat tatimore të dyfishohen.

Një argument i fundit që më shqetëson për Durrësin dhe gjithë qytetet bregdetare është një urdhër i dhënë nga Kryeministri për bllokimin e planit rregullues të hartuar me mbështetjen e Bankës Botërore dhe të kaluar në KKRT. Kështu, kam një pyetje për zotin Rama: cilat janë arsyet e bllokimit? A i keni marrë në konsideratë pasojat për ndërtuesit dhe arkën e bashkive dhe komunave 3 për qind të vlerës së ndërtimit si taksë? Dyshoj se me këtë urdhër Rama thjesht po kërkon të marrë një pjesë të klientëve të ndërtimit, të Vangjushit, të Gjikës, apo të tjerëve të pushtetit lokal, ose thënë më troç, t’i kërkojë 20 përqindëshin nostalgjik Bashkisë së Tiranës, dhe ndërkohë që shqiptarët dhe ndërkombëtarët presin shtetin që Rama u ka premtuar, ajo që në fakt ndodh është thjesht se ai po kërkon të mbledhë më shumë pushtet dhe klientë rreth vetes dhe G99-ës së tij.

Në përfundim të diskutimit për këtë ligj ju po sforcoheni të na bindni se po lehtësoni qytetarët dhe biznesin në Shqipëri, dhe sinqerisht do të doja të ishte e vërtetë që unë dhe kolegët e mi të opozitës të ishim gabim, por në të vërtetë druaj se do të jetë krejt ndryshe, siç edhe jua faktuam, dhe biznesi i vogël dhe i madh, si dhe qytetarët, do ta bëjnë llogarinë në fund të vitit tjetër.

Këtu kam edhe një pyetje për përfaqësuesit e LSI-së, të cilët normalisht nuk ndihen shumë përgjegjës. Në rast të dështimit të ekonomisë vitin që vjen vallë a do të ndiheni përgjegjës dhe fajtorë, apo edhe për periudhën 2009-2013 fajin e ka vetëm Kryeministri?

Faleminderit!

Vangjel Dule – Faleminderit, zoti Cara!

Fjalën e ka deputeti Patozi.

Astrit Patozi – Faleminderit, zoti drejtues i seancës!

Të nderuar kolegë,

Nëse duam të shohim përmes këtij buxheti se çfarë do të jemi vitin e ardhshëm, do ta shquajmë lehtë dhe qartë depresionin, sepse buxheti më shumë se kalkulim dhe tabela për ndarje fondesh është frymë qeverisjeje që orienton vendin dhe shoqërinë, por prapë se prapë ajo që do të miratohet sot apo nesër nuk është e keqja më e madhe. Problemi është se ky buxhet i keq do të zbatohet shumë më keq sesa është realisht, sepse kjo qeveri përveçse e paaftë, është betuar tashmë që të mos zbatojë asnjë ligj, pa dallim, as ato që ka gjetur, as ato që ka miratuar vetë. Dhe ky fat e pret pashmangshmërisht edhe buxhetin. 

Ky është buxheti që përmbys të gjitha premtimet kryesore të fushatës dhe i takon të jetë më i pavotuari në historinë e këtij vendi, ku më të zhgënjyerit duhet të ndihen sigurisht “një milion shuplakat”, siç ka qejf t’i konsiderojë ato Edi Rama. Është i vetmi lider politik në botë që votat nuk ka qejf t’i lexojë si në mbështetje të tij, por si të dhëna kundër tjetrit.

Që në ditën e parë të aplikimit të këtij buxheti ata që fitojnë më pak do të paguajnë më shumë, por edhe ata që do fitojnë më shumë, do të paguajnë edhe më shumë. Paketa fiskale e Edi Ramës të heq një taksë me një dorë dhe të shton tre me dorën tjetër. Dhe Kryeministri fton qytetarët me të ardhura më të pakta që të gëzohen për këtë “dhuratë” njësoj si Enver Hoxha, që thoshte dikur se Shqipëria është i vetmi vend në botë pa taksa, ndërkohë që shqiptarët paguajnë më shumë se çdo popull tjetër në botë për qeverinë e diktatorit.

Ky buxhet është depersonalizues për çdo shtresë të kësaj shoqërie. Këtu nuk kam parasysh thjesht të përndjekurit politikë apo pronarët legjitimë, për të cilët Edi Rama shprehej dikur “shkoni te partia juaj”. Ashtu siç pritej, ata janë asgjësuar me predhën e parë në këtë buxhet, sepse ata kanë qenë dhe do të mbeten përgjithmonë armiq klase. Depersonalizimi fillon nga Parlamenti, ku të gjithë deputetëve, edhe atyre të majtëve, u kërkohet që të bëhen Lei Fenë, që duartrokasin uljen e pagës dhe rritjen e taksave, e cila fillon tek ata vetë dhe mbaron te zgjedhësi më i largët.

Në pati një vlerë shqyrtimi i projektbuxhetit në komisionet parlamentare ishte pikërisht dalja në pah e këtij konflikti, dhe pas kësaj kam rastin të provoj atë që kam deklaruar ditën e pagëzimit të tij se kabineti i Edi Ramës është qeveria e parë private në Shqipëri, e cila nuk ka lidhje as me vetë Partinë Socialiste, pavarësisht se ajo ka fituar shumicën e atyre gati një milion votave. E them këtë me bindje të plotë, sepse duke filluar që nga deputetët e saj e deri te votuesit më të thjeshtë, Partia Socialiste është e papërfaqësuar në këtë qeveri dhe ky buxhet është prova më e qartë. Natyrisht, nuk mund të them se e njëjta gjë vlen edhe për LSI-në, partneren apo bashkëpronaren e vetme të koalicionit, pasi kjo e fundit është një lloj ndërmarrjeje shumë e ndryshme dhe me frymëzime të veçanta për biznesin dhe për politikën.

Ky është buxheti më injorues për popullin, sepse kjo qeveri dhe ky Kryeministër nuk denjuan ta konsultojnë atë me askënd, ndonëse ai është pothuajse revolucionar në ndryshimin e rënies së gjërave në Shqipëri. Është hera e parë në histori që opozita bën të plota detyrat e qeverisë dhe është meritë vetëm e Partisë Demokratike që tashmë publiku e di të paktën se çfarë mendon biznesi, çfarë duan pensionistët dhe si e lexojnë kategoritë e tjera sociale në vend buxhetin e Edi Ramës.

Ky buxhet është qesharak, sepse e tillë është edhe aritmetika e kryeministrit. 3 ditë më parë Edi Rama dha një shfaqje komike kur u shpjegoi uljen e supozuar të taksave disa tregtarëve të vegjël që ishin instruktuar vetëm të tundnin kokën dhe të thonin “po”. Tashmë ata biznesmenët që morën letrat me shkrimin e Edi Ramës duhet t’i ruajnë ato. Ua këshilloj, jo që të provojnë se ai tha të vërtetën, por se ishin gafa aq të rënda për një kryeministër, saqë pas disa kohësh mund t’iu rritet vlera dhe mund t’i shesin në ndonjë ankand koleksionistësh.

Ky buxhet është cinik, sepse Kryeministri thotë se do të rrisë akcizën e karburantit, sepse shqiptarët sipas tij, po bëhen obezë, që mund të përkthehet në “kush paguan më shumë, do të shëndoshet më pak” dhe “kush paguan më pak, do të shëndoshet më shumë”. 

Ndonëse jemi një ndër vendet me normën më të ulët në Europë për numrin e makinave për frymë na dalka se problemi kryesor i kësaj shoqërie qenka udhëtimi me veturë. Është guxim i madh t’i thuash popullit tënd se po të rris çmimin e naftës që të ruaj mushkëritë nga ndotja e ajrit. Po ja që Edi Rama e bëri këtë trimëri.

Kryeministri po i ngre taksat për të gjithë, që shqiptarët të kenë para më pak në xhepat e tyre, sepse, sipas tij, po patën më shumë ata mund të ndjekin veset e këqija të kësaj bote. Nëse duan të jetojnë si më parë ata nuk duhet të pinë as kafe, as birrë, as cigare, dhe jo më pastaj t’u shkojë mendja për ndonjë gotë verë apo konjak. Por po kaq e rrezikshme për shoqërinë sa edhe veset qenka dhe pasja e një shtëpie të dytë, hapja e një bari të vogël apo edhe e një dyqani modest, sepse kjo qeveri e ka dyfishuar taksimin e tyre.

Ky është një buxhet poshtërues, sepse Edi Rama gati sa nuk po thotë se kush shpenzon më pak, jeton më mirë, dhe kush shpenzon më shumë, jeton më keq, që do të thotë se qeveria po na merr të gjithëve ca para, sepse po i patëm ne ato, do të hamë më shumë, do të harxhojmë më shumë për kotësira, si për shembull, veshje, libra, kinema, udhëtime, darka, dreka e të tjera si këto, dhe për pasojë, do të shëndoshemi më shumë, do të sëmuremi më shumë dhe do të vdesim më shpejt. Sipas kësaj logjike sot duhet të falënderojmë me gjithë shpirt qeverinë që ka vendosur të na bëjë më të varfër.

Ky buxhet është dëshpërues sepse në të janë ulur ndjeshëm investimet dhe është stopuar frikshëm ngritja e pagave, por nëse nuk do të ketë më para për rrugë, për ujësjellës dhe për shkolla, paga dhe pensione, qeveria thotë se e ka rritur ndjeshëm fondin rezervë të saj.

Ndërkaq, ministri i Brendshëm i qeverisë, i cili është aq i kudogjendur këto 100 ditë, saqë duket më shumë si zëdhënës i Kryeministrit, mburret me të madhe se ky është buxheti që i kthen dinjitetin Policisë së Shtetit, sepse Edi Rama ka vendosur ta zgjidhë qesen vetëm për forcat e rendit. Por, a është Shqipëria vendi vetëm i 8 mijë policëve? Çfarë bëhet me dinjitetin e 3 milionë të tjerëve që nuk mbajnë uniformë dhe kapele blu kur shkojnë në punë? Nëse kjo qeveri ka nevojë vetëm për policë, duhet ta dijë se ky nuk është halli dhe problemi kryesor i këtij vendi, dhe kjo nuk e ndryshon aspak respektin dhe vlerësimin e palëkundur që kam për punën dhe sakrificën në dobi të shtetit të forcave të rendit. Jam shumë i sigurt se edhe vetë policët po të pyeteshin për buxhetin nuk do të ishin dakord që vetëm ata të ishin kategoria me rritje pagash në Shqipëri, sepse secili prej tyre është prind dhe mendon në radhë të parë si ta shkollojë, si ta ushqejë dhe si ta ruajë më mirë shëndetin e fëmijës së vet. Kjo rritje e vetmuar do të kishte sens vetëm nëse Edi Rama ka ndërmend të ndërtojë një shtet policor në këtë vend, siç ka dhënë shenja të forta në këto 100 e ca ditë të shpifura që nga emërimi i paligjshëm i Drejtorit të Përgjithshëm dhe deri te fshesa e pamëshirshme në çdo qelizë të Policisë së Shtetit.

Ky është, gjithashtu, buxheti i zhytjes dramatike në borxh. Kam dëgjuar Kryeministrin të thotë se e ka të freskët kujtesën dhe e mban mend gjithçka është thënë kundër tij në këtë Parlament, kur ai nuk ishte deputet. Sipas tij: “Çfarë nuk kanë dëgjuar këto mure”, por të paktën këto dy vjetët e fundit këto mure mezi kanë rezistuar nga ulërima e Partisë Socialiste, se qeveria e Berishës po e çonte vendin në greminë ngaqë po e rriste me 2 apo 3 për qind borxhin. Mbaj mend disa prej kolegëve socialiste si na tregonin me gisht, madje më kujtohet që Blushi gati më bindi edhe mua për ato që thoshte.

Ndërsa sot Edi Rama na ka sjellë në Kuvend aktin final të një rritjeje të menjëhershme të borxhit prej më shumë se 12 për qind, që praktikisht është rrokullisje në greminë e ekonomisë së këtij vendi. Ky është buxheti i dëshpërimit të garantuar, i cili ka nisur pa pritur që të vijë janari. Shqiptarët në këto muaj udhëtojnë më pak, por vriten më shumë. Prisni, prisni, se nuk keni parë gjë akoma! Edi Rama nuk e ka bërë sefte ende punën e parë. Një statistikë e transmetuar në televizionet tona fliste për rënie drastike të udhëtarëve në portet dhe aeroportet e Shqipërisë. Ndërkaq, lajmet për të vrarë dhe të plagosur dhe ngjarje të tjera të rënda janë ushqimi ynë i përditshëm. Shqiptarët konsumojnë më pak, por bien viktimë e aksidenteve dhe grabitjeve më shumë. Ata blejnë më pak kudo, por Kryeministri thotë se ata janë të lumtur, sepse më e keqja paska kaluar Por ndërsa shpenzojnë më pak, shqiptarët furnizohen përditë e më shumë me lajme të dhunshme që dalin nga kuzhina e qeverisë. 

Ky është buxheti që garanton ngritjen e të gjitha çmimeve për vitin që vjen, por Edi Rama premton që ta ulë çmimin e dinamitit. Tritoli nuk është një zë i parashikuar në buxhet, por është malli i preferuar i Kryeministrit. Kjo qeveri nuk ka ndërmend të ndërtojë asgjë, por është shumë e vendosur për të prishur, shembur, shkatërruar, shkarkuar dhe shkretuar gjithçka. Është e vetmja punë që ajo ka bërë në këto 100 e pak ditë. Kjo është e vetmja qeveri në rruzull, e cila nuk ka lëshuar asnjë tingull optimizmi që nga dita që mori në dorëzim pushtetin, ndërkohë që çdo maxhorancë i ka të papërsëritshme muajt e saj të parë kudo në botë. Një gjë e tillë nuk ka ndodhur edhe në vitin 1997, ndonëse atëherë Shqipëria kaloi një zinxhir të përgjakshëm dhune dhe kaosi. 

Pas gjithë këtyre gjërave, lind me të drejtë pyetja: a është dikush që fiton përmes këtij buxheti? Unë nuk jam dakord me kolegët e mi kur thonë se përmes tij dhe paketës fiskale goditen 100 për qind e shqiptarëve, sepse prej tij përfiton dikush, dhe ky dikush është qeveria, të cilën po ta marrim bashkë me të gjithë oborrin e saj, nuk shkon më shumë se 3 për qind e popullsisë së këtij vendi.

Në këtë kuptim, e vetmja shifër e Edi Ramës, që duhet mbajtur mend, është 97-përqindëshi, i cili, sipas fjalëve të tij, është përfituesi. Por me këtë buxhet del se 97%-shi është viktima e vetme dhe e qartë e qeverisë, ndaj edhe ky është një buxhet privat, ashtu siç kemi private edhe qeverinë. Është instrumenti politik për të pasuruar një grup të vogël njerëzish në shpinë të të gjithë të tjerëve, ndaj e them me bindje se ky është një buxhet kundër 97% të shqiptarëve. 

Edi Rama, që me siguri je në zyrën e Ilir Metës, bëje vetë llogarinë se sa shuplaka janë, nëse ata do të votonin sot. Meqenëse ke probleme me aritmetikën, thirr në ndihmë Shkëlqim Canin, se ndoshta të dy bashkë ia dilni dhe e gjeni. Meqenëse ra fjala, ky buxhet është siç theksova më sipër edhe për një arsye tjetër: sepse Kryeministri ynë nuk merr vesh fare nga financat, ndërsa ministri ynë i Financave nuk kupton fare nga politika. Këtë e them me bindje të plotë, por dhe me dhembje. 

Faleminderit!

Vangjel Dule – Faleminderit, zoti Patozi!

Fjalën e ka zoti Peleshi. Përgatiten zotërinjtë Dushaj dhe Bzheta. Më pas do të konkludojmë me përfaqësuesit e grupeve parlamentare. 

Niko Peleshi – I nderuar drejtues i seancës, 

Të nderuar deputetë,

Meqenëse u fol për depersonalizimin, do të thosha se depersonalizimin nuk e gjeni dot në rreshtat e buxhetit, por mund ta gjeni me shumicë sot në fyerjet, sharjet e ministrave, të deputetëve dhe të familjarëve të tyre. Depersonalizimin mund ta gjeni edhe në radhët tuaja, mund ta gjeni në radhët e vajzave, të djemve, burrave dhe grave të mira, në radhët e opozitës shqiptare, që janë të detyruar të ndjekin ritmin e sharjeve dhe të shpifjeve, në qoftë se duan të vijnë e të diskutojnë në këtë foltore. 

Buxheti i vitit 2014 është buxheti më i madh krahasuar me të gjitha buxhetet që ka votuar ky Kuvend. Ndonëse i hartuar në një periudhë krize, me barrën e një borxhi prej 7 miliardë dollarësh në kurriz dhe të një borxhi të fshehur ndaj sipërmarrjes shqiptare prej më shumë se 700 milionë dollarë, ky buxhet injekton në ekonomi jo më pak, por më shumë para se buxheti elektoral i vitit 2013: plot 1,1 miliard dollarë. 

Buxheti i vitit 2014 nuk ul rrogat dhe pensionet, por ul taksat për 97% të shqiptarëve dhe prek 110 mijë familjarë të vetëpunësuar në biznese të vogla, duke rritur kështu të ardhurat personale dhe mundësitë për t’u konsumuar më tepër. 

Buxheti i vitit 2014 rrit pensionet. Ky buxhet rrit pagat për policët 20-25%, ul çmimin e ilaçeve, duke hequr TVSH-në për ilaçe e shërbime shëndetësore, ul kontributet shëndetësore për 73 mijë të punësuar. Ky buxhet nuk i merr më shumë, por i jep më shumë biznesit të madh. I jep në diferencë neto plot 290 milionë dollarë. 

Buxheti i vitit 2014 nuk i heq, por i shton 10 milionë dollarë buxhetit të pushtetit vendor, përveç 100 milionë dollarë të tjerë të planifikuar ekstra për t’u investuar në projektet e infrastrukturës vendore. 

Besoj se e keni vënë re të gjithë që kryetari i Bashkisë së Tiranës e ka sharë dhe anatemuar këtë buxhet, por në asnjë rast nuk është ankuar për buxhetin e pushtetit vendor. E dini pse? Sepse Bashkia e Tiranës këtë vit do të ketë plot 10 milionë dollarë transfertë të pakushtëzuar. Do të ketë një grant më të madh se granti i vitit të transformimit rrënjësor të kryeqytetit të shqiptarëve. 

Ky buxhet parashikon jo më pak, por rreth 20 milionë dollarë më tepër për bujqësinë krahasuar me vitin elektoral 2013. Këto dhe të tjera shifra të shkruara i gjeni tek tabelat e buxhetit që keni para syve, shifra që tregojnë se ky nuk është një buxhet i tkurrjes dhe i masave shtrënguese, por i kthesës dhe i rimëkëmbjes. E vërteta më e madhe dhe më e rëndësishme nuk duket në shifra dhe në tabela. Risia e kësaj qeverie nuk lexohet dot rresht për rresht dhe shifër pas shifre, sepse nuk është më shumë e rëndësishme shifra e investimeve në tabelë. Më e rëndësishme për qytetarin shqiptar dhe ekonominë e këtij vendi është se si do të planifikohen, se si do të zbatohen këto investime. Më e rëndësishme është se sa me përgjegjshmëri dhe efiçencë do të shpenzohen paratë e planifikuara në këtë buxhet. 

Shqipëria nuk është një vend i pasur. Edhe për shumë vjet të tjerë burimet financiare do të jenë ku e ku më të vogla se nevojat e mëdha të vendit, dhe për këtë besoj se nuk ka debat, jemi të gjithë dakord. Po kur një vend, ashtu si një familje, ka më pak burime financiare, kujdeset t’i shpenzojë ato me zgjuarsi për të marrë prej tij impaktin më të madh social dhe ekonomik. Ajo që ka ndodhur për vite me radhë është pikërisht e kundërta. Qindra milionë euro të shpenzuara në investime pa mpakte, ose edhe më keq akoma, në projekte që, pasi janë realizuar, në shumicën e rasteve përmes financimeve me kredi, nuk janë vënë asnjë ditë në funksionim. Vetëm përgjatë bregdetit shqiptar janë realizuar 6 impiante të përpunimit të ujërave të përdorura, por që nuk kanë punuar asnjë ditë. Impianti i Lezhës, i Sarandës, i Vlorës, i Durrësit, i Shëngjinit dhe i Velipojës nuk janë as sot në funksionim. Impianti i Lezhës ka kushtuar rreth 20 milionë euro dhe sot nuk punon. Impianti i Sarandës ka kushtuar rreth 4 milionë euro dhe sot nuk punon. Impianti i pastrimit të ujërave të përdorura në Durrës, me vlerë 28 milionë euro, sot nuk punon. Impianti i trajtimit të ujërave të zeza në Vlorë ka përfunduar në vitin 2009 dhe as nuk është marrë në dorëzim, as nuk është vënë në punë. Një investim ky me vlerë 5,7 milionë euro. Impianti i Velipojës ka kushtuar rreth 10,5 milionë euro, ka probleme në funksionim. Impianti i Orikumit ka kushtuar rreth 3 milionë dollarë, ka probleme në zbatimin e projektit. Projekti i hidrovorit të Shkodrës, një investim me vlerë 11 milionë euro, nuk u arrit të përfundohej, sepse kontrata ka probleme të mospagesës së borxheve nga qeveria e kaluar. Landfilli i mbetjeve në Bushat ka kushtuar rreth 4,2 milionë euro, ka probleme funksionimi. Landfilli i Bushatit nuk është në efiçencë dhe është e vështirë të gjendet një mënyrë për t’u vënë në funksionim, sepse është investuar pa vlerësuar më parë se si do të mbahej ai në funksionim kur investimi të përfundonte. 

Miliona dollarë me mbështetjen e partnerëve janë investuar në vite në sistemin dhe regjistrimin e pasurive të paluajtshme nga zyrat e pasurive të paluajtshme. Rreth 30 milionë dollarë janë dhënë nga partnerët e huaj vetëm për programet e pronësisë. Vetëm në 5 vjetët e fundit jo vetëm që regjistrimi i pronave të shqiptarëve nuk ka përfunduar, por problemet me to vazhdojnë dhe sistemi i zyrave të regjistrimit duket qartazi se nuk është efiçent për të zbutur dhe për të zgjidhur problemet e pronësisë, radhët, konfliktet dhe korrupsionin në këto zyra, për të mos folur për programin e regjistrimit të pronave në zonat prioritare të bregdetit, që është pothuajse tërësisht i dështuar. Në fakt, impakti i tyre ekonomik dhe social nuk është zero, por është minus. Është minus vlerën e kredisë, që shqiptarët e paguajnë çdo ditë, çdo muaj, çdo vit, pa marrë prej saj asnjë përfitim. 

Të jesh në kushtet e një situate financiare kaq të rëndë dhe të dëgjosh se si qeveria jote ka shpërdoruar mundësitë e pakta me normën më të lartë të papërgjegjshmërisë, është e dhimbshme dhe irrituese për çdo shqiptar. Papërgjegjshmëria dhe mungesa e efiçencës në qeverisje dhe jo mungesa e fondeve të pamjaftueshme është arsyeja më e madhe pse rritja ekonomike nuk u dha shqiptarëve më shumë punë dhe mirëqenie. Papërgjegjshmëria dhe mungesa e efiçencës në qeverisje dhe jo mungesa e burimeve ujore, për të cilat Shqipëria është një nga vendet më të pasura në Europë, është arsyeja pse edhe pas qindra milionë eurove investime në ujësjellës dhe ujitje shqiptarët ende nuk kanë ujë në shtëpitë e tyre, në tokat e tyre. 

E pra, në tabelat e shifrave dhe të bilanceve këto investime raportohen si suksese, sepse janë shifra dhe, po t’i lexosh bardhë e zi, duken si suksese të qeverisë, por në realitet vetëm sa e rëndojnë buxhetin e shqiptarëve, pa asnjë përfitim. Ndaj risia e kësaj qeverie nuk lexohet vetëm në rreshtat dhe në tabelat e buxhetit, por qëndron në frymën me të cilën është ndërtuar ai buxhet. 

Investimet e planifikuara në këtë buxhet janë pjesë e masterplaneve të orientuara nga impakti më i lartë ekonomik dhe social, për të cilat qeveria jonë ka filluar punën me mbështetjen bujare të donatorëve, të partnerëve dhe të institucioneve financiare ndërkombëtare. Ne do të kalojmë në menaxhimin e integruar të burimeve ujore dhe për këtë po punojmë për masterplanin e integruar, që do t’i orientojë investimet në ujësjellës, në projekte energjetike, në projekte mjedisore dhe në bujqësi në mënyrën më efikase, pa shpërdoruar burimet ujore dhe paratë e shqiptarëve. 

Zhvillimi urban do të orientohet mbi bazën e masterplaneve të zhvillimit, të cilat do të jenë udhëzuesi i shpenzimit të parave publike, por dhe të investitorëve privatë në projektet e investimeve të huaja dhe vendase. 

Masterplani i bregdetit do t’i hapë rrugë zhvillimit të planifikuar të bregdetit dhe turizmit shqiptar, sepse ka ardhur koha që qeverisja të menaxhohet si një sipërmarrje, ku aksioneri i vetëm është populli shqiptar. Qëllimi i kësaj sipërmarrjeje është të menaxhojë përdorimin e burimeve në dispozicion, të krijojë të ardhura, të alokojë shpenzime në mënyrë sa më efikase. Si rezultat i kësaj veprimtarie prodhuese dhe menaxhuese fitimi që do t’i shkojë aksionerit popull do të jetë krijimi i shërbimeve dhe përmirësimi i cilësisë së jetës, e parë kjo në këndvështrimin afatshkurtër dhe afatgjatë. 

Buxheti i vitit 2014 është një buxhet rritjeje, i hartuar me partnerë prestigjiozë si Banka Botërore dhe Fondi Monetar Ndërkombëtar, që qeveria e djeshme i refuzoi, duke shtuar kështu kostot e borxhit për shkak të interesave ku e ku më të larta nga bankat e tjera. 

Frymëmarrja e biznesit përmes kthimit të 350 milionë dollarëve të borxhit do të reflektohet pozitivisht në lehtësimin e bankave nga kreditë e pashlyera, në shlyerjen e mijëra faturave të nënkontraktorëve më të vegjël të biznesit të madh, e rrjedhimisht në rritjen e mundësive të tyre për të zgjeruar biznesin dhe për të hapur vende të reja pune. Duke shtuar këtu konsumin e rritur nga rritja e të ardhurave të 97% të shqiptarëve dhe mijëra të vetëpunësuarve, është e qartë se ekonomia shqiptare me këtë buxhet hyn në një trend pozitiv, që çon në rritje afatgjatë dhe të qëndrueshme. 

Por përsëri vlera e shtuar e përgjegjshmërisë së qeverisë së re nuk duket në shifrat dhe në analizat bardhë e zi. Vlera e shtuar qëndron tek optimizmi në ekonomi, që buron nga rikthimi i besimit të publikut, të sipërmarrësit dhe qytetarit tek institucionet e shtetit, të atij shteti që nuk do t’i thotë më “bëni siç them unë, por mos bëni siç bëj unë”, që nuk paguan faturat e borxheve, nuk rimburson TVSH-në ndaj biznesit, nuk paguan as faturat e telefonit dhe të energjisë elektrike, madje as faturat e drekave dhe të darkave qeveritare, pastaj kërkon nga qytetarët e vet të kenë besim tek e ardhmja dhe të investojnë investimet dhe paratë e tyre në Shqipëri (!). 

Investitorët e huaj nuk u shtuan edhe kur taksa e biznesit shkoi në 10%, por u larguan nga Shqipëria në këta 8 vjet, sepse faktori më i mirë i rritjes është besimi, por besimi nuk krijohet nga tabelat e buxhetit. Besimi buron nga përgjegjshmëria e qeverisjes. Besimi dhe optimizmi në ekonomi burojnë nga vendosja e shtetit të së drejtës. 

Në 100 ditët e para të qeverisjes ne filluam me sukses betejën me informalitetin, me korrupsionin dhe kriminalitetin, duke vendosur kështu gurin e themelit të shtetit ligjor, sepse, kur shteti është në krah të qytetarëve, zgjohen dhe mobilizohen, si faktorë rritje në ekonomi, energjitë e ndrydhura nga mosbesimi. Rreth 5 miliardë euro depozita kursimesh të qytetarëve shqiptarë nuk janë pjesë e tabelave të buxhetit, por pjesë e potencialit financiar të ekonomisë shqiptare, që në kushtet e besimit tek e ardhmja dhe tek institucionet mund të investohen në shkollimin e të rinjve në Shqipëri dhe jo jashtë saj. Mund të investohen pasuri të patundshme dhe biznese të reja në Shqipëri, që punon për gjeneratën e re dhe jo për interesat e një grupi njerëzish që i përkasin kohës së vjetër. Sa më shumë të mos e kuptoni se ajo kohë ka perënduar, aq më shumë do të rrudheni e tkurreni, por Shqipërinë e re nuk do ta ndaloni dot të ecë përpara. 

Faleminderit!

Vangjel Dule – Faleminderit, zoti Peleshi!

Fjalën e ka zoti Dushaj. 

Zoti Berisha, nuk ka përmendur asnjë emër. Ju lutem! Zoti Berisha, dispozita e Rregullores është e qartë, nuk ka përmendur asnjë emër, prandaj ju lutem kjo nuk ka asnjë kuptim.

 Zonja Topalli, ju më shumë se kushdo e dini se nuk ka asnjë të drejtë, absolutisht asnjë të drejtë. Ju lutem, do të keni rast t’i thoni gjatë diskutimeve, diskutimi vazhdon. 

Zoti Berisha, ju lutem nuk ka asnjë kuptim, as për ne as për ata që na shikojnë. 

 (Flitet nga salla pa mikrofon)

Ju lutem, nuk është koha për tensione të panevojshme.E drejta nuk është në anën tuaj. Nuk është e vërtetë. Jam i detyruar të lexoj përpara kolegëve nenin 50 në lidhje me replikën. “Deputeti ka të drejtën e replikës kur ndaj tij janë shprehur fjalë të padrejta dhe të pahijshme ose janë bërë diskutime që kanë shtrembëruar thelbin e fjalës së tij. Replika bëhet menjëherë pas diskutimit dhe nuk mund të zgjasë më shumë se dy minuta”. Do të thotë që nuk plotësoni asnjë nga kushtet që të keni të drejtën e replikës. 

Zoti Berisha, ju lutemi ta lini podiumin për zotin Dushaj! Pesë minuta pushim. Seanca ndërpritet. 

(Pas pushimit)

Vangjel Dule - Fjalën e ka zoti Dushaj.

Besnik Dushaj – Të nderuar kolegë, dje në këtë orë, i bie pardje Kryeministri na u shfaq fodull, i fryrë dhe i ç’ekuilibruar sikur të ishte në një kongres të Internacionales, duke i dhënë leksione Europës dhe jo në analizën e 100 ditëve të një qeverisje të dështuar. Duke përmendur gjoja arritjet ai u mundua t’i hidhte “sy” popullit të vet për katrahurën që ka gatuar gjatë qeverisjes së këtyre muajve, duke u përpjekur të largojë vëmendjen e publikut nga taksat e larta dhe nga borxhi i stërmadh që u ka vendosur mbi shpatulla shqiptarëve, me anë të këtij buxheti që ka sjellë dhe po shqyrtojmë sot. 

Sot (dje), çdo ditë ky kryeministër është borxhli dhe po jep pamje të errëta të karakterit të tij si njeri i insinuatave, arrogancës dhe i papërgjegjshmërisë, ashtu si dje në opozitë dhe sot në pushtet. 100 ditët e kësaj qeveria ishin 100 ditë tronditëse me shfaqet më të shëmtuara me akte vandale si tritoli, shkatërrimi, kërcënime, antiligj dhe pushimet masive nga puna për mijëra dhe mijëra punonjës. Më keq akoma këto 100 ditë paralajmëruan paralizimin e plotë të ekonomisë shqiptare, paralajmëruan rritjen e borxhit, të taksave dhe shumë faktorë të tjerë negativë si: rritje të papunësisë, zhdukjes së bizneseve të vogla dhe fshirjes nga harta të investimeve të huaja dhe një varfërim të qytetarëve shqiptarë. 

Po çfarë mund të presim nga një kryeministër i papërgjegjshëm, i cili përllogarit taksat në një letër të shkarravitur që i jep një shitëse, dhe kujton se historianët nesër do ta përdorin si dokument kur të shkruajnë historinë e Edvin shkatërrimtarit.

Kolegë të nderuar, këto tre muaj, pamë shtetin policor që krijoi zoti Rama, tani shohim buxhetin me rritje të taksave për të gjithë qytetarët shqiptarë dhe që nxori në shesh të gjithë mashtrimet e tij elektorale. Tani të gjithë kemi një portret të vitit që do të vijë. Ai do të jetë i vështirë për ekonominë e vendit, por edhe për ekonominë e çdo familje shqiptare. Për këtë vit që po vjen, por edhe për vitet në vazhdim rrogëtarët nuk do të kenë rritje të rrogave, pensionistët nuk do të kenë rritje të pensioneve, familjet në nevojë dhe invalidët nuk do të kenë rritje të ndihmës ekonomike, por zvogëlim të saj. Do të kemi rritje të çmimeve dhe të produkteve të tjera të konsumit.

Kolegë të nderuar, me këtë paketë fiskale që po diskutojmë sot duket qartës e premtimi i Kryeministrit se 97% e shqiptarëve do të paguajnë më pak, ra poshtë, ashtu siç ranë poshtë edhe të gjitha premtimet e turpshme të qeverisë së tij. Tani është e qartë si kristali se 100% e shqiptarëve do të varfërohen më shumë, por edhe do të paguhen më shumë, përfshirë edhe atë pjesë që mund të gënjehet nga rritja minimale e të ardhurave nga forma e taksës progresive. Qytetarët kur të bëjnë në fund llogaritë, për buxhetin e tyre personal do të shikojnë se pjesa e të ardhurave që ju mungon në krahasim me vitet e kaluara, ka shkuar për naftë, për taksën e shtëpisë, e cila është dy herë më e lartë. Më keq akoma për ata që zotërojnë një shtëpi të dytë, të cilët do të paguajnë edhe më shumë. Po marr një shembull, të thjeshtë: për një individ me pagë 90 mijë lekë në muaj, mashtrimi që mund t’i bëhet atij në pamje të parë është përfitimi nga taksa progresive, që është 14 mijë lekë në vit, por ky iluzion përfitimi do të zhduket nga humbjet e taksës së qarkullimit që është 14 mijë lekë në vit dhe do të thellohet drejt fundit më shumë me humbjet nga inflacioni. Ajo do të jetë 43 mijë lekë në vit. Humbja nga rritja e akcizës, duhanit dhe e birrës do të jenë 10 mijë lekë. Me një llogari të thjeshtë kuptojmë se mungesa e të ardhurave për këtë kategori të familjeve shqiptare do të jetë 53 mijë lekë në vit më e vogël, afërsisht me rrogën e mashtrimit elektoral të paraqitur me aq bujë nga Kryeministri Rama.

Të nderuar kolegë, kjo qeveri gjatë gjithë këtyre ditëve ulëriti me të madhe se ekonomia jonë është në krizë, nëse kjo gjë është e vërtetë, si ka mundësi që qeveria me këtë paketë fiskale dhe këtë buxhet nuk planifikon asnjë lehtësim dhe nuk nxit zhvillimin ndaj sipërmarrjes së lirë? Jo vetëm kaq, por në mënyrë të papërgjegjshme, godet dy pikat ku mbahet ekonomia e çdo vendi: investimet që vijnë nga bizneset dhe konsumatorët, që janë dy motorë të lëvizjes së ekonomisë, duke krijuar një ngërç i cili do të sjellë një kolaps ekonomik.

Qeveritarë të nderuar, si mund të jetë në krizë ekonomia jonë, kur të gjitha raportet e mekanizmave financiarë që asistojnë ekonominë tonë konfirmojnë se kjo ekonomi edhe këtë vit do të ketë rritje. Këtë e konfirmoni edhe ju, por zotërinj qeveritarë ju nuk doni të pranoni realitetin, pasi e morët qeverisjen e vendit me një ekonomi të shëndoshë, me një ekonomi që i rezistoi krizës, e cila gjunjëzoi një pjesë të madhe të ekonomive më të zhvilluara të botës. Me modelin ekonomik dhe fiskal që zbatoi qeveria e Sali Berishës arkëtoi në buxhetin e shtetit rreth 10 miliardë dollarë më shumë se qeveria tetëvjeçare paraardhëse e juaja. Falë kësaj ekonomie dhe financave të shëndosha, ne ndërtuam mbi 10 mijë kilometra rrugë: Rrugën e Kombit dhe Rrugën e Elbasanit, por edhe vepra të tjera anembanë vendit. Dyfishuam rrogat, pensionet dhe shërbimet sociale.

Të nderuar deputetë, papërgjegjshmëria e kësaj qeverie nuk qëndron vetëm te rritja e taksave, por edhe te mungesa e një plani real për ekonominë shqiptare. Me një mungesë totale të profesionalizmit, kjo qeveri merr një hua të madhe. Ju kujtojmë se vetëm për këtë vit parashikohet një rritje e borxhit prej 1 miliardë dollarësh, por nga ana tjetër shpenzon pa kontroll për institucionet e saj dhe për të kënaqur babëzinë qeveritare. I gjithë programi i kësaj qeverie, ky buxhet dhe paketa fiskale janë të hartuara mbi mashtrimin. Tatimi mbi biznesin e vogël, gjoja shfuqizohet, por biznesit të vogël do t’i duhet të paguajë tatimin mbi të ardhurat, po të llogarisim këtu ato që përmendëm më lart, si çmimet e rritura të karburantit, dyfishimin e tatimit të pasurisë për shtëpitë dhe dyqanet, rezulton se nuk ka asnjë mundësi lehtësimi për biznesin e vogël.

Ja një shembull konkret për fitim-humbjet e biznesit të vogël. Për një biznes me një milionë lekë në vit, përfitimi nga ulja e tatimi-fitimit në 7% nga 10 që ishte do të jetë 25 mijë lekë në vit. Përfitimi nga paketa e “Rilindjes” do të shuhet nga humbjet nga taksa e qarkullimit, duke llogaritur transportin, ngrohjen, afërsisht 200 litra karburant në muaj, do të ketë një humbje prej 28 mijë lekësh, po t’i shtojmë edhe humbjet nga rritja e taksës së pronësisë që do të jetë 12 mijë lekë në vit, për një hapësirë mesatare 60 metra katrorë, do të arrijnë në përfundimin se vitin që vjen, krahasuar me një vit më parë për biznesin vogël, humbja do të jetë 15 mijë lekë. Ko gjë do të sjellë mbylljen e shumë bizneseve të vogla, duke krijuar një zinxhir negativ të punësimit dhe të ekonomisë së vendit tonë.

Kolegë të nderuar, me justifikimin e gjoja paaftësisë së administratës vendore, zoti Rama, si një diktator që do të ketë çdo gjë në kontroll, u mohon të drejtën bashkive dhe komunave të mbledhin taksa, duke ushtruar trysni mbi ta, duke pasur mundësi të avantazhojë njësitë e veta. Në kuadrin e reformës territoriale, kjo qeveri organizon takime klandestine nëpër zona, duke u bërë presion drejtuesve vendorë: këtë njësi do ta shkrijmë dhe këtë do ta zgjerojmë, në kundërshtim të plotë me Kushtetutën. Kryeministri mashtron kur thotë se, ka rritur grandin e pakushtëzuar për njësitë vendore, por në fakt nuk ka kompensuar as gropën e buxhetit që do t’u krijohet këtyre njësive nga heqja e taksës së biznesit të vogël.

Kolegët, të nderuar, nga kjo foltore, i bëj thirrje kësaj qeverie, të kapërcejë muret e mentalitetit të etërve të saj, të propagandave televizive populiste dhe të shohë në sy realitetin. Të tregojë profesionalizëm dhe përgjegjësinë që meritojnë shqiptarët, duke u përpjekur të krijojë sa më shumë lehtësira për ta dhe jo të përpiqet të krijojë pranga taksash, pët t’u marrë qytetarëve lirinë ekonomike dhe të krijojë në Shqipëri një burg të madh recensioni ekonomik.

Të dashur, qytetarë Partia Demokratike sot, por edhe gjatë këtyre ditëve në takimet që kemi pasur me ju, ka shpjeguar rrënimin që kjo qeveri me taksat e saj do t’i bëjë buxhetit tuaj familjar. Ne nuk kemi mundësi të ndryshojmë këto taksa, por si opozitë jemi të vendosur të ndjekim hap pas hapi bëmat e kësaj qeverie, që më sa duket do të jenë tronditëse për vendin tonë. Ajo do të varfërojë dhe do të çojë drejt krizës së papunësisë mijëra familje shqiptare.

Ne jemi këtu në komunikim të vazhdueshëm me ju, me alternativën tonë dhe me të gjitha mjetet demokratike për të ndalur hovin, rrënuesit të madh të Shqipërisë dhe të shqiptarëve: Edi Ramës dhe të qeverisë së tij.

Vangjel Dule - Fjalën e ka zoti Bzheta. Pastaj do të kalojmë te përfaqësuesit e grupeve parlamentare. 

Gjovalin Bzheta - Të nderuar deputetë, një ndër sektorët, të cilët nuk performoi mirë gjatë këtyre viteve të fundit, ishte ai i industrisë së ndërtimit, i cili ka bërë që e gjithë ekonomia të punojë nën kapacitetet e instaluara, duke lënë një paqartësi rreth të ardhmes së kësaj industrie dhe sektorëve që lidhen me të, siç është sektori i orendive të shtëpive, arredimi dhe deri te kreditimi.

Meqenëse Tony Blair po këshillon qeverinë, me platformën e tij elektorale të vitit 1997 mbajti në pushtet laburistët për tri mandate, duke u organizuar në uljen e interesave të kredive për shtëpitë duke ndihmuar të pa strehët dhe industritë e lidhura me ndërtimin, ku është projekti i “Rilindjes” për ndërtimin dhe strehimin? Përveç listës së problemeve, vendi ka nevojë edhe për njohjen e resurseve që ka në dispozicion. Modeli i ri ekonomik duhet t’u japë përgjigje pyetjeve, se ku duhet dhe ku mund të investojë kapitali vendas dhe ai i huaj, privat apo institucional? Siç do vend Shqipëria ka resurse, burime natyrore, njerëzore e logjistike, si edhe kapitale të mjaftueshme për zhvillim. Çfarë cilësie i kemi resurset? Çfarë gjen kapitali vendas dhe ai i huaj i tërhequr nga resurset shqiptare që të investojë dhe të rikthejë ritmet e larta të rritjes ekonomike? Para pak kohëve një kompani prestigjioze bëri një studim të resurseve dhe evidentoi se Shqipëria mund të zhvillojë me shumë sukses dhe të thithë më shumë kapitale vendase dhe të huaja, duke u fokusuar në turizëm konkurrues, në bujqësi organike dhe në prodhimin industrial. Kanë kaluar tetë vjet që atëherë dhe sasia e cilësia e resurseve ka ndryshuar. Do të ishte e udhës të ribëhet kjo analizë e resurseve dhe mbi atë bazë të riformulohet modeli i ri ekonomik. Si bazë e zhvillimit ekonomik shqiptar duhet një projekt resursesh që të mund të angazhojë aftësitë tona konkurruese në tregjet rajonale dhe globale. Është ajo që ju mungon, pasi ky studim është shumëçka. Pyeteni zotin Blair se si e gjallëroi ekonominë e vendit të tij. Me mungesa të projekteve të tilla çdo shqiptar e trembni me maninë për të marrë borxh. Kur filluat qeverisjen tuaj, gjetët një borxh 62%, por pasi kishim ndërtuar 10 mijë kilometra rrugë, qindra ujësjellës dhe shkolla. Ju për 100 ditë e çuat në nivelet 69% borxhin publik. Për 100 ditë keni rritur borxhin, sa ne për pesë vjet. Kjo është një papërgjegjshmëri totale, pasi niveli i tij bën vlerësimin e performancës tuaj qeverisëse. Një deficit i tillë krijon një klimë mbytëse për biznesin dhe për krejt ekonominë shqiptare. Ju po shkatërroni prodhimin dhe konsumin, që janë dy faqet e ekonomisë. 

“The Economist” në një shkrim të saj, ku jepeshin përpjekjet e disa vendeve të Europës Juglindore për të rikuperuar krizën, nënvizonte se disa vende në mes të përpjekjeve dhe të reformave të tjera po shikojnë si mundësi lënien hapur të klubeve, të bareve dhe të restoranteve pas orës 24:00 me shpresën për t’i dhënë pak frymë ekonomisë, duke dhënë indirekt mesazhin se, buka e përditshme në këtë situatë është më e rëndësishme sesa gjumi i qytetarëve. 

Gjatë qeverisë “Berisha” shqiptarët shkelën në rrugë të paralajmëruara ku piketat e zhvillimit ekonomik ishin të qarta dhe prioritetet ishin të përcaktuara mirë, ndërsa me ju shqiptarët po hyjnë në rrugë të panjohur, pa vizime dhe pa mure mbrojtëse. Vonesat e sjelljes së buxhetit nuk kanë asnjë justifikim, por kanë shumë dëme për biznesin dhe për ekonominë. Për shkak të kësaj vonese asnjë biznes nuk di se ku ta projektojë të ardhmen dhe investimet e veta në janarin e këtij viti që presim të hyjmë. Historiku i burokracisë së lëvrimit të buxhetit, ka dëshmuar se edhe pas miratimit të buxhetit në parlament, duhet të paktën tri muaj që të materializohet në praktikë dhe jo vetëm kaq, por asnjë biznesmen apo qytetarë i thjeshtë nuk i di prioritetet e kësaj qeverie, sepse ato nuk i di as qeveria vetë. Duke i hequr të drejtën pushtetit lokal që të grumbullojë taksa lokale, për ta centralizuar këtë proces qeveria, i jepet e drejta dhe luksi komandues dhe përzgjedhës qeverisë që të caktojë se cili e “meriton” që t’ia rishpërndajë për investime. Kjo është në kundërshtim me autonominë vendore kërkuar aq shumë edhe nga BE-ja për decentralizimin e pushtetit lokal. 

Kryeministri i sotëm, dje kur ishte kryetar i bashkisë, kërkonte me forcë autonominë lokale për mbledhjen e taksave vendore. Ç’është ky ndryshim mendësie për taksën vendore? Apo sipas parimit marksist: “Kur ndryshon qenia, ndryshon edhe të menduarit”. Nuk do shumë mend se decentralizimi i taksës vendore në atë kombëtare jep mundësinë e shpërndarjes sipas preferencës kryeministrore, sepse e keni edhe traditë pabarazinë në shpërndarje dhe rishpërndarje. 

Ky veprim është shprehje e cinizmit kryeministror për të turpëruar kë do ai. Kalimi i taksës vendore në taksë kombëtare do ta zbehë punën dhe entuziazmin e administratës lokale përballë pamundësisë për të realizuar investimet e premtuara, pasi ulja e performancës së qeverisë lokale është edhe qëllimi juaj. 

Si përfundim, nga zbatimi i paketës fiskale nuk përfiton as pushteti lokal ashtu siç nuk përfiton asnjë segment i tatueshëm apo shoqëror. Ju do të rrëzoni sipërmarrjen private nga piedestali dhe do të ngrini taksën progresive, siç premtuat gjatë fushatës, sepse ngritja në piedestal e njërës rrëzon tjetrën. Përdorimi i kësaj takse do të penalizojë edhe premtimin tuaj të madh, atë të punësimit të 300 mijë vetave, pasi teorikisht dhe praktikisht dihet se taksa progresive dhe punësimi përjashtojnë njëra-tjetrën. Rritja e taksës së karburantit, për rrjedhojë dhe e çmimit të tij, rrit çmimin e punimit të tokës, që e premtuat me gjysmën e çmimit të kostos krahasuar me atë të qeverisë “Berisha”. Rritja çmimit të punimeve rrit koston dhe çmimin e prodhimit bujqësor. Për rrjedhojë gjithë popullata do të blejë më shtrenjtë. Fermerëve u premtuat përveç uljes së çmimit të karburantit edhe rritje të subvencioneve të inputeve bujqësore. Ju, duke gënjyer këtë kategori të shoqërisë, keni gënjyer gjysmën e popullsisë, pasi gjysma e popullsisë jeton në fshat. Le të pranojmë që borxhin e paskeni marrë për të shlyer borxh ndaj kompanive. Po 92 milionë dollarë për luks qeveritar çfarë i konsideroni? Kursim? 

Faleminderit!

Vangjel Dule – Faleminderit, zoti Bzheta!

Zoti Halimi, në emër të grupit parlamentar të PD-së, urdhëroni!

Eduard Halimi – Zoti drejtues i seancës,

Të nderuar kolegë,

Rreth 6 muaj më parë qytetarët shqiptarë vendosën të ndryshojnë kontratën 8-vjeçare që kishin me PD-në dhe firmosën një kontratë të re me këtë maxhorancë që ka detyrime. Detyrimet kanë një faturë dhe kërkojnë një buxhet. Ka 100 ditë që Rama nga opozitar është bërë pushtetar dhe kontratën e lidhur më 23 qershor e ka harruar, prej saj kanë mbetur vetëm disa deklarata. 

Deklarata e parë: “Me qeverinë time do të përfitojnë 95% e qytetarëve shqiptarë që në vitin e parë të qeverisjes”.

 E dyta, një minutë pasi hyri në zyrë tha: “Zyrat janë tonat, pushteti është i popullit”.

E treta: “Unë jam mandatuar për të udhëhequr, jo për të qeverisur”.

Nga këto të tria kjo e fundit është ajo mbi të cilën qëndron stoik. Vjen me këtë paketë duke qëndruar stoik në filozofinë e vjetër të njohur prej 50-vjetësh si nga më të këqijat për shqiptarët, filozofia e udhëheqësit që nuk dëgjon dhe që nuk qeveris. Të qeverisësh do të thotë të shërbesh me transparencë dhe llogaridhënie; të udhëheqësh është të mos pyesësh askënd dhe të mos lëvizësh për askënd. Sot shqiptarët, që e besuan, është e rëndësishme të dinë se çfarë po ndodh me kontratën që firmosën. Ku shkuan premtimet? Kaq e fortë ishte era që fryu pas qershorit sa humbën të gjitha? Ku përfundoi premtimi që ata dhanë?

Rama është munduar me të gjitha mjetet që të shmangë përballjen dhe është munduar të veprojë vjedhurazi. Ndaj sot po ia kujtojmë pak kontratën, zotit Rama.

(tregon kontratën) Kjo është kontrata që ke firmosur me qytetarët. Le ta lexojmë: “Gjatë vitit të parë nga këta 3 milionë shqiptarë do të përfitojnë 95% e tyre vetëm me qeverisjen time”. Kush përfiton? Përfitojnë ata 1 milion të papunë? Jo, nuk përfitojnë. Përfitojnë ata që e kanë rrogën nën 300 mijë lekë? Jo, nuk përfitojnë. Kjo ishte pika e parë.

 Pika e dytë, legalizim falas, është në faqen 16 të programit. Në Kënetën e Durrësit dhe në Kamëz ke thënë: “Qeveria do të realizojë pa pagesë legalizimin e të gjitha banesave pa leje në zonat informale”.

E treta, është në faqen 58. Angazhimi ynë: “Kujdes shëndetësor me mbulim universal, shërbim shëndetësor falas, sipas nevojës për të gjithë shtetasit me banim të përhershëm në Shqipëri”. Zero.

E katërta, në faqen 80. Zotimet tona: “Nderim ish-të përndjekurve politikë. Dëmshpërblim në vitin e parë të qeverisjes për të gjithë ish-të burgosurat gra mbi 70-vjeç dhe ish- të burgosurit burra mbi 75-vjeç”. Ja, ku është kontrata. Merre dhe mbaje këtë! 

Sa është fatura për të gjitha premtimet që ke bërë? E di? I ke bërë llogaritë? As ti nuk i ke bërë llogaritë, as ai tjetri nuk i ka bërë llogaritë, as ky tjetri nuk i ka bërë llogaritë. Fatura është 40 milionë dollarë. Ju gënjeni!

Çfarë ka thënë në datën 3 qershor në Vaqar? Shikoje që të kujtohesh ti dhe qytetarët! Nafta duhet të jetë më e lirë. Nafta e Saliut është më e shtrenjtë se vendet fqinje. “Niveli i ri i taksimit do të vendoset vetëm pasi të bisedojmë me biznesin dhe të konsultohem me të”, thuhet në programin elektoral. Ja, ku e keni, në faqen 18 të programit. Çfarë ka bërë? Asgjë!

Kjo paketë ka një arritje të madhe që, sipas udhëheqësit që i di të gjitha, është rritja e litrit të karburantit me 120 lekë. Çdo qytetar shqiptar që ka makinë do të paguajë 120 lekë më shumë për naftën dhe për benzinën. Kush nuk ka makinë, do të lëvizë me mjetet e transportit urban, ku edhe bileta do të rritet. Cili është argumenti i këtij shkencëtari që kemi mbrapa? Argumenti i këtij shkencëtari është se duke rritur çmimin e naftës shqiptarët do të kursejnë më shumë, sepse do të përdorin më pak makina dhe duke kursyer më shumë, do të fitojnë më shumë. Ky është argumenti i këtij shkencëtari që kemi mbrapa. 

E vërteta është për të qeshur dhe ironike, sepse qytetarët do të paguajnë një më një, si ata që kanë makina edhe ata që nuk kanë. Të gjithë do të jenë më të rrënuar. Çfarë do të ndodhë si pasojë e kësaj takse? Nga kjo taksë e këtij shkencëtari të madh që kemi mbrapa do të përfitohen 84 milionë dollarë për të mbushur xhepat e këtij zotërisë mbrapa. Çfarë thotë ky? Ky thotë se këtë po e bën për drejtësi. Meqenëse nga ekonomia nuk merr vesh, edhe nga drejtësia nuk merr vesh, po i them një gjë që ta dëgjojë. Po të lexoj një vendim të vitit 2013 të marrë nga një gjykatë kushtetuese e një vendi europian, citoj: “Tatimi progresiv është një tatim sipas klasave, që ndan qytetarët në kategori të ndryshme sociale sipas punëve dhe mënyrës së jetesës. Të drejtat dhe liritë e garantuara nga kushtetuta vlejnë njësoj për të gjithë qytetarët. Ndaj një tatim i tillë sjell pabarazi të rëndë dhe sfilitëse. Ky dallim është antikushtetues. Kur bëhet fjalë për të imponuar sakrifica përmes tatimeve dhe taksave mbi të ardhurat për individët, gjoja me arsyetimin e pamundësisë për të shmangur një nevojë të tillë për situatën e rëndë financiare, duhet të mbahet në konsideratë se kjo nuk ka ardhur për faj të qytetarëve dhe të punëtorëve, këtu të gjithë fajin e ka qeveria me politikën e saj”.

Të nderuar qytetarë, arritja e dytë e këtij udhëheqësi të madh është se do të rrisë tatimin për çdo banesë të qytetarëve shqiptarë. Do ta rrisë dyfish tatimin për të gjithë për shtëpitë e para. Do ta dyfishojë për shtëpitë e dyta, do ta dyfishojë për dyqanet. Çfarë do të bëjnë ata në Kënetë, që nuk e kanë legalizuar shtëpinë? Lajmi sot është: “Falas nuk ka”! Zotëria është mashtrues. Nuk ka, por do të paguajë 2 milionë lekë për tokën. Madje ata që do të paguajnë 2 milionë lekë, do të detyrohen të paguajnë dhe 400 lekë për metër katror dhe ai qytetari i Kënetës apo i Shkozetit, që ka 100 metra, do të paguajë 40 mijë lekë në vit. Falas ta harrojnë! Po e regjistruan, do të paguajnë edhe taksën tjetër. Kush fiton këtu? Asnjë! Qytetarët vetëm humbin çdo ditë, bizneset humbin çdo ditë, qeveria humb.

Nga ky buxhet jo vetëm që nuk përfitojnë 95% e shqiptarëve, por të gjithë do të paguajnë një më një, më shumë se në vitin 2013. Kjo është e vërteta dhe shqiptarëve duhet t’ua themi në sy. Asnjë të mirë nuk kanë qytetarët përveçse paguajnë më shumë taksa, do të shpenzojnë më shumë dhe do të fitojnë më pak. Kjo është e vërteta. 

Rama e bëri në fshehtësi buxhetin dhe paketën fiskale me shpresën se nuk do të ballafaqohej me qytetarët. Këtë e bën edhe sot, natën, vetëm e vetëm që qytetarët të mos dëgjojnë. Ta harroj se mund t’i tallë e t’i përbuzë qytetarët, t’i shkelë me këmbë premtimet në kontratën e tij.

Ka vetëm një mënyrë që kjo paketë të mos miratohet. “Bravo, më votuat,- tha,- tani prisni 4 vjet dhe pastaj flasim. Për 4 vjet heshtni dhe më duroni. Vetë më zgjodhët”. Ai tund kartonët e parlamentit dhe i keqpërdor për t’i bërë ligjet sipas qejfit. E miraton buxhetin brenda ditës. Sot do të paguajnë qytetarët shqiptarë, por shumë shpejt do ta paguash edhe ti. Kujdes thepin!

Faleminderit!

Vangjel Dule – Faleminderit, zoti Halimi!

Zoti Fino, urdhëroni!

Bashkim Fino – Pas këtij diskutimi kaq të mirë, nga Devolli thonë se ky është djalë i mirë.

Zoti drejtues i seancës,

Zoti Kryeministër,

Zotërinj qeveritarë,

Të nderuar kolegë, 

Ligji i buxhetit të shtetit, por edhe ligji “Për sistemimin e sistemit të taksave vendore” është një nga dokumentet më të rëndësishme që ka sjellë qeveria në programin e saj. Sot maxhoranca sjell një buxhet krejtësisht të ndryshëm nga ai që jemi mësuar të shikojmë vitet e fundit. Se pse ky është një buxhet i veçantë dhe shumë i rëndësishëm në jetën ekonomike, unë do të rendis disa arsye:

Së pari, është një buxhet realist, që do të thotë se për herë të parë i bëhet një skaner i përgjithshëm ekonomisë shqiptare. Në këtë këndvështrim janë evidentuar detyrimet dhe borxhet që për vite të tëra ishin fshehur në mënyra dhe forma të ndryshme.

Së dyti, buxheti i vitit 2014 synon rivendosjen e ekuilibrave të nevojshëm fiskalë të munguar dhe të prishur vitet e fundit. Ai krijon një mjedis fiskal të drejtë, të ndershëm dhe nxitës ndaj individit, biznesit dhe ekonomisë publike; vendos taksimin e ndershëm, heq taksën së biznesit të vogël, ul kontributet e detyrueshme për të vetëpunësuarit në qytet, ul me 25% tatimin mbi fitimin për biznesin e vogël, heq TVSH-në për barnat dhe shërbimet shëndetësore.

Së treti, ky buxhet është bërë edhe në konsultë me FMN-në dhe, natyrisht, ndërmjet qeverisë shqiptare ka arritur të nënshkruajë një marrëveshje me Fondin për një hua të leverdishme për ekonominë tonë. 

Së katërti, ky buxhet siguron vendosjen e stabilitetit makroekonomik e fiskal, nxjerr vendin nga kriza e thellë ekonomike dhe shënon kthesën e parë pas katër vjetësh rënie, duke garantuar rritjen dhe ringjalljen e ekonomisë shqiptare.

Së pesti, ky është buxheti që vjen në ndihmë të shtresës në nevojë, lehtëson shtresën e mesme dhe mbështet biznesin.

Së fundi, ky buxhet nuk diskriminon institucionet e pavarura ose të varura dhe nuk diskriminon shtresa apo zona të ndryshme, pra është buxhet i të gjithë shqiptarëve, ku secili kontribuon dhe përfiton. Buxheti i vitit 2014 përmbush premtimet elektorale të koalicionit për Shqipërinë Europiane dhe, si i tillë, nuk përmban asnjë masë të papritur për shqiptarët. Ky buxhet mëshiron premtimet për të cilat koalicioni i sotëm qeveritar u votua më 23 qershor, në mënyrë plebishitare.

Buxheti që diskutojmë sot, natyrisht, ndihmon edhe opozitën, për të parë dhe reflektuar në rrugën e gabuar që ndoqën në buxhetet e tyre, të cilat i kthyen në propagandë dhe në arritje boshe.

Të nderuar deputetë, buxheti i pushtetit vendor, si pjesë e buxhetit të shtetit në tërësi, është buxheti më i mirë i 6 vjetëve të fundit. Me gjithë problemet serioze që ju, zotërinj të opozitës, na latë si trashëgimi në ekonomi, buxheti për pushtetin vendor është më i madhi në 6 vjetët e fundit. Të ardhurat në vitin 2014 të pushtetit vendor janë 33,1 miliardë lekë ose 2,4% e produktit bruto, ndërkohë që në 6 vjetët e fundit, buxheti vendor ka qenë rreth 2,1 % e produktit të brendshëm bruto.

Viti 2014 është viti i parë, pas 8 vjetësh të qeverisjes së djathtë, që maxhoranca e majtë arriti t’i alokojë fonde pushtetit vendor, në raport me produktin e brendshëm bruto, aq sa alokojnë edhe vende të tjera të rajonit. Falë buxhetit të vitit 2014 çdo bashki dhe komunë në Shqipëri do të përfitojë më shumë, krahasuar me investimet që ka marrë në vitin 2013. Buxheti i vitit 2014 parashikon garancinë për çdo njësi të qeverisjes vendore, pa dallim politik, për të përfituar të paktën 101% të fondeve të vitit të shkuar.

Paketa fiskale vendore, si pjesë e politikës fiskale të maxhorancës për vitin 2014, synon lehtësimin e biznesit të vogël, duke hequr taksën vendore të biznesit të vogël. Kjo masë do të jetë efektive drejtpërdrejt në ekonomi në mbi 60 mijë subjekte të biznesit të vogël, ku llogaritet që efekti neto të jetë mbi 1 miliard lekë, shifër e cila, në pjesën më të madhe do të shkojë në rritjen e investimeve në këtë sektor dhe për rrjedhojë në krijimin e vendeve të reja të punës. Futja e progresivitetit brenda sektorit të biznesit të vogël, është një tjetër karakteristikë e kësaj pakete. Kështu, ata që do të bëjnë xhiro nga 0 në 2 milionë lekë do të paguajnë vetëm 25 000 lekë në vit, ndërsa ata që do të bëjnë xhiro nga 2 deri në 8 milionë lekë do të paguajnë 7,5% të diferencës midis të ardhurave dhe shpenzimeve. Nëpërmjet kësaj paketë hiqen kufizimet mbi vendosjen e nivelit të tarifave vendore të vendosura në vitin elektoral 2009 nga qeveria e djathtë. Nga viti 2009 e deri më sot pushteti vendor, si pasojë e këtij kufizimi, çdo vit ka subvencionuar shërbime publike me 1,5 miliardë lekë nga të ardhurat e veta, pra nga taksat vendore dhe nga transferta e pakushtëzuar ose për 4 vjet së bashku janë subvencionuar 6 miliardë lekë ose 60 milionë dollarë, që përbejnë 60% të transfertës së pakushtëzuar në vitin 2013 ose, të përkthyera në investime janë lënë pa bërë me qindra kilometra rrugë, kanalizime vendore.

 
E shikoni pra se çfarë dëmi i keni shkaktuar decentralizimit dhe eficiencës së pushtetit vendor, zotërinj opozitarë. I përmenda këto momente kryesore jo vetëm për të treguar avantazhet që ky buxhet vendor ka për vitin 2014, por për të treguar se çfarë gabimesh të rënda keni bërë në lidhje me decentralizimin dhe me buxhetin vendor.

Të nderuar kolegë, gjatë periudhës së qeverisjes socialiste 1997-2005 ju e dini që procesi i decentralizimit ka qenë dinamik, i hapur për të kontribuar secili, pozitë dhe opozitë, shoqëritë civile e të tjerë dhe transparent në zbatimin e tij. Kështu gjatë kësaj periudhe është bërë shumë për decentralizimin, duke nënshkruar e miratuar akte themelore të decentralizimit.

Zotërinj të opozitës së sotme dhe të maxhorancës së djeshme, më thoni një moment, një dokument apo një tullë të vendosur në godinën e decentralizimit gjatë 8 vjetëve të qeverisjes suaj, përkundrazi ju edhe ato që ne i kemi bërë bashkë ose jeni bërë pjesë e procesit tonë, vetëm sa i keni prishur. Megjithatë, ato çfarë ne propozojmë për buxhetin e vitit 2014 nuk kanë të krahasuar me ato çfarë ju keni bërë në 8 vjetët e qeverisjes suaj. Unë, dhe maxhoranca që përfaqësoj, sfidën nuk e kemi me ju, sepse po ta bënim një gjë të tillë do të ecnim shumë ngadalë ose do të ngelnim në vend, ne e kemi sfidën me standardet e BE-së, me standardet e vendeve të zhvilluara euroatlantike. Në këtë kuptim, unë do të kërkoja buxhet edhe më të lartë. Personalisht, si njohës i pushtetit lokal do të kërkoja çlirim të mëtejshëm nga disa kufizime, siç është neni 15 i projektligjit, nen të cilin shpresoj me shumë të dëshirë, ashtu siç shpresonte dikur ish-Kryeministri Berisha, ta votoni siç e keni votuar edhe vjet, pra ta votoni edhe këtë vit. Në qoftë se nuk do ta votoni, natyrisht që do të bëni hipokrizinë e radhës, atë çfarë na keni thënë për vite me radhë.

Të nderuar kolegë deputetë, i nderuar zoti Kryeministër dhe ministër i Pushtetit Vendor, unë propozoj disa veprime dhe masa që do ta bënin procesin e decentralizimit më të dobishëm dhe më të përdorshëm në plotësimin e nevojave të komunitetit. 

Së pari, duhet një mbështetje e plotë nga parlamenti, pozitë-opozitë për qeverinë shqiptare në kryerjen e reformës territoriale. Tashmë ka ardhur koha që pas 23 vjet tranzicion, pas lëvizjeve alokime, rialokime të kapitaleve financiare dhe njerëzore, të ndryshohet harta territoriale pasi në kushtet aktuale është kthyer në një pengesë serioze për zhvillimin e ekonomisë dhe sidomos të pushtetit vendor.

Së dyti, ka mbi 10 vjet që, për shpërndarjen e transfertës së pakushtëzuar për njësitë e qeverisjes vendore, është përdorur një formulë e bërë nga qeveria socialiste në bashkëpunim me USAID-in, por kjo formulë pothuajse i ka ezauruar efektet e saj pozitive. Ka ardhur koha që formula të shikohet me themel, me qëllim që t’u përgjigjet realiteteve të reja që ka sot dhe kjo formulë mund të ribëhet duke u mbështetur në këto kritere:

Kriteri i parë: numri i banorëve të ketë pikët kryesore në shpërndarjen e transfertës së pakushtëzuar. Numri i banorëve gjithashtu duhet të jetë edhe me grup moshash, me qëllim që të sigurohet mbështetja dhe shërbimi i duhur i moshave të ndryshme që kanë edhe kosto të ndryshme.

Kriteri i dytë: sipërfaqja e komunave mund të konvertohet në sipërfaqe të banuara, por edhe në gjatësi rrugësh.

Kriteri i tretë: kapacitetet fiskale duhet të jenë kapacitete potenciale fiskale dhe jo kapacitete faktike fiskale që mbështesin mbledhjen e taksave. Aktualisht duhet të merret në konsideratë mbledhja faktike e taksave që ka të ngjarë, siç ka ndodhur edhe sot që ka kryetar komune e bashkie që punojnë më dobët dhe që nuk i marrin dot taksat lokale dhe nga ana tjetër u jep parlamenti transfertë të pakushtëzuar më shumë, ndërkohë që ka kryetarë bashkie e komune, që mund të kenë punuar më mirë në mbledhjen e taksave, pa çka se kanë mbledhur taksa më shumë, u jepet më pak transfertë e pakushtëzuar. Pra ka ardhur koha për të treguar se duhet vënë një kriter i saktë dhe i drejtë për sa i përket taksës lokale dhe kapaciteteve lokale jo mbi faktin, por mbi atë që është potencial i realizueshëm që të bëhet një formulë më se e garantuar. Kjo ka ndodhur sot me ju, zotërinj opozitarë, sepse në të gjitha ndarjet e granteve që keni bërë, të gjitha komunat që ju drejtoni, sot kanë banorë më pak, kanë mbledhur më pak taksa, por kanë buxhet dhe transfertë të pakushtëzuar shumë herë më të madhe nga komunat e Partitë Socialiste. Sot ne nuk kemi bërë diskriminim, por siç e thamë edhe më parë, 101 deri në 108% janë rritur automatikisht të gjitha grandet e pakushtëzuara, pavarësisht se kemi presion nga kryetarët e komunave për të cilat ju keni bërë manovra të ndryshme politike. Prandaj kriteri i katërt mendoj se është numri i nxënësve dhe i shkollave, që të jetë një kriter tjetër për vlerën e saj.

Kriteri i pestë është numri i të moshuarve për qendrat e ndryshme sociale, që është edhe shumë i rëndësishëm.

Kriteri i gjashtë duhet të ketë një koeficient stimulues për zhvillimin ekonomik vendor, sikundër duhet të ketë një koeficient solidariteti për njësitë malore dhe ato me pak të ardhura. Reforma e decentralizimit fiskal duhet të orientohet në drejtimin e taksave të ndara, kryesisht të taksës mbi të ardhurat personale, që një pjesë e saj të shkojë në buxhetin vendor. Reforma e decentralizimit fiskal duhet të vazhdojë edhe me reformën e taksimit të pronës në nivel vendor. Kjo duhet të jetë taksa kryesore e të ardhurave të pushtetit vendor.

Së fundi, ka ardhur koha që të kemi një ligj integral për financat vendore. Në të gjitha buxhetet e qeverive të djathta, në 8 vjet na keni gënjyer, duke thënë se do të sillnit në parlament sa më shpejt ligjin integral të financave vendore dhe nuk e keni bërë asnjëherë. Mendoj se ky është ligji që duhet të sinkronizojë të gjitha reformat për decentralizimin e pushtetit vendor. Këto reforma dhe ndërhyrje duhet të jenë paketa madhore, ligjore, administrative të miratuara menjëherë. Ky do të jetë hapi i dytë i madh kryesor dhe vendimtar në drejtim të reformës së decentralizimit.

Së fundi, ky buxhet shënon kthesën e rëndësishme në ringjalljen e ekonomisë, rivendosjen e ekuilibrit fiskal ekonomik dhe social, rrit autoritetin fiskal dhe financiar të pushtetit vendor, rrit përsosmërinë e shërbimeve publike dhe të shtresave në nevojë. Më e rëndësishmja është se hedh themelet e sigurta të një transformimi të madh drejt BE-së. Për këtë, unë dhe shumica e shqiptarëve dhe e këtij parlamenti do ta votojmë këtë projektbuxhet.

Vangjel Dule – Faleminderit, zoti Fino!

Përfundojmë këtu diskutimin e projektligjit “Për disa ndryshime dhe shtesa në ligjin nr. 9932, datë 30.10.2006 “Për sistemin e taksave vendore” të ndryshuar”.

Vazhdojmë me diskutimet për projektligjin “Për disa ndryshime dhe shtesa në ligjin nr. 7928, datë 27.04.1995 “Për tatimin e vlerës së shtuar” të ndryshuar.” Janë regjistruar për të diskutuar nga opozita: zonja Albana Vokshi, zoti Halim Kosova, zoti Helidon Bushati dhe në emër të grupeve: zoti Ilir Beqja nga maxhoranca dhe zoti Florion Mima nga Grupi Parlamentar i PD-së.

Urdhëroni, zonja Vokshi!

Albana Vokshi – I nderuar zoti drejtues i seancës,

Të nderuar kolegë deputetë,

Këto ditë, ndër të tjera, kam dëgjuar nga ministri i Financave, por të perifrazuar në të gjitha format edhe nga Kryeministri, që buxheti i vitit 2014 është më i madhi në histori. Kjo shprehje, një deklarim mjeshtëror i “Public Relations”, në fakt, i vjedhur nga libri i thënieve të ish- Kryeministrit Berisha, përtej efektit që synon të arrijë në opinion publik, shpreh në vetvete një të vërtetë shumë të madhe. Shqipëria nuk është në krizë të thellë ekonomike, madje nuk është as në krizë. Një vend në krizë, sado heroike ta ketë qeverinë, sado superman e superwoman t’i ketë ministrat, nuk mund të prodhojë dot buxhetin më të madh në histori kështu si me magji. Nxirja e realitetit dhe e situatës ekonomike ka qenë strategji e vazhdueshme dhe agresive e qeverisë që ditën e parë kur erdhi në pushtet. Kjo, së pari, për të ulur e poshtëruar kundërshtarin politik, duke zbehur ndikimin dhe besueshmërinë e publikut ndaj tij dhe, së dyti, për të ulur pritshmërinë publike ndaj qeverisë e në këtë mënyrë për t’u dukur heroik, kur kuptohet që realiteti është më i mirë sesa pritshmëritë e ulura të publikut.

Fushata e nxirjes së realitetit ekonomik të vendit nuk ka qenë asnjëherë më intensive, më agresive sesa këto ditë të publikimit dhe promovimit të buxhetit 2014 nga qeveria.

Në mënyrë të veçantë Kryeministri Rama ka ofruar një sërë ligjëratash të gjata e të lodhshme për t’u kuptuar, të njëpasnjëshme publike me këtë temë, në të cilën gjendja e supozuar ekonomike është përshkruar përmes lëmshit të koncepteve ekonomike nëpërmjet figurave me ngjyrime të ndezura artistike, siç atij i pëlqejnë, të tilla si: katrahurë, greminë, gjunjëzim, hemorragji e të tjera. Këto ditë është shpalosur edhe pjesa e dytë e strategjisë, ajo e shpalljes dhe e lëvdimit të shpëtimtarit, ngadhënjyesit që, me heroizëm të pamasë, si Heronjtë e Punës Socialiste, kanë arritur të shpëtojnë vendin në vetëm 3 muaj pas ardhjes në pushtet. Ky heroizëm është shprehur më shumë se nga kushdo tjetër nga Kryeministri, i cili pak ditë më parë deklaroi, me mënyrën e tij tipike artistike, se i kishte çmontuar minat me sahat, kishte shmangur hedhjen në erë të urave të së ardhmes, kishte ndërprerë rrugën e inercisë së të keqes. Se sa i pabazë, i shtrembëruar dhe i gënjeshtërt është përshkrimi qeveritar i gjendjes ekonomike mund të kuptohet nga pretendimi i triumfit shpëtimtar, nga fakti që pothuajse pa bërë asgjë, pa ndërmarrë asnjë politikë të re ekonomike, si në një show televiziv, ministrat një pas një në radhë, që vetëm hallet e popullit nuk mbanin, deklaruan se kanë arritur të ndryshojnë situatën në vetëm 3 muaj. 

Çdo njeri që merr vesh sado pak nga ekonomia do ta kuptonte se një gjë ë tillë është krejtësisht e pamundur, madje e gënjeshtërt. Është pranuar nga të gjithë që në këta 23 vjet nuk ka ndodhur kurrë që të ndryshohen kaq shumë ligje fiskale njëherësh, të propozohen kaq shumë ndryshime në një sistem fiskal e në një kohë kaq të shkurtër, madje nëse do të shprehesha artistikisht, duket si një sallatë frutash, madje nga ato ekzotiket, sepse gjërat ekzotike i pëlqejnë Kryeministrit. Në këtë linjë vjen edhe ligji “Për tatimin mbi vlerën e shtuar” i ndryshuar, i cili në pamje të parë duket sikur do të krijojë një lehtësi te qytetarët, duket sikur është në një linjë me premtimin më të bujshëm të Ramës për shëndetësi falas, por absolutisht nuk është kështu. Shëndetësia falas do të vazhdojë të ngelet ëndërr në sirtar e shqiptarëve. Demagogjia e shërbimit shëndetësor falas është false dhe nënkupton një shërbim që në realitet nuk ekziston. Po ashtu pretendimi për ilaçe falas apo me çmime më të ulëta, siç pretendohet në këtë projektligj, 

në fakt, sjell ilaçe me çmime më të larta. Me “shërbime mjekësore spitalore të pataksuara” do të nënkuptojmë shërbime me ryshfete edhe më të larta. Politika e zerimit të taksave për barnat dhe shërbimet mjekësore është false, e provuar pikërisht nga qeveria juaj socialiste para vitit 2005. Kthejeni pak memorien dhe kujtoni se sa kushtonin barnat më 2005-n. Në vitin 2005 medikamentet në Shqipëri kushtonin 60% më shtrenjtë se në vendet e BE-së. Besoj se pyetja e çdo qytetari shqiptar do të ishte: pse ekzistonte kjo diferencë, si është e mundur që ne kishim çmimet më të larta në Europë? Pra, ishin pikërisht këto politika të taksimit zero, që tashmë po propozohen rishtas nga mazhoranca e atëhershme, e rikthyer sot në pushet. Historia përsëritet, pas 8 vjetësh qeveria po nxit sërish kompanitë klienteliste t’i vendosin vetë çmimet e importit të barnave, duke përfituar: së pari, rimbursim më të madh nga qeveria; së dyti, në këtë mënyrë rritin shpenzimet e aktivitetit të tyre, duke ulur fitimin e kompanive tregtare të medikamenteve në tregun shqiptar.

Relacioni i qeverisë përmend direktivën nr. 6 të BE-së, e cila, sipas saj, rekomandon shkallën zero. Kjo absolutisht nuk është e vërtetë, pasi për efekt të kontrollit fiskal dhe të rritjes së formalizimit në të gjitha vendet zbatohet edhe tarifa minimale prej 1%.

Dy vjet më parë në linjë me këtë direktivë qeveria jonë ndërmori për herë të parë një masë që solli risi në skemën fiskale, duke futur një strategji të re në fushën e TVSH-së për sistemin shëndetësor: normën e reduktuar prej 10%. Vetëm vendosja e kësaj takse mbi çmimin e ilaçeve bëri të mundur mbikëqyrjen e transaksioneve të ilaçeve konform parametrave cilësorë, çmimeve të origjinës etj. Këto jo të deklaruara nga firmat importuese, por me pullë fiskale të stampuar në vendin e prodhimit. Ku jemi sot pas dy vjetësh të aplikimit të kësaj takse? Kjo është tabela që ministri juaj e përmendi pak më parë dhe burimi i saj është INSTAT-i. Nëse do të shohim ndryshimin e çmimeve, do të kemi: më 2011-n janë rritur me 6,4 pikë çmimet e medikamenteve; më 2012-n, pasi është vendosur TVSH-ja 10%, janë rritur vetëm me 3,6. Çfarë ndodh në vitin 2013? Barnat janë ulur me 0,4 pikë. Pra, politikat tona bënë të mundur që çmimet e barnave të fillojnë të ulen. Sipas ISKSH-së, në vitin 2013 çmimet e listës së barnave janë ulur me 7%.

Të nderuar qytetarë, siç e shikoni, pikërisht politika e ndjekur nga qeveria jonë bëri që një vit pas aplikimit të TVSH-së tregu të formalizohej dhe çmimet të fillonin të uleshin. Natyrshëm lind pyetja: pse kjo qeveri tashmë po e heq kontrollin, po heq TVSH-në? Jam e sigurt se gjithkush e di përgjigjen: ky ndryshim bëhet vetëm për shkak të interesave klienteliste të kupolës socialiste. Tri palë janë të prekura nga ky projektligj. Qeveria nuk përfiton asgjë, pasi efekti neto në buxhet është 100 milionë lekë. Çfarë ndodh më biznesin? Heqja e TVSH-së do të bëjë që ky treg të mos kontrollohet më, çka do të thotë që biznesi të deklarojë përsëri çmime sipas interesit të tij. Ju siguroj se tregu i medikamenteve është një kafshatë e madhe dhe fitimet janë shumë të mëdha. Çfarë ndodh me qytetarin? Ajo që thuhet se me heqjen e TVSH-së do të përfitojnë qytetarët, është thjesht spekulim, sepse heqja e kontrollit të barnave me anë të TVSH-së do të bëjë që në rastin më optimist çmimet të mbeten kaq sa janë, ndërsa në rastin pesimist ato do të vazhdojnë të rriten. Shto këtu edhe rritjen e çmimit të naftës, rritjen e çmimit të transportit urban, shto taksat e shtëpisë, shto rritjen e çmimit të duhanit, të alkoolit etj. Pra, nga të tria palët në këtë projektligj përfituesit e vetëm janë bizneset e tregtisë së ilaçeve, ndërsa humbësit e vetëm janë qytetarët shqiptarë.

Ministri i Mirëqenies përmendi buxhetin solidar. Në fakt, vetëm në pesë minuta ministri bëri tri gabime, pasi vetëm në pesë minuta diskriminoi personat me aftësi të kufizuara, sepse tha se ata nuk e shohin autostradën, ata nuk i japin makinës. Zoti Ministër, nëse ju nuk e dini, ka makina që janë të përshtatura për ta. Pra, personat me aftësi të kufizuara tashmë mund të bëjnë gjithçka, mund të shkojnë edhe në autostrada. Tha se kemi bërë trajnime për gratë për floktore. Pse nuk duhet të trajnohen gratë? Duhen diskriminuar gratë, apo ne nuk duhet të shkojmë në floktore? Po ashtu diskriminoi moshën e tretë. Për një ministër të mirëqenies sociale është e turpshme kjo që bëni. Gjithsesi, ju përmendët buxhetin solidar, kjo për shkak se ishin ditët e solidaritetit të OKB-së. Po çfarë është ky buxheti solidar? Jemi të gjithë solidar për në varfëri. Ashtu si në kohën e Enver Hoxhës, të gjithë të barabartë, por të varfër. Ky buxhet ka shumë pikëpyetje dhe paqartësi për të gjithë ne, sidomos për qytetarët shqiptarë. Ajo që është e qartë si drita e diellit është se kjo mazhorancë nuk e di as vetë se çfarë do, nuk e di as vetë se ku do të shkojë, nuk e di as vetë se çfarë do të arrijë, përndryshe askush nuk do ta kuptonte një program të dështuar, diletant, varfërues dhe mbi të gjitha antisocial.

Ju faleminderit!

Vangjel Dule – Faleminderit, zonja Vokshi!

Fjalën e ka zoti Halim Kosova. Të përgatitet zoti Helidon Bushati.

Halim Kosova – I nderuar zoti drejtues i seancës,

Të nderuar kolegë deputetë, 

Të nderuar qytetarë,

Në vitin 2010, nisur nga parregullsi të ndryshme të vëna re në sistemimin e biznesit farmaceutik, ministri i atëhershëm i Shëndetësisë, zoti Vasili, si dhe ministri i Financave, zoti Bode, duke evidentuar shumë parregullsi në këtë treg, paraqitën në Këshillin e Ministrave propozimin për të vendosur TVSH-në për barnat në një shifër të reduktuar në 10%. Për sa i përket aplikimit të TVSH-së në masën 10%, e përjashtuar më parë për barnat dhe shërbimet mjekësore, Ministria e Financave do të referonte se nuk do të sillte asnjë rritje të çmimit të barnave në treg, qofshin ato të rimbursueshme ose jo, sepse vendosja e TVSH-së për barnat do të synonte vetëm sistemimin e mënyrës së faturimit të çmimeve reale të barnave në tregun shqiptar. Për qëllimin e mësipërm u mendua që ky treg të vihej nën kontroll, duke e ulur mbi një karrige me katër këmbë, nga dy që kishte përpara, Qendrën Kombëtare të Kontrollit të Barnave dhe ISKSH-në, t’i shtoheshin edhe tatimet dhe doganat. Katër këto pika të rëndësishme, të koordinuara me njëra-tjetrën me një sistem on-line, do ta mbanin këtë biznes kaq delikat për qytetarët dhe për vendin në monitorim të vazhdueshëm për të bërë profilaksinë e çdo veprimi abuziv në të, të deklaruara dhe të faktuara më parë. Në fakt, nga kjo TVSH nuk prekeshin pacientët që trajtoheshin në spitale, sepse të gjitha tenderat bëheshin me TVSH-në brenda, ashtu sikurse të gjithë pacientët ose të gjithë qytetarët që u drejtoheshin ilaçeve të rimbursueshme nga shteti. Por mbeti një kontingjent i qytetarëve që për shërbimet e tyre shëndetësore i drejtoheshin tregut jopublik. 

Heqja e TVSH-së justifikohet me argumentin se krijon kushte dhe favorizon kontrabandën në përmasa të mëdha, ndërkohë që në të vërtetë gjatë aplikimit të kësaj takse ka pësuar ulje të kontrabandës në vendin tonë, duke ulur edhe çmimet në treg në mënyrë të ndjeshme. Pra, edhe një herë: me heqjen e TVSH-së ne i heqim dy këmbë kësaj karrigeje ku ishte ulur tregu farmaceutik, që janë tatimet dhe doganat. Çfarë ndodh në të vërtetë, ndoshta edhe sot? Para se të dorëzoja detyrën si ministër i Shëndetësisë, ish-drejtori i Doganave kërkoi të më takonte. Kur u takuam, më pyeti: “Si ka mundësi, kam dërguar disa shkresa njëra pas tjetrës në Ministrinë e Shëndetësisë për firma që punojnë me dy fatura ilaçesh: tjetër nga vendi i origjinës dhe tjetër faturë në vendin tonë, dhe nuk ka asnjë lloj reagimi?”. Atëherë, unë në mënyrë urgjente i kërkova të ma përgatiste këtë shkresë dhe të ma ridërgonte. Fatkeqësisht, kjo bisedë është zhvilluar në ditët e fundit të dorëzimit të detyrës. Kur po prisja një shkresë ku të ishin 1, 2 ose 3 firmat farmaceutike, më erdhi një listë shumë e gjatë. Pra, për të mbajtur nën kontroll tregun farmaceutik nuk mjafton të ngrihen vetë hallkat e duhura, por njëkohësisht të gjitha këto struktura jo vetëm që duhet ta koordinojnë punën me njëra-tjetrën, por duhet të punojnë seriozisht dhe duhet të qëndrojnë larg interesave personale, aq më tepër abuzimeve. 

Gjatë diskutimeve që bëmë javën e kaluar në grupin parlamentar edhe me ministrin e Shëndetësisë, zotin Beqja, pasi deklarova se sistemi shëndetësor nuk është vetëm pjesë e mazhorancës, por pas zgjedhjeve, pavarësisht forcës politike që fiton, ai duhet të jetë dhe faktikisht është pronë e të gjithëve, mendoja dhe arsyetoja me të njëjtën mënyrë sikur unë të isha përsëri në pozicionin që mund të ndikoja direkt dhe i ofrova të gjitha të dhënat që kisha, të pasuruara sidomos gjatë kohës së shkurtër si ministër, si dhe arsyetimet se çfarë do të kisha bërë nëse do të isha në vendin e tij në krahasim me lëvizjen e TVSH-së apo dhe me mundësitë e tjera të abuzimeve që ndodhin në këtë treg farmaceutik. Aty i përmenda faktin se ditët e fundit i kam lënë një shkresë të ardhur nga Drejtori i Doganave të asaj kohe, ku flitej për një lëvizje të çmimeve nga ato të origjinës deri në hyrje në Shqipëri. Sot në drekë ministri e kishte marrë me vete atë shkresë, domethënë e kishte marrë parasysh sugjerimin tim, dhe tregoi se ekziston një gjë e tillë. Kjo tregon, pavarësisht se si mund t’i ketë tendencat për ta komentuar, që këto hallka janë shumë të rëndësishme, por duhet të jenë edhe funksionale, që të nxjerrin në pah mënyrën se si mund të devijojë tregu farmaceutik në një vend, gjë që rëndon direkt mbi qytetarët. Po ashtu edhe ju jeni dëshmitarë se gjatë asaj kohe kam dhënë disa intervista se si shiteshin ilaçet me çmime shumë herë më të larta se në realitet. Të gjitha këto të dhëna që atëherë u grumbulluan nga grupi i auditit të asaj kohe, janë dërguar në KLSH dhe sigurisht një ditë do të kemi përgjigje profesionale për këtë çështje. Në këtë mënyrë japim edhe një gjë të vlefshme për vendin, sepse do të parandalojmë shumë gjëra që nuk ishin në rrugën e duhur. 

TVSH-ja është një masë që ndihmon parandalimin e rritjes në mënyrë abuzive të çmimeve, si dhe e mban këtë fushë me mundësi të shumta abuzimi nën kontroll. TVSH-ja është një pemë në pyllin e madh të mundësive për të devijuar çmimet dhe cilësinë e ilaçeve, kështu që është një hallkë e rëndësishme, gjykoj unë, që mund të ulet ose jo, por që lë shenjë në një portë shumë të rëndësishme të vendit siç janë doganat dhe tatimet. Për këtë qëllim çdo vonesë në zbatimin e ligjeve për sektorin farmaceutik, favorizimi selektiv i firmash farmaceutike, konkurrenca jo e ndershme në treg, shkelja e procedurave ligjore dhe administrative në praktikat e përditshme të punës gjithmonë do të krijojnë kushte të favorshme për përfitime të padrejta, për abuzime me detyrën, abuzime që mund të shtohen edhe më shumë në qoftë se në këto hallka kaq të rëndësishme ka njerëz jokompetentë ose njerëz shumë të stërvitur për këtë lloj sporti.

Unë ju falënderoj për vëmendjen dhe shpreh edhe një herë atë që është në traditën time, se do të jem i gatshëm të jap mendime, sugjerime dhe do të jem përkrah asaj që populli të arrijë të marrë ilaçe të sigurta dhe me çmime të arsyeshme.

Ju faleminderit!

Vangjel Dule – Faleminderit, zoti Kosova!

Fjalën e ka zoti Bushati. 

Helidon Bushati – I nderuar drejtues i seancës, 

Të nderuar kolegë deputetë,

Mendoj se shumëkush nga ne sot në sallë e pranon, qoftë edhe në heshtje, se qeveria e majtë, që erdhi me aq shumë premtime në pushtet, vetëm 3 muaj pasi ka filluar punën ka humbur shumë nga besueshmëria dhe nga mbështetja e saj. Nuk kishte si të ndodhte ndryshe me këtë draft të buxhetit dhe me këtë paketë fiskale. Një gjë e tillë nuk kishte si të mos shoqërohej me rritjen e pakënaqësisë dhe mosmiratimit të hapur të këtij drafti nga ana e qytetarëve dhe biznesit. Të ndodhur përpara këtij realiteti, Kryeministri dhe ministrat e qeverisë po përpiqen t’u mbushin mendjen shqiptarëve përmes show-ve mediatikë për përmbajtjen e premtimeve dhe realizimet e këtyre 100 ditëve në qeverisje. Këto dalje nuk janë veçse tentativa të sforcuara dhe të çoroditura, që flasin për mungesën e ideve dhe panikun që ka mbërthyer qeverinë për shkak të mosmbajtjes së premtimeve. Për fat të keq, e njëjta politikë mashtruese dhe aspak realiste po ndiqet edhe në sektorin e shërbimit shëndetësor, pasi Kryeministri po përpiqet t’ua shesë shqiptarëve si arritje dhe mbajtje premtimi paketën që lidhet me këtë sektor kaq të rëndësishëm për shëndetin dhe sigurinë e jetës së qytetarëve shqiptarë. 

Një pjesë e rëndësishme e kësaj pakete është edhe ajo që lidhet me heqjen e TVSH-së së barnave. Në pamje të parë marrja e kësaj mase duket si një vendim lehtësues dhe i mirëpritur, po kur fillon e bën llogaritë e efektit që prodhon te qytetarët një masë e tillë, sheh se ajo jo vetëm që ka nota të theksuara propagande, por duke e analizuar në tërësi paketën e re fiskale të vitit 2014 arrin në përfundimin se ndikimi i saj mund të jetë edhe negativ për ekonominë dhe për qytetarët shqiptarë. 

Po t’i referohesh materialit të qeverisë, në të thuhet se eksperienca e vendeve të tjera dhe direktiva e BE-së për këtë fushë është për përdorimin e një norme të përshkallëzuar të TVSH-së. Me këtë ju nuk keni thënë asgjë më tepër, por keni pranuar atë që qeveria e Partisë Demokratike kishte përmbushur dhe realizuar gjatë qeverisjes së saj. Që të mbanim nën kontroll rritjen e çmimeve të barnave, ne e përshkallëzuam nivelin e TVSH-së me 10%, nga 10 që ishte norma bazë. Sot pa frikë mund të themi se kjo normë e përshkallëzuar e aplikuar gjatë tre vjetve të fundit nga qeveria e Partisë Demokratike ka ndihmuar kontrollin e rritjes së çmimeve të barnave krahasuar me çmimet e tyre në vendet e tjera. Nga ana tjetër, po t’u referohesh përllogaritjeve të qeverisë suaj, impakti në sektorin publik të shërbimit shëndetësor dhe të medikamenteve do të ishte në shumën 150 milionë lekë. Ky tregues nuk bën gjë tjetër veçse dëshmon qartë demagogjinë e kësaj mase të ndërmarrë. Vetëm kostoja shtesë nga rritja e taksës mbi karburantet ka një ndikim 3-4 herë më të lartë se ky “përfitim” nga heqja e TVSH-së së barnave. Për këtë arsye nuk do të kemi ulje të çmimit të ilaçeve dhe të shërbimeve, por rritje të tyre. Në materialin bashkëlidhur projektligjit thuhet: “Përjashtimi nga TVSH-ja i barnave dhe i shërbimeve shëndetësore, që aktualisht e kanë TVSH-në 10%, do të sjellë jo ulje prej 10% të çmimit të barnave, por mundet edhe deri në 20%, sepse ky përjashtim do të shoqërohet me të gjithë reformën e ndërmarrë nga Ministria e Shëndetësisë për spitalet dhe për klinikat.”. 

Zoti Kryeministër, a mund të më jepni një shpjegim nga ana financiare se si mund të ndikojnë në çmimin e shitjes së barnave në farmaci politikat e Ministrisë së Shëndetësisë në klinikat dhe spitalet shtetërore dhe private? Për mendimin tim, në rastin më të mirë kjo është demagogji, kurse në rastin konkret kam frikë se është mashtrim. Qytetarët presin që heqja e TVSH-së të shoqërohet me uljen e çmimit të barnave, megjithatë nuk duket se kjo do të ndodhë realisht. Përvoja ka treguar se reduktimet e taksave jo gjithmonë shoqërohen me uljen e çmimeve. 

Ministria e Financave ka parashikuar ta marrë këtë masë, domethënë heqjen e TVSH-së së barnave, por nga ana tjetër askush nuk do të garantojë me siguri se çmimi i tyre në treg nuk do të pësojë rritje. Për ta qartësuar këtë ide, më lejoni të marr një shembull konkret. Një ilaç që hyn me një çmim 10 lekë për njësi, importuesi me ligjin aktual ka qenë i detyruar të paguajë 10%, pra 1 lek, dhe ka dalë në treg duke aplikuar edhe normën e fitimit me një çmim iks. Sot me heqjen e TVSH-së importuesi mund ta sjellë të njëjtin ilaç duke mos qenë i detyruar të paguajë TVSH. Ai do të deklarojë në dokumentet e tij shoqëruese një çmim 12, 13 apo 14 lekë dhe, duke aplikuar normën e fitimit, do ta nxjerrë këtë ilaç me një çmim shumë më të lartë sesa në rastin aktual. Ky efekt ndodh për shkak se deri më sot importuesit ishin të interesuar të mos e ngrinin çmimin në mënyrë fiktive, pasi mbi atë çmim do të aplikohej edhe TVSH-ja. Heqja e TVSH-së do të shkojë gjithmonë në kurriz të qytetarëve, pra çmimi do të rritet. Mendoj se për këtë më mirë se unë, ashtu siç e tha edhe zoti Kosova, mund të flasë ish-ministri i Shëndetësisë, zoti Vasili, i cili e ka mbrojtur në qeveri ligjin për vendosjen e TVSH-së me nivel 10%.

Një tjetër problem i madh, që nuk është parashikuar nga ju dhe që ka ndikim direkt në çmimin përfundimtar dhe në përqasjen që do të kenë ndaj paketës së re fiskale distributorët e barnave, është edhe fakti se cila është zgjidhja që do t’i japë qeveria problemit që lidhet me ilaçet stok në magazinat e distributorëve. E kam fjalën për ato ilaçe që kanë hyrë tashmë në vendin tonë me regjimin aktual dhe që kanë paguar TVSH-në. Deri tani qeveria nuk ka dhënë asnjë shpjegim se si do të trajtohet ky problem. Parashikohet rimbursimi i TVSH-së së paguar për sasisë e mallrave gjendje në magazina, apo depot farmaceutike do ta humbasin këtë vlerë, apo akoma më keq, do të rritin çmimet edhe tani? Siç shihet, këtu kemi të bëjmë thjesht me një politikë që do të shoqërohet me një efekt të dukshëm, pasi nuk ka garanci reale që në kushtet e tregut çmimi të ulet me 10%. 

Edhe në sektorin e shëndetësisë, ashtu sikurse edhe në sektorin e punësimit, legalizimit dhe për shumë premtime të tjera, me këtë paketë fiskale nuk po tregoni tjetër gjë veçse po vijoni me premtimet tuaja të pambajtura elektorale, prandaj nuk kemi pse të habitemi kur në raportin tuaj të 100 ditëve të para të qeverisjes konsiderohen si arritje të këtij sektori prishja e ndërtimeve me dhe pa leje apo mbjellja e 650 pemëve. 

Në programin tuaj qeverisës, që e prezantuat tre muaj më parë në parlament, me një frymë nihiliste patët deklaruar se sistemi shëndetësor te ne nuk parandalon, nuk diagnostikon, nuk kuron dhe nuk rehabiliton. Me sa duket, ky është caku drejt të cilit ju do ta çoni shëndetësinë me politikat tuaja. 

Faleminderit!

Vangjel Dule – Faleminderit, zoti Bushati!

Fjalën e ka zoti Florion Mima në emër të grupit. 

(Ndërhyrje pa mikrofon nga salla.)

Urdhëroni zoti Berisha!

Sali Berisha – Zotëri, kjo është se si t’u fshehim shqiptarëve procesin e vendimit më të rëndësishëm të vitit për jetën e tyre. Kjo antitransparencë është e barabartë me terrin e kësaj nate. Kjo është frikë deri në palcë e mazhorancës nga akti që po kryen me rritjen e taksave. Kjo është frikë deri në palcë e kësaj mazhorance nga piramida e financave publike që po ndërton në mënyrën më të papërgjegjshme. I jepni mundësi kombit të ndjekë procesin. Jepuni mundësi qytetarëve të ndjekin procesin. Mos e shndërroni parlamentin në një shpellë të errët të mungesës së plotë të transparencës për shkak të orës kur qytetarët nuk mund ta ndjekin më. Tregohuni të përgjegjshëm, sepse ky është një ofendim për çdo taksapagues dhe për çdo qytetar të këtij vendi. Unë e kuptoj se fjalët e mia nuk do t’ju ndikojnë, por kërkoj edhe një herë, në respekt të atyre që duhet të ndjekin procesin: ndërpriteni dhe të vazhdojmë më datën 26 dhjetor, sepse kemi hyrë në ditë të shenjtë, në ditën e Krishtlindjes. Të tregojmë respektin tonë për të krishterët e ritit roman dhe joroman dhe t’u japi mundësi ta gëzojnë festën, ta gëzojnë Krishtlindjen, të përgatiten. E vërteta është se darka e ditës së nesërme është edhe momenti më solemn i kësaj feste. 

Kërkoj një përfaqësues. U reagua një herë. Përsëri mendoj se për këto dy arsye, së pari festa e Krishtlindjes dhe së dyti duhet të tregojmë respekt për transparencën, duhet të marrësh kurën, sepse vjen nga një parti që, pavarësisht nga dredhimet e saj, mbetet partia e të drejtave të njeriut. Prandaj duhet të marrësh kurajën të respektosh një të drejtë të qytetarëve tanë, të drejtën për informimin, që është e drejtë për të vërtetën. 

Vangjel Dule – Zoti Berisha, ju faleminderit!

Ju e dini se nuk është kompetencë e kryesimit të seancës, por vendos shumica e pjesëmarrjes në seancë nëse do të ndërpritet një seancë në proces. Nëse ju propozoni ta hedhim në votim, nuk kam asnjë kundërshtim, por nuk mundet...

(Ndërhyrje pa mikrofon nga salla.)

Domethënë propozoni ndërprerjen e seancës? 

(Reagime pa mikrofon nga salla.)
Më falni një sekondë, se për këtë ka një procedurë të parashikuar në Rregullore. Zoti Berisha propozon ndërprerjen e seancës. A ka njëri që shprehet kundër formalisht për ndërprerjen e seancës? Nuk ka. Atëherë, e hedhim në votim me elektronikë.

(Reagime pa mikrofon nga salla.)

Mos u mërzit! Kemi një propozim për ndërprerjen e seancës, kemi edhe kundër. Atëherë, e hedhim në votim. Nuk ka sqarime, zotëri, sepse kjo është procedura. Cili është sqarimi? Zotëri, seanca ndërpritet me këtë procedurë. A i qëndroni propozimit apo e tërhiqni? Do të bëjmë lojëra fjalësh tani?! 

(Reagime nga salla pa mikrofon.)

Jo po do ta çojmë në datën 6 qershor! 

Atëherë, vazhdojmë normalisht seancën.

Fjalën e ka zoti Mima.

Sali Berisha – Nuk u latë mundësi qytetarëve shqiptarë të ndjekin procesin e miratimit të buxhetit. T’u japim mundësi të krishterëve që të përgatisin dhe të festojnë siç duhet me familjarët e tyre festën e Krishtlindjes. Këto të dyja kërkoj unë. Unë e di që ka edhe ateistë, por unë kam respekt. 

Vangjel Dule – Çdo gjë ka vendin e vet: edhe detyrimet parlamentare, edhe respektimi i ndjenjave fetare. Rrjedhimisht, i qëndroni propozimit tuaj për ta ndërprerë? Ta hedhim në votim, apo jo?

Sali Berisha – Propozimi im është që seanca të vazhdojë në datën 26 dhjetor në mëngjes, në orën 8:00.

Vangjel Dule – Nuk mund ta përcaktoni ju se kur do të vazhdojë, më vjen keq.

Sali Berisha – Ore zotëri, këtë propozim kam!

Vangjel Dule – Nuk mund ta përcaktoni ju. 

Urdhëroni, zoti Beqja!

(Reagime pa mikrofon nga salla.)

Sali Berisha – Unë propozoj të vazhdojmë në datën 26. Nëse e pranoni, mirë; nëse nuk e pranoni, mirë.

Vangjel Dule – Zoti Beqja, ju lutem keni fjalën!

(Diskutime pa mikrofon.)

Ilir Beqja – Kanë folur deri tani 60 vetë nga 10 minuta që bëjnë 10 orë. Kemi filluar në orën 10:00 duhet të kishim arritur në orën 20:00. Ky zhurmuesi ka 6 orë që na merr kohën këtu neve dhe të gjithë shqiptarëve. Të vazhdojmë dhe të mbarojmë buxhetin.

Vangjel Dule – I qëndroni propozimit për ndërprerjen e seancës?

Për procedurë, urdhëroni zonja Topalli!.

Jozefina Topalli – Zoti Dule, këtu ka deputetë që janë parlamentarë prej disa vitesh dhe e dinë se kur zhvillohet seanca e buxhetit nuk mbyllet kurrë brenda ditës dhe zgjat të paktën dy ditë. Por, zoti Dule, ju sot keni marrë përsipër një gjë që nuk ju takon dhe jeni në kundërshtim me Rregulloren. Në seancën e buxhetit Kryetari i Parlamentit dhe Kryeministri gjatë gjithë kohës duhet të jenë këtu. Tani, meqenëse është zhdukur Kryetari i Parlamentit, është fshehur prej orësh të tëra, dhe Kryeministri, ju nuk keni asnjë detyrim të vazhdoni seancën. Seanca nuk vazhdon dot në datën 25, sepse në bazë të Rregullores është ditë pushimi, prandaj, në bazë të Rregullores, në datën 26, ora 9:00, të vazhdojë diskutimi. Deri në këtë moment kemi 12 orë që diskutojmë dhe ende nuk kemi mbyllur paketën fiskale. Nuk kemi filluar ende me ligjin për buxhetin e shtetit, që është ligji më i rëndësishëm i të gjithë vitit.

Zoti Dule, kërkoj që të respektojmë besimet fetare. Sonte është nata e Krishtlindjeve. Secili prej nesh kërkon që të festojë në familje. Ju nuk mund të na prishni festën tonë familjare, sepse keni marrë një vendim, orë përpara, që të fshihni Kryetarin e Parlamentit, të zhdukni Kryeministrin dhe të rrini aty.

Zoti Dule, po merrni përsipër diçka të rëndë. Unë ju respektoj shumë se vini nga minoriteti, por ky është parlament shqiptar dhe ky është buxheti i shqiptarëve dhe buxheti i shqiptarëve duhet të ndjekë të gjithë procesin që i takon për të gjithë transparencën e tij në të gjithë gjatësinë e tij, siç është bërë çdo vit.

Ju nuk mund të prishni rregullat, ju nuk mund të shkelni Rregulloren dhe ju nuk mund të na fyeni në një festë që e kemi të rëndësishme dhe familjare.

Faleminderit!

Vangjel Dule - Të nderuar kolegë,

Zonja Topalli,

E para, dëshiroj t’ju garantoj që respektimi i Rregullores duhet të jetë maksimal, ashtu siç edhe është. Rregullorja parashikon kalendar të veçantë për miratimin e projektbuxhetit dhe në qoftë se nuk ndiqet rruga e Rregullores për ndërprerjen e seancës, askush nuk ka të drejtë ta ndërmarrë një veprim të tillë. 

E dyta, respektimi i ndjenjave fetare është maksimal, por nuk përbën nderim të ndjenjave fetare spekulimi me besimin fetar

E treta, buxheti është i të gjithë qytetarëve shqiptarë, pavarësisht nëse i përkasin shumicës apo pakicës dhe nuk e prisja prej jush, që e keni drejtuar këtë institucion prej tetë vjetësh, të më bënit sot në këtë orë dallimin midis qytetarëve, që nuk kanë të drejtë qytetarët që i përkasin një pakice të kenë fjalën, përgjegjësinë, të drejtat dhe detyrimet e tyre. Ky përbën diskriminim. Pikërisht koncepte të tilla përbëjnë diskriminimin.

Vazhdojmë me diskutimet.

Fjalën e ka zoti Mima.

Nëse nuk doni të vazhdoni, është e drejta juaj.

Zoti Beqja në emër të Partisë Socialiste.

Ilir Beqja – Të nderuar zotërinj deputetë,

Ligji për tatimin mbi vlerën e shtuar është një ligj jashtëzakonisht i rëndësishëm. Megjithatë, unë prisja që deputetët parafolës, sidomos ata që kanë drejtuar vendin, të tregonin këtu një shenjë, të paktën tërheqjeje, sepse po diskutojmë për tatimin mbi vlerën e shtuar dhe të gjithë shqiptarët e panë se çfarë ndodhi me administrimin e kësaj takse super të rëndësishme në Shqipëri në muajt maj, qershor, korrik: një megavjedhje në Drejtorinë e Përgjithshme të Tatimeve. Subjekte fantazmë që prej dhjetë vjetësh ishin në fjetje, me kreditorë TVSH-je prej dhjetë vjetësh, papritur shitën kompanitë e tyre dhe papritur, atyre që i blenë këto kompani, edhe pse prej vitesh bizneset shqiptare dhe të huaja kërkonin me insistim rimbursimin e TVSH-së, por nuk e arrinin dot, brenda dy ditëve ju rimbursua TVSH-ja dhe tërhoqën në të holla, cash, 6 milionë euro, duke shkelur ligjin, madje duke hyrë në aktivitete kriminale të pastrimit të parasë. Në fakt, unë e kuptoj pse ish-Kryeministri është në hall dhe i është kthyer zakonit të vjetër të sulmit ndaj FMN-së. Çfarë po zbulon FMN-ja? FMN-ja ka zbuluar që në 31 dhjetor 2011 është shkelur tavani që ekzistonte për borxhin publik, që ishte 60%. Pra, që në vitin 2011 borxhi publik ishte 60,25%, ndërkohë që në vitin 2012 ishte 62,9% dhe në 30 qershor 2013, 64,7%. Pra, ky është sikleti që ka ish-Kryeministri. 

Le të vijmë tek tatimi mbi vlerën e shtuar, tek efekti që kjo taksë ka te çmimi i barnave. Prej shumë vitesh në Shqipëri, ashtu si dhe në Europë, barnat kanë një treg të rregulluar, çmimi i tyre është treg i rregulluar. Fillimisht fiksohet çmimi midis prodhuesve ose shtëpive farmaceutike që importojnë në Shqipëri dhe institucioneve të shtetit shqiptar, proces që po ndodh edhe tani, pastaj, mbi të, po me vendim qeverie, përcaktohen marzhet e tregtimit për grosistët e për farmacitë dhe prej tre vjetësh aplikohet edhe tatimi mbi vlerën e shtuar. 

E thënë më thjesht, nëse për një bar bihet dakord që çmimi i tij duhet të vijë në Shqipëri me 100 lekë, pas aplikimit të marzheve dhe TVSH-së çmimi është 162 lekë. Përpara tre vjetësh, më 16 dhjetor 2010, në këtë sallë, kur na sollët propozimin për vendosjen e TVSH-së mbi barnat, na thatë që çmimet do të ulen. Vitet kaluan, por çmimet nuk u ulën dhe, për fat të keq, kërkoni të talleni me shqiptarët kur thoni që në vitin 2013 kundrejt vitit 2012 paska nisur stabilizimi i tregut se qenka ulur çmimi i barnave me 0,4%. Pra mos duhet të presim 25 vjet që të kthehemi te çmimi i barnave që kishim në vitin 2010? Ndërkohë të dhënat zyrtare e provojnë që në vitin 2012 kundrejt vitit 2010 u rritën barnat, shërbimet mjekësore dhe shërbimet spitalore, si dhe e gjithë shëndetësia u shtrenjtua me 10,7%. Në atë kohë është bërë një deklaratë nga ish-ministri i Financave, ku thuhej: “Gjatë periudhës 2006-2007 po hetojmë tregun e barnave, e kemi studiuar mirë dhe vendosja e TVSH-së do të shmangë evazionin dhe do të vendosë rregull në këtë treg”. Ky ishte premtimi, angazhimi dhe studimi në atë kohë. Më 11 shtator 2013, që do të thotë tani vonë, drejtori, në atë moment në detyrë, i Doganave konfirmoi që edhe pse e kishit studiuar 2006-2007-ën, edhe pse e vendosët TVSH-në në dhjetor 2010, pas tre vjetësh vazhdon të ekzistojë e njëjta situatë. Edhe pse e vutë TVSH-në në dhjetor 2010, pas tre vjetësh vazhdon të ekzistojë e njëjta situatë. 

Pra, praktikisht çfarë bëtë? Vendosja e TVSH-së 10% shtrenjtoi barnat dhe shërbimet shëndetësore. Dikush këtu tha që nuk prish punë se në spitale janë falas barnat. Sigurisht, por me të njëjtat para spitalet u furnizuan me më pak barna se 1/10-ta e fondit shkoi për TVSH-në. Te rimbursimi është e njëjta gjë. Sigurisht që rimbursimet janë falas ose pjesërisht falas, por 1/10-ta e fondit që ishte për rimbursim shkoi për TVSH-në dhe kjo është arsyeja që edhe na thoshit përpara tre vjetësh që nuk do të rritet çmimi dhe ndërkohë, ndërkohë që ministri i Financave të asaj kohe thoshte: “Kemi alokuar 10 milionë dollarë më shumë nga efekti i rritjes së çmimit”. Në të njëjtën ditë, në faqen e parë të deklaratës thotë “a”, në faqen e fundit –“a”. 

Sigurisht që çmimi i barnave nuk varet nga TVSH-ja, por për sa kohë që barnat në shumicën dërrmuese në Shqipëri importohen në doganë, në doganë ka rregull, pavarësisht sesa është shkalla tatimore, dhe ne me angazhimin e një agjencie të mrekullueshme me eksperiencë europiane si Crow Agency do ta rrisim shumë kontrollin doganor. Ky është shqetësimi që keni ju edhe ndaj Crow Agency, sepse do t’ju nxjerrë të gjitha paudhësitë që keni bërë në këto vite në dogana.

Çfarë do të bëj më shumë për tregun e barnave? Sigurisht me shqetësim e kam parë edhe unë që shteti shqiptar negocion për barnat për 10 lekë një bar, ndërkohë që vjen me pesë lekë. U jam drejtuar zyrtarisht 6 ambasadave kryesore në Shqipëri, të vendeve ku shtëpitë farmaceutike kanë zyrat qendrore, për të zgjidhur këtë problem në radhë të parë.

Së dyti, ne jemi të bindur se brenda vitit 2014, me instalimin e sistemit të gjurmimit të barnave, do të kemi transparencë dhe ulje të çmimeve. U ngrit një shqetësim, që është shqetësim i drejtë, se çfarë do të bëhet me barnat e importuara. Kjo është arsyeja se pavarësisht nga gjithë paketa fiskale, TVSH-ja në shëndetësi hyn në fuqi pas tre muajsh, pra më 1 prill, për t’i lënë kohë administratës dhe grosistëve të merren vesh, si dhe për të mos krijuar shqetësime në treg. Më 1 prill, me heqjen e TVSH-së, do të nxjerrim edhe listën e re të rimbursimit dhe jemi të bindur që në mesin e vitit të ardhshëm, shqiptarët, kur të blejnë me para në dorë, kur t’i marrin me rimbursim ose në spitale, do të kenë kursyer për çmimin e çdo bari të paktën 25%.

Faleminderit!

Vangje Dule – Me diskutimin e zotit Beqja përfundojnë diskutimet.

(Diskutime pa mikrofon.)

Zoti Mima s’mund të flasë kur dëshiron ai.

Refuzoi të marrë fjalën.

Përfundojnë diskutimet e projektligjit “Për disa ndryshime dhe shtesa në ligjin nr.7928, datë 27.4.1995 “Për tatimin mbi vlerën e shtuar”, të ndryshuar” dhe kalojmë në diskutimin e projektligjit “Për një ndryshim në ligjin nr.7811, datë 12.4.1994 “Për miratimin me ndryshime të dekretit nr.782, datë 22.2.1994 “Për sistemin fiskal në sektorin e hidrokarbureve në kërkim-prodhim””. Nuk ka asnjë të regjistruar.

Zoti Paloka e ka fjalën.

Edi Paloka – Zoti drejtues i seancës,

Ndërkohë që ne po flisnim për të drejtën e shqiptarëve për t’u informuar, ju po na hiqni dhe të drejtën e fjalës?

Zoti Mima e mori fjalën nga ju. Meqë ne e kërkuam fjalën për procedurë dhe propozuam që kjo seancë të ndërpritet për të gjitha arsyet që u thanë, ju nuk ratë dakord, por s’keni të drejtë t’i hiqni fjalën zotit Mima. Tani s’doni t’i jepni fare fjalën PD-së? Për arsye? Kërkoj t’i jepet fjala zotit Mima në emër të PD-së. 

Vangjel Dule – Askush, ndaj askujt nuk ka tendencën më të vogël, aq më tepër ndaj opozitës dhe t’i presë të drejtën e fjalës. Këtu jemi përpara maxhorancës dhe opozitës, por edhe përpara kamerave. Në mënyrë të përsëritur, ai refuzoi të marrë fjalën, dhe me refuzimin e marrjes së fjalës, kalohet te diskutanti pasardhës.

Zoti Bode, urdhëroni!

Ridvan Bode – Zoti Kryetar, doja të bëja një sqarim në lidhje me parashtrimin e ministrit të Shëndetësisë, lidhur me çmimin e barnave dhe aplikimin e tatimit të vlerës së shtuar. Sikundër e dini, që në momentin e parë, aplikimi i tatimit të vlerës së shtuar nuk ka pasur për qëllim krijimin e të ardhurave për buxhetin e shtetit. Vetë fakti që sot, pas kaq vitesh, ju programoni një efekt vetëm prej 100 milionë lekësh, do të thotë se kjo taksë nuk ka pasur për qëllim mbushjen e arkës së shtetit. TVSH-ja prej 10% u vendos për efekte kontrolli, që organi doganor të mund të fillonte hetime, për të investiguar çmimet e barnave. 


Ju, zoti Ministër, thatë se do të investigoni me ambasadat apo me CA-në. Këtë e kemi bërë edhe ne, por kjo nuk ishte ligjore për organin doganor, sepse i importimi i barnave nuk implikon asnjë taksë doganore. Si i tillë, fillimi i proceseve të hetimit doganor s’mund të bëhet për mallra apo shërbime që kanë impakt zero në buxhetin e shtetit. Nga një mungesë e tillë kontrolli, çmimet e barnave në treg, edhe sipas konstatimeve të qytetarëve të thjeshtë, dëshmojnë se janë më të larta nga çmimet e vendeve analoge që përdorin një taksë të thjeshtuar mbi ilaçet. Ju e dini që edhe direktiva e BE-së, edhe praktikat e vendeve të tjera rajonale impostojnë në TVSH në nivel të ulët. 

Prej kësaj takse nuk ka pasur rritje çmimesh, por vetëm përpjekje për të bllokuar rritjen e çmimeve të ilaçeve në mënyrë abuzive. Përse ky shqetësim se çmimet e ilaçeve në treg janë më të larta në krahasim me tregun rajonal? Për një arsye të vetme, sepse çmimet e barnave në Shqipëri rimbursohen. Janë në skemën e rimbursimit dhe këto çmime janë shumë të larta në rastet kur kemi të bëjmë me i lace të future në listë. Ato që nuk janë në listë, konkurrojnë në treg me ato elemente që dini ju. Për më tepër, fakti që importuesit e ilaçeve licencohen nga Ministria e Shëndetësisë, e bën këtë treg jo dhe aq konkurrues. 

Ju përmendët drejtorin e Përgjithshëm të Doganave. Në fakt, ai njoftim duhet të përbënte një shqetësim për ju dhe nuk është i pari njoftim që i ka shkuar Ministrisë së Shëndetësisë. Vetëm gjatë vitit 2013 duhet të ketë të paktën 3 njoftime që organi doganor m’i ka vënë në dijeni mua dhe ia ka dërguar Ministrisë së Shëndetësisë. Ministria e Shëndetësisë duhet të vepronte dhe i kemi kërkuar se duhet të marrin masa për të gjitha kompanitë që kanë raportuar në doganën tonë një çmim dukshëm më të lartë nga fatura origjinale në vendin e eksportit. Janë marrë dhjetëra fatura për 4-5 kompani që përdorin çmimet e deklaruara në doganën tonë, shumë më të larta nga sa e blejnë mallin në vendet e tjera. Kjo, për të negociuar atë çmim që thatë ju. 

Nuk është vepruar siç duhet, sepse ministrat kanë këmbëngulur se nuk ekziston në ligjin e barnave një e drejtë e ministrit të Shëndetësisë për të anuluar licencat e atyre që kanë bërë falsifikime në importin e mallrave. Ta heqësh këtë taksë, nuk shpëton shëndetësia. Kjo është thjesht propagandë, sepse në buxhetin e shtetit ka një efekt zero. Investigimin e tregut nuk e bën dot CA-ja, po qe se nuk është organi doganor të hetojë faturat. Nga momenti që është zero, nuk mund të hetosh fatura. 

Ju thoni se shërbimi shëndetësor u rrit. Jo, shërbimi shëndetësor nga kjo taksë ka vetëm përfitim, se ju e përjashtoni shërbimin shëndetësor nga TVSH-ja. Ju e përjashtoni dhe në të vërtetë kjo s’duhej bërë për të pasur një shërbim me kosto më të ulët, sepse importi i makinerive dhe materialeve që përdor sistemi i shëndetësisë i nënshtrohet një takse 20% të TVSH-së. Ky tatim, me 20% të vlerës së shtuar, sigurisht rimbursohet përmes asaj që i kemi thënë shërbimi 10%. E gjithë taksa e importit të makinerive dhe modernizimit të sektorit shëndetësor privat, do të paguhet nga kompanitë. Kjo do të thotë se shërbimi shëndetësor do të rritet. Ju keni marrë përsipër një sfidë të madhe, sepse deklaroni se do të ulni çmimin e ilaçeve dhe do të hiqni taksën e shëndetit.

Jam këtu për t’ju thënë t’i qëndroni sfidës. Pas disa muajsh do të ballafaqohemi me një rritje të shpejtë të çmimit të shërbimeve shëndetësore dhe me një rritje edhe më të shpejtë të çmimit të ilaçeve, jo për shkak të konjukturës ndërkombëtare të tregut, por për marifetet që ju përmenda. Përmirësoni ligjin e shërbimit shëndetësor, për t’u hequr licencat atyre që gënjenin me fatura në dogana! 

(Drejtimin e seancës e merr zoti Meta.)

Ilir Meta – Faleminderit!

Urdhëroni, zoti Paloka, për procedurë!

Edi Paloka – Zoti Kryetar, në diskutimin e këtij projektligji, iu hoq e drejta Grupit Parlamentar të PD-së të flasë. Mbase u shfrytëzua një moment ngatërrese, nuk dua ta akuzoj zotin Dule, por faktikisht nuk iu dha fjala zotit Mima dhe nuk u lejua të flasë.

Unë kërkoj të flitet në emër të grupit të PD-së. Në qoftë se jo, kërkoj gjysmë ore pushim. 

Ilir Meta – Ju duhet të mësoheni të respektoni Rregulloren! Kjo është e para. E dyta, unë nuk mund të rivlerësoj drejtimin e seancës nga kolegu im, zoti Vangjel Dule, i cili e bëri të qartë edhe publikisht, se deputeti në fjalë refuzoi të marrë fjalën kur i është dhënë. Unë nuk e zgjidh dot këtë gjë tani. Ju keni sërish mundësinë të shpreheni më pas. Zoti Bode e mori fjalën për replikë dhe e kaloi me dyfishin e saj dhe unë pata gjithë qetësinë dhe gjithë durimin. Në rast se ju doni të bëni mbledhje grupi, po ju jap leje pesë minuta dhe më pas zgjidheni si të dëshironi këtë çështje!

Zoti Ruçi, urdhëroni!

Gramoz Ruçi – E para, drejtuesi i seancës nuk bëri asnjë gabim, se, sipas Rregullores, ftoi përfaqësuesin e grupit të PD-së të merrte fjalën, por ishte përsëri një deputet i PD-së, i cili nuk e lejoi atë, sepse insistonte të merrte vetë fjalën dhe drejtuesi i seancës nuk ia dha. Në këto kushte, Rregulloja përcakton qartë dhe saktë se kur deputeti, nuk ndodhet në sallë, apo i thirret emri dhe nuk e merr fjalën, vazhdon deputeti radhës. Këtë bëri drejtuesi i seancës. 

E dyta, kolegë të opozitës, është e qartë se kur është bërë kalendari i buxhetit, ju keni kërkuar që kjo të zvaritej dhe buxheti të mos miratohej brenda vitit. Tashmë jemi në fazën që parlamenti e ka miratuar.

E dyta, kërkoni të ndërpritet seanca. Kjo është e pambështetur. Neni 52 i Rregullores flet qartë për ndërprerjen e seancës. Po citoj: “Drejtuesi i seancës, kur e çmon, ose me kërkesë të një grupi parlamentar, apo të një komisioni parlamentar, mund ta ndërpresë seancën plenare, por jo më shumë se 60 minuta. Kjo ndodh vetëm një herë për të njëjtën çështje” 

Le të vijmë te kërkesa që shtruat! E keni kërkuar një herë dhe e keni ndërprerë seancën. Kur diskutohet një ligj, vetëm një herë ndërpritet seanca dhe kjo është konsumuar, sipas Rregullores. 

E treta, kolegë të opozitës, këtu kam 14 buxhete me datat e ardhjes, fillimit dhe mbarimit të diskutimit. Përjashto një rast, kur s’ka qenë opozita, buxheti është miratuar brenda dy orësh e gjysmë. Vetëm 2 orë e gjysmë. 

Zonja Topalli, hapini dokumentet dhe do të shihni se është hapur seanca pasdite dhe brenda orës 23:00 është miratuar buxheti! Ashtu sikurse në 13 raste të tjera, buxheti, me apo pa paketë fiskale, ka mbaruar maksimumi në intervalet 12 deri në 2 e gjysmë. Ka pasur vetëm një rast kur buxheti ka shkuar deri në gjashtë të mëngjesit. Madje, a doni edhe ta përmend se çfarë ka ndodhur pas buxhetit? Është bërë interpelanca. Jeni dakord, zoti Berisha? Në 14 vjet kjo ka ndodhur vetëm në një rast. Tani jemi këtu, në këtë moment. Në të gjitha rastet për 14 buxhete është përcaktuar kohë dhe ne e kemi konsumuar kohën. 

Zonja Topalli, e mora kryetarin e grupit tuaj dhe i thashë: A dëshironi të përcaktojmë kohë? Jo, - më tha, - e duam me kohë të lirë. Pastaj ju kërkuam të bëjmë një diskutim të vetëm, nuk e pranuat. Deri tani kanë folur 70 deputetë, aq sa kanë folur në të gjitha buxhetet. Jeni edhe 39 deputetë që do të flisni. Ne jemi të vendosur t’ju dëgjojmë të gjithë, ashtu sikurse edhe ne do t’ju shoqërojmë në të gjithë debatin, por seanca nuk do të ndërpritet, paketa fiskale dhe buxheti do të miratohen kur të mbarojnë të gjitha diskutimet. 

Ilir Meta – Po, zoti Paloka.

Edi Paloka - Së pari, po ju sqaroj për atë që diskutuam.

Ne mund të mblidhemi dhe ta shohim, sepse ka edhe filmime të asaj që ndodhi, ishte apo nuk ishte e rregullt mënyra se si u drejtua seanca në ato momente. U kërkua fjala nga ne për procedurë, sepse kërkuam që të ndërpritej seanca dhe të vazhdonte në një ditë tjetër. Kjo kërkesë nuk u pranua nga drejtuesi i seancës dhe në vend që t’ia jepte fjalën zotit Mima që kishte radhën, ia dha fjalën përfaqësuesit të Partisë Socialiste. Këtë mund ta verifikojmë, sepse është e regjistruar. 

E pranoj atë që tha zoti Ruçi, që merret pushim vetëm një herë për një ligj. Ne nuk e kemi marrë pushimin te ky ligj, e kemi marrë te një ligj tjetër. Mund ta vendosim edhe sipas Rregullores. 

Nëse nuk i jepet fjala zotit Mima, kërkojmë 30 minuta pushim për të marrë një vendim tonin.

Ilir Meta – Nuk ka si t’ia jap fjalën zotit Mima, sepse i qëndroj drejtimit të seancës nga ana e kolegut Dule. Po ju jap mundësinë për një pushim 15 minuta, se edhe këtë mund të mos jua jap, pavarësisht se mund ta kërkoni. Pas 15 minutash do të vazhdojmë seancën. Në rast se nuk paraqitet asnjë nga diskutantët që ka kërkuar fjalën, u hiqet mundësia për të diskutuar.

E dyta, zoti Berisha, mos u ankoni, keni folur sa për 18 deputetë deri tani jashtë Rregullores dhe Rregulloren nuk e përcaktoni ju në këtë Kuvend, se ju dëgjova kur folët pak më parë. Jua kam thënë edhe herë të tjera, përpiquni ta përdorni në mënyrën më konstruktive mundësinë që ne ju japim për të thënë gjëra të mençura në këtë sallë.

Faleminderit!

15 minuta pushim.

(Pas pushimit)

Ilir Meta – Rifillojmë seancën. 

Siç e përmendi dhe zoti Dule, lidhur me projektligjin “Për një ndryshim në ligjin nr. 7811, datë 12.04.1994, “Për miratimin me ndryshime të dekretit nr. 782, datë 22.02.1994, “Për sistemin fiskal në sektorin e hidrokarbureve (kërkim-prodhim)” nuk ka asnjë emër të regjistruar. 

Në emër të grupeve ka dëshirë dikush të shprehet? Nuk ka. 

Kalojmë te projektligji “Për disa ndryshime dhe shtesa në ligjin nr. 10383, datë 24.2.2011, “Për sigurimin e detyrueshëm të kujdesit shëndetësor në Republikën e Shqipërisë”, të ndryshuar”. 

Nga opozita kanë regjistruar emrat deputetët: Albana Vokshi, Halim Kosova, Albina Dede dhe Myqerem Tafaj dha nga maxhoranca zonja Klodiana Spahiu.

Fjalën e ka zonja Albana Vokshi.

Albana Vokshi – I nderuar zoti Kryetar,

Të nderuar kolegë deputetë,

 Është e qartë pse Kryeministri nuk ka qenë këtu gjithë ditën dhe nuk është dhe tani as për të dëgjuar, as për të pikturuar, sepse edhe kur është këtu nuk dëgjon, por pikturon ose qesh dhe tallet me deputetët. Kjo për dy arsye.

E para, sepse nuk kupton asgjë nga këto që thuhen këtu.

Dhe e dyta, sepse nuk ka respekt për Parlamentin, nuk ka respekt për deputetët ose për deputetet dhe, nuk di ta them, kjo vetëm për deputetët e opozitës. Në dokumentin financiar shëndetlig të qeverisë së 99-ave gënjehet zyrtarisht se buxheti i vitit 2014 dhe sistemi i ri i taksimit do të sigurojë shëndetësinë falas për shqiptarët e mashtruar në qershorin e vitit 2013. 

Të nderuar qytetarë, që keni ndjekur debatet për projektbuxhetin e vitit 2014 dhe paketën fiskale, keni dëgjuar dëgjesa, por edhe shumë prej jush kanë marrë pjesë në protestën qytetare për t’u thënë jo taksave të qeverisë “Rama”. Ju më shumë se gjithë të tjerët jeni dëshmitarë të deklaratave çekuilibruese të Kryeministrit që, në pranverën me diell, flet për Shqipërinë pa taksa dhe në dimër kërkon që shqiptarët të paguajnë madje edhe për mjegullën. Shëndetësia falas e Ramës s’është gjë tjetër, veçse një përrallë në buxhetin e premtimeve të pambajtura. Në ligjëratat e Kryeministrit prej të padituri në ekonomi, në bisedat gju më gju me popullin, si në kohërat e diktatorit Hoxha, Rama thotë se taksa e shtuar për litër benzine dhe nafte nuk e rrit çmimin e bukës, sepse furrat pjekin me dru. Ndërsa në një deklaratë më të censuruar në grupin e tij kuvendor, Kryeministri kujtohet se taksa e karburantit, në fakt, po na shkon për shëndetësinë falas. Falë këtij 10 lekëshi, thotë Rama, që shtohet në taksën ekzistuese të qarkullimit, ne do të sigurojmë kontrollin shëndetësor bazë falas për 800 mijë njerëz në grupmoshën 40 vjeç deri në 60 vjeç duke filluar nga 1 janari i vitit 2014. Jo më larg se dje, jo më larg se pardje Rama premtoi se 800 mijë shqiptarë do të fillojnë të marrin shëndetësi falas, duke filluar nga janari i vitit 2014.

 Tani do t’ju lexoj relacionin e ardhur nga Ministria e Shëndetësisë paragrafin 4, në faqen 3: në grupmoshën 40 deri në 60 vjeç, ku janë rreth 760 mijë rezidentë në Shqipëri, 800 mijë e përmendi Rama, në programin e kujdesit parësor janë programuar 5 milionë dollarë për kontrollin bazë, i cili realisht pritet të fillojë në gjysmën e dytë të vitit 2014. Pra, ajo që deklaron me të madhe Kryeministri që prej dy ditësh është një gënjeshtër, madje me bisht. Paketa për kontrollet falas, edhe për këtë grupmoshë as nuk janë përgatitur dhe vetë ministria e pranon këtë dhe thotë se vizitat falas mund të fillojnë në fund të vitit 2014, pa përmendur faktin se 5 milionë dollarë janë krejtësisht të pamjaftueshme për të përballuar këto shërbime falas. Kryeministri ose realisht nuk e di se çfarë po ndodh në qeverinë e tij ose nuk se çfarë thotë. Ecim më tej me deklarimet e Kryeministrit Rama.

Falë këtij 10 lekëshi, thotë ai, cilido që do të kontribuojë me këtë taksë duhet ta dijë se 30 mijë gra dhe vajza do të përfitojnë falas ekzaminimet përgjatë gjithë periudhës së shtatzënisë. Në asnjë rresht të këtij buxheti nuk gjen asgjë të përllogaritur për 30 mijë gratë që do të përfitojnë shërbime pa pagesë gjatë periudhës së shtatzënisë. Ndërkohë që në të njëjtën kohë u heq atyre dhe shpërblimin për lindje, të vendosur nga qeveria “Berisha” si një stimul që ndikonte në rritjen e lindshmërisë në vend. Dhe Rama vazhdon: do të përfitojnë falas edhe ekzaminime për kancerin e gjirit, për të shkuar konkretisht aty ku qëndron problemi në gjirin e nënave të reja dhe nënave që kanë fëmijë dhe që gjenden papritur e pakujtuar përballë kësaj sëmundje vrastare. Ju gënjeni, zoti Kryeministër, kur thoni se shërbimet parandaluese do të jenë falas, pasi nuk ka as protokolle për kontrollet periodike sipas gjinisë, moshës, për sëmundje të caktuara. Nuk ka ende një studim se sa është i aftë sistemi shëndetësor të përballojë shërbimet e kërkuara dhe a disponohet teknologjia ekzaminuese në të gjithë vendin. 

Në spektaklin e të dielës 100-ditëshe, qeveria në karrige, me një gjuhë të censuruar, të gjithë për një, përvetësoi dhe reformat që nisi prej 8 vjetësh Sali Berisha. Por ajo çka është e qartë si drita e diellit për të gjithë shqiptarët është bilanci i 100 ditëve të para të qeverisë klienteliste: shkelje e Kushtetutës dhe e ligjeve, abuzim me të drejtat themelore të njeriut, shkatërrimi i pronës, blerja e votave, përndjekje politike e administratës, 4 mijë e 500 të pushuar nga puna për t’u zëvendësuar me militantë. 100 ditët e dështimit Rama zbehën dhe të ardhmen europiane të shqiptarëve. Na u refuzua statusi, e gjithë Europa ishte kundër Ramës. Ky bilanc, zoti Kryeministër, ju siguroj se është me ndikim shumë të madh në shëndetin fizik dhe mendor, si dhe në sigurinë e shqiptarëve. 

Ndërkohë që loja me taksat, që bëhet me pretekstin se sigurohet shëndetësia falas, është një mburojë për bizneset klienteliste që financuan fushatën kryeministrore. Qytetarët jo vetëm që nuk do të përfitojnë nga paketa fiskale, por përkundrazi do të përfundojnë të paguajnë më shumë për shërbime dhe për kujdesin shëndetësor. Me votat e blera ju sillni sot këtu ligjin “Për sigurimet shëndetësore”, duke shtuar natën taksën e shëndetit për qytetarët, ndërsa ditën flisni për shëndetësi falas. Të vetëpunësuarit do të paguajnë më shumë për kujdesin shëndetësor. Ekspertët e mirëfilltë, të miredukuar, mirëtrajnuar në universitetet me emër në të gjithë botën, do të kenë barrën më të rëndë fiskale, 23% për pagën 4,5% për sigurimin shëndetësor. Brain Gain që filloi Berisha për të sjellë në vend ekspertët më të mirë shqiptarë do të bëhet pluhur e hi nga kjo paketë. Jam e sigurt që do të jetë incentivë e mirë e largimit të trurit të kombit drejt vendeve të tjera. 

Në qeverinë “Berisha” fermerët paguanin mesatarisht vetëm 224 lekë në muaj për sigurimin shëndetësor. Tani ata do të paguajnë minimumi 6 herë më shumë. Në këtë projektligj ju gënjeni, zoti Kryeministër, kur thoni se shërbimi i urgjencës do të bëhet falas, pasi ky shërbim është falas prej kohësh. Ju gënjeni kur thoni se qytetarët janë në vendimmarrje në këtë projektligj. Me ndryshimet që ju keni sjellë, Këshilli Administrativ nuk do ta ketë më zërin më të rëndësishëm, atë të pacientëve, por as të punëdhënësve. Vendimmarrja në këtë bord do të jetë thjesht klienteliste. Heqja e parimit të rotacionit të kryetarit të Këshillit Administrativ nuk cenon vazhdimësinë, siç thoni ju, por vret gjithëpërfshirjen. Heqja e parimit të konkurrimit të hapur për postin e drejtorit të përgjithshëm do ta çojë drejt një drejtimi politik një institucion i cili duhet të jetë teknik, pasi do të mbajë të gjithë barrën e financimit të sektorit të shëndetësisë, privat ose publik. Tashmë kodi i territ është shtrirë dhe në këtë institucion kaq të rëndësishëm, pasi statuti dhe numri i punonjësve, që më parë miratohej nga Këshilli i Ministrave, tashmë do të miratohet vetëm nga Këshilli Administrativ duke i hequr kështu qafe dhe ministrat aleatë nga kjo vendimmarrje. 

Të nderuar qytetarë shqiptarë, 

Në vitin zero të propagandës qeverisëse për shëndetësinë falas, qeveria e demokratëve la trashëgim një skemë të reformuar të shërbimeve shëndetësore. 1,7 milionë shqiptarë janë të pajisur me librezë shëndeti. Të gjithë qytetarët e Republikës së Shqipërisë janë të regjistruar te një mjek i përgjithshëm i familjes, duke gëzuar të drejtën e përfitimeve. Vizitat te mjeku i familjes janë rritur me 2,5 herë, nga 2,4 milionë vizita në 2006-n dhe 6 milionë në 2012-n. I gjithë territori i Republikës mbulohet me mjekë të familjes. Zgjerimi i skemës u shoqërua me rritjen e buxhetit të rimbursimit me 1 miliard lekë në vit. 1,5 herë u rrit numri i recetave të rimbursuara për pacientët e përfshirë në skemë. Në 2013-n u rimbursuan 426 barna alternativa të para. Në 2013-n çmimet e listës së barnave u ulën me 7%. Reformat në shëndetësi u shoqëruan edhe me rritjen më të madhe të pagave të personelit shëndetësor: 2,4 herë për infermierët dhe rreth 2 herë për mjekët. Këto janë fakte të pakundërshtueshme se qeveria “Berisha” nuk gënjeu për kujdesin shëndetësor të qytetarëve që i besuan atij qeverisjen për 8 vjet. Ju, zoti Rama, i mashtruat votuesit. Ky buxhet nuk është shëndetësia falas, por politika mavi që rilind skamjen në Shqipëri.

Faleminderit!

Ilir Meta - Faleminderit!

Fjalën e ka zoti Kosova.

Halim Kosova – I nderuar zoti Kryetar,

 Të nderuar kolegë deputetë,

Të nderuar qytetarë,

Sot, më në fund, pas një diskutimi intensiv me grupet parlamentare në veçanti, është dita kur të dy krahët politikë po paraqesin argumente dhe shifra, që për të gjithë qytetarët e këtij vendi të bëhet në mënyrën më të thjeshtë të mundshme dhe e qartë sesi do të jetë ekonomia e tyre familjare, individuale, si dhe cila do të jetë perspektiva e vendit në vitin në vazhdim. 

Si gjatë fushatës elektorale dhe në vazhdim forcat politike deklarojnë se me programet e tyre janë dhe mendojnë vetëm për prosperitetin e çdo familjeje shqiptare, ashtu dhe të gjithë vendit në tërësi. 

Diskutimin tim do të dëshiroja që ta zhvilloja në një mënyrë sa më të thjeshtë, për ta bërë të qartë këtë për çdo qytetar, larg shifrave marramendëse dhe me terma profesionalë, që shpesh mbërrijnë të pakuptueshëm në veshët e tyre, duke krijuar një panoramë sa më të saktë për ato që i presim në vazhdim. Në qoftë se do t’i hedhim një vështrim të kujdesshëm buxhetit për vitin 2014, krahasuar me atë të vitit 2013, ai ka një rritje në terma nominalë prej 1,5 miliardë lekësh ose 15 milionë dollarë. Duke e parë atë me vëmendje të bie në sy fakti se financimi i huaj për vitin në vazhdim, 2014 është parashikuar 1,2 miliardë lekë ose afërsisht 12 milionë dollarë, ku së bashku me TVSH-në përbri këtij investimi, detyrimi i palës shqiptare arrin vlerën 1,32 miliardë lekë ose afërsisht 13 milionë dollarë. Pra, në pamje të parë duket se ky buxhet ka një rritje afërsisht prej 15 milionë dollarësh për të gjithë sistemin tonë shëndetësor për vitin 2014, kjo në saj të një financimi të huaj në sistemin shëndetësor. Kjo është rritje artificiale, në fakt, vetëm në letër, për faktin se ky investim i huaj në sistemin e riformatizimit të sistemit të kujdesit shëndetësor, jashtëzakonisht të rëndësishëm për të, që të zbatohet në praktikë kërkonte dhe ratifikimin e Parlamentit, por është bllokuar gjatë periudhës që unë drejtoja Ministrinë e Shëndetësisë, për faktin se procedurat e ndjekura në vazhdim deri në firmosjen e kontratës nga të dyja palët e kontratës janë vërejtur me parregullsi, të cilat do të çonin mbi kurrizin e taksapaguesve shqiptarë një barrë të re të pamerituar në vazhdim. Bllokimi u bë dhe pasi zyra antikorrupsion pranë Kryeministrisë kishte bërë verifikimet e veta mbi këtë problem. 

Për gjithçka thashë më lart, në mënyrë të përmbledhur zoti Beqja ka pranë Ministrisë së Shëndetësisë të gjitha materialet e nevojshme dhe saktësisht të sqaruara mbi këtë problem. Në këtë dokument faktohet mjaft qartë se si ky investim ishte planifikuar të realizohej nëpërmjet procedurës jotransparente, duke përmbajtur në të shumë probleme të etiketuara si abuzivë, si dhe i vlerësuar nga informacionet paraprake me një çmim disa herë më të lartë se i tregut.

Nga sa më sipër, natyrshëm vijnë pyetjet e mëposhtme për financimin e sistemit të kujdesit shëndetësor në vazhdimësi: 

1. A do të ketë rritje pagash për punonjësit e sistemit shëndetësor? 

2. Me çfarë fondi do të përballohen pajisjet vërtet shumë të domosdoshme për pacientët e onkologjisë?

3. Në përfundim të mandatit lamë disa qendra të fuqishme diagnostikimi para inaugurimit, sepse kërkonin edhe disa testime përfundimtare që ato të ishin në mënyrë perfekte në dispozicion të pacientit. Këto qendra të fuqishme diagnostikimi dhe kurimi kërkojnë një buxhet të caktuar nga mbrapa, siç janë: Qendra e Koronografisë në Senatorium dhe aksileatori linear, nga të cilët njëri ka përfunduar dhe tjetrit i ka përfunduar kontrata. 

4. Me çfarë fondesh do të përballohen transplantet, dializa, implanti koklear në vazhdimësi e shumë grupe të tjera të tilla në mjedisin mjekësor?

5. Po fondet për larjen e borxheve, që me të drejtë keni deklaruar se do të shlyen, a janë planifikuar?

Gjithashtu, vihet re qartë se edhe për autonominë spitalore është e njëjta skemë financimi si më parë, duke mos përfshirë në këtë drejtim asnjë premtim, si gjatë fushatës elektorale, ashtu edhe të shkruar në programin e Partisë Socialiste, të cilin vërtet edhe unë e mbështes dhe e konsideroj si rrugën e vetme të përmirësimit të mëtejshëm të sistemit shëndetësor-spitalor, pasi edhe në vazhdim mbetet në këmbë skema e financimit nëpërmjet degës së Thesarit, si më parë, dhe jo nëpërmjet portofolit apostafat për spitalin. Për këtë, qeveria në vazhdim ka të përfunduar, mbas një projekti të USAID-it, prej dy vjetësh, tre modele në nivele të ndryshme të sistemit spitalor, të gatshme për t’u aplikuar dhe për t’u përhapur më tej në gjithë sistemin tonë spitalor.

Në relacion pretendohet, gjithashtu, se fondi spitalor është rritur në krahasim me vitin e kaluar me 1.5 miliardë lekë apo 15 milionë dollarë për t’u përdorur vetëm nëpërmjet degës së Thesarit. Shih relacionin, në faqen 28, në tabelën në faqen 52 me objeksion që ato të përdoren për furnizim më të mirë me medikamente të spitaleve, diagnostikime falas për moshën 40-60 vjeç, moshë ku janë llogaritur rreth 800 mijë banorë. 

Po të shihen me kujdes tabelat, do të konstatohet se nëpërmjet fondit të sigurimeve të kujdesit shëndetësor apo ish- ISKSH-së, 600 milionë lekë apo 6 milionë dollarë transferohen në Spitalin e Traumës për financimin e tij, që në fakt është një transfertë fondesh nga Ministria e Shëndetësisë në fondin e siguracionit të kujdesit shëndetësor, duke mos dhënë asnjë efekt në sistem. Pra, në fakt, shuma reale e rritjes së sistemit spitalor mbetet jo më 15 milionë dollarë, por vetëm 9 milionë dollarë. Me këtë 9 milionë dollarë të mbetur do të na duhet të plotësojmë nevojat për citostatikë shtesë, që të zgjidhim problemin e dializës dhe shumë e shumë grup sëmundjesh të tjera, të cilat në i kemi në mesin tonë.

Për të bërë një llogaritje të thjeshtë dhe të kuptueshme për çdo qytetar për plotësimin e ekzaminimeve periodike për ta nga 40 deri në 60 vjeç, që vërtet është një iniciativë për t’u lavdëruar dhe shumë e rëndësishme, paraprakisht duhet t’u përgjigjeni disa pyetjeve për të cilat nuk pati përgjigje edhe gjatë takimit me zotin Beqja në komisionet parlamentare.

E para, sa burra dhe sa gra bëjnë pjesë në këtë grup-moshë, duke pasur parasysh faktin se të dy sekset kanë nevojë për analiza dhe diagnostikime deri diku të ndryshme?

E dyta, cilat do të ishin listat e këtyre diagnostikimeve falas që ju do t’u ofronit këtyre moshave për të gjykuar se realisht ato do t’i shërbenin qëllimit për të cilat ju i ofroni?

Sa është kostoja e një grup-analizash dhe diagnostikimesh, mundësisht e ndarë dhe në 10-vjeçarë, sipas gjinisë, dihet që gjinitë e ndryshme kanë në vazhdimësi të jetës koeficient të ndryshëm rreziku? Nga informacioni që unë kam, kosto të tilla për këto check lista variojnë nga 150 deri në 200 euro për person në vit. Kësaj shume shumë herë do t’i shtohen edhe kosto shtesë ekzaminimesh të tjera shoqëruese, që do të dalin gjatë rrugës, si për shembull ekzaminime rezonance, skaner, koronografi, ekzaminime endoskopike etj. 

Pra, duke përllogaritur numrin e personave që do të përfitojnë nga ky shërbim, siç e theksova më sipër, 800 mijë lekë, si dhe koston mesatare për person, do të rezultonte se fondi i nevojshëm për këtë objektiv tashmë të deklaruar, duhet të jetë nga 120 deri në 160 milionë euro në vit, plus shpenzimet, që siç thashë, mund të ndodhin rrugës për ekzaminime të tjera shtesë për këtë moshë. Pyetja ime është e thjeshtë: ku janë dhe nga do të dalin këto fonde? Apo është vetëm demagogji? 

Nuk mjaftojnë vetëm përllogaritjet e mësipërme për sistemin spitalor, por edhe fondet e destinuara për shërbim parësor nëpërmjet fondit të ISKSH-së, të cilat për vitin 2014 kanë pësuar ulje të ndjeshme, është reduktuar fondi në dispozicion të këtij shërbimi nga 94 milionë dollarë, që ishte në vitin 2013, në 87 milionë dollarë në vitin 2014. (Shih tabelën në faqen 52 të relacionit.) Pra, ai është 6.6. për qind më i ulët se në vitin 2013, kur për çdo sistem shëndetësor të çdo vendi shërbimi parësor është hallka e parë me të cilën çdo banor i një vendi bie në kontakt me sistemin shëndetësor dhe ku merren të dhënat e para për rreziqet që ai person ka gjatë jetës, për koeficientin e shfaqjes së sëmundjeve të ndryshme tek ai për kapjen në faza fillestare të sëmundjeve të ndryshme, ku edhe kurimi dhe cilësia e të sëmurit nuk cenohen.

Si përfundim, po të marrim në konsideratë zbritjen që është bërë në buxhetin e shërbimit parësor për vitin 2014, nga 94 në 87 milionë dollarë, pra 7 milionë dollarë, efektin artificial në rritje që jep transferimi i fondeve nga Ministria e Shëndetësisë në Spitalin e Traumës nëpërmjet fondit të sigurimit të kujdesit shëndetësor prej 6 milionë dollarësh, me rritjen e financimit të shërbimit spitalor me terma realë prej 9 milionë dollarësh, si dhe rriten që u është bërë kontributeve të të vetëpunësuarve me rritjen e tarifave të kontributeve në këtë kategori, në fakt rritja reale e fondit të sigurimeve të kujdesit shëndetësor për vitin 2014 është zero. 

Gjithashtu, zotoheni për ekzaminime falas të grave shtatzëna. Në fakt unë mund të sillja këtu eksperiencën shumëvjeçare të një institucioni që drejtoja, ku çdo grua, e pajisur me librezën shëndetësore, i kryente ato falas. Edhe tani thuhet që çdo grua shtatzënë i kryen ekzaminimet falas dhe ato i pason një urdhër i dytë. Sipas sistemit të referimit, do të thotë që nuk ka ndonjë ndryshim. 

Megjithatë, një tjetër korrigjim që unë doja t’i bëja perspektivës suaj për shëndetësinë është se, nuk mund të thuash kurrë që të gjithë sëmurët me kancer do t’i bëjnë ekzaminimet falas. Shumë herë më e vlefshme plus kësaj do të ishte që ajo lloj sëmundje të kapet në fazat sa më fillestare, në mënyrë që as cilësia e jetës së të sëmurit të mos dëmtohet as dhe kostoja për kurim të ishte shumë më e lirë.

E fundit, kontingjenti që mbetet pak i shkëputur deri tani dhe për hir të disa karakteristikave në jetën e përditshme janë romët dhe egjiptianët. Për këto ne kemi ofruar një lloj karte ku deri sa sistemi të rregullojë hallkat e veta për të kryer regjistrimin dhe dokumentimin e këtyre grave shtatzëna, ato do të kenë mundësi nëpërmjet kësaj karte, të financuar nga “Save the Children”, të kryejnë të gjitha ekzaminimet falas që me fillimin e shtatzënisë në dy maternitetet publike, dhe kjo shumë shpejt do të marrë jetë, sepse dhe gatishmëria juaj është e qartë.

Ilir Meta – Faleminderit!

Fjalën e ka zonja Deda.

Albina Deda – I nderuar Kryetar,

Të nderuar deputetë,

Të nderuar qytetarë,

Kjo qeveri kërkon që në më pak se dy javë dhe në kohën e festave të fundvitit të kalojë me shpejtësi, pa konsultime, pa transparencë, pa oponencë, këtë paketë fiskale buxhetore. Në këndvështrimin tonë dhe të shumicës së shqiptarëve ky buxhet përfaqëson hapin fatal të kalimit të Shqipërisë nga stabiliteti në varfëri, nga qëndrueshmëria ekonomike në krizë, nga drejtësia sociale në padrejtësi. Është e njëjta teknikë e ndjekur me aktin normativ “Për nëpunësin civil”, të cilin e ka rrëzuar Gjykata Kushtetuese. Të njëjtën gjë bëtë para tri javësh me aktin tjetër normativ për rritjen drastike të borxhit dhe uljen drastike të planit të të ardhurave, me të cilën hodhët në erë stabilitetin ekonomik të vendit dhe çelët periudhën e negativitetit. Të njëjtën gjë bëri zoti Rama me armët kimike, për të cilat mori mësimin më shembullor nga rinia dhe qytetarët e lirë shqiptarë.

Kjo është qeveria e vetme në Europë që nuk planifikon të sjellë asnjë lehtësim dhe asnjë nxitës zhvillimi në kohë krize ndaj sipërmarrjes së lirë, punës dhe punësimit. Kjo është qeveria që e sheh sipërmarrjen jo si partnere. Kjo është qeveria e vetme në Europë që rrit taksat në përgjithësi dhe ato të zhvillimit të konsumit në veçanti, në kohë krize, duke shkuar në një drejtim diametralisht të kundërt me politikat që ndjekin kursin e mëkëmbjes dhe shëndoshjes së ekonomisë së vendit.

Nga ana tjetër, kjo është e vetmja qeveri që rrit shpenzimet për luksin e vet dhe borxhin në kohë krize dhe fshin nga faqja e dheut investimet publike.

Lidhur me projektligjin “Për disa ndryshime në ligjin nr. 10383, datë 24.02.2011 “Për sigurimin e detyrueshëm të kujdesit shëndetësor në Republikën e Shqipërisë”, ndryshimi i parë në këtë projektligj lidhet me përmbajtjen e nenit 7, i cili thotë: “Baza e përllogaritjeve të kontributit për personat e siguruar të punësuar është paga bruto e të siguruarit”. Për personat e vetëpunësuar, si dhe për personat që duan të përfshihen në skemën e sigurimit shëndetësor vullnetar, baza e llogaritjes së kontributit është dyfishi i pagës minimale për efekt të llogaritjes së kontributit.

Në shifra konkrete deri tani ky detyrim mujor për t’u paguar është 1922 lekë, për vitin 2014 me ndryshimin e përllogaritjes, detyrimi mujor është 1294 lekë. Pra, do të ketë ulje mujore të detyrimit prej 647 lekë.

Sipas Rilindjes ky projektligj shënon kalimin gradual në financimin e skemës së detyruar të kujdesit shëndetësor në taksimin e përgjithshëm. Kjo është strategjia e tyre.

Pra, të nderuar qytetarë, qeveria sapo ka filluar që me këto vendime, me këtë projektligj, të zhbëjë një reformë të suksesshme dhe të ngjashme me vendet e rajonit dhe disa vende të zhvilluara. Pra, shëndetësi falas nuk do të ketë, por vetëm shkatërrim të skemës së sigurimeve shëndetësore. 

Për këtë reformë janë investuar shumë faktorë duke qenë një nga prioritetet e qeverisë “Berisha”. Janë marrë vlerësime mjaft pozitive nga institucione mjaft prestigjioze si USAID-i amerikan, GTZ-ja gjermane, si dhe nga drejtues të Ministrisë së Shëndetësisë, që kanë kontribuar drejtpërdrejt në ecurinë e kësaj reforme, sot pjesë e maxhorancës.

Të nderuar qytetarë,

Qeveria mburret se ka ulur pjesën e kontributit për sigurimet shëndetësore për të vetëpunësuarit pasi pas kësaj do të paguhet 3.4 për qind e dyfishit të pagës minimale për efekt kontributesh 19 mijë e 26 lekë. Deri më sot të vetëpunësuarit paguanin 7 për qind të pagës minimale, pra 1294 lekë në muaj.

Sipas skemës së re do të paguajnë dyfishin e pagës minimale, e thënë ndryshe, nga 3,4% do të paguajnë 6,8% të pagës minimale. Përfitimi për këtë kategori është 37 lekë. Ajo që është e pandershme në këtë kategori është rritja e taksës së mbi gjysmës së popullsisë, që janë fermerët, të cilët barazohen me të vetëpunësuarit. Deri sot fermerët paguanin 280 lekë në zonat fushore dhe 168 lekë në muaj në zonat malore. Tashmë të gjithë duhet të paguajnë 1294 lekë në muaj, çka do të thotë se do të paguajnë më tepër në një vit: nga 12688 lekë në 13512 lekë në vit. Ky është shërbimi shëndetësor falas i “Rilindjes”. 


Jo vetëm kaq, por këto kategori të punësuarish do t’i nënshtrohen pagimit të taksave mbi karburantin, dyfishimit të taksës së banesave si dhe të gjitha pasojave të rritjes së çmimeve për të gjithë. Ndryshim tjetër nga qeveria është riformulimi i pikës 2 të nenit 12, që parashikon shërbime esenciale për të gjithë popullatën e përfshirë në skemën e sigurimeve të kujdesit shëndetësor të paketës së check up-it, ose të kontrollit të përgjithshëm parandalues, i cili parashikohet të bëhet pa pagesë për një grupmoshë nga 20 deri në 60 vjeç. 


Buxheti i kujdesit parësor shëndetësor, të nderuar qytetarë, është ulur dhe jo rritur. Ministri e ka prezantuar këtë si një reformë, që do të bëhet nëpërmjet strukturave të kujdesit shëndetësor parësor. Ku është ky buxhet që nuk i është alokuar ende ISKSH-së? ISKSH-ja alokon kujdesin shëndetësor parësor për shërbime të kujdesit shëndetësor. Fondi i sigurimit të detyrueshëm shëndetësor nuk financon shërbime të kujdesit shëndetësor ndaj personave që nuk janë të siguruar, me përjashtim të rasteve të urgjencës mjekësore. Lind pyetja: si do t’i financojë qeveria këto grupmosha 40-60 vjeç kur nuk janë të siguruar? Pra, nuk janë në skemë. Si do t’i kategorizojë ata që të marrin rimbursim, nëse pas kontrollit u duhet të trajtohen me mjekim? Do të pajisen me një status të veçantë? Pra, të nderuar qytetarë, edhe kjo është demagogji dhe mashtrimi i radhës. Asgjë nuk është bërë e qartë për këtë nismë të qeverisë. 
Skema e sigurimeve shëndetësore financon shërbime të kujdesit shëndetësor që bëjnë pjesë në paketën bazë të shërbimeve dhe aktualisht kjo grupmoshë është e përfshirë në paketa të tilla. Përfitimi i vizitës te mjeku i përgjithshëm dhe ai i familjes për të gjithë të siguruarit është falas. Vizitë dhe trajtim falas për të gjitha rastet urgjente, vizitë falas në banesë kur gjendja shëndetësore e të sëmurit nuk mundëson paraqitjen në qendrën shëndetësore; vizitë pa pagesë te mjekët specialistë apo ambulatorë me rekomandimin e mjekut të familjes; shtrimi dhe mjekimi pa pagesë në spitalet publike. Të siguruarit përfitojnë pa pagesë të gjitha ekzaminimet mjekësore të shtrenjta, të cilat janë me një bashkëpagesë shumë të vogël, prej 10% të vlerës. 


Ndryshim tjetër është edhe ulja e numrit të anëtarëve të Këshillit Administrativ të Fondit nga 9 në 7 anëtarë, kjo e prezantuar në projektligj si gjithëpërfshirje. Pra, “gjithëpërfshirje” këta quajnë uljen e numrit të anëtarëve të Këshillit Administrativ, por pikërisht ata përjashtojnë përfaqësuesit e sindikatave të të punësuarve dhe organizatës së konsumatorëve. 

Të nderuar qytetarë, këta eliminojnë përfaqësimin dhe zërin tuaj. 


Ndryshim tjetër është mënyra e zgjedhjes së drejtorit të përgjithshëm midis kandidaturave të paraqitura nga anëtarët e Këshillit Administrativ me një listë jo më pak se 3 kandidatë. Më parë ishte me dy të tretat e votave. Pra, të nderuar qytetarë, kompetencat e drejtorit të ISKSH-së me këtë ndryshim rriten dhe ai kalon nga menaxhues në urdhërues i skemës. 

Ndryshim tjetër është numri i përgjithshëm i punonjësve të Fondit, i cili miratohet nga Këshilli Administrativ. 


Të nderuar qytetarë, për të shkurtuar numrin e punonjësve të ISKSH-së rilindësit janë detyruar të pranojnë dhe të sjellin si argument informatizimin dhe dixhitalizimin e ISKSH-së. Gjatë këtyre viteve të reformës, gjë që ne e kemi cilësuar si arritje të ISKSH-së, janë informatizuar rrjeti farmaceutik, kostoja spitalore në të gjitha spitalet e Republikës, sistemi i informacionit shëndetësor, depistimi i popullatës nëpërmjet formularëve që janë hedhur në sistem, pastrimi nga dublimet, regjistri elektronik me IT-të përkatëse. 


Ne si opozitë shprehim rezervat tona, pasi hyrja në fuqi me vonesë e ligjit “Për disa ndryshime në ligjin «Për sigurimin e detyrueshëm të kujdesit shëndetësor në Republikën e Shqipërisë»” do të sillte fuqi prapavepruese për llogaritjen e kontributeve për vitin 2013. Kjo lidhet me ardhjen me një muaj vonesë të projektligjit. 

“Ne jemi vendosmërisht në krah të mjekëve, infermierëve dhe profesionistëve të shëndetit. Respektojmë përkushtimin me të cilin ata kujdesen për shëndetin”, - thotë ministri i Shëndetësisë, por, të nderuar qytetarë, në fushatën që kaloi ju jeni dëshmitarë të fyerjeve drejtuar këtyre stafeve. 

Zëvendësimi i taksës së sheshtë me taksën e ndershme, sipas tyre, do të sjellë të ardhura neto të rritura për të gjithë profesionistët e shëndetësisë. Ne dyfishuam pagat e shëndetësisë. Ato variojnë nga 400 në 900 mijë lekë dhe të gjithë ne kemi bërë përllogaritjet e duhura pas taksimit të përgjithshëm, ku ato kalojnë në pagat 500 mijë lekë, 600 mijë lekë, 700 mijë lekë, 800 mijë lekë, 900 mijë lekë. Fuqia blerëse vjen gjithnjë në ulje. 2,4% për pagat 500 mijë lekë, 3,4% për pagat 600 mijë lekë, 3,9% për pagat 700 mijë lekë, 4,3% për pagat 800 mijë lekë dhe 5% për pagat 900 mijë lekë. Kjo paketë fiskale rëndon mbi të gjithë shqiptarët, mbi 100% të gjithë shqiptarëve u bie fuqia blerëse. 

Kjo paketë fiskale do të rrisë me 12 lekë për litër çmimin e karburanteve, sepse do të rrisë edhe çmimin e paketës së cigareve me 20 lekë. Do të rritet në të gjitha pagat mbi 90 mijë lekë sigurimi shëndetësor, duke neutralizuar përfitimin e taksës progresive për të gjitha pagat 90 mijë lekë deri në 130 mijë lekë. Do të rritet qiraja e shtëpive me dyfishin dhe me katërfishin për shtëpinë e dytë. Do të rritet evazioni fiskal. Do të bien të ardhurat nga doganat dhe tatimet. Do të mbyllen shumë biznese dhe do të rritet papunësia. Do të fragmentohen disa biznese dhe do të frenohet bashkimi i disa bizneseve. Do të rriten çmimet e shportës dhe do të ulet rritja ekonomike deri në recesion. Do të rriten shanset për pakënaqësi sociale dhe ditët do t’iu numërohen. 

Ilir Meta – Fjalën e ka deputetja Klodiana Spahiu. 

Klodiana Spahiu – I nderuar zoti drejtues i seancës, 

Përpara se të diskutoj për dy ndryshimet në këtë projektligj, kam një shqetësim, që e kam ngritur edhe herë tjetër. Që opozita të kundërshtojë paketën fiskale të mazhorancës, nuk më duket çudi; që kolegët e opozitës të kundërshtojnë në fjalimet e tyre çdo nismë të qeverisë, edhe këtë e mirëkuptoj. Ajo që duhet të jetë e papranueshme për secilin nga ne në këtë sallë, majtas, djathtas dhe në qendër, është sjellja flagrante e ish-kryeministrit, që përdhunon me fjalë çdo anëtar të këtij kabineti. Nga kolegët e opozitës ka plot intelektualë që ulin kokën nga çfarë dëgjojnë, por nuk i shmangen dot kësaj situate. Fatkeqësisht, mendjet e ndritura djathtas shuhen shumë shpejt. 

Të dyja ndryshimet që vijnë në këtë projektligj, në fakt, janë të një ligji që ka qëndruar 8 vjet në sirtarët e ish-mazhorancës për të ardhur me dy ndryshime që reflektojnë drejtpërdrejt programin e qeverisë lidhur me politikat e reja fiskale për fillimin e shtrirjes së shërbimit shëndetësor pa pagesë. 

Pas 8 vjetësh në sirtar, në shkurt të vitit 2011 ky ligj u miratua për të hyrë në fuqi në maj të vitit 2013. Po megjithëse hyri në fuqi, përsëri një nen i tij u shty për të hyrë në fuqi në janar të vitit 2014. Arsyeja ishte se dyfishohej kontributi për të vetëpunësuarit dhe për të shmangur këtë efekt elektoral u spostua në janar të vitit 2014. 

Fatmirësisht, programi vizionar i kësaj qeverie i mbështeti 75 mijë të vetëpunësuarit në qytet, të cilët nga prilli i vitit 2014 do të paguajnë 650 lekë më pak për sigurimin shëndetësor. Për të qartësuar të vetëpunësuarit në bujqësi, në fshat, paga minimale e tyre vendoset me vendim të Këshillit të Ministrave. Të jenë të sigurt, në qoftë se ndonjëri na dëgjon, se përqindja e kontributit të tyre nuk ndryshon. Do të paguajnë aq sa kanë paguar: 280 lekë në muaj. 

Do ta përfundoj me atë falas. 

Më lejoni të vazhdoj me ndryshimet pozitive që marrin udhë në votimin e këtij projektligji. Eliminimi i regresivitetit në pagesën e kontributeve shëndetësore është hapi i parë për të mbërritur te financimi i kujdesit shëndetësor nëpërmjet taksimit të përgjithshëm dhe ofrimit shëndetësor pa pagesë për të gjithë shqiptarët. Jemi të vendosur dhe do ta realizojmë me çdo kusht zotimin kryesor të programit të qeverisë, që është shërbimi shëndetësor bazë pa pagesë. Nuk kemi thënë asnjëherë se shëndetësia nuk kushton, por kemi insistuar në faktin se përfitimi i shërbimit shëndetësor bazë është e drejtë e çdo qytetari dhe obligim i shtetit për t’ia ofruar këtë shërbim sipas nevojës. 

Jemi vendosmërisht në krah të personelit shëndetësor, të mjekëve, infermierëve dhe profesorëve. Në 100 ditët e para të qeverisë së re janë organizuar disa takime dhe tryeza të rrumbullakëta me profesionistë të shëndetit për të diskutuar dhe konsultuar me ta vendimet e rëndësishme në sektorin e shëndetësisë. Jo më larg se dje u organizua një konsultim i gjerë me profesorë të nderuar, të drejtuar nga fondi i sigurimeve shëndetësore pikërisht për të hartuar sa më shpejt të jetë e mundur paketat e shërbimeve që ju nuk i bëtë për 8 vjet: paketat e shërbimeve në kardiologji dhe kardiokirurgji, në dializë dhe transplant të veshkave dhe të mëlçisë, që do të realizojnë kostifikimin për këto shërbime për t’ua ofruar qytetarëve shqiptarë edhe nga shërbimi privat, nëse publiku nuk i plotëson nevojat. Profesorët pranuan njëzëri se këto praktika të reja janë të gjitha në shërbim të pacientit dhe të rritjes së cilësisë së shërbimit, praktika që nuk kanë aplikuar më parë. Në fakt, dje në atë tryezë pashë për herë të parë të gjithë bashkë profesorët demokratë dhe socialistë në bindje, sepse ne kemi një vizion tjetër. Për ne shëndetësia nuk ka ngjyrë, siç u ngjyros për 8 vjet. Ne po përpiqemi, me gjithë atë thes borxhi në kurriz prej 4,4 miliardë lekësh, të bëjmë çfarë është e mundur që qytetarët ta ndiejnë sa më shpejt përmirësimin në sektorin jetik të shëndetësisë. 

Zëvendësimi i taksës së sheshtë me taksën e ndershme do të jetë favorizues për të gjithë personelin mjekësor. Janë rreth 15 mijë infermierë, që do të përfitojnë rreth 320 mijë lekë më shumë në vit, ose pagën e 13-të. Po ashtu janë 3700 mjekë, që do të kenë 250 mijë lekë më shumë në vit, dhe këtë nuk e mohojmë dot. 

Përmirësimi i shërbimit shëndetësor aq të dëshiruar për çdo shqiptar nuk mund të realizohet po nuk bashkëpunuan besnikërisht me njëri-tjetrin këta tre aktorë kryesorë: personeli shëndetësor, pacienti dhe shteti. Besimi reciprok i humbur në të dyja hallkat e para duhet rikthyer nga hallka e tretë. Ne po japim shembullin se hallka e tretë ka filluar të funksionojë dhe po punon për dy të parat. Po punon fort për të rikthyer besimin e humbur padrejtësisht te personeli shëndetësor, të cilin edhe një herë gjej rastin ta përshëndes për sakrificat e jashtëzakonshme që bëjnë. 

Duke e vlerësuar tepër të rëndësishëm trendin e rritjes së sëmundjeve malinje dhe sëmundjeve kronike që janë me shkaktarë multifaktorësh, ne ishim zotuar se do të fillonim sa më shpejt kontrollin periodik të popullatës për të zbuluar sëmundjet që në stadet e hershme. Kjo do të bëhet realitet duke filluar që në 6-mujorin e dytë të vitit 2014 në popullsinë me interval moshor 40 dhe 60 vjeç, si dhe në mosha më të reja për disa shtresa të veçanta të shoqërisë. Kjo është përkrahur edhe nga deputetë opozitarë të Komisionit të Shëndetësisë. Përfitojnë jo pak, por, ashtu siç tha edhe kolegia e opozitës, janë 760 mijë veta që kanë nevojë për kontroll. Pesë milionë dollarë janë programuar për kujdesin shëndetësor parësor për këtë kontroll bazë. Është një prej investimeve më efiçente në planin afatmesëm dhe afatgjatë, sepse ndikon direkt në parandalimin dhe diagnostikimin e hershëm të sëmundjeve. 

Ndryshimet e karakterit administrativ të funksionimit të Fondit janë të detyruara me ligj. Ligji nr. 90 i vitit 2012 “Për organizmin dhe funksionimin e administratës shtetërore”, neni 20, pika 1, ku thuhet se këshillat nuk mund të jenë me më pak se 3 anëtarë ose me më shumë se 7 anëtarë, na detyron ta votojmë për 7 anëtarë. 

Për këshillin administrativ, siç e theksova edhe më lartë, miratimi i këtyre ndryshimeve do të bëjë të mundur kalimin drejt taksimit të përgjithshëm dhe përgatitjes për të ofruar shërbim shëndetësor pa pagesë për të gjithë popullatën. Për të qartësuar të gjithë shqiptarët, ky hap kaq i rëndësishëm nuk mund të realizohet menjëherë. Jemi të vetëdijshëm se kemi shumë vështirësi për të kapërcyer, por të jeni të sigurt se jemi në rrugën e duhur. Pa dyshim që duke punuar shumë, edhe mund të gabohet, por jo me dashje. Ne prandaj mundohemi të rijmë pranë qeverisë, për të bërë vërejtjet tona në çdo moment.

Si përfundim, doja t’u bëja një ftesë të gjithë kolegeve dhe kolegëve të Komisionit, se misioni ynë si mjekë është i shenjtë. Gjithkush nga ne është shkëputur nga një pjesë e jetës që e ka dashuruar dhe ka sakrifikuar për ta arritur. Le të japim secili kontributin modest, që të kenë edhe shqiptarët shërbimin shëndetësor që meritojnë. Përpjekjet tona duhet të jenë fisnike. Të investohemi me zemër dhe me shpirt, që përmes përpjekjeve tona të fitojnë ata njerëz që vuajnë me të vërtetë.

Ju faleminderit!

Ilir Meta - Ju faleminderit!

Zoti Berisha, çfarë problemi keni? Keni replikë? 

Ju lutem vendosni kohën e replikës! Urdhëroni!

Sali Berisha – Së pari, doktoreshë, shpreh keqardhjen që i përket një partie që premtoi shërbim shëndetësor falas dhe vjen këtu dhe mbron rritjen e sigurimeve shëndetësore.

Nuk ka qëndrim më të papranueshëm sesa ky. 

Së dyti, këtu vendosët për të kthyer te 20-përqindëshi taksën për shërbimet shëndetësore. U ngutët shumë. Pse? Ka një sektor privat të shërbimeve shëndetësore, i cili përballon një pjesë shumë të madhe të këtyre shërbimeve. Vite më parë vetëm një spital në Stamboll merrte nga qytetarët shqiptarë çdo vit me vizitat dhe shërbimet 35 milionë dollarë. Sot ka spitale moderne të teknologjive më të avancuara private. Sado që janë private, shërbimi shëndetësor është shërbim shëndetësor. Duke u kthyer atyre 20-përqindëshin ju nuk e vini në pozita të barabarta me sektorin publik. TVSH-ja, që kishte zbritur në 20%, synonte t’u ofronte qytetarëve shqiptarë shërbime më të lira.

Së fundi, doktoreshë, thatë një fjalë shumë të rëndë, thatë se “ish- kryeministri po përdhunon anëtarët e kabinetit”. Nëse ke mençurinë ta tërheqësh, bën mirë. Unë dua t’ia lë kësaj ore të vonë, përndryshe do të thosha se je fatlume që nuk je anëtare e kabinetit.

Ilir Meta – Po, zonja Spahiu.

Klodiana Spahiu - Shpresoj të mos e vazhdojë më replikën.

Zoti ish-kryeministër, nëse do të vazhdoni me të njëjtën mënyrë trajtimi për anëtarët e këtij kabineti, mendoj se është gabimi më i madh që bëni. Ju vazhdoni të bëni politikën tuaj, por do të vazhdoni të humbni pikë te shqiptarët. Më vjen keq realisht për të djathtën shqiptare. Unë këtu jam për të gjithë shqiptarët.

(Ndërhyrje pa mikrofon nga salla.)

Sali Berisha - Po, moj, po, por nuk meriton të të them asgjë.

Ilir Meta – Përfundon diskutimi në parim edhe për këtë çështje.

Kalojmë te diskutimi në parim të projektligjit “Për buxhetin e vitit 2014”. Fjalën e ka zoti Genc Ruli.

Genc Ruli – Mirëmbrëma! 

I nderuar zoti Kryetar,

Projektbuxheti është pa dyshim dëshmia e parë zyrtare (dëshmitë orale janë dhënë tashmë) që shpalos mentalitetin qeverisës që ka mazhoranca, por do të jetë edhe testi matës i aftësisë dhe i përgjegjshmërisë së qeverisë suaj, po t’i quajmë të shkuara hardallisjet që keni pasur në qeverisjen e këtyre tre muajve dhe t’i falim, duke e quajtur periudhë shtrimi dhe trajnimi të ekipit. 

Normalisht do të prisnim të kishit një program të politikave të shtetit. Një program që do të dëshmonte vizionin tuaj për qeverisjen në situatën konkrete, mendjeftohtësinë që ju dallon në kalkulimin e përftimit apo të kostove nga këto masa që merrni, si dhe një reflektim të politikave ndaj situatave dhe jo të situatave ndaj politikave dhe emocioneve që keni. Pa dyshim, ne menduam se duke qenë programi i parë ekonomik dhe financiar i qeverisë, do të kishit edhe më shumë motiv për t’u shpjeguar me durim, guxim dhe me sinqeritet shqiptarëve se cilat janë projektet tuaja që do të realizoni këtë vit, duke i përgatitur ata edhe për pritshmëritë dhe rezultatet që ju mendoni se do të arrini. Aleati më i madh i një qeverie, në fund të fundit, kur pretendon se do të kryejë reforma të mëdha, kur pretendon se do të përballojë situata të vështira, është vetëm një: qytetari. Kur ky qytetar bindet për kostot individuale që do të ketë nga ato politika dhe nga ato masa, por njëkohësisht kur bindet për përfitimet që do të ketë dhe për kohën kur do t’i prekë këto përfitime, atëherë qeveria ka shpresë të ketë sukses, por ju që në vendimin e parë qeverisës shpërfillët pikërisht këtë gjë: kurajën, sinqeritetin dhe transparencën me qytetarin. Është hera e parë në 23 vjet që buxheti dhe paketa fiskale lejohet të diskutohet në parlament vetëm dhjetë ditë. Sigurisht që erdhi justifikimi se “kishim negociata të gjata e të lodhshme me FMN-në”. Me FMN-në është diskutuar në vite më të vështira, po ju kujtoj vitet 1991-1992, 1997-1998, por përsëri buxheti në parlament është lejuar të diskutohej me kohë. Çfarë mendoni, se zyrtarët në ato kohë tregonin barsoleta dhe ju keni bërë me FMN-në negociata kaq të gjata? Kjo është për të qeshur! Po justifikoheni para shqiptarëve se ky program buxhetor i vitit 2014 është një veprim gati in extremis dhe se është e keqja e domosdoshme, sepse nuk kishit asnjë mundësi për të vepruar ndryshe, sepse gjetët “një Shqipëri të mbytur në borxhe, të rrënuar, katrahurë”, dëgjova edhe shumë fjalë të tjera. Cilën quani “katrahurë”? Bëni krahasim me ndonjë kohë tjetër? A quhet vërtet “katrahurë” kjo situatë që gjetët? Gjetët një borxh zyrtar prej 62%. Po jua shtoj edhe borxhin ndaj biznesit me 3%, shkoi 65%. Ku është sot në këtë ditë? Ai është 75%. Kjo është katrahura? “Katrahurë” quani atë që po bëni apo atë që gjetët? Nuk dini t’i ndani dhe të jeni të kthjellët. Po ju them se është vit i vështirë. Dilini për zot dhe qeverisni vitin e vështirë, por nuk është vit i mbrapshtë 1913-a, se ndryshe do të gjejmë Haxhi Qamilin, Osman Balin dhe të tjerë, por nuk është ai vit që e ekzagjeroni me këtë fjalë. 

Unë nuk dua t’i gjej ndonjë shpjegim programit tuaj buxhetor, duke iu kthyer programit të qeverisë, që është i freskët, sepse nuk i është tharë akoma boja në letër, pa dyshim, mund të them me një fjalë të vetme se ky që ka ardhur nuk është buxheti që duhet t’i përgjigjet realizimit të atij programi. Çdo ditë të kësaj jave në mënyra të ndryshme jeni munduar të sqaroni gati në një përdëllim prej martiri se “po sakrifikojmë shumë nga premtimet tona, por po e bëjmë që të shpëtojmë Shqipërinë”. Unë e di sa ju dhemb shpirti për këtë sakrificë që po bëni, por jeni të detyruar ta bëni, sepse, në fund të fundit, gjetët “një katrahurë”, që jua lanë “zullumqarët më të mëdhenj që ka parë historia e Shqipërisë”, që jemi ne këtej. Ky është argumenti që keni përdorur gjithë këto ditë dhe me këtë mendoni se keni bindur njerëzit. Po ju them se është përsëri ajo që bëni prej tremuajsh: përdorim dinak i së djeshmes dhe përballim i çoroditur i së nesërmes. Kur e përdorët stigmatizimin agresiv ndaj PD-së dhe ishit në fushatë, pa dyshim që do ta përdornit. Mund të quheni të justifikuar se ju dhanë vota me bollëk, por të vazhdoni të përdorni në mënyrë groteske ketë stigmatizim negativ sot, kam dyshim se ato vota do t’i lini shpejt rrugës. Kapërcen kufijtë e paradoksit dhe jo më të urtësisë politike apo të teorive ekonomike kur konstaton vetë se kërcënimi më i madh për këtë ekonomi është borxhi dhe zgjedh si terapi shërimi e shpëtimi një rritje me 15% të këtij borxhi. Mendimi ekonomik tradicional deri më sot nuk i ka gjetur emër kësaj terapie, por meqenëse një emër do t’ia vëmë, ky është modeli ekonomik i doktor Adhamudhit, se tjetër emër nuk mund t’i vëmë.

Sinqerisht, do të isha i përgatitur të besoja se, kur vërtet lë retë e fantazisë dhe zbret në terrenin konkret, fillon të qeverisësh, ndoshta ke edhe më shumë burrëri dhe më shumë përgjegjshmëri. E mendova se edhe mund t’u thoshit njerëzve: “O shqiptarë që na dhatë votën dhe ju që nuk na e dhatë atë, duke dashur t’i përgjigjemi situatës, të ndalim hovin e krizës, që nuk është më mbrapa derës, por tani është në derë, ne ju premtojnë se disa nga ato premtime, që nuk i harrojmë, do t’i shtyjmë për një apo dy vjet, por do të marrim masa të tjera, që së pari të shpëtojmë kasollen e përbashkët dhe ekonominë tonë.” Jo, nuk denjuat ta bënit këtë gjë. Ju e shpërfillët këtë konsensus dhe këtë sqarim me qytetarin dhe menduat se keni aftësinë të martoni dy linja krejt të kundërta me një të vetme: të martoni linjën e populizmit dhe të premtimeve që ishin bërë qesim me linjën e një përgjegjshmërie financiare, për të vënë në rregull financat e shtetit dhe për të bërë stabilizimin financiar. Kjo martesë sjell vetëm një lloj hibridi, dhe ai hibrid është ai që pollët: mashtrimi në këtë buxhet. Nëse nuk do të ishit të kompleksuar nga mungesa e vullnetit, se ky vullnet tregon se doni të qeverisni lehtë e pa vullnet për të bërë asgjë, por edhe nga vesi tjetër që keni, nga mania për të bërë bujë në gjithçka, do të kishit të gjithë mundësinë për të ardhur sot me një buxhet më të mirë. Një buxhet që nuk e rriste borxhin më shumë se 68-69% dhe nuk e rriste kurrë deficitin më shumë sesa 5%. Me këto nivele më të ulëta të borxhit dhe të deficitit do të kishit mundësinë të bënit edhe më shumë investime publike dhe të orientuara më mirë sesa keni orientuar. Në bujqësi të kishit çuar të paktën një të tretën e atyre investimeve publike, por i keni lënë në gjendjen e vjetshme. Këtu gënjehet pa turp dhe thuhet një e pavërtetë e madhe nga Kryeministri se “i kam rritur 50%”. Do t’u kishit dhënë një mbështetje më të madhe shtresave në nevojë sesa u keni dhënë. Do të kishit futur edhe pensionistët, të cilët as nuk i indeksoni me inflacionin. Do të kishit futur edhe ata që kanë rroga të ulëta deri në 200 mijë lekë. Këto kategori as janë parë dhe as janë përfillur. Do të kishit nxitur dhe stimuluar edhe entuziazmin e biznesit, që sot është përtokë, apo të investitorit, sepse neve na duhet rritja ekonomike. 

Për të thënë fjalën e fundit, do t’i kthehem përsëri programit tuaj. Kishte një konstatim në programin tuaj se “me ardhjen tonë në pushtet i japim fund tranzicionit të lodhshëm 22-vjeçar”. Me marrëveshjen që bëtë me FMN-në e sollët tranzicionin përsëri. Nëse ndonjëri nga ju do të ketë mendjen si Kryeministri juaj, që sa bën kritikat e para për këtë marrëveshje na tha se ishte primitive. Për parantezë ju kujtoj se të paktën në këtë sallë janë nja dy burra që kanë firmosur marrëveshjen e parë me FMN-në. Një marrëveshje për të përballuar situata që kanë qenë tragjike. Kjo është si fizkultura e mëngjesit, sepse në mëngjes jemi me këtë situatë që keni sot. Kjo tregon se vërtet keni ardhur me mendimin se “nuk ka histori para nesh, historia fillon me ne dhe vështirësitë fillojnë me ne, sepse nuk ka pasur ndonjëherë vështirësi në këtë vend”. Prandaj unë po ju them përse e bëri zoti Kryeministër këtë marrëveshje me FMN-në, e bëri për 360 milionë eurot që gjeti borxh? E bëri këtë marrëveshje për 30 aspra, më falni për 300 milionë dollarë? Për këtë gjë e bëri? Është një marrëveshje e panevojshme dhe për më tepër e bërë në një kohë që nuk duhej. Po ju them se ka edhe një defekt të dytë, ndryshe nga marrëveshjet e FMN-së që kemi pasur deri në vitin 2005 a deri në vitin 2007. Atëherë kishim një FMN tjetër edhe për nga roli, edhe për nga funksioni. Vetëm Rama e ka pasur ngutin dhe dalldinë të bëjë atë lloj marrëveshje sot. 

Ne jemi në prag të një transferimi të sovranitetit tonë financiar. Dëshiruam tre vjet të marrim statusin e vendit kandidat dhe ajo ishte perspektiva jonë, ta delegonim atje sovranitetin tonë. Po delego sot për 300 milionë dollarë, kur vetëm me taksat e këtij viti merrni 220 milionë dollarë. Ju nuk keni ardhur me mendje të qeverisni, zotëri. Por po ju ngacmoj sedrën, ju jeni me sedër, unë ju njoh si të tillë, pse nuk bëtë një rregull treshi. Ne zullumqarët që bëmë batërdinë, që nga viti 2005 e deri në vitin 2009 çdo vit kemi pasur gati 1 miliard dollarë më shumë të ardhura të mbledhura nga plani. Ju si rilindës dhe në një kohë më të vështirë të mblidhnit të paktën 500 milionë në vit , ja ku i kishit 500 milionë në vit, po të donit të punonit, i kishit pa bërë marrëveshje me FMN-në.

 Po ju marr një shifër tjetër, që do t’u kishte rritur përsëri të ardhurat në buxhet, borxhet që biznesi u ka organeve tatimore, një shumë prej 76 miliardësh. E zëmë se gjysma e tyre janë me arbitrarizëm, ja ku i kishit edhe 400 milionë dollarë që mund t’i kishit mbledhur. E për më tepër akuzuat që ajo është klientela e PD-së. Shkoni e mblidhjani, do të kishit edhe 400 milionë më shumë po të donit t’i mblidhnit. Gjithashtu, keni edhe industrinë e lojërave të fatit, krejt e paligjshme në kohën tonë. Tahiri trim për dy muaj e bëri të ligjshme. 50 milionë sjell ajo më shumë. Ja ku i kini edhe 50 milionë të tjera. Po ju nuk keni besim as te ndershmëria që predikoni, se vetëm me atë ndershmëri ju hynë 1 miliard dollarë në vit më shumë nga arka dhe nuk kishit nevojë të bënit këto akrobacira. 

 Së fundi, nga këto politika që po ndiqni, tri rreziqe potenciale keni përpara: 

Po futeni në një spirale fatale të binomit “deficit dhe borxh”, në një kohë që rritjen ekonomike e keni një të panjohur të madhe për vitin që vjen e për vitet që janë mbrapa, të jeni të bindur që uljen e borxhit do ta filloni afër vitit 2018. 

Së dyti, inflacionin që e keni targetuar 2.7% , i cili në muajin maj do të jetë 4 %, ne do të hyjmë në një spirale inflacioni, të cilën kemi të paktën 20 vjet që e kemi harruar. 

Së treti, do të kemi ndonjë goditje të mundshme të vlerës së lekut, pa pasur asnjë mundësi dhe potencial për ta frenuar dhe për ta stabilizuar së shpejti. Pra, zoti Kryeministër deklaroi para dy ditëve, sigurisht me atë patosin e tij që është një delir kronik, se u frenua rrënimi ekonomik i Shqipërisë dhe më e keqja në situatën ekonomike dhe financiare tashmë ka kaluar. Atij i lumtë, por më e keqja është përpara dhe nuk ka kaluar. 

Ju faleminderit!

Ilir Meta - Faleminderit, zoti Ruli! 

Urdhëroni, zoti Paloka! 

Edi Paloka – Zoti Kryetar, së pari filluat diskutimin e projektbuxhetit, ndërkohë që atë nuk na e ka paraqitur askush, sepse, sipas nenit 150 të Kushtetutës, Kryeministri, në emër të Këshillit të Ministrave, i paraqet Kuvendit projektligjin për buxhetin e shtetit. Në qoftë se dikush do të pretendojë se Kryeministri e ka paraqitur sot në mëngjes, unë po ju them se nuk mund të paraqitet një projektligj që nuk ka filluar ende. Ka paraqitur paketën fiskale. Projektbuxhetin me vullnetin tuaj po e fillojmë tani. Kështu që Kryeministri duhet të vijë e të paraqesë buxhetin. 

Së dyti, a ju duket si parlament ky, zoti Kryetar? Këtu vetëm t’u japim edhe nga një birrë tani deputetëve dhe vazhdojmë jetën e natës. Këto mirë që flasin, por të paktën të ulen.

Ilir Meta – Lidhur me këtë çështje, besoj se është bërë e qartë, në takimin që unë kam zhvilluar me kryetarët e grupeve u vendos që Kryeministri dhe relatori i Komisionit për Ekonominë dhe Financat do të shpreheshin që në fillim, përpara se të fillonim diskutimin në parim për çdo projektligj të paketës fiskale që shoqëron projektbuxhetin. Tani do të flasë ministri i Financave për projektbuxhetin. 

Zoti Cani fjala për ju. 

Shkëlqim Cani – Faleminderit!

Të nderuar zotërinj deputetë, 

E kam të qartë që opozita nuk ka ndonjë interes për projektbuxhetin, thjesht ka hall të bëjë ndonjë zhurmë, të bëjë sikur po merret me buxhetin. Kam ndjekur me vëmendje seancën. Dëgjoj që flet kush i teket dhe çfarë t’i teket, nga Amerika shkon në Australi, flet për pushtetin lokal, po pushtet lokal të ndonjë vendi europian. Kuptohet mirë se çfarë interesi kanë. Megjithatë, ne të bëjmë mirë punën tonë.

 Le të parashtrojmë shkurt disa nga momentet kryesore të projektbuxhetit të vitit 2014. 

Të ardhurat parashikohen 364 miliard lekë ose 42 miliard lekë më shumë nga viti 2013. Shpenzimet janë 455 dhe deficiti llogaritet 91.6 miliard lekë. Borxhi publik llogaritet 74.8% duke përfshirë edhe pagesën e borxhit të vonuar. Rritja ekonomike gjykohet rreth 2% dhe veçoritë buxhetore janë disa. 

Së pari, ky buxhet hedh themelet për të vijuar më tej në vitet 2015-2016 e më tej. Ai sheh nga plotësimi i shërbimeve për shqiptarët dhe rivendos stabilitetin ekonomik. Vërtet rritet pak borxhi në vitin 2013, por ky është fundi. Duke filluar nga viti 2015, do të fillojë ulja graduale e borxhit publik. Ky është buxheti më i madh dhe historik në vendosjen e disiplinës në financat publike, mbështetur siç e pamë nga një paketë e thellë tërësore dhe fiskale. 
Parashikimet bëhen mbi bazën e treguesve makroekonomikë të konsoliduar, të mbështetur pas konsultash të gjera tremujore me FMN-në dhe Bankën Botërore. Shlyhet gradualisht borxhi i vjetër, i lënë nga qeveria e shkuar, borxh që, nëse keni kureshtje, do ta mësoni shumë shpejt se sa është. Por sido që të jetë, do të shlyejmë një pjesë të tij prej 350 miliard dollarë. Ndërkohë, e mira e këtij buxheti është që nuk do të lejojmë më nga viti 2014 të krijohet borxh i ri. 

Mbështeten sektorë prioritarë, si: arsimi, shëndetësia, bujqësia, infrastruktura. Investimet janë 75 miliardë, përfshirë dhe 35 miliardë shlyerje. Pra, i jepet likuiditet biznesit dhe ekonomisë 1.1 miliard lekë dollarë, më e madhja shifër në historinë e buxheteve shqiptare. 

Së fundi, është një buxhet që jep mbështetje sociale për shtresat në nevojë. Ndihma ekonomike dhe paaftësia marrin 19 miliardë lekë nga 17.4 miliardë që kishte buxheti juaj elektoral, ku spekuluat sa deshët me invalidët dhe ndihmën ekonomike për të marrë vota, pa përfshirë këtu dhe 1.9 miliardë lekë që ne do t’i shlyejmë detyrime të prapambetura që në buxhetin e këtij viti. Janë edhe 1.1 miliard lekë mbështetje sociale për ushqim, pesë artikuj bazë dhe për energjinë. 

Por, siç ju thashë, për ju nuk kanë interes këto shifra. Për ju ka interes që të kemi një shfaqje nga çifti 2B, çift që bëhet herë aktiv, herë inaktiv, herë plotëson njëri, herë tjetri. Tani u shtua dhe zoti Ruli. Çifti na solli 1997-n, solli 2013-n dhe mendon si e si të sajojë ndonjë kohë tjetër, kohë të tretë, por nuk i kanë shanset më. Janë dy dështakë model në financat publike, nuk po flas për privatet, se ato i dinë mirë. Palo isha, që mbasi flasin përçart, nuk gjejnë edhe një fjali pendese për zararet që i kanë shkaktuar ekonomisë shqiptare, që pothuaj e kanë çuar të dyja herët në prag të greminës. Unë nuk do të argumentoj me shumë argumente dhe shifra atë që thashë tani në fillim, por do të marr dy- tre momente. 

Le të marrim atë që është borxhi i fshehur, i mohuar në mënyrë stoike nga ish-kryeministri dhe ish-ministri i Financave deri më tani. Një krim në vete ky, pa ndjenje faji, pa turp. Ish-kryeministri bën akrobacira dhe fillon e bën zhurmuesin sa përmendet shifra reale. Atë po bëjmë, do të verifikojmë, do ta çertifikojmë do t’jua japim, por ta dini është shumë më e madhe nga maja e ajsbergut që kemi çertifikuar deri tani. Është pranë 1 miliardëshit dhe do të përgjigjeni për këtë. Shqiptarët duhet të mësojnë se buxhetet e viteve të fundit nuk kanë qenë të vërteta. Ato kanë fshehur afro 100 miliard lekë. Në 2011-2012 është shkelur ligji i buxhetit sepse borxhi publik ka qenë më i madh se 60 %, edhe pa e lejuar ligji. Nëse nuk do të kishim shlyer në vitin 2014, 35 miliard lekë, ne do të kishim bërë mjaft e mjaft investime të tjera dhe tërë fjalitë tuaja që i keni artikuluar gjatë tërë kohës do të kishin qenë pa kuptim. 

Po na detyroni të marrim borxh, po marrim borxh për të shlyer borxhin që na latë ju, por po ju kujtoj që borxhin që na latë ju, e shpenzuat kuturu. E morët me 12.8 %. Dëm më vete, krim më vete. Ne po marrim borxh me 2.8%, pothuajse 5 herë më lirë. Ju patëm paralajmëruar që në vitin 2009-të në mënyrë sistematike që po i bëni këto veprime. Në fakt ish-kryeministri e kuptoi që diçka po vjen rrotull me punën e borxhit, tani bën të padituri, bën sikur nuk ka borxh. Do ia lërë kolegut, do ia lërë atij që ka në krah, Bodes, që me demek e ka marrë ai, ai është zararexhiu, le ta mbajë. Punë e tyre. Dihej që kështu do të shkonte kjo punë. 

Le të marrim një tregues të dytë, të ardhurat nga tatimet dhe doganat. Sa janë? Janë 40 miliardë, janë dyfishi i të ardhurave që keni realizuar ju në dhjetë vitet fundit. Mesatarisht kanë qenë nga 20 miliardë dhe janë 40 miliardë. Pra është dyfish. Mos e harroni! Madje të ardhurat që do të realizojmë në vitin 2014, kur ju prisni katrahura, e të tjera, e të tjera, vetëm nga administrimi më i mirë fiskal do të realizojmë të ardhura baras me ato që ju keni realizuar me të gjitha llojet e të të ardhurave, që i keni rritur nga viti në vit. 

Meqenëse jemi tek të ardhurat, më jepet rasti t’ju them t’u bëjnë thirrje atyre miqve, familjarëve, që t’i paguajnë ato, sepse nga një krah na rriten të ardhurat, por edhe vetë shpëtojnë nga zararet, se po u mblidhet laku. Shumë shpejt do të dalin përpara drejtësisë si disa të tjerë që po dalin.

Së fundi, kjo paketë fiskale është më e thella, më e plota dhe më e studiuara. Me guxim kemi prekur degë dhe sektorë mjaft të rëndësishëm të ekonomisë që ju nuk guxuat t’i preknit në 8 vjet. E di që kjo paketë ka një të metë thelbësore, ka një broçkull që e ka lëshuar ish-kryeministri, që donte të tatonte sanitaret e shtëpive. Këtë gjë nuk e kemi, por do ta përfshijmë më pas. Unë prita për orë e orë të tëra nga ju se mos gjeja ndonjë mendim të vlefshëm, ndonjë sugjerim për buxhetin e vitit 2014, por më kot. Meqenëse përmenda emrin e zotit Berisha, të zotit Bode, të zotit Ruli, ndoshta për replikë na i thonë mendimet e tyre të vyera.

Faleminderit!

Ilir Meta – Faleminderit!

Zoti Mima, urdhëroni!

Florion Mima –Të nderuar kolegë deputetë,

Zoti Ruli përmendi një personazh që ne, që jemi pak më të moshuar (po shoh zonjën Dade), mund të na kujtohet nga novelat kineze për fëmijë. Quhej Lej Feni. Ai ishte një i ri, anëtar i rinisë komuniste, i cili nuk dilte dot i pari në hedhje granate dhe gjatë kohës që kolegët e tij flinin në fjetore, ai çohej natën dhe bënte stërvitje që të dilte i pari. Personazhi i dytë ishte Lu Pani, i cili ecte rrugës dhe gjente copa hekuri, gozhda dhe fillonte i fërkonte për t’i bërë gjilpëra. Më kanë mbetur në mendje, dhe sot është rasti që me historitë që dëgjuam t’i kujtojmë këto përrallat kineze, sepse na bëjnë mirë. 

Në rreth 18 orë diskutime, deputetët e opozitës ia dolën të elaborojnë në mënyrë elokuente, të plotë dhe gjithëpërfshirëse, se të gjitha ndërhyrjet që i bëhen sistemit fiskal shqiptar janë totalisht të çoroditura. Pavarësisht se thuhet se do të prezantojnë një sistem të drejtë dhe të ndershëm taksimi, ai do të ketë vetëm një rezultat: çmontimin e gjithçkaje të arritur me mund e me djersë në ngritjen e një sistemi tatimor të thjeshtë, sa më shumë të drejtë dhe që përballon në një masë të ndershme nevojat e vendit për financimet e shpenzimeve publike. 

Nëse për ngritjen e sistemit të mëparshëm PD-ja, por edhe PS-ja gjatë qeverisjeve të mëparshme, kishin si synime kryesore formalizimin e ekonomisë, futjen në rrjetën e të ligjshmes të të gjitha subjekteve që realizonin të ardhura, konsumonin mallra dhe shërbime ose zotëronin pasuri, rritjen e deklarimit dhe pagesës vullnetare të detyrimeve, shmangien e kontakteve fizike dhe minimizimin e diskrecionit të zyrtarëve tatimorë, prezantimin e teknologjive dhe metodave të reja bashkëkohore për vjeljen e taksave, kjo paketë fiskale ka vetëm një qëllim, të materializojë premtimet demagogjike dhe totalisht të çartura të zotit Rama në fushatën elektorale për gjoja një sistem të drejtë taksimi, të ndershëm dhe që mbron 95% të shqiptarëve. 

Në 20 vjet përpjekje për ngritjen e një sistemi tatimor modern, ku PD-ja në mënyrë të padiskutueshme ka rolin vendimtar, gjurmëlënës, me prezantimin e taksës së sheshtë, u arrit të zerohej çdo përpjekje për arbitrazh tatimor, e thënë me fjalë të tjera, ranë të gjitha mundësitë që keqpërdoruesit e sistemit të kishin nxitje ligjore për të kaluar dhe devijuar të ardhurat nëpërmjet enëve komunikuese të sistemit nga një grup me taksimin më të rëndë, në një tjetër me taksim më të lehtë. Pra, pavarësisht se realizoje të ardhura në formë dividendi, interesi, page, qiraje, fitimi kapital e të tjera, të gjitha këto grupe kishin të njëjtin taksim, çka bëri që ajo që quhet përmbushje vullnetare të rritej ndjeshëm dhe tendencat për evazion fiskal dhe shmangie tatimore të minimizoheshin ndjeshëm.

Një tjetër arritje e sistemit ishte se ranë të gjitha mundësitë e keqpërdoruesve të boshllëqeve ligjore për të lëvizur nga një sektor me taksim më të rëndë në një sektor me taksim më të lehtë. Pak rëndësi kishte nëse ishe biznes i madh apo i vogël, shkalla tatimore ishte e njëjtë dhe askush nuk kishte më leverdi të ndante aktivitete në dysh apo në tresh për të përfituar nga taksimi me shkallë më të lehtë i biznesit më të vogël.

Me prezantimin e taksimit mbi fitimin real të biznesit të vogël ku taksa vendore ishte thjesht një paradhënie për tatimin përfundimtar mbi të ardhurat, ku biznesi i vogël kishte leverdi të vetëpolicohej për marrjen e faturave të blerjes nga biznesi i madh, u arrit jo vetëm të ruhej një arritje e decentralizmit fiskal, por edhe të shmangej padrejtësia ligjore e taksimit mbi xhiron, si dhe të binte incentivi ligjor për taksimin me kuota më të lehta, që i korrespondonte xhirove më të ulëta që ishin pasqyrë e blerjeve të nënraportuara. Si rezultat i taksës së sheshtë u arrit të regjistroheshin për herë të parë në historinë e financave publike të Shqipërisë rreth 460 mijë tatimpagues e kontribuues në sektorin urban, publik dhe privat, nga rreth 280 mijë të tilla të skeduara nga paraardhësit tanë socialistë, si dhe numri i bizneseve të vogla, të mesme dhe të mëdha të regjistruara të arrinte në rreth 150 mijë nga vetëm 40 mijë që gjetëm në inventarin e socialistëve në vitin 2005. 

“Ky është buxheti më i madh në historinë e Shqipërisë”, u shpreh Kryeministri. Shprehje e habitshme! Për hir të së vërtetës, e kemi përdorur edhe ne, por me kuptimin se ishte më i madhi për të ardhurat që i shkëputeshin çdo vit nga kthetrat e informalitetit, evazionit dhe kontrabandës. Sot është më i madhi, por me deficitin më të madh, prej rreth 1 miliard dollarë. Të marra për çfarë? Për t’i dhënë qetësi qeverisë që të mos e provojë veten në luftën kundër informalitetit, krimit, evazionit dhe kontrabandës, por të preferojë që barrën e këtij thesi prej 1 miliard dollarësh ta hedhë mbi shpinën e të varfërve. 

Nesër Shqipëria nuk do të ketë më një fushë të sheshtë për të tatuar në mënyrë uniforme të ardhurat e krijuara, por të kundërtën, një terren të mbushur me gropa dhe me maja të thepisura që janë thjeshtë dhe qartë ftesa për evazion. Kështu, individët që realizojnë të ardhura nga pagat do të kenë si kapuç shkallën tatimore prej 23%-ësh; korporatat e mëdha kapuçin do ta kenë 15% dhe bizneset e vogla do ta kenë vetëm 7.5%. Ajo që do të ndodhë në javët dhe muajt në vijim do të jetë një rikthim në zgjidhjet e gatshme të vitit 2005, kur lëvizjet nga i madh në të vogël, nga i punësuar në përfitues page, përfitues dividenti apo qiraje do të kthehen në dominante të sistemit dhe administrata jo vetëm që do ta ketë të vështirë të administrojë sistemin, por do të jetë edhe shumëfish më e tunduar për t’u bërë pjesë e lojërave që ulin pagesën për arkën e përbashkët dhe rrisin pjesën e pandershme të ryshfeteve dhe bakshisheve.

Goditje të rëndë merr decentralizimi fiskal dhe kapaciteti i pushteteve vendore për të gjeneruar të ardhurat e veta. Ajo që do të ndodhë do të jetë një rikthim në gjendjen e para vitit 2005, ku grantet shpërndaheshin thjeshtë dhe të bazuara në njohjen e pushtetarëve lokalë me ata qendrorë. Edhe në këtë fushë është vënë në buxhet një shifër prej rreth 2 miliardë lekësh për të kompensuar heqjen e taksës vendore mbi biznesin e vogël. Nëse taksa vendore zerohet, do të ishte e ndershme që pushteti lokal të kompensohej për të gjithë pjesën e tatimit mbi fitimin që biznesi i vogël duhet të paguante dhe ai nuk është më 2 miliardë, por 4.6 miliardë. Duhet që kjo shifër të ishte vendosur në buxhet dhe qeveria qendrore të merrte masa për ta mbledhur dhe t’ia kalonte në llogari të gjitha pushteteve lokale, qofshin demokrate, qofshin socialiste.

Goditje të rëndë marrin edhe dhjetëra e mijëra familje shqiptare, që kanë marrë nga një shtëpi të dytë në zonat turistike, të cilët duhet të paguajnë si tatim pasurie 400 lekë për metër katror. Po ashtu, tatimi i pasurisë për shtëpinë e parë nga 15 lekë shkon në 30 lekë për metër katrorë. Të gjithë pronarët e bizneseve të vogla që kanë dyqane, magazina dhe ambiente të tjera biznesi, duhet të paguajnë rreth 4 dollarë për metër katrorë nga 2 që paguanin deri më sot si tatim pasurie, çka do të bëjë që të paguajnë edhe më shumë taksa sa ç’do të sillte nga ulja e shkallës tatimore nga 10 në 7.5. Po kështu të gjithë ambulantët që paguajnë deri më sot 5 deri në 8 mijë lekë, do të ndëshkohen me një kuotë fikse prej 25 mijë lekësh. Pra rritje mbi 300%. 

Vërehet se shkalla tatimore zero dhe segmenti i parë i të ardhurave është njësoj si ajo që qeveria e mëparshme kishte prezantuar qysh përpara zgjedhjeve, pra, zero lekë taksë për pagat deri në 30 mijë lekë në muaj. Pra, nuk ka asnjë arritje, asnjë lek ulje dhe përfitim për rreth 250 mijë të punësuar me këtë pagë. Shkalla e dytë përfiton nga shkalla zero për qind e segmentit të mëparshëm. Pra, nuk do të paguajë tatim për 30 mijë lekët e para, por do të mbajë 13% për të ardhurat mbi 30 mijë lekë. Kështu, një individ me të ardhura tatimore 130 mijë lekë në muaj do të paguajë 13 mijë lekë ekzaktësisht, sa paguante edhe me taksën e sheshtë. Një individ tjetër, që është afër dyshemesë, me të ardhura rreth 40 mijë lekë në muaj, dikur me taksën e sheshtë paguante 4 mijë lekë, sot do të paguajë 2700 lekë më pak, e thënë ndryshe më pak se 1 kafe në ditë. 

Gjithsesi, me kafe ose pa kafe, me akcizë dhe pa akcizë, këta individë, që janë rreth 39% e totalit të të punësuarve, janë të vetmit që përfitojnë diçka dhe përsëri, edhe sikur në invers ta shkruash 39-ën, ajo kurrë nuk mund të bëhet 97%, siç thuhet nga lejfenët dhe lupanët tanë.

Shkalla e tretë, që zoti Rama i quan “pasanikë” të Shqipërisë, por që me standardet europiane do të ishin pak më mirë se grupi i asistencës sociale atje, do të jetë e vetmja që do të goditet. Janë rreth 15-16 mijë vetë që marrin pagë mbi 130 mijë lekë në muaj, që do të paguajnë 23% të pagave. Një individ, të themi një menaxher në një bankë ose një redaktor në një televizion me pagë 200 mijë lekë, dikur paguante 20 mijë lekë, sot do të paguajë 29 mijë e 100 lekë ose 45.5% më shumë.

Rritja e shkallës tatimore nga 10 në 15, ose me 50% të subjektit të tatim fitimit do të përkthehet thjesht dhe qartë në më pak investime, më pak punësim, më pak eksport, më pak konsum, çka do të sjellë edhe ulje të qëllimshme të xhiros për të shkuar në segmentin 7.5%. Një kompani për punimin e mishit, që prodhon e shet sallam dhe që ka 15 dyqane, më mirë do të preferojë të regjistrojë secilin dyqan që i mbetet si biznes i vogël dhe të paguajë gjysmën e tatimit që paguante, nëse nuk do të ndahej, ashtu siç do të ndajë edhe vetë fabrikën, që sot e ka të organizuar në formë repartesh në subjekte të veçanta. “Vetë sistemi i prish njerëzit”, thotë Rama dhe ky është pikërisht shembulli se si mund të të ndreq sistemi.

Opozita qëndron fort kundër këtij propozimi, pasi ajo beson se kjo paketë dhe ky buxhet do të jenë rrënues për ekonominë e vendit. Ju tashmë i keni hyrë kësaj rruge dhe për ju nuk ka kthim mbrapa. Ne kemi laps dhe letër e do të mbajmë shënim gjithçka që do të ndodhë.

Faleminderit!

Ilir Meta – Faleminderit!

Zoti Imami, urdhëroni!

Arben Imami – Faleminderit, zoti Kryetar!

Zonja e zotërinj deputetë, 

Ky është buxheti më i madh që ka pasur ndonjëherë Shqipëria, por arsyeja pse është më i madh është se ka borxhin më të madh. Edhe në çdo buxhet familjar po të marrësh një borxh të madh, mund ta rrisësh sa të duash, por kjo nuk është as e mençur dhe as e këshillueshme. 

Ky buxhet nuk ka vetëm borxhin më të madh, por ka edhe taksat më të mëdha në këto vite. Po t’i mbledhim taksat më të mëdha me borxhin më të madh, tullumbacja do të vazhdojë të fryhet. Borxhi i buxhetit të këtij viti është 91 miliardë lekë, ose 910 milion dollarë. Nga këto 12 miliardë lekë, pra, rreth 120 milionë dollarë shkojnë për pagesat e detyrimeve, dhe shumë mirë, nuk ka asnjë mendim të keq që të mos bëhet. Ku shkon pjesa tjetër? 23 miliardë lekë ose 230 milionë dollarë shkojnë në formë TVSH-je, ndërkohë që ne e dimë fare mirë se shteti u ka borxh bizneseve, por edhe bizneset i kanë shumë më tepër borxh shtetit. Kjo larje e njëanshme e llogarive nuk është vetëm e padrejtë, por ka edhe një kosto shumë të lartë. Ku shkojnë paratë? Shpenzimet korrente janë rritur me rreth 200 milionë dollarë, pra qeveria do të harxhojë më shumë para. Megjithëse thotë se është në kushtet e krizës, ajo vijon ta thellojë borxhin në 75%, ndërkohë që për pensionistët rritja është vetëm 10 milionë dollarë në pensione. 

Çështja e dytë e rëndësishme e këtij buxheti është sistemi i taksimit. Deri më sot kemi pasur një sistem taksimi të thjeshtë dhe nxitës, por me këtë sistem të ri rritet barra dhe sistemi ndërlikohet. Kjo është një taksë e padrejtë, ku për të njëjtat të ardhura, një punonjës që merr pagë, taksohet dy herë më tepër se dikush, i cili ka të njëjtat të ardhura, por jo si pagë, por si biznes i vogël apo i madh.

Në relacionin e Ministrisë së Financave thuhet se me taksën e sheshtë ne shkuam nga 1,1% në 2,2% të prodhimit të përgjithshëm bruto. Megjithatë, Ministria e Financave nuk sheh asnjë korrelacion midis taksës së sheshtë dhe rritjes së përqindjes së të ardhurave nga ky taksim për tatimin mbi të ardhurat personale dhe nuk kupton që në bazë të kësaj u bë e mundur nxitja e investimeve të huaja në Shqipëri, që në 8 vjet, nga 50 milionë dollarë në vit u rritën në 1 miliard dollarë në vit. Madje, Ministria e Financave, mençurisht, thotë se nuk është bërë asnjë studim për rezultatin. Megjithëse pati aftësinë apo mençurinë që ta kuptojë, ta identifikojë apo ta diagnostikojë që ky studim nuk është bërë, ajo po e ndryshon sistemin pa e bërë këtë studim. Do t’ua marrim paratë të pasurve dhe do t’ia japin të varfërve. Kush janë të pasurit, zoti Ministër? A janë të pasurit ata që marrin 130 000 lekë a më shumë në këtë vend? Jo. Kjo është shtresa e mesme, që ne duhet të krijojmë. Kjo është shtresa e mesme menaxheriale e biznesit në Shqipëri. Këta janë ata djem e vajza që kanë bërë shkolla të mira, që kanë kapacitete, kanë talente dhe duan të ndërtojnë jetën. Kanë nevojë sigurisht edhe për një makinë që do t’u kushtojë më shumë, kanë nevojë edhe për një shtëpi që do t’u kushtojë akoma më shumë. Në këtë mënyrë, po rrënoni themelet e klasës së mesme në Shqipëri.

Është rritur në 15 % tatimi i fitimit. Me uljen 10% dhe duke vendosur taksën e sheshtë, ne patëm një sistem fiskal të thjeshtë dhe nuk kishte interes për të kaluar nga një taksë në tjetrën. Me rritjen e taksës 15% do të pengohen investimet e brendshme dhe të huaja në Shqipëri. Nëpërmjet akcizës së karburanteve do të shtohen kostot e prodhimit. Fakti është se rreth 70% e karburanteve nuk janë për konsum personal, por janë pjesë e pandarë e prodhimit, e shërbimeve, e tregtisë, çka do të ndikojë drejtpërdrejt në rritjen e kostove, në rritjen e çmimeve dhe sigurisht edhe në kontraktim të biznesit. 

Rritja e borxhit në 75% të prodhimit të brendshëm bruto, ndërlikimi i sistemit fiskal, rritja e barrës fiskale nëpërmjet rritjes së tatimit mbi të ardhurat personale apo të tatimit mbi fitimin, rritja e akcizës dhe në veçanti e karburanteve, rritja e shpenzimeve qeveritare, ulja e investimeve publike, koha e pamjaftueshme për të njoftuar bizneset që kanë bërë projektet e tyre, të gjitha këto së bashku do të çojnë në klientelizëm të mbledhjes së të ardhurave, në monopol, si dhe në uljen e investimeve të brendshme dhe të huaja. Më e rëndësishmja është se do të shkojmë në uljen e punësimit. Pa investim, nuk mund të ketë punësim. Në fakt, në ato fantazmat e mendjes së sëmurë, që është në krye të kësaj qeverie, prej kohësh flitet për një 1 milion të papunë. Tani që INSTAT-in e kontrollon drejtpërdrejtë Kryeministri, ne mund të vërtetojmë se nuk janë 1 milion të papunë, por, me sa duket, në vend që mendja të shkojë te realiteti, duhet të shkojë realiteti te mendja. Kjo është rruga më e sigurt për të bërë me të vërtetë 1 milion të papunë në Shqipëri. Ne kemi të drejtë të pyesim: ku janë 300 000 vendet e punës, zotërinj? Si do të ecim, zoti Kryetar i Kuvendit, më shpejtë drejtë punësimit? Nuk ka asnjë fjalë për punësimin. Kryeministri sot vetëm një herë e përmendi punësimin. Si mund të ndihmohen shtresat në nevojë, veçse nëpërmjet punësimit? Kjo nuk është rruga e duhur. Kjo nuk është rilindje dhe ne e kemi ditur. Kjo është varrosja e ekonomisë shqiptare, e paralajmëruar prej muajsh. Ne nuk na çudit, por do të përpiqemi të luftojmë për më shumë ndriçim dhe për më shumë vëmendje për qytetarin shqiptar. 

Mosrritja e pagave, rritja e taksave dhe akcizave në tërësi, krahas varfërimit të vendit, do të çojnë edhe te varfërimi i njerëzve dhe familjeve tona, nga fëmijët e porsalindur, që u hiqet nga një 5000-lekësh e deri te pensionistët, të cilëve do t’u rriten të gjitha kostot e jetesës.

Faleminderit!

Ilir Meta – Urdhëroni, zonja Bregu!

Majlinda Bregu – Mirëmëngjesi të gjithëve!
Ka më shumë se 17 orë që, duke filluar nga Kryeministri Robespier, ju këtu mbrapa dhe ju këtej në këtë sallë, nuk u lodhët duke lyer njëri-tjetrin me lëvdata për buxhetin që na keni sjellë sot. Nuk u tutët fare që me ndërhyrjet tuaja të kërcënoni miletin, nga momenti në moment, me këtë buxhet që i keni sjellë, më keq se ç’kërcënonte Robespieri me thikën e gijotinës. Sot këtu kemi dëgjuar nga ju fjalë të përgjithshme, oratori didaktike. Nuk dëgjuam nga Kryeministri të thotë asnjë numër, nuk po them shifra, por po ato fjalime që në fund të ditës, të natës së zgjatur dhe të bashkuara bashkë, i bie të bësh vetëm “uf”, sepse nuk morëm vesh se çfarë argumentesh keni ju për t’u duartrokitur dhe për të lyer njëri-tjetrin për këtë buxhet.

Shkalla e magjepsjes nga budallallëqet tuaja dhe talljes që kemi dëgjuar sot nga ju për qytetarët shqiptarë, është sipërore , akoma më tepër kur arrin ora 5:00 e mëngjesit. Kështu ndodh kur nuk ndjek masën në radhën e gjërave: o vret për shumë lart, o vret për shumë poshtë. Çdo premtim është një borxh që duhet shlyer. I gjithë mileti në Shqipëri ka fatin e keq të kujtojë se pse e votoi këtë qeveri, si një ankth që bëhet gjigant çdo ditë e më shumë për ata që nuk e votuan këtë qeveri, por edhe për ata që e votuan këtë maxhorancë. Sot ata po përjetojnë me tmerr përçudnimin e votës së tyre. Ky buxhet dhe kjo paketë fiskale vijnë këtu për votë, duke u ofruar qytetarëve shqiptarë një borxh prej 75% të prodhimit të brendshëm bruto në terma fiskalë apo ndryshe 1 miliard dollarë borxh. Po t’i shtosh edhe borxhin për çdo premtim të papërfillur, kjo qeveri kap rekordin e borxhit me qytetarët shqiptarë që në 100 ditët e para. Pra, për 100 ditë, ju u bëtë qindin shqiptarëve. Urime! Askush nuk e kishte bërë dot më mirë se ju deri më sot.

Kush priste transparencë nga qeveria, u bind që me projektligjin e parë, që qeveria solli në parlament, se nuk do të ketë aspak transparencë. Transparencë do të thotë të mbash premtimin dhe jo të fshihesh, sepse gënjen. Nëse opozita nuk do të kishte zhvilluar një proces dialogu intensiv me grupet e interesit gjatë kësaj jave, pak ose aspak, ndonjë ose askush nuk do të kuptonte se çfarë po ndodh me buxhetin dhe me paketën fiskale.

Të nderuar kolegë, çdo premtim është një borxh që duhet shlyer. Kush priste ulje taksash dhe me shpresë radhiste veten te 95%-shi i popullsisë me barrë më të lehtë fiskale ose pa barrë fare, e kuptoi se tashmë radhët u shtuan vetëm për keq. Janë 100% e shqiptarëve që ky buxhet do t’i varfërojë. Kush priste ulje të çmimeve, do të ketë rritje me 120 lekë të taksës mbi karburantet, do të paguajë 10% më shtrenjtë biletën e autobusit dhe të furgonit dhe do të blejë më shtrenjtë bukën, miellin, vajin, orizin, sheqerin dhe çdo mall tjetër të konsumit, pra rreth 7% më shtrenjtë. Kush priste rritje rrogash, siç ishte mësuar të kishte gjatë 8 vjetëve të fundit, duhet të fillojë nga autosugjestioni, të paktën për 3 vjet, sepse rritjen e rrogave qeveria juaj e ngriu dhe pas 3 vjetësh, të lodhur, qytetarët nuk do të presin më asgjë. Kush priste shëndetësi falas, do të jetë 1 ndër 100% të shqiptarëve, që, për ilaçe, do të paguajë një çmim 3 deri në 6 herë më të lartë se sot. Premtimi për shërbim shëndetësor falas u kthye në një rritje takse prej më shumë se 900 milionë lekësh në total. Kush priste legalizim falas, siç premtonte Kryeministri gjatë fushatës, do të paguajë një më një, sepse, sipas nenit 6 të buxhetit, shpenzimet për fondin e kompensimit në vlerë të ish-pronarëve parashikohet në total në masën 1,6 miliardë lekë, prej të cilave 300 milionë lekë financohen nga buxheti i shtetit, ndërsa pjesa tjetër parashikohet të mbulohet me të ardhurat e krijuara nga procesi i legalizimit të pronave, pra nga ALUIZN-i. Kështu bie poshtë premtimi elektoral për legalizime falas.

Kush nga të përndjekurit priste pagesë prej 25 eurosh në ditë, siç ishte premtimi elektoral, të përndjekurat gra, që janë gjallë dhe mbi 70 vjeç, do të përfitojnë dëmshpërblim të plotë në vitin e parë të qeverisjes, të përndjekurit burra, që janë gjallë, mbi 75 vjeç, do të përfitojnë dëmshpërblim të plotë në vitin e parë të qeverisjes. Ky është programi juaj elektoral. Gjatë dy vjetëve të parë të qeverisjes do të ketë dëmshpërblim për të gjithë të burgosurit që janë ende gjallë. Kush i priste të gjitha këto, me fondin që ka caktuar qeveria e Ramës, duhet të presë të paktën 23 vjet për dëmshpërblim. Janë vetëm 1,8 miliard lekë që mbulojnë pjesërisht pagesën për këstin e dytë të dëmshpërblimit, i nisur si proces që në vitin 2013. Ky është një fond i pamjaftueshëm në raport me vlerat e miratuara për dëmshpërblim, fond që është 40 % më pak se fondi prej 3 miliardë lekësh, që është akorduar për vitin 2013; një cinizëm ky i pakufi.

Kush priste punësimin, do të gjejë më shumë shokë të papunë. Kultura e hakmarrjes: bjeri atij që ka, duke i rritur taksën biznesit në 15%, nuk do të dëmtojë vetëm të ardhurat, por do të rrezikojë mundësinë e biznesit të madh për të krijuar vende pune.

Kush nga fermerët priste heqjen e akcizës së naftës, do të përballet me rritjen e çmimit të saj dhe me 10% më pak të ardhura për familjen e tij. Vjet, në datën 11 dhjetor, kryeministri i sotëm, dje lideri i opozitës, ka thënë, duke urdhëruar Kryeministrin Berisha në atë kohë: “Hiqe TVSH-në e plehrave kimike! Reduktoje TVSH-në e farërave 10 % dhe do të ketë lehtësim të sipërmarrjes në fshat, do të ketë lehtësim në rrugën e shitjes së prodhimit të fshatit!” Faktikisht, vetëm nga heqja e TVSH-në për plehrat dhe nga reduktimi i TVSH-së për farërat janë 350 mijë familje që jetojnë në fshat dhe që e ndjejnë efektin. Ky efekt përkthehet në lehtësim të punës së tyre në fshat, që, sigurisht, kërkon edhe një masë tjetër, që është heqja e akcizës së naftës dhe e taksës së qarkullimit për naftën, duke ndarë qartësisht naftën për konsum të përditshëm për vetura, nga nafta bujqësore dhe industriale. “I ndava këto, - thoshte Rama vjet, më 11 dhjetor, - sepse ne këto do t’i realizojmë në 100 ditët e para të programit tonë qeverisës, qoftë heqjen e taksës së biznesit të vogël, qoftë heqjen e TVSH-së për plehrat kimike, qoftë reduktimin e TVSH-së për farërat”.

Kush nga pensionistët pret një pension më të mirë, duhet t’i lutet Zotit që të ketë fëmijët në punë dhe të ndajnë çfarë munden bashkë. “Reforma jonë për pensionet,- thoshte programi i Rilindjes, - është që t’i nxjerrim pensionistët nga shtresat e varfra”. Por me indeksin as 2% pensionistët nuk do të kenë mundësi të dalin nga shtresa e varfër. 

Arsimi. Çfarë nuk kemi dëgjuar për arsimin gjatë fushatës, për Ipad-e falas dhe investime për dijen. Nga 5% e prodhimit të brendshëm bruto, që ishte premtimi, kokoshi u katandis në 2,9% këtë vit.

“Rrugë, rrugë, rrugë, a thua se rrugët hahen”, thoshte Rama gjatë fushatës së këtij viti, por investime për shtrimin e rrugëve ai tashmë nuk i ka fare në buxhet. Gjatë vitit 2014, edhe pse deficiti rritet, rrugë nuk do të ketë. Investimet nga buxheti ulen me 80 milionë dollarë, pra shteti merr përsipër që vitin e ardhshëm të investojë 80 milionë dollarë më pak. Ndonëse taksat rriten, borxhi rritet në 75%. Por ai rrit me 7 miliardë lekë shpenzimet për veten dhe për shpenzime qeveritare. Rrit vetëm këto, jo pagat dhe pensionet.

Cila nga bashkitë dhe komunat priste investime dhe më shumë mbështetje, duhet të di se niveli maksimal i transfertës së pakushtëzuar është ulur përsëri. Bashkitë që kanë deri në 20 000 banorë përdorin deri në 25 %, pra 5% më pak se në vitin 2013. Komunat që kanë deri në 3000 banorë përdorin deri në 45%, 5 % më pak se viti 2013. Komunat që kanë nga 3000 deri në 10 000 banorë përdorin deri në 40%, 5 % më pak se në vitin 2013. Komunat që kanë nga 10 000 deri në 15 000 banorë po përdoren deri në 35%, edhe këto 5% më pak se viti që kaloi. Komunat që kanë mbi 15 mijë banorë përdorin deri në 30%, 5 % më pak se viti 2013.


Rama vjet, më saktë gjatë fushatës elektorale, sepse ky vit po mbyllet, thoshte: “Unë nuk kam folur asnjëherë për taksë progresive për kompanitë, duhet një model i ri ekonomik dhe një ekonomi prodhuese. Ne kemi problem varfërinë, ne duhet të nxitim pasurinë. Ne me taksimin e ndershëm i japim mundësi policit që të kursejë më shumë se një rrogë në vit. Biznesi këtu ka një padrejtësi të madhe, që furra e bukës paguan më shumë sesa 15-katëshi.”. Ai vazhdonte përsëri me propozime për ish-kryeministrin Berisha në atë kohë. “Duke e përmbyllur, do të shtoja në vazhdën e kërkesës së Kryeministrit për alternativë për propozime konkrete për amendamente se është e domosdoshme që ne të biem dakord për një ndryshim me rëndësi të madhe, që ka të bëjë me administrimin e borxhit. Së pari, të gjithë duhet ta kuptojnë se borxhi nuk është i shtetit, sepse shteti nuk është gjë tjetër veçse një mekanizëm që funksionon në bazë të parave që merr nga qytetarët. Heqja e kufirit të borxhit, çuarja e tij mbi 62% bie ndesh me interesin e çdo familjeje të zakonshme shqiptare”, - thoshte Rama në dhjetor 2012. Nuk e di çfarë do të thotë sot që borxhin e çoi në 75%. 

Dikush gënjen: ose gënjeni ju, ose gënjejnë qytetarët. Ose gënjeni ju, sepse ju kanë inat bizneset ngaqë ju rritët taksën 15%, pra bizneset e mëdha; ose gënjejnë ata që punojnë në fushën e turizmit, të cilët duhej të ishin ndihmuar që ju të mos gënjeni për imazhin e vendit; ose gënjen Dhoma Amerikane e Tregtisë; ose ajo Britanike; ose gënjen biznesi vendas, ose gënjen biznesi i huaj, ose gënjejnë ata që thonë se investimet e huaja direkte nuk do të preken, ose gënjen qeveria juaj. Kush priste integrimin nga ju, i ofruat menjëherë rrënimin e brendshëm dhe përveç tij mungesën e transparencës së ligjit, çka solli një “jo” të madhe nga vendet anëtare të BE-së për statusin e vendit kandidat. Edhe këtu qeveria juaj gënjen.

Rama thoshte: “Qeveria e integrimit europian do të vazhdojë traditën e mirë të krijuar në këtë aspekt. Parametra makroekonomikë optimalë, parametra bazë optimalë që qeveria mendon se profilizojnë stabilitetin janë: inflacioni nën nivelin 3% në vit, borxhi publik nën nivelin 50%, deficiti nën nivelin 3%.” Gënjeshtra! Inflacioni sot është 4%, borxhi publik 75% dhe deficiti 4,6%, pa përmendur të ashtuquajturat borxhe të tjera të Ramës, që e çojnë në 6,6%. 

Ju fshiheni, përdorni sloganin “kush fiton më shumë, paguan më shumë” si metodë armiqësore për të rritur një sërë taksash të tjera. Pra, si përfundim, ky nuk është buxheti i mosmbajtjes së premtimeve, por i shpërfilljes totale nga premtimet.

Ministri i Financave në mbledhjen e Konferencës së Kryetarëve tha një fjali brilante. Ai na u drejtua ne deputetëve: “Do të kërkoja mirëkuptimin tuaj dhe të qytetarëve për mosruajtjen e stabilitetit ekonomik të vendit me anë të këtij buxheti.” Është njëlloj sikur t’u thuash qytetarëve: “Kërkoj mirëkuptimin tuaj që t’ju çoj prapa diellit.” Prandaj ju tha Barosso: “Kujdes me situatën ekonomike!”. Por, ku ta dijë Barosso se ju bëni të kundërtën e asaj që të tjerët jua lënë porosi ta bëni, sepse i keni dhënë fjalën vetes për rrënim. Mbajeni, por, kush mbjell erën, korr furtunën! Priteni se e kërkuat vetë.

Faleminderit!

Ilir Meta – Fjalën e ka zoti Sherefedin Shehu. Të përgatitet zonja Mimoza Hafizi.

Sherefedin Shehu – I nderuar Kryetar,

Të nderuar kolegë deputetë,

Buxheti i vitit 2014 është një plan taksash të rritura, godet konsumin e qytetarëve, shkurton vendet e punës dhe përgatit recesionin e ekonomisë.

Sot në ditën e 101-të të qeverisë qytetarët prisnin zero taksa dhe rritje të mbështetjes nga buxheti, ndërsa me buxhetin e 2014-s qeveria po u dhuron një paketë me rritje taksash, me rritje të shfrenuar të borxhit, me ulje të investimeve publike dhe me mbështetje sociale minimale. Barra tatimore e këtij buxheti është më e madhja në 10 vjetët e fundit. 

Si çdo vit, qytetarët prisnin rritje të pagave dhe të pensioneve, por më 2014-n ata duhet të shtrëngojnë rripin. Në ditën e 99-të të qeverisjes së tij Kryeministri, si i zënë në faj, akuzoi ata që thanë se nuk do të ketë rritje pagash dhe pensionesh për tre vjet. Por kjo ishte për të kaluar radhën, sepse në buxhet nuk ka asnjë qindarkë për rritjen e tyre. Në faqen 26 të raportit të buxhetit qeveria deklaron se buxheti nuk përmban fond për rritje të përgjithshme pagash në administratën publike, ndërsa në faqen 28 deklarohet se buxheti i pensioneve mbulon vetëm nevojat ekzistuese. Ky është buxheti i papërgjegjshmërisë. Qeveria i mori votat duke premtuar se do të qeveriste pa borxh, por, kur hyri në zyrë, deklaroi se po e rriste borxhin për të shlyer detyrimet ndaj biznesit, madje për llogaritjen e tyre u pagua edhe një kompani e huaj, ndërsa sot deklaron se e ka çuar borxhin në 69% të PBB-së, kundrejt 62% që e gjeti atë para katër muajsh. Pra, në katër muaj e rriti borxhin 7%, ose 3% më shumë sesa rritja në katër vjetët e shkuar. Më e keqja nga kjo rritje e shfrenuar është se asnjë lek nuk u përdor për detyrimet ndaj biznesit apo për investime publike, mbasi këto të fundit u ulën në buxhetin e rishikuar nga qeveria. Të njëjtën gjë qeveria po bën edhe me buxhetin e vitit 2014. Deficiti do të jetë rreth 7% të PBB-së, ose më i larti në të gjithë historinë e re 23-vjeçare. Qeveria do të marrë borxh rreth 1 miliard dollarë, ose 2,5 herë më shumë se huamarrja mesatare vjetore e periudhës gusht 2006-2013. 30% e borxhit që merret do të përdoret për shpenzime administrative dhe borxhi publik do të arrijë në 75% të PBB-së. Ashtu si në rishikimin e buxhetit 2013, edhe rritja e borxhit në vitin 2014 bëhet për të mbuluar paaftësinë e qeverisë. Në këtë buxhet të ardhurat parashikohen 2 miliardë lekë më pak se në vitin 2013. Në mënyrë spekulative rritja e të ardhurave paraqitet 42 miliardë lekë, por, po të zbriten nga kjo shumë 20 miliardë lekë rimbursime të TVSH-së, siç është bërë gjithmonë dhe siç e kërkojnë standardet e statistikave financiare të qeverise, dhe 24 miliardë nga rritja e tatimeve dhe taksave, del se të ardhurat nga përmirësimi i administrimit janë zero dhe të ardhurat pa rritje taksash do të ishin 2 miliardë lekë më pak se më 2013-n. 

Ky është buxheti i paaftësisë për të qeverisur, por edhe i paligjshëm. Qeveria nuk arriti të përgatiste buxhetin në 100 ditët e para, ndonëse qeveritarët e rinj e gjetën mbi tavolinë më 5 tetor dhe duhej ta kishte paraqitur më 1 nëntor, siç e kërkon ligji. Ky aspekt mund të quhet formal, por nuk mund të tolerohet ulja e investimeve publike me 17 miliardë lekë kundrejt buxhetit të qeverisë së mëparshme dhe 18 miliardë lekë kundrejt buxhetit të rishikuar. Nuk mund të tolerohet që investimet publike ulen, ndërsa borxhi publik rritet në rekord historik dhe mbi 30 miliardë lekë borxh merren për administratën, çka është në shkelje të nenit 57 të ligjit “Për menaxhimin e sistemit buxhetor”. 


Ndonëse infrastruktura konsiderohet prioritet, investimet e këtij sektori ulen dyfish: nga 17,4 miliardë bëhen 9,6 miliardë. 

Rritet buxheti i bujqësisë si rrjedhojë e kontratave të financimeve të trashëguara nga qeveria e PD-së; mbështetja për fermerët ulet. Edhe shlyerja e detyrimeve ndaj biznesit parashikohet të jetë pjesore dhe listimi i Deloitte-it ishte vetëm për të justifikuar rritjen e borxhit. Në të vërtetë këto detyrime u përkasin projekteve të përfunduara ose në proces. Sipas standardeve të menaxhimit financiar, ato duhet të shlyen para se të buxhetohen projekte të reja. 

Ky buxhet përmbush tekat e qeverisë. Shpenzimet administrative rriten me 70 milionë dollarë, ndërsa investimet publike ulen. Të përndjekurit politikë dhe ish-pronarët marrin respektivisht 12 milionë dollarë dhe 2 milionë dollarë më pak se në vitin 2013. 


Shtresat në nevojë nuk do të marrin asnjë lek më tepër, pasi në faqen 29 të raportit mbi buxhetin qeveria thotë se shtesa e parashikuar për ndihmën ekonomike dhe për aftësinë e kufizuar do të përdoret për të paguar detyrimet e vitit 2013. Në fakt, këto detyrime i krijoi vetë qeveria, pasi shuma mujore e tyre është rreth 1,5 miliardë lekë. Në fillim të muajit shtator gjendja e fondeve të papërdorura ishte 4 miliardë lekë. 


Qeveria mburret se ka buxhetuar 1 miliard lekë për shtresat në nevojë për të kompensuar çmimet e ushqimeve bazë. Në fakt, ajo tallet me këtë grup, sepse, në vend që të rrisë ndihmën ekonomike, krijon xhepa për pagesa selektive. 

Edhe rinia, e cila u mashtrua më shumë gjatë fushatës elektorale, nuk ka pjesë në këtë buxhet. Në vend të politikave të punësimit të tyre, në buxhet parashikohet një shumë qesharake prej 9,5 milionë lekësh, pa asnjë objektiv të qartë për të ndihmuar këtë shtresë, më vitalja e shoqërisë. 

Ndryshe nga pritshmëria e qytetarëve për shërbim shëndetësor falas, ky buxhet rrit taksat e përgjithshme dhe kontributin e sigurimeve shëndetësore, sidomos për fermerët e zonave malore. 

Ndërsa për arsimin kjo qeveri premtoi dyfishim të buxhetit dhe rritje të tij jo më pak se 5% të produktit të brendshëm bruto, në këtë buxhet ka vetëm 4% rritje. Arsimi profesional, i trumbetuar si prioritet, ka një rritje simbolike, ndërsa financimi për universitetet ulet ndjeshëm: 500 milionë lekë, ose 7% e buxhetit.

Edhe njësitë e qeverisjes vendore në këtë buxhet marrin nga qeveria 700 milionë lekë më pak se në vitin 2013 dhe nuk kanë asnjë siguri për të ardhurat nga tatimi mbi biznesin e vogël, të cilin qeveria e konfiskoi. Ky buxhet nuk ka as politika dhe as projekte të reja. 

Rruga e Arbrit është fshirë nga lista e investimeve. Ndërsa “korridori i gjelbër dhe i kaltër” do të jenë referenca më e mirë e talljes së Kryeministrit me qytetarët. 

Shlyerja e detyrimeve ndaj biznesit do të mbetet premtim, pasi varet nga kredia e FMN-së, e cila disbursohet në tre vjet dhe kundrejt kushteve të paracaktuara.

Rritja e taksave dhe keqpërdorimi i parave të shqiptarëve rrezikojnë krizën dhe shkurtimin e vendeve të punës. Goditjen më të madhe do ta ketë fshati, sepse përveç taksës së naftës, të duhanit e mallrave të tjera rriten edhe kontributet e sigurimeve shëndetësore. 

Mbështetja për fermerët ulet dhe për subvencionimin e input-eve bujqësore janë parashikuar 600 milionë lekë, të cilat nuk mbulojnë as një të tretën e kostos së tyre. 

Premtimi 160 milionë dollarë për çuarjen e ujit në parcelë është katandisur në 7 milionë dollarë. Atëherë, qytetarët pyesin me të drejtë: “Ju i morët karriget për të qeverisur apo për t’u eglendisur?”

Ilir Meta – Fjalën e ka deputetja Mimoza Hafizi. Përgatiten deputetja Albana Vokshi, pastaj deputetët Igli Cara, Roland Keta dhe Oerd Bylykbashi.

Mimoza Hafizi – Të nderuar kolegë deputetë,

Në fakt, këtë fjalë e kisha përgatitur për t’iu adresuar në veçanti kolegëve të mi universitarë, pedagogëve të 15 universiteteve publike shqiptare. Besoj se ndonjëri do të jetë zgjuar në ketë orë të natës. Në orën kur ata ishin zgjuar, nuk mund të flisja, sepse isha e detyruar të dëgjoja fjalë të papërshtatshme, me të cilat jam ndierë e fyer, e jo vetëm unë, por besoj se edhe shumë zonja të këtij parlamenti, sepse kemi një aleancë grash, e cila është krijuar për të mbrojtur ambientin parlamentar edhe nga fyerje dhe nga situata të tilla. 

Gjithsesi, besoj se mesazhi i kësaj fjale do t’u kalojë kolegëve të mi universitarë. Domethënë, buxheti i vitit 2014 për institucionet e arsimit të lartë publik do të jetë në rritje në krahasaim me vitin 2013 me 3,1%. Gjithashtu përkundër skemave të mjegullta të financimit, të përfolura gjatë dhe të lëna trashëgimi nga qeverisja e kaluar, ky buxhet do t’u kalojë tërësisht vetëm universiteteve publike, të cilat do të kenë prioritetin e merituar në hapësirën e arsimit të lartë, sepse verdikti i 23 qershorit ishte edhe për universitetet publike. 

Edhe fondi për shkencën në vitin që vjen do të jetë 22% më i lartë, përkundër thumbave cinike se shkenca shqiptare u zhduk bashkë me emrin në Ministrinë e Arsimit. Edhe fondi për ekselencën, për studentët e shkëlqyer, në vitin 2014 do të jetë 2,6 herë më i lartë se në vitin 2013. Ne jemi maxhoranca që mbështet meritën, konkurrencën dhe ekselencën. 

E para që dua të theksoj në fjalën time është se 457 milionë lekë, ose 4,5 milionë dollarë, janë borxhe që qeverisja e kaluar i la mbi kurriz rrjetit të institucioneve publike të arsimit të lartë, që ua la pedagogëve dhe studentëve. Shifër e lartë kjo për ne, e barabartë me dhjetëra auditorë të rinj, mungesa e të cilëve bën që studentët e universiteteve publike të mbajnë radhën deri në orët e vona të natës për të marrë një leksion, apo me dhjetëra salla studimi ose laboratorë bashkë, që sistemi ynë i ka mangët. 

Buxheti i ri, përpos disa investimeve të rëndësishme, ka marrë përsipër ta sheshojë këtë barrierë që pengon zhvillimin, për t’i lënë universitet të lira në rrugën e tyre në aleancë me qeverisjen e re, që po punon me moton “zero lekë borxhe të lëna pas”.

Pesha kryesore e financimit shkon në shpenzime për pagat dhe shpenzime të tjera, që do të jenë rreth 3,9 miliardë lekë, ose 39 milionë dollarë, pa përfshirë këtu 4 milionë dollarë bursa për 8 mijë studentë e 3,5 milionë dollarë ndihmë për strehimin e studentëve. 

Financimi kalon nga shteti në formën e një transferte të pakushtëzuar dhe shpërndahet nëpër të gjitha universitetet sipas një formule që merr në konsideratë kryesisht numrin e pedagogëve dhe të studentëve. Dua të ndalem veçanërisht në këtë fond, që është burimi kryesor i funksionimit të universiteteve publike, i cili jepet nga shteti, por menaxhohet nga universiteti. Theksojmë se motoja e qeverisë së re është mirëmenaxhimi i fondeve publike. Ky mirëmenaxhim nuk mund të fillojë të instalohet kurrkund më parë se në universitete, sepse janë mjediset më të besueshme tradicionalisht, besim që e ka gjetur mishërimin te nocioni dhe praktika e autonomisë universitare. Vetëm nëpërmjet transparencës në universitete mund të funksionojë korrektësisht menaxhimi i fondeve publike, pa zhgënjyer pritshmërinë. Ky zhgënjim ka ndodhur edhe para syve të publikut dhe të profesoratit. 

Së dyti, qeveria ka deklaruar tashmë bashkëpunimin për ta reformuar formulën e shpërndarjes, apo edhe më tej, për të reformuar skemën e financimit, e cila do të ndodhë krahas akreditimit të universiteteve. Këto dy ngjarje duhen integruar për të përfshirë në skemën e financimit edhe cilësinë e diplomave të lëshuara për të marrë në konsideratë edhe nivelin e punësimit që sigurohet përmes diplomës, në mënyrë që struktura universitare të çlirohet nga diploma të padobishme. Detajimi i buxhetit duhet të shkojë deri në departamente. Janë edhe elemente të tjera të njohura tashmë teorikisht.

Së treti, Ministria e Arsimit dhe Sportit duhet të ridiskutojë me universitet publike rregulloret e tyre të brendshme për një kthesë në tatëpjetën që ka marrë pamja e universitetit liberal; universitetit që i sorrolat studentët me vite të tëra të humbura, që nuk finalizohen me asnjë diplomë. Vit pas viti rregulloret po liberalizohen, duke u dhënë liri studentëve që t’i kapërcejnë vitet mësimore formalisht, pa i marrë provimet, duke vështirësuar kështu detyrimet, duke rritur kot shpenzimet personale apo ato publike, si dhe duke rënduar artificialisht buxhetin dhe në fund të 4-5 vjetve studenti e gjen veten pa diplomë dhe me shumë vite jete e lekësh të humbura kot. Në dobi të efikasitetit të fondeve publike, por kryesisht në dobi të jetës së çdo të riu, ndaj të cilit universiteti duhet të jetë i ndershëm për ta udhërrëfyer, rregullat e shkollimit duhet të bëhen më rigoroze. Besoj se një rrugë e re po hapet para universiteteve tona në dialog me qeverinë dhe në përputhje me frymën e re të mirëmenaxhimit të fondeve publike, e cila dobinë në shifra nuk do ta ketë vetëm 3,1% më shumë, siç e thashë, por shumë më tepër se kaq. 

Për ta mbyllur, dua të them dy fjalë për universitetin “Luigj Gurakuqi” të Shkodrës. Dua ta inkurajoj si një ndër universitetet më serioze publike që të jetë luftarak për të merituar një pjesë të rëndësishme të transfertës së buxhetit. Po kështu dua të veçoj edhe një universitet të ri publik në Shkodër, atë të Arteve. Jam dëshmitare e përkushtimit të personelit drejtues atje për ta mbajtur gjallë këtë krijesë njëvjeçare me besimin te shpirti artistik i shkodranëve. Si ligjvënëse, ky universitet më bën të ndjeshme ndaj politikave mbështetëse të shtetit aty ku ka interes dhe veçanërisht aty ku ka vullnet dhe shpirt për studime të larta. Kjo duhet të jetë edhe fryma e financimit të universiteteve publike.

Faleminderit!

Ilir Meta – Faleminderit!

Fjalën e ka deputetja Albana Vokshi. Përgatitet deputeti Igli Cara.

Albana Vokshi – I nderuar zoti Kryetar,

Të nderuar kolegë deputetë,

Kemi kaq muaj që dëgjojmë Kryeministrin-piktor që sillet rrotull dhe bërtet duke u ankuar se Berisha ia la vendin në një krizë të thellë dhe i la arkën bosh, prandaj shqiptarët e mashtruar në qershor të vitit 2013 nuk mund dhe nuk duhet të kenë asnjë pritshmëri në mbajtjen e premtimeve apo në performancën e kësaj qeverie. 

Në vazhdën e qasjes nihiliste ndaj gjendjes reale ekonomike ku e gjeti vendin kur mori pushtetin, qeveria ka deklaruar në relacionin e buxhetit se objektivi i saj i parë do të jetë vendosja e stabilitetit makroekonomik dhe nxjerrja e vendit nga kriza e thellë. 

Në literaturën ekonomike stabiliteti makroekonomik i një vendi përshkruan qëndrueshmërinë e disa treguesve bazë ekonomikë, si: inflacioni, papunësia, rritja ekonomike, kursi i këmbimit etj. Që vendi të jetë në krizë, duhet të përmbushen minimumi tri elemente: rritja ekonomike të jetë negative, papunësia të jetë në rritje dhe të ketë mungesë stabiliteti në financat publike. Të gjithë këta tregues, siç e dëshmon vetë qeveria juaj në relacion, janë krejtësisht stabël. Merita kryesore e ekonomisë shqiptare për këta vjet ka qenë pikërisht rezistenca ndaj krizës globale dhe krizës në mendjet tuaja. Megjithëse në shifra modeste ndërmjet 1,5% dhe 2,5%, rritja ekonomike vazhdoi të ishte pozitive. Nuk patëm rritje të nivelit të papunësisë. Investimet e huaja u dyfishuan. Patëm një sistem bankar solid, të mirëkapitalizuar e likuid, që u vlerësua si një nga më të qëndrueshmit në Ballkan. Arritëm të mbajmë vlerësimin B+ nga Standard and Poor për stabilitetin e financave publike. Mbajtëm një inflacion të ulët në intervalin 2-3%, qëndrueshmëri relative të lekut ndaj euros dhe ndaj dollarit dhe një stabilitet çmimesh të vlerësueshëm. Pra, ku është kriza që lamë, zoti Kryeministër? (Nëse ai vazhdon të na shohë akoma edhe në këtë orë!)

Kriza e thellë ekonomike së cilës i referohet Kryeministri dhe qeveria, nuk mund të jetë më keq se kaq pasi vetë shifrat e ofruara nga qeveria në projektbuxhet e hedhin poshtë këtë hipotezë nga pikëpamja ekonomike. Natyrisht që pikëpamjet artistike lejojnë më shumë hapësirë interpretimi dhe përdorim më të çlirët të metaforave me fjalën “krizë”. 

Po cilat janë veçoritë kryesore të buxhetit të varfërimit të vitit 2014? Së pari, është buxheti më diletant, i hartuar në mënyrën më mekanike, madje edhe të çorientuar. Në një këndvështrim më të përgjithshëm, problemi thelbësor i buxhetit që ne po shqyrtojmë është pikërisht mbështetja e tij mbi një panoramë të shpërfytyruar të gjendjes reale ekonomike të vendit, si pasojë e së cilës qeveria merr përsipër të rregullojë gjëra që nuk kanë nevojë të rregullohen. Është pranuar nga të gjithë se në njëzet e tre vjet nuk ka ndodhur të ndryshohen kaq shumë ligje të paketës fiskale njëherësh, të propozohen kaq shumë ndryshime në sistemin fiskal e në një kohë kaq të shkurtër. Për të bërë këtë hap të madh, do thosha shumë të guximshëm, qeveria nuk ka ndërmarrë asnjë analizë të mirëfilltë ekonomike të realitetit, nuk ka ndërmarrë asnjë vlerësim objektiv profesional të politikave fiskale dhe ekonomike të zbatuara deri më tani, madje jam e bindur se nuk ka analizuar as efektet apo ndikimet e mundshme të politikave të reja që po na propozon. Me sa duket, qeveria është mjaftuar me një vështrim sipërfaqësor, jo ekonomik, por thjesht artistik të realitetit të vendit dhe në rastin më të mirë ka bërë një vlerësim mekanik e statik të treguesve publikë. Për këtë arsye ndryshimet që ajo propozon janë krejt të panevojshme dhe në disa raste do të kenë efekte të ndryshme nga ato që pret qeveria, më së shumti efekte negative për qytetarët. 

Rasti më tipik i qasjes diletante të qeverisë është ai i heqjes së taksës së sheshtë. Mazhoranca i ka bërë një gjyq politik të ashpër taksës së sheshtë, por pavarësisht nga siguria e shtirur prej eksperti me të cilën flasin përfaqësues të mazhorancës, qëndrimet e tyre janë shumë sipërfaqësore, pasi faktikisht nuk bazohen në ndonjë studim apo analizë ekonomike a ekonometrike, që do të shqyrtonte efektet reale të taksës së sheshtë në ekonomi, mbi të gjitha në rritjen ekonomike, në investimet e huaja dhe uljen e informalitetit. Çdo deklarim i mazhorancës se taksa e sheshtë ka qenë dështim është deklarim apriori, i pabazuar dhe pa asnjë meritë teknike. Madje, edhe ajo pjesë e mazhorancës që është munduar të tingëllojë si eksperte bazohet vetëm në leximin mekanik të shifrave dhe ia ka veshur çdo ndryshim negativ shifrash ekonomike taksës së sheshtë, pa marrë parasysh gjithë kompleksitetin e faktorëve që ndikojnë në zhvillimin ekonomik… 

(Ministri Arben Ahmetaj flet nga vendi.)

 Zoti Ahmetaj, edhe juve ju vlen kjo. 

Akoma më amatore duket mënyra se si janë hartuar ndryshimet e propozuara për nivelin e taksave. Buxheti është mjeti kryesor që ka qeveria për realizimin e objektivave të veta, por mungesa e analizave serioze e efektive të politikave të propozuara ka bërë që pothuajse të gjitha masat fiskale që propozon qeveria të bien ndesh me këto objektiva. 

Së dyti, në mënyrën si është hartuar, ky buxhet bie ndesh me objektivat e programit të qeverisë, me premtimet elektorale dhe objektivat e procesit të integrimit. Një nga prioritetet kryesore që ka shpallur qeveria është lufta kundër korrupsionit dhe aktivitetet kriminale, përfshirë këtu edhe atë kundër evazionit fiskal. Qeveria ka rritur taksat dhe në mënyrë paradoksale ka deklaruar se këto ndryshime të sistemit të taksave do të ndihmojnë në uljen e evazionit fiskal dhe në luftën kundër korrupsionit. Në ekonomi shumë pak gjëra mund të thuhen me siguri, por vetëm njëra prej tyre është e sigurt: sa më të larta të jenë taksat dhe sa më i ndërlikuar të jetë sistemi fiskal, aq më shumë rriten përpjekjet për evazion fiskal dhe korrupsion. 

Një prioritet tjetër i qeverisë për zhvillimin ekonomik të vendit është tërheqja e investimeve të huaja. Është e qartë se taksat e ulëta e të thjeshta janë më nxitëse për investimet e huaja sesa taksat e larta dhe një sistem i ndërlikuar. Paradoksalisht, qeveria përsëri deklaron të kundërtën. 

Së treti, ky është buxheti i varfërimit. Një nga prioritetet kryesore të shpallura nga qeveria është rishpërndarja e madhe e të ardhurave me moton socialiste të shpërndarjes së thellë nga të pasurit tek të varfrit. Në fakt, në mënyrë paradoksale, me futjen e tatimit progresiv vetëm mbi të ardhurat dhe në mënyrën e propozuar qeveria nuk ofron asnjë lehtësim për shtresat e varfra. Ofron një lehtësim të papërfillshëm për shtresat e ulëta e të mesme, dënon shtresën e sipërme të mesme dhe nuk prek fare shtresën e pasur. Madje, nëse e shohim nga një pikëpamje tjetër, tatimi i propozuar mbi të ardhurat ndëshkon tatimpaguesit e ndershëm dhe jo ata që evadojnë më shumë taksa, që janë të pasurit. Elementi tjetër i buxhetit është mosrritja e rrogave, madje edhe mosindeksimi i tyre për efekte të inflacionit. Kjo politikë do të prekë të gjithë rrogëtarët publikë më shumë se të gjithë personat me rroga të vogla, pa përmendur këtu mungesën e një përgjegjësie totale ndaj të varfërve, duke futur elementin tjetër të politikës së re fiskale, pikërisht rritjen e akcizës për karburantet, alkoolin, cigaret. Është e padiskutueshme që rritja e akcizës së karburantit do të rrisë çmimin e një sërë produktesh e shërbimesh që kanë si impute karburantin. Ky shtrenjtim do të jetë më i rëndë për familjet e varfra, tek të cilat disa shërbime e produkte bazë lidhen me karburantin, si buka, transporti, që zënë një vend më të madh në buxhetin familjar. 

Së katërti, ky është buxheti i pakënaqësisë sociale. Qeveria e luksit vjen sot me paketën më të shtrenjtë financiare, e cila rëndon jetesën e mbi 97% të shqiptarëve. Ky sistem i ri taksash shton varfërinë. Të gjitha janë mashtrime. Në dokumentin financiar nuk ka buxhet të mjaftueshëm për nevojat e personave me aftësi të kufizuara. Nuk ka buxhet për gratë që janë viktima të dhunës. Nuk ka buxhet për gratë që i rritin të vetme fëmijët dhe mbajnë familjet. Nuk ka buxhet për dëmshpërblimin e ish-të përndjekurve politikë. Sigurisht, kësaj radhe neobllokmenët aplikojnë për ish-të përndjekurit diskriminimin financiar, sepse 23 vjet më parë etërit e tyre vranë, burgosën e përndoqën politikisht shqiptarët që kërkuan të drejtat e tyre. 

Në fund dëshiroj të theksoj edhe një herë se paketa fiskale dhe buxheti i qeverisë janë të mbështetura në një qasje amatore dhe sipërfaqësore të analizimit të realitetit dhe të alternativave të politikave publike. Për këtë arsye këto propozime do të rëndojnë mirëqenien e pothuaj të gjithë shqiptarëve, me përjashtim të shtresës më të pasur të vendit, dhe do të kenë pasoja negative në zhvillimin ekonomik të vendit, mbi të gjitha duke shkurajuar investimet e huaja e duke cenuar kapacitetin konkurrues të produkteve shqiptare. Ky buxhet është dëshmi e qartë e asaj që të gjithë ne i frikësoheshim: krijimit të një shteti policor antishqiptar, që jo vetëm s’po na afron, por po na çon shumë larg Europës. Faleminderit!

Ilir Meta - Zoti Igli Cara, zoti Roland Keta, përgatitet zoti Oerd Bylykbashi e zoti Genc Pollo. 

Igli Cara - I nderuari zoti Kryetar,

Të nderuar kolegë,

Më 23 qershor koalicioni juaj fitoi zgjedhjet. Partia Demokratike dhe aleatët e saj e pranuan humbjen dhe që nga shtatori, kur ju morët qeverisjen e vendit, opozita ka kryer misionin e saj për t’u shërbyer qytetarëve dhe për të ngritur zërin e tyre. Ka qenë në mbrojtje të institucioneve të pavarura dhe të atyre të qeverisjes vendore. Ka qenë shumë e vendosur për të kontribuar në vazhdimin e reformave për integrimin e Shqipërisë në Bashkimin Europian. Por ka tre muaj që qeverisja juaj po zhgënjen shqiptarët dhe ndërkombëtarët, gjë e cila u duk edhe në mosmarrjen e statusit të vendit kandidat për në Bashkimin Europian. Ka tre muaj që nuk keni vizion, nuk respektoni Kushtetutën. Paligjshmëria, lufta ndaj institucioneve të pavarura, nxjerrja e akteve normative, çka u kundërshtua edhe nga Gjykata Kushtetuese. Të jeni të sigurt se opozita me çdo deputet të sajin këtë do të bëjë për çdo akt antiligjor që prek interesat e qytetarëve shqiptarë. Ka rreth një javë që diskutojmë në komisione paketën fiskale dhe projektbuxhetin e vitit 2014. Opozita kishte mbi një muaj që ngrinte zërin për vonesën e këtij projektligji, ndër më të rëndësishmit për vendin e për shqiptarët. Është hera e parë gjatë këtyre viteve që sillet me kaq vonesë buxheti dhe paketa fiskale. Edhe për këtë vazhdoni të shkelni ligjet. Nuk organizuat asnjë tryezë me grupet e interesit. Nuk informuat dhe nuk dëgjuat zërin e fermerëve, bujqve, minatorëve, shoqatave të bashkive e të komunave, dhomave të tregtisë. 

Si deputet i qarkut të Dibrës dhe i rrethit të Bulqizës, kam parë me vëmendje buxhetin që i shërben këtij qarku dhe rrethit tim të Bulqizës. Nuk ka asnjë investim të ri për bashkinë Bulqizë dhe të komunave Martanesh, Fushë-Bulqizë, Zerqan, Shupenzë, Gjoricë, Ostren e Trebishtë. Ka financime vetëm në një pjesë të investimeve të vitit të kaluar. Janë planifikuar vetëm një milion lekë për shkollën e mesme të përgjithshme, një investim i përfunduar nga qeverisja e Partisë Demokratike. Jepen kaq pak fonde sepse nga ky qytet jam unë. Është viti me më pak investime që nga viti 2000. Unë nuk jam i befasuar, as i habitur, sepse qeverisja socialiste ka një urrejtje për këto zona. E ka pasur edhe në kohën e komunizmit, e ka edhe sot. Por mos harroni se në vitet 1990–1992 qenë këta burra, këta intelektualë që u dhanë leksione demokracie, që udhëhoqën Shqipërinë për lirinë dhe të drejtën e fjalës. Qenë bashkë me të gjithë shqiptarët për rrëzimin e komunizmit. Të jeni të sigurt se këtë do ta bëjmë përsëri, po i qeverisët keq. 

Të nderuar deputetë, 

Është hera e parë që në parlament ka tre deputetë nga Bulqiza: dy nga mazhoranca dhe unë nga opozita. Njëri prej tyre është edhe ministër. Jam i gëzuar dhe jam i gatshëm të bashkëpunoj për të mirën e atyre njerëzve punëtorë e bujarë, të varfër por të ndershëm, por Partia Socialiste nuk po mban asnjë premtim për ta. Sot po ndodh ndryshe. Premtoi rentën minerale, nuk po ua jep. Zoti Ministër, është ligj dhe duhet ta japësh. Unë kam pasur rezerva për rentën edhe gjatë qeverisjes së mëparshme, por kjo nuk do të thotë të vazhdoni të shkelni ligjin. Partia Demokratike e ndryshoi ligjin në vitin 2010 për marrjen e 25 për qind të rentës. A e dini se qyteti dhe qytetarët e mi i kanë dhënë buxhetit të shtetit të ardhura nga aktiviteti minerar? Vetëm në buxhetin faktik të vitit 2012 tre milionë dollarë, ndërsa në dhjetë vjetët e fundit mbi tridhjetë milionë dollarë, pa llogaritur vitet e mëparshme, kohë kur janë prodhuar mbi 13,5 milionë tonë. Ky qytet ka përfituar shumë pak dhe politika i ka shumë borxhe dhe vazhdon të mos i japë atë që i takon. Pse nuk jepen fonde për vazhdimin e ujësjellësit të disa fshatrave të Shupenzës? Pse nuk jepen fonde për vazhdimin e rrugës Tri-Çezmat–Zerçan? Pse nuk jepen fonde për vazhdimin e rrugës Ura e Çenezit–Librazhd? Nuk planifikoni asnjë fond për Gjoricën, për furnizimin me ujë të pijshëm, për kanalet e ujërave të zeza. Nuk planifikoni asnjë fond për komunën Krastë, Bulqizë. Nuk planifikoni asnjë fond për spitalin e Bulqizës, nuk keni asnjë politikë për mungesën e specialistëve, të kirurgëve, gjinekologëve e reanimatorëve. Të paktën të planifikoni fonde për aparatin e radiologjisë. Nuk planifikoni asnjë fond për shërbimin shëndetësor për shtatë komunat. 

Qytetarë të Dibrës e të Bulqizës, ju dini t’i krahasoni investimet e qeverisjes së mëparshme. Vetëm për periudhën qershor 2010–maj 2013 ka pasur njëzet e tre vepra investime në bashki e komuna, rrugë e qendra shëndetësore, ujësjellës e shkolla, me një fond total për tre vjet prej 45 milionë lekë të rinj. Pa përmendur vepra të nisura, si Rruga e Arbrit, rruga Peshkopi–Kukës, rruga Shupenzë–Librazhd, ku vetëm për qytetin tim janë investuar për katër vjet mbi 1.7 miliard lekë. 

Qytetarë të Bulqizës, vetëm nga këto investime u hapën me qindra vende pune. Sot me këtë buxhet jo vetëm që punësimi juaj nuk shtohet, por ulet me 50 për qind. Që nga janari banorët e Dibrës, të Bulqizës dhe Burrelit do të paguajnë më shumë lekë për të udhëtuar drejt Tiranës, pasi është rritur çmimi i naftës. Biznesi i transporteve do të ketë më pak të punësuar, më pak të ardhura. Në Bulqizë do të ketë më pak të punësuar në aktivitete minerare, pasi qeveria nuk ka vëmendje për minatorët. Për statusin e minatorit as që bëhet fjalë. Nuk do të ketë zhvillim të biznesit të madh, pasi qeveria e ka rritur tatimfitimin nga 10 deri në 15%. Me të drejtë presidenti i Dhomës Amerikane të Tregtisë deklaroi se është buxhet jotransparent, se është si ta vrasësh lopën dhe t’i kërkosh qumësht. Kështu po vepron qeveria ndaj biznesit. E persekuton me taksa të larta dhe i kërkon të kontribuojë në buxhetin e shtetit. Kështu veproi edhe në Bulqizë me pezullimin e aktiviteteve minerare, kur shkurtoi 750-800 punëtorë, duke i sjellë vetëm për një muaj shtetit një dëm prej 250 mijë dollarësh. 

Të nderuar deputetë, 

Si anëtar i Komisionit për Punën, Çështjet Sociale dhe Shëndetësinë, por edhe si mjek, vë re se është viti me më pak investime në spitalet rajonale dhe ato të rretheve. Asnjë fond për spitalin e Bulqizës dh atë të Peshkopisë. Me këtë buxhet për shëndetësinë nuk mbahet premtimi për mjekësinë falas. Tani të gjithë e kuptojnë se ajo ka qenë një demagogji. Ju në këtë buxhet nuk ua ktheni besimin shqiptarëve te shërbimi shëndetësor. Deklaroni se do të keni plane kombëtare për sëmundjet tumorale dhe kardiovaskulare, por nuk planifikoni asnjë fond për ta. Nuk keni planifikuar asnjë fond për aparatura, për pajisje, laboratorë për spitalet e rretheve e ato rajonale. Vazhdoni të mos u jepni autonomi spitaleve rajonaleve dhe të rretheve. 

Të nderuar përfitues të ndihmës ekonomike dhe persona me aftësi të kufizuara, qeveria jo vetëm që ju la pa lekë muajt e fundit, që ishte detyra e saj, dhe jo të bënte show, por nuk ka planifikuar asnjë fond më shumë për vitin 2014. Dhe të jeni të sigurt se me atë fond që është në këtë buxhet do të ngelet edhe tetori e dhjetori i vitit 2014 pa fonde për ju. Invalidë të punës dhe persona me aftësi të kufizuara, nuk ka asnjë shërbim shtesë për ju. Të nderuar kolegë, jam kundër këtij buxheti sepse nuk është buxhet transparent, nuk është konsultuar me grupet e interesit, shoqatat e bashkive, shoqatën e qarqeve, nuk rrit ekonominë e shqiptarëve, nuk ka investime publike, nuk planifikon fonde për Rrugën e Arbrit, nuk ka fonde për zhvillimin e qarkut të Dibrës dhe të rrethit të Bulqizës. Faleminderit! 

Ilir Meta - Fjalën e ka deputeti Oerd Bylykbashi. Përgatitet deputeti Genc Pollo. 

Oerd Bylykbashi - I nderuar zoti Kryetar,

Të nderuar kolegë,

Ky buxhet që na paraqet sot Kryeministri Rama ka vetëm një veti: i hap portën krizës ekonomike në vitin 2014, pikërisht asaj krize që, sado që na preku, nuk hyri kurrë brenda nesh sa kohë ishte qeveria e Partisë Demokratike. 

Banka Botërore dhe BE-ja jua thanë që të ruanit parametrat e ekonomisë që të vazhdoni të qëndroni jashtë krizës, por ju jeni të paaftë ta bëni këtë dhe paaftësinë tuaj do ta paguajnë shqiptarët. Shumë prej atyre që ju votuan e kanë kuptuar këtë paaftësi, por të tjerët do ta kuptojnë gjatë vitit 2014 kur të shohin se si Kryeministri Rama u merr më shumë para nga xhepat. 

Kryeministri tha që është buxheti më i madh në histori. Në fakt, kjo është piramidë që mbështetet në tre shtylla: bllokim të punësimit, mosmbështetje të përformancës ekonomike dhe në borxhe. 300 mijë vende pune që premtoi Edi Rama nuk duken kurrkund. Sigurisht nuk ka si të krijohen vende pune kur biznesit të madh, vendas dhe atij të huaj i rritet tatimi 15%. Nuk ka vende pune kur tatimi 7,5% i biznesit të vogël gërryhet në çast nga dyfishimi nga 200 në 400 lekë për metër katror i taksës së pasurisë ku ai operon, nga shtrenjtimi i kostos së punës dhe nga rritja e çmimit të karburantit. Nuk mund të presim vende pune nga biznesi me xhiro deri në 2 milionë lekë të rinj. Një pjesë e mirë e tij është biznes mbijetese. Paketa fiskale mbi të cilën vendoset ky buxhet është një kënetë plot me taksa. Terren më të dobët nuk mund të bëjë. Kryeministri premtoi se do të ulë taksat për 97% të shqiptarëve. Po si ka mundësi që vetëm 3% e tyre të mbajë gjithë shoqërinë mbi kurriz? Sigurisht, kjo jo vetëm që është e papranueshme moralisht, por është edhe e pamundur. Për këtë arsye është një gënjeshtër. Po për këtë arsye Rama po rrit taksat në kurriz të individëve dhe bizneseve, po u fut dorën në xhep të gjithë shqiptarëve, sepse nuk i del llogaria dhe i duhen më shumë para. 

Përveç opozitës, alarm për këtë buxhet dhe paketë fiskale kanë dhënë industritë e prodhimit, investitorët e huaj, biznesi i vogël, pensionistët, ish-pronarët, ish-të përndjekurit dhe grupe të tjera interesi. Në alarm janë të gjithë profesionistët, shtresa më e përgatitur dhe e shkolluar, që do t’i japë impulse përpara ekonomisë, sepse është nga më të goditurat nga paranoja e Kryeministrit për ata që dinë më shumë se ai. Ajo që surprizon cilindo analist është se gjithë ky alarm është krijuar në vetëm tre muaj e parë të qeverisë. Kjo është e paprecedentë për një qeveri rishtare. Kushdo po nënvizion me forcë dy rreziqe të mëdha, evazionin fiskal dhe informalitetin. Të dyja këto fenomene janë vrastare për financat publike dhe për administrimin e shtetit.

Së pari, shumë kompani do të gjejnë rrugë që t’i shmangen rritjes së tatimit. Për shembull, një kompani me xhiro 12 milionë lekë në vit do të ndahet në dy kompani me 6 milionë lekë secila që të paguajë 7,5% dhe jo 15% që i vë Kryeministri Rama. Një mundësi tjetër është që punonjësit profesionistë do t’i marrin me kontratë si të jashtëm apo do të ulin rrogën e deklaruar dhe pjesën tjetër do t’jua japin në të zezë. 

Me siguri njerëzit kanë filluar t’i mendojnë që tani mënyrat sesi tu shmangen taksave të Kryeministrit Rama. Një gjë është e sigurt: ky buxhet është formulë e sigurt për rritjen e informalitetit. Një pjesë e sipërmarrjeve do ta kalojnë biznesin e tyre në të zezë, madje një pjesë të punonjësve do ta paguajnë me dy bordero, një për shtetin dhe atë realin në të zezë. Bizneset e reja nuk do të regjistrohen fare, për rrjedhojë jo vetëm nuk do të mblidhen taksa, por as kontribute shoqërore dhe shëndetësore. Për fat të keq, punonjësit do të jenë ata që do ta vuajnë këtë informalitet, por edhe ata që paguajnë taksa rregullisht dhe ata që presin shërbime nga shteti, të cilat nuk do të jenë, sepse qeveria nuk mbledh dot të ardhura. 

Ulja e të ardhurave do të sjellë spiralin e rritjes së taksave në vitin 2015 mbi ata që nuk mund të shmangen. Sigurisht, Qeveria do t’i mjelë këta taksapagues qofshin biznes i madh, i vogël apo rrogëtar, por një ditë të bukur ata që e dinin veten të varfër, do të gdhihen të pasur, sepse kështu ka vendosur Kryeministri Rama, sepse atij nuk i mjaftojnë paratë në buxhet. Ajo që sot na shitet si tatim mbi të ardhurat nga pagat do të kthehet në tatim mbi të ardhurat. Pra nuk do të tatohen vetëm pagat e shqiptarëve, por edhe të ardhurat nga qiratë, depozitat dhe çdo e ardhur tjetër dhe ai që tatohej me 13% më vonë do të tatohet me 23%, sepse Kryeministri e ka arkën bosh. Ata që e dinë veten për biznes të vogël, do të gdhihen biznes i madh dhe do të tatohen me 15% dhe jo 7,5, sepse Kryeministrit i duhen para. Dhe kjo bëhet thjesht, pa ndryshuar shkallën tatimore. Biznesit të vogël nga 8 milionë që e ka xhiron sot, do t’i bëhet 4 ose 5. E gjithë kjo rrit koston, ul kompetivitetin e ekonomisë shqiptare, për rrjedhojë çon në shkurtime vendesh pune ose në falimentim. Ky është një spiral i frikshëm krize. Mosrealizimi i të ardhurave do t’i sjellë represivitet shtetit dhe rritje të gjobave. Kjo sjell arbitraritet dhe korrupsion. Biznesi do të kërkojë ta zgjidhë hallin me taksidarin drejtpërdrejt. Represioni i taksidarëve të shtetit dhe gjobat arbitrare sigurisht që e prishin klimën e biznesit dhe me prishjen e klimës së biznesit nuk vjen gjë tjetër veçse ulet vlerësimi i ekonomisë, e përkthyer në kushte më të vështira financiare për Shqipërinë.

Viktimë e këtij buxheti bazuar në informalitet, mungesë nxitje të biznesit dhe borxhe do të jenë mijëra vende pune apo pagat e dhjetëra, mijëra punonjësve. Punëmarrësit do të kërkojnë të rikuperojnë paratë e humbura nga vlera neto që ata merrnin përpara se të vendoseshin taksat e Edi Ramës. Ata ose do të bien dakord për mosdeklarim të plotë të pagës, pra evazion, ose do t’u bëjnë presion punëdhënësve dhe nëse ky konflikt do të shtrihet në numër, kjo do të sjellë pakënaqësi sociale dhe mungesë stabiliteti social dhe politik.

Në përfundim, miratimi i këtij buxheti është porta përtej së cilës shqiptarët i pret kriza ekonomike. Duke kaluar pragun, të tërhequr përdhunshëm prej kartonëve tuaj, zotërinj socialistë, shqiptarët duhet të lënë çdo shpresë jashtë kësaj porte.

Faleminderit!

Ilir Meta – Fjalën e ka deputeti Genc Pollo.

Genc Pollo – Mirëmëngjesi, zoti Kryetar!

Mirëmëngjesi, zonja dhe zotërinj deputetë!

Në këtë orë të herët kam bindjen që edhe ju keni bindjen se është relativisht e vështirë të thuash gjëra të padëgjuara për buxhetin ose për paketën fiskale, kam dhe  shpresën e vagullt se në këtë orë kanë filluar të zgjohen ata që u del gjumi më herët, fshatarët e pensionistët, që ndoshta, me njëfarë interesi për ekonominë e tyre, mund t’i vënë edhe pak veshin fjalës sonë.

Vërej që në sallë ka pak deputetë dhe vërej, gjithashtu, edhe ministrin Shkëlqim Cani, që duhet të ishte në ballë të vendit dhe në krye të debatit, por ndodhet në qoshen e sallës së seancës plenare, duke u marrë me çështje ekstrabuxhetore. Pavarësisht nga kjo, do t’i referohesha parashikimit të tij për rritjen e PBB-së për vitin 2014. Flet për 2% dhe çdo ministër serioz në një vend serioz, që e parashikon seriozisht rritjen 2%, do ta kishte të vështirë ta përputhte këtë projeksion, të ruante pretendimin e vazhdueshëm, që kemi dëgjuar jo vetëm tre muajt e fundit, por edhe gjashtë muajt e fundit, se vendi ndodhet në një krizë ekonomike. Kriza ekonomike do të ishte e barabartë me recesion, pra me tkurrje të PBB-së, ose me stanjacion, me mosrritje të tij. Nuk njihet, nuk kam dëgjuar dhe nuk njoh njeri që të pretendojë krizë dhe të parashikojë një rritje të tillë. Dhe vijmë te pretendimi i rremë se jemi në krizë ekonomike, se jemi në një situatë dramatike, se jemi në prag të greminës për të sjellë këtu një projektbuxhet të tillë, të shoqëruar nga masa që i kanë paraprirë atij dhe që i kemi kritikuar fort, si ulja e paarsyeshme e planit të të vjelave të tatimeve dhe të doganave, të cilat, me një qeveri të re, fare mirë mund të ngriheshin dhe mund të zëvendësonin atë që u bë me një akt normativ me fuqinë e ligjit të parasë së kollajshme për qeverinë, të marrjes së borxhit duke blerë bonot në popull dhe në banka, që është rruga më e kollajshme, rruga më e shpejtë për të shpenzuar para, por rruga më me pasoja për vite më tej, për dy vjet, për tre vjet, ndoshta edhe për një brez e më shumë më tej. Këto janë shenjat e këtij buxheti, por le të ndalemi dhe të bëjmë krahasimin, një krahasim që e kërkon thelbi i moralit dhe i etikës. Një forcë politike garon për të marrë besimin e popullit me disa premtime konkrete dhe me të ardhur në fuqi, ndoshta jo përnjëherë, se për disa duhen katër vjet ose dhe më shumë, jep shenja që do t’i bëjë dhe unë do të kujtoja disa, jo të gjitha premtimet kryesore.

Legalizimet, ka thënë zoti Rama, do të jenë të gjitha falas. Mund të bëheshin falas gradualisht, mund të bëheshin falas menjëherë, se bëhet fjalë për një shumë të vogël, pa impakt në buxhet, por projektbuxheti i paraqitur nga qeveria parashikon shifrën 3 milionë dollarë të ardhura nga tarifat, që gjithkush që do të legalizojë banesën e tij të ndërtuar deri tani pa leje do të derdhë në buxhetin e shtetit. Ka edhe një premtim tjetër, edhe më të hershëm, dhe shoh që zonja Spahiu, që doli shpesh në këtë podium, nuk është në sallë për të folur, siç premtoi përpara një ore e gjysmë, premtim i saj në mënyrë të veçantë, po pastaj edhe më shumë i Ilir Beqjes në kohën e opozitës, dhe më shumë se i këtyre të dyve ai i Edi Ramës, që shërbimi kombëtar shëndetësor i modeluar te britaniku National Helth  Service do të ishte realiteti shqiptar fill pas vitit 2013. As edhe një grimë nuk ka në projektbuxhetin, as edhe një grimë nuk ka në paketën fiskale kur flitet për detyrimet për sigurimin shëndetësor të kësaj ideje, që gjithkush e quajti me të drejtë mendoj donkishoteske, dhe këtu nuk jemi tek elementi teknik: bën për Shqipërinë apo për Europën Kontinentale një sistem që e kanë gjykuar anglezët ishullarë si të përshtatshëm për veten e tyre, por te një element morali që është i rëndësishëm në politikë si në çdo aspekt të jetës, te premtimi serioz dhe te fjala e mbajtur. I dyti, që në mënyrë të hapur nuk është përmbajtur, i dyti që më bën të besoj bashkë me të tretin, të katërtin, të pestin e më tej që kemi të bëjmë me një gënjeshtër të paramenduar, me një premtim të rremë që në fillim, qysh në konceptimin e tij, mbi bazën e të cilit mund të jenë marrë ose jo vota, se kjo nuk është çështje e rëndësishme. 

Mungon në bankë edhe zonja Nikolla, ministrja e Arsimit, që ashtu si dhe zoti Cani ka zënë radhët e pasme të sallës dhe ndoshta edhe më mirë për folësin, se i ka përballë. 5% ka qenë premtimi, ndoshta jo i zonjës Nikolla, se nuk ka bërë fushatë kaq hapur e kaq dukshëm në publik, por i zotit Rama dhe i të tjerëve: 5% e PBB-së do të shkonte te arsimi. E kishim zonjën në komision dhe me të drejtë lexoi shifrat, 2,9%, aq sa ka qenë një vit përpara, ndoshta një presje dhjetore me një njësh të vogël më shumë, por as edhe një hap serioz që një premtim i tillë, që është shumë pozitiv në vetvete, pavarësisht se duhet të tregosh se çfarë do të heqësh nga fushat e tjera, është bërë realitet. Asnjë. 

Prandaj, zonja dhe zotërinj, kur flasim për realitetet e buxhetit le t’i krahasojmë me ato që kemi premtuar dhe të jemi pak më të përulur kur pretendojmë që kemi gjetur tmerrin, problemet, zezonën brenda, sepse nuk është ashtu. Problemet dyshoj se shkaktohen nga ky buxhet. Thashë që 2% e pretendon zoti Cani rritjen ekonomike, por 2%, 3%, 1,7% mund të ketë qenë rritja ekonomike edhe katër vjetët e fundit, pavarësisht nga kriza që përshkoi eurozonën dhe vendet fqinjë, çka tregon një linjë të drejtë, një gjendje lineare pozitive të ekonomisë shqiptare dhe kur kjo është e tillë, pavarësisht se mund të ketë detyrime kontraktuale të mbartura, që është e nevojshme të shlyhen, ato fare mirë mund të sigurohen nga burimet e brendshme dhe jo nga një kredi e butë ose qoftë edhe mbështetje buxhetore nga organizata financiare, bashkëpunimi me të cilat do të duhet të kishte të tjera trajta. Duke shtuar këtu edhe taksat që na keni sjellë, plotësohet ajo panoramë që besoj edhe me gjysmën e parë do të mjaftonte për t’i prishur qejfin çdo njeriu që është zgjuar në orën 5 e 30 të mëngjesit, ka idenë e ekonomisë dhe ka durimin të dëgjojë diskutimet tona. 

Kemi rritur taksën e karburanteve, duke e quajtur taksë qarkullimi, ndërkohë që premtimi ka qenë për të ulur taksat e biznesit të vogël dhe jo vetëm të biznesit të vogël, por edhe biznesit të mesëm dhe çdo konsumatori, rritja e çmimit të karburanteve do t’i peshojë në kurriz shumë më tepër sesa një ulje kozmetike, që i bëhet taksës së biznesit të vogël. Po ashtu, edhe tatimi mbi fitimin, i rritur nga 10% në 15%, nën pretendimin e një drejtësie sociale thyen një linjë të njëjtë për të gjitha bizneset, duke bërë të mundur evazionin fiskal, çka ishte reduktuar shumë. 

Evazioni fiskal në një vend si Shqipëria dhe në vende të ngjashme me të është problem. Është problem edhe në vende që janë anëtare të BE-së, ndaj në vendin tonë edhe më shumë, prandaj instrumentet kanë qenë të tilla, jo thjesht për bukurinë e fjalës “taksë e sheshtë”, por sepse një taksë e tillë administratës tatimore, me atë cilësi që ajo ka, i bën të mundur të reduktojë në maksimum evazionin fiskal dhe tatim-paguesit i bën më joshës, që të jenë më korrektë me shtetin, më korrektë me thesarin e tij, në mënyrë që të jenë më të qetë edhe me veten e tyre. Pra, kemi prishjen e një sistemi, kemi rritjen e taksave, kemi në disa raste një rritje frymëmarrëse të taksave, që krahasuar me buxhetin që paraqitet dhe me këtë paketë fiskale do të jetë, gjithashtu, frymëmarrëse për biznesin, do të jetë e padrejtë për konsumatorin, do të jetë përgjithësisht e padrejtë për shtresën e mesme dhe për shtresën e ulët. Për të mos vazhduar pastaj më kot me premtimet që iu bënë, edhe kur u paraqit programi i qeverisë, për vepra publike të rëndësishme për zhvillimin ekonomik, social të vendit. Për Boshtin e Jugut, që do të lidhë Tiranën me Elbasanin, ka shkuar deri atje dhe më tutje me Beratin dhe Gjirokastrën, ministri i infrastrukturës publike premtoi dhe tha se do të bëhet, e kemi në program. Më kujtohet se e dëgjova. Nuk ka asnjë gjurmë të tij në projektbuxhetin e paraqitur. Po kështu mund të vazhdoja me plot shembuj të tjerë që u premtuan. Është e vërtetë që nuk janë premtuar shumë, por disa edhe zoti Rama, edhe ministrat përkatës i cituan që do të fillojnë që këtë vit. E kam fjalën për diskutimin që bëtë në shtator, por prapë nuk gjejmë asnjë gjurmë në këtë buxhet, çka është një dëshmi tjetër që jo vetëm çfarë u tha në fushatë, por edhe çfarë u tha në programin e qeverisë kishte një të pavërtetë.

Do të mbyllja me një sugjerim, sepse gjërat e mira nuk mbarojnë së bëri: dëgjoj që ministri i Financave, siç ia do zakoni, flet me lekë të reja, Kryeministri me lekë të vjetra, kolegët kanë folur njëri me dollarë e tjetri me euro dhe kjo e ka origjinën te reforma e bërë në vitin 1965, që lekun e vjetër e pjesëtoi me dhjetë dhe e ktheu në lek të ri. Që atëherë populli flet me të vjetrën, kurse zyrtarët e financave flasin me të renë. Ndoshta një ide do të ishte se mund ta bëni një reformë të monedhës edhe njëherë që ta pjesëtoni lekun jo me 10, por me 7 e me 3, në mënyrë që të shpëtojmë nga përdorimi i panevojshëm i dollarit apo i euros, për sa kohë nuk jemi pjesë te kjo e fundit.

Ilir Meta – Faleminderit zoti Pollo!

Fjalën e ka deputeti Tafaj.

Myqerem Tafaj – I nderuar zoti Kryetar,
Kjo mazhorancë në ditën e njëqindtë të ardhjes në pushtet del përpara qytetarëve me buxhetin e vitit 2014 dhe çdo qytetar mund të gjykojë dhe të vlerësojë se çfarë do të ndodhë me megapremtimet e bëra në zgjedhjet e 23 qershorit. Çdo qytetar është i interesuar të dijë se çfarë do të sjellë ky buxhet për mirëqenien dhe standardin e jetesës së tij. Të rinjtë dhe të rejat janë të interesuar të dinë nëse me këtë buxhet do të kenë më shumë punë, studentët dhe nxënësit dëshirojnë të dinë nëse me këtë buxhet jetesa dhe shkollimi i tyre do të shtrenjtohen apo do të shpenzojnë më pak. Në fakt, ky buxhet nuk pritet të hapë vende të reja pune.

Mazhoranca pati premtuar të hapte 300 mijë vende të reja pune, çka do të thotë se që në vitin e parë të mandatit qeverisës duhet të ishin planifikuar së paku rreth 70 mijë të tillë. Por ky buxhet nuk e realizon këtë premtim. Buxheti parashikon të trajnojë vetëm 10 mijë të rinj. Në këtë kohë të krizës globale punësimi, qoftë edhe i një të reje apo të riu, përbën një lajm të mirë jo vetëm për vetë individin, familjen e tij, por edhe për shoqërinë tonë, sepse do të thotë një i papunë më pak.

Ndërkohë, buxheti për arsimin është 2,9% të PBB-së, pra nën 3% nga 5% që pat premtuar kjo mazhorancë. Buxheti për arsimin e lartë është i pamjaftueshëm, ndërsa ai i arsimit profesional është rritur pak. Ky nivel i buxhetit tregon se arsimit nuk i është dhënë prioriteti i duhur. Qeveria pretendon që do të rrisë të ardhurat në vitin 2014 me 42 miliardë lekë, ndërkohë në këtë buxhet parashikon 1 miliardë dollarë borxh. Nëse ky planifikim është realist siç pretendon qeveria, atëherë do të ishte kuptimplotë që së paku 10% në mos 20% të të ardhurave që parashikohet të rriten, pra të këtij 42 miliardë, ose të paktën 5% të këtij 1 miliardë dollarë borxh, të investoheshin për zhvillimin e burimeve njerëzore, pra t’i shtoheshin buxhetit të arsimit.

Punëtorët vrasim mendjen nëse më këtë buxhet do të ketë më shumë punë dhe do të fitojnë më shumë nga puna e tyre apo do të mbeten pa punë dhe do të varfërohem më shumë. Ky buxhet nuk pritet të hapë vende të reja pune, përkundrazi mund të mbyllë një pjesë të tyre. Punëtorët që fitojnë 300-500 mijë lekë të vjetra në muaj do të kenë një pagë neto më të ulët, pra do të blejnë më pak dhe familjet e tyre do të jenë më të varfra. Kjo sepse ajo çka fitojnë përmes taksimit progresiv humbet me taksat e tjera që prekin transportin, banesat, duhanin, alkoolin e kështu me radhë.

Të mos përmendim këtu efektet e tjera negative që do të sjellë akciza e naftës në rritjen e çmimeve të produkteve. Pensionistët pyesin nëse me këtë buxhet, pensionet e tyre do të jenë pak më të mira dhe me to mund të jetojnë pak më mirë dhe të mjekohen më mirë. Në fakt, ky buxhet dhe kjo paketë fiskale do t’i varfërojë më shumë pensionistët, sepse pensionet nuk rriten, por vetëm indeksohen për inflacionin pa përmendur këtu ndikimet negative që do të kenë taksat e tjera dhe akcizat. 

Mësuesit, pedagogët, mjekët, infermierët dhe nëpunësit dëshirojnë të dinë nëse me këtë buxhet pagat e tyre do të rriten apo do të ulen. Në fakt edhe për to përgjigja nuk është e mirë. Për herë të parë pas gati një dekade pagat e tyre nuk do të rriten për vitin 2014, madje edhe për 3 vjetët që vijnë. Kjo paketë fiskale bën që këto kategori të të punësuarve në sektorin publik të humbasin më shumë se sa ajo që përfitojnë nga taksa progresive. Në fakt, ky buxhet jo vetëm nuk rrit pagat, por edhe shkurton ndjeshëm vendet e punës në sektorin publik, çka nënkupton që qindra punonjës të sektorin publik të humbasin vendet e punës. 

Çdo qytetar pret përgjigje nga ky buxhet nëse do të realizohet premtimi elektoral për shëndetësinë falas. Në fakt edhe ky premtim nuk realizohet. Ulja e TVSH-së së ilaçeve ka shumë më tepër gjasa të rrisë çmimet për shkak se do të vështirësohet kontrolli dhe mund të rritet abuzimi me të.

Çdo sipërmarrës i vogël apo i mesëm në qytet kërkon përgjigje nëse ky buxhet do të mbështesë zhvillimin e biznesit të tij dhe nëse ai do të ketë mundësi të punësojë një, dy apo më shumë punëtorë apo do të jetë i detyruar të bëjë të kundërtën. Pra, ta zvogëlojë këtë biznes e për më keq ta mbyllë atë. Shqipëria ka nevojë të madhe për biznese të reja, të vogla dhe të mesme, krijimi i biznesit të vogël është rruga kryesore e vetëpunësimit të të rinjve. Zhvillimi i biznesit të mesëm konsiderohet si shtylla kryesore mbajtëse e ekonomisë, madje edhe në vendet më të zhvilluara. Çdo biznes i ri që hapet është një lajm i mirë për vendin. Çdo biznes që mbyllet është një lajm i keq, sepse çon të punësuarit në shtëpi. Fermerët prisnin një buxhet që do t’u jepte atyre të zhvillonin më mirë fermat e tyre, të prodhojnë më shumë dhe të shesin më shumë produkte në treg, çka do të thotë jo vetëm një rritje e standardit të jetesës së familjeve të tyre, por edhe mundësi për të punësuar të tjerë nga familja ose punëkërkues të rinj.

Ky buxhet, së bashku me paketën fiskale nuk e nxisin sipërmarrjen në bujqësi dhe zhvillimin rural sepse rritja e taksës së qarkullimit, e sigurimeve shoqëror, banesës e akcizave të tjera ulë të ardhurat e fermerëve. Ndërkohë vendi ka nevojë shumë të madhe për rritjen e shpejtë të fermave dhe bizneseve të tjera në bujqësi dhe në industrinë agro-përpunuese në mënyrë që të rritet shfrytëzimi i potencialeve të mëdha të vendit në bujqësi, agro-turizëm dhe agro-përpunim. 

Zhvillimi i shpejtë i ekonomisë së vendit tonë, sidomos asaj prodhuese, kërkon që çdo sipërfaqe toke bujqësore, pyje kullota, frutikulturë të shfrytëzohen maksimalisht.

Çdo sipërmarrës që ka një biznes të madh ka mundësi të një menjëherë llogaritë, nëse buxheti dhe paketa fiskale që e shoqëron atë e ndihmojnë për ta zgjeruar biznesin e tij, për të punësuar më shumë punëtorë të rinj, apo do të bëjë të kundërtën, të fillojë menjëherë të mendojë që ta copëtojë atë, ta zvogëlojë dhe për rrjedhojë t’i çojë në shtëpi një pjesë të punëtorëve të tij, sepse nuk do të ketë punë për ta.

Një sipërmarrës i madh mund të llogarisë se si i del më mirë me këtë buxhet, të vazhdojë veprimtarinë e tij sipërmarrëse këtu në vend, apo të kërkojë një vend tjetër për të transferuar biznesin e tij, sepse klima e biznesit në ndonjë vend tjetër fqinjë është më e mirë dhe më miqësore. Rritja e shkallës tatimore nga 10-15% për subjektet e tatim-fitimit do të thotë më pak investime, më pak punësim, më pak eksport, më pak të punësuar, çka mund të sjellë edhe një ulje të qëllimshme të xhiros për të shkuar në segmentin 7.5%. Pra një kompani e madhe më mirë do të preferojë të krijojë subjekte të vogla.

Çdo vend i ngjashëm me vendin tonë për nga niveli i zhvillimit është në garë për tërheqjen e investimeve të kompanive të mëdha të huaja, ndërsa Shqipëria me këtë paketë fiskale i largon investitorët e huaj, sepse e bën më pak atraktiv vendin tonë. Ky do të jetë një regres, sepse shkalla e tërheqjes së investimeve të huaja në vendin tonë pësoi një rritje të shpejtë gjatë viteve të fundit. Pra, ky buxhet do të rrisë papunësinë dhe do të prodhojë më shumë varfëri.

Të nderuar kolegë deputetë, buxheti 2014 tregon qartë se kjo qeveri nuk mund të përmbushë premtimet e bërë dhe nuk garanton edhe atë nivel të rritjes ekonomike të parashikuar me 2%, përkundrazi, gjasat janë që ky buxhet të çojë ekonominë shqiptare në recesion.

Kryeministri në fjalën e tij tha se opozita po kërkon përmbushjen e premtimeve brenda 100 ditëve. Në fakt, ne si opozitë e dinim që megapremtimet janë të parealizueshme, por duhet të kujtojmë se buxheti i vitit 2014 është buxheti i vitit të parë të mandatit të një mazhorance të re, gjatë të cilit, normalisht, ndodhin reformat më të rëndësishme të një programi qeverisës. Si i tillë ai është për nga rëndësia shumë më i rëndësishëm se një buxhet i një viti qeverisës, por meqë ju nuk keni program, nuk mund të presim të keni edhe një buxhet që premton zhvillim të qëndrueshëm të vendit.

Faleminderit!

Ilir Meta – Faleminderit, zoti Tafaj!

Fjalën e ka zoti Islami.

Kastriot Islami – Zoti Kryetar,

Të nderuar qytetare dhe qytetarë të zgjuar në këtë mëngjes Krishtlindjesh, 

Besimtarë të krishterë, 

Gëzuar festën tuaj më të rëndësishme të vitit! 

Po kthehem te ky debat, i vendosur në mënyrë të paarsyeshme që tregon një mungesë të plotë të kapacitetit të këtij parlamenti për të vendosur 3 orë për të diskutuar në mënyrë demokratike, të njerëzishme dhe të arsyeshme një nga projektet dhe ligjet më të rëndësishme. Ndihem keq dhe më duhet t’i tërheq vëmendjen edhe Kryetarit të Parlamentit, i cili duhet të aplikonte me një forcë më të lartë moderacioni gjetjen e një zgjidhjeje, për të qenë sa më afër publikut dhe syve të tij për të ndjekur këtë seancë të rëndësishme. Unë besoj se radhës tjetër, zoti Kryetar, ju do ta bëni me sukses këtë punë. 

Po kthehem tani te debati. Është hera e parë në këto 23 vjet, që paketa fiskale dhe buxheti janë të pakonsultuara me biznesin, investitorët e huaj, shoqërinë civile dhe publikun, gjë që e keni dëgjuar disa herë sot. 

Paketa fiskale rrit barrën fiskale me 220 milionë dollarë për 100% të shqiptarëve, ndonëse pjesa e taksës progresive duket sikur s’i ngarkon të gjithë dhe dihet se sa është shifra e atyre që ngarkohen më pak: 97% e një numri prej rreth 500 mijë. Dhe janë rreth 300 e ca mijë vetë, ndërkohë që në Shqipëri jetojnë rreth 3 milionë vetë dhe pjesa tjetër ngarkohet nga taksat e tjera. Matematika është e thjeshtë për shqiptarët. Paketa fiskale godet gjithë individët e suksesshëm të klasës së mesme dhe shumë nga bizneset e suksesshme, pra godet në zemër suksesin. Imagjinoni dikë që ka mbaruar jashtë, që merr 1 mijë euro në muaj dhe futet te 3%-shi i të pasurve! Të paktën të mos e stigmatizojmë si të tillë, sepse vetë qeveria u bëri thirrje këtyre njerëzve të vijnë e të punojnë dhe i fut te 3% i njerëzve që do t’i rëndojë me barrë fiskale. 

Kjo paketë ka krijuar shqetësim jo për shkak të xhelozisë së opozitës ndaj suksesit të qeverisë, sepse do ta donim këtë sukses të qeverisë, por për shkak të panikut të publikut prej dështimit të saj dhe gjasave të larta për të futur vendin në krizë. Ka krijuar zhgënjim për shkak të mungesës së vullnetit të qeverisë për t’u konsultuar me të gjitha grupet e interesit dhe me shoqërinë civile. Ka rritur panikun e publikut, të biznesit, të investitorëve të huaj, për shkak të ndikimit të saj të paparashikueshëm në fuqinë blerëse të qytetarëve apo normën e fitimit të bizneseve. Ka rritur përpjekjet e biznesit dhe të investitorëve për zgjidhje alternative, për shkak të paaftësisë qeverisëse për të kuptuar se kjo paketë nxit evazionin dhe ul të ardhurat, ka rritur gjasat për largimin e investitorëve të huaj, për shkak të shurdhërisë së qeverisë për të mos dëgjuar kërkesat e tyre. Të gjitha këto nuk jua thotë vetëm opozita, nuk ua them vetëm unë, sepse në këtë rast ju me të drejtë do të thoshit se gjithçka vjen nga xhelozia juaj dhe e opozitës, madje e thënë, përtej pritshmërive tona. Jo. Absolutisht jo. Jua thotë fuqimisht Dhoma Amerikane e Tregtisë, jua thotë Dhoma Angleze e Tregtisë, jua thonë investitorët italianë, gjermanë etj., Dhoma Shqiptare e Tregtisë, të gjithë individët e suksesshëm të klasës së mesme, bizneset e suksesshme, pensionistët, njerëzit në nevojë, përveç disa klinetelistëve që s’preken. 

Nuk është çudi që ju nuk e dëgjoni opozitën, por mos u sillni me Dhomën Amerikane siç u sollët me armët kimike, sepse nga pas vjen zhgënjimi; mos u sillni kështu me Dhomën Angleze të Tregtisë, se nga pas vjen deklarata e Kameronit, siç erdhi për statusin! Mos u sillni kështu me investitorët gjermanë, se kancelaria Merkel mund të përsërisë atë që tha në Bundestag për statusin. E kështu me radhë. Por më e rëndësishmja, për të mos u marrë me çfarë thonë të huajt, është t’ju kujtoj sjelljen e rinisë shqiptare, që nuk u pyet dhe nuk u përfill. E mbajtët të fshehtë vendimin tuaj, i rritët pasigurinë, i rritët panikun dhe frikën dhe ata dolën në shesh të vetorganizuar, të vendosur si asnjëherë tjetër dhe thyen frikën, madje duke kërkuar që sjelljet dhe veprimet e tyre të ishin përtej politikës dhe arritën t’ju ndalojnë. “Ia dolën mbanë” siç thoshte Obama. Njerëzit, në shumicë, sidomos të rinjtë me dinjitet, e kanë vrarë frikën dhe janë të gatshëm të ndalojnë cilindo dhe çfarëdo veprimi që është kundër interesit të tyre. 

Të nderuar qytetarë, në aktin normativ të para 50 -ditëve, qeveria e rriti deficitin me 350 milionë dollarë, shpenzimet mbetën të paprekura, borxhi u rrit me 64%, plani i të ardhurave për doganat dhe tatimet u ul 35 milionë dollarë dhe asnjë detyrim i trashëguar nuk u shlye. U morën borxh 350 milionë dollarë për të mos shlyer asnjë detyrim. 

Borxhi me këtë buxhet rritet me 74%, me 91 miliardë lekë, ose me rreth 1 miliard dollarë. Pra, vetëm në 50 ditë deficiti është rritur 2 herë me 1 milard e 300 milionë dollarë. Nuk kanë mjaftuar 1 miliard e 300 milionë dollarë borxh, por në paketën e re fiskale qeveria i fut duart direkt në xhepat e shqiptarëve dhe në arkat e bizneseve, për të marrë edhe 220 milionë dollarë me taksa të rritura. Pra, në 50 ditë, nga kursimet dhe xhepat e shqiptarëve merren gjithsej 1 miliard e gjysmë dollarë. Përse kaq shumë? Thuhet se duhet të shlyen detyrimet e trashëguara. Si është e vërteta? Në buxhetin e vitit 2014 është vendosur të shlyhen vetëm 120 milionë euro detyrime nga punimet e infrastrukturës, të trashëguara dhe të përcaktuara nga Deloitte, ndërkohë që shuma e grumbulluar deri tani nga rritja e borxhit dhe barrës fiskale është 1 miliard e gjysmë, gati 10 herë më shumë borxhe për të shlyer detyrimet që mund të përfshiheshin në zërin e shpenzimeve, në vitin 2013 apo 2014.

Qeveria, me sa duket, e ka gjetur më komode dhe më të rehatshme, të krijojë idenë e një buxheti historik, duke rritur shpenzimet deri në 455 miliardë, ose 50 miliardë më shumë. Është e vërtetë që ky buxhet është më i madhi dhe kështu duhet të jetë. Është edhe 50 miliardë më shumë se i mëparshmi. Po pse ndodh kjo? 4.5 miliardë dollarë është ky buxhet, 1 miliard janë deficit, rreth 300 milionë janë taksa të rritura dhe realisht ky buxhet është 3.2 miliardë dollarë dhe s’është buxhet historik, por është bërë historik vetëm nga borxhi dhe deficiti.

Filozofia e kësaj pakete është: mblidh të ardhura sa të kesh mundësi dhe pa u shqetësuar për evazionin me të cilin do të merret CA, shpenzo për administratën sa më shumë, kurse investimet, mund edhe të shkurtohen, sepse nuk sjellin vota! 

Për ta mbyllur, duke dëgjuar këto ditë disa shpjegime për paketën, më erdhi ndër mend “Ferma e kafshëve” dhe thashë t’i organizoj arsyetimet në të njëjtin stil. Çfarë thuhet në këtë buxhet? Përfiton më shumë ai që punon më pak dhe penalizohet më ashpër ai që punon më shumë. Është më mirë të jesh i varfër sesa i pasur. Më mirë të kesh biznes të vogël, se biznes të madh. Paketa nxit duhanpirësit të ndërpresin duhanin, nxit pijanecët të abandonojnë alkoolin. 

Më mirë të kesh fitim të vogël, sesa fitim të madh; më mirë të kesh një shtëpi sesa dy; madje më mirë të mos kesh fare. Më mirë të mos lindësh fëmijë, se nuk e merr shpërblimin; më mirë të kesh rrogën e vogël, sesa të madhe, apo akoma më mirë, të jesh fare pa rrogë, se kështu merr shërbim shëndetësor falas. 

Të nderuar qytetarë, bizneset amerikane, britanike, vendase, dhe qytetarët janë të shqetësuar se nga ky buxhet dhe kjo paketë mund të rritet evazioni fiskal, mund të bien të ardhurat nga doganat dhe tatimet, nga evazioni, mund të mbyllen shumë biznese dhe të rritet papunësia, mund të largohen disa nga investitorët e huaj, mund të fragmentohen disa biznese dhe të frenohet bashkimi i mëtejshëm i tyre. Mund të ulet fuqia blerëse e të gjithë shqiptarëve, mund të ulet konsumi dhe kursimet e qytetarëve, mund të rriten çmimet dhe të ulet rritja ekonomike deri në recesion, dhe nga të gjitha këto mund të rritet pakënaqësia sociale. 

Keni thënë që është buxhet i kthesës. Do të isha shumë i lumtur të ishte kështu, por kujdes se pas kthesës është humnera!

Faleminderit për vëmendjen!

Ilir Meta – Fjala është për deputetin Aldo Bumçi.

Aldo Bumçi – I nderuar zoti Kryetar,

Të nderuar kolegë deputetë,

Dëshiroj t’u drejtohem kolegëve të së majtës me pyetjen: a ju duket dinjitoze që buxheti i parë që hartoni si shumicë, të kalohet në këtë formë, aq më tepër, kur nuk bëhet fjalë për një paketë rutinë? Ju me këtë buxhet rrëzoni sistemin dhe modelin ekonomik të derisotëm. Është e pakuptueshme se pse nuk arritëm dot konsensus për ta diskutuar ditën për diell, që të na ndiqnin qytetarët shqiptarë, por gjithçka duhej të konsumohej natën në errësirë dhe kjo është e turpshme.

Ky buxhet, që është diskutuar më pak se çdo buxhet tjetër në seancën plenare dhe në komisionet parlamentare, është diskutuar më shumë se çdo buxhet tjetër nga qytetarët shqiptarë, si asnjëherë tjetër, jo vetëm në rrethet e ngushta të ekspertëve, përfaqësues të bizneseve apo të sipërmarrjeve të mëdha, por edhe nga qytetarët e thjeshtë, familjet, fermerët. Nga është nxitur gjithë ky debat? Është nxitur nga lajmi i mirë se ju po i shpëtoni nga kriza. Ka një thënie në media se lajmi i mirë nuk bën lajm. Nuk është lajmi i mirë ai që ka nxitur këtë debat. Këtë debat nuk e ka nxitur as mospërmbushja e premtimeve nga ana juaj, sepse edhe kjo nuk përbën më lajm. Gjithë ajo zhurmë për një rrënim tremujor ka pasur vetëm një qëllim të ulë pritshmëritë e qytetarëve shqiptarë, pasi askush nuk pret që ju të realizoni shëndetësinë falas apo premtimet e tjera që bëtë. Ka vetëm një arsye se pse është nxitur ky shqetësim në shoqërinë shqiptare: është shqetësimi dhe frika që ka ngjallur ky buxhet. Pra, është lajm i keq. Mjafton ky reagim, për të kuptuar se masat që ju propozoni godasin rëndë qëndrueshmërinë ekonomike, buxhetin familjar, mbysin sipërmarrjen, dëmtojnë mirëqenien e qytetarëve shqiptarë. 

Me këto propozime, Kryeministri Rama po ndryshon rrënjësisht modelin e derisotëm ekonomik, modelin ku ishte bazuar ekonomia shqiptare. Çfarë po propozohet? Është një model që bazohet në një buxhet të borxhit të madh dhe të taksave të larta. 

Janë tri çështje që dua t’i theksoj. E para, modeli ekonomik. Ndryshimi i modelit ekonomik që propozohet nga ky projekt-buxhet është dëmi më i madh, goditja më e rëndë që i bëhet stabilitetit ekonomik dhe rritjes ekonomike në Shqipëri. Nëse ka diçka, që ne duhet t’i ruhemi nga trashëgimia jonë se është jona, por është modeli ekonomik që e mbajti Shqipërinë jashtë recesionit, jashtë krizës ekonomike që ka pllakosur rajonin dhe më gjerë në 5 vjetët e fundit. Pyetja më e rëndësishme që çdo njeri i interesuar duhet të bëjë dhe pyetja thelbësore për kryeministrin e për ju si shumicë është: si ka mundësi që ne i rezistuam krizës ekonomike botërore? Ne nuk ramë në recesion, edhe pse të gjitha gjasat flisnin për të kundërtën. Është e vërtetë që rritja ekonomike ra ndjeshëm nga 7% në 3%, vjet ra në 1,6%, një rritje modeste, por është përsëri rritje dhe nuk është një rritje negative siç kemi parë në vendet fqinje. Ne nuk ishim jashtë gjeografisë së krizës, përkundrazi, ishim në zemër të saj. Ekonomia shqiptare është e lidhur me njëmijë fije me ekonominë greke dhe italiane, si dy partnerët tanë kryesorë, por përsëri nuk ra në recesion. Pse ne i rezistuam krizës? Kjo është pyetja bazë mbi të cilën duhej të ndërtohej projektbuxheti dhe paketa fiskale. 

Përpara zgjedhjeve ishte normale që zoti Rama dhe opozita e djeshme kritikonin qeverinë dhe performancën ekonomike, ndërsa sot zoti Rama ka përgjegjësinë që qeveris këtë vend dhe duhet ta konsolidonte atë sistem që funksionon. Demagogjia dhe ideologjia nuk kanë vlerë para përgjegjësisë së drejtimit të vendit.

Zoti Rama shpesh i referohet gazsjellësit transadriatik, TAP-it, si një arritje e qeverisë së kaluar që ia njeh meritat. Është e vërtetë që Shqipëria luajti një rol jashtë peshës së saj për këtë projekt, jashtë peshës së saj ndërkombëtare, por kjo arritje është shumë pak në krahasim me arritjen që ne e ruajtëm Shqipërinë nga kriza ekonomike. Unë mendoj e besoj se ruajtja e Shqipërisë, mosrënies në recesion ekonomik është në fakt arritja më e madhe, më me vlerë sesa liberalizimi i vizave, sesa anëtarësimi në NATO, sesa projektet e mëdha infrastrukturore. Kjo është arritja më e madhe se si në 5 vjet ne arritëm të ruanim Shqipërinë. Pikërisht për këto arsye Komisioni Europian, komisionari Fyle deklaroi se “jemi të impresionuar nga rezistenca ekonomike e Shqipërisë”. Pse do të bëhej kjo deklaratë, nëse ajo çfarë kishim arritur nuk përbënte një lajm? Të njëjtën gjë ka thënë bordi i drejtorëve të FMN-së, Banka Europiane për Rindërtim e Zhvillim, Banka Botërore, përfaqësuesja e saj për Europën Qendrore e Juglindore, zonja Goldstein. Nëse ne paragjykohemi se duam të ruajmë trashëgiminë tonë, besoj se vlerësimi i institucioneve ndërkombëtare, si dhe i agjencive të tjera të specializuara konfirmon më së miri se Shqipëria përkundër të gjitha gjasave i rezistoi krizës. Pse i rezistuam krizës? A ishim ne të paintegruar, siç thonë disa, në ekonominë botërore? Italia dhe Greqia janë partnerët tanë të parë në shkëmbimet tregtare, janë burimet nga vijnë investimet e huaja, janë vendet ku jetojnë 1,3 milionë emigrantë shqiptarë, të cilët nuk sjellin të ardhura si më parë, që kanë dalë të papunë e janë kthyer në Shqipëri. Sistemi ynë bankar është tërësisht i privatizuar, ku mbizotërojnë degë të bankave italiane, greke, austriake, pra jemi pjesë e këtij sistemi. Ka vetëm një përgjigje pse ne nuk ramë në krizë dhe ky është modeli ekonomik i bazuar në lirinë ekonomike dhe taksa e sheshtë 10%. Arritjet e këtij modeli janë të prekshme për të gjithë qytetarët shqiptarë lehtësisht të verifikueshëm. 

Në vitin 2005 kishte në Shqipëri 40 mijë biznese të regjistruara. Në vitin 2013 janë 215 mijë sipërmarrje, nga 40 mijë në 215 mijë. Nuk janë të gjitha nga rritja ekonomike, një pjesë e mirë ekzistonin, por ishin të painformalizuara, nuk ishin pjesë e tregut formal. Në vitin 2005 kishte 280 mijë punonjës të regjistruar në skemën e sigurimeve shoqërore. Në vitin 2013 ka 470 mijë, pra nga 280 mijë punonjës në skemën e sigurimeve në 470 mijë. 

Në vitin 2007, kur ne zbatuam taksën e sheshtë për herë të parë, stoku i investimeve të huaja ishte 1 miliard e 830 milionë euro. Në vitin 2011 është 3 miliardë e 36 milionë euro. Gjatë 8 vjetëve të qeverisjes sonë ne mblodhëm 9 miliardë dollarë më shumë se ju. Ky model i bazuar në linjën ekonomike dhe taksën e sheshtë 10% bëri të mundur që të dyfishohen pagat e 44 mijë arsimtarëve, më shumë se të dyfishohen rrogat e 18 mijë mjekëve dhe infermierëve, të dyfishohen pensionet e ulëta në fshat, të rriten mesatarisht 60% pensionet në qytet. Ky model bëri të mundur që të dalim nga kriza energjetike, nga gjeneratorët në mes të Tiranës. Ky model tregon që ka funksionuar në vite të vështira. Çfarë propozon zoti Rama? Është e kundërta, një model që mbyt iniciativën e lirë, godet buxhetin familjar, ul konsumin.

Çështja e dytë, formalizimi i ekonomisë. Taksa e sheshtë realizoi një arritje historike, formalizoi ekonominë shqiptare, nga 40 mijë biznese në 215 mijë, nga 280 sipërmarrje në 470 mijë. Sa ishte tatimi mbi fitimin përpara se të vihej taksa e sheshtë? 23% dhe është normale që biznesi të gjente mënyra me dy bilance, me dy bordero. Çfarë do të ndodhë sot kur ju të sillni taksën progresive, taksën e lartë? Zgjedhjet janë aty. Qytetarët dhe sipërmarrësit do të detyrohen të kthehen në informalitet, të nëndeklarojnë xhiron, të nëndeklarojnë numrin e të punësuarve. Ky është akti që nxit informalitetin, nxit evazionin, nxit korrupsionin. Do të jenë me mijëra sipërmarrësit, me mijëra qytetarët që do të mundohen të gjejnë mënyra e të ulin tatimin mbi fitimin për të mos paguar taksën e pandershme. Zoti Rama thotë që sistemi korrupton njerëzit, atëherë çfarë po bëni? Po vendosni një sistem që nxit korrupsionin. Me mijëra qytetarë e biznesmenë do të mundohen t’i shmangen këtij sistemi që nuk nxit atë që punon, që nuk nxit atë që është i suksesshëm, por bën të kundërtën, taton më shumë atë që punon dhe atë që është i suksesshëm. Modeli juaj i taksës progresive është një ftesë për evazion dhe informalitet. 

Çështja e tretë dhe e fundit, liria ekonomike. Liria ekonomike është shpirti i sistemit. Ka qenë pikërisht liria ekonomike që bëri të mundur ringritjen nga rrënojat ku na la komunizmi. Ishte liria që bëri të mundur rimëkëmbjen e Shqipërisë nga rrënojat e komunizmit. Liria nuk janë vetëm taksat, por taksat janë shtylla kryesore e lirisë ekonomike. Ne besojmë se është më mirë që lekët të qëndrojnë te qytetarët, sepse qytetarët e lirë, sipërmarrësit e lirë i shpenzojnë më mirë se shteti. Çfarë bëni ju me këto propozime? Gjithçka, çdo vlerë e shtuar në ekonomi merret nga shteti.

Gjithashtu, e kam shumë të vështirë ta kuptoj që si ka mundësi që qeveria që del nga Partia Socialiste e vitit 2013 është shumë herë më e ideologjizuar, më pak liberale, më etatiste se Partia Socialiste e vitit 1997-2005. Me atë qeveri që doli nga viti 1997, me atë qeveri dhe Parti Socialiste që ishte shumë afër vitit ’90 filluan koncesionet e para në Shqipëri, kishte një frymë shumë më liberale në ekonomi e në përgjithësi sesa sot. 

Ne jemi shtëpia e lirisë, PD-ja dhe djathta janë shtëpia e lirisë për qytetarët shqiptarë.

Faleminderit!

Ilir Meta – Fjalën e ka deputetja Liljana Elmazi.

Liljana Elmazi – Të dashur qytetarë,

Të dashur deputetë, që jeni në sallë dhe nuk e keni braktisur atë,

Për herë të parë në 10 vjetët e fundit qeveria i kthehet politikës së rritjes së taksave jo vetëm me progresion të fortë, por edhe në një kontekst ekonomik të brendshëm dhe global tërësisht të papërshtatshëm, që pritet të ketë impakt të rëndë në ecurinë ekonomike të vendit, si dhe mirëqenien e përgjithshme të shoqërisë. Alibinë për këtë e gjeti fare thjesht. Demokratët na e lanë vendin në krizë, me borxhe e deficit të lartë, me borxhe ndaj bizneseve, por edhe me borxhe të pambledhura nga shteti, borxhe që sipas qeverisë duhet kohë, shumë kohë për t’i identifikuar, sepse ka vështirësi dhe e gjitha kjo bëhet vetëm për një qëllim, për të justifikuar ndërhyrjen me masa të ashpra të rritjes së taksave dhe fajin për këtë nuk e ka qeveria e Rilindjes, por ish-qeveria. 

Qeveria mendon se rritja me lehtësi dhe në nivele marramendëse e borxhit publik me 10 pikë në 16 muajt e qeverisjes së saj dhe rritja progresive e taksave janë rruga më e shkurtër dhe më e lehtë për t’i krijuar asaj komoditet qeverisës dhe për të mënjanuar rrezikun e një dështimi të shpejtë, por edhe për të varfëruar më shumë shqiptarët duke përshpejtuar përkeqësimin dhe kolapsin e ekonomisë dhe çuarjen e vendit në buzë të greminës dhe jo në Rilindje.

Projektbuxheti i vitit 2014 është përgatitur në një mungesë totale konsultimi me grupet e interesit, për më tepër ky buxhet, i ardhur me vonesë për diskutim në Parlament, nuk lë vend për të bërë një diskutim të gjerë qoftë edhe këtu, qoftë edhe për të marrë edhe opinionet e grupeve të interesit. Ajo që bie në sy në mënyrë të veçantë është rritja e madhe e shpenzimeve në total me 12.3% krahasuar me buxhetin e rishikuar. Në total shpenzimet përbëjnë 32.7% të produktit të brendshëm bruto nga 21.6 që janë të ardhurat, ndërkohë që pretendohet se kemi një vit të vështirë përpara. 

Të ardhurat janë rritur në një masë të madhe, 22 milionë dollarë, nga rritja e taksave dhe jo nga miradministrimi i tyre, ndërkohë që rriten shpenzimet korente, 6.5% krahasuar me buxhetin e rishikuar, si dhe ato operative të mirëmbajtjes me 9.4% krahasuar përsëri me këtë buxhet të rishikuar, shpenzimet kapitale ulen me 10,5% krahasuar me buxhetin e rishikuar të vitit 2013. Atëherë, si mund të nxitet ekonomia, ndërkohë që investimet ulen ndjeshëm? Pse qeveria është treguar e njëanshme duke futur në buxhet vetëm detyrimet tatimore që shteti ka ndaj biznesit, kur dihet që biznesi ka ndaj shtetit rreth 2,5 herë më shumë? Pse qeveria nuk ka një instrument apo mënyrë për të mbledhur këto detyrime? Sepse do të zvogëlonte borxhin dhe nuk do të ishte nevoja të merrej 990 milionë dollarë apo 910 miliardë lekë borxh. A nuk është detyrë e qeverisë dhe e organeve të mbledhjes dhe administrimit të parasë publike që të miradministrojnë mbledhjen e këtyre parave? Pse për të mbledhur këtë borxh ajo reagon në formën e gjuetisë së shtrigave ndaj disa kompanive që kanë qenë kliente të qeverisë demokrate, dhe jo ndaj shumë e shumë bizneseve të tjera? Kjo është thjesht paaftësi, klientelizëm apo fle lepuri i qeverisë? Koha do ta tregojë.

Paketa fiskale është e keqe jo vetëm për ekonominë, por edhe për shoqërinë. Ajo në fakt është një paketë kundër zhvillimit, kundër punësimit, kundër prodhimit, kundër dijes e talentit. Për individët ajo ndikon në të ardhurat e punonjësve me një pagë mbi 130 mijë lekë në muaj duke i ulur ndjeshëm ato. Në këtë mënyrë duke ulur edhe kursimet e këtyre qytetarëve, pasi kjo është edhe pjesa më e madhe e qytetarëve që mund të kursejnë, në të njëjtën kohë ulen edhe fondet në funksion të institucioneve financiare për t’u investuar.

Paketa fiskale dhe buxheti janë kundër zhvillimit. Këtë kushdo e ka të qartë dhe kjo nuk ka shumë nevojë për sqarim. Kushdo e kupton se tatim-fitimi i rritur me 50%, pra në 15% nga 10%, pengon investimet, pengon rritjen ekonomike dhe punësimin. Jo vetëm që nuk do të krijohen vende të reja pune, por do të humbasin me mijëra vende pune ekzistuese. 

Dëgjova kolegët socialistë që thanë se rritja e tatimit mbi fitimin nga 10% në 15% nuk i frenon investitorët e huaj dhe nuk ka pse të largojë edhe ata vendas, sepse krahu i punës te ne krahasuar me rajonin është më i ulët. Në fakt, është e kundërta. Krahu i punës krahasuar me Kosovën, Maqedoninë, Bosnjën dhe Serbinë është edhe më pak i kualifikuar, pasi Shqipëria ka një emigracion të lartë dhe pjesa më e madhe e fuqisë punëtore të kualifikuar është pikërisht në emigracion, dihet emigracioni i trurit të shqiptarëve. Po ashtu është dhe pjesa më e madhe e ekspertëve dhe e specialistëve. Të gjitha këto e bëjnë ekonominë më pak kompetitive në rajon. 

Rritja e taksës së qarkullimit për benzinën dhe gazoilin është një rritje e cila do të ketë efekte negative për një pjesë të madhe të qytetarëve në mënyrë direkte, por dhe për të gjithë qytetarët në mënyrë indirekte, pasi kjo rritje do të ketë efekte negative për të gjitha bizneset në vend, duke rritur kostot e tyre, gjë që do të çojë në rritjen e mëtejshme të çmimit të produkteve dhe shërbimeve që i përdorin këta. Dyfishimi i taksës mbi ndërtesat është gjithashtu një barrë tjetër që i vendoset bizneseve. Përjashtimi nga TVSH-ja për furnizimin e barnave heq mundësinë e bizneseve të kësaj fushe që të rimbursojnë TVSH-në për furnizimet që ato kryejnë në aktivitetin e tyre, duke rritur në këtë mënyrë kostot e këtyre subjekteve. Edhe kjo ulje çmimi që mund të reduktonte nga përjashtimi i TVSH-së në rastin më të mirë do të jetë shumë e ulët, si pasojë e rritjes së kostos që sjell moshkarkimi i TVSH-së për blerjet që do të bëjnë subjektet. 

Përjashtimet nga taksat për sektorin e hidrokarbureve gjithashtu është një masë që do të frenojë ardhjen në vendin tonë të investitorëve të rinj, të huaj ose vendas, ndërkohë që sektori i hidrokarbureve është një sektor që duhet parë me prioritet për thithjen e investimeve, sidomos atyre të huaja nga të cilat do të përfitonin jo vetëm më shumë vende pune, por edhe më shumë të ardhura për buxhetin. Ndaj sa më sipër mund të them se kjo paketë fiskale është shkatërrimtare për biznesin dhe si e tillë edhe për ekonominë në përgjithësi. Kjo rritje drastike e taksave për biznesin patjetër që do të japë efekte negative si për sa i përket punësimeve të reja, ashtu edhe për sa u përket të ardhurave në buxhetin e shtetit dhe është një ogur i zi për perspektivën e ekonomisë shqiptare. 

Rritja galopante e borxhit publik është dhe lajmi më i keq që ky buxhet u jep të gjithë shqiptarëve, por dhe investitorëve të huaj. Ndërkohë që kjo qeveri, sipas të dhënave që paraqet vetë në këtë buxhet, gjeti një borxh publik në nivelin 64,7% dhe e çoi atë në 67,7% vetëm për 3 muajt e fundit të vitit 2013. Ende shqiptarëve nuk u është bërë transparente se ku shkuan 300 milionë dollarët që qeveria mori borxh me aktin normativ të rishikimit të buxhetit të 2013-s, përveçse 100 milionë dollarëve që do të shkonin për luks qeveritar. Pavarësisht rritjes prej 3 pikësh, që qeveria i bëri borxhit publik në 3 muajt e fundit të vitit 2013-s, aq sa e rritën demokratët në 4 vjetët e fundit në periudhën e krizës globale, kjo qeveri propozon dhe një rritje tjetër me 7 pikë në vitin 2014 nga 67,7 në 74,8%. Pra, vetëm për 16 muaj kjo qeveri ka bërë një rritje të borxhit me 10 pikë, por ndërkohë borxhi ndaj biznesit është vetëm 12 miliardë lekë. Nga rezulton kjo rritje galopante e borxhit në 910 milionë? Ju mund ta llogarisni vetë, se sa është pesha e detyrimeve ndaj bizneseve. Ndërkohë ky është buxheti që varfëron të gjithë shqiptarët nëpërmjet rritjes dramatike të taksave të tjera të konsumit dhe mosindeksimit të inflacionit që tashmë ka arritur në 4%. Ky është buxheti i varfërimit, i krijimit dhe i shpërndarjes së varfërisë në të gjithë vendin, është buxheti që paralajmëron dhe garanton rrënimin e ekonomisë, është buxheti i premtimeve të pambajtura për ish-pronarët, ish-të përndjekurit politikë, për shëndetësinë falas, për uljen e çmimeve, për rritjen e pensioneve, e shumë premtimeve të tjera të pambajtura të tullumbaces që tashmë ka plasur. Me këtë buxhet rikthehet tradita e qeverisjeve të para vitit 2005, ku deficiti buxhetor ishte dhe me këtë buxhet sërish vazhdon të jetë, më i madh se investimet kapitale publike. Kjo do të thotë se shqiptarët do të marrin borxh rreth 300 milionë dollarë të tjerë jo për investimet publike, por për pagat, karburante e shpenzime zyrash për ministritë, autovetura për qeveritarë. Kompensimi i ish-të përndjekurve politikë pothuajse është harruar fare. Kompensimi i ish-pronarëve është lënë vetëm me 300 milionë, ndërkohë që buxhetohen dhe 1,2 miliardë lekë si e ardhur nga ALUIZNI duke premtuar në fakt edhe legalizimin falas. Kushdo e kupton që borxhi publik afro 75% do të jetë rrënues për ekonominë e sotme dhe të nesërme për brezin e sotëm dhe të nesërm. Në fakt është një pyetje që më shqetëson mua, por ndoshta dhe të gjithë shqiptarët quo vadis me këtë qeveri.

Faleminderit!

Ilir Meta – Fjalën e ka deputeti Namik Kopliku.

Namik Kopliku - Të nderuar qindra e mijëra mbase miliona shqiptarë, që na keni ndjekur gjithë natën në këtë debat. Unë si deputet që përfaqësoj banorët e qarkut të Shkodrës kisha përgatitur një diskutim ku doja të shprehja pikëpamjet e mia nga pikëvështrimi im për buxhetin dhe paketën fiskale, por të them të drejtën në këtë orë nuk më duket e përshtatshme dhe e mora fjalën vetëm për t’u thënë atyre që përfaqësoj, banorëve të qarkut të Shkodrës se unë shumë shpejt në media lokale do t’i shpreh pikëpamjet e mia për këtë buxhet dhe paketën fiskale, sidomos arsyet që më bëjnë të votoj pro këtij projektbuxheti. Sidoqoftë pjesë e lojës që të shtyhen nga 10-12 minuta diskutimet për të pritur sa të zgjohet kapedani në mëngjes, për të filluar dhe një herë rrëmujë në Parlament unë nuk bëhem. 

Faleminderit!

Ilir Meta - Faleminderit!

Fjalën e ka zoti Papa.

Gjergji Papa - Faleminderit!

Kolegë deputetë, që i keni rezistuar pagjumësisë në këtë orë të papërshtatshme, sot në mëngjesin e 24 dhjetorit në kundërshtim flagrant me Kushtetutën dhe ligjet e këtij vendi. Vetëm një javë pasi qeveria e shpërndau atë ne po diskutojmë në parim në seancë plenare projektbuxhetin e vitit 2014. Në 23 vjet të shtetit demokratik shqiptar është hera e parë që buxheti dhe paketa fiskale diskutohen vetëm në dy javë dhe në mungesë të plotë transparence. Tashmë për të gjithë qytetarët shqiptarë është e qartë se arsyeja e vetme e vonesës së projektbuxhetit ka qenë dhe është vendimi arbitrar i Kryeministrit për ta futur procesin e shqyrtimit të tij në mungesë kohe dhe transparence, me qëllim shmangien e plotë të konsultimit me grupet e interesit, me biznesin, me investitorët e huaj dhe me publikun. Antikushtetuetshmëria, antiligjshmëria dhe arbitrariteti tashmë u bënë më se të zakonshme për këtë qeveri dhe për Kryeministrin e saj. Është e njëjta rrugë e ndjekur me aktin normativ “Për nëpunësin civil”, është e njëjta rrugë e ndjekur para 3 javësh me aktin tjetër normativ për rritjen drastike të borxhit dhe uljen po aq drastike të planit të të ardhurave. Kjo është e njëjta rrugë që po ndiqet dhe aktualisht me shqyrtimin e këtij projektbuxheti. Në analizën ekonomike që unë kam bërë gjatë kësaj jave e them me bindje të plotë se ky buxhet nuk është gjë tjetër veçse buxheti i rrënimit ekonomik, i varfërimit të të gjithë shqiptarëve pa përjashtim, i humbjes së vendeve të punës, i kalimit të Shqipërisë nga stabiliteti dhe qëndrueshmëria ekonomike në krizë dhe varfëri, i kalimit nga drejtësia sociale në padrejtësi. Kryeministri Rama po përpiqet të krijojë një imazh të degraduar të ekonomisë së vendit dhe të financave publike. Shprehjet rruga e rrënimit të financave, rrugëdalja nga gjendja e katrahurës përdoren jo pa qëllim prej tij. 

Së pari, për të justifikuar rritjen më të lartë të taksave të bëra në këto 23 vjet. Nuk ka ndodhur asnjëherë gjatë këtyre viteve që nëpërmjet këtyre taksave barra fiskale të rritet me 22 miliardë lekë, ose 220 milionë dollarë. 

Së dyti, për të larë duart me 1 milionë shqiptarët për premtimet e bujshme gjatë fushatës elektorale për taksa të ulëta, ushqime pa TVSH, ulje të çmimit të energjisë elektrike, shëndetësi falas, legalizime falas, inpute bujqësore pa TVSH, naftë pa akcizë, vende të reja pune, etj. Por ekonomia shqiptare sot është shumë më stabël sesa tabloja e kobshme, por false që Kryeministri i pikturon çdo ditë përpara shqiptarëve. Ekonomia shqiptare, ndonëse me shtrëngesën e fortë të dorës së krizës europiane dhe veçanërisht efekteve të ekonomive të vendeve fqinje Greqi dhe Itali nuk ra asnjëherë në recension gjatë viteve 2009-2013. Deficiti buxhetor parashikohet në masën 91,6 miliardë lekë ose 6,6% të PBB-së. Deficiti në vitin 2014 është mbi 30 miliardë lekë më shumë sesa planifikimi fillestar i vitit 2013 dhe mbi 8 miliardë lekë më shumë sesa vetë planifikimi i deficitit, sipas aktit normativ të muajit tetor 2013, duke treguar dhe njëherë tendencat dhe dorën e lehtë që ka qeveria për të marrë hua, duke rritur kështu borxhin me nivele mjaft të larta dhe shumë të rrezikshme për ekonominë shqiptare. Kushdo e kupton se borxhi publik afër 75%-it do të jetë rrënues për ekonominë e sotme e të nesërme, për brezin e sotëm dhe të nesërm. Qeveria mendon se rritja me lehtësi dhe në nivele marramendëse e borxhit publik dhe rritja progresive e taksave janë rruga më shkurtër dhe më e lehtë për t’i krijuar asaj komoditet qeverisës dhe për të mënjanuar rrezikun e një dështimi të shpejtë. Në fakt, të dyja instrumentet e zgjedhur nga qeveria veçse përshpejtojnë përkeqësimin dhe kolapsin e ekonomisë. 

Kolegë deputetë të maxhorancës,

Nuk besoj se e keni harruar zhurmën që bënit kur ju ishit në opozitë kundër rritjes së borxhit publik dhe pse ne arritëm të mos e nxjerrim asnjëherë atë jashtë kontrollit. E paraqitnit borxhin si gogol dhe gënjyet se me të ardhur në pushtet do t’i vinit borxhit fre. Në programin tuaj elektoral u zotuat se do të synoni uljen graduale të borxhit, por në fakt po bëni të kundërtën. Deficiti buxhetor është më i madh se investimet kapitale publike. Qeveria ul me 80 milionë dollarë, pra me 11% investimet publike dhe rrit me 7 milionë lekë shpenzimet qeveritare. Kjo paketë fiskale edhe buxhetore është qartazi kundër zhvillimit. Kushdo e kupton se tatimfitimi 15% pengon investimet për arritjen ekonomike dhe punësimin. Jo vetëm që nuk do të krijohen vende të reja pune, por do të humbasin dhe shumë e shumë vende pune ekzistuese. Kjo është qeveria e vetme në Europë që nuk planifikon të sjellë asnjë lehtësim dhe asnjë nxitës zhvillimi në kohë krize ndaj sipërmarrjes së lirë, si motori i zhvillimit të ekonomisë i punës dhe i punësimit të njerëzve. Rritja e taksave largon investitorët e huaj, sepse ulet shkalla e konkurrencës krahasuar me vendet e tjera të rajonit. Qëndrueshmëria financiare dhe rritja e të ardhurave në buxhet, në kushtet e sotme të vendit nuk mund të arrihen me politika të taksave të larta, por me miradministrim të taksave dhe luftën kundër evazionit fiskal. Rritja e taksave dhe e tatimeve për qytetarët e kategoritë e biznesit, që punojnë në kushtet e konkurrencës së lirë, tregjeve të hapura dhe të paprivilegjuara dhe shmangies tepër të lartë fiskale të sotme është me pasoja të rënda për zhvillimin afatgjatë të ekonomisë tonë kombëtare. Tatimi mbi biznesin e vogël në dukje shfuqizohet, por biznesit të vogël do t’i duhet të paguajë tatimin mbi të ardhurat dhe po të llogarisim këtu dhe çmimet e rritura të karburantit me 120 lekë për litër, dyfishimin e tatimit të pasurisë për shtëpitë dhe dyqanet e tyre, rritjen e pagës mbi të cilën llogariten kontributet shoqërore dhe shëndetësore për ta del e qartë se kjo lëvizje nuk është bërë për të lehtësuar biznesin e vogël, sepse vetëm kjo nuk ndodh, por për t’u marrë komunave dhe bashkive të vetmin burim të ardhurash që mund ta administronin vetë. Ky buxhet ka zbehur shumë mundësitë dhe shpresat e ish-të përndjekurve të cilëve u ishte premtuar në qershor një kompensim si asnjëherë më parë nga qeveria e Partisë Demokratike. Dhe këtë herë qeveria ia ka arritur t’i shkojë deri në fund talljes me këtë kategori, duke ulur fondin nga 3 miliardë lekë të dhënë deri në tetor të vitit 2013 me 1,8 miliardë lekë, pra 1,2 miliardë lekë më pak ose 40% më pak. Me këtë fond vjetor do të duhen 23 vjet për t’u shlyer detyrimet, ndërkohë që gjatë fushatës elektorale Partia Socialiste kishte premtuar dëmshpërblim të plotë vitin e parë të qeverisjes për gratë mbi 70 vjeç dhe burrat mbi 75 vjeç, të gjallë dhe dëmshpërblim të plotë gjatë dy viteve të para të qeverisjes për të gjithë ish-të përndjekurit e tjerë. 

Në relacionin për buxhetin thuhet se ky fond mbulon pjesërisht pagesën për këstin e dytë të dëmshpërblimit, i cili ishte në proces që nga viti 2013. Edhe ish-pronarët u joshën jo pak gjatë fushatës elektorale të Partisë Socialiste me çështjen e kompensimit. Në relacionin për buxhetin thuhet se fondi për kompensimin e ish-pronarëve do të jetë 1.6 miliardë lekë nga 1.8 miliardë lekë që ishte në vitin 2013. Pra, 200 milionë lekë më pak. E rëndësishme, gjithashtu, është të theksohet se vetëm 300 milionë lekë do të financohen nga buxheti i shtetit. Pjesa më e madhe, 1.3 miliardë lekë, do të mbulohet si e ardhur nga procesi i legalizimit të pronave. Pra, nuk do të ketë legalizim falas, një premtim tjetër i bujshëm dhe i pambajtur nga Partia Socialiste.

Disa fjalë edhe për buxhetin e disa ministrive, pjesë përbërëse të Komisionit të Veprimtarive Prodhuese, Tregtisë dhe Mjedisit. Buxheti i Ministrisë së Transportit dhe infrastrukturës është 27 për qind më i ulët krahasuar me buxhetin e rishikuar të vitit 2013 si për shpenzimet kapitale nga buxheti i shtetit, ashtu dhe për financimet e huaja. Investimet e planifikuara janë vetëm vazhdimi i veprave të nisura më parë. Nuk ka investime për vepra të reja. nuk investime në infrastrukturë në asnjë nga komunat e rrethit të Korçës. Buxheti i Ministrisë së Mjedisit nuk parashikon projekte të reja për mjedisin. Buxheti mbulon vetëm kostot lokale të projekteve të donatorëve të huaj. Ministria e Zhvillimit Urban dhe Turizmit nuk ka fonde të planifikuara nga buxheti i shtetit për hartimin e planeve urbanistike për njësitë e qeverisjes vendore.

Si përfundim, dua të them se pasojat e këtij buxheti dhe kësaj pakete fiskale do të jenë shumë të rënda, do të rritet evazioni fiskal dhe do të bien të ardhurat nga doganat dhe tatimet, do të mbyllen shumë biznese dhe do të rritet papunësia, do të largohen investitorët e huaj seriozë drejt vendeve të tjera të Ballkanit, do të ulet fuqia blerëse e të gjithë shqiptarëve, do të ulet konsumi dhe kursimet e qytetarëve, do të rriten çmimet. Për këto arsye, deklaroj votën time kundër miratimit të këtij projektbuxheti në Kuvend.

Faleminderit!

Ilir Meta – Faleminderit!

Zonja Albina Deda e ka fjalën.

Albina Deda – I nderuar Kryetar,

Të nderuar deputetë,

Të nderuar qytetarë,

Buxheti i Rilindjes është buxheti i varfërimit, i rrënimit ekonomik dhe humbjes së vendeve të punës. Periudha deri në miratimin e projektbuxhetit ka qenë për Partinë Demokratike një punë intensive për të zbërthyer e demonstruar me profesionalizmin më të lartë dhe me përgjegjësinë më të madhe se ku do ta çojë vendin ky buxhet, për të nxjerrë zhveshur në sytë e shqiptarëve të vërtetat drithëruese të tij, për të nxjerrë në pah me argumente zgjidhjet e gabuara dhe të rrezikshme të qeverisë, për të denoncuar me fakte konkrete demagogjinë, mashtrimet, padrejtësitë dhe arbitraritetin me taksat, për të përfshirë në konsultime të domosdoshme gjithë grupet e interesit që duhet të ishin konsultuar nga qeveria, për të paraqitur ne si opozitë, me përvojën dhe vizionin tonë, disa nga alternativat tona të zhvillimit për vitin buxhetor 2014.

Të nderuar qytetarë,

Ky është buxheti i varfërimit dhe i shpërndarjes së varfërisë. Ky është buxheti që paralajmëron dhe garanton rrënimin e ekonomisë shqiptare, rënien e saj në pikiatë drejte në pellgun e recesionit, me gjithë pasojat që sjell ky kundërzhvillim dramatik për çdo shqiptar. Ky është buxheti i gënjeshtrave dhe premtimeve të pambajtura për pronarët, të përndjekurit politikë, shëndetësinë falas, uljen e çmimeve, rritjen e pensioneve dhe shumë premtime të tjera të pambajtura.

Me këtë buxhet rikthehet tradita e qeverisjeve të para vitit 2005, kur deficiti buxhetor ishte, si edhe me këtë buxhet, më i madh se investimet kapitale publike. Kjo do të thotë që shqiptarët do të marrin borxh rreth 300 milionë dollarë, jo për investime publike, por për paga, karburante, shpenzime zyrash për ministritë, autovetura për ministrat etj. Ky buxhet lë jashtë dhe nuk adreson reforma të rëndësishme të vendit, si ato të pensioneve, shëndetësisë, arsimit etj. Shembulli më i qartë është se deficitet e skemës së pensioneve dhe sigurimeve shëndetësore njohin thellim në vend të përmirësimit që pritej. Kompensimi i të përndjekurve politikë tashmë pothuaj është harruar fare. Kompensimi i pronarëve është lënë me vetëm 300 milionë lekë, dhe 1.2 miliardë lekë si e ardhur nga ALUIZN-i, që, siç është premtuar, do të legalizojë falas.

Kjo është paketa fiskale më e dobët, më joprofesionale dhe me efekte më shkatërrimtare në ekonominë individuale dhe atë kombëtare që vendi ka parë ndonjëherë. TVSH-ja do të hiqet mbi barnat duke na kthyer vite prapa, kur këta ishin në qeveri, në situatën kur ato tregtoheshin në Shqipëri me çmime më të larta se në vendet e origjinës. Shqiptarëve do t’u duhet të paguajnë rreth 70 milionë dollarë më shumë për ilaçet e shtrenjtuara. Po kështu, rreth 70 milionë dollarë më shumë do t’u duhet t’u paguajnë operatorëve të huaj që operojnë në industrinë e naftës dhe që punësojnë dhjetëra –mijëra shqiptarë si rezultat i thyerjes së premtimit dhe heqjes së përjashtimeve për të gjitha importet e tyre, përjashtime që i kishin nderuar të gjitha qeveritë e mëparshme shqiptare. Natyrisht, në fund çmimin do ta paguajnë të punësuarit e kësaj industrie.

Tatimi mbi biznesin e vogël gjasme shfuqizohet, por biznesit të vogël do t’i duhet të paguajë tatim mbi të ardhurat dhe po të llogaritim këtu edhe çmimet e rritura të karburantit, me rreth 100 lekë për litër, dyfishimin e tatimit të pasurisë për shtëpitë nga 15 në 30 lekë për metër katror, dhe dyqanet e tyre nga 200 në 400 lekë për metër katror, rritjen e pagës mbi të cilën llogariten kontributet shoqërore, shëndetësore, për ta del qartë se kjo lëvizje nuk është bërë për të lehtësuar biznesin e vogël, sepse vetëm kjo nuk ndodh, por për t’u marrë komunave dhe bashkive të vetmin burim të ardhurash që mund ta administronin vetë.

Taksa kombëtare më e rëndë dhe që do të rëndojë xhepin e çdo shqiptari pa përjashtim është ajo mbi qarkullimin, e cila do të rritet nga 7 në 17 lekë për litër, duke i marrë çdo shqiptari nga xhepi një shumë të barabartë në nivel kombëtar me 70 milionë dollarë, nga çmimi më i shtrenjtë i karburantit, ose rreth 200 deri në 400 milionë dollarë më shumë, nga çmimet e shtrenjtuara të biletave të transportit të pasagjerëve apo dhe mallrave që transportin e kanë pjesë të çmimeve finale të tyre.

Goditje të rëndë marrin rreth 200 mijë shqiptarë, të cilët kanë një shtëpi të dytë, për të cilën do të duhet të paguajnë tatim të dytë, si tatim pasurie, 400 lekë për metër katror nga rreth 11.5 deri në 19.5 lekë për metër katror që paguajnë për shtëpinë e parë. Akcizat rriten pothuajse për të gjitha mallrat e akcizës, por impaktin më të rëndë ato do ta japin në mbi rreth 1 milion konsumues të produkteve të duhanit, të cilët do të duhen të paguajnë rreth 50 milionë dollarë në vit më shumë, për shkak të rritjes së akcizës nga 70 në 90 lekë për paketë. 

Rritja programohet të vazhdojë edhe në tri vitet e ardhshme. Sigurimi shëndetësor do të bëhet me miratimin e kësaj pakete shumë më i shtrenjtë për të gjithë shqiptarët, pra hiqet kufiri i sipërm i pagave mbi të cilat paguhej kontributi duke bërë që heqja e tavanit të rëndojë xhepat e shqiptarëve për rreth 18 milionë dollarë më shumë. 

Ata që vërtet besuan për shëndetësi falas për të gjithë, kanë në dorë jo vetëm provën e mashtrimit, por edhe faturën e mashtrimit. Heqja e TVSH-së së medikamenteve do të sjellë rritje të çmimeve, barna jo cilësore, favorizim të klientelës së qeverisë. TVSH-ja formalizon dhe rregullon tregun. Këtë e tregon ecuria e çmimeve dhe çmimi më i ulët për vitin 2013, në 0.4 për qind, nuk rriten pagat dhe humbjet janë më të mëdha. Tatimi mbi të ardhurat përbën edhe rrënimin më flagrant të sistemit të taksimit të të ardhurave dhe të sistemit të administrimit tatimor të arritur me mund dhe sakrifica në këto 20 vjet. Me këtë paketë nuk përfitojnë 97 për qind e shqiptarëve, por penalizohen 100 për qind e shqiptarëve. Me këtë projekt çdo shqiptar do të paguajë më shumë. Kushdo e kupton se tatim-fitimi 15 për qind pengon investimet, pra, rritjen ekonomike dhe punësimin. Jo vetëm që nuk do të krijohen vende të reja pune, por do të shkatërrohen, pra do të humbasin me mijëra vende pune ekzistuese. Kushdo e kupton se borxhi publik në afro 75 për qind do të jetë rrënues për ekonominë e sotme dhe të nesërme. 

Ne do ta bëjmë betejën tonë parlamentare për të treguar gjithë rrezikshmërinë e kësaj pakete dhe këtij buxheti si për njerëzit, ashtu edhe për sipërmarrjen dhe ekonominë, do të denoncojmë procesin antiligjor, të errët dhe të mbyllur të qeverisë lidhur me këto dy paketa të rëndësishme. 

Gjatë këtyre ditëve ne paraqitëm në komision propozimet tona, që në bindjen tonë mund të evitojnë recesionin që serviret nga ky projektbuxhet i qeverisë. Paketa fiskale dhe buxheti i vitit 2014 do të rrisin evazionin fiskal, do të bien të ardhurat nga doganat dhe nga tatimet, do të mbyllen shumë biznese dhe do të rritet papunësia, do të fragmentohen disa biznese dhe do të frenohet bashkimi i bizneseve, do të ulet fuqia blerëse e të gjithë shqiptarëve, pavarësisht taksimit të pagave, do të ulet konsumi, do të ulen kursimet e qytetarëve, do të rriten çmimet e shportës, do të ulet rritja ekonomike deri në recesion, do të rriten shanset për pakënaqësi sociale, do të largohen investitorët e huaj seriozë drejt vendeve më tërheqëse të Ballkanit.

Në këtë buxhet ka mungesë investimesh. Vetëm për investimet nuk flitet në këtë projektbuxhet. Qeveria “Berisha” vetëm në qarkun e Lezhës investoi në infrastrukturën rrugore mbi 750 kilometra rrugë. Rruga e Kombit mbetej investimi më i rëndësishëm që bëri të mundur lidhjen e shqiptarëve, shkurtimin e distancave, uljen e kostos së transportit, shtim të biznesit, shpronësime në kohë, investime në 78 shkolla, në 57 ambulanca, në 25 qendra shëndetësore, në 23 ujësjellës etj.

Por çfarë ndodh? Ka vende të reja pune? Nuk ka. Ka rrugë të reja? Asnjë kilometër rrugë nuk ka. Ka shkolla të reja? Asnjë shkollë të re nuk ka në këtë buxhet. Ne jetojmë në këtë vend, shqiptarët këtu jetojnë, këtu punojnë sot, dhe nesër do të humbasin vendin e punës. E pra, ne nuk do të lejojmë që papërgjegjshmëria, mungesa e vizionit, paaftësia, që është demonstruar deri më sot me procesin e buxhetit, të tolerohet. Nuk bëhet fjalë më për marzhe vendimmarrëse, nuk do të kemi asnjë vend të ri pune, përkundrazi, rrezikohen vendet aktuale të punës. 

Ne duhet të ngremë zërin në çdo formë. Ju jeni përgjegjës për qindra-mijëra familje që hanë bukë në ndërmarrjet prodhuese. Ne nuk mund t’i lëmë ato që, pa zë dhe me gojën mbyllur, të hanë dajakun që premton ky projektbuxhet dhe të humbasin vendet e punës, të humbasin të ardhurat dhe të zhyten në mjerim. Kjo është e papranueshme. Ne jemi në opozitë. Ne pranojmë rolin tonë në opozitë, por si pjesë e rolit tonë në opozitë nuk fërkojmë duart tek shohim qeverinë e papërgjegjshme të shtyjë vendin drejt greminës e recesionit.

Ky është buxheti i varfërimit, i krijimit dhe i shpërndarjes së varfërisë, paaftësi dhe boshllëkut, që ai përpiqet ta mbushë me arbitraritet dhe paligjshmëri. Përballë kësaj duhet dhe do të vendosim forcën e plotë të opozitës, fuqinë e njerëzve të lirë, që janë e reja dhe e ardhmja në këtë vend.

Faleminderit!

Ilir Meta – Fjalën e ka ministrja, Milena Harito.

Milena Harito – Faleminderit, zoti Kryetar!

Të nderuara zonja deputete dhe zotërinj deputetë, që jeni ende këtu pas kësaj nate të gjatë,

Dy herë që Partia Demokratike ka qeverisur Shqipërinë, e ka çuar vendin në buzë të greminës: në vitin 1996 dhe në vitin 2013. Të dyja herët, në një moment, i është dashur të largojë FMN-në, ashtu si keqbërësi që largon dëshmitarët. Në vitin 1996 FMN-ja rekomandoi mbylljen e firmave piramidale. “Berisha 1” i akuzoi si destabilizues të Shqipërisë, madje, poshtëroi dhe ministrin e tij të Financave, duke e detyruar të tërhiqte mbrapsht deklaratat që kishte bërë. FMN-ja u kthye në Shqipëri me qeverinë socialiste dhe kontribuoi në vendosjen e stabilitetit makroekonomik, duke i dorëzuar “Berishës 2” një ekonomi të stabilizuar dhe në rritje. Por në vitin 2009 “Berisha 3”, se është bërë si ato filmat që kanë sukses një herë dhe mendon se do të kenë sukses pafundësisht, vendosi përsëri të largojë FMN-në dhe filloi sërish hedhjen në erë të ekonomisë shqiptare. E mbyti shtetin në borxhe për një rrugë që, me atë çmim që pati, duhej të ishte shtruar me argjend; liberalizoi në ekstrem kreditë, duke kthyer për herë të dytë një sistem piramidal, pak më të sofistikuar se i Sudes, ku bankat sot posedojnë prona pa vlerë reale tregu dhe ku biznesmenët e mëdhenj u mbytën në borxhe.

Përse e largoi FMN-në këtë herë? Për të mos pasur më asnjë dëshmitar, për të manipuluar shifrat sipas skenarit grek, për të privatizuar shtetin për interesat e familjes. Këtë mund ta kishim bërë edhe ne, nëse do të donim t’i kishim duart të lira dhe të mos kishim kontroll, nëse do të donim të vazhdonim euforinë delirante dhe grabitjen e organizuar. Nuk ishim të detyruar ta thërrisnim FMN-në më 27 shtator 2013, pra kur sapo kishim marrë përgjegjësinë e shtetit, FMN-ja deklaronte: “Pritet që borxhi publik të arrijë në 70% të prodhimit të brendshëm bruto në fund të vitit 2013, nga 59% që ishte në vitin 2010, për shkak të devijimeve fiskale në gjysmën e parë të vitit 2013, e përsëris, në gjysmën e parë të vitit 2013, rritjes së faturave të papaguara dhe detyrimeve të prapambetura të qeverisë të akumuluara sidomos në dy vjetët e fundit. Kjo është mina me sahat që na latë, zotërinj!


Në javën e parë të shtatorit janë hequr nga faqja zyrtare e Ministrisë së Financave shpenzimet e qeverisë që prej muajit shkurt 2013. Kjo është koshienca juaj e keqbërësit. U detyruat t’i kthenit përsëri të dhënat, duke u bërë, në fakt, edhe qesharakë pas presionit në media nga organizata, si Open Data, që ju thanë se ishte e kotë t’i fshinit, pasi ndërkohë ata i kishin regjistruar. Kjo është e keqja e transparencës: kur e fillon, duhet t’i dalësh për zot. 

Konkretisht, disa nga borxhet që na keni lënë: vetëm TVSH-ja dhe tatim-fitimi i rimbursueshëm janë 36 miliardë lekë; vetëm vendime gjyqësore për ekzekutim nga zyrat e Përmbarimit Shtetëror janë 1,2 miliardë lekë, por ka të tjera. “Internet nëpër shkolla,” thoshte qeveria e mëparshme. Nuk po flas këtu për tenderët dhe për cilësinë e kompjuterëve, sepse janë përmendur kaq e kaq herë, por a e dini sa është borxhi që i keni lënë vetëm një operatori, që sillte internet në shkolla? Plot 2 milionë dollarë. Edhe 1 milion dollarë të tjerë borxh vetëm për telefonat dhe internetin po të njëjtit operator në Ministrinë e Mirëqenies Sociale. 


Pas internetit në shkolla, një tjetër virtual është Autoriteti i Informacionit Gjeohapësinor, autoritet i domosdoshëm për të sistemuar njëherë e përgjithmonë çështjen e hartave dhe të kontrollit të territorit. Si e gjetëm? Kjo agjenci kishte vetëm një drejtor dhe asgjë tjetër, as zyra, as njerëz, as një faqe web-i, madje as buxhet, por bënin vetëm ca transferime njerëzish fantazmë nëpër letra. Por sigurisht ju nuk doni autoritet, as mbi tokë, as në ajër, asgjëkund, sepse ju mjafton autoriteti suprem tek udhëheqësi juaj legjendar, prandaj jeni tallur sa keni dashur me ligjet në letër, pa pasur asnjë nevojë t’i zbatoni ato. 

Ne vetëm në 100 ditë i dhamë realitet Agjencisë. Konkurset janë të hapura, faqja e Web-it është krijuar dhe në janar fillon puna, madje mund të lajmëroni këdo se mund të vijë të kandidojë të enjten, pas Krishtlindjeve, në 26 dhjetor. Vendet janë të hapura. 

Tjetër minë me sahat, që na keni lënë, me pasoja potencialisht edhe financiare, është dixhitalizimi i Radiotelevizionit Publik Shqiptar. Procedura e kryer gjatë beharit, pas zgjedhjeve, sapo është shpallur e paligjshme dhe e pezulluar nga Gjykata e Tiranës. Procedurat tuaja të tipit “Topi është imi, penalltinë do ta gjuaj vetë” përfundojnë në gjyq. Nuk ju bëhet vonë për këtë. Nuk ju bëhet vonë që bllokohet procesi. Nuk ju bëhet vonë që Shqipëria rrezikon angazhimet e saj ndërkombëtare, as që një pjesë e popullatës rrezikon të mbetet fare pa televizion në qershor të vitit 2015, madje as që paratë e taksapaguesve rrezikojnë potencialisht të hidhen për dëmshpërblime. 

“Shteti jam unë”, thoshte Luigji XIV, por të paktën ai ishte mbret. Ndërsa ky efendiu juaj na ka luajtur për 20 vjet parodinë e demokracisë. Kjo është papërgjegjshmëria juaj. Kjo është situata që ne kemi gjetur. 

Vetëm për dhjetëra e dhjetëra vendime të formës së prerë të pazbatuara për kthime në punë, dëmi i shkaktuar shtetit llogaritet me mbi 130 milionë dollarë. “4500 të larguar”, thuhet në listën e Shindlerit, e këtyre shpëtimtarëve. Kemi verifikuar me qindra: disa janë në punë, disa nuk kanë qenë fare në punë, disa janë hequr që në vitin 2011; një farsë e tërë lista juaj, pa asnjë verifikim. 

Me paketën tonë fiskale specialisti në administratë, i cili dje paguante më shumë lekë sesa ministri, do të ketë në xhepin e tij plot 300 mijë lekë të vjetra në vit më shumë. E gjithë administrata publike, absolutisht e gjitha, përveç disa sekretarëve të Përgjithshëm, i ka rrogat nën 1 milionë e 300 mijë lekë të vjetra në muaj, duke përfituar kështu në mënyrë direkte nga taksa jonë progresive. 

Buxheti ynë është i majtë dhe ne jemi krenarë për të e për vlerat që përfaqësojmë jo vetëm sepse çdo shoqëri e ka për detyrë morale të mbrojë ata që janë më të dobët, por edhe më tepër, sepse nuk ka zhvillim të qëndrueshëm në një shoqëri tepër të polarizuar. Nuk e themi ne, e ka thënë industrialisti vizionar Henri Ford në zemër të kapitalizmit: “I paguaj mirë punëtorët e mi, që ata të blejnë veturat që prodhojnë fabrikat e mia.” E thotë thuajse njëzëri i gjithë mendimi ekonomik i paskrizës së vitit 2008, ndërsa juve ju ka ngelur ora me doktorin tek ekonomia e Luftës së Ftohtë, atëherë kur ai zbuloi derën e Bllokut dhe bashkë me të veprat e plota të Marksit. Te liberalizmi primitiv i tejkaluar; vetëm aty arrin sofistikimi juaj ekonomik. 

Falë buxhetit të vitit 2014 jo vetëm administrata publike, por 97% e të punësuarve përfitojnë ulje të ndjeshme taksash. Edhe në kushtet e rrënimit, ku e latë shtetit, ne që pas 100 ditësh po mbajmë zotimin tonë: “Kush fiton më pak, paguan më pak”. 

Buxheti ynë i vitit 2014 është një buxhet solidar. Çdo shqiptar që bën pjesë në kategorinë e shtresave në nevojë do të përfitojë subvencion 10% për energjinë e paguar dhe për produktet bazë të shportës. Kësisoj, për të gjithë këtë kategori TVSH-ja, energjia dhe produktet bazë të shportës bëhen zero. Ky subvencion do të mbulohet plotësisht nga buxheti i vitit 2014, pra për një vlerë prej 110 milionë dollarësh. 

Buxheti i vitit 2014 parashikon rritjen me 25% të rrogës së policëve, sepse pa rend dhe siguri nuk ka shtet, sepse vetëm kështu mund të kemi një trupë policore profesioniste, çka siguron efikasitet më të lartë në luftën kundër krimit dhe siguri për çdo qytetar. 

Buxheti mbron ata që kanë më shumë nevojë, sepse rrit pensionet, pra pensionistët përfitojnë jo vetëm rritjen e pagesës mujore, por edhe uljen e çmimit të ilaçeve dhe të shërbimit shëndetësor. A do të votoni për pensionistët? 

Menjëherë po mbajmë zotimin tonë për heqjen e taksës së biznesit të vogël dhe, njëkohësisht, uljen me 25% të tatimfitimit për biznesin e vogël. Ju ka ardhur për të qeshur kur e dëgjonit, kur ishit në qeveri, ndërkohë ne po e bëjmë që në buxhetin e parë, edhe në kushtet e rrënimit ku na keni lënë. 

A jeni dakord që të gjithë ata të vetëpunësuar, të cilët mezi arrijnë fundin e muajit, të cilët Ministria juaj e Financave i trajtonte si numra pa rëndësi, të kenë çdo muaj më shumë para në xhepin e tyre, apo ata nuk janë shqetësimi juaj? 

Jemi angazhuar ta kalojmë arsimin në shekullin ku jetojmë, me një axhendë europiane për teknologjinë e informacionit dhe të komunikimeve elektronike, duke filluar që në shtator 2014 metodat mësimore dixhitale dhe shpërndarjen e Tablets-ave për nxënësit e shkollave të mesme, sepse dëgjova dikë të merakosej. Nuk është ndonjë çudi e madhe. Maqedonia fqinje e ka kryer para disa vitesh, që në vitin 2007, por duhet thjesht vizion, vullnet politik dhe profesionalizëm. 

Meqenëse e kalova minutazhin, po e shkurtoj pak. 

Aq shumë e kemi ne ndjenjën e shtetit dhe të përgjegjshmërisë, sa do të shlyejmë edhe borxhet e qeverisë suaj ndaj sipërmarrjes private, duke injektuar 350 milionë dollarë në ekonomi. Që në vitin 2014 do të shlyejmë TVSH-në dhe tatim mbi fitimin e marrë paradhënie. Po pse i keni mbajtur sipërmarrësit në këtë gjendje? Që t’ju rrinin dyerve dhe telefonave tuaj duke u lutur për paratë e tyre, duke ju dhënë pjesën që të merrnin paratë e tyre? Ky ishte regjimi juaj, nuk ju bëhej më vonë për askënd. Jetuat në botën tuaj të mbyllur dhe, në fakt, edhe pse keni shumë pak kohë në opozitë, ende jetoni aty. 

Fenomeni juaj, të nderuar kolegë të opozitës, ku vetë flisni, vetë dëgjoni; vetë buzëqeshni midis jush, vetë besoni se i dini të gjitha dhe se ne nuk dimë asgjë, se keni bërë gjithçka mirë, madje besoni se jeni ende në pushtet, mund të quhet autizëm politik. Me sa di unë ka një shoqatë që merret me këtë çështje dhe, ndoshta, po t’i drejtoheni, mund t’ju bëjë lehtësim në pagesa apo ndoshta edhe ndonjë tarifë preferenciale në grup. Jua them me shumë dashamirësi, sepse Shqipëria dhe qeveria kanë nevojë për opozitën, që të mos na lini të bëjmë gabime. Kaq për sonte. 

Faleminderit!

Ilir Meta – Zoti Mima, jua përmendi emrin? 

Fjalën e ka zoti Mima.

Florjon Mima – Zonja Harito, sinqerisht e kam mirëpritur kthimin tuaj në Shqipëri si një individe e shkolluar dhe e punësuar në Perëndim që, krahas ardhjes së saj në Shqipëri, sjell edhe metodat perëndimore, bashkëkohore të punësimit e të rekrutimit. Me keqardhje ju them që më mirë do të bënit të rrinit në Shqipëri dhe të mos ktheheni më atje, sepse kam frikë që me modelet e 36 drejtorëve të policisë (të gjithë me origjinë nga Tepelena) dhe 36 drejtorëve të arsimit (të gjithë kryetarë ose bashkëshortë të kryetarëve të PS-së), do të infektonit edhe Francën. 

Faleminderit!

Ilir Meta – Po, zonja Ministre.

Milena Harito – Në qoftë se nuk jeni i mirinformuar, unë jam përgjegjëse për nëpunësit civilë, pra për administratën publike, që përfshin nëpunësit civilë. Policia e Shtetit dhe Ministria e Arsimit mund të përgjigjen vetë. 

Ilir Meta – Do t’ju ftoja të mos përmendnim më krahina këtu në Kuvend! 

Vazhdojmë me deputetin Bedri Hoxha. Të përgatiten deputetët Keltis Kruja dhe Gerti Bogdani.

Bedri Hoxha – Faleminderit, i nderuar zoti Kryetar i Kuvendit! 

Të nderuar kolegë deputetë, 

Është e vërtetë! Mirë është që krahinat të mos përmenden, por kur krahina të tëra diskriminohen, atëherë kur edhe një pjesë e madhe e shqiptarëve dhe e territoreve mbeten pa përfaqësim në institucione qendrore dhe lokale, përmendja është me vend dhe ne vazhdimisht do t’i theksojmë këto, pavarësisht se ju si maxhorancë nuk ju vjen fare mirë.

Sot vëmendja e të gjithë shqiptarëve është drejtuar te ky Kuvend, pasi kjo seancë do të miratojë paketën e re fiskale dhe buxhetin e shtetit për vitin 2014. 

Sot vëmendja e të gjithëve është drejtuar te qeveria e “Rilindjes”, se çfarë do të përmirësojë ajo me këtë buxhet në ekonomitë familjare për vitin 2014? Si do të jetë niveli i çmimeve me këtë paketë fiskale? Sa vende të reja pune do të hapen në vitin e ardhshëm? Sa do të rriten investimet vendase dhe të huaja? Sa do të përmirësohet jeta e familjeve në nevojë, e invalidëve, e jetimëve, e të pastrehëve, e ish-të përndjekurve politikë, e ish-pronarëve, pra e të gjitha kategorive sociale të shoqërisë? Pyetje që nuk marrin asnjë përgjigje. 

Kjo paketë fiskale dhe ky buxhet vjen si një thikë pas shpine për të gjithë shqiptarët jo vetëm sepse është në shkelje të ligjit dhe të Kushtetutës, por se në fund të vitit 2014 shqiptarët do të jenë më të varfër dhe ekonomia shqiptare e pashpresë. 

Paketa fiskale dhe projektbuxheti i vitit 2014, i hartuar në mungesë të plotë transparence dhe i pakonsultuar me biznesin vendas, me investitorët e huaj, me grupet e interesit dhe me shtresat më vulnerabël të shoqërisë, do të përkeqësojë të gjithë treguesit ekonomikë në vend dhe do ta çojë atë në krizë të pashmangshme. Teksa dëgjon kukuvajkën apo vajtimoren “Rama” për gjendjen e mjerueshme të ekonomisë, pas ardhjes së tij në pushtet dhe të atyre çka ai shkruan në projektligjin për buxhetin, natyrshëm lind pyetja: kë duhet të besojnë shqiptarët, Ramën me shkrim, apo Ramën me fjalë? 

Ja çfarë shkruan ai në faqen 2 të projektligjit: “Ekonomia ka vazhduar me një normë të moderuar rritjen prej 3,8% në vitin 2010 dhe 3,1% në vitin 2011. Gjatë vitit 2012 rritja ekonomike është dobësuar, duke zbritur në shifrat e 1,6% dhe 1,4% në gjysmën e parë të vitit 2013.” Po kështu, në faqen 4 të projektligjit, në kapitullin “Tregu i punës” ai thekson: “Vijueshmëria e gjenerimit të një rritjeje pozitive të ekonomisë, edhe pse me ritme më të ulëta, duket se ka shmangur efekte negative në tregun e punës, pasi niveli i pagave reale në ekonomi ka vijuar të ulet disi dhe përgjatë vitit 2013 punësimi ka vijuar të ketë rritje të lehtë. Mesatarisht rritja e punësimit, gjatë 9 muajve të parë të vitit 2013, ka qenë 1,1% më e lartë në terma vjetorë.” I solla këto dy argumente nga vetë Rama për të qartësuar opinionin se nxirja e situatës ekonomike është e qëllimshme për të përligjur mosrealizimin e mashtrimeve të mëdha elektorale, si dhe mungesën e vizionit dhe të programit ekonomik të kësaj maxhorance. 

Për herë të parë në këto 23 vjet do të kemi rritjen më të madhe të taksave si në vlerë, ashtu edhe në numër. Përmes këtyre taksave barra fiskale e rritur në kurriz të qytetarëve shqiptarë do të jetë 220 milionë dollarë. Ky buxhet dhe ky sistem do të mundësojnë 220 milionë dollarë më pak në xhepat e shqiptarëve, të biznesit të vogël dhe të madh, si dhe do të krijojë kolonat kryesore mbajtëse të ekonomisë, me ritme të vogla të rritjes së saj dhe nën presionin.

Qytetarët shqiptarë kanë dëgjuar nga Kryeministri se ky është buxheti më i madh në historinë e shtetit shqiptar. Edhe një lekë më shumë natyrisht që është më i madh se paraardhësi. Kështu ndodh me çdo buxhet dhe me çdo qeveri, por qytetarët duhet të dinës se ky është buxheti me huamarrjen më të madhe në histori, me 300 milionë dollarë, duke i shtuar edhe 240 milionë dollarë të marrë në tetor të vitit 2013, niveli i borxhit shkon në 75% të prodhimit të brendshëm bruto, nga 63% në shtator të vitit 2013. Debati i madh për borxhin tashmë është qartësuar: nga një miliard dollarë në fillim, ka zbritur në 240 milionë dollarë pas auditimit të “Deloytte & Tuche” Akoma asnjë biznes nuk ka marrë asnjë lekë nga detyrimet e prapambetura. Edhe ne nuk jemi të qartë se ku kanë shkuar 240 milionë dollarë të marrë borxh me akt normativ nga qeveria e re. Akoma nga Kryeministri nuk kemi dëgjuar se në çfarë afati do të shlyhen detyrimet ndaj sipërmarrjes, edhe pse ato mund të paguheshin me borxhin e sivjetëm. Me sa shihet, do të kemi vetëm një likuidim të pjesshëm të këtij borxhi dhe se një e katërta e borxhit në vlerë 60 milionë dollarë, do të paguhet nga vetë biznesi me rritjen 50% të tatimit mbi fitimin. 

Taksa e re progresive për pagat e individëve në pamje të parë krijon idenë se do të ndikojë në rritjen e pagave të mesme dhe të ulëta, si dhe do të zvogëlojë diferencën mes tyre, por i gjithë sistemi i taksimit, si: dyfishimi i taksës për metër katrorë të shtëpive të ndërtuara para vitit 1993, katërfishimi i taksës për shtëpitë e dyta, dyfishimi i taksës për ambientet e biznesit nga 200-400 lekë për metër katrorë, shtimi i akcizës për duhanin nga 70-90 lekë për paketë, rritja e taksës për karburantet me 120 lekë për litër e kështu me radhë, tatimi mbi fitimin bëhet 15%, duke i detyruar kompanitë të ulin ritmin e investimeve dhe të zvogëlojnë fuqinë punëtore. E thënë ndryshe, Rama u jep qytetarëve dy lekë me një dorë dhe u merr dhjetë me të dyja duart. 

Kryeministri kishte zgjedhur ta bënte prezantimin me qytetarët për taksimin e ri në të ftohtë te kodrat e Liqenit Artificial, pasi nuk mund të gjendeshin salla në Tiranë. Nga ky monolog qytetarët mësuan se në vitin 2014 Rama do t’i bëjë më pak obezë. E thënë më shqip, do t’i dobësojë pasi janë majmur shumë, dhe se rritja e çmimit të karburanteve nuk do të kishte një ndikim zinxhir në të gjithë ekonominë shqiptare. 

Gjëja më interesante ishte se ministri Koka nuk do të lejojë të futet 20% ujë në serbatorët e makinave që kolegët e tij të LSI-së u paskan futur qytetarëve në mandatin e kaluar në bashkëqeverisje me ne demokratët. Për këtë nuk mund të fajësoj Kokën, por Priftin, Metën, Naçon dhe Haxhinaston.

Rritja e çmimeve dhe shtrenjtimi i jetës së qytetarëve do të jetë një tipar kryesor i buxhetit që po diskutojmë. Në takimin me grupin parlamentar të PS-së Kryeministri theksoi se solidariteti është principi themelor i këtij buxheti. Mendoj se ka pasur të drejtë, pasi me këtë buxhet Rama ua fut të gjithë shqiptarëve.

Si deputet i qarkut të Dibrës, dua të pyes zotin Kryeministër: me rritjen e çmimit të naftës me 12 lekë dhe me rritjen e tatimfitimit mbi 50% çfarë përfitimesh do të ketë industria minerare? Me këto masa që po merrni në shumicën e rasteve këtë industri po e çoni në faliment, duke marrë parasysh se çmimi i kromit në tregun ndërkombëtar është shumë i ulët, si rezultat i krizës globale dhe kostoja e prodhimit dhe e transportit është gjithnjë në rritje. Çdo punë që kryhet në sektorin minerar është e lidhur me naftën dhe këtu sasitë janë të konsiderueshme. Të njëjtin fat do të ketë edhe bujqësia. Fermeri do të blejë naftë më shtrenjtë, sepse qeveria nuk kishte mundësi të gjente mekanizmin e ndarjes së naftës për bujqësinë, siç tha Rama. Kjo dëshmon edhe një herë se kjo mazhorancë nuk ka një program të qartë ekonomik. 

Konsumatori do të ketë çmime më të larta në treg të prodhimeve bujqësore dhe blegtorale, të ushqimeve bazë, si: mielli, sheqeri, orizi, vaji e kështu me radhë, prandaj më të drejtë Partia Demokratike ka denoncuar me fakte ekonomike përkeqësimin e jetesës së qytetarëve dhe rënien e ekonomisë në recesion. Ky buxhet, “më i madhi” në historinë e Shqipërisë në qarkun e Dibrës, nuk do të ketë asnjë financim të ri në arsim, në shëndetësi, infrastrukturën rrugore, ujësjellës-kanalizime dhe financimin e fermerëve në vreshtari. Të vetmet punë që do të mbyllen me këtë buxhet janë ato të filluara nga ne dhe të përfunduara një vit më parë: shkolla “Ilia Qiqi” në Burrel, shkolla në Gurrë të Vogël dhe shkolla “Kuldari”. Janë lënë jashtë skemës së financimit shkolla e mesme e bashkuar në Bruç, shkolla në Dukagjin, shkolla 9-vjeçare në Ulzë, edhe pse janë realizuar mbi 80% të punimeve. Po kështu jashtë skemës së financimit janë lënë rrugët e fshatit Dashëz dhe Pjesë. Sistemim-asfaltimi në qytetin e Klosit, ujësjellësi i Muzhakut, ujësjellësi i Shoshajt, rruga e fshatit Shëlli, edhe pse janë realizuar më shumë se 50% të punimeve. Rruga e Arbrit tashmë është një histori e harruar dhe në buxhetin e këtij viti nuk është parashikuar asnjë lekë, ndonëse ishte një nga premtimet e bujshme të Ministrit të Financave për ta përfunduar këtë projekt. 

Për të gjitha këto dhe për shumë arsye të shprehura nga kolegët e opozitës do të votoj kundër këtij projektbuxheti, pasi nuk është buxheti i kthesës, por i varfërimit të shqiptarëve.

Ilir Meta - Fjalën e ka zoti Keltis Kruja.

Keltis Kruja - I nderuar Kryetar,

Të nderuar kolegë, ky buxhet vjen në Kuvend, si kurrë më parë, me shkelje flagrante me afatet e përcaktuar nga ligji, me urgjencë të madhe dhe në fshehtësi të plotë nga publiku i gjerë, nga grupet e interesit dhe ekspertë të nderuar të fushës. Ky projekt u paraqit jo më parë se 6 ditë dhe futi në një zallamahi të paparë vetë Kryesinë dhe komisionet e Kuvendit, që nuk dinin nga si e qysh ta nisnin më parë. Si mundet që vetëm 6 ditë të mjaftojnë për t’u njohur dhe për të diskutuar një buxhet që sipas Kryeministrit ka qenë më i vështiri në këto vite për t’u hartuar? Si mundet që vetëm në 6 ditë deputetët, grupet e interesit, qytetarët, analistët dhe ekspertët e ekonomisë të njihen dhe të japin mendimet e tyre për një paketë fiskale, e cila do të jetë për katër vjet mbushësja apo zbrazësja e arkës së Shqipërisë dhe e xhepave të shqiptarëve? 

A mundet vallë që ligji më i rëndësishëm i vitit dhe ndryshimet për katër vitet e ardhshme në paketën fiskale të trajtohen si të ishin projektvendime krejt të pavlera dhe thjesht burokratike? Po ja që edhe kjo nuk qenka e thënë të jetë më ndonjë çudi në qeverisjen e papërgjegjshme që na ka zënë derën. Është praktikë e kësaj qeverie dhe e këtij Kryeministri që çdo vendim apo iniciativë ligjvënëse ta marrë me duar të mbyllura dhe madje edhe me drita të fikura. Na e tregoi që në vendimet e para të qeverisë, kulmoi me marrëveshjen për armët kimike dhe tashmë po vazhdon me të njëjtin stil me buxhetin dhe me paktën fiskale.

Ju ftoj të kujtoni se çdo akt i rëndësishëm i ndërmarrë nga kjo qeveri është ndërmarrë në fshehtësi të plotë nga sytë dhe veshët e opinionit publik dhe në fshehtësi të plotë nga opozita. 

Më lejoni t’jua rikujtoj këtë mani konspirative të Kryeministrit. Deri më sot asnjë mbledhje dhe asnjë vendim i Këshillit të Ministrave nuk ka qenë transparente. Të gjitha vendimet janë marrë vesh pas investigimit të medieve, a thua se janë vendime të korporatave private. Akti normativ për shtyrjen e hyrjes në fuqi të ligjit “Për nëpunësin civil” u konceptua dhe u votua vetëm disa orë para se ligji të hynte në fuqi, pa u konsultuar me askënd, megjithëse ishte produkt i marrëveshjes politike dhe kërkesës për marrjen e statusit. Vendimi për armët kimike, siç u pa nga të gjithë qytetarët, u mbajt i fshehtë deri ditën që do të merrej vendimi, pavarësisht se mediet e huaja dhe shqiptarët kishin zbuluar çdo gjë. Tani në fund buxheti dhe paketa fiskale, me të cilën njihemi vetëm ditën kur duhej ta paraqiste në Kuvend për shkak të procedurave. Kjo nuk është thjesht dhe vetëm paaftësi e qeverisë dhe e Kryeministrit. I solla në vëmendjen tuaj këto sepse kjo vetëm paaftësi nuk është. Kjo është e vetmja mënyrë me të cilën di të qeverisë ky Kryeministër: i vetëm, në errësirë dhe në fshehtësi të plotë nga qytetarët e tij, sepse çdo vendim që merr e ndërmerr i udhëhequr vetëm nga interesat e tij, ndryshe nuk ka si shpjegohet fakti që ka frikë të përballet me opinionin dhe me qytetarët për vendime që më së shumti u përkasin qytetarëve të këtij vendi, si dhe cilësisë së jetës së tyre. Ja pse ky buxhet erdhi me kaq vonesë dhe për t’u kaluar kaq me urgjencë, sepse Kryeministri ka frikë nga qytetarët e tij, ka frikë nga diskutimi për buxhetin me çdo kënd, sepse ky buxhet nuk ka asgjë nga ato që duhej të kishte një buxhet serioz, edhe në kohëra të vështira, siç ka qejf ta quajë Kryeministri çdo qaravitje të tij publike, sepse pavarësisht mosdijes së tij të thellë në punët e ekonomisë, e di se ky është buxheti i rritjes së borxhit dhe të asgjëje tjetër. E di që ky është buxheti në të cilën qeveria shpreh pa ekuivoke filozofinë e saj: të marrim borxh për të shlyer borxhin, sepse pavarësisht atyre që rreket të thotë, e kupton shumë mirë se ky është buxheti i uljes së investimeve publike dhe private. Ky është buxheti që i thotë “jo” punës, “jo” rritjes së performancës së institucioneve, por i thotë “po” borxhit. Pavarësisht se nuk kupton gjë nga termat apo teoritë ekonomike, Çimi duhet t’ia këtë thënë se deficiti publik në vitin 2014 do të arrijë në 91 miliardë lekë, duke kaluar me 31 miliardë lekë investimet programuara, duke bërë kështu që për herë të parë që nga viti 2005 Shqipëria të marrë borxh jo vetëm për investime, por edhe për shpenzime korrente. Me gjithë justifikimin se borxhi do të arrijë në nivelin 75% për shkak të borxheve të trashëguara, Çimi dhe klientët e tij duhet t’ia kenë thënë se u munduan shumë, por nuk arritën dot të fabrikonin shifrat e kërkuara për të mbuluar këtë rritje galopante të borxhit. U munduan shumë, por nuk nxorën dot gjë nga shifrat dhe skenarët që janë artikuluar gjithë këto kohë nga goja e shefit, sepse në kaq pak ditë tashmë të gjithë qytetarët shqiptarë e kanë kuptuar se ky është buxheti që do t’i rëndojë më shumë ekonomitë e tyre familjare, më shumë se çdo buxhet tjetër i paraqitur këto vite të demokracisë dhe të ekonomisë së tregut në Shqipëri. 

Shoku i Çimit e di mirë se i ka prerë në besë të gjithë punonjësit e administratës, për të cilët premtoi rritjen e rrogave dhe një jetë më të mirë sapo të merrte drejtimin e qeverisjes. Madje i ka prerë në besë edhe punonjësit e Policisë së Shtetit, e vetmja kategori e administratës për të cilët trumbeton se ka rritur rrogat në një masë më të madhe e të njohur ndonjëherë. I ka prerë në besë jo vetëm se shifrat që thotë janë të pavërteta, por edhe se me një sërë masash që do të miratojë në paketën fiskale, siç janë rritja e çmimit të karburantit, rritja e akcizës së duhanit apo taksat për banesat, u merr me të dyja duart shumë më tepër sesa u jep me një dorë në rritjen modeste të rrogës. 

Pensionistët sot e kuptojnë fare qartë se shoku i Çimit nuk do t’i rrisë asnjë gjysmë leku pensionet e tyre, pavarësisht se janë shtresat më në nevojë dhe kanë marrë borxh qindra miliardë që në muajin e parë të qeverisjes së tij dhe në këtë buxhet synon të marrë borxh edhe mijëra të tjerë.

Fermerët shqiptarë sot, pavarësisht premtimeve të shokut të Çimit për subvencionim dhe lehtësira në aktivitetin e tyre bujqësor, nuk shohin asnjë grosh të parashikuar për ta në këtë buxhet. 

Ish-të përndjekurit politikë sot, me gjithë rritjen historike të borxhit të parashikuar me këtë buxhet, shikojnë në dritën e diellit se si shkelmohet premtimi i shokut të Çmimit në fushatën elektorale se brenda vitit të parë të qeverisjes do të kompensonte plotësisht burrat e gjallë mbi 75 vjeç dhe gratë e gjalla mbi 70-vjeçe. Ata e shohin se do t’u duhet të jetojnë ndoshta edhe një herë kaq për të pasur shpresë se do t’u realizohen premtimet.

Të gjithë qytetarët shqiptarë, megjithëse ky buxhet i zhyt në borxhe deri në fyt, nuk shohin të parashikuar asnjë qindarkë për legalizimin e shtëpive të tyre falas, premtim të cilin shoku i Çmimit e bëri triumfalisht këtu e pak muaj të shkuar.

Megjithëse rritet deficiti dhe borxhi në nivelet drithëruese, asnjë qytetar shqiptar shëndetlig apo shëndetmirë nuk gjen në asnjë paragraf apo rresht të parashikuar shëndetësinë falas, që shoku i Çmimit me aq dhembshuri e servirte si fytyrën humane të qeverisë së tij.

Çdo shqiptar me këtë buxhet dhe me paketën fiskale shoqëruese të paraqitur nga Çimi dhe nga shoku i Çimit do të jetë më i varfër, më i papunë dhe më me pak të ardhme se kurrë më parë në këto vite. 

Ky do të jetë buxheti i shqiptarëve për vitin 2014. Buxheti në të cilin si asnjëherë tjetër dhe si askund tjetër qeveria njëkohësisht merr borxh dhe rrit barrën fiskale, por nuk do t’i përdorë paratë as për investime të mëdha publike në infrastrukturë, nuk do t’i përdorë paratë dhe taksat e shqiptarëve as për të nxitur rritjen ekonomike, as punësimin dhe iniciativën e lirë të tyre. 

Ky do të jetë buxheti vetëm i Çimit dhe i shokut të Çimit, sepse vetëm ata e dinë se ku do të shkojnë të gjitha paratë që do të marrin borxh dhe që do peshojnë mbi supet e brishta të ekonomisë familjare të shqiptarëve të thjeshtë. Ky do të jetë buxheti i rrënimit të klasës së mesme shqiptare, klasë kjo që në këto vite me shumë punë, mund dhe sakrifica ka arritur të krijojë fizionominë e saj kryelartë, duke iu imponuar realitetit të polarizuar postkomunist.

Ky do të jetë buxheti i shkatërrimit të biznesit shqiptar, që pas investimeve madhore në kapital dhe në energji do ta shohë veten të gjunjëzuar nga politika robinhudiane e atyre që thoshin se do të ishin partnerë të biznesit.

Ky është pa dyshim buxheti i intransparencës, i paaftësisë dhe i injorancës në njohjen e ekonomisë së vendit, më së paku, për të mos thënë se është buxheti i një kryeministri që e ka inat popullin e vet dhe prosperitetin e tij. Ky nuk është buxheti i “Rilindjes” së ekonomisë! Ky është buxheti i rifutjes në dhe të një ekonomie që kishte filluar të ecte me këmbët e veta.

Vangjel Dule - Faleminderit, zoti Kruja!

Fjalën e ka zoti Bogdani.

Gert Bogdani – Të nderuar kolegë, 

Ky buxhet që po diskutohet sot dhe që me shumë gjasa do të votohet nga kolegët e mazhorancës, nuk është buxheti i një “Rilindjeje Shqiptare”, sepse në 2014-n me këtë buxhet kjo qeveri dhe kjo mazhorancë nuk kanë planifikuar asnjë rrugë të re, asnjë ujësjellës të ri praktikisht asnjë investim të ri. Problemi nuk është se kjo qeveri do të rrijë, sepse këtë ka bërë 3 muaj me radhë tashmë dhe këtë e pamë në njëqindtitëshin e parë të qeverisë, problemi qëndron në faktin se Shqipëria do të rrijë në vendnumëro dhe me këtë buxhet bie slogani elektoral i Kryeministrit duket qartë se nuk do të kemi një rilindje, por do të kemi një rri lindje. Gjithashtu, bie dhe slogani i partnerit të tij në koalicion, sepse me këtë buxhet nuk mund të ecet më shpejt, siç premtoi LSI, por rrimë në vendnumëro në rastin më të mirë dhe ecim mbrapsht në rastin më të keq. Them do të ecim , jo nga dëshira, pasi pavarësisht se në qeveri janë kundërshtarë politikë, askush nuk mund t’ia urojë vendit të vet diçka të tillë. Rritja e akcizave, mbi të gjitha e asaj të karburantit me njëqind lekë për litër naftë apo benzinë, do të dëmtojë rëndë jo vetëm ekonominë shqiptare, por edhe ekonominë familjare të çdo shqiptari. Kjo paketë fiskale dhe ky buxhet dëmtojnë biznesin e vogël, të mesëm apo të madh dhe këtë e kanë bërë të qartë dhomat e ndryshme të biznesit që operojnë në Shqipëri , të cilat njëzëri dolën kundër këtij buxheti dhe kësaj pakete fiskale. Dëmtojnë rëndë dhe frikësojnë biznesin e huaj, pra vitin e ardhshëm do të ketë ulje të investimeve të huaja, pra kjo qeveri do të rrijë përsa i përket investimeve të huaja. Por dëmi më i rëndë është fakti që kjo qeveri e çon borxhin vitin e ardhshëm, mbi 74%. I kemi dëgjuar për muaj me radhë gjatë fushatës elektorale dhe tre muajt e fundit në qeverisje duke kritikuar nivelin e borxhit të lartë të qeverisë së Partisë Demokratike, që ishte rreth 62 %, por siç kemi faktuar dhe siç faktohet sot gjatë diskutimeve, tjetër thuhet e tjetër bëhet, për 100 ditë e çojnë këtë borxh në mbi 70 %. Kjo është një barrë që, për njëqind ditë do ta vuajnë çdo ditë të vitit të ardhshëm qytetarët shqiptarë. Rrënimi që kanë predikuar me kaq zell këta muajt e fundit duke e nxirë realitetin që nga dita e parë e qeverisjes, duke përmendur arkën bosh një herë në çdo 10 fjalë, nuk kanë bërë gjë tjetër veç kanë tentuar të ulin pritshmërinë e qytetarëve ndaj vetë tyre dhe qeverisë dhe të paralajmërojnë rrënimin e vërtetë të ekonomisë së familjeve shqiptare, rrënimin dhe rëndimin e xhepit të çdo qytetari shqiptar, sepse, të themi të drejtën, ky buxhet drejt këtij destinacioni të çon. Por ky shtrembërim i realitetit ekonomik dhe psikoza e rrënimit nuk është pa qëllim. Jo vetëm që është qëllim i prapë i fushatës elektorale i rri lindjes dhe jo rilindjes, por, gjithashtu, është alibia që kjo qeveri i jep vetes për t’u dukur si shpëtimtare e shoqërisë shqiptare apo siç quheshin dikur në traditën dhe historinë tyre “heronj të punës socialiste” duke harruar që ai sistem dështoi. Përmes kësaj zhurme, zallamahie përforcuar dhe nga mungesa e theksuar eksperiencës dhe padijes, Qeveria sjell për votim një nga buxhetet më të këqija për ekonominë shqiptare, dhe që cenon mirëqenien e çdo familje shqiptare sepse e vetmja gjë e madhe në këtë buxhet është borxhi i madh , janë taksat e mëdha. 

Nuk ka si të ndodhte ndryshe. Në njëqind ditët e para të kësaj qeverie buxheti 2014 është vetëm akti final i dështimit të saj para dhe ndaj qytetarëve. E filluan punën duke prishur konsensin për ligjin e nëpunësit civil, tashmë të revokuar nga Gjykata Kushtetuese e që për më tepër do t’i shtojë kosto dhe barrë buxhetit të vitit 2014, gjë që kjo qeveri e pakujdesshme nuk e ka llogaritur. Vazhduan me tritol ndaj bizneseve, kur herë u mbeti dinamiti në dorë dhe herë u dështoi eksperimenti, por duke harruar që dhe këto eksperimente u kanë kushtuar qytetarëve shqiptarë dhe do t’i kushtojnë buxhetit të vitit 2014, por që përsëri kjo qeveri e pakujdesshme nuk e ka llogaritur. Për të vazhduar akoma më tej me arratisjen e bujshme nga burgu i Drenovës dhe arrestimin e ndalimin e tre mushkave në kufi. Pse? Sepse e thashë: kjo qeveri nuk është një qeveri “Rilindje” por është një qeveri “rri lindje” dhe në këtë rast rri në vendnumëro dhe kështu do të rrijë dhe në 2014, sepse nuk parashikon asnjë fond për asnjë investim të ri në institucionet e vuajtjes së dënimit. Vazhdon me protestat masive kundër vendimit të dhe dëshirës personale të Kryeministrit për importin e armëve kimike të Asadit në Shqipëri, ku qytetarë e të rinj shqiptarë e detyruan të thotë jo, pavarësisht se ai e kishte bindur të paktën një deputet të mazhorancës duke thënë se gazi sarinë nuk është i dëmshëm dhe lahet me ujë e sapun. Për të përfunduar në jo-në që i tha Europa Kryeministrit shqiptar për statusin e vendit kandidat. Statusi u bllokua nga ai vetë në opozitë dhe iu mohua, sot në qeveri. Njëqind ditë të mbushura me foto takimesh me asgjë të prekshme për qytetarët shqiptarë, plot dështime e vulosur nga dështimi i fundit: ky buxhet që ne diskutojmë sot. Është e qartë se pasiguria ndaj një buxheti të dobët apo dhe besimi apo vetë dija që taksat do të rëndojnë dhe do të rrënojnë qytetarët shqiptarëprovohet edhe nga fakti që nuk pranuat ta diskutonit gjatë ditës buxhetin vitit 2014 ku çdo qytetar shqiptar do të kishte mundësi të dëgjonte, kur çdo qytetar shqiptar do të kishte mundësi të shikonte, çdo qytetar shqiptar do të kishte mundësi të kuptonte se ç’ parashikohet për të ardhmen e tij në vitin 2014. E bëtë këtë në orët e vona të natës kur askush nuk mund ta shohë, një mungesë totale transparence, megjithatë një transparencë që nuk do të vonojë të bëhet sepse duke filluar nga 1 janari 2014 qytetarët shqiptarë do ta ndiejnë në jetën e tyre të përditshme rritjen e kostos që ky buxhet dhe kjo paketë fiskale do t’u sjellin. Dhe besoj që pas janarit 2014 nuk do të ketë asnjë qytetar shqiptar (këtu po përdor një fjalë të kolegëve të mazhorancës) që nuk të mbetet i fascinuar “nga ky buxhet i ashtuquajtur solidar”. Themi “i ashtuquajtur solidar” sepse veç solidaritet nuk tregon, nuk përfishin shtresat në nevojë, nuk përfill ish – pronarët, nuk përfill ish-të përndjekurit, jo se kjo i përket filozofisë së majtë, por se kjo ishte pjesë e rëndësishme e premtimit elektoral, premtim që ky buxhet nuk e mban. Megjithatë, të nderuar kolegë, në një pikë jam dakord me Kryeministrin, kur thotë që ky është buxhet i kthesës ekonomike. Vërtetë është buxheti i kthesës ekonomike, por një kthesë në një rrugë të mbrapshtë e të gabuar, një kthesë që ngarkon qytetarët shqiptarë me një borxh 74%që duhet ta ndajnë të gjithë së bashku e mbrapshtë dhe e gabuar, sepse rëndon me rritje taksash, sidomos me atë të karburantit e të tjera, qytetarët shqiptarë, as 5 %, as 95%, për çdo qytetar shqiptar, e mbrapshtë dhe e gabuar sepse çon drejt rrënimit real dhe jo suksesit të predikuar që ministrat dhe kryeministri e kanë bërë me zell dhe e kanë përmendur pa u lodhur, duke u bërë të lodhshëm. Megjithatë, të nderuar kolegë, duhet të jemi të vetëdijshëm që vlerësimi në fund të ditës e japin vetë qytetarët shqiptarë. 

Ju faleminderit !

(Drejtimin e seancës e merr zoti Dule.)

Vangjel Dule – Faleminderit! Zonja Felaj e ka fjalën.

Ermonela Felaj – Faleminderit zoti drejtues i seancës! 

Thonë që shpesh ëndrrat e bukura shihen me sy hapur. Ma do mendja që shumë ndër ju kanë ëndërruar qe këtë natë qytetarët shqiptarë ta harronin se ç’buxhet ju latë, ç’ekonomi ju latë. Kisha vendosur që këtë fjalë t’ua drejtoja të gjithë atyre që besimin dhe shpresën i kishin vendosur në fjalën tonë se do të qeverisnim dhe do të dinim t’i bënim gjërat më mirë, dhe në fakt ashtu do të bëjmë.

Historia e buxhetit që qeveria jonë prezanton është më së pari ajo e uljes së taksave për shumicën e njerëzve të zakonshëm, ç’ka do të thotë, më shumë liri, më shumë mirëqenie për cilindo që ka shpresuar dhe ka ëndërruar për këtë do të ketë më shumë shëndet për ekonominë tonë kombëtare. 

Pikërisht për këtë, sot dua të ndaj disa llogari të thjeshta, disa llogari nga ato që, çdo njëri që i dëgjon, i kupton lehtësish dhe mund t’i bëjë lehtësisht. Projektbuxheti 2014 heq taksën mbi pagën, dhe këtë e bën për shumicën e shqiptarëve që punojnë në publik apo privat. Bëhet fjalë për 56 % të tyre që marrin një pagë deri në 300 mijë lekë. Këta nuk do të paguajnë asnjë taksë, mbi pagën, në kohë që një shumicë prej prej 41 % të punësuarish, ku hyjnë të gjithë ata që paguajnë deri në 130 mijë lekë ky buxhet i ul tatimin mbi pagën duke bërë që secili prej këtyre të punësuarve, të gjithë bashkë, të përfitojë në fund të vitit nga një gjysmë page shtesë, deri në një pagë të plotë. 

Ja pse pikësëpari, buxheti ynë ul taksat nëpër 97%të shqiptarëve dhe kjo është fjala jonë e parë e mbajtur në raport me shqiptarët. 

Buxheti i ri i heq tatimin mbi vlerën e shtuar në masën 10 % ilaçeve dhe shërbimet shëndetësore, pra barnat dhe shërbimet shëndetësore do të jenë, më të lira pikërisht sepse ne kemi vendosur të hiqnim atë pagesë të paskrupullt që Saliu doktor u kujdes t’u vinte të sëmurëve. 

Sërish një premtim i mbajtur përkundrejt çdo të moshuari, burri a gruaje të riu a fëmije të këtij vendi që meriton mbi gjithçka dhe shumëçka vëmendje për më të mirën e tyre. 

Edhe në vijim të pagesave për shëndetin unë do të ndaj edhe disa të tjera po aq të rëndësishme. Janë 800 mijë shqiptarë të zakonshëm të moshës 40- 60 vjeç që nga 1 janari i vitit që vjen do t’i kenë vizitat shëndetësore fals dhe po ashtu dhe 30 mijë gra dhe vajza që do të marrin falas ekzaminimet gjatë shtatzënisë dhe ato për kancerin e gjirit. 

Prej 1 prillit 2014 të vetëpunësuarit dhe janë 73 mijë në të gjithë Shqipërinë, dhe këtu është fjala për tregtarët e vegjël, fjala vjen ato ambulantë do të paguajnë më pak kontribute shëndetësore. Buxheti ynë nuk është buxheti i tam-tameve as i garave të atyre që maten me hijen e mëngjesit, është buxheti që ka në zanafillë fillimin e zgjidhjeve të halleve dhe shqetësimeve, të cilat po rrënonin ekonominë, jetën dhe shëndetin e shqiptarëve të zakonshëm. Ne i prekëm nga afër ato halle, nuk i kemi harruar. U përpoqëm t’i dëgjonim njerëzit mbase shumë më tepër nga ata çfarë ata na kanë dëgjuar. Kjo ishte dhe mbetet detyra jonë. Dhe sot, kemi rastin të konstatojmë, për çdonjërin parashikim të buxhetit, se është punuar për të mbajtur fjalën e dhenë. Këtë kemi bërë edhe me kategorinë e atyre që unë do t’i quaja më të munduarit, personat me aftësi të kufizuar, jo thjesht për shkak të problemeve të tyre që u krijon shëndeti fizik, por për mënyrën se si u trajtua nga qeveria juaj, e cila arriti deri në pikën sa t’ua hiqte pagesat, duke na lënë kështu një borxh prej 3.9 miliard lekësh. Edhe gjatë javës që shkoi, nga zona ime elektorale më kanë telefonuar shumë njerëz, dhe më kanë pyetur me shumë drojë, nëse do t’i merrnin këto pagesa në dhjetor. Sot siguroj secilin prej tyre se gjatë këtij muaji do t’u shlyhet çdo pagesë e prapambetur. Po ashtu, nuk do të ndodhë më historia e hidhur që la pa të vetmen shpresë invalidët, paraplegjikët, tetraplegjikët, të verbrit njëkohësisht edhe gjithë ata që jetojnë me ndihmë ekonomike. Veç sa më sipër, kjo kategori do të marrë edhe subvencionim për energjinë elektrike dhe për të gjitha mallrat e shportës. Duke rikthyer të gjithë atë garanci të nevojshme jetike, që në fakt ju sa kohë ishit në qeverisje ia hoqët, duke premtuar se do t’i bënit me akt të Këshillit të Ministrave etj. , por në fakt i fshitë nga çdo defter. 

Të jetuarit në Shqipëri, të dashur miq, nuk do të jetë më sfida e njerëzve të zakonshëm. 

Duke dashur ta mbyll sepse kemi kaluar një natë goxha të gjatë desha të them vetëm dy fjalë. Shqiptarët dinë vetëm atë që duan, por e dinë mirë, ata duan të kthejnë 360 gradë nga ajo çfarë ju u rezervuat në tetë vjet qeverisje dhe buxheti ynë është opsioni më i mirë për ta bërë këtë. 

Faleminderit!

Vangjel Dule – Faleminderit zonja Felaj! E ka fjalën zoti Paloka.

Edi Paloka - Faleminderit! Megjithëse është mëngjes herët pas një nate të, jo për replikë me parafolësen, unë jam i bindur që vërtet shqiptarët do të duan të kthehen prapë 360 gradë, do të thotë tek ne, aty ku kanë qenë sepse për fatin tuaj të keq, me atë Kryeministër që keni, që është mësuar të thyejë rekorde për keq ja keni arritur që vetëm në tre muaj t’i bëni prapë shqiptarët që të mendojnë të na rikthejnë ne në pushtet. Dhe sigurisht këtë jua dimë për faleminderit. Paketa fiskale që diskutuam dje dhe projektbuxheti që po diskutojmë sot ashtu siç nisi në ilegalitet të plotë me një mbledhje qeverie në mes të natës pa aspak informacion, për askënd, me vendime të mara në fshehtësi, vendime që u mbajtën fshehtas edhe ditët në vijim si për deputetët, ashtu dhe për mediat, vazhdon dhe sot e gjithë natën të diskutohet në po atë errësirë, kur qytetarët shqiptarë janë më të interesuarit që të njihen me paketën fiskale dhe me projektbuxhetin që u ofron Rama, sepse ata janë të parët që dënohen nga kjo paketë dhe nga ky buxhet. 

Dje diskutuam gjatë për paketën fiskale, u dhanë mendime pro dhe kundër dhe një gjë doli e qartë (pavarësisht se maxhoranca u përpoq shumë ta fshehë të vërtetën): me këtë paketë fiskale dënohen njëqind për qind e shqiptarëve, përveç Ramës dhe qeverisë së tij. 

Kryeministri xhepist, kur them xhepist, nuk e kam fjalën për xhepistat e autobusit, sepse edhe ata ta fusin dorën në xhep fshehtazi, por ky xhepisti i madh dhe i gjatë ua ka futur dorën në xhep shqiptarëve në ditën për diell dhe pa pikë turpi po ua merr paratë nga xhepi, dhe u thotë të gëzojnë, sepse kjo është për të mirën tyre. 

I dëgjuam kolegët e maxhorancës të pranojnë atë që ne kemi thënë, pavarësisht se përsërisin vazhdimisht si papagall se nga kjo paketë dhe nga ky buxhet fitojnë 97% e shqiptarëve. Ata thoshin të kundërtën kur deklaronin se kanë qenë të detyruar ta bëjnë këtë paketë për të mbushur gropat që u ka lënë qeveria paraardhëse. Të njëjtën gjë e tha edhe Kryeministri i tyre pak ditë më parë, kur tentoi të tallej me shqiptarët dhe kur u deklaronte se ishte i detyruar të rriste taksat dhe t’u fuste dorën në xhep dhe se këtë gjë e bënte për të mirën e tyre. “Këto vite jemi përpjekur shumë,- tha,- që t’i bëjmë shqiptarët të dalin me biçikletë dhe jo me makinë. Jemi përpjekur shumë për shëndetin e shqiptarëve,- tha,- sepse është i vetmi vend ku qytetarët janë trashur dy herë.” 

 Në fakt, kjo më kujtoi një film të realizmit socialist, kur dikush si Rama u thoshte fshatarëve se gjithçka e bënte për të mirën e tyre. Dhe një nga ata fshatarët iu kthye dhe i tha: “E di që e bën për të mirën tonë, sepse ti edhe paratë na i shton, edhe taksat na i ul, edhe fëmijët gëzojnë kur të shikojnë”. Ai fshatari kërkoi që të kishte edhe një kujtim për vitin 2014, që unë s’do t’ia kërkoj zotit Rama, sepse kam frikë nga tendencat e tij. 

U tha e u stërtha se vërtet po u merren shqiptarëve paratë nga xhepi, por ky do të jetë buxheti më i madh që ka njohur Shqipëria. Kur kemi buxhet të madh, ne gëzohemi, sepse do të kemi edhe shumë të mira. U janë marrë paratë shqiptarëve, janë marrë edhe borxhe të pafundme, por në fund, kur vjen buxheti, na tregon si do të prishen këto para, si u kthehen këto para shqiptarëve. Ku pasqyrohen këto para të marra në këtë buxhet? 

Është buxheti më i madh, por këtë vit punonjësit e administratës nuk do ta marrin shpërblimin në fund të vitit, që u takon me ligj; është buxheti më i madh, por pensionistët nuk do ta marrin as atë gjelin për vitin e ri; është buxheti më i madh, por 50 mijë-lekëshi i fëmijëve të sapolindur nuk do të jetë më; është buxheti më i madh, por ish-pronarët, që Rama i dogji me benzinë në mes të Tiranës, do të marrin më pak para. Rrogat nuk do të rriten më siç janë rritur vit për vit, po ashtu edhe pensionet. Atëherë, ku shkuan paratë? Ku do të shkojnë paratë? Ku shkuan paratë që morët borxh, 250 milionë dollarë, me aktin normativ? Ku do të shkojnë një miliard dollarë që do të merren borxh nga kjo qeveri? I vetmi investim serioz që kam dëgjuar se do të bëhet nga kjo qeveri me paratë e shqiptarëve është Spitali Psikiatrik në Vlorë. Të paktën ky është investimi më i madh dhe më serioz që do të bëjë kjo qeveri. Siç duket, Rama ka vendosur të investojë në banesën e tij të ardhshme.

Ua thashë edhe sot paradite kolegëve të majtë, se gjithë këto ditë janë përpjekur të mashtrojnë shqiptarët duke u thënë se me këtë paketë fiskale dhe me këtë buxhet do të përfitojnë 97% e tyre. Kur qytetarët t’i ndiejnë vetë pasojat, si do t’i mashtroni? Rama duhet të bëhet gati shpejt, sepse koha po i mbaron. 

Faleminderit!

Vangjel Dule – Faleminderit, zoti Paloka!

Zoti Strazimiri, urdhëroni!

Gent Strazimiri – Faleminderit, zoti drejtues i seancës!

Me gjithë respektin që kam për kolegët e maxhorancës, një pjesë e mirë e fjalimeve të tyre ishin me gënjeshtra të përcaktuara dhe të shkruara mirë nga sektori i propagandës së PS-së. Mendoj se prej gati 24 orësh që jemi në këtë seancë herë pas here duhet të themi ndonjë të vërtetë. Punën e borxhit të madh, ku na ka zhytur Saliu dhe qeverisja e tij, është mirë të mos e përmendni, jo vetëm se është gënjeshtër, por edhe sikur të ishte e vërtetë, pjesën e borxhit e ka edhe zotëria që e keni sot shumë të vlefshëm si aleat. Ju këtë e harroni!

Nga ana tjetër, ka një mosërputhje midis ministrit Çimi dhe Kryeministrit, shoku i Çimit. Ministri vazhdimisht thotë se jemi në krizë, ndërsa Kryeministri na thotë se kriza kaloi. “Muaji dhjetor e mbylli krizën”, tha kryeministri. A takohen me njëri-tjetrin? A koordinojnë me njëri-tjetrin? Apo ti nuk e ke idenë, sepse nuk shikon as njërin as tjetrin prej tyre? 

Paturpësisht tha në fjalën e tij se është një buxhet që nxit punësimin. Në fakt është premtim i madh drejtuar një milion të papunëve. Pastaj e zmusoi dhe tha se në 4 vjet do të punësojë 350 mijë vetë, pjesëtuar për katër i bie që në vitin 2014 të punësojë 87 mijë. A mundet që një buxhet të ndikojë në punësim? Po, ka dy instrumente: njëra është puna publike, investimi i qeverisë për të hapur vende të reja pune dhe tjetra është politika fiskale më elastike, taksa më të ulëta, në mënyrë që biznesi të jetë i interesuar të zgjerojë aktivitetin, të fusë sa më tepër njerëz në punë. Në këtë buxhet ju për punët publike keni parashikuar zero investime. Mbetet elasticiteti i politikave fiskale për tërheqjen e investimeve të huaja. Të shikojmë pak si jemi me rajonin: Mali i Zi e ka 9%, Maqedonia e ka 10%, mendohet ta bëjë 9%, po ashtu edhe Serbia. Me taksën tonë të sheshtë prej 10%-ësh konkurronim rajonin dhe përveç kësaj kishim politika shumë ambicioze investimesh në infrastrukturë. 

Pyetja është: me këtë buxhet që ju keni paraqitur, pra, zero punë publike, rritje taksash dhe tatimesh, çfarë interesi do të kishte një investitor i huaj të vijë e të investojë në Shqipëri dhe jo në Malin e Zi, jo në Maqedoni apo në Serbi? Për dashuri? Për simpati dhe romaticizëm ndaj këtij vendi? Për hatër të Kryeministrit? Apo se jemi shkëmb graniti në brigjet e Adriatikut?

Kolegëve të maxhorancës në mënyrë të vazhdueshme Kryeministri u ka bërë thirrje të tërheqin investitorët e huaj. Keni bërë edhe një gjysmë seminari apo mbledhje grupi, si e quani ju, për të thirrur investitorët. Kurioziteti që vazhdon të më mbetet është nëse keni biseduar ndonjëherë me investitorë të huaj. Ju kam pyetur edhe më parë: çfarë avantazhesh u paraqisni? Çfarë u ofron Shqipëria këtyre investitorëve për t’u mbushur mendjen se kanë leverdi të investojnë këtu? Taksë më të ulët dhe më konkurruese në rajon? Jo. Vetëm nëse u thoni: “Hajdeni, jemi ne në pushtet, nuk do të paguani as taksa as tatime, sepse drejtori i tatimeve aty ku do të investoni është i PS-së”. A mund të ketë biznesmen serioz që të vijë të investojë dhe të rrezikojë paratë e tij duke e varur veten te një drejtor tatimesh meqenëse është i PS-së? Nuk më duket se jeni në rrugë të mbarë. Kështu mekanizmat e njohura deri tani nëpërmjet të cilave një buxhet influencon punësimin i keni zero. Ndoshta keni një rrugë të tretë, që e mbani sekret, por me këtë buxhet që po diskutojmë 24 orë nuk keni asgjë. 87 mijë të papunë që duhet të fillonin punë në vitin 2014 duhet të presin ende. Ata, për shkak të këtij buxheti dhe paketës fiskale që e shoqëron, për shkak të rritjes së çmimit të naftës apo të karburanteve, do ta blejnë 20% më shtrenjtë bukën, makaronat, orizin, vajin dhe miellin.

Thoni se është buxheti më i madh. Në fakt është buxheti i urisë. Me këtë lustër që i bëni buxhetit dhe me këtë dritë sociale që ai reflekton nuk bëni asgjë tjetër veçse rivendosni në skenë paçavuren e Sofokli Lazrit të vitit 1989, kur ky popull ishte në uri proteinike. Shoku Sofokli Lazri është edhe kumbari i kësaj qeverie, se të gjithë aty lëvizin Vuno- Qeparo-Himarë, ajo është familja. Shkoi dhe na solli nga Meksika në vitin 1989 çmimin e parë në botë për ushqim, kur ishte kulmi i urisë së këtij populli, dhe pompuan me të madhe se më mirë se ne nuk ushqehej njeri në botë. Biznesi i vetëm që ishte harruar dhe me sa duket do të ringjallet, dhe ringjallet sa herë që ju vini në pushtet, është organizimi i emigracionit duke filluar nga skafet, duke përfunduar te lotaria amerikane dhe ajo kanadeze. E vetmja mundësi suksesi është që nëpërmjet këtij buxheti të realizoni uljen e pafundësisë, të zbrazni Shqipërinë nga shqiptarët. 

Tha se është buxheti më i madh dhe na i shton 106% fondet në kulturë, “kultura e harruar”. Në fakt, kur e prezantoi, harroi edhe emrin e ministres. Në fakt as ky nuk i njeh mirë, as ai që i prezantoi nuk i njeh fare. Asnjëri prej jush nuk i ka parë ndonjëherë, këtu i patë për herë të parë, sa u bë ministre, njësoj me mua.

Përmendet diçka edhe për Krujën. Është e vërtetë që ka një problem në Krujë. Janë disa gëlqere, të cilat as turku nuk i ka mbyllur. Ato mbajnë me bukë rreth 500 familje. Është punë skllavëruese. Disa prej tyre djegin goma makine. Mirëpo, duket se ajri i Krujës do të rregullohet më mirë duke prishur gëlqeret dhe duke lënë pa bukë 500 familje të Krujës. Pjesa tjetër e Krujës do të hanë ajrin. Pra, do të prishen gëlqeret në vend që të mbyllen ose të marrin sanksione vetëm ata që djegin goma. Po ashtu, ka edhe një fabrikë çimentoje 400 milionë euro investim. Atje punojnë rreth 1200 persona, të gjithë banorë të zonës dhe paguhen shumë mirë. Sipas banorëve thuhet se diku nga ora 2 e natës diçka ndodh me filtrat që nxjerrin tymrat, sepse vjen një erë që nuk durohet dhe ka rrezik të jenë toksike. Çfarë duhet bërë? Duhet shembur fabrika? Jo, duhet ta detyrojmë të vendosë filtrat, në mënyrë që të mos dëmtojë ajrin e zonës dhe të ngelet si burim punësimi e si burim pasurie e zonës. 

Në Krujë ka bërë edhe disa premtime të tjera, se do të shembte disa gjëra që i bënin hije kalasë, por edhe këto i ka harruar. Kruja po pret se çfarë do të bëhet. Gëlqeret i shkatërroi. A do t’i prishë ato ndërtime? Sigurisht që jo, sepse pasi bërtiti me të madhe në sheshin kryesor të Krujës, çoi këtë sms, dhe më duhet ta citoj: “Me nënë e motër, nuk e kisha seriozisht”. Ky është Kryeministri. Ky është serioziteti i buxhetit. Kjo është shpresa që i jep secilit prej të papunëve, secilit prej atyre që janë për përkrahje sociale, secilit prej atyre, që thotë se janë 1 milion dhe që presin të kenë një të ardhme më të mirë për vete dhe për fëmijët e tyre. 

Të nderuar kolegë, pas 24 orësh diskutime, ne po tregojmë se çfarë buxheti kanë sjellë qeveria dhe ministrat që ju ende nuk i njihni, sepse nuk kanë lidhje as me ju. Bëni një gjest kuraje: mos i lini ta kalojnë kështu natën, në emër të popullit, për popullin, që populli t’jua shohë sherrin! Bëni një xhest kuraje, me qëllim që edhe ju të dilni nesër ballëhapur para atyre njerëzve. Mos e votoni këtë buxhet! Kthejeni mbrapsht dhe atë borxh që tashmë është marrë, orientojeni te njerëzit në nevojë, te gratë e dhunuara, zonja Hysi, te jetimët, tek të papunët, te paraplegjikët. Kaq mirënjohje u detyrohesh për aq projekte sa ke marrë dhe për aq kohë sa ke drejtuar një organizatë të të drejtave të njeriut. 

(Ndërhyja nga salla)

Po, sepse ti po qeshje.

Vangjel Dule – Faleminderit, zoti Strazimiri!

Urdhëroni, zonja Nikolla!

Lindita Nikolla – I nderuar zoti drejtues i seancës,

Të nderuar deputetë,

Gjendja e arsimit sot tregon qartë se ai nuk ka qenë kurrë prioritet i qeverisë që shkoi. Dritëshkurtësia e politikave arsimore të së shkuarës ka sjellë pranë nesh një çmim të lartë për të tashmen. “Edhe po të kishim paguar dikë për ta prishur sistemin arsimor, nuk do t’ia kishte dalë dot ta prishte kaq me themel sa ç’është rrënuar në këta vjet”, më tha me lot në sy një mësuese e moshuar, të cilën e takova gjatë konkurseve të organizuara për herë të parë në Shqipëri, për përzgjedhjen e 13 drejtorëve të drejtorive arsimore rajonale, konkurse gjithëpërfshirëse, që do të thotë demokratë e socialistë, transparente, të hapura dhe bazuar në meritë. 

Projektbuxheti që kemi përpara është hapi i parë për ta ndryshuar këtë trend.

Më lejoni të bëj një parantezë të rëndësishme. Problemet e arsimit tonë nuk mund të zgjidhen me një buxhet dhe as me një mandat, por ne jemi të vendosur dhe në rrugën e duhur për të bërë një kthese historike në sistemin tonë arsimor, që nuk lidhet vetëm me buxhetin, por me vullnetin dhe vizionin e duhur për të bërë ndryshimin, që nuk është thjesht çështje fondesh.

Ne nuk kishim buxhet, por gjetëm partner për të punësuar klasën pilot për mësime me tableta. Ne nuk kishim buxhet, por gjetëm partnerë për të filluar pilotimin në 36 shkolla në të gjithë vendin, pra projektin tonë “Shkolla, qendra komunitare”. Ne nuk kishim buxhet, por me partnerë mundësuam kodin e etikës dhe fushatën publicitare për informimin e prindërve dhe për rolin e ri që ata duhet të kenë në përzgjedhjen e mësuesve dhe të drejtorëve të shkollave. Ne nuk kemi planifikuar buxhet, por gjetëm partnerë që do të mundësojnë ekspertizën e akreditimit të të gjitha institucioneve të arsimit të lartë publik dhe jo publik në vend. Të gjitha këto vetëm në 100 ditët e para të punës sonë. Prandaj, edhe këtë buxhet, që për arsimin ka një rritje prej 3,8% krahasuar me një vit më parë, ne e shohim si një instrument të rëndësishëm për jetësimin e prioriteteve të identifikuara.

Investimet shënojnë rritje me 15%. Po ashtu, kemi një rritje në raport me prodhimin e brendshëm bruto nga 2,7 në 2,9. Duke konsideruar edhe të ardhurat që vijnë nga institucionet e arsimit të lartë, ai shkon në 3,5 % të prodhimit të brendshëm bruto. Edhe më i madh do të ishte buxheti nëse ne, falë keqmenaxhimit tuaj, nuk do të gjenim një borxh të konsiderueshëm, plotë 2,5 miliardë lekë kundrejt 249 debitorëve. Ky borxh është 8,42% i totalit të borxhit që na keni lënë në derë. Ai vjen pas borxhit të krijuar nga Ministria e Transporteve dhe e Shëndetësisë dhe zë 96% të buxhetit të investimeve me financim të brendshëm të vitit 2013.

Kemi trashëguar 1184 kopshte me nevojë emergjente për investime, 105 shkolla në rrezik shembjeje dhe 720 të tjera në nevojë për ndërhyrje emergjente. Kemi 150 shkolla të cilat që nga koha e diktaturës nuk kanë pasur asnjë investim. Ato janë aty, por investimet që ju realizuat në vitin 2013 kanë shkuar për 47 shkolla që nuk paraqisnin nevojë emergjente për ndërhyrje, sepse në përballjen mes nevojës që shkollat realisht kanë dhe favoreve politike klienteliste, sigurisht, nën qeverisjen tuaj kanë fituar gjithmonë këta të fundit. Mirë se nuk ka pasur rend prioritar nevojash në planifikimin e buxhetit, por përse nuk ka pasur as kohë punimesh, siç thuhet në ligj: “Një vit për shkollat e reja dhe 6 muaj për rikonstruksion”. Për arsye elektorale investimet janë copëzuar aq sa për ndërtimin dhe rikonstruksionin e një shkolle, qeverisë së shkuar i janë dashur 3 vjet. Kështu, borxhi shtohej, sepse duhej një kosto shtesë për transportin e nxënësve dhe mësuesve. Mosvënia në eficiencë e investimeve ka bërë që nxënësit të transportohen në shkolla të tjera ose të merren mjedise me qira. 

Ju na latë 2,5 miliardë lekë detyrime. Me buxhetin e vitit 2014, ne do t’i zerojmë këto borxhe dhe do të ndërhyjmë me rikonstruksione në 150 shkolla në të gjithë vendin. Nga këto ndërhyrje do të përfitojmë 15 000 nxënës dhe 1000 mësues. Edhe aty ku ndërtuat, ju ndërtuat vetëm mure, sepse për t’i kthyer në shkolla do të na duhet t’i pajisim me bazë materiale e laboratorë. Për këtë ky buxhet adreson 400 milionë lekë.

Është folur gjatë për dixhitalizimin e shkollave. Ajo që gjetëm në fakt, ishte një katastrofë dixhitale. Mund të vini dhe të shikoni vetë në ministri. Është një dhomë me servera të shtrenjtë dhe me disa sisteme të financuara me kredi, pra edhe më shtrenjtë, që askush nuk i ka përdorur ndonjëherë, investime, që për erën dixhitale bëhen më shpejtë të vjetër, edhe pa u përdorur asnjë ditë. Për këta servera dhe sisteme janë shpenzuar 618 milionë lekë, që nuk janë pak. Ne do të vëmë në punë pjesën më të madhe të sistemeve elektronike të papërdoruara deri tani, si dhe do të ngremë sisteme të reja për të dixhitalizuar sistemin arsimor shqiptar. Sa shumë keni folur për moshën e internetit, por ne vetëm në 30% të shkollave gjetëm internet dhe këtë të lokalizuar vetëm në laboratorët e informatikës.

Me anë të buxhetit të vitit 2014, ne do të investojmë rreth 700 milionë lekë për pajisjen me tableta të nxënësve të klasave të 10-ta të të110 shkollave të arsimit të mesëm të përgjithshëm në të gjithë vendin, duke ofruar kështu një standard të lartë mësimdhënieje dhe mësimnxënieje, ku parashikohet të përfitojnë 125 000 nxënës dhe rreth 5000 mësues. Do të sigurojmë pagesën për blerjen e pajisjeve teknologjike për shkollat e arsimit profesional, si dhe pajisjet për konviktet e tyre me rreth 114 milionë lekë, ku parashikohet të përfitojnë 13 000 nxënës dhe rreth 8000 mësues. 

Të nderuar kolegë, reforma e altertekstit, që duhet të përmirësonte cilësinë dhe të luftonte korrupsionin në arsim, u kthye në një procedurë të deformuar. Unë nuk do të ndalem këtu për të gjitha masat që ne po ndërmarrim me grupet e interesit, me diskutime me mendimtarë për të përmirësuar këtë proces, por po ju sjell 2 shembuj nga fatura për tekstet që Ministria e Arsimit dhe Sportit ka detyrim t’u paguajë familjeve në nevojë dhe fëmijëve rom. Në arsimin bazë, në një shkollë të Durrësit, një paketë tekstesh blihet me 3554 lekë për nxënës, ndërkohë që në Delvinë, po për të njëjtin nivel, e njëjta paketë për të njëjtën klasë blihet me 2145 lekë për nxënës, pra me një diferencë prej 1409 lekësh. Në arsimin e mesëm, çmimi i paguar për nxënës varion nga 5900 lekë në një qytet si Durrësi në 3389 lekë për nxënës në një qytet tjetër si Librazhdi, pra me një diferencë prej 2516 lekësh. Si ka mundësi që një konkurrencë e ndershme për tekstet shkollore të prodhojë këtë diferencë? Si ka mundësi që të paguhen fatura dhe askush të mos arsyetojë, të mos reflektojë e të mos analizojë?

Buxhet dhe ide, transparencë dhe komunikim, nevoja dhe prioritete, kjo është rruga jonë për rimëkëmbjen e arsimit. Ne nuk do të kënaqemi thjesht sa shumë, por sa më mirë. Ne nuk mund të vijojmë me 1020 shkolla me më pak se 35 nxënës, të cilat nuk ofrojnë standarde dhe cilësi dhe ku grotesku ka arritur që për 6 nxënës të kemi 7 mësues. Do të realizojmë racionalizimin e shkollave në territor për të optimizuar shpërndarjen e shkollave dhe trupës mësimore, por edhe për të ngritur një sistem transparent planifikimi të investimeve afatmesme në infrastrukturën arsimore. Ky është një proces i vështirë dhe bëhet akoma edhe më e vështirë nga zyra e ministrit, prandaj edhe ne e kemi nisur ndryshe këtë proces, me përditësimin e hartës së shkollave realizuar në vitin 2011 dhe me ballafaqimin e të vërtetave në terren, në komunikim me prindërit dhe aktorët lokalë.

Ju i keqtrajtuat mësuesit, duke i zëvendësuar të aftit me militantë politikë dhe duke i detyruar mësuesit e rinj të blinin vendin e punës me shifra prej mijëra eurosh. Për të larë këto borxhe, ata duhet të kalonin virusin e korrupsionit në shkeljeje të kodit të etikës përmes kurseve private dhe blerjes së notës. 

Ju e poshtëruat figurën e mësuesit, duke i detyruar me forcë të braktisnin mësimin për t’u bërë pjesë e dekorit të mitingjeve tuaja elektorale. Keqmenaxhimi i burimeve njerëzore ka bërë që vetëm në qarkun e Durrësit sot të kemi 180 mësues mbi normë, 48 mësues jashtë profilit dhe 79 pa arsim përkatës. 

Në qarkun e Fierit janë 171 mësues pa arsimin përkatës. 

Në qarkun e Elbasanit janë 246 mësues pa arsimin përkatës, 34 jashtë profilit dhe 135 mësues mbi normë. Pa folur për klasat fiktive që janë krijuar me fëmijë emigrantësh apo rrethe fantazmë, për të justifikuar emërimet pa kriter e pa karar që keni bërë anë e kënd vendit e për të cilat do të përgjigjeni. Për të gjitha këto abuzime keni përdorur paratë e taksapaguesve shqiptarë, por ne do të zhvillojmë përgjegjësi të reja, edhe pse ky është turpi juaj.

Ne po ndërtojmë një partneritet dhe një mënyrë të re ligjore, transparente dhe të bazuar në meritë për përzgjedhjen e mësuesve në arsim. Këta njerëz të keqtrajtuar, të demoralizuar dhe të nëpërkëmbur nuk mund të jepnin rezultate në mësimdhënie. Ku ka buxhet që të shlyejë dëmin që ju keni bërë në denigrimin e figurës së mësuesit. Çmimin për këtë e kanë paguar fëmijët me rezultatet e tyre dhe me analfabetizmin funksional. Ne kemi një lajm të mirë për çdo mësues: ata nuk do të jenë më të detyruar të blejnë vendin e tyre të punës, sepse do të vlerësohen sipas meritës, nëpërmjet konkurseve. 

Ky buxhet garanton indeksimin e pagave në përputhje me ligjin, por, nga ana tjetër, i kombinuar me politikat e reja fiskale, të cilat i dhanë fund taksës së sheshtë për ta zëvendësuar me taksën progresive, siguron një rritje efektive të pagës prej 9% për punonjësit mbështetës dhe një shtesë tjetër suplementare prej rreth 4% për mësuesit. Deri dje, një punonjës i kësaj kategorie, pra punonjës arsimor, paguante 3342 lekë të rinj në muaj, pra më shumë se 40 000 lekë të rinj në vit. Me paketën e re fiskale, ky punonjës do të paguajë vetëm 444 lekë, pra duke përfituar më shumë se një pagë mujore në vit. Deri dje një mësues apo mësuese paguante taksa 5598 lekë të rinj në muaj, pra 50 385 lekë të rinj në vit. Me paketën e re fiskale çdo mësues do të paguajë jo më 5598 lekë, por 3377 lekë të rinj në muaj, duke kursyer 2220 lekë të rinj në muaj. 

Projektbuxheti i vitit 2014 na mundëson rimbursimin për blerjen e teksteve shkollore për të gjitha familjet në nevojë, dhe për këtë do të përdoren 315 milionë lekë. Me këtë projektbuxhet do të akordohen bursa për 1650 nxënës në arsimin e mesëm dhe 1900 studentë në arsimin e lartë. Ne do të vijojmë të mbështesim studentët e ekselencës nëpërmjet fondit të ekselencës, që do të jetë 150 milionë lekë, por jo siç e keni bërë ju. Sot studentët e ekselencës u janë drejtuar dyerve të gjykatave për të marrë me ligj dhe drejtësi atë që ua mohuat padrejtësisht. 

Nëpërmjet buxhetit të vitit 2014 Ministria e Arsimit do të mbulojë shpenzimet e transportit për 29 mijë nxënës dhe 12 mijë mësues që punojnë dhe studiojnë në fshat. Do të mbështesim realizimin e objektivave në drejtim të përmirësimit të cilësisë së sportit, duke përdorur 177 milionë lekë, por nuk do t’i shpërdorojmë, siç keni bërë, për të financuar entitete fantazmë, siç ka ndodhur vitet e kaluara. Që nga viti 2006 janë plot 5 milionë dollarë që janë shpenzuar për të financuar entitete të tilla të panjohura nga gjykata dhe në kundërshtim me ligjin.

Ky është buxheti i rimëkëmbjes. Ky debat është mirëfilli një debat që e kapërcen atë vetë, është një debat midis dy qasjeve të ndryshme që kemi ne dhe ju: ne për rilindjen dhe ju për rrënimin; ju duke na përfolur me dashakeqësi për dekurajim herë si të paaftë, herë si të papërvojë dhe herë si të pazotë për t’u shprehur, duke u fshehur pas kodit të heshtjes. Jeni të lirë të zgjidhni rrugën tuaj, ne do të vijojmë të flasim me punë të ndershme dhe vepra zotimesh të mbajtura.

Faleminderit!

Vangjel Dule – Faleminderit, zonja Nikolla! 

Fjalën e ka zoti Turku. Të përgatitet zoti Dushaj.

Ardjan Turku – Faleminderit, zoti drejtues i seancës!

Të nderuar kolegë deputetë,

Po e vazhdoj te sektori i arsimit, në respekt të kolegëve të mi të universitetit dhe profesoreshës së nderuarës, zonjës Hafizi. Po e nis me një llogaritje të thjeshtë: në këtë fashë llogariten përafërsisht 110 mijë lekë të rinj paga. Deri tani me 10-përqindëshin e taksës së sheshtë paguanin 110 mijë lekë të vjetër taksë në muaj. Nga llogaritë e bëra del se tani nuk do të paguajnë më 110 mijë lekë taksë, por në atë 800000-lekëshin që taksohet mbi 300000-lekëshin e vjetër përfitojnë 104 mijë lekë. Fitojnë 6 mijë lekë të vjetër në muaj, duke i shumëzuar me 12, del se profesori me këtë që po sillni ju fiton 72 mijë lekë të vjetër në vit. Një kolegu im, sepse gjatë këtyre ditëve këta që janë të shkolluar bëjnë llogari, tha: “Për çfarë më duhen, unë e kam apartamentin 100 metra katrorë, duke e shumëzuar me 150-lekëshin që rritet në bashkinë e kategorisë së parë, jo në kryeqytet, bëjnë 150 mijë lekë, iku 72000-lekëshi.” Ai përsëri tha se kishte një makinë, 200 litra në muaj i nevojiteshin për nevoja familjare, dhe shtohen 250 mijë lekë nga akciza në vit. Ja ku u bënë 400 mijë lekë, të cilave po t’u heqim 72 mijë, mbeten 328, duke ekuilibruar krahun e uljes dhe të përfitimit te ky 97-përqindëshi i shqiptarëve që dhatë ju. Nuk po llogaritim më rritjet e tjera të çmimeve, sesa minus më tej ikën ky profesori i universitetit apo inxhinierët e punësuar thjesht nga pagesat që kanë bërë dikur për t’u shkolluar vetë, për t’u trajnuar vetë. Nga kualifikimet që kanë bërë për të kapur një rrogë më të lartë qoftë në sektorin privat, qoftë në sektorin publik, pikërisht nga karriera e tyre profesionale. Profesori ndihej keq, sepse mendoi se kishte vjedhur më të varfrit. Ne qenkemi shtresa e pasur! Por tha: “Hallall ju qoftë, rregullojeni këtë punë, që edhe ne të mos ndihemi në të ardhmen në turp!” Në fakt, nuk dua të bëj llogari të tjera, po e mbyll me sektorin e arsimit, që e njoh më mirë. Ajo që na ka dalluar në këto 24 orë në diskutimet tona është kjo: ju përmendi këtu vetëm ato që paketa me të drejtë i sjell si përfitime, por nuk u jepni përgjigje pyetjeve që të tjerët, njëlloj si ky profesori i universitetit apo të punësuarit e tjerë në sektorin privat, humbin nga ana tjetër. Prandaj unë, megjithëse kam bërë disa llogari, nuk do t’i lexoj fare, sepse nuk kemi as kohë, as nerva t’i dëgjojmë, por po ju them se përgjigjet që nuk morëm ne janë përgjigje të këtyre pyetjeve nga projektbuxheti juaj dhe paketa fiskale. A do të ketë rritje kostoje për biznesin e vogël? A do të ketë rritje çmimesh nga rritja e akcizës së karburanteve, sepse çdo biznes i vogël e ka një makinë, që e përdor edhe për nevoja familjare, edhe për biznesin? A do të ketë rritje kostosh nga rritja e taksës mbi ndërtesën apo truallin e biznesit? Sigurisht që po, me vlerë shumë më të lartë sesa ajo e shtëpisë. A do të rëndohet më tej biznesi me tarifa nga pushteti lokal, sepse keni hequr edhe një kufi të 10-përqindëshit, që nuk duhet ta kalonin tarifat e pushtetit lokal mbi biznesin e vogël, llogaritur mbi nivelin e taksës? Tashmë pushteti lokal ka mundësi të pakufizuara për ta kaluar këtë 10-përqindësh. Përgjigjen nuk e kemi marrë. Për biznesin e madh të njëjtat pyetje: a do të ketë rritje kostosh nga rritja e çmimit të naftës? A do të ketë rritje kostosh nga rritja e taksës mbi ndërtesën dhe truallin e biznesit? Sigurisht që po. A do të ketë rritje kostosh të administrimit nga kjo formulë e re? Sigurisht që po. A do të ketë fshehje apo reduktim të dhënash, ose rritje të evazionit fiskal nga biznesi? Po përgatitet de jure t’i ulë pagat e punonjësve të vet? Gjithnjë e më shumë. A do të ketë përdorim të pritshëm teknikalitetesh, si për shembull copëzim biznesesh, nga i madhi për të bërë një seri të voglash? Sigurisht që po. A do të rëndohet më tej biznesi me tarifa nga pushteti lokal? Sigurisht që po, është tendencë e përhershme. A ka dalë ky propozim juaji mbi bazën e një studimi të gjendjes financiare të bizneseve të mëdha? Pra, a dihet saktë se sa biznese tonat janë të gatshme dhe të afta ta përballojnë këtë rritje taksash? Sa nga këto biznese ndodhen në risk dhe taksa e ashtuquajtur “progresive” i shtyn në rrokullimë? Nuk e kemi dhe nuk na jepet këtu. 

A të flasim për tatimin mbi të ardhurat personale? Sapo mora një shembull me pedagogun e shkollës së lartë. Po për pensionistët? Më mirë të mos flasim. Flitet për një indeksim hipotetik: “Të shohim gjatë vitit se çfarë do të kemi”, asgjë tjetër, as gjelin e Vitit të Ri. Po për të përndjekurit, pronarët, fituesit e gjyqeve, të gjyqeve të vjetra dhe të reja që do të dalin mbi bazën e rrëzimit të aktit normativ? A i kemi ne ta parashikuara? Me pikatore, që nuk do të mjaftonin as për një të njëqindtën e tyre. Po fermeri çfarë fiton? A fiton gjë fermeri me rritjen e çmimit të naftës? Sigurisht merr rrokullimën. Merr shumë më pak fondacione, me skema akoma më të paqarta, që ministri i Bujqësisë na tha në komision se “do t’i shohim, sepse kemi dy-tre variante, por nuk dihet ende se cilat do të jenë skemat e subvencioneve”. Po për investimet në kullim dhe vaditje, të premtuara me 160 milionë dollarë, që i bie mesatarisht 40 milionë dollarë çdo vit dhe që parashikohen vetëm 1,9 prej tyre? Sa keq që katandisen! Po për familjet qytetare pa asnjë të punësuar dhe pa prona e pa biznese? Çfarë mund të themi për familjet shqiptare që kategorizohen si “fshatarë pa tokë”? Është thënë edhe në medie (çudi e madhe!) se politikanët janë të pasur, ata kanë një shtëpi të dytë. Po sa familje fshatare kanë ndërtuar shtëpi të dyta me djersën e tyre dhe me vuajte në të gjitha qytetet, lagjet informale, a do t’u vihet taksa mbi pasurinë, sepse e kanë shtëpi të dytë? Sigurisht që po. Përgjigjja këtu nuk jepet dhe nuk i llogarit që në thelb ata janë fermerë. Pra, kemi një mori pikëpyetjesh, për të cilat nuk na jepni as ju përgjigje, as buxheti i shkruar dhe as relacionet përkatëse. 

Unë do të përqendrohem në diçka tjetër. Të gjithë kolegët, nga e majta dhe nga e djathta, kemi bërë analiza të detajuara, sigurisht bashkëshoqëruar edhe me interpretime politike. Kjo nuk është e re, sepse ka ndodhur edhe më parë gjatë viteve të kaluara, por këtë vit ka një dallim të madh, se përveç adresimit në probleme të caktuara apo grupe të caktuara interesi, përplasja jonë këtë herë është në të tjera nivele dhe me parashikime pasojash diametralisht të kundërta në makro. Në fakt, është pothuaj një vijë demarkacioni, që na ndan sot për mënyrën se si e kemi përballuar ne presionin e krizës gjatë viteve të kaluara, nga njëra anë, dhe se si po e ndërtoni ju përballjen me të dhe zhvillimin e ardhshëm të vendit, nga ana tjetër. Janë pothuajse dy shkolla të ndryshme. Deri tani ne kemi konceptuar dhe kemi bërë reforma, kemi thjeshtuar procedura, kemi vënë në efiçencë burimet natyrore dhe asetet nëpërmjet koncesioneve dhe privatizimeve, kemi ulur taksat dhe kemi rritur efikasitetin e tyre nëpërmjet taksës së sheshtë dhe rritjes së bazës së tatimpaguesve, e kemi bërë vendin atraktiv për investimet vendase dhe të huaja krahasimisht në rajon, kemi rritur prodhimin dhe përmirësuar eksportet, kemi përdorur buxhetin, por dhe huamarrjen e kujdesshme vetëm për investime, kemi pasur kujdes që tregu të mos asfiksohet dhe kemi ndjekur edhe politika sociale, kemi ndjekur politika liberale ndaj biznesit, si motori i ekonomisë, dhe kemi investuar në ato drejtime që gjenerojnë zhvillim ekonomik etj. Për pasojë edhe ky vit i mbrapshtë, siç thoni ju, mbyllet me rritje pozitive ekonomike. 

Me këtë paketë dhe buxhet që ju keni paraqitur në pamje të parë keni përpjekje për disa politika në mbështetje të të varfërve apo të atyre me të ardhura të pakta nëpërmjet taksës progresive mbi pagën apo punën. Në fakt, tërësia e taksave apo akcizat e tjera të rritura do të japin efektin nul, në mos negativ, mbi kurrizin e qytetarëve, duke rrëzuar pretendimin tuaj se fitojnë 97% e qytetarëve, pikërisht si shembulli që solla për profesorin, por edhe për të tjerët. Ju në pamje të parë keni bërë disa përpjekje për stimulimin e biznesit të vogël, i cili gjithashtu do të kërruset nën peshën e rritjes së taksave të tjera. Ju në pamje të parë keni bërë disa përpjekje për të paraqitur taksimin progresiv të biznesit të madh, por nuk tatoni dividendin e tyre. Dihet tashmë se dividendi gjithmonë justifikohet nga biznesi i madh si investim dhe nuk paguhet, asgjë nuk vjen në arkën e shtetit. Ky është dështimi i vërtetë i pretendimeve për taksën progresive, për aq kohë sa nuk tatohet dividendi, duke e hibridizuar atë, këtë sistem. Ju në pamje të parë po bëni kujdes për sektorin e shëndetit, por analizat e detajuara tregojnë se do të ketë pak ose aspak përfitim, pa u futur në vështirësitë e zbatimit. Ju po rritni realisht me 24% rrogat e policëve, dhe kjo na kënaq, se e meritojnë, por nuk kam qejf t’i shoh policët e rendit si hamej ngarkim-shkarkimi makinetash, nuk kam qejf t’i shoh ata si tatimorë, si ndërtimorë, si kontrollorë, si audit të pushtetit vendor dhe të institucioneve, si prokurorë etj., etj.; nuk kam qejf ta shoh shtetin tim si shtet policor, sepse dua që dashuria juaj për Policinë e Shtetit të jetë e sinqertë, në respekt të funksioneve dhe punës së saj, jo si shpërblim për arbitraritetin. 

Ju nuk po e ndihmoni aspak fshatin, përkundrazi, po shënoni hapa mbrapa. Ju keni parashikuar një buxhet historik, rreth 4,5 miliardë dollarë, i paparë ndonjëherë, është e vërtetë, por i mbështetur në rreth 220 milionë dollarë nga rritja e taksave, pra ia merrni përsëri popullit mbi supe, dhe rreth 350 milionë të tjera si huamarrje. Ju synoni të lani borxhin ndaj kompanive, por edhe rimbursimin e TVSH-së, rreth 390 milionë dollarë. Kjo është gjë shumë e mirë, pasi i çliron ato biznese dhe mundëson gjallërimin e tregut, por nuk shohim shenja të mbledhjes së borxheve që bizneset i kanë shtetit, dyfishin e kësaj. Larjen e borxheve e keni mbështetur te kredia e marrë. Ju po rritni shpenzimet dhe synoni të gjallëroni tregun, por, nga ana tjetër, me anë të taksave dhe rritjes së çmimeve u hiqni plot 220 milionë dollarë shqiptarëve, pra 220 milionë dollarë më pak produkte për konsum. Ndërkohë po vazhdoni vetëm një pjesë të investimeve të filluara nga ne dhe ju mungojnë investimet e reja. 

Kryesorja është se paketa juaj fiskale dhe ky projektbuxhet nuk krijon klimë pozitive për biznesin dhe investimet e huaja. Politikat e skicuara fiskale dhe buxhetore dëshmojnë se keni gjetur rrugën më të lehtë: me rritje taksash, me marrje huaje, duke kaluar në nivele të papara të borxhit publik për vitin e ardhshëm, me rritje shpenzimesh, me ulje investimesh dhe përgjithësisht të një buxheti që nuk garanton gjenerim dhe rritje ekonomike. Ky është rreziku kryesor për të cilin e ngremë zërin, sepse ekonomia është një çati që, po ra, na zë të gjithëve brenda. Ky është dallimi kryesor i pozicioneve tona sot dhe shumë specifik e i rëndësishëm, krahasuar me debatet e viteve të kaluara. Në fund të fundit, vendi ka një mazhorancë të dalë nga zgjedhje të lira dhe të drejta. Një mazhorancë ka të drejtë dhe detyrimin të hartojë programe, të përpunojë politika, t’i shndërrojë ato në ligje dhe t’i implementojë. Këtë kemi bërë edhe ne gjatë tetë vjetve të kaluar, nga të cilët rreth 5 vjet i kemi kaluar nën presionin e jashtëzakonshëm të krizës rajonale botërore dhe ia kemi dalë që vendi të mos binte në krizë. Jo se nuk kemi pasur të meta, por përgjithësisht kemi ndërtuar politika të drejta dhe kemi pasur rezultate në implementim. Pra, rruga jonë e provoi veten. Ju i dinit të gjitha këto, mos bëni të paditurin dhe të habiturin se sa në vështirësi qenkeni apo qenka vendi. Askush nuk e ka pasur të lehtë, as ne, për hir të së vërtetës, nuk keni të lehtë edhe ju tani, madje shumë të vështirë. Ne kemi qenë shumë të impenjuar për të shprehur opinionet tona në lidhje me këto ndryshime të rëndësishme në këtë moment delikat të zhvillimit të vendit, sepse u mbështetëm në përvojën tonë. Këto ndryshime që ju po ndërmerrni me gjasa të çojnë në recesion, jo vetëm sipas nesh, por sipas shumë specialistëve dhe grupeve të biznesit. Do të ishte mëkat që ekonomia jonë, që i shpëtoi recesionit vite me radhë, të binte në recesion tashmë që kriza po thyhet dhe me shumë gjasa ekonomitë po rigjallërohen. Ju tashmë e keni ndarë mendjen dhe do t’i votoni këto ndryshime që keni sjellë, pothuaj pa reflektuar, me devizën e Kryeministrit se me këtë paketë fiskale dhe me këtë projektbuxhet tashmë e keqja ka kaluar. Për të mirën e vendit, për të mirën tonë të përgjithshme, me gjithë shpirt ju them: Zoti qoftë me ju! Ashtu siç ju them se, nëse dështoni të paktën deri atëherë, ju dhe qeveria juaj jeni të maturuar aq sa të pranoni përgjegjësinë, e cila do të jetë totalisht juaja. 
Faleminderit!

Vangjel Dule – Faleminderit, zoti Turku!

Fjalën e ka zonja Gjermeni.

Ju kujtoj se kanë mbetur për të diskutuar nga ana e opozitës zoti Dushaj, zonja Qirici, zonja Ademi, zoti Berisha, kurse nga ana e maxhorancës, zonja Kodheli dhe zoti Beqja. Pastaj do të vazhdojmë me përfaqësuesit e grupeve parlamentare.

Eglantina Gjermeni – Faleminderit!

 Të nderuar kolegë deputetë,

Jam sot këtu përpara jush jo thjesht për të dhënë vlerësime për buxhetin e vitit 2014, por edhe për t'i parë në sy të gjithë shqiptarët, absolutisht pa asnjë përjashtim, dhe për t'u thënë se jemi në rrugë të mbarë për të përmbushur premtimet tona gjatë katër vjetve, disa prej të cilave po i realizojmë edhe me hartimin e këtij projektbuxheti. 

Filluam me uljen e taksave për 97 % të shqiptarëve, duke u krijuar mundësinë që në fund të muajit të kenë më shumë të ardhura për veten dhe për familjen. Jemi të ndërgjegjshëm se për shkak të situatës së krizës ekonomike, të papunësisë dhe të problemeve të shumta sociale, me të cilat janë përballur qytetarët shqiptarë gjatë këtyre tetë vjetve, ata kërkojnë përmirësim të menjëhershëm të gjendjes dhe kanë pritshmëri të larta ndaj qeverisë. Pa dyshim që është më se i kuptueshëm dhe tërësisht i justifikuar ky reagim.

Ajo që dua të theksoj është se asnjëherë nuk kemi premtuar mrekulli dhe as se gjërat do t’i ndryshojmë me "shkop magjik", sepse kemi dashur të jemi realistë dhe shumë të hapur me të gjithë qytetarët. Ajo çka mund të themi me siguri është se jemi të angazhuar dhe të përkushtuar se premtimet që kemi dhënë do t’i mbajmë dhe po i mbajmë. Ky projektbuxhet dhe kjo paketë fiskale që po diskutojmë sot e dëshmon më së miri këtë gjë.

Njëqind ditë janë vërtet shumë pak për të ndryshuar jetët e gjithë qytetarëve shqiptarë, por janë të mjaftueshme për të analizuar situatën në të cilën i gjetëm institucionet, për të krijuar një frymë dhe përqasje të re në drejtimin e shtetit, si dhe për të hedhur piketat e zbatimit të programit qeverisës.

Të nderuar kolegë,

Ministria e Zhvillimit Urban dhe Turizmit është një ministri e re në mënyrën e organizimit dhe funksionimit, por e vjetër në të dyja fushat e përgjegjësisë që mbulon. Theksoj se situata që hasëm dhe që kemi evidentuar është një situatë me borxhe flagrante dhe shpërdorime, ashtu si edhe në të gjithë sektorët e ekonomisë. Si pasojë e keqadministrimit të fondeve dhe të punës së papërgjegjshme të drejtuesve të Inspektoratit Ndërtimor Urbanistik Kombëtar, në fund të muajit gusht të vitit 2013 u trashëgua një gjendje borxhi në vlerën rreth 208 milionë lekë.

Në Entin Kombëtar të Banesave në fund të nëntorit të vitit 2013 u trashëgua një borxh në shumën 236 milionë lekë.

Më lejoni t’ju sjell në vëmendje se zhvillimi urban, planifikimi i territorit, aq më pak kontrolli i tij gjatë gjithë këtyre viteve të qeverisë “Berisha” nuk kanë qenë prioritet dhe sot përballemi me një situatë kaotike, një zhvillim urban spontan dhe të pakontrolluar. Për ta ilustruar këtë gjë mund të sjell një statistikë domethënëse: nga 1332 raste objektesh të kundërligjshme të konstatuara gjatë periudhës së vitit 2012-shtator 2013 është prishur vetëm një objekt i tillë. Pra, jo vetëm janë lejuar të ndërtohen, por, edhe kur janë denoncuar, nuk është marrë asnjë masë ndaj tyre.

Në vijim të kësaj po ju bëj me dije se në buxhetet e shkuara nuk ka pasur fonde të planifikuara për të nxitur zhvillimin e qëndrueshëm mbi bazën e planifikimit kombëtar, që zbret në planifikime vendore, sektoriale dhe ndërsektoriale.

Ajo që ka rezultuar si praktikë në vitet që shkuan është pikërisht krijimi i hapësirave “ligjore” nëpërmjet vendimeve të marra, të cilat, në fakt, nuk kanë pasur qëllim tjetër veç favorizimit klientelist. Mund të përmend këtu se në prill të vitit 2013 janë bërë ndryshimet e fundit ligjore në ligjin “Për planifikimin e territorit” vetëm për të mundësuar dhënien e lejeve klienteliste, për shkak se nuk kishte një plan. Nga “nxitimi” në disa raste ka pasur edhe gafa të tilla: janë miratuar vendime të Këshillit të Ministrave, të cilat kanë hyrë në fuqi pa miratuar më parë ndryshimet e ligjit, siç është rasti i VKM-ve nr. 312 dhe nr. 314, që janë miratuar para hyrjes në fuqi të ligjit “Për planifikimin e territorit”. Me hyrjen në fuqi të këtij ligji, i cili është përgatitur nga qeveria e mëparshme, është përcaktuar qartësisht si një detyrim ligjor hartimi dhe miratimi i Planit të Përgjithshëm Kombëtar brenda 2 vjetve, detyrim që nuk është zbatuar deri më sot.

Ndërkohë, mund të them se situatë praktikisht të falimentuar gjetëm në Agjencinë e Legalizimit, Urbanizimit dhe Integrimit të Zonave dhe Ndërtimeve Informale, ku në dyshemetë e tij gjendeshin rreth 50 mijë praktika, për të cilat qytetarët kanë bërë pagesat dhe janë arkëtuar në buxhet, në një kohë që nuk u është dhënë leja e legalizimit, duke i lënë për vite me radhë në pritje të pakuptimtë.

Më duhet të theksoj se ndërsa qeveria “Berisha” trumbetonte me të madhe vullnetin e saj dhe “suksesin” e procesit të legalizimeve, nga të ardhurat e arkëtuara nga legalizimet për periudhën 2008-2013, në shumën 7.9 miliardë lekë, qeveria, në mënyrë të veçantë Ministria e Financave, kanë përdorur 3 miliardë lekë për qëllime të tjera dhe në kundërshtim të plotë me ligjin. 

Në fushën e strehimit janë shkelur sistematikisht dispozitat ligjore për menaxhimin e sistemit buxhetor nëpërmjet kryerjes së pagesave pёr shlyerjen e subvencionit tё kredisё sё lehtёsuar tё banesave, në tejkalim tё fondeve buxhetore tё planifikuara.

Nga ky podium më duhet të denoncoj shkeljet ligjore që përmbajnë elemente korruptive lidhur me trajtimin me strehim tё nёpunёsve civilё tё administratës sё lartё shtetёrore dhe të funksionarëve politikë. Sapo kemi përfunduar auditimin në Entin Kombëtar të Banesave për problemin e strehimit. Shumë shpejt do t’jua bëjmë të ditur juve, publikut të gjerë dhe medias çfarë rezultonte aty.

Të nderuar kolegë deputetë,

Pa dyshim që nuk është aspak e lehtë të krijosh një ministri të re, me dy fusha prioritare dhe të përballesh me borxhe në një situatë kaq problematike.

Fondet e parashikuara për ministrinë që unë drejtoj në projektbuxhetin e vitit 2014 bëjnë të mundur hedhjen e disa hapave të rëndësishëm në fushën e planifikimit e të zhvillimit urban, administrimit të tokës dhe zhvillimit të qëndrueshëm e kontrollit të territorit, në zhvillimin e qëndrueshëm të turizmit, në fushën e strehimit, si dhe të legalizimit e të integrimit të zonave dhe ndërtimeve informale. 

Në terma konkretë, me buxhetin e vitit 2014 për Ministrinë e Zhvillimit Urban dhe Turizmit si sistem janë parashikuar rreth 2,85 miliardë lekë shpenzime, pra krahasuar me vitin 2013 janë 34 % më shumë. Në këtë projektbuxhet janë parashikuar për investime rreth 1,65 miliardë lekë, nga të cilat 562 milionë lekë investime publike me financim të brendshëm dhe rreth 1,1 miliard lekë me financim të huaj, pra 42% më shumë sesa në vitin 2013.

Bëhet fjalë për investime në projekte të rëndësishme, që kanë impakt direkt në përmirësimin e jetës së qytetarëve shqiptarë, siç janë projektet për strehimin e shtresave në nevojë, të familjeve rome, projekti i menaxhimit të integruar dhe pastrimit të zonës bregdetare, si edhe projektet e veçanta për turizmin dhe zhvillimin e qëndrueshëm të këtij sektori në harmoni të plotë me mjedisin dhe territorin.

Ndër prioritetet dhe detyrat që kemi marrë përsipër, të programuara për vitin 2014, veçoj:

 Rishikimin dhe përmirësimin e legjislacionit të planifikimit të territorit, proces i cili ka filluar dhe pritet të finalizohet në gjashtëmujorin e parë të vitit 2014.

 Një nga sfidat më të mëdha që kemi si Ministri është puna për hartimin e Planit të Përgjithshëm Kombëtar të Territorit, nismë e miratuar nga Këshilli Kombëtar i Territorit. Për këtë projekt madhor do të punohet maksimalisht për ta finalizuar para afatit të parashikuar në ligj.

 Gjatë vitit të ardhshëm do të punohet për hartimin e Planit Sektorial për Bregdetin, si dhe për Planin e Përgjithshëm të Integruar për zonën ekonomike Tiranë-Durrës.

 
Pikërisht përmes qasjes që Ministria e Zhvillimit Urban dhe Turizmit ndjek në punën e saj, ndiqet cikli "planifikim-pilotim-zbatim", duke synuar krijimin e modeleve të zhvillimit që garantojnë zhvillim të qëndrueshëm dhe të kontrolluar të territorit.

Në fushën e strehimit krahas shlyerjes së borxhit të qeverisë së kaluar synimi ynë është mbështetja e rajoneve dhe komuniteteve vulnerabël në përmirësimin e kushteve të strehimit.

 Gjithashtu nuk mund të lë pa përmendur ristrukturimin e programit të kreditimit të lehtësuar, ku synojmë të reformojmë sistemin e strehimit që mbështet funksionarët politikë dhe të lartë të administratës, si dhe zgjerimin e partneritetit me sipërmarrësit privatë dhe donatorët.

Kryerjen e investimeve me fonde buxhetore në vlerën 30 milionë lekë për përmirësimin e kushteve të banimit të komunitetit rom, ku parashikojmë të strehojmë rreth 80 familje rome.

Përfundimin e ndërtimit të rreth 214 apartamenteve të banimit, si dhe përfundimin e rreth 70 apartamenteve të banimit nëpërmjet programit “Rehabilitimi i banesave në bashkëpronësi”.

Duke nxjerrë mësime nga niveli i zhvillimit të mëparshëm kaotik të turizmit dhe nga mangësitë evidente në nivelin e shërbimit, duke filluar nga viti 2014 synojmë sigurimin e instrumenteve të duhura, që e orientojnë turizmin shqiptar drejt zhvillimit të qëndrueshëm dhe konkurrues.

Me ndryshimet ligjore që po përgatitim dhe do t’i paraqesim për shqyrtim e miratim, do t’i jepet zgjidhje kategorizimit të aktorëve të tregut turistik për tërësinë e produkteve. Kemi filluar punën për hartimin e Projektit të Strategjisë së Zhvillimit të Turizmit 2014-2020 dhe po punohet intensivisht për platformën "Imazhi i Shqipërisë turistike". 

Puna dhe aktivitetet që kemi zhvilluar gjatë këtyre 100 ditëve në fushën e turizmit na kanë bërë të kuptojmë sa shumë është folur për turizmin dhe sa pak është bërë. 

Në të njëjtën kohë promovimi i Shqipërisë dhe i potencialeve të saj unike për zhvillimin e turizmit na bën optimistë për të parashikuar disa arritje në këtë sektor kaq të rëndësishëm, që siguron më shumë punësim, më shumë të ardhura për qytetarët shqiptarë dhe më shumë mirëqenie. Më konkretisht parashikojmë: rritjen e numrit të vizitorëve të huaj në masën 15%; hapjen e vendeve të reja të punës në fushën e turizmit, rreth 30 mijë vende të reja pune; rritjen e kontributit direkt në sektorin e turizmit dhe produktin e përgjithshëm bruto në masën 2-3%.

Mbase ju duken shumë optimiste ato që duam të arrijmë, edhe duke menduar arkën bosh, e kam të qartë se do të ketë skepticizëm për realizimin e tyre. Ajo që dua të theksoj është se jo çdo përpjekje ose ndërmarrje në fushën e zhvillimit të turizmit kërkon shumë para dhe të gjitha këto para vetëm nga shteti. Në fakt, kërkon më shumë vizion, më shumë angazhim, më shumë planifikim dhe për më tepër gjetjen e qasjes së duhur për të mundësuar realizimin e këtyre objektivave nëpërmjet instrumenteve të bashkëpunimit, si partneriteti publik-privat për të nxitur zhvillimin ekonomik nëpërmjet zhvillimit të qëndrueshëm urban dhe zhvillimit të turizmit. Tashmë këto ura bashkëpunimi janë krijuar. Ministria e Zhvillimit Urban dhe Turizmit, si lider në këtë proces, do të garantojë vizionin, strategjinë, guidat dhe iniciativat fiskale në funksion të këtij partneriteti jetik.

Do të kemi bashkëpunim të ngushtë edhe me donatorët, që do të jenë një shtyllë e rëndësishme për të lehtësuar proceset e nisura, si dhe për të konkretizuar më tej objektivat e Ministrisë.

Buxheti i vitit 2014 synon të rikthejë ekonominë shqiptare me këmbë në tokë, duke siguruar rritje reale, larg iluzioneve ose historive se jemi vendi i dytë me rritjen më të madhe ekonomike në Europë, pas Gjermanisë.

Dokumenti për të cilin po diskutojmë sot në parlament shpreh mbi të gjitha përgjegjshmërinë tonë si qeveri dhe vetëdijen se vendi nuk mund të zhvillohet me borxhe të pashlyera, duke shtrydhur dhe duke gjobitur biznesin apo duke e parë atë si armik. Ne do të vendosim një standard të ri edhe në këtë drejtim, duke ndërtuar një partneritet të fortë mes shtetit dhe privatit.

Në fund të fjalës sime dëshiroj të theksoj se buxheti i vitit 2014 në përgjithësi, në veçanti ai për Ministrinë e Zhvillimit Urban dhe Turizmit, jo vetëm që paraqitet me një rritje të konsiderueshme, por është realist dhe tërësisht në funksion të përmbushjes së prioriteteve të qeverisë dhe të kësaj ministrie.

Faleminderit për vëmendjen!

Vangjel Dule – Faleminderit, zonja Gjermeni!

Fjalën e ka zoti Dushaj.

Besnik Dushaj - Të nderuar deputetë,

Zoti drejtues i seancës,

Që ditën që u votëbesua nga ky Kuvend e deri sot, kur ka kanë kaluar 100 ditë, qeveria Rama nuk ka marrë asnjë vendim bazuar në ligj dhe kjo është unikale dhe e paprecedent. Kështu veproi kjo qeveri edhe me buxhetin dhe paketën fiskale të vitit 2014, që i solli në Kuvend në thyerje të çdo afati kohor dhe praktike të konsoliduar nga të gjitha qeveritë paraardhëse prej vitesh, por edhe pa asnjë lloj transparence, pa asnjë konsultim me grupet e interesit dhe në kundërshtim me premtimet e bëra. Ne si opozitë sot nuk kemi votën për ta ndryshuar këtë projektbuxhet as ligjet e paketës fiskale, por jemi këtu për t’u thënë të vërtetën votuesve tanë dhe qytetarëve shqiptarë dhe e vërteta është e hidhur dhe tronditëse, ashtu siç është portreti ndjellëzi i Kryeministrit Rama.

Pas gjithë atyre bëmave që kanë në themel shkeljen e pashembullt të ligjeve dhe të Kushtetutës, pas gjithë asaj trysnie me shpërthime tritoli, pas një sulmi të gjithanshëm mbi administratën shtetërore, pas një shfaqjeje antikombëtarizmi dhe antieuropianizmi, model për diktaturat e Lindjes, qeveria na sjellë sot buxhetin e varfërimit. Në fakt është një buxhet rrokullisjeje e rrënimi për ekonominë e gjithë vendin, është një buxhet që shkatërron vendet e punës, është një buxhet që rrit në mënyrë dramatike borxhin, borxh që do të rëndojë mbi çdo familje shqiptare. Ky është buxheti i varfërimit për të gjithë shqiptarët. Ky është një buxhet që nxjerr në shesh faqen e zezë dhe turpin e premtimeve të bujshme të kësaj maxhorance që me këtë buxhet nuk po realizon asnjë prej tyre.

Unë nuk kam ndërmend të ndalem në detaje me treguesit e buxhetit dhe të paketës fiskale, sepse kolegët parafolës, por edhe mediat gjatë gjithë këtyre ditëve, i kanë pasqyruar këto të dhëna, por te ajo çfarë parashikon buxheti për dy shtresa të ndjeshme të shoqërisë sonë, siç janë të përndjekurit politikë dhe pronarët.

Ju, zoti Kryeministër, me këtë buxhet keni guximin e madh të talleni me vuajtjen dhe qëndresën legjendare të kombit që janë të përndjekurit politikë. Si deputet i Partisë Demokratike dhe pjesë e kësaj shtrese jam sot këtu t’i mbroj me zjarrin e shpirtit, t’i mbroj nga ju, demagogë, që ju premtuat shumë gjatë fushatës: u thatë që do të rrisnit 25 euro vlerën e një dite dënimi, u thatë se do të shlyenit të gjitha detyrimet në dy vjet e se janë gënjyer e përdorur nga qeveria “Berisha” e Partia Demokratike. Çfarë nuk thatë e bëtë kur ishit në opozitë. U munduat të futni përçarjen mes tyre për përfitime politike, organizuat greva tragjike urie dhe vetëflijime, u përpoqët të shfrytëzoni vuajtjen dhe mundimin e tyre, të cilat qeveria jonë ndoshta nuk arriti t’ua kompensonte në masën që duhej. 

Ju bijtë të etërve që jeni sot në pushtet guxoini t’i kërcënoni me fytyrën e diktatorit dhe nuk i vlerësoni e nderoni vuajtjet e sakrificat e mijëra burra e grave që kaluan përpara plumbit e u shkoi rinia në pranga apo në kampet e shfarosjes në masë. Ne demokratët, siç thashë më lart, nuk them se bëmë sa duhet për ta, sepse gjithë ari i botës nuk e kthen rininë e tyre të humbur, jetën e tyre të këputur nga plumbi i hakmarrjes klasore, por evidentuam plotësisht çdo ditë burgu apo internimi dhe bëmë çdo vit shpërblimin sipas mundësisë. Vitin e kaluar vendosëm në dispozicion të kësaj shtrese 30 milionë dollarë, ndërsa ju, me gjithë atë spektakël poshtërues, vitin që vjen nuk keni parashikuar as gjysmën e kësaj shume.

Kolegë deputetë, nuk harrohet lehtë ajo deklaratë tronditëse që Edi Rama në opozitë u pati bërë pronarëve: “Ju nuk keni punë me ne, shkoni te partia juaj”.

Në fakt këtë deklaratë në fushatë e ndryshoi, madje tha se ne nuk i njohim si ish-pronarë, por si pronarë, sepse do jua kthejmë ose do jua kompensojmë pronat. Sigurisht që ishte një mashtrim, sepse në realitet në buxhetin që planifikon për këtë shtresë i është kthyer deklaratës së parë: shkoni te partia juaj.

Zoti Kryeministër,

Partia e pronarëve që u shpronësuan barbarisht nga diktatura komuniste është prona, toka, vendi i të parëve dhe e drejta e tyre me të gjitha ligjet, madje dhe me kodet e lashta, natyrisht edhe Kushtetutën e shtetit shqiptar, është të marrin e të gëzojnë pronën e tyre të shenjtë ose të shpërblehen për këtë, por sa ka parashikuar kjo qeveri për pronarët në vitin që vjen? Një shifër qesharake prej 300 milionë lekësh dhe 1,2 miliardë lekë që do të sigurohen nga legalizimi i banesave, të cilat qenë premtuar të bëheshin falas. Edhe kjo një gënjeshtër e turpshme.

Të nderuar kolegë, 

Çfarë na kanë parë sytë e na kanë dëgjuar veshët këto ditë. Njëri prej ministrave, ministri i Punës doli me vrap nga mbledhja e qeverisë përpara kamerave dhe dha lajmin e bujshëm se do të jepen pagat për invalidët. Interpretonte në atë formë sikur ishte shumë i lumtur, sikur kishte realizuar një arritje të madhe personale dhe të qeverisë së tij.

Zoti Ministër, nuk është arritje t’ju japësh pagat invalidëve, të cilat kjo shoqëri dhe qeveria jua ka borxh, por detyrim dhe si detyrim, por edhe si ndjeshmëri ndaj kësaj shtrese më të vuajtur të shoqërisë, qeveria e Sali Berishës ua dyfishoi këtë pagesë dhe ua shpërndau sipas të gjitha rregullave dhe afateve. Kurse ju, qeveria juaj, edhe sot që po flasim, po bën tre muaj që invalidëve, por edhe familjeve në nevojë, nuk po ju jep pagesat dhe ju në mënyrë të turpshme u thoni shqiptarëve se qeveria e mëparshme i ka shpenzuar fondet për fushatë: demagogji e hipokrizi pa fund. Pse nuk ua jepni pagesat kur buxhetin prej 40 milionë dollarësh e kishit aty, pasi jua la qeveria e mëparshme pikërisht për këto pagesa, apo i shpërdoruat për të tritol, për luksin e ngjyrave të zyrave apo për vizita pa bereqet në Europë? Them pa bereqet, sepse në një vend mik shkuan tre ministra dhe i priti sekretarja e Kryeministrit. Ata i njihnin. Nga këta të tre, dy prej tyre ishin ata që vitin e kaluar kishin lobuar në këto vende kundër statusit e tani shkonin e u luteshin për statusin. Sa turp!

Zonja e zotërinj qeveritarë,

Statusi i vendit kandidat nuk u mor, sepse ai nuk merret me lutje, por me qeverisje të mirë e serioze. Europa nuk i tha jo popullit shqiptar, po juve, kësaj qeverie arrogante e të papërgjegjshme dhe Kryeministrit Rama, i cili kudo që shkon vendin e vet e shpall si më të korruptuarin dhe me krimin e organizuar më të madhin në planet. Pas refuzimit të statusit për të shfajësuar veten dhe qeverinë e tij, Kryeministri ia hodhi fajin Europës dhe opozitës, kurse Kryetari i Kuvendit sulmoi Sali Berishën.

Zoti Meta ishte shumë konfuz dhe aspak realist në atë deklaratë, ku, ndër të tjera, u shpreh se mosmarrja e statusit e gëzoi Berishën. Unë e di që atë deklaratë ti e bën për të fituar besimin e socialistëve dhe të zotit Rama, i cili ju mungon, sepse edhe ju e dini se në qoftë se në Shqipëri ka një njeri që ka punuar dhe luftuar me pasion për integrimin e vendit në Europë në këto 23 vjet dhe që ka pasur rezultate të mëdha, ai është Sali Berisha. E sa për tifozllëkun tënd me portokallinë holandeze, ma thotë mendja, se zor se do të të pranojnë për tifoz të tyre, pasi kanë frikë se ju trukon ndeshjet ashtu si trukove zgjedhjet.

Të nderuar kolegë,

Si deputet i Tropojës dua të shpreh indinjatën time të thellë për qeverinë “Rama”, e cila në buxhetin e vitit 2014 nuk ka parashikuar asnjë investim në Tropojë. 

Të dashur bashkëqytetarë të Tropojës kudo që jeni, në Tiranë apo në rrethe të tjera të vendit, kjo qeveri raciste, ashtu siç po bën me vëllezërit e motrat tona në Tiranë dhe kudo ku janë punësuar, duke i larguar nga puna me urrejtje të madhe, po bën edhe në Tropojë, me veprimet e saj, duke përgjysmuar shërbimet sociale, pra fondin e ndihmës ekonomike dhe të invalidëve, duke ndërprerë energjinë elektrike, duke larguar nga puna punonjësit dhe duke i zëvendësuar me militantë të kësaj maxhorance, duke zvogëluar grantin e pakushtëzuar të njësive tona vendore, të cilat nuk janë kompensuar as për heqjen e taksës së biznesit të vogël e këtu rasti më tipik është ai i Bashkisë së Bajram Currit, të cilës në vend që t’i shtohej granti i është zvogëluar, por edhe duke mosparashikuar në këtë buxhet për të realizuar ndonjë investim në Tropojë për vitin e ardhshëm, madje nuk do të përfundojë as projekti në vazhdim i rrugë turistike të Valbonës. 

Të gjitha këto na bëjnë të besojmë se qeveria “Rama” po synon që të varfërojë Tropojën, të varfërojë tropojanët dhe të hakmerret për mungesën e mbështetjes sonë, mbështetje që nuk ka për ta gjetur kurrë.

Të nderuar deputetë, 

Buxheti dhe paketa fiskale e vitit 2014, që po diskutojmë sot, na bën të besojnë se shqiptarët duhet të shtrëngojnë rripin, sepse çdo ditë, çdo muaj e vit do të varfërohen më shumë. Ne duhet të ruajmë fort e të shfrytëzojmë sa më mirë ato autostrada dhe rrugë të reja, por edhe vepra të mëdha të ndërtuara nga Veriu në Jug të Shqipërisë nga qeveria e Sali Berishës, t’i puthim e të vëmë në ballë, siç thotë populli, sepse sa të jetë kjo qeveri duket se nuk do të shohim të tjera.

Faleminderit!

Vangjel Dule – Faleminderit, zoti Dushaj!

Zonja Qirici e ka fjalën.

Eleina Qirici – Të nderuar kolegë deputetë,

Projektligji i paraqitur erdhi në komisionet parlamentare dhe në këtë parlament me vonesë jo vetëm në shkelje të plotë me ligjin, por duke mos u dhënë kohën e mjaftueshme grupeve të interesit për t’u shprehur. Ky është buxheti që paralajmëron dhe garanton rënien e ekonomisë shqiptare, është buxheti i premtimeve të pa mbajtura për shqiptarët dhe nuk realizon as premtimet e programit të qeverisë së sotme, prandaj dhe opozita është kundër miratimit të këtij buxheti. Buxheti i hartuar tregon qartë që kjo qeveri po rrit shpenzimet për luksin e vet dhe borxhin në kohë krize, duke fshirë nga faqja e dheut investimet publike. Buxheti tejkalohet, por totalisht nga rritja e taksave dhe jo nga miradministrimi fiskal. Nga ana tjetër, guximi për të rritur shumicën e tatimeve po shihet me spekticizëm për rezultatet që mund të sjellë. Kjo sepse në këtë kohë krize qeveritë e rrisin tolerancën e taksimit të biznesit, me qëllim që të mos e frenojnë rritjen ekonomike, por te ne ndodhka ndryshe. Edhe Dhoma Amerikane e Tregtisë shprehet e zhgënjyer nga fakti se paketa fiskale nuk pati diskutime edhe me partnerë të tjerë për të dhënë opinionet e tyre për këtë paketë. Ndërkohë ndryshimi i menjëhershëm i sistemit fiskal, në mungesë të një debati publik efikas, nuk bën gjë tjetër veçse çon në rritjen e evazionit fiskal. 

Pra, kur nuk ka transparencë, nuk ka konsultim; kur nuk ka konsultim, nuk ka miratim të grupeve të interesit dhe mbërritja me vonesë e kësaj pakete fiskale nuk bëri gjë tjetër, veçse nuk la hapësira kohore për të reflektuar edhe kërkesat e drejta që kanë bizneset edhe shoqëria civile për të. Por të votohesh nga 2/3-at e shqiptarëve, pikërisht sepse ata besuan në këtë maxhorancë dhe në këtë qeverisje që do t’i mbështesë, dhe në të njëjtën kohë të godasësh besimin e konsumatorit dhe të investitorëve vendas, kjo nuk quhet përgjegjshmëri. Nga takimet e hapura me bizneset dhe grupet e interesit rezultojnë pengesa të konsiderueshme edhe për bujqësinë, pasi kjo paketë i penalizon sipërmarrjet e reja bujqësore. Këtyre sipërmarrjeve, në vend që të marrin formën e një biznesi të organizuar, ju intereson më mirë të rrinë ashtu siç janë, të paguajnë 7,5% dhe jo 15% tatimfitimi plus 10% të dividentit. 

Po të shohim premtimin elektoral të bujqësisë, parashikohet një ulje e çmimit të naftës 35% dhe një zerim të taksave për plehra, fidanë dhe makineri bujqësore. Programi qeverisës shprehet se do të nxitet prodhimi bujqësor nëpërmjet uljes së kostos, por, në fakt, çfarë ndodh me këtë agrobiznes, kur karburanti mbetet një nga zërat bazë të kostos që siguron ngrohjen e serave, prodhimin e avullit në punishten e ambalazhimit të fruta-perimeve, konservimin etj.? Rezultati është i qartë, kemi më shumë toka të pambjella. 

Programi qeverisës gjithmonë ka dhënë elemente pozitive, por ama cilat janë faktet dhe pikërisht realiteti i planit me faktin është ajo që duhet të na shqetësojë të gjithëve, zotërinj deputetë. Pasoja është pikërisht frenimi i kalimit në biznes të madh, duke frenuar zhvillimin ekonomik. Vetë investitorët janë shprehur të trembur për investimet e huaja, ndërkohë që ne kemi një taksë 15%, që është më e lartë se vendet e rajonit. Kur ju intereson përdorni krahasimet rajonale, por në këtë rast siç duket nuk doni t’u tregoni shqiptarëve sa është kjo taksë për Malin e Zi dhe për Maqedoninë. Pasoja është më pak investime, më pak prodhim, më pak të punësuar, më pak mirëqenie.

Për vitin 2014 parashikohet një rritje e prodhimit të përgjithshëm prej 2%, ndërkohë që në vitin 2012, që ishte vërtet vit i vështirë, rritja ka qenë 1,6%, a thua se kjo rritje prej 0,4% do të ishte vërtet shpëtimi nga e ashtuquajtura gropë buxhetore!

Le të marrim normën e papunësisë, nga 12,9 do të kalojë në 12,8. Pra, vetëm me një ulje 0,1%. Po vendet e reja të punës që janë premtuar ku dalin për këtë buxhet të vitit 2014? Të papunët janë kategoria më e goditur e këtij projektbuxheti, sepse nuk aplikon asnjë nxitës zhvillimi. Pra e frenon firmën për investime. 

Po të ndalemi tek objektivat e buxhetit 2014 përmendet se ai siguron vendosjen e stabilitetit makroekonomik e fiskal dhe nxjerrjen e vendit nga kriza e thellë, por nuk ka stabilitet ekonomik kur ky buxhet dhe kjo paketë fiskale i rëndon biznesit, e shtyn drejt falimentimit, krijon më shumë papunësi, më pak mirëqenie dhe largon investitorët e huaj. Me këto masa ekonomia do të hyjë në krizë.

Te përfitimet e publikut dhe të biznesit nga paketa e buxhetit 2014 thuhet që çdo politikë e re buxhetore do të reflektojë opinionin e publikut, biznesit dhe të shoqërisë civile. Në fakt, takimet e hapura me grupet e interesit treguan se kjo paketë nuk e mori në konsideratë mendimet e tyre. Përveç kësaj, a ka kohë më të merren në konsideratë mendimet e biznesit dhe të shoqërisë civile për paketën dhe për komplet buxhetin e vitit 2014? 

U premtua legalizimi falas dhe fakti është që të ardhurave të krijuara nga procesi legalizimit ju gjendet shumë shpejt vendi i përdorimit, por ku është pjesa falas, apo ndoshta te shërbimet e dokumentacionit të legalizimit? 

Edhe në vitet e mëparshme Shqipëria ka qenë nën ndikimin e krizës globale, por shqiptarët në prag të Krishtlindjeve e morën këtë 10 mijë lekë shpërblim, ndërkohë që edhe pensionistët morën diçka për të festuar Vitin e Ri. U premtua një ulje borxhi publik, madje edhe kur ishte në opozitë maxhoranca e sotme, por kalimi deri në 74% me këtë tendencë kaq të lartë, nuk sjell mundësi kurrsesi për investime, borxh për të larë borxhin.

Treguesit e buxhetit edhe në fushën e arsimit, kulturës, medies dhe një sërë institucionesh të pavarura, tregojnë mosrealizim të programit politik dhe të angazhimeve që janë marrë përsipër. Buxheti i arsimit dëshmon që arsimi nuk mbetet më pjesë e reformave të vendit. Në raport me prodhimin e përgjithshëm, projektbuxheti i Ministrisë së Arsimit dhe Sporteve për vitin 2014 është planifikuar 40.1 miliardë lekë, apo 2.9% e PBB-së, por ka pasur rënie buxheti i arsimit universitar.

Cilat janë argumentet e kësaj rënieje? Kjo qeveri parashikon për arsimin universitar një buxhet më minimalist, i cili nuk përmbush nevojat që ka vendi për këtë arsimin, por në të njëjtën kohë nuk përmbush premtimet e qeverisë për rritje të pagave të personelit akademik, por siç shpreheni, do të sjellë edhe ngushtimin e hendekut me pagat në universitetet private.

Ky projektbuxhet nuk përmbush as premtimin tjetër të qeverisë, sipas të cilit do të synohet përmirësimi i të ardhurave reale të mësuesve, aq më tepër kur mbi mësuesit apo stafin e universiteteve do të bien efektet negative financiare të taksës progresive, sepse përpara se të jenë mësues dhe pedagogë në universitete, ata janë shtetas, mbi të cilët rëndojnë të gjitha taksat e një buxheti.

Në këtë projektbuxhet nuk flitet për mbështetje të vazhdueshme buxhetore ndaj arsimit, sepse vihet re që në fushën e investimeve fondet jo vetëm janë të pakta, por janë të kufizuara në zëra. Shifrat e buxhetit vënë në dyshim serioz që progresi shkencor të jetë si paraprijës i zhvillimit ekonomik dhe kulturor, si një faktor i konsolidimit demokratik, ashtu siç kërkoni ta realizoni në programin tuaj të qeverisë. Me gjithë propagandën e bërë nga qeveria se arsimi profesional do të mbetet prioritet me qëllim sigurimin e një lidhjeje më të mirë me tregun e punës, ky buxhet nuk parashikon programe të punësimit të të rinjve, dhe aq më tepër fatura financiare për këta programe, duke parë se edhe projektet janë pjesë e komunitetit evropian ose të realizuara me fondet IPA, për sa i përket arsimit profesional.

Ndërkohë që duhet të ketë një rritje të autonomisë së universiteteve publike në funksion të mirëqenies, rritje të pagës së pedagogëve, shtim të fondeve për kërkim në universitetet dhe shkollat e larta, me qëllim që të arrihen standarde bashkëkohore.

Për sa u përket sporteve, vihet re një rënie drastike e shifrës së buxhetit për këtë kategori, duke mos e përmbushur përsëri premtimin e qeverisë për një rritje të fondeve për sportin dhe nxitjen e kryerjes së aktiviteteve sportive në nivel lokal. Edhe ato kanë faturën e tyre financiare.

Për Akademinë e Shkencave vihet re një rënie e shifrës së buxhetit prej 2.1% krahasuar me një vit më parë, duke mos iu përmbajtur përsëri premtimit të qeverisë për rritjen e kontributit shkencor të Akademisë së Shkencave dhe ofrimin e mbështetjes së saj për t’u bërë një forcë shtytëse e veprimtarisë kërkimore-shkencore.

Buxheti i Ministrisë së Kulturës nuk është i mjaftueshëm për të përmbushur qëllimet që duhet të realizojë, madje edhe te zëri “Arti dhe kultura”.

Së fundi, nuk do ta përmendja, por meqenëse këtu u bë fjalë për konkurset e hapura për drejtoritë arsimore, po, konkurse të hapura ishin vërtet, madje aq të hapura, sa rrëshqitën edhe CV-të, edhe kriteret për të zgjedhur njeriun e duhur dhe qëndruan çuditërisht ata që i shkelnin këto kritere. 

Ndërkohë që jemi pikërisht afër festës së Krishtlindjes, nisën pushimet nga puna të specialistëve të financave në institucione, madje në mënyrë totale, jo me një e dy, por të gjithë punonjësit e zyrave të financës në këto institucione. Vërtet ishin specialistë ekonomie, por është më mirë të flaken këta në rrugë të madhe, pa asnjë motivacion, pikërisht në javën e Krishtlindjeve, duke marrë si dhuratë pushimin e tyre nga puna dhe duke mos pasur më mundësi për të mbështetur fëmijët e tyre me studime në universitete.

E pra, buxheti i ndihmoi shqiptarët. Paketa fiskale i ndihmoi shqiptarët. Po rrënimi, prapë për shqiptarët do të jetë? Edhe për çfarë tjetër do të bjerë kambana e së keqes në vitin 2014?

Faleminderit!

Vangjel Dule – Faleminderit, zonja Qirici!

Urdhëroni, zonja Ademi!

Voltana Ademi – Të dashur qytetarë

Të nderuar zonja dhe zotërinj deputetë

Gjatë kësaj jave, me ngut, në kushtet e një mungese totale transparence, në mungesë të një konsultimi paraprak me secilin prej nesh, qytetarë, biznesmenë, persona me aftësi të kufizuar apo familje në nevojë, fermerë, organizatë a korporatë, në pritjen me etjen për të kuptuar se çfarë do të ndodh me ne shqiptarët në vitin që vjen, u munduam të lexojmë, të hapim veshët, u përpoqëm të bëjmë llogari për veten, familjen, për shtresat në nevojë, për biznesin, për klimën e ardhshme ekonomike, për stabilizimin e Shqipërisë për sa i përket indikatorëve të zhvillimit dhe atyre ekonomik. 

Dhe tek bënim llogari, do të duhej të kujtonim premtimet e hedhura pa karar e përmes një demagogjie të shfrenuar gjatë e pas fushatës elektorale, e që vazhdojnë të trumbetohen në vazhdimësi sot përsëri nga qeveria në këto 100 ditë të qeverisjes, si një çekiç që më shumë po bie mbi kokat tona, sipër të na thënë: Ç’bëtë o të varfër, me të vërtetë na besuat!?

U premtonte mazhoranca shqiptarëve:

do t’ju ulim taksat 95%; do të përfitoni nga ulja e taksave mesatarisht 40 mijë lekë në muaj dhe një rrogë më shumë në fund të vitit; do t’ju pesëfishojmë financimin publik për mbështetjen e bujqësisë; do t’ju ulim 35% çmimin e naftës, do të zerojmë taksat për plehrat, fidanët e makineritë bujqësore; do t’ju çojmë ujin në çdo metër katror tokë bujqësore; do të mundësojmë kujdes shëndetësor me mbulim universal; shërbim shëndetësor falas; do t’ju legalizojmë banesat falas, ju, ish-të burgosur do t’ju dëmshpërblejmë në vitin e parë të qeverisjes, për ish-të burgosurat gra mbi 70 vjeç dhe ish- të burgosurit burra mbi 75 vjeç. Në dy vitet e para do t’u shpërblejmë tërësisht ju ish-të burgosur që jeni në jetë; juve qytetarë shqiptarë do t’ju krijojmë kushtet për 300 mijë vende të reja pune; do të ndërtojmë menjëherë, po menjëherë një proces transparence për kthimin dhe kompensimin e pronave; asnjë ligj fiskal nuk do të ketë efekt të menjëhershëm pa i lënë kohë biznesit të përgatitet për ndryshimet.

Në këmbim të premtimeve elektorale, kemi një paketë fiskale dhe një buxhet që nuk përcakton se cili nga premtimet do të jete prioritet, çfarë do të bëjë qeveria, nga do të filloje? Në një amulli amatore të shprehur në shifra e kontradikta edhe me vetë politikën e promovuar qeveria:

1. nuk planifikon të sjellë asnjë lehtësim dhe asnjë nxitës zhvillimi në kohë krize, ndaj sipërmarrjes së lirë, si motori i zhvillimit të ekonomisë, i punës dhe punësimit të njerëzve;

2. do të rrisë taksat në përgjithësi dhe ato të zhvillimit e konsumit në veçanti, përkundrejt kërkesës më ringritje dhe zhvillim të ekonomisë;

3. do të rrisë borxhin në kohë krize deri në 75 %, duke rrezikuar të futet në një spirale pa kthim, që do të rëndojë, jo vetëm mbi mua, mbi ju, por edhe por edhe për djalin tim 5 vjeç në Shkodër; 

Shqiptarët do të marrin borxh rreth 300 milionë dollarë, jo për investime publike, do merret borxh për të shlyer borxh. 300 milionë të tjera borxh do të merren gjithashtu për paga, karburant e shpenzime zyrash për ministritë. Ky buxhet, të varfërve, përmes taksimit progresiv së pagës do t’u jepe me ngizhde atë që do t’ua marrë me garuzhdë, duke u ngrirë buzëqeshjen sapo të shkojnë në dyqanin më të parë për të blerë ushqime, veshje, shërbime, apo sapo të hipin në autobus. Për pronarët dhe të përndjekurit politik nuk ka. Kompensimi i pronarëve është lënë vetëm me 300 milionë lekë, ndërkohë që buxhetohet edhe 1.2 miliardë lekë si e ardhur nga ALUIZNI, i cili është premtuar të legalizojë falas. Pritshmëria ime dhe e shumë të tjerëve, në fakt, nuk ishte, dhe këtu nuk u deziluzionuam shumë.

Me këtë buxhet, s’ka vende të reja pune, deklaruar kjo nga vetë qeveria. Tatimi mbi biznesin e vogël do të shfuqizohet, por biznesit të vogël do t’i duhet të paguajnë tatimin mbi të ardhurat, çmimin e rritur të karburantit, dyfishimin e tatimit të pasurisë për shtëpinë dhe dyqanin, rritjen e pagës mbi të cilën llogariten kontributet shoqërore e shëndetësore për ta, del qartë se kjo lëvizje nuk është bërë për të lehtësuar biznesin e vogël, sepse vetëm kjo nuk ndodh, por për t’u marrë komunave dhe bashkive të vetmin burim të ardhurash që mund të administronin vetë.

Me paketën e re fiskale janë hequr kufizimet që ishin deri tani për tarifat e biznesit të vogël për shërbimet. Kështu që për t’iu përafruar kostos së shërbimeve pushteti vendor do të rrisë nivelin e tarifave të pastrimit, ndriçimit dhe gjelbërimit. Kjo do të rëndojë më shumë barrën e biznesit të vogël, duke zvogëluar frymëmarrjen dhe rrezikuar mbijetesën në treg. 

Më bëri përshtypje tabela bashkëngjitur projektligjit, ku detajohet transferta e pakushtëzuar (granti) për njësitë vendore, bashkitë dhe komunat. Unë e kam barë me grafik për të qenë më e qartë për të gjithë ju (tregon një grafik)

Nëse transferta e pakushtëzuar për buxhetin vendor në total është rritur me 7,4%, (në fakt, ishte minimum pas gjoja heqjes se taksës së biznesit të vogël dhe uljes së tatimit mbi fitimin) ajo çfarë pritet të reflektohet është një rritje pothuajse me po të njëjtin koeficient të përafërt për të gjithë qarqet, duke reflektuar kështu në një raport të afërt proporcional, bazuar në koeficientet dhe variablat e formulës, të ndarjes së kësaj transferte në qarqe, bashki dhe komuna. 

Ajo çfarë vërehet është fakti se krahasuar me vitin 2013 transferta për qarkun e Vlorës është rritur me 18.2%, për qarkun e Gjirokastrës është rritur me 11.1%, krahasuar me qarqet Dibër, Kukës, Elbasan dhe Shkodër, është rritur me përkatësisht 5.2%, 5.5%, 6.1% dhe 7.2 % më shumë se në vitin 2013. Nëse kjo transfertë në total rritet, ajo do të jetë shumë më pak për komunat e bashkitë e qarkut te Tiranës, përkatësisht me 5.8% me pak se në vitin 2013. Cila është formula e respektuar? Ne asnjë rast ndryshimi midis të dhënave te censusit dhe të gjendjes civile nuk mund te përftojnë një ndryshim kaq te thelle. 

Rishpërndarja e transfertës, sikurse shihet, nuk ka respektuar aspak formulën, duke reflektuar mungesë transparence, shpërndarje jo të drejtë, duke mos respektuar aspak kriteret për një zhvillim të balancuar në Shqipëri. Dhe si për ironi te historisë që gati e kishim harruar, njësia vendore me rritjen më të vogël në % te transfertës është Shkodra, me vetëm 0.3 %, rritje shumë më e vogël se vetë indeksi i inflacionit.

Jo vetëm kaq, qeveria kushtëzon më tepër përdorimin e transfertës së kushtëzuar duke bërë ndryshime akoma edhe më të thella dhe duke ulur akoma edhe më shumë nivelin maksimal të transfertës së pakushtëzuar, e cila mund të përdoret për koston e personelit administrativ. Kështu:

· bashkitë që kanë deri në 20.000 banorë, përdorin deri në 25% (5% më pak se viti 2013)

· komunat që kanë deri në 3.000 banorë, përdorin deri në 45% (5% më pak se viti 2013)

· komunat që kanë deri në 3.000-10.000 banorë, përdorin deri në 40% (5% më pak se viti 2013)

· komunat që kanë deri në 10.001- 15.000 banorë, përdorin deri në 35% (5% më pak se viti 2013)

· komunat që kane mbi 15.001 banorë, përdorin deri në 30% (5% më pak se viti 2013)

Një tjetër aspekt që prek dukshëm autonominë vendore lidhet me kushtëzimin e parashikuar në nenin 15 të projektligjit ku shprehimisht thuhet: “Kur shoqëritë aksionare të ujësjellës-kanalizimeve dhe njësitë e qeverisjes vendore për sistemin e pompimit rezultojnë debitore për furnizimin me energji elektrike ndaj kompanisë së shpërndarjes deri në fund të tremujorit të tretë, transferta e pakushtëzuar e njësive të qeverisjes vendore e tremujorit të katërt bllokohet dhe përdoret për shlyerjen e këtyre detyrimeve”. Por jo vetëm kaq. 

Qeveria përkundrejt këtij kushtëzimi zvogëlon në masën 450 milionë lekë nga 600 milionë lekë të planifikuara në buxhetin e vitit 2013, subvencionin e ujësjellës kanalizimeve. Kjo do të verë në vështirësi më të mëdha duke kondicionuar njësitë vendore, menaxhuese dhe administruese të ndërmarrjeve SH.A, të cilat do të detyrohen të zvogëlojnë investimet, apo të shkurtojnë zërat për shpenzimet për shërbimet dhe funksionet e tjera. 

Një program kombëtar mbështetjeje për një menaxhim më të mirë të këtyre ndërmarrjeve do të ishte një alternativë me e mirë, përpara se të merrej një masë e tillë e fortë kushtetuese drastike dhe nuk ka si të ketë decentralizim pushteti pa decentralizim fiskal dhe ekonomik. Koncepti i agjentit tatimor mishëron përzgjedhjen e subjektit ose institucionit me pëlqimin e të dy palëve. 

Kalimi i biznesit të vogël në administrim të pushtetit qendror, cenon nenin 13 të Kushtetutës së Shqipërisë, ku citohet: “Qeverisja vendore në Republikën e Shqipërisë ngrihet në bazë të parimit të decentralizmit të pushtetit dhe ushtrohet sipas parimit të autonomisë vendore”. 

Në takimet e shoqatave të bashkive dhe komunave, njësitë vendore kanë propozuar qe kjo të mund të aplikohej vetëm sipas kërkesës së bashkive ose komunave të interesuara. Argumentet se performanca e punës së bashkive është e dobët nuk qëndron. Në shumë bashki dhe komuna është investuar shume për ngritjen e një sistemi të menaxhimit të taksave dhe tarifave të biznesit te vogël, janë rritur kapacitetet e administratoreve, duke pasur parasysh prespektiven e një decentralizimi të vërtetë fiskal në ketë drejtim. 

Së fundi, niveli i të ardhurave të parashikuara është i ulet, krahasuar me kapacitetet e ekonomisë, duke krijuar me pak mundësi për investime publike dhe shpenzime të tjera të domosdoshme. Paketa fiskale që shoqëron projektligjin 2014 cenon rritjen ekonomike, rendon veprimtarinë e biznesit dhe ul nivelin e jetesës së qytetareve shqiptarë. Rritja e te ardhurave në projektbuxhet do të vijë vetëm nga rritja e tatimeve dhe taksave. Politikat e shpenzimeve u japin prioritet rritjes se shpenzimeve korrente dhe jo atyre kapitale. Këto politika çojnë në thellimin deficitit buxhetor dhe sjellin rritje të konsiderueshme të nivelit të borxhit publik, me pasoja negative për brezat e sotëm dhe të ardhshëm.

Faleminderit!

Vangjel Dule - Faleminderit! Fjalën e ka zonja Kodheli.

Mimi Kodheli – Mirëmëngjesi!
Kolegë, që nga momenti i hyrjes në zyrë, së bashku me bashkëpunëtorët e mi, kemi kaluar 100 ditë dhe net të gjata pune për t’u kthyer Forcave të Armatosura funksionin e tyre kushtetues përmes shpenzimit sa më korrekt të çdo qindarke të buxhetit, si dhe përmes një sistemi sa më transparent dhe ligjor karriere.

Ministria e Mbrojtjes është një dikaster që nuk prodhon, por konsumon para në funksion të qytetarëve, por edhe stabilitetit rajonal dhe atij global.

Kur morëm 100 ditë më parë çelësat e zyrave, konstatuam në mënyrë të faktuar se Forcat e Armatosura ishin kthyer në depon personale dhe në bazën logjistike të partisë në pushtet. Çdo ditë po auditojmë, kontrollojmë, inspektojmë, sipas ligjit, çdo procedurë tenderimi, prokurimi, emërimi apo gradimi. Kemi vënë në lupën e ligjit të gjithë veprimtarinë e Agjencisë Inteligjente të Mbrojtjes (AIM), Ndërmarrjen e Import-Eksportit Ushtarak, institucionet e varësisë, vetë ministrinë dhe SHPFA-së. 

Kompleksiteti i çështjeve të trajtuara është shumë i madh, por jemi në përfundim të të gjitha kontrolleve të nisura pas marrjes së mandatit. Ka institucione, brenda apo në varësi të ministrisë, të cilat nuk ishin audituar prej vitesh. Kjo ka bërë të mundur keqmenaxhimin e parave të taksapaguesve shqiptarë. U kemi thënë shqiptarëve hapur, se mbi bazën e shifrave, kur ishim në opozitë, rruga e qeverisjes së qeverisë deri dje, ishte rruga e rrënimit të themeleve të ekonomisë së vendit, rrënimit të dinjitetit, pseudosukseseve, se politika e tyre e vjetër e borxheve të pashlyera, po e fuste Shqipërinë në qorrsokak dhe e futi. U kemi thënë shqiptarëve se, me të ardhur në qeveri, prisnim të gjenim një gjendje më të rëndë të shifrave të manipuluara. Sot vështirësia në ekzekutimin e buxhetit për vitin 2014 rritet shumë për shkak të detyrimeve financiare ose borxheve të mbajtura nga vitet e kaluara dhe të papaguara, rrjedhojë e përdorimit të buxhetit në mënyrë abuzive dhe shpeshherë për nevoja elektorale. 

Kështu, për Ministrinë e Mbrojtjes për vitin 2014 do të na duhet të mbajmë në kurriz jo pak, por 1 miliardë e 550 milionë lekë, ose 15 milionë dollarë detyrime të pashlyera, që datojnë shumë herët dhe që janë 10% e totalit të buxhetit të MM-së për vitin 2014. Kështu, ne do të na duhet të paguajmë nga buxheti i vitit 2014 rreth 334 milionë lekë detyrime, si paga, shpenzime të tjera personeli, dieta, si të atij ushtarak dhe atij civil, detyrime që u përkasin viteve 2010-2013. Do të na duhet të paguajmë 194 milionë lekë të tjera detyrime, ushqim i ushtarakëve, i papaguar. 

Ju, zotërinj, u hoqët bukën ushtarakëve, trajtimin modest në mensa. Situata financiare e krijuar në MM nuk ka kursyer as misionet tona të dërguara në Afganistan, aty ku luftohet, të cilat ne do t’i paguajmë që në ditët e para të vitit 2014. Ne, gjithashtu, do të na duhet të paguajmë 328 milionë lekë detyrime të papaguara, një kontratë absurde shumëvjeçare abuzive të lidhur me këtë ministri, pa pasur buxhet të miratuar: uniformat e ushtarakëve që janë o të dala boje, o të huazuara nga vende të tjera. Rreth 4 milionë dollarë kanë dalë në tre vjetët e fundit për shërbimin e dializës të një spitali privat; nga 72 veta që janë shërbyer, vetëm dy janë pjesëtarë të FA. Shumë mirë keni bërë që u keni shërbyer 70 qytetarëve të tjerë, por paratë për ushtarakët janë para për ushtarakët.

Projekti i buxhetit të vitit 2014 për MM-në parashikohet të jetë 14 miliardë e 151 milionë lekë, që përfaqëson 1.2 për qind të PBB-së. Dhe ky është buxheti më i mirë, që harmonizon drejt interesat e taksapaguesve dhe prioritetet e qeverisë socialiste. Është një buxhet i bazuar në mundësitë reale që gjeneron aktualisht ekonomia jonë. Në kushtet e rrënimit të ekonomisë së trashëguar, arritja më e madhe jona është pastrimi që i bëmë buxhetit të MM-së nga fondi i pensioneve dhe ushtarakëve. Thuhet se 30% e buxhetit të deridjeshëm, ishte një artific i shtuar qëllimisht, për t’u treguar vendeve aleate që ne po i rrisnim shpenzimet për ushtrinë. 

Shqipëria ka nevojë të përmbushë disa detyrime jetike ndaj aleatëve dhe njëri prej tyre është se trupat tona duhet të modernizohen, të pajisen me armatim modern. Këtu e kam fjalën për trupa që janë të përgatitura për të shkuar në misionet tona paqeruajtëse. Këta zotërinjtë që ikën ia kishin premtuar NATO-s që Batalioni i Këmbësorisë së Motorizuar të ishte i gatshëm në vitin 2014. Ju tregoj ushtrinë që gjeta: jo një batalion, por as edhe një togë e një kompanie nuk ka as edhe një pushkë të standardeve të NATO-s. E dini sa bën të pajiset një togë me armatim të lehtë? Vetëm 10 mijë dollarë. Por anipse gjendemi përpallë nevoja kushtetuese që ka ushtria shqiptare dhe përballë nevojave reale, asnjëherë të plotësuara, që ajo ka për modernizimin e saj si një ushtri e denjë e një vendi anëtar të NATO-s, ne do t’ia dalim, pasi nuk do të harxhojmë 3 milionë dollarë të destinuara për këtë modernizim, që në fakt ju i harxhuat komplet për AIM-në, për më tepër kur ky shërbim kishte paratë e tij.

Ne do t’ia dalim, pasi nuk do të harxhojmë 1.8 milionë dollarë të modernizimit për aktivitete shpirtërore, në kuadër të shumë ministerialeve, ku nëna e bën tenderin dhe djali e fiton.

Ne do t’ia dalim, pasi siç e kemi edhe treguar në këto 100 ditë, kemi 8 milionë dollarë të kthimit të FA drejt shtetit ligjor, kemi një shef të ri të SHPFA-së dhe një ish-ministër të Mbrojtjes të kallëzuar penalisht.

Ne do t’ia dalim, sepse do të përmirësojmë rrënjësisht menaxhimin financiar dhe kontrollin, që çdo qindarkë e destinuar për FA-të të shkojë detyrimisht aty ku është projektuar, të përdoret në mënyrë efikase. Për këtë qëllim ne do të forcojmë në një shkallë më të lartë përgjegjësinë menaxheriale të të gjithë njësive shpenzuese deri tek nëpunësi më i lartë autorizues.

Ne do t’ia dalim, pasi në mirëmenaxhim të parave do të jetë një audit i kulluar dhe funksional, i cili do të mbështesë arritjet e objektivave tona për përdorimin efektiv dhe efikas të të gjitha burimeve ekonomike.

Ne do t’ia dalim, pasi do të forcojmë disiplinën financiare nëpërmjet përsosjes së procedurave të vendimmarrjes në përdorim të parave publike.

Ne do t’ia dalim të mbështesim komunitetin në emergjencat civile. Kurrë nuk do të angazhojmë FA-të dhe teknikën e saj në funksion të interesave elektorale, siç ka ndodhur rëndom në qeverisjen e kaluar. Vetëm karburanti i përdorur për këtë qëllim, pa llogaritur kostot e tjera për vitin 2013, llogaritet me qindra milionë lekë. Nuk do të lodhem së përsërituri shifrat për karburantin e shpenzuar, ku më shumë se 62.000 litra u shpërndanë pa asnjë dokument në muajt maj-qershor 2013, duke boshatisur tërësisht rezervat e MM-së dhe duke cenuar rëndë gatishmërinë e ushtrisë. 

Kam një fotografi në zyrën time, por nuk e kam sjellë këtu në respekt të etikës parlamentare, ku shihen ushtarë me mëngë të përveshura dhe një ish-deputet që nuk u bë dot deputet, i hipur në majë të kovës së një ekskavatori të ushtrisë shqiptare. Kjo nuk do të jetë më pamja as e ushtrisë, as e deputetit, madje as e ekskavatorit.

Ne do t’ia dalim, pasi do të përdorim të ardhurat që ushtria siguron nga demontimi i municioneve, shitja e armatimit, apo shitja e pronave, shfrytëzimi apo dhënia me qira e tyre. Eksperiencat e kaluara edhe në këtë sektor janë antiligjore dhe abuzive. Në këtë kuadër ne do të bashkëpunojmë me Ministrinë e Financave, në mënyrë që trashëgimia e akumuluar ndër dekada të jetë në shërbim të modernizimit të ushtrisë dhe të lehtësojë barrën e taksapaguesve për ushtrinë.

Ne do t’ia dalim, pasi do të rishikojmë të gjitha angazhimet tona në lidhje me pronat. Ato synojnë përshpejtimin e procedurave për shitjen e tyre, si dhe pjesëtimin e kostove me ministritë që janë të përfshira në këtë proces.

Do të orvatemi fort të shkurtojmë shpenzimet që nuk na duhen, do të përdorim në mënyrë efikase paratë në dispozicion, do të luftojmë në çdo sfond korrupsionin. 100 ditët e para do të ndiqen nga 100 ditët e dyta e kështu me radhë. Gjithnjë, të jeni të bindur, tek ne do të gjeni të njëjtin motiv, si në ditën e parë të punës.

Ju faleminderit dhe për shumë vjet festat!

Vangjel Dule – Faleminderit, zonja Kodheli!

Urdhëroni, zoti Berisha!

Sali Berisha – Të nderuara zonja deputete,

Zotërinj deputetë,

Zoti kryesues i seancës,

Të nderuar qytetarë, që na ndoqët apo nuk patët mundësi ta na ndiqnit për shkak të karakterit klandestin të buxhetit, i cili siç u miratua fshehtas dhe në sekret të plotë në shpellën e qeverisë, me një procedurë semiklandestine, maratonë gjithë natën, për ta fshehur nga ju. Por ky është një finish turpi, ky është finishi i turpit të procedurës të atyre që kanë frikë nga veprat e tyre. Ky është finishi i turpit të një procedure, e cila vihet në funksion të fshehjes së një krimi monstruoz ekonomik, që përmban në vetvete ky buxhet. Kjo është një procedurë e turpshme, e cila vihet në funksion të fshehjes së një gjëme të vërtetë për qytetarët shqiptarë, që përmban në vetvete ky buxhet.

Kjo është një procedurë e turpshme në funksion të një buxheti që mashtron çdo qytetar shqiptar, që shkelmon mbi ta, produkt i injorancës totale të një mendjeje të sëmurë, që ka krijuar, për shkak të proceseve psikike, një realitet që nuk ekziston kund në Shqipëri dhe operon nga mëngjesi deri në darkë për të shkatërruar Shqipërinë reale. Kjo mendje, kjo shëmbëllesë sjell këtu gjoja buxhetin më të madh, sepse deliri i thotë: “paraardhësi yt gjithmonë ka deklaruar se ky është buxheti më i madh”. Harron si struci, del lakuriq, sepse ky është buxheti i gropës më të madhe në histori. Për herë të parë financat publike të Shqipërisë shndërrohen në një piramidë të vërtetë, në një piramidë të rrezikshme, në një piramidë që do ta rrokullisë Shqipërinë në një skenar ogurzi. Këta rrenacakë kanë dy muaj që thonë se po ulim taksat për 97% të shqiptarëve. Këta përsërisin si papagaj megamashtrimet e një mendjeje që prodhon çdo ditë gënjeshtra të tilla. Cilat taksa ulni ju kur u rrisni taksat atyre që janë në ndihmë ekonomike dhe u pakësoni të ardhurat vjetore me 84 mijë lekë, me më shumë se një ndihmë ekonomike mujore? Cilat taksa keni ulur ju kur atyre që numërojnë kafshatat në ndihmë ekonomike çdo muaj u keni ulur të ardhurat me 7 mijë lekë? Cilat taksa keni ulur ju kur fermerëve në mbarë Shqipërinë u keni vënë një taksë për naftën dhe banesën, që arrin në vlerën 200 mijë lekë dhe arrin në muaj 60 mijë e 250 lekë? Cilat taksa ulni ju, që përsërisni si papagaj një mashtrim dhe u shpërfytyron? A keni ju ndjeshmëri njerëzore ndaj këtyre njerëzve? Cilat taksa ulni ju për pensionistin shqiptar? Jua them unë. Atij në fshat i fusni dorën në xhep dhe i merrni 53 mijë lekë, 4400 lekë në muaj, ndërsa atij në qytet edhe më shumë, i fusni dorën në xhep dhe i merrni 79 mijë lekë, 6600 çdo muaj, sepse i dyfishuat kafen dhe tani të mos guxojnë më të pinë një kafe. I dyfishuat pijet, i dyfishuat naftën, i dyfishuat çmimin e banesës. Si ju bën zemra të bëheni kaq mashtrues? Hajdeni, hidhini poshtë këto që thashë unë, provojini! Unë provoj çdo gjë këtu. Edhe më gjakftohtësi diskutoni.

Ky është një buxhet i bazuar fund e krye mbi mashtrimin. Doni ju të ulni taksat për 97% të shqiptarëve, do i ulim ne dhe ju jap fjalën e nderit se ky vend do të përdorë të gjitha mjetet demokratike për të ulur taksën e vlerës së shtuar. Ju po rrisni taksat që kapin 97% të shqiptarëve, rrisni naftën me 120 lekë për litër, rrisni akcizat, rrisni qiratë e banimit. 

Kur ka qenë kryetar bashkie ky zotëria që është këtu, mblidhte vetëm 10% të taksës së banesës. Ja ky që ju ka futur në gojën e mashtrimeve. Nuk flas për këtë, flas për ju, se ju shkoni te zgjedhësit, ai shkon te Koçua.

Ky është një buxhet, i cili e përjashton Shqipërinë nga investimet. Keni 6 muaj që si në asnjë vend të botës, me një shpërfytyrim total sulmoni bizneset nga mëngjesi deri në darkë, nxirrni dufe dhe urrejtje primitive ndaj tyre, e keni futur vendin në stanjacion dhe po ecën drejt krizës. Pse? Vetëm e vetëm sepse nuk keni mundur t’i fusni në xhep ato. Nuk ndodh kurrë në botë që kreu i ekzekutivit nga mëngjesi deri në darkë të bëjë beteja donkishoteske me bizneset. Po ikin ato, paraja është me trembura, struket e para. 

Ju nuk flisni dot për punësim, sepse vetëm shkatërrim vendesh pune sillni. Në tre muaj arritët të daunlodonit ekonominë shqiptare. Kjo nuk u bë për katër vjet, në vitet më të vështira të krizës. Ju kujtoni se po ngjiteni, por po zbrisni edhe më poshtë si Papandreu, atë do të ndjekë mbrapa. Ju duhet të merrni shembull një ekonomi pa probleme, që është e garantuar dhe me një rritje të qëndrueshme.

Vangjel Dule – Zoti Berisha, ju mbaroi koha.

Sali Berisha - Unë mendoj se ne duhet ta respektojmë njëri-tjetrin. Duke bërë rrugaçërira nga tavolina, ti shpërfytyron veten. Natyrisht ke një shpërblim nga sms-të që merr nga kryekreu, por edhe kjo do ketë një zgjidhje. 

Pra, edhe një herë ky është buxheti i një mashtrimi të turpshëm. Kryekreu rrahu gjoksin se ky është buxheti më i madh.

Të dashur qytetarë e qytetare shqiptare,

Në vitin 2009 janë investuar në Shqipëri në rrugë, shkolla, autostrada 960 milionë dollarë, janë marrë borxh 540 milionë dollarë. Në këtë vit merret borxh 1 miliard dollarë dhe gjoja investohen 660 milionë. Në këtë vit borxhi i Shqipërisë bëhet 75%. Ekonomia shqiptare e paralizuar do të gjenerojë vitin tjetër një borxh jo 85%, por mbi 87%. Shqipëria është në rrokullisje të lirë. Ndaj edhe thirrja ime është votoni kundër këtij buxheti. Vetëm për Ministrinë e Mbrojtjes, për të lumturuar ushtrinë tonë, nga 200 milionë dollarë investimet janë zbritur në 140 milionë, duke e shpallur edhe një herë buxhetin si rrezik kombëtar.

(Diskutime pa mikrofon)

Ashtu është, zoti deputet, se atë rrogë e merr dhe i ke përfitimet e tua, po ai që numëron kafshatat, ai do t’i bjerë murit me kokë, ai që numëron kafshatat, do të qajë me lot të ftohtë mjerimi. Ai që numëron kafshatat priste të merrte shpërblimin e fundvitit, por lekët avullojnë në xhepat e qeveritarëve.

(Diskutime pa mikrofon)

Mbylle gojën, se mund të them gjëra që nuk kam ndërmend t’i them tani, se po flas për buxhetin, se po të hyj e të flas për ty, e di vetë si të pikturoj unë ty, të bëj autoportretin më origjinal që të ka bërë kush ndonjëherë. Ta bëj autoportretin në të gjitha variantet, e kupton ti vetë, nudo edhe nudo, siç e di ti, shqeto e shqeto. Po rri aty e dëgjo ose dil jashtë po deshe.

(Diskutime pa mikrofon)

E ke hall atë punën e synetit, po unë flas në politikë. Mos u fut në atë fushë, se nuk të del fiziku ty. Të veshin me një këmishë të gjatë ty kur të bëjnë synetin, të kontrollojnë. 

Ky buxhet është i një mendjeje të sëmurë, që udhëhiqet nga fiksimet dhe që prodhon çdo ditë energji negative, vetëm shkatërrime, vetëm rrënime, vetëm ekspansione. Si mund të bëhet ekonomia me këtë njeri? 

Ftoj qytetarët që të përgatitemi për të bërë buxhetin e ri në çdo rrugicë, në çdo rrugë, në çdo qytet, në çdo fshat. Unë ju jap fjalën, mos mendoni se shqiptarët do t’i kapërdijnë gënjeshtrat që i bëhen. mos harroni Ju premtuat një kosh me premtime antiglobaliste, por mos kujtoni se ato do të kapërdihen lehtë nga qytetarët shqiptarë.

Ju u morët besimin, por jo dinjitetin, ata ju dhanë besimin juve, por dinjitetin nuk jua japin kurrë. Nuk do të mund të vazhdoni më të shkelmoni kurrë dinjitetin e tyre. 

Do të flas këtu si ballë për ballë dhe mos u shërbe me delikuent apo me intim. Sot të garantoj që çdo gjë që kam ta them drejt e në sy. Ky jam unë, ndërsa ti që fshihesh pas vetes tënde, fut të tjerët, ke këtu tre, katër shals profesionistë që i orienton me sms, por fshihesh prapa tyre, tregon që nuk ke pikën e burrnisë. 

Ky buxhet është buxheti i diskriminimit maksimal, ka përjashtuar tërësisht Veriun, me shpatë ka ndarë investimet e Veriut. Ka ndëshkuar Veriun në mënyrë shembullore dhe ky është një turp kombëtar, ndaj edhe ky buxhet është antikombëtar.

Të dashur qytetarë katolikë e të krishtere, e mbyll fjalën time me urimin më të përzemërt për Krishtlindje. Uroj që kjo ditë të na frymëzojë për drejtësinë sociale, të na frymëzojë për një marshim drejt të vërtetave për të cilat ka nevojë çdo qytetar shqiptar!

Vangjel Dule – Zonja Topalli, keni fjalën.

Jozefina Topalli – Në 23 vjet nuk ka ndodhur kurrë që të diskutohet gjithë natën, sepse nuk do të na dëgjojnë çfarë është ky buxhet, çfarë ka brenda ky buxhet e çfarë do të ndodhë me këtë buxhet. Dëgjova gjatë gjithë kohës dhe fliste si Kryeministri, si ministri i Financave për një borxh të madh që e kishit trashëguar, për një situatë jashtëzakonisht të vështirë për shkak të Saliut. 

Në shtator 2013 FMN-ja bën fotografinë e ekonomisë dhe thotë: “rritja ekonomike 1,4%, deficiti 3%, borxhi 63%, llogaritë korrente me suficit, rritje eksportesh, rritje investimesh”. Ky është bilanci që ju ka lënë Sali Berisha në shtator kur ju e keni marrë pushtetin. Të njëjtat shifra konfirmon Komisioni Europian në tetor të vitit 2013, të njëjtën notë jep Banka Botërore: “I vetmi vend në rajon me rritje pozitive, me 4 miliardë investime të huaja në vitet e fundit, me rreth 1 miliard dollarë mesatarisht investime kapitale në vit nga buxheti”. Ky ishte Saliu.

Ti premtove parajsën. U premtove që do të hanë me lugë të artë. Fitove dhe ja ku jemi. Që nga ajo ditë kanë kaluar 3 muaj. Brenda 3 muajve rikonfirmuat si standard blerjen e votës me 2 mijë lekë; në tre muaj pamë që ju me vendim qeverie abrogoni ligjin; në tre muaj, meqenëse keni edhe 100 ditëshin, me urdhër të Kryeministrit, zhbëni vendimet gjyqësore; në tre muaj shohim një shtet, ku policia ha në resorte, mbyll biznese, hap e mbyll lojërat e fatit, sulmon Policinë Ndërtimore, operon me dënime kolektive, shkarkon, shkrin, ikin të burgosurit nga burgu i sigurisë së lartë. Prej 3 muajsh administrata jeton nën stres, frikë e panik. Prej tre muajsh fshesa është rendi i ditës për çdo titullar në këtë qeveri, kryefamiljarë, të rinj, nëna të reja të shkolluara që jetojnë me djersën e ballit hidhen në rrugë, thua se kishin punuar për një shtet armik, por edhe show në këta tre muaj nuk ka munguar. 

Për depolitizimin e shkollës pamë konkurset më fyese e më tallëse që mund të dëgjoje, ku fitonin vetëm kryetarja e gruas së PS-së, gruaja e kryetarit të PS-së, kushërira e deputetit të PS-së apo aktorja e spotit të PS-së. Prej tre muajsh në parlament nuk vjen një ligj, nuk ka një reformë, thua se ky vend nuk ka nevojë për reforma. Edhe një ligj që ka mbërritur është refuzuar nga partnerët ndërkombëtarë. Në tre muaj shqiptarët jetuan ankthin e armëve kimike dhe panë turpin e fshehjes së të vërtetës dhe pastaj të mashtrimit të partnerëve tanë nga kryeministri ynë. Në tre muaj me akt normativ morët 240 milionë dollarë borxh dhe hapët një gropë 500 milionë dollarë. Në tre muaj Standard and Poor’s deklasifikoi ekonominë tonë. Në tre muaj na humbët edhe statusin e rekomanduar dy herë. 

Në shkelje të ligjit sollët buxhetin me 1 muaj e gjysmë vonesë. Buxheti fshihet tinëzisht tamam si “po”-ja në parim që thoshte ai zotëria i armëve kimike. Ju qytetarë nuk duhet të dini se çfarë ka në ligjin e buxhetit, ju duhet vetëm të dëgjoni Kryeministrin dhe paraardhësin që ai ju paraqet. Çdo fletë e këtij buxheti ka një C4 për familjen tuaj. Çdo nen i këtij ligji, çdo tabelë e këtij libri është një minë me sahat për ekonominë tuaj. Libri i financave së shtetit është një eksploziv tamam si ato që hedhin pallatet në erë, por kësaj radhe eksplozivi hedh në erë jo një pallat, por një resort për vendin tonë. Kjo nuk vjen vetëm nga taksat e larta që do të paguani, as vetëm nga rritja e çmimeve të bukës, të ushqimit, të veshmbathjes, të transportit, të energjisë, por nga borxhi i çmendur ku po fundoset Shqipëria dhe kjo është ajo që ju nuk e ndieni tani. Vetëm për tre muaj Kryeministri rriti deficitin nga 3 në 7%. Për 100 ditë dyfishoi deficitin e vendit. Për tre muaj këta që vetëquhen rilindas, zhysin vendin e tyre me 1 miliard dollarë. 1 miliard dollarë për ekonominë tonë është jashtë çdo arsyeje. 1 miliard dollarë është një tsunam për ekonominë e brishtë shqiptare. Për tre muaj ky zotëria borxhin nga 63% e ka çuar në 75%. 8 vjet rresht, kur ngrihej borxhi, bëhej një betejë e jashtëzakonshme, me një dhimbje të madhe kur çohej me 0.5%. Për tre muaj këta e kanë çuar 13%. Në cilin vend të botës ka ndodhur kjo? Gjeni një vend që e ka rritur borxhin me 13% si ju. Kërkoni, lexoni tani ose në të kaluarën, por nuk do të gjeni kurrë që të dyfishohet deficiti siç po e bëni ju! Nuk do të gjeni në botë një kryeministër me mend në kokë që t’ia bëjë këtë vendit të tij. Vetëm një të zalisuri mund t’i kalojë nëpër mend që të dyfishojë deficitin dhe të rrisë me 13% buxhetin. Vetëm në anarkizëm, komunizëm, fashizëm mund të ndodhin gjëra kaq të rënda saç kanë ndodhur gjatë këtyre tre muajve. Ku ndodh që të rriten edhe taksat, edhe borxhi përnjëherësh dhe në këto proporcione? Vetëm një kryeministër si ky aktual, që mbajti me frikë e me ankth një popull pa i thënë një fjalë, pa i dhënë një shpjegim siç e bëri për armët kimike, mund të çojë drejt greminës vendin e tij, por vetëm një si ky Kryeministër mund të ndodhë që pa kaluar dy muaj, i mblidhen gjithë ata njerëz pas dritares dhe e detyrojnë të ndërrojë vendimin, i cili kishte të bënte me sigurinë globale.

Të nderuar qytetarë,

Po të ktheni kokën pas e të kujtoni se çfarë ka thënë e çfarë ka projektuar për portofolin tuaj, do ta kuptoni se vetëm ju ka mashtruar. Ju ka premtuar 300 mijë vende pune, por me këto taksa, me këtë borxh po shkatërron edhe ato vende që ekzistojnë. Ju ka gënjyer. Ju ka premtuar legalizime falas, por ka vendosur që të paguani. Përsëri ju ka gënjyer. Ju premtoi shëndetësi falas, ju gënjeu, sepse ju do të paguani disa herë më shumë. Ju premtoi se do të ulte me 35% taksën e naftës. Gënjeu përsëri, e rriti me 13%. Ju premtoi se kush ka më shumë, do të paguajë me shumë e kush ka më pak do të paguajë më pak. Ky ishte mashtrim. Jo vetëm që do paguani më shumë, por kush punon më shumë, do të paguajë edhe më shumë. Sa herë premton një gjë, përgatituni për të kundërtën.

Aleancën e 1 prillit e quan Aleanca e Shqipërisë Europiane dhe të vetmen gjë që mund të mos e prishte ishte statusi i vendit kandidat, por edhe atë e prishi. Jo më larg se dje Rama tha se kushti i parë i mirëqenies është transparenca. Edhe tallet, edhe mashtron. E fshehu këtë buxhet sikur të ishte klandestin, e mbajti të mbyllur sikur të ishte sekret shtetëror e nuk i lëviz as fytyra. 

Sa herë që Kryeministri thotë një gjë, të nderuar qytetarë, ju duhet të nënkuptoni ekzaktësisht të kundërtën. Mbajeni mend, mbajeni shënim dhe pastaj do të bëni bilancin! A nuk ju ka thënë dy javë rresht se nuk kishte marrëveshje për armët kimike? A nuk u detyrua pastaj të pranonte se kishte? A premtoi se do të anulonte ligjin e mbetjeve të ngurta, ndërkohë që përgatiste sjelljen e armëve kimike? A nuk ju tha se politika jonë e jashtme me fqinjët do të jetë polikë me zero probleme, por krijoi si kurrë ndonjëherë probleme edhe me aleatët tanë më të mëdhenj? A nuk i tradhtoi ai Fuqitë e Mëdha brenda tre muajve? A nuk sulmoi ai Europën si ekstremiste? A nuk tha solemnisht se ndryshe nga ato, do të respektonte opozitën, por qysh ditën e parë e kërcënoi atë? 

Thoni se ky është buxheti më i madh. Kjo është gënjeshtra më e madhe. Ky është borxhi më i madh. Thoni se është buxhet solidar. Mashtrim. Solidaritet ka vetëm për miliarderët e grupit. Thoni se ky është buxheti i kthesës. Ka kthesë e kthesë. Ky është prej atyre kthesave që të hedhin në kanal. Premtove se do të ulësh borxhin. Gënjeve si di të gënjesh vetëm ti. E rrite me 13%. Thua se është turp borxhi 63%, por qenka nder borxhi 75%! Sot këto janë numra, nesër këto janë lekë, nesër kjo është ekonomia. Do të jetë vonë nëse nuk ndryshon këto numra, zoti Kryeministër.

Njerëzit reagojnë, reagojnë atëherë kur ty nuk ta pret mendja. Për shkak të vetëdijes që kam se çfarë mund të sjellë ky buxhet dhe ky borxh, kam për detyrë për t’u thënë qytetarëve:

Të dashur qytetarë,

Ndaleni këtë Kryeministër, ndaleni para se të jetë vonë, ndaleni para se vendi të shkojë në zgrip, ndaleni përpara se t’ju lidhë për bukën e gojës, ndaleni përpara se vendi të shkojë atje ku asnjë shqiptar nuk do ta mendojë e nuk do ta imagjinojë dot.

Vangjel Dule – Faleminderit, zonja Topalli!

Fjalën e ka zoti Beqja.

Ilir Beqja – Faleminderit, zoti drejtues i seancës!

Të nderuar kolege dhe kolegë deputetë,

Dëgjuam para disa minutash nga një parafolës fjalët “turp”, “krim”, “shpellë”. Për fat të keq, ish-kryeministri e quajti shpellë Kryeministrinë. Nëse nuk ka fijen e respektit për veten dhe nëse ish-ministrat e tij ia pranojnë këto gjëra, nuk ka pse të fyejë as Ismail Qemalin, as Fan Nolin.

“Krim”- thotë. Po, krim është të mos paguash faturat e punëve publike, krim është të mos rimbursosh TVSH-në, t’ua marrësh paradhënie tatim-fitimin bizneseve. Krim, po krim është të mos paguash personat me aftësi të kufizuar. 

Turp, po turp është të flasësh larë pa larë, të bësh garën kush është më gojëpërdalë. Me sa duket, Saliu këto 24 orë kishte shumë fjalor seksual, ndoshta ky buxhet e ka eksituar, sepse nuk mund të ndodhë ndryshe.

Buxheti i shëndetësisë për vitin 2014 është 38.7 miliardë lekë. Në vitin 2013 që po mbyllim ka qenë 86.3. Ky buxhet është sa 2.8% e produktit të brendshëm bruto, niveli më i lartë i shpenzimeve publike për shëndetësinë në më shumë se 10 vjetët e fundit. Në katër vjetët, 2009-2013, gjithsej u rrit me 18,1% ose me 56 milionë dollarë, por pjesë të kësaj rritjeje e hëngri edhe TVSH-ja. 

Ky buxhet është nominalisht 6.6% më i lartë se viti 2013. Shtesa në vlera absolute është 24 milionë dollarë, pra vetëm në një vit, që është viti i parë, në një vit të vështirë buxheti rritet sa 43% e asaj që u rrit për katër vjet, por, nëse do të marrim në konsideratë edhe heqjen e TVSH-së nga data 1 prill me efekt 9 milionë dollarë, rritja e buxhetit është 9,1%. Por nuk ndalon vetëm këtu. Institucionet shëndetësore kanë 44 milionë dollarë borxhe. Borxhe të papaguara për barna, materiale mjekësore, shërbime bazë apo mbështetëse, nga të cilat 3,4 miliardë i ka vetëm Qendra Spitalore Universitare këtu në Tiranë. Këto shpenzime janë sa 45 ditë shpenzime për gjithë shëndetësinë. Pra, me gjithë borxhet që kemi vendosur të shlyejmë, që nuk janë pjesë e shëndetësisë, por pjesë e gjithë shlyerjes së borxheve, pa dyshim që ky buxhet do të ketë më shumë se 10% rritje.

Në buxhetin e vitit 2014 për shëndetësinë, por edhe në paketën fiskale gjejnë pasqyrim një pjesë e mirë e angazhimeve të programit të qeverisë sonë për shëndetësinë. Thamë se do të heqim taksën e sëmundjes, tatimin mbi vlerën e shtuar në shërbime dhe mallra mjekësore, po e bëjmë realitet. Kemi thënë se do të arrijmë te financimi i kujdesit shëndetësor me taksim të përgjithshëm, duke eliminuar fillimisht regresivitetin në pagesën e kontributeve dhe këtë eliminim e bëjmë që në datën 1 janar. Prej shumë vitesh paguhet 1,7% për shëndetësinë nga punëmarrësi dhe po aq nga punëdhënësi, por deri në një pagë tavan, e cila sot është rreth 95 mijë lekë. Çfarë do të thotë kjo? Do të thotë që unë që kam pagën e ministrit me 1,7 milionë nuk paguaj 1,7 po 0,9. Nuk është e ndershme, kolegë deputetë, që unë si ministër të kem barrë kontributive 2 herë më të lehtë se mjekët ose infermierët. Kryeministri aktual edhe ish-Kryeministri, Kryetari i Kuvendit ose ish-Kryetari i Kuvendit paguajnë vetëm 0,65% të pagës për shëndetësinë. Kjo nuk është e drejtë. Nuk është e ndershme të paguajë Kryeministri tre herë më pak se mësuesi, polici, infermieri dhe mjeku. Ne këtë thamë dhe këtë po bëjmë. Nga data 1 janar do të ulen kontributet e detyrueshme për të vetëpunësuarit, sepse ju i rritët. Ju ishit ata që thatë në shkurt 2011 se kontributet e vetëpunësuara janë 3,4% e mesatares pagë maksimale, pagë minimale pjesëtim për dy. Është e thjeshtë: minimalja njësh, maksimalja pesë, shuma 6:2=3. Kjo është ajo që bëtë, kurse ne u angazhuam të mos i rëndojmë të vetëpunësuarit. Këtë keni në këtë ligj, se keni 10 ditë që po gënjeni gjithë shqiptarët se po rrisim kontributet. Ju i bëtë tri herë pagë minimale, ne po e kthejmë në dy herë pagë minimale dhe po shfrytëzoj këtë mundësi t’u them fermerëve, atyre që merren me bujqësi, që nuk do të ketë asnjë qindarkë rritje të kontributeve, sepse ka tetëmbëdhjetë vjet që në Shqipëri, nëse përqindja e kontributeve përcaktohej në ligj, sigurisht paga minimale përcaktohej me vendim qeverie. Ndryshe është paga për kontributet në qytet, ndryshe është paga në fshat. 

Në program jemi angazhuar të jemi vendosmërisht në krah të mjekëve, të infermierëve dhe të profesionistëve të shëndetësisë, sepse respektojmë përkushtimin me të cilin ata kujdesen për shëndetin e bashkëqytetarëve tanë. Dhe këtë po bëjmë. Zëvendësimi i taksës së sheshtë me taksën e ndershme do të sjellë të ardhura neto të ngritura për të gjithë profesionistët e shëndetësisë. Kështu me taksën e ndershme secili prej rreth 15 mijë infermierëve do të përfitojë në vit 32 mijë e 400 lekë të rinj më shumë. Pra, një pagë të 13-të. Për rreth 3700 mjekë e mjeke, taksa mujore do të ulet nga gjashtë mijë lekë në 3900 lekë. Pra, do të përfitojnë 25 mijë lekë në vit më shumë, që do të thotë një gjysmë page vjetore. 

Në program u angazhuam që brenda vitit 2014 do të fillojë zbatimi i një programi kombëtar për kontrollin bazë të shëndetit për popullsinë në grupmoshën 40-60 vjeç, si dhe për mosha më të reja në disa kategori më të veçanta. Ky buxhet këtë e ka. Ka fondet e nevojshme që vitin e ardhshëm të fillojë zbatimi i këtij programi dhe me ligjin që diskutuam përpara disa orësh këtë bëmë, përfshimë në kujdesin shëndetësor, pavarësisht i siguruar apo jo, këtë kontroll bazë. 

Në program ne jemi angazhuar që do të hapim kantierin e shëndetësisë, me qëllim modernizimin infrastrukturor dhe rritjen e sigurisë në spitale. Edhe ky program këtë bën, sepse garanton pagesat përfundimtare për rikonstruksionin e spitalit neurologjik në QSUT me vlerë 1 milion dollarë, garanton përfundimin e pagesave për rikonstruksionin e spitalit “Shefqet Ndroqi”, 600 mijë dollarë; garanton përfundimin e rikonstruksionit në maternitetin “Koço Glozheni”, 350 mijë dollarë; garanton pagesën për bunkerin për akseleratorin linear në shërbimin e neurokirurgjisë; do të vijojnë pagesat për ndërtimin e spitalit të ri psikiatrik në Vlorë; do të bëjmë projektin e zbatimit për kirurgjinë e re për Spitalin Onkologjik, për Spitalin e Pediatrisë, për Spitalin e Sëmundjeve të Brendshme, si dhe për Spitalin e ri Rajonal në Qarkun e Fierit. Edhe shërbimi parësor shëndetësor do të ketë përmirësime të qendrave shëndetësore me një vlerë rreth 5 milionë dollarë. Këto do të jenë në zona rurale dhe urbane, përfshirë Tiranën, Korçën, Gjirokastrën, Peshkopinë e Durrësin.

Në program jemi shprehur se sëmundjet jongjitëse kanë rritur përhapjen në Shqipëri, ku veçanërisht sëmundjet kardiovaskulare dhe tumorale janë kthyer në ndikues të ndjeshëm të shkurtimit të jetëgjatësisë apo të shkurtimit të jetës së shëndetshme. Në buxhetin e vitit 2014 do të rritet ndjeshëm kujdesi për sëmundjet tumorale. Fondet për furnizimin e Spitalit Onkologjik me barna dhe materiale mjekësore do të rriten rreth 2,5 herë duke arritur 8 milionë dollarë. Do të ndërtohet një bunker i ri për akseleratorin linear pranë Spitalit Onkologjik dhe do të vihet në shfrytëzim ky akselerator. Do të blihen dy mamografë të lëvizshëm, me vlerë rreth 700 mijë dollarë, me qëllim që të shkohet sa më pranë grave në zonat rurale. Me buxhetin e vitit 2014 do të rritet ndjeshëm kujdesi për sëmundjet kardiovaskulare. Fondet për furnizimin e shërbimit me materiale mjekësore do të trefishohen. Do të plotësohet reaminacioni në spitalin “Shefqet Ndroqi”, me qëllim që shërbimi i hemodinamikës të transferohet edhe atje. Në shërbimin e kardiokirurgjisë do të investohen 500 mijë dollarë për të përmirësuar sallat e operacioneve. Po hartohen paketat e shërbimeve të hemodinamikës, me qëllim që këto shërbime të paguhen me para publike edhe pranë institucioneve shëndetësore jo publike. Do ta zgjerojmë më tej bashkëpunimin me shëndetësinë jopublike si komplementare në përmbushjen e qëllimit të përmirësimit të kujdesit shëndetësor. Në buxhetin e vitit 2014 do të bëhet e mundur të financohen edhe transplantet e veshkës, edhe të mëlçisë. Po punohet për hartimin e këtyre paketave. Sigurisht, ne i qëndrojmë angazhimit tonë solemn: mbulim universal të financuar nga taksimi i përgjithshëm dhe do t’ia dalim me gjithë shenjat që ka disa të sëmurë të fundit që janë rënduar.

Faleminderit!

Vangjel Dule – Faleminderit, zoti Beqja!

Këtu përfundojmë diskutimet edhe për projektbuxhetin e vitit 2014.

Kalojmë te mendimi i grupeve parlamentare.

(Drejtimin e seancës e merr zoti Meta.)

Ilir Meta - Fjalën e ka zoti Duka, në emër të Grupit Parlamentar të Partisë Republikane.

Agron Duka – I nderuar zoti Kryetar,

Të nderuar kolegë deputetë,

Do të isha shumë optimist sikur edhe gjysma e premtimeve të fushatës elektorale të ishte e reflektuar në projektbuxhetin e paraqitur për miratim dhe do të votoja pa asnjë hezitim pro këtij buxheti. Por, fatkeqësisht, sipas optikës sime natyrisht, në përgjithësi jemi në kuotat e buxhetit të vitit 2013. Meqenëse kolegët realizuan me hollësi si të metat, ashtu edhe përparësitë e këtij buxheti, unë po analizoj në mënyrë skematike buxhetin e akorduar për bujqësinë dhe sportet. Për të qenë sa më korrekt në atë çfarë dua të analizoj, po citoj fjalë për fjalë çfarë thotë PS-ja për buxhetin e qeverisë paraardhëse të vitit 2013: “Kjo qeveri po e lë më keq se e gjeti fshatin shqiptar. Sot fshati është tërësisht i braktisur dhe vuan mungesën e ujit. Kostot e prodhimit janë marramendëse dhe dalja e prodhimit në treg është e pamundur. Sot vetëm 3% e familjeve që merren me bujqësi në fshat përfitojnë nga financimi publik. Ne angazhohemi – thuhet në programin e Partisë Socialiste kur ishte në opozitë- ta rilindim fshatin përmes planit tonë me pesë pika: pesëfishimi i financimit publik për bujqësinë, garantimi i ujitjes dhe kullimit në çdo pëllëmbë të tokës prodhuese, heqja e akcizës dhe taksës së qarkullimit të naftës për bujqësinë dhe blegtorinë, heqja e TVSH-së për makineritë e plehrat kimike dhe reduktimi i TVSH-së për farërat, si dhe rajonalizim i prodhimit dhe mbështetje ligjore e logjistike për nxjerrjen e prodhimit në treg”. 

Nëse do të shohim se çfarë mund të realizohet në këtë buxhet, na rezulton se asnjë nga pikat nuk mund të realizohet. Struktura e buxhetit në Ministrinë e Bujqësisë është po e njëjtë me atë të vitit 2013. Ajo përbëhet nga shtatë zëra, është shtuar mbështetja për peshkimin një më shumë sesa në vitin 2013 dhe ky ndryshim është mekanik. Buxheti për mbështetjen e peshkimit është transferuar nga Ministria e Mjedisit në Ministrinë e Bujqësisë, të Zhvillimit Rural dhe të Administrimit të Ujërave.

E fillova me strukturën e buxhetit, sepse ajo duhet të pasqyrojë filozofinë e re të përmirësimit cilësor të jetës së popullsisë në zonat rurale, të propaganduar si këndvështrim i ri i zhvillimit të zonave rurale, dhe jo vetëm rritjen e prodhimit bujqësor. Është kritikuar shumë programi i qeverisë së kaluar. Në fakt, formati i buxhetit nuk pasqyron ndryshimin. Kur themi zhvillim rural, kemi parasysh ndryshim prioritetesh dhe riorganizim të zërave të buxhetit. Çfarë ka ndodhur në fakt? Struktura e buxhetit është e njëjtë. Kjo strukturë i përgjigjet organogramës ekzistuese të ministrisë në katër vitet e kaluara, që do të thotë se në këtë ministri në këto 100 ditë ka ndryshuar vetëm emri. 

Për sa i përket pesëfishimit të fondeve, më vjen keq për pozitën e vështirë të ministrit të Bujqësisë, por me këtë buxhet nuk bëhet kthesa. Unë e kuptoj se pesëfishimi nuk do të bëhet që në vitin e parë, por të paktën në këtë buxhet të jepeshin shenjat se qeveria e ka vërtet prioritet bujqësinë dhe zhvillimin rural. 

Buxheti për menaxhimin e qëndrueshëm të tokës bujqësore është i njëjtë me vitin 2013. Të paktën këtë vit të ishin planifikuar fonde për hartimin e një projekti, në mënyrë që vitin tjetër të fillonte implementimi i tij. 

Menaxhimi i infrastrukturës së kullimit dhe ujitjes. 

Dihet rëndësia që ka ujitja dhe kullimi për prodhimin bujqësor, prandaj edhe premtimet për shpenzimin e 160 milionë eurove për një mandat qeverisës, duke mundësuar rehabilitimin e plotë të sistemit ekzistues, u besuan si një ëndërr që me sa dukej do të realizohej. Por, e vërteta sipas këtij buxheti është krejt ndryshe. Edhe vetë drejtuesit e ministrisë gjatë diskutimit në komision kërkuan rritje të fondeve për investimeve.

Për sa më sipër, me këtë buxhet, unë nuk besoj dhe nuk di se si do të modernizohet dhe mirëmbahen 28 hidrovore, do të rehabilitohet sistemi kullues e vaditës, do të rehabilitohen stacionet e pompimit etj. Zhvillimi rural, duke mbështetur prodhimin bujqësor, blegtorinë dhe agroindustrinë në këtë buxhet kundrejt vitit 2013 rritet vetëm me 4 pikë, 52%. Pra, si në formë dhe përmbajtje, janë e njëjta gjë, që do të thotë se ky buxhet nuk legjitimon as ndryshimin e emrit të ministrisë, aq më tepër funksionimin ose implementimin e konceptit europian të zhvillimit rural.

Nga ana tjetër se çfarë do të bëhet me zhvillimin e artizanatit, të aktiviteteve ndihmëse, të agroturizmit, të shfrytëzimit të resurseve që ofrojnë pyjet etj., pa studime e projekte që natyrisht kërkojnë buxhet, unë këtë nuk e kuptoj dhe nuk shoh perspektivë. Çfarë konstatohet me politikën mbështetëse? Konfuzion. Nuk dihet çfarë do të bëhet me skemat e subvencioneve të naftës, me mënyrën sesi do të aplikohet përfitimi direkt nga fermerët i uljes së kostos si rezultat i heqjes dhe reduktimit të TVSH-së për plehrat kimike, për makineritë bujqësore, për farërat, për materialet mbjellëse dhe për materialin gjenetik. Është i paqartë zgjerimi i tregjeve në bazë të prioriteteve rajonale të prodhimit. Nuk ka studime për zhvillim rajonal. Nuk dihet nëse do të ketë politika mbështetëse për kooperimin, për konsolidimin e tokës etj. Aktualisht janë rreth 100 mijë hektarë tokë bujqësore që nuk janë dhënë në shfrytëzim. Nga analiza ka rezultuar se arsyeja kryesore e kësaj gjendjeje është pamundësia financiare e familjes fshatare për të kultivuar kultura bujqësore, si dhe kostoja e lartë e produkteve bujqësore, gjë që i fut ata në një konkurrencë të pandershme në treg. Vënia në eficiencë e kësaj sipërfaqeje do të rriste prodhimin bujqësor dhe do të krijonte mundësi punësimi për rreth 150 mijë banorë të zonave rurale. 

Për sa i përket zhvillimit të sporteve në programin e PS-së thuhet se një nga detyrat kryesore të saj do të jetë ruajtja dhe mirëmbajtja e terreneve sportive, mostjetërsimi i tyre, përmirësimi i infrastrukturës ekzistuese, madje vazhdohet më tej në ngritjen e një qendre kombëtare olimpike në qytetin e Korçës, e cila do të ketë një status të veçantë. Thuhet që projekti për ndërtimin e kësaj qendre është gati, ngritja e dy pista skish etj. Por me buxhetin e akorduar, a mund të realizohen këto angazhime? Unë mendoj se jo. Për të mos e zgjatur po sjell vetëm një shembull: në vitet 2004-2005 u akorduan disa fonde të pjesshme, me vlerë 20 milionë lekë të rinj, nga buxheti i shtetit për ndërtimin e një pallati sporti në qytetin e Shijakut, me mendimin që do të vazhdohej në vitet pasardhëse. Këto fonde, të cilat siç e theksova ishin të pjesshme, u realizuan dhe si përfundim në vendin e caktuar për këtë qëllim janë hedhur themelet e disa kapriata hekuri. Qytetarët shijakas janë shumë sportdashës e mund të them me bindje se sporti i tyre i preferuar është volejbolli. Ekipi i tyre për meshkuj, i cili është përfaqësuar për rreth 30 edicione në kampionatin e parë dhe është fitues i tre kampionateve dhe i dy kupave të Republikës, tashmë rrezikon ekzistencën e tij për mungesë të një ambienti për t’u stërvitur e për të zhvilluar ndeshjet.

Në këtë rast nuk kemi të bëjmë vetëm me një premtim të pa mbajtur, por edhe me një papërgjegjshmëri të theksuar për fatin e investimit që është realizuar. Nëse ai objekt do të vazhdojë kështu i braktisur në mëshirën e fatit, me kalimin e kohës rrezikon të zhduket plotësisht dhe bashkë me të të zhduket edhe një sasi e konsiderueshme parash të taksapaguesve shqiptarë. Çfarë do të bëhet në të ardhmen? A do të bëhen efektive paratë e hedhura? Do të arrijmë më në fund të shohim një pallat sporti? Nëse në këtë projektbuxhet nuk është parashikuar, nuk do të ketë. A do ta ketë vëmendjen e kësaj ministrie në të ardhmen? Personalisht jam interesuar me qeveritë paraardhëse, i kam thënë edhe Kryeministrit aktual, asokohe në opozitë, i cili ka premtuar përpara shijakësve, kam bërë përpjekjet e mia kudo, por pa rezultat. Por, me sa duket me këtë projektbuxhet nuk realizohen pretendimet për një jetesë normale të popullit shqiptar. Prandaj për të mos e zgjatur, unë do të votoj kundër miratimit të tij.

Faleminderit!

Ilir Meta – Fjalën, në emër të Grupit Parlamentar të Lëvizjes Socialiste për Integrim, e ka zoti Petrit Vasili.

Petrit Vasili – I nderuar Kryetar,

Të nderuar kolegë,

Nuk është aspak surprizë që seanca e sotme ishte një seancë maratonë, sepse realisht ligji i buxhetit të shtetit është ligji më i rëndësishëm i vitit, është ligji që ka të bëjë me interesin e drejtpërdrejtë të të gjithë qytetarëve të të gjitha grupmoshave, të komunitetit të biznesit dhe të shoqërisë civile. Pavarësisht këtij fakti, e vërteta është se çdo fundviti ligji për buxhetin, fatkeqësisht, konceptohet si beteja më e flaktë mes maxhorancës dhe opozitës, ku patjetër duhet të ketë një fitues e një humbës. Uroj dhe do të doja që të mos e ta konsideronim kështu këtë praktikë diskutimi, sepse është jo vetëm joproduktive, por edhe nuk përcjell asnjë mesazh të qartë e konkret te qytetarët, të cilët e presin një gjë të tillë, ndonëse mund të them, me modesti dhe pa shpërdoruar kapitalin e jashtëzakonshëm të votave, që kjo maxhorancë, me një soliditet të tillë përfaqësimi në parlament, nuk e ka ndonjë problem nga pikëpamja e votave, ta fitonte lehtësisht këtë betejë të radhës, sepse realisht buxheti i viti 2014 ka një rëndësi historike, por kishte më shumë të rëndësishme se çdo gjë tjetër e të çmueshme që ta ndante këtë opinion të saj gjerësisht me qytetarët lidhur me atë çka ajo ka paraqitur për të miratuar në sallë. Gjithashtu gjykoj se në radhë të parë do të ishte në të mirë të opozitës që këtë debat ta kthente në një debat konstruktiv, sepse vetë projektligji i buxhetit të vitit 2014, i cili është në shenjën e një konstruktiviteti dhe realizmi, nuk është thjesht dhe vetëm një platformë financiare realiste e propozuar nga maxhoranca e nisur nga nevoja e një konteksti makroekonomik të një vështirësie të jashtëzakonshme, por, njëkohësisht, edhe një sfidë e jashtëzakonshme ekonomike për vitin që na pason. Ky projektligj është një qasje realiste, jo një dhuratë e ardhur nga qielli që do të shndërronte në parajsë Shqipërinë brenda 24 orëve. Njëkohësisht lind edhe në një moment të caktuar, ku mungesa e plotë e përgjegjshmërisë dhe taktika e tokës së djegur të financave publike të maxhorancës së djeshme, opozitë të sotme, vështirësoi së tepërmi gjithë procesin e hartimit dhe përqasjes së këtij buxheti. Nuk është momenti që shqiptarëve t’u tregojmë përsëri sesi janë qeverisur financat publike, sepse ata e kanë të qartë e për këtë arsye janë shprehur në 23 qershor me votën e tyre, duke refuzuar t’i thoshin po një praktike të tillë. Njëkohësisht jemi këtu për të qenë realistë e për të mos premtuar ishuj të izoluar parajse ekonomike në Shqipëri, ishuj që janë të pamundur e iluzionistë. Sot kemi detyrimin t’u tregojmë shqiptarëve dhe e bëmë këtë gjë gjerësisht në tërë diskutimin që shoqëroi këtë debat të gjatë, që nuk është momenti për të paraqitur një tabelë thjesht numrash e shifrash, të cilat do të lëviznin nga skëterra drejt parajsës, por rrugën reale si shkohet drejt transformimit e rikthimit të besimit të humbur.

Të nderuar deputetë,

Qytetarët shqiptarë presin nga kjo maxhorancë natyrshëm ndryshime të prekshme, një perspektivë më të qartë të zhvillimit ekonomik, një frymëzim pozitiv, atë frymëzim i cili sjell vullnete të mira dhe që krijon mundësitë që vërtet lulëzimi ekonomik të ecë në hullinë e shumëpritur, por njëkohësisht kërkon edhe një axhendë të qartë të veprimeve të qeverisë, nëpërmjet instrumenteve financiare të saj, për të mundësuar një biznes, i cili ecën përpara, që nxit, në radhë të parë e mbi çdo gjë punësimin. Por, siç thotë një shprehje: edhe 1000 km fillojnë nga një hap i vetëm. Kështu që buxheti është mbi të gjitha realist, është e vetmja zgjidhje për situatën dhe këtë do ta nënvizoja si fakt, sepse nuk është se ndodhemi përpara një momenti që kemi disa zgjidhje dhe preferuam këtë apo atë dhe për këtë duhet të përballemi me kritika, por ishte e vetmja zgjidhje, e vetmja rrugë ku ne mund të ecnim në ndryshim të plotë nga buxhetet iluzioniste, populiste, të parealizuara dhe të dështuara në mes të vitit. Kushdo që do ta konceptonte buxhetin si dhuratën e madhe të festave të fundvitit, do të gabonte. Në fakt është portofoli i shtëpisë sonë të përbashkët, ku të gjithë duhet të kontribuojmë me taksat tona e të gjithë të përfitojmë sipas meritës e mundësisë. 

Buxheti i vitit 2014 është i pazakontë, se për herë të parë pas disa vjetësh është kolauduar e dakortësuar me institucionet financiare më prestigjioze, si FMN-ja dhe Banka Botërore dhe shënon një pikë kthese pas “rënies së lirë” ku po shkonte ekonomia shqiptare. Mjafton të përmendet fakti se ky buxhet i parë i qeverisë njeh detyrimet e akumuluara në vite për të dëshmuar përpara shqiptarëve se operacioni për shpëtimin e ekonomisë ka filluar seriozisht.

Vërtet ekonomia shqiptare është metaforikisht një pacient i shtrirë në krevat, por ndërkohë kjo është edhe terapia efikase e mundshme për ta rimëkëmbur atë. Prandaj, për herë të parë ndoshta, FMN-ja pati fleksibilitetin dhe pranoi masat ndërhyrëse të qeverisë për të certifikuar dhe likuiduar borxhin e fshehur, duke injektuar mbi 350 milionë dollarë në të vetëm për shlyerjen e borxheve të vjetra si një pjesë e detyrimeve për vepra të caktuara, si TVSH etj. dhe njëkohësisht për të vazhduar investimet publike si një shenjë të seriozitetit dhe të ecjes përpara të vendit. Ky është akti më i rëndësishëm i këtij buxheti, sepse në të kundërt po të rrinim duarkryq e të thoshim që ky borxh i qeverisë së djeshme është kaq i madh e ne nuk kemi çfarë të bëjmë e do të qëndrojmë në vend, ekonomia natyrshëm do të rrokullisej drejt greminës, do të falimentonte shpejt, biznesi nuk do të kishte më motive të investonte për të ecur përpara, duke bërë që dy probleme të mëdha, kriza ekonomike dhe papunësia, të qëndronin këmbëkryq në çdo tavolinë shqiptari, por edhe në çdo vend ku bëhej biznes për të krijuar pastaj atë që do të ishte vërtet një rrugë pa kthim dhe një qorrsokak i vërtet.

Praktikisht, sot i është dhënë një dorë biznesit për t’i rikthyer besimin e humbur, konfidencën me ekonominë, çlirimin e kapaciteteve për investime të reja me reduktimin e ndjeshëm të borxheve të këqija dhe mundësinë e rritjes së kreditimit nga sektori bankar në shmangien e falimentimit të dhjetëra bizneseve, që tashmë nuk do të kenë më motive që jo vetëm të shkurtojnë njerëz nga puna apo të ngrijnë kantieret e tyre, por të krijojnë vende të reja pune. Fryma dhe fytyra e buxhetit të vitit 2014 është një frymë e cila ka në vetvete një frymëzim pozitiv dhe shpresëdhënës, ka një dimension social, i cili vërehet në mënyrën edhe si paketa fiskale është përshkruar e unë do të kurseja komente të cilat u bënë në pjesën përkatëse, por, njëkohësisht jemi koshientë që jemi të detyruar, si të vetmen zgjidhje, të kemi një rritje të borxhit në një moment afatshkurtër si e vetmja mënyrë për të rritur ekonominë, për të sjellë atë besim, ku pavarësisht frymëzimit të kundërshtarëve tanë për të mbjellë panik artificialisht, ekonomia të frymëzojë drejt pozitivitetit.

Në këto kushte qeveria duhet të dëshmojë patjetër kurajë dhe nuk duhet të ketë asnjë hezitim për ta bërë e demonstruar këtë jo vetëm me shpjegimet e saj politike, por edhe me shpjegimet konkrete nëpërmjet asaj që buxheti realizon, për të çarë shtigje të reja dhe për të bindur bizneset dhe konsumatorët se edhe me një faturë më të lartë të borxhit publik ka një të ardhme që ndërtohet ndryshe, e cila të jetë vërtet më e begatë dhe më premtuese sesa ajo e sotmja.

Shpenzimet buxhetore, me 455 miliardë më shumë, kanë pasur si orientim prioritizimin e nevojave që janë themelore të shoqërisë, duke vazhduar të ketë një qasje pozitive ndaj sektorëve vitalë si arsimi e shëndetësia dhe njëkohësisht bëhen reflektimet përkatëse në sektorin e bujqësisë, duke i cituar si sektorë të mëdhenj, prioritarë qoftë në pikëpamje të reflektimit social të tyre, qoftë në drejtim të së sotmes, por edhe të ardhmes së jetës së vendit. Projektbuxheti për herë të parë vjen i shoqëruar me një paketë logjike fiskale që e realizon atë dhe përpos të gjitha polemikave të natyrshme që ai ka prurë, të cilat janë amplifikuar herë në mënyrë reale, herë në mënyrë artificiale, ka një meritë parësore, parashikueshmërinë e politikave fiskale, e cila ka qenë e pamundur më parë. Njëkohësisht qëndrueshmëria e saj dhe mosndryshimi dhjetëra herë rrit mundësinë për një planifikim më të qartë e më të detajuar të biznesit për ta evituar shpërqendrimin, konfuzionin dhe mosbesueshmërinë e tij për shkak të kryerjes së ndryshimeve të vazhdueshme. Paketa e re fiskale vjen dhe si përgjigje ndaj kontekstit ku jemi, por mbi të gjitha kërkon edhe një angazhim tejet energjik në luftën kundër korrupsionit, informalitetit, evazionit, klientelizmit, monopoleve dhe njëkohësisht korrupsionit e arbitraritetit në funksionimin e administratës tatimore, ku taksat “burokratike”, pra jo të vërteta, janë mjaft më të larta sesa taksa prej 10%. 

Të nderuar kolegë, 

Nëpërmjet këtij qëndrimi të ri dhe duke ecur në një rrugë të një konstruktiviteti të qartë e të spikatur, ne mendojmë që mund ta përmirësojmë këtë buxhet edhe me amendamente të tjera, të cilat do të jenë në seancën e 28 dhjetorit, shprehem në parim pro dhe ftoj që këtë ta bëjnë edhe kolegët tanë opozitarë.

Faleminderit!

Ilir Meta – Në emër të Grupit Parlamentar të Partisë Demokratike, fjalën e ka zoti Ridvan Bode.

Ridvan Bode – Zoti Kryetar, 

Të nderuar zonja dhe zotërinj deputetë,

Qytetarë shqiptarë,

Prej më se 4 vjetësh ekonomia globale dhe sidomos hapësira ekonomike europiane janë përfshirë nga kriza më e thellë që kanë përjetuar pas asaj të ndodhur në vitet 30 të shekullit të kaluar. Është një krizë që pati në origjinë tregun e sëmurë financiar, por që shumë shpejt preku financat e qeverive dhe të gjithë sistemin e ekonomisë reale, uli konsumin, rriti papunësinë, pakësoi investimet dhe zvogëloi në tërësi ekonominë e vendeve që u prekën. Është një krizë e përgjithshëm, por për specifikat e saj të strukturës ekonomike dhe veçanërisht karakteristikat fiskale, ku veçohet niveli i lartë i taksave dhe borxhi publik, eurozona dhe disa ekonomi të saj po e përjetojnë më dramatikisht dhe pa një perspektivë të qartë daljeje. Është një krizë që nuk kurseu edhe ekonomitë periferike të Bashkimit Europian dhe ekonomitë e rajonit tonë të Ballkanit Perëndimor, të cilat në këtë periudhë kanë rënë dy herë në recension, respektivisht në vitin 2009 dhe në vitin 2012.

Ekonomia shqiptare në këtë kontekst pati zhvillime pozitive. Nuk ra në recension, por u rrit në mënyrë modeste nga 1,6 deri në 3% të PBB-së sipas viteve në katër vjetët e fundit kur rajoni pati një rritje mesatare prej 0,2% dhe eurozona një rënie 0,3% të PBB-së. Investimet direkte në ekonomi u ulën në 25% të PBB-së nga 30 që ishin në periudhën para krizës, por ato të mbështetura nga dyfishimi i financimeve të huaja direkte mbetën më të larta se mesatarja e rajonit dhe në të njëjtin nivel me periudhën 2000-2005. Niveli i papunësisë mbeti pothuajse i pandryshuar dhe të ardhurat e popullsisë u rritën me një rritëm shumë modest krahasuar me periudhën përpara krizës, por ishin rreth 5 herë më të larta nga dinamika e rajonit. Respektivisht në tri vjet rritja sipas Bankës Botërore dhe FMN-së ishte 12,7%, ndërkohë që rajoni 2,9%.

Borxhi publik u rrit me 5% krahasuar me 17,4% që ishte mesatarja e rajonit apo 18,5% që ishte eurozona. Sigurisht që lëngata e zgjatur e ekonomisë sonë përballë presioneve të krizës rajonale ka dobësuar dinamizmin e saj të brendshëm, ka ezauruar kapacitetet për të prodhuar stimuj fiskal në planin makro dhe ka theksuar probleme strukturore e të konkurrueshmërisë shoqëruar me rënie të kapaciteteve vetëfinancuese në nivelin e kompanive dhe të sipërmarrjeve. Pikërisht në këtë situatë, gjithë opinioni i gjerë publik u përball me një përgjigje aspak në përputhje me nevojat e kontekstit ekonomik të kohës, u përballë me sistemin e taksimit progresiv “Rama”, i cili në rastin më të mirë bllokon ringritjen e ekonomisë së vendit, por me shumë gjasa do t’i japë asaj goditjen drejt rrokullisjes fatale. Është një rast unikal ndërmarrja e një nisme të tillë nga një qeveri. Asnjë nga ekonomitë e rajonit nuk ka guxuar, përtej vështirësive dhe krizës që ka përjetuar, dy rënieve në këtë periudhë, t’i adresohen një sistemi taksimi progresiv. Është unikale dhe e paprecedent edhe në hapësirën e vendeve europiane, që kanë përjetuar vështirësi ekstreme, por në asnjë rast nuk kanë goditur zemrën e zhvillimit dhe të daljes nga kriza, që është mbështetja dhe nxitja e investimeve direkte në ekonomi. Në fakt, ndërmarrja e një akti të tillë po përgatitej prej muajsh përmes një veprimi unikal të bërë nga ndonjë qeveri, ndërmarrjes së një fushate denigruese, shpifëse e deformuese për ekonominë e vendit që qeveris. Edhe pse një akt i tillë, duket se përbën një përpjekje të dështuar politike për të bindur opinionin publik se çdo dështim i mundshëm, me shumë gjasa, kur sheh boshllëkun programor, angazhimin e vakët dhe kapacitetet e mangëta të qeverisë, nuk është faji i kësaj qeverie, por i opozitës së sotme. Një fushatë e tillë, absurde dhe e padëgjuar ishte justifikimi i asaj që po bën qeveria në këtë seancë të sotme në parlament: nga një anë, të zhytë duart më thellë në xhepat e qytetarëve dhe të bizneseve për të marrë më shumë taksa, nga ana tjetër, të shtrijë dorën në arkat e bankave për të marrë kursimet e qytetarëve e për të rritur me lehtësinë më të madhe e në nivel marramendës borxhin publik të vendit. Në fakt, të dyja instrumentet e zgjedhura nga qeveria veçse përshpejtojnë përkeqësimin dhe kolapsin e ekonomisë, si dhe lezionojnë me shpejtësi kohezionin e përgjithshëm shoqëror, aq të rëndësishëm për të përballuar këtë situatë jo të mirë ekonomike të vendit. A kanë nevojë për një axhustim fiskal buxheti i shtetit dhe financat publike? Sigurisht që po. Modelet e këtij axhustimi tashmë janë të njohura dhe janë në praktikën e shumë vendeve, po kurrë nuk ka ndodhur që një buxhet dhe një program i ri fiskal të mund të adresojë kuturu problematikën që has ekonomia e vendit. Në këtë kuadër, projektbuxheti i vitit 2014 përbën një aritmetikë të thjeshtë qeveritare, përbën një aritmetikë të keqe të hartuar në panik. Në të nuk ka as filozofi politike. Përbën një aritmetikë dhe në të nuk ka asnjë ide ekonomike. Pse e themi këtë? Shihni mënyrën e formimit të të ardhurave në buxhetin e shtetit. Nga vijnë të ardhurat shtesë, që propozon qeveria, për vitin 2014? A mbështesin konsumin? A mbështesin investimet dhe sipërmarrjet? Të dyja goditen në mënyrë të njëtrajtshme, në të njëjtën kohë, pa asnjë objektiv, pa asnjë model të propozuar. Taksohet në rritje konsumi familjar dhe ai prodhues në të gjitha kategoritë ekonomike dhe shoqërore. Karburanti, ky produkt me konsum të përgjithshëm, do të taksohet më shumë për 84 milionë dollarë. Pagat, përtej përfitimeve simbolike të një kategorie të vogël, por që humbet përballë zhvillimeve të ekonomisë, do të pësojnë një rritje të taksimit përgjithshëm të tyre prej 13 milionë dollarë. Taksa e shëndetit do të rritet e do të taksohen pagat edhe me 900 milionë lekë, apo me 9 milionë dollarë. 

Akciza mbi cigaret dhe pijet alkoolike. Taksimi do të rritet edhe me katër miliardë dollarë. Dhe për nivelin e lartë të informalitetit dhe mosfunksionimit taksa e banesave dhe e pronës do të pësojë një rritje prej pesë milionë dollarësh. Gjithsej rreth 14 miliardë lekë, 140 milionë dollarë, do të preket konsumi i qytetarëve, do të ulet kërkesa konsumatore në tregun e vendit. 

Do të pakësohet mundësia për të mbajtur në punë një numër prej rreth tridhjetë mijë të punësuarish në sektorin privat. Po nëse do të kishim një taksim vetëm të konsumit, sikurse kanë bërë disa ekonomi me nivel të lartë të konsumit e të mirëqenies, do të kishim një mbështetje mbi sipërmarrjet dhe biznesin për ta konsideruar si zgjidhje të situatës, për t’u dhënë kurajë e shpresë që të rritin investimet dhe punësimin, të rritin ofertën e ekonomisë. Jo, edhe sipërmarrjet vendosen në një taksim shtesë. Rritet taksa e kompanive dhe e sipërmarrjeve me 50% , ose me 7 miliardë lekë, po ashtu rriten kostot e kompanive me vlerën 5 miliardë lekë. Gjithsej kompanive do t’u hiqen 12 miliardë lekë, 120 milionë dollarë, vetëm sipas paketës, më shumë nga sa i janë marrë në vitin 2013 e në vitet e mëparshme në formën e taksave shtesë. Kjo do të thotë se do të pakësohen mundësitë për të investuar dhe punësuar rreth pesëmbëdhjetë mijë të punësuar të rinj. Kjo është filozofia në krijimin e të ardhurave. 

Po në anën e shpenzimeve çfarë ndodh? Mos qeveria ka ndërmarrë ndonjë politikë aktive për zhvillimin ekonomik dhe mbështetjen e konsumit nga ana e shpenzimeve të buxhetit? Aspak jo. Nuk ka asnjë rritje pagash. Në këtë buxhet dhe në buxhetet që do të vijnë, sipas deklarimeve të qeverisë, nuk do të ketë më rritje pagash. Dhe mos harroni se gjatë kësaj periudhë, para dhe pas fillimit të krizës, fondi i pagave i vendosur në dispozicion të konsumit, për të mbështetur konsumin në treg, ka lëvizur nga 39 miliardë lekë, 390 milionë dollarë, në 600 milionë dollarë, me një shtesë prej 210 milionë dollarë. Në buxhetin e vitit 2013 ka vetëm 10 milionë dollarë, dhe këto tërësisht për policinë.

Pensionet rriten vetëm 1%, ose mbi bazë gjashtëmujore vetëm me 2%. Dhe mos harroni se në këtë periudhë, kur është mbështetur kërkesa konsumatore në treg, si një instrument i zhvillimit dhe i mbështetjes së ekonomisë, rritja e fondit të ofruar nga qeveria për të rritur pensionet ka shkuar nga 44.5 miliardë lekë që kanë qenë në vitin 2004, në 94.5 miliardë lekë. Pra, këtij fondi i janë shtuar 500 milionë dollarë në harkun e tetë vjetve. Në këtë buxhet, sikurse e thashë, rritet vetëm me 1 miliard lekë. Sigurimet shoqërore, pagesa e ilaçeve dhe reformat që pretendon të ndërmarrë qeveria rriten vetëm me 2%, duke mos përballuar dot as inflacionin e mundshëm të vitit që vjen, le pastaj të ndërmarrin politika të reja shtesë apo për të përmirësuar këtë shërbim në tërësi. Mund t’ju them se në këtë periudhë, periudhën para krizës dhe gjatë krizës, kontributi i buxhetit për sigurimet shoqërore, për shërbimet, për ilaçet dhe gjithë shërbimin parësor, është rritur nga 5.8 miliardë lekë që ka qenë në vitin 2004, në 30.8 miliardë lekë, ose 25 miliardë lekë, 250 milionë dollarë. Ju shtoni vetëm 20 milionë dollarë, ndërkohë që deklaroni politika të reja shtesë. 

Ndihma ekonomike rritet me zero, kurse personat me aftësi të kufizuara nuk përballojnë dot pagesën e të gjithë vitit. Shtohet me një muaj, ndërkohë që këtë vit u mbeten dy muaj pa paguar. Nga 17.4 miliardë shkon 19 miliardë. Do të paguajnë për njëmbëdhjetë në muaj, një muaj përsëri qeveria do të mbetet borxh, pale pastaj për të rritur pagesën e personave me aftësi të kufizuara. Të përndjekurit politikë do të marrin 12 milionë dollarë më pak, ndërsa ish-pronarët 2 milionë dollarë. Ja, pra, që në tërësi, kërkesa konsumatore, për aq sa i takon buxhetit të shtetit, pëson një goditje, një ulje edhe më të madhe nga ajo që pësoi përmes rritjes së taksave në shpërndarjen e parë. 

Po investimet? Më të ulëta se një vit më parë, rreth 0.8 % të prodhimit të brendshëm bruto, edhe pse niveli i deficitit shkon në 1 miliard dollarë. Do të jenë 100 milionë dollarë më pak investime publike në vitin 2014 krahasuar me vitin 2013. Për herë të parë në historinë disavjeçare të buxheteve të Shqipërisë niveli i investimeve publike do të bjerë në nivelin 5% të prodhimit të brendshëm bruto. Ky përbën një problem të madh strukturor të buxhetit, i cili pakëson edhe konsumin, edhe investimet dhe rrit vetëm shpenzimet që kanë të bëjnë me politika e programe qeveritare të administratës. 

Përballë këtyre zhvillimeve të gjithë kanë të drejtë të pyesin: po deficiti dhe borxhi? 92 miliardë lekë të reja, rreth 920 milionë dollarë, do të merren hua, borxh i ri, duke e çuar nivelin e borxhit publik në 74.8%, duke e rritur me rreth 13 pikë përqindje vetëm në harkun e katër muajve të fundit, sipas programit të qeverisë. Sigurisht, ky borxh është bërë gogoli i shqiptarëve disa muaj të shkuar, kur qeveria aktuale ishte në opozitë, dhe u shtri dora me lehtësinë më të madhe për të rritur borxhin publik të vendit. Dhe pikërisht për të rritur borxhin publik u përdoret përsëri alibia e borxhit që qeveria ka ndaj bizneseve në Shqipëri. Një e pavërtetë që ia konfirmoi edhe “Deloytte & Tuche”. Sigurisht që ka borxhe, dhe sigurisht që do të ketë borxhe. Gjithmonë krijohen prapambetje në pagesa, por kjo nuk do të thotë të justifikosh rritjen në harkun e katër muajve të borxhit publik të vendit me 1.3 miliard dollarë, 400 milionë dollarë në katërmujorin e fundit dhe 920 milionë dollarë për vitin që vjen me pretekstin se do të paguajë detyrime dhe borxhe, ndërkohë që vlera totale e borxheve sipas “Deloytte & Tuche” është 24 miliardë lekë, ndërsa sipas qeverisë, programuar në këtë buxhet, është 35 miliardë lekë. Pra, rritin borxhin pa paguar asnjë borxh. Dhe ky është gjithë kolapsi ku po futet qeveria në çështjen e borxhit. 

Ç’ndodh? Nuk ka ndodhur asnjëherë më përpara, që në huamarrjen e brendshme, në kursimet e shqiptarëve, edhe në kohërat më të mira, edhe në ditët kur niveli i kursimeve në vit ka qenë 20 apo 22% shtesë viti me vit, që qeveria të shtrijë dorën dhe të grumbullojë gjithë kursimet e qytetarëve për t’i marrë për shërbimin e borxhit. Niveli maksimal i huamarrjes ka qenë 28 miliardë lekë pikërisht në vitin kur niveli i depozitave u rrit me 24%. 

Ç’ndodh? Për vitin 2013, duke përfituar nga një likuiditet i tepërt i sistemit bankar, qeveria shtriu dorën dhe mori rreth 53 miliardë lekë huamarrje të brendshme. Sigurisht që nuk do ta ezaurojë të gjithën, por i ka dhënë të drejtën vetes për ta ezauruar të gjithën. 530 milionë dollarë nga kursimet e qytetarëve do të përdoren si t’i ndajë qeveria për vitin 2013. Për vitin 2014 qeveria kërkon edhe 46 miliardë të tjera, ndërkohë që dinamika e rritjes së depozitave të kursimit është fatale. Për vitin 2013 programohet që të jetë vetëm 2% dhe sigurisht që në vitin 2014 do të jetë në rënie, pasi tendenca e muajve të fundit është rënie e depozitave për të rritur konsumin qytetar për shkak të mungesës së alternativave të tjera. Dhe ky buxhet, që nga qeveria deklarohet se do të injektojë, se do bëjë injektimin më të madh, në të vërtetë shter, than çdo burim për të financuar ekonominë. Tërësisht 1 miliard dollarë pretendohet të merren nga qeveria në harkun e 16 muajve nga kursimet e qytetarëve shqiptarë, kursime që tashmë nuk ekzistojnë, për t’u konsumuar në mënyrën më të padobishme të mundshme, që është qeveria dhe shpenzimet publike, si dhe duke hequr çdo mundësi që biznesi të ketë mundësinë të investojë apo t’u adresohet kredive. Ndërkohë kemi një problem të dytë, ku do të ndalem për t’ju treguar riskun e madh që kemi përpara. Kemi, pra, një problem të dytë: bankat do të ulin gjithnjë e më shumë ekspozimin ndaj blerjes së bonove të thesarit nga ana e qeverisë për shkak të normave të mbikëqyrjes që kanë, sepse janë të gjitha banka perëndimore, me përjashtim të BKT-së. 

Ç’do të ndodhë për shërbimin e borxhit? Ne këtu nuk kemi një deklaratë nga Banka e Shqipërisë se garanton likuiditetin për 460 milionë dollarë shtesë për të cilët do ta shtrijë dorën qeveria gjatë vitit 2014 si burim nga rritja e depozitave të kursimit. Përballë kësaj mungese likuiditeti do t’i adresohemi kërkesës së Bankës së Shqipërisë për të emetuar likuiditet në sistemin bankar? A mendoni se riskut të inflacionit që vjen nga rritja e taksave, e të gjitha taksave, që çojnë në rritjen e çmimeve në treg, i shtohet edhe një risk i jashtëm, i cili nuk vjen nga koniunktura ndërkombëtare, por pikërisht nga një rrezik i zhvlerësimit të lekut në raport me euron dhe që do të përbëjë një inflacion të importuar për vetë faktin se konsumi i ekonomisë sonë bazohet në ekonominë e importeve? Nuk keni ndonjë deklaratë nga Banka e Shqipërisë se garanton 460 milionë dollarë shtesë likuiditeti për vitin 2014. Sigurisht që kjo përbën riskun, riskun e inflacionit të madh. Për të kaluar në fund te paradoksi që përmban vetë ky buxhet dhe qeveria, sikurse e thashë ka bërë thjesht aritmetikë dhe jo ekonomi. Ka sjellë një rritje ekonomike në terma realë 2% të prodhimit të brendshëm bruto. Duket se është një objektiv jo agresiv. Por ç’ndodh? Nga do të rritet kjo ekonomi? Kush do ta financojë këtë rritje të ekonomisë, sepse të pretendosh të rritet ekonomia do të thotë të kesh burimet respektive të financimit të saj? Në vitin 2014, sipas qeverisë, programohet një rritje e prodhimit të brendshëm bruto prej 400 milionë dollarësh. Njëkohësisht programohet një rritje e të ardhurave nga taksat prej 420 milionë dollarësh. Nga do të financohet rritja? Konsumi nuk mund të rritet, do jetë zero, sepse çdo vlerë të re që krijojmë, gjithë shtesën e prodhimit të brendshëm bruto, qeveria do ta thajë, do ta marrë nga buxheti. Investime nuk mund të ketë, sepse çdo vlerë e re që mund të krijohet nga investitorët do ta marrë e do ta thajë qeveria. Dhe jo vetëm kaq. Qeveria nuk merr vetëm 400 milionë dollarë nga 420 milionë dollarë që krijon prodhim të brendshëm bruto, por merr njëkohësisht edhe 460 milionë dollarë depozita të vjetra, sepse depozita të reja s’ka. Nuk është orë leksioni, por po ju them se ky buxhet në vetvete. Unë u futa në disa teknikalitete për t’ju thënë se… (Flitet pa mikrofon nga salla.)

Ilir Meta - Ju lutem me qetësi!

Ridvan Bode - Unë u futa në disa teknikalitete për t’ju thënë se ju me shifra, me aritmetikë keni programuar recesionin në vitin 2014, pale pastaj çështje që kanë të bëjnë me mirëqenien, me punësimin e të tjera. Ju faleminderit! 

(Flitet pa mikrofon nga salla.)

Unë ju thashë ato që ju do të provoni në kurriz në vitin 2014.

Ilir Meta - Në emër të Grupit Parlamentar të Partisë Socialiste fjalën e ka ministri i Ekonomisë, zoti Arben Ahmetaj. 

Arben Ahmetaj - Të nderuar qytetarë shqiptarë,

Fiksojeni këtë moment, sepse është fundi i një historie dhe fillimi i një historie tjetër. Kanë qenë tre muaj të vështirë për ne, por jo të papritur. Kanë qenë tre muaj kur ne si qeveri u përballëm me të shkuarën e afërt dhe atë të traditës së shëmtuar tetëvjeçare. E lanë Shqipërinë me borxhe, si të ishte një krijesë e mjerë dhe pa zot. 740 milionë dollarë janë vetëm sot të skanuara nga Fondi Monetar Ndërkombëtar, që vepron në Shqipëri me pseudonimin e ri “Dëshmitari i Rremë”. Kam sjellë një dokument të “Dëshmitarit të Rremë” për t’u treguar shqiptarëve se këta e dinë mirë. 720 milionë dollarë u ka lënë kjo opozitë me në krye Sali Berishën në kurriz shqiptarëve. Do t’ju lexoj një fragment se çfarë thotë “Dëshmitari i Rremë”: “Janë borxhe të akumuluara deri në nëntor të vitit 2013”, pra deri në ditën tonë të pesëdhjetë. E trajtuan sipërmarrjen shqiptare si të ishte një rastësi në jetën ekonomike dhe në pushtetin e tyre të abuzuar vetëm për ta detyruar të rëndohet në favor të shiritave të tyre qesharakë në rrugët që akoma dhe sot vrasin për shkak të cilësisë dhe korrupsionit. E detyruan sipërmarrjen të bëjë punë të detyruar, si të ishte e dënuar për shkak të suksesit të tyre dhe papërgjegjshmërisë e arrogancës së kësaj opozite, dje mazhorancë. E dërguan në punë të papaguar, po, e dërguan sipërmarrjen në punë të papaguar. Dhe “Dëshmitari i Rremë” thotë se puna e papaguar për sipërmarrjen ka qenë fiks 285 milionë dollarë. Ndërsa këta bëhen sy- e veshëhumbur. Dhe tani i mbledhin nëpër tryeza qesharake, a thua se nuk janë pikërisht këta që deri dje i torturuan duke mos ua paguar kontratat, duke mos u rimbursuar TVSH-në, duke u grabitur me arrogancë tatimfitimin në avancë, apo duke refuzuar t’u paguajnë faturat e shërbimeve, drekave, darkave dhe festive. Gropa prej 720 milionë dollarësh është pothuajse (të nderuar qytetarë shqiptarë, më falni që ju kthej në kujtesë tmerrin e vitit 1997) e barabartë me gropën e Sudes, të Vehbiut, Rrapushit dhe disa të tjerëve. Është gropë që u ngjan piramidave të ’97-s. Është e dyta herë në historinë 20-vjeçare që ky njeri e bën këtë. Do të jetë e dyta herë, shpresojmë e fundit, që kjo mazhorancë, mazhoranca e majtë, do të detyrohet të bëjë rolin e zjarrfikësit, gropëmbushësit dhe sigurisht të zhvilluesit. 

Të dashur qytetarë të Shqipërisë, 

Më 16 shtator ne u prezantuam me humbjen më të madhe të të ardhurave nga tatimet dhe doganat në gjithë historinë e Shqipërisë. Vetëm në pesë muaj keqmenaxhimi, korrupsioni dhe pasioni elektoral i tyre shkaktoi një dëm prej 110 milionë euro. Në çastin që ne hymë në zyrë buxheti i shtetit nuk kishte asnjë lek, sepse i kishin harxhuar të gjitha, i kishin bërë rrush e kumbulla. E praktikisht e drejta e qeverisë për të marrë borxh kishte mbaruar, ta konfirmojë ish-ministri i Financave. Dhe kishte mbaruar që në fillim të korrikut, pas datës 23 qershor, pra kur këta u përballën me pseudosuksesin e tyre tetëvjeçar dhe morën një milion shpulla. Por qytetarët e Shqipërisë duhet ta dinë se këta që ikën e kishin lënë arkën bosh dhe përpara kanë lënë një mal të madh me borxhe. Me borxhe vehbiane, rrapushiane, të cilat sërish një qeveri e majtë si jona do të duhet t’i sistemojë, t’i dokumentojë dhe t’i paguajë. Duhet të mos harroni se vetëm në katër vjetët e fundit vendi ka humbur 1.4 miliard dollarë korrupsion, keqmenaxhim nga taksat. Dua të mos harroni se vetëm para një viti një institucion prestigjioz ka investiguar se shuma pothuajse e barabartë me korrupsionin dhe vjedhjen në tatime ka shkuar afërsisht 1.3 miliard dollarë, që kanë dalë nga Shqipëria të padeklaruara. 

I mbajtët paratë sipërmarrjes. Jo pak, por 400 milionë dollarë fatura të papaguara punësh publike, TVSH të parimbursuar, tatimfitim i grabitur në avancë. Dakord, se këtë e keni filozofi, por me invalidët çfarë patët? Apo edhe ata i patë si armiqtë tuaj? I hëngrët dhe i bëtë rrush e kumbulla 42 milionë dollarë të bukës së tyre, të ilaçeve të tyre, të nevojave të tyre. Çdokush në vendin tuaj do të kishte heshtur, por ju jeni këmbëngulës në mizorinë që u keni bërë. Ju dilni përditë dhe flisni për borxhe. Ju duhet të heshtni, por ju jeni këmbëngulës për t’u kujtuar shqiptarëve se pikërisht ju jeni alternativë e borxhit dhe e shkatërrimit. Mua personalisht nuk më vjen fare mirë, sepse do të preferoja që ju të mos heshtnit. Do të preferoja qe ju të vinit këtu dhe të jepnit një alternativë. Më thoni se cila ishte alternative që ju u dhatë shqiptarëve gjatë këtyre njëzet e katër orëve debat? 

Të nderuar qytetarë shqiptarë, a ju dha ndonjë alternativë midis nesh dhe këtyre? Alternativa e vetme është të rikthehen në pushtet për të shkatërruar Shqipërinë nga e para. Harrojeni! Sot është një ditë e re. Sot mbyllet një epokë dhe hapet një tjetër. Sot fshihen mbeturinat e fundit të firmave tuaja dhe rinis një Shqipëri e re. Në traditën e buxheteve do të ishte në të mirë të punës dhe në ambicien e një mazhorance si kjo të krahasonim si e gjetëm, si është këtë vit, si është reduktuar apo rritur. Po me çfarë t’ju krahasoj? Me çfarë? Me gënjeshtrën tuaj në katër vjet, apo me atë që gjetëm e që ju e kishit lënë të pashkruar? Nuk keni të krahasuar. Jeni unikë dhe të papërsëritshëm në dëshirën dhe garën për ta lënë vendin si mos më keq. Këtë radhë garuat me veten tuaj dhe e keni lënë më keq se ’97-a. Unë u them qytetarëve shqiptarë se lajmi i mirë është se më e vështira ka kaluar, ajo që vjen është vetëm punë në favor të qytetarëve. 

Me çfarë t’ju krahasoj? Me çfarë ta krahasoj ekonominë tuaj? E morët me 6% rritje ekonomike dhe e katandisët në 1.3%. Dhe ish-ministri i Financave thotë 2%. Nuk është ambicioze. Sigurisht që nuk është ambicioze, sepse ne kemi ambicien tonë që në katër vjetët që vijnë ta çojmë në 6% dhe në tetë vjetët që vijnë ta konsolidojmë te 7-8%. Dhe këtu do të jemi, sërish në këtë parlament. Do të flasin vetë shifrat. 

Me çfarë t’ju krahasoj? Me atë që duhej të bënit në energjetikë e me atë që gjetëm? S’ka shkallë krahasimi. E latë energjetikën e Shqipërisë me 1.2 miliardë dollarë borxhe, të cilat kompanitë ia kishin njëra-tjetrës. 

Me çfarë mburreni? Me çfarë t’ju krahasoj? Me plagën që i keni lënë Shqipërisë? Me CEZ-in? me çfarë mburreni? Me çfarë t’ju krahasoj? Me privatizimin e dështuar të “Albpetrolit”? Çfarë krahasimi të bëj tani? Çfarë shifrash të krahasoj kur aty po dalin akoma dhe sot të flasin? Miliona dollarë devijime nga firma fantazmë dhe së shpejti do të dalë ku përfundon kablli i urdhrit të bosit. Qeverisët me arrogancë, sigurisht, dhe institucionalizuat padrejtësinë, madje u tallët me shqiptarët duke u sjellë taksën e sheshtë e duke ua shitur si mrekullinë e tetë të botës. Ai në nevojë paguante më shumë, ndërkohë që vetëm 4% e shqiptarëve zotërojnë më shumë se 50% të depozitave. Kjo është Shqipëria që latë ju, që në katër vjet fuqia blerëse ka rënë 40%. Dua t’i rikujtoj parafolësit një fakt tejet të rëndë për t’i kujtuar ato që bënë gjatë tetë vjetve, e sidomos gjatë katër viteve të fundit. Kujt i tregoni ju për qytetarët? Shikojeni shifrën rrëqethëse të rënies drastike së kursimeve të shqiptarëve, qoftë në përqindje të prodhimit të brendshëm, qoftë në vlerë nominale. E pra, kjo është dhuratë nga ju, nuk është dhuratë nga ne gjatë 100 ditëve tona. Sigurisht që do të isha i dëshiruar të mos flisja fare për atë që gjetëm, por të flisja vetëm për atë që do të bëjmë me buxhetin tonë të parë, por nuk mundem. Nuk mundem sepse e di që kjo është dita e fundit e shenjave të mbetura të firmave tuaja. Jua rikujtoj sepse është dita e fundit e shenjave dhe mbeturinave tuaja.

Buxheti i vitit 2014 është buxheti i parë i aleancës sonë dhe është buxheti më i madh në historinë e Shqipërisë, jo thjesht nga madhësia, por dhe nga përgjegjshmëria e tij. Buxheti i vitit 2014 është një ekuilibër njerëzor i maturuar midis domosdoshmërisë për një disiplinë financiare dhe nevojës për zhvillim ekonomik në favor të qytetarit. Buxheti garanton në disiplinën e tij një deficit vetëm 4% të prodhimit të brendshëm bruto, pas asaj katrahure financiare që keni lënë dhe gjithashtu paguan borxhet kusur që ju i keni lënë këtij buxheti dhe sipërmarrjes shqiptare. Por ka të përfshirë, të dashur qytetarë, pagesën e faturës që këta i lanë në kurriz vendit. Në buxhet ka një shumë 350 milionë dollarë detyrime të papaguara, shkurt, borxhe ndaj kompanive, të cilat në përgjegjshmëri të plotë ne i dokumentojmë dhe i marrim përsipër t’i paguajmë. Paketa fiskale e disiplinimit financiar është paketa e taksave të ulëta për qytetarin. Paketa rrëzon përfundimisht taksën e sheshtë, taksën e padrejtësisë mbi qytetarin e zakonshëm dhe prezanton taksën progresive. Po, 97 për qind e shqiptarëve përfitojnë nga ulja e taksave! Ata më në nevojë në shkallën e pagesave përfitojnë 1 pagë shtesë dhe ata më sipër: infermierë, mësues apo të tjerë, përfitojnë 270 mijë lekë të vjetra në vit, dhe paga reale u rritet gati nga 5 deri në 10 për qind.

Paketa rrëzon përfundimisht taksën e biznesit të vogël dhe ul tatimin-fitimin për bizneset e vogla. Zotim i mbajtur. I shikojmë qytetarët në sy. Ne heqim taksën e sëmundjes, ndërsa ju e tatuat sëmundjen e shqiptarëve në hall; ne sot heqim 10-përqindëshin e TVSH-së duke ulur ilaçet. Paketa rrëzon taksën absurde të 10-përqindëshit të transaksionit brenda trungut të familjes në fshat. Ishte qesharake që, kur babai kalonte pronat tek i biri, dhe detyrohej të paguante 10 për qind. 

Ku kapeni? Te 15 për qind tatim-fitimi? Po jua them: edhe atë praktikisht e kemi ulur, sepse në të gjitha përllogaritjet, bizneset, sipërmarrja ka paguar 25 për qind për shkak të borxheve, për shkak të mbajtjes së TVSH-së të tatim-fitimit. Po, i them sipërmarrjes duke e parë në sy: e kemi ulur tatim fitimin nga 25 në 15 për qind, megjithëse statistikisht kalon nga 10 deri në 15 për qind. Kush fiton më shumë, sigurisht do të kontribuojë më shumë.

Gjithë ngarkesa për sipërmarrjen është 60 milionë dollarë shtesë, ndërkohë që vetëm në vitin 2014 i paguajmë borxhet mbrapsht në shumën 350 milionë dollarë dhe po kaq më shumë në vitin 2015. 

Ju kapeni me taksën e shëndetit. Taksa e shëndetit është në favor të qytetarit, sepse detyron uljen e konsumit të panevojshëm dhe trafikut jo të domosdoshëm në territorin urban dhe shkon në favor të shërbimeve publike, të përmirësimit të të gjitha shërbimeve publike.

(Zotit Arben Ahmetaj i kërkohet të ndërpresë diskutimin pasi ka kaluar kohën e caktuar.) 

Zoti drejtues i seancës, do të më lejoni edhe dy-tri minuta të tjera, sepse është dita e fundit e një epoke dhe dita e re e një epoke tjetër. 

Qytetarët mbi 40 vjeç do të kenë vizita falas. 30 mijë gra dhe vajza do të përfitojnë vizita falas në luftën kundër kancerit të gjirit dhe jo thjesht gallatë në bulevard çdo vit, pa asnjë masë. Ju kujton, të nderuar kolegë dhe qytetarë, ndokënd kjo? Qarje për dashamirësit e duhanit. Ju kujtoj një fakt: kur e morët pushtetin, taksa ishte 250 lekë, kur e latë pushtetin taksa ishte 750 lekë, tri herë më shumë. Po, po, ne do ta taksojmë më shumë duhanin, sepse ne besojmë te shëndeti i qytetarëve dhe te përmirësimi i shërbimeve publike.

E pra, ky buxhet do të mbahet mend si buxheti i uljes së taksave, pavarësisht nga frika e apokalipsit. Po ju them: votojeni këtë buxhet edhe ju të opozitës, sepse po nuk e votuat, ju në fakt zhgënjeni qytetarët që ju votuan, atyre që u premtuat ulje taksash! 

Përsa i përket sipërmarrjes, ata nuk po i zhgënjeni. Do të votoni kundër pagesës së detyrimeve. Ju i ngarkuat me detyrime, u tallët, dhe sigurisht, tani i refuzoni. 

Para se ta mbyll do t’i kujtoj përsëri ish-ministrit të Financave: buxheti injekton në ekonominë shqiptare 1.1 miliardë dollarë. Është stimuli më i madh ekonomik në 20 vjet që vjen nga buxheti dhe janë 660 milionë dollarë investime, 350 milionë dollarë pagesa mbrapsht, 100 milionë dollarë nga Fondi Rajonal dhe 80 milionë dollarë nga Fondi i Zhvillimit. Vetëm në infrastrukturë janë 89 projekte të reja dhe 5 mijë vende pune. Gjithë Shqipëria do të jetë kantier, Veriu do të jetë kantier, Jugu do të jetë kantier, edhe Shqipëria e Mesme do të jetë kantier.

Në ditën e fundit të një epoke të vjetër dhe në ditën e parë të një epoke të re, më lejohet të zgjatem, por do ta mbyll duke thënë se ky është buxheti i parë i Aleancës për Shqipërinë Europiane dhe ne e kemi bërë zgjedhjen tonë, po e prezantojmë këtu për ta aprovuar, aprovim i cili hap rrugën e zhvillimit të Shqipërisë jo vetëm për vitin 2014, por për një zhvillim afatgjatë, jo thjesht 3 vjet, por më shumë se 8 vjet.

Faleminderit!

Ilir Meta – Fjalën për replikë e ka deputeti Berisha, pasi iu përmend emri.

Sali Berisha – Dëgjuat këtu më parë alternativën e Hermesit, e një hajduti që i ka vjedhur 11 milionë euro Albtelekomit shqiptar dhe që ia ka mbyllur dosjen prokurori socialist. E gjithë kjo ka vetëm një qëllim: të fshehë heqjen e shpërblimit për Vitin e Ri, të fshehë heqjen e rrogës së 13-të për mësuesit, të fshehë rritjen e taksave për çdo qytetar shqiptar, të fshehë uljen me një pension, me një rrogë, më një ndihmë ekonomike për çdo qytetar shqiptar si rezultat i rritjes së taksave, të fshehë shndërrimin, vërtetimin e të gjitha premtimeve si mashtrime dhe vetëm mashtrime, të fshehë bllokimin për 3 vjet të rritjes së rrogave dhe pensioneve, të fshehë diskriminimin e tmerrshëm gjeografik që është stimuluar në këtë buxhet, të fshehë gropën më të madhe në historinë e vendit të krijuar në financat publike nga një mendje e sëmurë, që nuk ka asnjë njohuri për ekonominë e vendit, të fshehë nxjerrjen e Shqipërisë mizorisht nga harta e investimeve të huaja, të fshehë dënimin e rëndë për fshatarët shqiptarë, pensionistët shqiptarë, qytetarët shqiptarë, të fshehë skenarin alla Papandreu, në të cilin do të rrokullisin Shqipërinë. Ky që foli para meje kontrollon Tanin, se e konsiderojnë një lloj matufi dhe nuk kanë besim plotësisht.

Ilir Meta – Fjala është për Kryeministrin, zoti Rama. 

(Deputeti Sali Berisha flet pa mikrofon.)

E ka filluar dhe e ka mbaruar Kryeministri seancën për buxhetin, zoti Berisha, kështu kemi bërë edhe kur kemi qenë bashkë!

Edi Rama – Dua të falënderoj çdo qytetar dhe çdo familje që e ka ndjekur aq sa ka mundur gjithë këtë debat të gjatë, ditë dhe natë. Dua t’ju kërkoj ndjesë të gjithë atyre që janë ndjerë të lënduar në ndjekjen e këtij debati, për shkak të shpërdorimit të gjuhës sonë amtare dhe për shkak të shkeljes së të gjitha normave etike në përdorimin e gjuhës sonë amtare. Dua ta mbyll këtë debat me një mesazh shumë të qartë: miratimi i këtij buxheti hap rrugën e re, që është fundi i rrugës së rrënimit dhe fillimi i rimëkëmbjes ekonomike.

Nga ana tjetër, besoj se më takon që në emër të qeverisë të bëj një përmbledhje shumë të shkurtër dhe konkrete të të gjitha arsyeve që janë në themel të këtij buxheti dhe që në fakt u bënë edhe shkak i kësaj përplasjeje të fortë mes një shumice që ka ardhur për të rivënë rregull në librat e llogarive të shtetit dhe një pakice që iku, duke lënë pas vetëm borxhe dhe katrahurë në librat e llogarive të shtetit.

Flitet dhe u fol këtu gjatë për një rritje të befasishme të borxhit publik. Është e vërtetë! Ne kemi qenë, jemi dhe do të mbetemi të bindjes, se e ardhmja nuk merret borxh për të siguruar mbijetesën e së tashmes në pushtet. Por, çfarë ka ndodhur? A jemi ne që kemi rritur borxhin, apo ne thjesht jemi gjendur përpara një situate, që na është dashur ta legalizojmë borxhin? Ajo që kemi gjetur është njësoj si një shtëpi, e cila ka një borxh, një borxh, të njohur karshi bankave apo karshi të tretëve, që rezulton në llogaritë e ekonomisë së familjes dhe që i bën të vetëdijshëm të gjithë njerëzit e familjes, se ndërkohë që jetojnë në shtëpinë e tyre i kanë këto detyrime. Por, ndërkohë, shtëpia ka një kryefamiljar kumarxhi, i cili ikën dhe akumulon borxhe që shtëpia dhe familja nuk i dinë fare, duke hedhur në zare paratë dhe të ardhmen e familjes së vet. Dhe, një ditë të bukur, shtëpia gjendet përpara një trokitjeje. Hapet dera dhe sheh një karvan njerëzish që kërkojnë para. Janë njerëz, lidhjen me të cilët anëtarët e familjes nuk e dinë fare. Por janë pikërisht ata që i kanë dhënë borxh kryefamiljarit kumarxhi, që të shkojë e të lozë për tekat e tij, për qokat e tij, për deliret e tij, duke e zhytur shtëpinë në një hall shumë të madh.

Ky është halli i madh në të cilin shtëpia jonë e përbashkët, Shqipëria, u gjend pikërisht për shkak të një zinxhiri borxhesh që nuk figuronin në defterët e qeverisë, kur qeveria vinte këtu në parlament dhe fliste për nivelin e borxhit. Këtë sot, fatmirësisht, nuk jemi ne, nuk është një palë që e thotë për t’i rënë në qafë një pale tjetër. Këtë tanimë e kemi certifikuar nga dëshmia e Fondit Monetar Ndërkombëtar. Fondi Monetar Ndërkombëtar është njësoj si një kujdestar që një shtëpi të zhytur në halle, për shkak të një kryefamiljari kumarxhi, e merr për të dalë nga halli dhe për të mos qenë e detyruar ta braktisë fare strehën dhe të mbetet rrugëve.

Kjo tabelë, e cila titullohet “Breakdoën of general government payment Arrears”, që është, në fakt, lista e këtyre borxheve, e borxheve të kumarit elektoral, përshkruan një e nga një çdo zë të parave që nuk gjendeshin, deri përpara se Aleanca për Shqipërinë Europiane të merrte në duar drejtimin e kësaj shtëpie, në defterët e llogarive të shtëpisë. 285 milionë dollarë kontrata, të nënshkruara nga kryefamiljari, por që shtëpia nuk i di; 128 milionë dollarë TVSH, detyrim i marrë nga kryefamiljari, por që shtëpia nuk e di; 50 milionë dollarë fatura për energji dhe për ujë të hedhura në bixhoz, që shtëpia nuk i ka të regjistruara; 60 milionë dollarë të tjera fonde ndihmë ekonomike, kostosh lokale, që përsëri shtëpia nuk i kishte të regjistruar në defterët e vet kur llogariste borxhin karshi të tretëve; 42 milionë dollarë marrë nga buka e gojës së invalidëve për kumarin elektoral, që nuk figuronin. Më tutje, 40 milionë dollarë kontrata lokale, të financuara nga buxheti, si puna e asaj rrugës këtu, që del për në Elbasan dhe që ka mbetur rrugëve, por është qeveria që ka marrë përsipër ta financojë, që nuk figurojnë në defterët e shtëpisë; 10 milionë dollarë mosrimbursim i tatimeve, mosrimbursim i atyre taksave të bizneseve të vogla e të mëdha që me demek rimbursoheshin në fund të vitit, që u janë marrë mijëra e mijëra njerëzve për kumarin elektoral dhe për harbimin e të qëndruarit me çdo kusht në karrigen e kryefamiljarit, të një kryefamiljari të ikur në drejtim të paditur; 20 milionë dollarë të tjerë fatura të papaguara për qoka, për telefona, për lloj-lloj detyrimesh të mbartura.

Më lejoni t’ju jap vetëm një shembull se si janë shpenzuar këto para që figurojnë në borxhin e shtëpisë dhe me të cilat ne duhet të përballemi patjetër sot, për të mos e lënë të zgjatet zinxhirin e njerëzve që presin te dera e shtëpisë t’u lahen borxhet. Kjo është përsëritja e historisë së Sudes dhe të Vehbiut, por në një formë të re, në formën diabolike të mbajtjes me çdo kush të pushtetit, duke e marrë hua të ardhmen për të luajtur kumar dhe për të bërë qejf në të tashmen.

Kur Madona shkoi të këndonte në Budva, e gjithë teknologjia për skenën dhe për foninë kushtoi 120 mijë euro. Kur Robin Uilliams shkon për të kënduar në Londër apo Nju-Jork, e gjithë teknologjia për skenën dhe për foninë kushton 250 mijë euro. Kur Çiljeta ia mori këngës më 28 nëntor, teknologjia për skenën dhe foninë kushtoi 1 milion e 420 mijë dollarë. Ja, kjo është fatura e kumarit dhe e ahengut të një kryefamiljari që mori peng të ardhmen e shtëpisë dhe la mbrapa një rrëmujë në llogaritë e shtëpisë, duke lënë te dera mijëra e mijëra njerëz që thonë: “Duam lekët tona! Duam lekët tona!”

I kam dëgjuar të thonë: “Paratë e invalidëve i çuat për shpenzime.”

Kam këtu një tabelë krahasuese të shpenzimeve për fluturime mes meje dhe paraardhësit tim, mes delegacioneve të sotme të Kryeministrisë dhe delegacioneve të deridjeshme. Kam marrë tre shembuj, në tri destinacione:

Kur ka vizituar Nju-Jorkun delegacioni i mëparshëm, ka marrë nga paratë e shtëpisë 51937 dollarë. Kur delegacioni ynë vizitoi Nju-Jorkun, mori vetëm 13162 dollarë, domethënë 38775 dollarë më pak.

Kur delegacioni paraardhës vizitoi Londrën, mori nga poshtë jastëkut 9243 dollarë. Kur delegacioni ynë vizitoi Londrën, mori 1157 dollarë më pak.

Kur delegacioni paraardhës vajti në Bruksel, i kushtoi shtëpisë së përbashkët 6399 dollarë, ndërsa kur ne shkuam në Bruksel, morëm vetëm 2333 dollarë. Dhe e dini se sa është diferenca vetëm për 3 udhëtime mes këtyre dhe nesh? Është 43998 dollarë. 

Tani le të vij te shembujt konkretë që kanë nevojë të dëgjojnë njerëzit, se shumë kanë dëgjuar në një ditë e në një natë dhe mbase është e nevojshme t’i dëgjojnë edhe këto për të përmbledhur shumatoren e gjithçkaje që kanë dëgjuar. 

Dy shembuj:

Një farmaci, një biznes i vogël, me një xhiro 72 milionë lekë në vit, këtë vit, që është viti i fundit i marrëzisë, ka paguar 1 milion e 620 mijë lekë taksa. Vitin tjetër, falë këtij ndryshimi themelor që ne kemi sjellë, do të paguajë vetëm 540 mijë lekë taksa. Pra, vitin tjetër falë taksimit të ndershëm, falë heqjes së taksës së biznesit të vogël, falë ndryshimit të drejtimit të vendit, farmacia do të paguajë 300% më pak, ose 3 herë më pak.

Një furrë buke, me një xhiro 27 milionë lekë të vjetra në vit, i ka paguar marrëzisë dhe i ka paguar asaj të famshmes taksë të sheshtë, që është taksa që, në fakt, rrafshon çdo gur në përpjekjen e më të dobëtëve për të ngritur një mur 700 mijë lekë, do të paguajë vitin e ardhshëm vetëm 375 mijë lekë. Pra, thuajse 50% më pak ose 2 herë më pak.

Këto janë xhepat e njerëzve që jetojnë me një biznes të vogël dhe xhepat flasin më mirë se çdo fjalim që mbajmë ne këtu, edhe pse këtu shumë fjalime vijnë nga dhimbjet e shkaktuara pikërisht prej xhepave.

Le të shohim se çfarë ndodh me kalimin nga taksa e sheshtë në taksën e ndershme për 97% të njerëzve që jetojnë me një rrogë në sektorin shtetëror apo në sektorin privat.

Ja çfarë ndodh:

Sanitarja, edhe për këtë vit, për vitin e fundit të taksës së sheshtë, për vitin e fundit të administrimit të shtëpisë nga një kryefamiljar që të ardhmen e shtëpisë e ka luajtur bixhoz, do të paguajë 37 mijë lekë, ndërkohë që vitin e ardhshëm do të paguajë vetëm 9 500 lekë. Pra, në fund të vitit sanitarja do të ketë 357 mijë lekë më shumë në xhep, nga 307 mijë lekë që e ka rrogën. 

Punonjësi mbështetës në arsimin e mesëm, ose të ulët, me taksën e sheshtë paguan sot 36 600 lekë; do të paguajë 8 580 lekë. Në fund të vitit do t’i mbeten nga ulja e taksave 336 mijë lekë. 

Infermierja e lartë sot paguan taksë 42 mijë lekë. Me taksimin e ndershëm do të paguajë vetëm 16 mijë. Në fund do t’i mbeten 313 mijë lekë më tepër. 

Specialistja në nivelin e një page 545 mijë lekë ka paguar deri sot 54 mijë lekë çdo muaj; do të paguajë vetëm 31 mijë lekë. Në fund do të ketë 271 mijë lekë të kursyera nga ulja e taksave. 

Mësuesi i shkollës 9-vjeçare paguan sot çdo muaj 54 mijë lekë; do të paguajë vetëm 32 mijë lekë. Në fund do të ketë 270 mijë lekë fitim nga kjo ulje taksash. 

Mësuesi i shkollës së mesme sot paguan 59 mijë lekë çdo muaj; do të paguajë vetëm 38 mijë lekë. Në fund do të ketë 252 mijë lekë fitim vetëm nga ky ndryshim themelor mes taksës së sheshtë dhe taksimit të ndershëm, mes filozofisë që kush fiton më pak t’ia këpusim më shumë në xhep dhe kush fiton më shumë le të paguajë më pak. 

Për ta mbyllur me mjekun, i cili sot paguan 59 mijë lekë direkt çdo muaj, për shkak të taksës së sheshtë, nesër, me miratimin e këtij buxheti dhe këtij sistemi të ri taksash, do të paguajë vetëm 45 mijë lekë. Në fund do t’i mbeten 233 mijë lekë në xhep. 

Kjo është llogaria dhe llogaria flet vetë, të tjerat janë “dokrra hini”, siç i quante At Gjergj Fishta. Dokrra hini që i mbeten këtij debati, i mbeten kësaj salle, i mbeten logoresë së gjatë të një dite dhe të një nate, ku u tha çfarë nuk u tha, po ku, në fund të fundit, po votohet për t’u dhënë më në fund atyre që meritojnë më shumë vëmendje dhe atyre që meritojnë të paguajnë më pak, pikërisht, sepse fitojnë më pak, atë që iu është mohuar për vite të tëra, si edhe për t’u dhënë 97% të shqiptarëve mundësinë që të paguajnë më pak taksa, të kenë më shumë para reale në xhep qofshin në shtet, qofshin në privat, qofshin të punësuar, qofshin të vetëpunësuar në një biznes të vogël. 

Nga ana tjetër, kjo votë na jep mundësinë që të fillojmë dhe t’i kthejmë një e nga një mbrapsht ata që janë te dera e shtëpisë, ata që tundin faturat e borxheve, jo duke ua përplasur derën në fytyrë, siç ua përplasën këta dhe duke e lënë shtëpinë të mbytet nga flakët dhe nga dhimbjet e borxheve e të pamundësisë për të mbijetuar, por duke ua kthyer ato para, sepse është një detyrim që nuk e ka marrë përsipër kjo qeveri, e ka marrë përsipër qeveria paraardhëse, por është detyrimi që do të bëjë qeverinë e Republikës së Shqipërisë dhe jo përfaqësinë e një grushti njerëzish që morën borxh të ardhmen e këtij vendi për të mbijetuar dhe për të vënë mënjanë pasuri të mëdha, duke e lënë të tashmen të lëngojë nën peshën e këtyre borxheve. 

Në fund fare, besoj që të gjithë ata që e kanë ndjekur këtë debat duhet që, përtej mërzisë, përtej zhgënjimit, përtej edhe neverisë për shumëçka dëgjuan këtu dhe përtej çdo kufiri etik, të ndihen mirë. Të ndihen mirë, sepse, më në fund, ky Parlament është salla dhe arena e fjalës së lirë, është salla dhe arena ku nuk mbyllet harbutërisht as goja e opozitës dhe as seanca e radhës, por është salla dhe arena ku të gjithë kanë mundësinë të flasin edhe kur kanë çfarë të thonë, edhe kur nuk dinë se çfarë thonë. Në fund të fundit, kësaj lirie të rikthyer të parlamentit do t’i paguajmë edhe një çmim, dhe çmimi dihet. Unë do ta përkufizoja për këdo që na bën ta paguajmë këtë çmim me fjalët e Shekspirit te “Komedia e gabimeve”: “Mjerë ti që gjuha të është bërë oratoria e turpit tënd!”
(Flitet nga salla pa mikrofon.)

Ilir Meta – Zoti Berisha, nuk jua ka përmendur emrin. Ai vetëm një emër ka përmendur, që nuk është në këtë sallë.

Urdhëroni!

Sali Berisha – Në Rregullore e drejta e fjalës për ministrat për paraqitjen e projektligjeve thuhet: “Kryeministri, ministri kundërfirmues kanë të drejtë të flasin pa kufizim kohor. Gjatë diskutimeve të tjera ministrat kanë të drejtë të marrin fjalën dhe atyre u jepet ajo sa herë e kërkojnë, por jo më shumë se 10 minuta për çdo ndërhyrje”. Kjo është pika e parë, zoti Kryetar.

Pika e dytë në çdo seancë parlamentare, në çdo parlament të botës diskutimet mbyllen pas diskutimit të kryetarëve të grupeve....

(Flitet nga salla pa mikrofon.)

... mund të flasin, por debati rihapet nga e para.

Ilir Meta - Dakord. Ju dhatë interpretimin tuaj, unë do të jap interpretimin tim.

Sali Berisha – Unë nuk kam interpretim timin. Unë të garantoj se nuk është lejuar kurrë në këtë parlament, dhe ja ku i ke të gjithë deputetët, që pasi kanë folur kryetarët e grupeve, një qeveritar të marrë fjalën. Jo, sepse diskutimi fillon nga e para. Tani diskutimet filluan, prandaj të lutem shumë...

Ilir Meta – Cilat diskutime filluan? Po të jap edhe unë shpjegimin tim: 

E para, kur fillojnë diskutimet, regjistrohen emrat. 

E dyta, neni 80 i Kushtetutës thotë: “Kryeministri dhe çdo anëtar tjetër i Këshillit të Ministrave ka të drejtë të marrë pjesë në mbledhjet e Kuvendit ose në komisionet e tij dhe i jepet fjala sa herë që e kërkon.”. 

Së treti, zoti Rama nuk e ka kërkuar fjalën pasi janë shprehur kryetarët e grupeve, por e ka kërkuar fjalën që më parë.

(I drejtohet zonjës Topalli)

Së katërti, e kërkuat fjalën të flisnit mbas zotit Berisha, dhe zoti Dule jua dha fjalën edhe pse nuk e kishit emrin në listë, që të jemi të sinqertë me njëri-tjetrin. Unë nuk mbaj mend ndonjëherë që diskutimi për buxhetin në parim të mos jetë hapur e mbyllur nga Kryeministri si përfaqësues i maxhorancës.

Në rast se ju dëshironi të bëni një replikë, pavarësisht se nuk ju ka përmendur askush me emër drejtpërdrejt, po jua japim këtë mundësi.

Sali Berisha – Së pari, për shpenzimet. Në të gjithë karrierën time si President dhe si Kryeministër kam ruajtur standardet më normale të shpenzimeve se kushdo tjetër. Në udhëtimin e parë në New York ka fjetur në hotel me 4 mijë dollarë, nuk kam fjetur kurrë në ndonjë hotel më shumë se 750 dollarë, aty janë faturat e çdo udhëtimi. Asnjë nga stafi im nuk ka udhëtuar me biznes klas. Manari i tij, sugari fuga, udhëton gjithmonë me biznes klas ngjitur me të. Le t’i marrim të gjitha këto dhe t’i krahasojmë kur të dojë, por një gjë ta dijë: as nuk më ka peshuar dhe as nuk do të më peshojë njeri kurrë, qoftë edhe me një qindarkë. Ky është standardi im, të tjerat janë mashtrime.

Së dyti, zotëri, bëre mirë që shkove te Shekspiri, sepse rëndom quhesh Edi Drama, prandaj edhe unë kam kohë që u bëj thirrje shqiptarëve. Ti mund të recitosh çfarë të duash, por një vizitë te psikiatri është jetike për vendin, sepse vetëm një mendje e sëmurë mund të mashtronte dy muaj rresht administratën amerikane. A e dini që janë ofruar 7 vende për të marrë armët kimike dhe ky zotëri u ka thënë se do t’i marr unë të gjitha? Pas dy muajsh, për të njëjtin motiv, u tha se në Shqipëri nuk bëhet. Çfarë mendoni ju? A e patë këtë zotëri pas refuzimit të statusit, detyroi kryeministrat kryesorë të Europës të dalin dhe t’i japin Shqipërisë paralajmërime për shkak të fjalimit të tij. Çfarë prisni ju për të vizituar këtë njeri, që me një të rënë të lapsit merr borxh 1 miliard dollarë, ku nuk janë marrë kurrë dhe në asnjë vit, dhe ndërton piramidën e financave publike? Çfarë prisni ju që t’i bëjë këtij vendi, ndërkohë që ai ka nevojë për të bërë një vizitë të thjeshtë psikiatrike? Pse e them këtë? E them këtë me ndërgjegjen më të pastër të mjekut, sepse kolegët e mi e kanë mjekuar këtë, sepse në vite jo të largëta ky ka shkuar i shtrirë me barelë dhe i lidhur nga krahët për mjekim dhe në gjendje shumë të rëndë.

Ilir Meta – Zoti Berisha, ju lutem, ka mbaruar koha e replikës!

(Diskutime pa mikrofon.)

Sali Berisha – E di këtë gjë, sepse i di edhe ato që bëheshin. Në momentin e duhur do t’ju sjell firmat. Pra, lëri të gjitha këto, vizitohu dhe mjekohu, sepse je në një post në të cilin në tre muaj ke rrënuar marrëdhëniet ndërkombëtare të vendit. Në tre muaj rrënove ekonominë e vendit dhe po e rrokullis atë. Në tre muaj po rrënon Kushtetutën, ligjet, gjykatat dhe kontratat e vendit. Në tre muaj çdo ditë dhe çdo orë gjeneron veçse energji negative dhe negativitet. Në tre muaj dramën shpirtërore, që nuk të ndahet kurrë nga mendja, dëshiron ta bësh dramë të çdo shqiptari.

Faleminderit!

Ilir Meta – Mos harroni që janë Krishtlindjet sot.

Po, zoti Kryeministër! 

Edi Rama – Ajo që na takonte ne për shqiptarët e bëmë më 23 qershor kur e larguam problemin e tyre të madh. Atë që na takon neve, si shumicë pas 23 qershorit, ne po e bëjmë duke mos ndërhyrë në problemin e madh që ka opozita dhe duke i dhënë mundësi opozitës të ndihet mirë; dhe kur ndihet mirë, duke bërë keq për parlamentin, për opinionin dhe për nivelin e sjelljes që ky parlament duhet të demonstrojë. Por, besoj se nuk na takon neve, ajo që i takon opozitës: them se duhet të sillet si çdo familje e përgjegjshme që, kur plakut të shtëpisë i soset kandili i arsyes, nuk e lë të dalë nga shtëpia që të sillet vërdallë nëpër lagje dhe të merojë gjithë lagjen. Bëjeni këtë për familjen tuaj! Bëjeni këtë për opozitën! Bëjeni këtë për ta lënë Shqipërinë të vazhdojë përmes një debati normal mes nesh dhe jush, dhe për të mos ta kthyer këtë parlament në një lagje që turbullohet sa herë plaku del nga shtëpia, edhe pasi i është sosur kandili i arsyes. 

Ilir Meta – Vazhdojmë me çështjen tjetër, me kërkesën...

(Diskutime në sallë.)

Ju lutem! 

Po të ishte për Rregulloren, këtu duhet të ishte përjashtuar një e treta e diskutantëve për gjuhën e përdorur. 

Sali Berisha – Vetëm dy fjalë kam. 

Ilir Meta – Kini parasysh që janë Krishtlindjet sot!

Sali Berisha – Është i pafe. Nuk ka besim tek ai. Në çdo 6 muaj ndërron besimin. 

Ilir Meta – E ka për qytetarët, jo për ne që jemi këtu.

Sali Berisha – E kam për atë unë, më falni një minutë!

Pra, në një hark tremujor diskreditoi Shqipërinë para botës. Më 15 nëntor, e bëri për karrigen e tij. Në një hark tremujor bllokoi statusin e vendit kandidat; në një hark tremujor zgjoi reagimin më të ashpër në historinë 23-vjeçare të vendit nga liderët europianë; në një hark tremujor po i shndërron financat publike në një piramidë gjigante, e cila do të zërë, në radhë të parë, atë brenda, por edhe çdo qytetar shqiptar do të vuajë. Ndaj edhe ky qëndrim e bën edhe njëherë jetike tezën time të domosdoshme. Unë e di se ju nuk ia thoni, por unë jam për të thënë të vërtetën në emër të qytetarëve shqiptarë: ai duhet të vizitohet. 

Ilir Meta – Duke e konsideruar të përfunduar diskutimin në parim për projektbuxhetin dhe për projektligjet që e shoqëronin atë, kalojmë te çështja tjetër, që ka të bëjë me kërkesën e Grupit Parlamentar të Partisë Demokratike për ngritjen e komisionit hetimor të Kuvendit për të kontrolluar zbatimin e legjislacionit në fuqi, për administrimin e bazës së të dhënave shtetërore tatimore. 

Ju njoftoj se në datën 16.12.2013 Konferenca e Kryetarëve diskutoi për kërkesën e Grupit Parlamentar të Partisë Demokratike për këtë qëllim. Në këtë mbledhje nuk u arrit konsensusi lidhur me kërkesën e paraqitur. Pika 3 e nenit 7 të ligjit nr. 8891, datë 02.05.2002 “Për organizimin dhe funksionimin e komisioneve hetimore” parashikon se, kur Konferenca e Kryetarëve nuk arrin të përcaktojë me konsensus elementet e projektvendimit të paraqitur, atëherë kjo çështje i adresohet seancës plenare, e cila vendos me shumicën e anëtarëve të pranishëm. Kërkesa, sipas këtij neni, i paraqitet për miratim seancës plenare më të afërt, por jo më vonë se 15 ditë nga data e mbledhjes së Konferencës së Kryetarëve. 

Kush dëshiron të shprehet në emër të grupeve për këtë çështje? 

Kemi dy mendime të ndara: Grupi i opozitës ka paraqitur kërkesën dhe kërkon ngritjen, kurse grupi i maxhorancës e ka kundërshtuar, duke qenë se prokuroria ka nisur hetimet për këtë çështje.

Po, zoti Bylykbashi.

Oerd Bylykbashi - Zoti Kryetar,

Siç e përmendët edhe ju, në datën 11 dhjetor ne kemi bërë kërkesë për ngritjen e një komisioni për hetimin e zbatimit të legjislacionit në fuqi për administrimin e bazave të të dhënave shtetërore tatimore, si dhe për të njohur dhe verifikuar në thellësi fenomenin e ndërhyrjeve dhe bllokimit për disa ditë të sistemeve elektronike tatimore. Kjo kërkesë është bërë nga1/4 e deputetëve të parlamentit të Shqipërisë dhe, siç përcaktohet nga Kushtetuta, nga ligji “Për komisionet hetimore” dhe nga Rregullorja e Kuvendit, kjo kërkesë është e detyruar për miratim. 

Po them shkurtimisht dy fjalë.

Në periudhën nëntor-dhjetor të vitit 2013 në Drejtorinë e Përgjithshme të Tatimeve është konstatuar një situatë e rëndë paligjshmërie ne lidhje me administrimin e informacionit dhe të dhënave të subjekteve tatim-paguese. Persona të paautorizuar kanë kryer veprime në kundërshtim me ligjin në bazën e të dhënave të Drejtorisë së Përgjithshme të Tatimeve, duke kopjuar të dhëna dhe administruar ato në kundërshtim me ligjin, ndërkohë që ligji përcakton qartë se si administrohen këto të dhëna, se si ato trajtohen dhe kush mund të ketë akses në to. Këta persona kanë qenë të autorizuar nga Kryeministri në mënyrë verbale, por në bazë të asnjë procedure ligjore. Për më tepër, bashkë me ta janë bashkëngjitur edhe persona privatë të paautorizuar, të cilët gjatë këtyre veprimeve kanë pasur akses në të dhëna konfidenciale të subjekteve tatimore. 
Menjëherë pas kësaj ndërhyrjeje janë konstatuar fshirje të informacionit për miliona deklarata tatimore në të shkuarën, po ashtu edhe ndryshime të të dhënave kohore, të cilat më pas kanë krijuar kaos në sistemin tatimor. 
Është konstatuar mosfunksionimi i sistemit të raportimit të të dhënave të subjekteve tatimore dhe për rrjedhojë është krijuar vështirësi e madhe për të gjitha këto subjekte gjatë kësaj periudhe. Personat që kanë kryer veprime në kundërshtim me ligjin kanë vepruar me porosi të Kryeministrit, porosi verbale dhe të pambështetura në ligj.

Me këtë komision ne synojmë të hetojmë, në përputhje me nenin 77 të Kushtetutës dhe me ligjin “Për komisionet hetimore”, këtë çështje të veçantë me objekt hetimi të mirëpërcaktuar, me qëllim hetimin e problemit në funksion të zbatimit të legjislacionit në fuqi, identifikimin e ndërhyrjeve në legjislacion për të parandaluar shkelje të tilla në të ardhmen dhe eventualisht identifikojmë personat përgjegjës, në mënyrë që me pas të ndiqen procedurat e përcaktuara nga ligji.

Kërkesa jonë mbështetet në fakte dhe rrethana të përcaktuara qartë, të njohura botërisht dhe që kanë ndodhur në të shkuarën, përpara se sa kjo kërkesë të bëhej, për rrjedhojë kjo nuk është kërkesë për ngritjen e një komisioni për të hetuar diçka hipotetike, por një fakt konkret, një problem specifik dhe ne kërkojmë të hetojmë se si mund të parandalohet në të ardhmen.

Komisioni parlamentar është një instrument i fuqishëm kontrolli i parlamentit për të kontrolluar zbatimin e ligjit nga administrata. Kushtetuta dhe ligji “Për komisionet hetimore”, po ashtu edhe jurisprudenca e Gjykatës Kushtetuese përcaktojnë bazën e nevojshme për ngritjen e këtij komisioni. Jurisprudenca e Gjykatës Kushtetuese përcakton se e drejta e komisionit parlamentar është një e drejtë e posaçme e opozitës, si mjet kontrolli mbi maxhorancën dhe qeverinë. 

Kushtetuta përcakton se ligji është baza dhe kufiri i veprimtarisë së administratës publike dhe, për sa kohë veprimet e kryera kanë qenë në kundërshtim me ligjin, është shumë e rëndësishme që ngjarjet e ndodhura në Drejtorinë e Përgjithshme të Tatimeve të hetohen, në mënyrë që të parandalohen në të ardhmen jo vetëm shkeljet e ligjit, por edhe kaosi që u vu re në periudhën nëntor-dhjetor me pasoja të rënda për interesat e qindra mijëra subjekteve tatim-paguese. Për këtë arsye, Gjykata Kushtetuese përcakton se ngritja, në kushtet e një interesi të tillë publik dhe kur kërkesa është bërë nga 1/4 e deputetëve të parlamentit, se kërkesa për këtë komision është e detyruar të pranohet nga parlamenti. Gjithashtu, Kuvendi nuk mund të ndryshojë apo të ngushtojë objektin e hetimit, i cili është në përputhje me Kushtetutën dhe me ligjin, për rrjedhojë parlamenti duhet ta miratojë ngritjen e këtij komisionit hetimor.

Faleminderit!

Ilir Meta – Faleminderit!

Urdhëroni, zoti Ruçi, në emër të maxhorancës, për këtë çështje!

Gramoz Ruçi – Faleminderit!

Unë nuk do të zgjatem. Thjesht dua të shpreh, sipas Rregullores, mendimin e maxhorancës. 

Vendimi që paraqitet, ose miratohet ose rrëzohet. Unë do të isha dakord me parafolësin dhe ne do të kishim shprehur dakordësinë tonë edhe në kryesi, edhe këtu në seancë, nëse 3 elemente që përmban një vendim, siç është objekti, të jetë brenda Kushtetutës dhe brenda ligjit, nëse koha të jetë përsëri brenda ligjit dhe nëse përbërja të jetë përsëri brenda ligjit. Këto janë tri elementet e një komisioni hetimor. 

Së pari, ky problem sot ndodhet në duart e Prokurorisë së Përgjithshme dhe fytja e parlamentit në mes është në kundërshtim me Kushtetutën dhe me ligjin, në dublim të institucioneve dhe në ndërhyrje të punëve të brendshme të institucioneve kushtetuese të pavarura. Pra, objekti është në kundërshtim me Kushtetutën dhe ligjin dhe jo ne kundër objektit dhe kërkuesve që e kanë nënshkruar këtë objekt.

Së dyti, në përbërje përcaktohet që kërkuesit do të kenë edhe kryetarin, edhe maxhorancën, ndërkohë që ligji u njeh të drejtën e kryetarit, por jo të drejtën e maxhorancës.

Së treti, ne ju kemi akuzuar politikisht ju dhe ju na keni akuzuar politikisht ne, por ne nuk kemi bërë atë që keni bërë ju, që drejtuesin e IT-së e keni marrë në mbrojtje dhe keni dalë në konferencë shtypi me të dhe, më pas kryetari i partisë e mori në bashki. Pra, jeni të pabesueshëm. Keni konflikt interesi, sepse keni qenë në qeveri. Jeni të paragjykuar nga veprimet që keni bërë, ashtu sikundër edhe ne, që jemi sot në pushtet, në akuzat tuaja, jemi të pabesueshëm, prandaj të bëjmë kujdes me këto çështje. Ky është një skandal i përmasave të papara në asnjë vend demokratik dhe shtet juridik. Prandaj, qeveria dhe institucionet e pavarura kushtetuese të këtij vendi, duke u interesuar me partnerët tanë, për arsye të madhësisë së këtij skandali dhe me institucionet e pavarura ndërkombëtare, t’i japin përgjigje kësaj çështjeje sa më parë, por jo politika.

Ilir Meta – Lidhur me këtë çështje, vendimi nr. 18 i Gjykatës Kushtetuese, datë 14.05.2003, e bën të qartë se e drejta e ¼-ës së deputetëve për të ushtruar hetimin parlamentar nuk mund të konsiderohet absolutisht e pakufizuar. Më pas jep një sqarim të saj se i vetmi kufizim është i lidhur me detyrimin që objekti i hetimit të jetë në përputhje me respektimin e parimeve të sanksionuara nga Kushtetuta. Ekzistenca e kufizimit të tij, edhe pse nuk përmendet në nenin 77 të Kushtetutës, është e kuptueshme dhe buron nga dispozita të tjera të saj. Kështu që për këtë çështje kemi dy mendime të ndryshme, sepse po të kishit edhe ju këtë mendim, nuk do ta kishit paraqitur mendimin tuaj.

Kalojmë te çështja tjetër, kërkesa e Komisionit të përhershëm Parlamentar për Punën, Çështjet Sociale dhe Shëndetësinë për ngritjen e nënkomisionit Për Çështjet e të Miturve, Barazisë Gjinore dhe Dhunës në Familje, në përbërje të këtij Komisioni.

Ju njoftoj se në mbështetje të nenit 19, pika 2 e Rregullores, Konferenca e Kryetarëve e ka gjykuar si pozitive kërkesën e paraqitur nga Komisioni Parlamentar për Punën, Çështjet Sociale dhe Shëndetësinë për ngritjen e këtij nënkomisioni dhe i propozon seancës plenare miratimin e kësaj kërkese.

Projektvendimi do të votohet kur t’i vijë radha. Është shumëfishuar për të gjithë deputetët. Njëkohësisht do të lexoj edhe emrat e deputetëve dhe deputeteve. Zonja Olta Xhaçka kryetare, zonja Liljana Elmazi nënkryetare, Klodiana Spahiu Andrea Marto, Bujar Kllogjëri, Albina Dede, Voltana Ademi janë anëtarë.

Çështja e fundit është për një ndryshim në vendimin nr. 482013 “Për caktimin e përbërjes së komisioneve të përhershme parlamentare”, të ndryshuar”, ku në mbështetje të nenit 21, pika 2 e Rregullores, nga Grupi Parlamentar i Partisë Republikane është propozuar që deputeti Fatmir Mediu të jetë anëtar në Komisionin për Çështjet Ligjore, Administratës Publike dhe të Drejtat e Njeriut. Për këtë ka pasur mirëkuptim në Konferencën e Kryetarëve.

Hapet votimi me elektronikë për prezencën.

Mbyllet votimi.

Janë 115 deputetë të pranishëm.

Fillojmë me projektligjin “Për disa ndryshime në ligjin nr. 8438, “Për tatimin mbi të ardhurat”, të ndryshuar”.

Hapet votimi me elektronikë, në parim.

Mbyllet votimi.

78 vota pro, 37 kundër, asnjë abstenim. Kuvendi miraton në parim projektligjin.

Kalojmë te projektligji “Për disa ndryshime dhe shtesa në ligjin nr. 9975 “Për taksat kombëtare”, të ndryshuar”.

Hapet votimi me elektronikë, në parim.

Mbyllet votimi.

78 vota pro, 37 kundër, asnjë abstenim. 

Kuvendi miraton në parim projektligjin.

Kalojmë te projektligji “Për disa ndryshime dhe shtesa në ligjin nr. 9920 “Për procedurat tatimore në Republikën e Shqipërisë”, të ndryshuar”.

Hape votimi me elektronikë, në parim.

Mbyllet votimi.

79 vota pro, 34 kundër, 1 abstenim. 

Kuvendi miraton në parim projektligjin.

Kalojmë te projektligji “Për disa ndryshime dhe shtesa në ligjin nr. 612012 “Për akcizat në Republikën e Shqipërisë”, të ndryshuar”.

Hapet votimi me elektronikë, në parim.

Mbyllet votimi.

79 vota pro, 37 kundër, asnjë abstenim. 

Kuvendi miraton në parim projektligjin.

Kalojmë te projektligji “Për disa ndryshime dhe shtesa në ligjin nr. 9632 “Për sistemin e qeverisjes së njësisë vendore”, të ndryshuar”.

Hapet votimi në parim.

Mbyllet votimi. 

79 vota pro, 37 kundër, asnjë abstenim.

Miratohet në parim.

Kush është dakord me projektligjin “Për disa ndryshime dhe shtesa në ligjin nr.7928, datë 27.04.1995 “Për tatimin mbi vlerën e shtuar”, të ndryshuar”?

Hapet votimi.

Mbyllet votimi.

79 vota pro, 36 kundër, asnjë abstenim.

Miratohet në parim.

Kush është dakord me projektligjin “Për një ndryshim në ligjin nr.7811, datë 12.04.1994 “Për miratimin me ndryshime të dekretit nr.782, datë 22.2.1994 “Për sistemin fiskal në sektorin e hidrokarbureve (kërkim-prodhim)”?

Hapet votimi.

Mbyllet votimi.

78 vota pro, 37 kundër, asnjë abstenim.

Miratohet në parim.

Kush është dakord me projektligjin “Për disa ndryshime dhe shtesa në ligjin nr.10383, datë 24.02.2011 “Për sigurimin e detyrueshëm të kujdesit shëndetësor në Republikën e Shqipërisë”, të ndryshuar”?

Hapet votimi.

Mbyllet votimi.

79 vota pro, 35 kundër, asnjë abstenim.

Miratohet në parim.

Kush është dakord me projektligjin “Për buxhetin e vitit 2014”?

Hapet votimi.

Mbyllet votimi.

79 vota pro, 37 kundër, asnjë abstenim.

Miratohet në parim.

Vazhdojmë me çështjen tjetër të rendit të ditës: projektvendimi “Për ngritjen e komisionit hetimor të Kuvendit për të kontrolluar zbatimin e legjislacionit në fuqi për administrimin e bazës së të dhënave shtetërore tatimore”. Ka vetëm një votim të hapur me elektronikë. I dëgjuam mendimet, atë të përfaqësuesit të Partisë Demokratike dhe të mazhorancës.

Hapet votimi.

Mbyllet votimi.

35 vota pro, 76 kundër, asnjë abstenim.

Nuk miratohet.

Vazhdojmë me kërkesën e Komisionit të Përhershëm Parlamentar për Punën, Çështjet Sociale dhe Shëndetësinë për ngritjen e Nënkomisionit për Çështjet e të Miturve, Barazisë Gjinore dhe Dhunës në familje në përbëje të këtij komisioni.

Sekretari për Procedurat dhe Votimin

Kemi vetëm një votim të hapur me elektronikë. Listën e lexuam, jemi të gjithë dakord.

Hapet votimi.

Mbyllet votimi.

108 vota pro, 1 kundër, asnjë abstenim.

Miratohet.

Kemi edhe çështjen e fundit, projektvendimin “Për një ndryshim në vendimin nr.48/2013 “Për caktimin e përbërjes së Komisioneve të Përhershme të Kuvendit”, ku zoti Mediu kalon anëtar i Komisionit të Ligjeve.

Besoj se te gjithë jemi dakord, Konferenca e Kryetarëve ka qenë dakord, kështu që miratohet.

Gëzuar Krishtlindjet, këtë festë të shpresës, të besimit! Mbarësi të gjithëve!

Suksese edhe qeverisë në zbatimin e buxhetit, megjithëse kemi përsëri punë ditën e shtunë.

Seanca mbyllet. 

 (Seanca u mbyll në orën 12:00, datë 24.12.2013)

Kryetari i Kuvendit

Ilir Meta

